Gyurkovics Tibor

Versek

Napsárga

„Rabod a titok, míg megtartod magadnak, de rabja leszel, mihelyst másnak is elárultad.”

Szomáli bölcsesség

„A lángra juthatsz, vagy a lángra.”

Eliot

Vágy

Ami után kapkodsz, elvész,

amit elengedsz, megfogod.

Karodba röpülnek a fecskék,

s magadra hagynak a csillagok.

Születés

Nem tudok megszületni,

már látszik a fejem,

ahogy áttört a burkon,

a vastag egeken,

görnyedek és üvöltök,

örökös embrió,

szívemben félelem van,

húsomban semmi jó,

a fölrepedt tojásban

héjasan és vadul,

szilánk közt megszorulva,

ahogy az ék szorul,

tagjaim összegyűrve,

a szülőutakon

hasít a húsban élő

és közös fájdalom,

a véres alabástrom

edényen át, örök

csúszásban, tapadásban

kiáltok és nyögök,

térdem mellemre zárom,

magamra guggolok,

hurok vagyok magamnak

s fájok, ahogy tudok,

recsegek, török, élek,

pereg a vér, a víz,

úgy fájok önmagamnak

és az anyámnak is.

Anyám

Anyám egy kisded, látom én,

arca elformátlanodott,

hajkorona van a fején,

nem tudja, mi a cél, az ok,

és kicsi csont-maga köré

nagy testet pumpáltak az évek,

az áldozat nem az övé,

maga a pusztaságba téved,

Istent se látva, vastagon

halad tarkóig ködben

előrenyújtott karral, oly

keveset lát a körben.

Ahogy szeret, ahogy kegyetlen

ellenségeit csipkedi

torzult arccal, tompa körömmel

beléjük váj – oly kisdedi.

Nincs senkije. Ötévesen

verekszik hatvan éve,

kaszabol körül tévesen,

hogy önmagát elérje.

Hol az anyám? Egy gyereket

látok nyögni az ágyban,

a bátyám ül a kerevet

szélén. „Eltört lábam”

– mondja anyám. „Az én kicsi

lábam az úton eltört.”

Fejét karjára fekteti.

Látom a végtelen kört,

amelyben táncolt és mosott

értetlenül s gyötörten,

egy kisgyerek, néz és forog.

És senki sincs a körben.

Tenisz

A teniszpálya piros salakon

fekszik valami pontos alapon

téglalapok központi négyzetek

képezik az egész területet

Gyerekkoromban itt ugráltak ők

fehér ruhában repeső szülők

egy kicsit komikusnak is találtam

mit ugrálnak a geometriában?

Pengett a húr a labda szíve szólt

apám ütött az anyám lehajolt

karok lendültek combok megfeszültek

a játékban titokban egyesültek

Rezgett a háló és zengett a tér

egy gyerek futott be valamiért

nyesett labdák és baromi ütések

szerették egymást? – Már sose tudom meg.

Kérés

Kis napot adj, kicsiny napot,

amilyen embereknek juthat,

őrjítő-puha meleget,

kétségbeejtőt, nyomorultat.

Kis napot adj, kicsiny napot,

a háztetőkön épphogy élőt,

a fejükön, a hajukon

rajongva érezzék az élők.

Kis napot adj, kicsiny napot,

kifordultat, elveszítettet,

amilyen jut, ha elhever,

egy nyitott ingű tizedesnek

Kis napot adj, kicsiny napot,

nem nyarat kérek, csak hogy este

húsba burkolt csontjaimat

valami átmelegíthesse,

kis napot adj.

Cantata aquilarum

– Sasok éneke –

Dubrovay Lászlónak ajánlom

I

Még visszaperdül egy-egy szélmalom,

még visszacsendül végtelen dalom,

én is itt jártam iskolába menvén

a Duna és a Tisza medre mentén,

Kárpátiában, hogy a magyarokra

mindig úgy néztek föl, mint a sasokra,

kik sorsukat a fényességbe tárják,

ha szárnyukkal az eget áthasítják.

Tátong az ég – föl, föl, a szegletig,

ahol maga az Úristen lakik,

kérdőre vonni, rázni köntösét,

tépni-szaggatni, míg sötét szemét

erre az elszánt tájra rávetíti,

a magyarokra selymét ráteríti

és kinyitja az erdők kapuit,

hogy aki belép, jó helyen lakik.

Én is itt jártam, itt voltam gyerek

a halhatatlan kék dombok felett,

feledhetetlen iskolába járván

Magyarország kies kálváriáján,

soha szebb tájon, soha komiszabb

testvérek között, hol a dudva, bab

csak nőtt, de mindig jött egy balga kertész,

ki megenyhíti földünk drága terhét.

Ó, iskola! Az ország iskolája!

Balaton, Sopron, kökényfényű Mátra,

belétek jártunk mint örök diákok,

kerestük az elpazarolt országot,

simogattatok füvek, fenyvesek,

begyógyítottatok minden sebet,

hogy hozzátok örökké visszatérjünk,

ha elkopik is útakon a térdünk.

Én is itt jártam. Mégis köszönöm,

veletek voltam minden vérkörön,

a nagy sasok nagy egeket nyitottak

a vándorló s nagy szívű magyaroknak,

még visszaperdül egy-egy szélmalom,

lapátjukat forgatja a dalom,

hogy élet legyen még a Duna mentén,

nektek hagyom a kardom és a mentém!

Kárpátiában, hol az iskolában

mindenki tudja mennyit ér magában,

az Isten is, ha szemét ránk vetíti,

segít az iskolakaput kinyitni;

erdők, tavak, rét, dombok, hómező

kiáltja föl Hozzád: ez ő, ez Ő!

Megmérkőzik a nagy szárnyú sasokkal:

nevüket zengi mindegyik hegyoldal.

II

Itt nyomorított meg tatár, török,

évszázadokra kerékbe törött,

leszúrt, fölnégyelt, rabigába hajtott,

a puszta földön éltünk, mint a barmok,

vályogba bújva és vályogba verte

a lelkünket is az Istenek keserve,

freccsent a vér és fölserkent az ujjbegy,

magyaroknak is alig maradtunk meg!

Hová lettek a régi kitörések?

Lett kitolása hőseink szemének,

fülünk levágva laffogott utánunk,

vakon-süketen kellett hazajárnunk,

vérző kengyelt húzott a ló utánunk,

hová lett Gézánk és Árpád királyunk?

Magunk szaladtunk be a halál-nyílba,

hová lett Európa, hová a hun Attila?

Dölyfünk hová? A magyar ősiség?

Ki tépte ki a magyarok szivét?

Hunyadi Mátyás s apja, János kellett,

hogy föltartóztassuk a történelmet,

csak ölni évre, csak rémülni évre,

míg nőhetett Európában a béke:

várak, termek, kecses kolostorok,

míg itthon mindenik kő elkopott,

egyetlen fal, egyetlen iskolánk sincs,

a kertjeinkben nem nyílott a jácint,

fölívelő templomtornyok helyett

asszonyok szőttek szakadt selymeket,

vékony gyerekek, horpasz-testű nők

fonnyadoztak az oszlopok előtt,

mi lettünk Európa maradéka:

bogárszemű fiúk, sok vézna Éva…

de föltámadtunk, ahogy annyiszor már,

épült csőszkunyhó nádjából az oltár,

hol prédikátorok elébe álltak

a romlásnak s magyarul prédikáltak

hitet, betűt, puritán álmot, Erdélyt,

hol véres iskolákban sem feledték,

– ha sasok szárnya is összetört itt lenn –,

hogy egy a nyelv, a nép, és egy az Isten!

III

Jött a török had

jött a tatár

jött a Szulejmán

s kánra kán

kidagadt a

nyakban az ér

futott a tájon

a patak az ér

s csobogott vígan

a víz meg a vér!

El sosem esni

véglegesen!

El nem zuhanni

róka-lesen,

közben hazajárni

szerelmesen

ölelve sietni

egypercesen!

Mindig belefúlva

a drága futásba

mindig előre

vágyva de hátra

ahol megmenthet

az asszony a nő

és mindig fölsír

az új csecsemő

Sose föladni

kölyköt erőt

sose hajolni

mások előtt

nyakasan állni

akasztófa alatt

sose hajlítani

meg a nyakat!

Rákóczival

és vérrel befutni

Magyarországot:

ez vagyunk mi

hajduk katonák

papok és gyerekek

akik elestek

lyukas zászlók felett

Oroszok ellen

németek ellen

tankok és ágyúk

október ellen

osztrákok ellen

fegyverek ellen

szovjetek ellen

gyereksebekben

Kukoricásban

kozák dárdában

világszabadság

augusztusában

világszabadság

októberében

gyerek-koktélok

bűvöletében

IV

Zárva Keletre Nyugatra nyitva

ez a magyarság keserű titka

kérdi a gyermek mért ne lehetne

zárva Nyugatra nyitva Keletre?

Keleten éltem mint a madárnyom

nagyokat lépve mint a sasálom

nagyokra szállva lebbenő sasszárny

Keleti álmom mért nem akarnám?

Sztyeppe folyóköz végtelen egyre

mért ne szállhatnánk vissza Keletre?

mégis a szárnyam Nyugatra fordul

pörgök és forgok néha bolondul

Mért fele-szárnyon kétfele szállnom

Keletre-Nyugatra rebben az álmom

mind mindkét szivem csak befelé fáj

mért szaggat-szárnyal kétfele égtáj?

Egyszerre szállni Nyugatra-Keletre

mint a kemény sasok fejedelme

mért ne lehetne jöjjön akármi

mindig a szélben fölfele szállni

magyarul élni megveszekedve

szállva Nyugatra szállva Keletre

bárha szakadva bárha elégve

mindig az isteni láng közelébe?

Haj ha még egyszer

hogyha csak egyszer

fölemelkednénk

önmagunk ellen

belső ellenség

tőrei ellen

megreszkettető

honszerelemben

A Mammon ellen

hogy ne csak rágjuk

a rágógumit

mint a diákok

hamburger ellen

hotdögök ellen

magyar – Európába

hazaszeretetben –

V

Addig csak járjuk ezt az iskolát

mit Ady Illyés és Radnóti járt

tavat-csatát-dombot-kolostort

még Zsámbékot is ami összeomlott

Ez a haza A tájban a haza

Tájban az ember Európa maga

Emberben a szó és nyelvben a táj

magunkkal emelve mi gyáva mi fáj

föl-föl az égig a távoli zúgás

emel föl az égbe a vakhit a túlzás

hogy hős a magyar bizonyítja az ezred

lebukva ezerszer csak újra kezded

kitárul a puszta a város a sátor

magyarok szélbe rohanó igazától

hol Európa koronája ragyog

oda ragadnak föl a sasok!

Kishúgomnak

Az emberekből dől a napsugár,

csak egynéhányan vannak a sötétek,

mint tyúkok lába, terpeszkedve áll

bennük sárgán s meredeken a lélek.

Ó, gyermek arca, melyre varju száll,

mit is mondhatnék csöndesen tenéked?

Hogy merre tart egy-egy sötét madár,

s oly dolgokat, miket magam sem értek?

Mit is beszélnék? Zeng és zúg a nyár,

a nagy mezőkön örül, aki már

a visszavonhatatlan útra lépett,

én állok itt csak, tépve, pettyesen,

mert földi dolgokra emlékezem,

mik tőlem lettek s velem véget érnek.

Gyermekeim

Gyermekeim, ó tévedéseim,

a dombon ragyogtok kis hasatokkal a szélben, a napban, arany levegőben,

Rita törzs-testével áll, kezével integet,

messze vagytok, odaát.

Anyátok úgy szült titeket az öröklétre, ahogy kígyó hagyja kinn tojásait a melegben,

bízva a nap melegében, a nagy kemencében, a piros tűzmagban,

én tétovázva állok az asztalok között, háborúk, női lábak vonalai között,

az erdőt fújja a szél.

Megformásodtatok, mint kehelyben az ital, görcsben a fa, termetben az ember,

gyerekek vagytok, hajjal, civilizációs szandállal, sárga darázsfészek kis köldökötökkel,

készen vagytok

az áldozatra.

Ott álltok a dombon,

az emberiség darabjai, húsdarabok, kék asszociációk, köhögések, nyálak,

fehér bőrbe húzott csont-csimoták, beborított vér-babák, kialakult talpas jószágok,

túl a patakon, alig látlak benneteket, az én lányaim, eredéseim, ti.

A természetben él

a virág, a hal, az ember.

Örömre, dalra, csíkos kötényekre, vőlegényekre szült az anyátok

tele szerelemmel.

Álltok odaát, mint egy fénykép, hasatokkal a szélben,

a fák áttört lemezén lobogó hajatokat, golyófejeteket, puha húsotokat nézem,

ó, püspöklila torkú, finom fejedényű három gyermekem,

megfontolatlan emberkéim, örömöm maradéka,

én atomok, háborúk, más nők, vad székek, üres tálak közt nemzettelek titeket billenő nagy hegyeken, a város meredélyén,

én kacsintani se tudok rátok, bombák, elmérgesedett sóskák, szúrós ágak között.

Ragyogtok a dombon, a természetbe tér vissza

a virág, a hal, az ember – a túlsó parton állok, mezítláb, fölgyűrt nadrágban átlábolva, és látom,

hogy ragyogó fejetekről a felhőket, mint nagy fehér sapkákat

hogy fújja az áldozati szél.

Kanyar

Egy értelmetlen térkiképzés

mi mindenről tud vallani

megkanyarodik egy-egy út és

rögtön kitetszik valami

gyógyíthatatlan összefüggés

a természetnél pontosabb

amely a pokoli vidéknek

emberi értelmet ad.

[A kis patakon túl…]

*A kis patakon túl találkoznak – tömzsi kőhídon kell átmenni, aztán a Páfrány utca már az erdőszélre vezet. Lehet széles, lobogó nyár, nyers tavasz sűrű pusmogású hó – a nő ott áll a fák előterében, és vár rá. Irgalmatlanul nehéz odáig elérni. Át huszonnyolc éven, csikorgó léptekkel, a háborús bombázások közt, a rettegés repeszei közt, a szorongás vasruháiban, talán valami eltévesztett gyermekkori úton, keresztülvillamosozva az örökre lerombolt városon, cipelve a testet a megjátszott ingek és zakók ólomsúlya alatt. Feltétlenül.*

*Ez az ajándék, amit az élet tartogatott számára. Így aztán ő is, évszakról évszakra odabandukol, felnőtté játszva magát – hogy megkapja ezt az ajándékot.*

Csere

Szerettelek mint szám szerint való

emlékeim – dugdostalak magamban

aki vállaltál mindenféle kínt

s asszonynak való szenvedést miattam

Szerettelek előszámlálható

kínom miatt csattanó nevetésed

sűrű kontyod a természetességed

belém nyilallt mint fák között a hó

Szerettelek! Tornác voltál nekem

hová öröktől a falura vágytam

szerettelek a lenvásznon az ágyban

tapadva és vízszintes-melegen

Egyenként tudom mosolyaidat

dió-szemed ködölő rebbenését

tenyered ráncát ápolónő ruhádat és még

valamit amiért tudtam hogy ki vagy

Szerettelek még előszámlálhatatlan

dolog miatt szagod ösztöneid miatt

mert tudtad mint mindenki aki ad

hogy amit adtál – visszaadhatatlan.

Örök

A semmi is lehet minden

a minden is lehet semmi

ahogy az első percben

csak úgy szabad szeretni.

Nap-leány

I.

Egy lány a ferde fényben

átvilágítva áll,

selyembőrén kitetszik

a váll alól a szárny.

Nyaka fehér virágán

feje kis vasgolyó,

de a szerelem szárnyán

az égig dobható,

röpül, kacag, pörög, sír,

átforrósodva él,

s a tűzben magasabbra

röppen mindenkinél.

A bordakosarában

úgy pumpálja a szív

a vért a szép erekbe,

hogy boldogságra hív,

éles csípője tálja

csak fölemelkedik

ahogy magát kitárja

egész az egekig.

Egy lány lebeg a napban,

egy helyben áll, lebeg,

mint hűs szobán a dallam,

mindennél kedvesebb.

II.

Egy lány lebeg a napban,

mint homlokon a seb,

szíve átláthatatlan,

de ő maga lebeg.

A válla íve váll-ív,

csontja szabályosan

illeszkedik a csonthoz

belül – de szárnya van!

Gyermeteg lábfejével

tapad esetlenül

az idevaló, földi

porhoz – de elrepül!

Ujjai könnyű drótja

a fűhöz kötözi,

de billenő bokája

az égbe föllövi!

A térde biliárdja

görög a homokon,

s egyszercsak elkiáltja,

hogy: „elrugaszkodom…”

akkor már nincs erő lenn,

mi megállítaná,

fölszáll, közvetlen Isten

szempillája alá.

Esküvő

Isten segedelme ember segedelme

találjon meg minket mindig a kegyelme

világos verembe legyünk mindig esve

mindig kegyelembe mindig szerelembe

Ünnepi napokon áldjon meg az Isten

válságoson ölelésben egyesítsen

s ha könnyekkel teli nagy ínségeinken

nem tud segíteni akkor is segítsen

Vaj

Ilyenkor fölolvad az arcod

mint régi-régi vaj

hogy kegyelmetes kenhető leszel

érezni nincsen semmi baj

se benned se a világegyetemben

ahogy a párnán pontosan feküdsz

finomvonalú szádon mint a szellem

oly vajfehéren ki-be jár a szusz

szemed gödrében illatok pihennek

elmúlt tíz évünk rózsaolaja

szemöldököd szálai közt keverve

csak vajfehéren áll az éjszaka

a levegő is kenhető körötted

könnyű késével elegyengeti

szép arcodon a túlvilági szobrász

a legfinomabb kéz az isteni

és vajfinom és vajfehér a bőröd

és vajpuha az orrod csücske is

amelyen a verejték könnyű cseppje

aranylik mint gombostűfejnyi víz

a pórusok vajsárga serlegében

lazán lapul a zsenge zsiradék

s elrejtett titkos tükrű felszínében

a rolón át is fölragyog az ég

a délvidékről mindig visszatérő

a vajpuha meleg a hajnali

mit meglelni magunkban sose késő

hogy Isten hangját lehet hallani

mi egykor tükör által és homályban

rejtett vonalként volt tapintható

most kiemeli könnyedén az álom

és végleg színről-színre látható:

hogy vajpuha a homlokod az állad

hogy szerelmes kenyérre kenhető

hogy életedre nagy kezek vigyáznak

hogy mindig boldog legyen ez a nő.

Áldás

Megadatott még úgy szeretnem,

ahogy még sohasem szerettem,

hogy kitárom az ablakot,

és látom, hogy a nap ragyog.

Hogy bedől a fény a szobámba,

a szemembe, szívembe, számba.

és én magam is ragyogok.

Megadatott.

Szikrázik, száguld, rejtekekbe

lopódzik be a naplemente,

mielőtt lebukik a nap,

arany sisakban lássalak.

Téged, akit még úgy szeretnem

adatott, ahogy nem szerettem

senkit se, talán csak az Istent,

ki benned végülis fölismert:

hogy fény vagyok, hogy szép vagyok,

s övé vagyok. Megadatott.

S megengedte, ha már alig lát,

hogy megoldjam a saruszíját.

Dob

Egészen sárga a virág,

zuhan a nap, fejünkre száll,

vízbe lógatjuk lábunkat,

ülünk a mólón, nyár van, nyár.

A víz dobog, mint könnyű dob,

a mohó napot elnyeli.

Szeretlek. Égre-földre már.

Nincsenek feltételei.

Ápolónő

Amennyire én ismerem a hajnalt

ilyenkor szokott elindulni

egy nő magára borítottan

hogy megtudjuk mik vagyunk mi?

Aztán az utcán áthalad

százhúsz elmebeteg közé

akik belekapaszkodnak

hogy csoportosuljanak köré

lerántanák a mélyeikbe

és ráfonják a karjukat

amíg tündöklő véredénye

a folyosókon áthalad.

Négy évszak

1

Valakitől én azt tanultam,

a szeretetnek nincs határa,

nagy kék kabátban volt, hajára

hó hullt a sál mellett csokorban

s kiment a ház nagy udvarába.

Ment lefelé a hóesésbe

a lépés örök ütemével,

mint aki tudja, sose ér el

a tájba csúszó feledésbe,

de az ablakba mégse néz fel.

A sárgakockás sál világít

a szürkületben, mint lámpa,

lebeg a szélbe kék kabátja

s úgy halad tovább fától-fáig,

amíg a szem még visszarántja.

2

Tavasszal aztán mit sem értve

figyeltem a virágokat kint,

hogy nyílnak-e olyan nagyot, mint

ahogy valaki megígérte,

ki vállalta a legnagyobb kínt.

Azt mondta, hogy a szeretetnek

szabálya nincs, de mint a rózsa

kinyílik egyszer s elborítja

az utakat, a fát, a kertet

s levelét az ajtóba dobja.

Még óvni sem lehet a kíntól,

tövisek közt fog vágyakozni,

a földben nyugszik, százezernyi

kapától, daltól meg nem indul,

– egyszerűen fog fölfakadni.

3

A nyár úgy fekszik, mint a róka

a kert végében összegyűrve,

leégve aranyra, vörösre,

prémmé és szőrré kunkorodva,

a kertbe feküdt, mint egy ölbe.

A méz pedig öblös pohárban

áll a verandán tétovázva,

szilárdan s könnyen, mint egy ábra,

melyben jövő és elmúlás van

ikrás anyaggá összezárva.

Ki jöhet itt? Ki érti ezt meg?

A teljesült virág sem édes?

Az ember hitvány életéhez

kapott kölcsönbe kis szerelmet,

amit aztán holtáig érez?

4

Ne mondd, ne mondd! Az ősz kitárva

mint egy kapu, a távoli

mezőkre és utakra ki,

a szeretetnek nincs határa,

ezt mondta egyszer valaki.

Virágok borítják a kertet

és azután a hóesés,

ott megy valaki. Lépked és

nagy ára van a szeretetnek,

nemcsak könny, nemcsak szenvedés.

Az udvarból az útra érünk,

ahol a kertek vége van,

mit meg kell tennünk, bárhogyan,

míg arra az ösvényre lépünk,

ahonnan már határtalan.

Péntek

Elvétem már a tárgyakat. A lényeg

elsikkad már a télből és a nyárból,

az azelőtt okosra nézett képek

hada most semlegesen vádol.

Az azelőtt fölépített varázshegy

most egycsapásra össze-vissza omlik,

s én így maradok véglegesen már egy

betört világban és sorsom csomóit

ki nem bogozva, ostobán, hanyatt,

csak azt érzem, arcomra folyik lényed,

akár a nap, a viasz és a lényeg,

s csak bámulom az üres tárgyakat.

\*

A látványt ölte meg bennem szemed.

Nem tudok látni, mióta rám néztél,

csak azt, ami testedből föllebeg,

izgalmas fákkal lett tele a légtér,

de belső fákkal, mik úgy nőnek egy

hatalmas tájon, hogy az meg se látszik,

zsúfolásig tele vagyok veled

és nézlek, nézlek a megvakulásig.

Tapogatom az arcod. Ez az arc.

A végtelen. A minden arcok arca.

Nem látom már, csak amit te akarsz,

az ölelés zsákjába vagyok varrva,

ezer öltéssel a húsomba szúr

minden kis izmod, mint a tű.

Mi szorít össze veled ily vadul?

Szeretlek. Olyan egyszerű.

Olyan közel vagy, hogy tested szöge

egész a szemgolyómat éri,

fordulnék, törnék kifele,

de arcod elől nem tudok kitérni,

el nem fordíthatom a fejemet,

a szemben-lét fáj, kínzó, gyáva helyzet,

az arcomat szorítja a kezed,

hogy ordítani tudnék – s csak szeretlek.

Üvölt a táj. Mert elhagytam teérted,

elhagytam árnyait és szögeit.

A boldogságot. Holnap jön a péntek

és testemet testedre szögezik.

\*

Már lélegezni sem tudok. Merev

pupillámat az egekre szögeztem,

belémfúródtál, mint hegyes üveg,

s én csüngök csak ezen a kereszten.

Következik a végső Golgota.

A kicsike, a helyi, az egyéni,

mert kinek-kinek meg kell halnia

ahhoz, hogy e világon tudjon élni.

Következik az önfeláldozás.

A látványtalan és őrült alázat,

míg fölhasítja bőrödet a nyárs,

a test pedig vergődik, mint az állat.

És megreped a hegy. Csorog a vérünk,

az üres éjben elhasad karunk.

Csak az válthat meg, aki meghal értünk,

s csak azt váltjuk meg, kiért meghalunk.

Arc

Bejön egy arc és nem megy többet el.

Egészen behajol a képbe.

Tapogatozó ujjunk alatt ver

a homlok érverése.

Nem gondoltuk, hogy ez lesz az az arc.

Nem néztük jól meg az ablakkeretben.

De tarkójára tűz a nap

és értjük őt már egyre fényesebben.

Nem gondoltuk, hogy ez lesz az az arc.

Szabálytalan az orra, szája,

de közelebb jön s pontosan

kirajzolódik mindegyik vonása.

Mert hátulról kap megvilágítást,

hogy fölragyognak könnyű ujjai.

Bejön, leül, levetkezik.

És nem tudjuk már elbocsátani.

Szeretlek egy faluban

Mosott szagodat érzem,

pedig nem vagy sehol.

Kihajtott blúzban

egy asszony elmegy mellettem.

Egy asszony elhalad előttem,

mint Mária Magdolna,

a templomban mindenki tiszta,

öregemberek meg vannak mosva,

fiatal asszonyok meg vannak mosva,

a gyerekek aranyra sült bőre

ragyog a szem lámpája körül.

Szeretlek, kutyák fekszenek az udvarokon,

a vasárnapi porban,

amire mintákat rajzolt

a tegnapi seprű,

nem is tudom hol van ez a falu,

van valahol, Vas megyében,

vagy Szárszó ez, a halhatatlan Szárszó.

Szeretlek, megválthatatlanul.

Összeszalad egyetlen utcába a világ,

sorba állnak a fák, mert szeretlek,

ez a vallás, ez a vallásom, az Istenből valami.

Nincs tökéletesség.

Az órák elszaladnak karikalábukon

mint a keszthelyi diákok,

és itt marad az üres tér, tele hiánnyal, levegővel,

ahol kikerüli a fákat a szél.

Vonatra szállok. Holnap utánad megyek

és elmagyarázom, hogy nyitott kertben végződnek az udvarok,

ahol már kukorica van, zöld lobogóval,

a kerítésre oldalt köcsögök vannak tűzve,

ugye szeretsz,

szeretsz, ahogy akkor mondtad,

mikor a szavak öntudatlanok.

A kerítésen fehér futóka nyílik át kis szájával éhesen,

ugye szeretsz,

nem úgy, hogy megvársz ott az állomáson,

hanem a magány drótkötelein

és végérvényesen.

Megy a kocsi, a szalma száll le róla,

meg vannak mosva az emberek,

valamikor azt gondoltam, ilyenkor vasárnap

mindennél nagyobb a szeretet.

Valamikor úgy gondoltam,

szabályosak a nénikék,

kik vejükkel karjukon

végigmennek haláluk előtt a Főúton a templomból jövet.

Olyan sokat éltem veled.

Gazdag vagyok.

Még mit

akarok?

Olyan tiszta volt minden óra,

mint a mai nap,

ahogy a kezed két lemezébe fogta

halántékomat.

Bú, bá, viccelnék, napraforgót

forgatnék a kezem között,

hogy ne lásd a könnyemet,

mi a szemembe szökött,

nincs tökéletesség

a művek sem azok,

mindegyik nagy, szent,

tolsztoji dolog.

Ugye szeretsz. A görögdinnyét

a műút mellett lehet venni.

Nem vagy sehol és nincs itt semmi.

Olyan szép itt, hogy el se hinnéd.

Valamikor arra gondoltam,

hogy nem kell meghalni,

a fodrász előtt öt ember

várt borotválkozásra.

Valamikor még gyermek voltam,

meg voltak mosva az emberek,

az ötezerévesek, a meghajoltak,

napi húszórai munka után,

ugye szeretsz, szeretsz, szeretsz,

te vagy az egyetlen

és az összes ember,

te vagy a hordozó

s a kicserélhetetlen.

Sokáig tartott ez az év.

Sokáig tartott ez az óra.

Szeretni kell. Szeretni kell.

S az ember nem tehet róla.

Karácsonykor itt nem lesz semmi.

Nem lehet többé dinnyét venni,

ugye szeretsz, folyik a víz,

ugye szeretsz, jövőre nyár lesz,

ugye szeretsz,

ugye szeretsz,

ha meg kell halni, akkor is.

Kicsi rajz

Lány.

Átsüt rajta a nap.

Narancsok ragyogása.

Látni az üvegcombokat.

Napkoszorú.

A haja sárga szikla.

Betölti az eget.

Annyira föl van nagyítva.

Mezítelen, mint a tér.

A rózsaszínű tér.

De láthatatlan.

Belülről a ruhájához ér.

Saját ragyogása

Az utcára veti.

De befödik

A fény levelei.

Antifóna

*Tavasz, tavasz, te bőven áradó,*

*szél-patakokkal megduzzadt folyó,*

*öntsd ki a földre zúgó vizeid,*

*amíg a világ veled megtelik.*

*Én is így jöttem, illat, rohanó*

*csatorna, napfény, égből zuhanó,*

*hogy betöltsem Mózes, Illés felett*

*a törvényeket és a földeket.*

Szállás

Felépítettek, szörnyű, kicsi ház,

tizenkét tégla tartja össze vázad.

A mész fehér, a tervrajz nem hibás,

boltíveid hajolnak, mint a hátak.

Nagy üvegek vannak az ablakokban

és az ajtókon még nagyobb kilincsek,

a folyosón lépések zaja koppan,

de a vendég sohasem érkezik meg.

Most lakható a tér, körülhatárolt

és zárt, feszes. A lépcsők is kemények,

föl lehet rajtuk jönni. Az a pár folt

csak csirkevér. De úgysem értenéd meg.

Hiába magyarázom. Ez az asztal,

ezt rézsútosan a sarokba tesszük,

rámnézel váltig hallgató szavakkal

s én a kezedet fogom, mint a kesztyűt.

Azt mondanám, belakjuk egy-két év vagy

óra alatt kis örömeink nem várt

zugaival, a kamra is elég nagy,

abban tarthatjuk télire a lekvárt.

A hegyek is körül elég kemények,

hogy megvédjenek mindenféle bajtól,

nézd, egészen a körtefáig érek!

Le is vehetek egyet a teraszról.

Látod, látod, hogy nem falaztalak be

és elkészült szabályosan. Harang szól

a faluból. Kabátod ide rakd le

a kerítésre. Ugye, nem haragszol?

Ne sírj. Tudod, hogy mind meghal az ember.

Ki kell bírni, ha szeretünk, ha nem.

Van, ami megtörténik egyszer,

van, ami sohasem.

Rózsa

Sose nyílik ki a rózsa,

sose nyílik ki a nyár,

én a szerelem adósa

vagyok három éve már.

Mondtam is a cinegének,

hogy szálljon el haza már,

sose szólal meg az ének,

sose nyílik ki a nyár.

De a cinege csak engem

figyel hosszan, feketén,

míg halálos szerelemben

az övé nem leszek én.

Vőlegény

Rámnézel, mint madár néz

a csorba ág hegyén

s én visszanézek bámész

szemekkel, mint a fény

azt kérdezed, hová mész,

pedig csak állok én,

ahogy egy nagy pohár méz

az üveg fenekén.

Azt kérdezed, hová futsz,

pedig én nem futok,

csak fekszem, mint a párduc

a fényes ég alatt,

ledobva, összegyűrve,

fetrengve, mint a rongy,

belémakadt a tüske,

rámdőlt a napkorong.

Oly messze nézel, messze

a fényességbe, ki

az égbe, mintha lenne

mögöttem valaki.

Nyári szerelem

Az emberi mozdulatokból

fölépített közös falak

és üres mosolyok törékeny

ráncai közt is védd magad,

a vállak üvegpalotája

mögött a lélek idegen,

ha betörik az ölelésben

karcol és sért minden elem.

A forró homokon hevernek

a tagjaink, mint az arany,

de oroszlánok és szerelmek

között mindenki maga van.

Külön a homok, a homokszem,

külön a test, külön az arc,

külön a jobb, a bal, az árnyék

és a valóság. Mit akarsz?

Örökké

Örökké van a táj, a fák, az almakertek,

a fák végén a lomb vagy a diólevél,

miket úgy hajt a szél, mint halakat a gyermek,

ahogy ujjaival a víz széléhez ér.

Lenn ember ballag át, az aszfalt néma útja

kígyózik bőrösen és lendül és ragyog,

a lebegő ködök a levegőbe fúrva

egyhelyben fekszenek, mint fáradt angyalok.

A levegő örök, a tűz, a fény, a mérleg,

a billenő hegyen a tér sziklája áll,

mint mértani idom, amelybe zárva él egy

madár és énekel tízezer éve már.

Őrizz meg engem is, míg szelek hasogatják

a szivemet, szegezz a fák közé oda,

ahol ragyog a gally, mint rettentő igazság

s aranyként tündököl a tárgyak homloka.

[Camus-t negyvenhét éves korában…]

Camus-t negyvenhét éves korában pedig autóbaleset érte.

Szizifusz

Emelkedik az életem

a nap a hegyre nő

aztán lehull s a mélybe lenn

türemkedik elő

Már annyi izom megszakadt

recseg a levegő

már nem Szizifusz vagyok

hanem a kő.

Madárijesztő

A nagy földön a buzának

rojtos szeme érik, érik,

hogy mit jelent ez a bánat,

én még nem gondoltam végig.

Én csak állok évről évre,

én csak élek napról napra,

mint a hőse a mesének,

kalapom egy lány kalapja.

A nap ragyog az utakon,

mintha ott is folyó folyna

s három évi nyugodalom

rám is megnyugovást hozna,

de a szemem szénből való,

arcomból a kóc kilátszik

s mindenféle kacagtató

dolog a káromra válik.

A mezsgyének kilenc méter

volt a hossza, mikor mértem,

de azóta seregével

súlyos varjak jönnek értem,

csípdesik a köpenyemet,

rángatják piros szakállam

s olyan keresztet emelek,

amilyet csak bír a hátam.

Észak és dél az irányom,

utat mutatok a napba,

két sovány karom kitárom,

mintha oda volna csapva

nagy szöggel a levegőbe

s állam körül kerül sálnak

Veronika keszkendője,

a madarak Krisztusának.

Rámzuhan a falu hossza,

a határ is hullik egyre,

aki elmegy botladozva

mellettem, majd megjön este,

én okozom hadakozva

madarak nagy ijedelmét,

fából való két karomra

ráröpült a végtelenség.

Odaát

Úgy állnak kinn a fák a kertben, mint a tornyok,

sárgák és vörösek, lilák és tompakékek,

köröskörül a nyár világa összeomlott,

de a hegyes romok egész az égig érnek.

Átlyuggatott falak, madárbelakta várak

esetlen csonkjai, lőrés és kaptató,

ahol a katonák mindent feladva állnak,

hatalmas fejükön már gyűlik is a hó.

Madár már elrepült és a szines vidéket

nem védi senki sem meg ellenembe, ládd,

talán majd átmegyek, elfoglalom s enyémek

lesznek a lőfalak, színek és katonák.

Alias Julien Sorel

Ne szánjatok. Rejtélyes köldökökben

úgy tűntem el, mint fiú jobb körökben,

aki az alvilágból származott,

ne szánjatok.

Ne szánjatok. Övé volt mind a testcsel,

de harcban, nyílt sisakkal úgy esett el,

hogy közben szórakozott,

ne szánjatok.

Ne szánjatok. Pedig szebb volt Önöknél,

mégis rabul ejtette az öröklét,

mert oly sokat kockáztatott,

ne szánjatok.

Ne nézd a bért

Ne nézd a bért, az álmot nézd, a szót,

a végtelen valóra válthatót,

az örökké előbbre lendítőt,

ne a tájat nézd, hanem az időt,

mely mossa, mint az eső ezt a tájat,

zuhogva, fényesen és feketén

s a fölvonuló egekre kiárad

a nap a házak tetején.

\*

Ne nézd a bért, csak el ne hagyd a vágyat

a tiszta tájra, ahol fényesen

égő szárnyakkal, végsőkig kitártan

lebeg a vajúdó történelem.

Az embereket nézd, ne a hibákat,

az épületet s ne a vakolat

kis töredezéseit, miket fáradt

kézzel vertek fel malterkanalak.

Ne az utat nézd, amelyen borostyán

s bogáncs terem s elénk göröngy gurul,

a lábak ívét nézd, mely törve, csonkán

az ismeretlen táj felé nyomul,

mely rokon ezzel a nagyszenvedésű

vidékkel s mégis százezerszer új.

Férfi

A tárgyak messzi fényei,

az volna jó, esetleg.

Egy idegen nő és neki

azt mondani: szeretlek.

Egy lehetetlen falevél,

mely hullva-hull az útra,

emlékek távol tűje, mély

piros sebembe szúrva.

A kerítések rácsai,

egy domb, egy csók talán csak!

Vagy fiatalnak látszani

egy délelőtt, vasárnap.

Önkéntelen kimozdulás

a testem négyszögéből,

amely kinyúlik mint a rács

mögül s az ég felé tör.

A részek gyáva gömbjei,

amik nem állnak össze,

csak forognak gyönyörteli

kajánsággal örökre,

vagy szétszaladó mozaik

talán pompeji padlón,

a véletlenek őzeit

mindegyre futni hallom!

Valaki, nő. Valami, ház.

Akár egy téves eszme,

vagy véletlen kirándulás

világtalan hegyekbe,

a napsugár aranyosan

fúródik két szemembe,

nem az a fontos, ami van,

hanem ami lehetne.

Naphimnusz

Ahogy a fűben ülök és

az arcomat a napba tartom,

úgy töri át a napsütés

mintáival törékeny arcom,

hogy villogok és meredek,

a fényeken kiéleződöm,

úgy hordom ezt a meredek

hegyes ruhát, ami a bőröm.

Segítsetek! Sebesedem,

sokasodnak a fényes üszkök

madársújtotta testemen,

napok nyalábja, nem kell ütnöd!

magam magamtól szétesem,

mint lógó ember a kötélen –

eddig is csak egy képtelen

erőfeszítés adta élnem.

Utasok

A villamos árnyéka fut az úton

és levegőnyi, könnyű emberek

kuksolnak benne és mint sárga húron

a hang, a szájuk széle megremeg.

Utaznak, világtalan verebek.

S a fákon áttört tűz-csapolta hellyel,

fényes itallal és árnyék kehellyel

ültükben megelégszenek.

A hosszú kocsisorok ritmusára

sötét fejük révülten imbolyog

és útra kelnek, mint Jézus szavára

az árnyékolt szívű apostolok.

Eleve el van rendelve az út,

lábatlanul suhannak át a téren,

s úgy bólogatnak, mintha értenék fenn

a csöndet vagy az égiháborút.

A színeiket elmarta a lúg,

most mindnyájan feketék és fehérek

és mire az utak végére érnek,

fejük keményebb, arcuk szigorúbb.

De elhúzódik útjukból a nap,

s mint részes gabona, megfeleződnek,

némelyek vaksi fekhelyükre dőlnek,

némelyek égbe szállanak.

Vendégek

Vasárnap ez. Mint kártya közt a kártya,

fekete lapok között pirosan,

a konyhaasztal óriási tábla,

melyen a só és a paprika van.

A gáz vörös, a székek hófehérek

és a kövezet olyan, mint a sakk,

melyen magamban ide-oda lépek,

néha kisebbet, néha nagyobbat.

Ilyenkor itthon szoktak lenni. Benn ég

a lámpa az üres szoba fölött,

olyan vagyok most, mint a vendég,

ki fél, hogy valamit lelök,

a napokat, az üveg homokórát,

és felborul a kocka meg a tér,

s az égető szelek behozzák

a havat s minden fehér lesz, fehér.

Mint bibliai idomok, feküsznek

a szőnyegen a minták. Valaki

kopog. Az ember, mint a szöcske, ül meg

a könyvei előtt s nem nyitja ki.

Aztán rohan. Sokára kinn a szélben,

és vendégséget rendez, sültet ad,

és asztalához ülteti serényen

a bénákat s a nyomorultakat.

Frauenbildnis

Egy üvegfejü asszony

hintázik szüntelen

előttem s látva látom

a rést a szemeken,

lenéz a sárga asszony,

a padlatra lenéz

s előtte összefonva

kiskörmű, karcsu kéz,

az ő keze, amellyel

embert simogatott,

talán egy nemesembert,

talán doktort, papot,

mert rejtelmes, világos

e pirosnyaku nő,

ruhába zárt, erényes

és üdvös szerető,

szemhéja ferde ránca

oly duzzadt és kecses,

mint a fehér gyümölcsök

között egy friss gerezd,

a sírástól, az éji

gondoktól nőtt ilyen

dagadtra s ilyen szépre

ez a szigoru szem.

A haja kifeszítve,

mint egy szomoru húr,

hogy fájjon hajtövében

kimondhatatlanul,

érezze önnön, árva

kínját, a csontokon

feszül a sárga haj, mint

tömött, puha torony,

szerelmek éjszakája

nagy fűszerén lobog,

az alsóajka csóktól

duzzadtra harapott,

de fátyla mindig oly szép

és tiszta, mint a hold,

áttetszik rajta vágya

és minden, ami volt.

Nyáron

Megül egy nagy bogár az asztalon

és befogja a képkeret a képet,

rendszerezném, hogy mi az, amit értek,

és mihez nem volt kellő alkalom.

Én Istenem, jó Istenem,

lecsukódik már a szemem,

a bogár az asztalon ül

s minden marad a régiben.

Magány

Tudsz-e már egyedül aludni

szemhéjad ráncai közt

az ismétlődő örökös sötétet

figyelve mint a szél pörgette szöszt

Tudsz-e odabúvóckodó

lábak nélkül magadban melegedni

mikor a paplan súlya

jelzi életed értelmét hogy ennyi

Tudsz-e kihűlt szobádban homorítva

a fel nem kelő csillagokba nézni

magadba ejtve mint a csecsemő

s elhagyatva mint kiterített férfi?

Eszed lejár homlokod vízköves

szobád falát ujjal se tudod érni

tombol a nyár a nyárnak vége lesz

s a nyárözönben telt szájjal nevetsz

hogy fogaidat a nap fénye éri

mint szádba ömlő melegsárga szesz

– mert akkor végleges.

Gyönyörű

De gyönyörű az őszi táj

a sárga nyár is égre száll

feltündököl a láthatár

gyönyörű őszi táj

A felhő csupa buborék

közötte vékony kék az ég

a szél kiáltja szerteszét:

ne még ne még!

Kiröpül az egész határ

– de gyönyörű az őszi ég –

a szél süvítne még: ne még!

amit gyűjtött a sárga nyár

a szél süvítve vitte szét

soha nem adja vissza már

ez a gyönyörű őszi ég

amit röpít a kék határ

soha nem adja vissza már

se ősz se tél se ősz se nyár!

Szerelem, Európában

Én téged akkor is szeretlek

ha Európa összeomlik

ha a gót katedrálisokban

picassós macska nyávog

ha Izraelben népfasiszták

küzdenek huncut arabok ellen

ha Hollandiában állig

föltárt pornó-vaginákat mutogatnak

– de mély de szép de elnyelő –

én téged akkor is szeretlek

ha a szocialista népgazdaság

nyolc százalékkal csökkenti a deficitet

ha Tito nyolcvanévesen

simára borotválja partizánarcát

ha a visszaszámlálás órájában

halálosan pontosan indítják

az égre-hordozó rakétákat

ha a baszkok hazafiakat szabadítanak ki

ha Olaszországban szabad lesz a válás

ha a finnek visszavonulnak

vöröskeresztes kutyáikkal körülvett erdőik mögé

ha a nagyhatalmak megegyeznek

ha Angolát lekubaizzák

ha Strauss belezsírosodik

az agresszív humanitásba

ha a francia külpolitika

hintamérlegén vendégmunkások

izzadt izmai nyomnak milliókat

ha az angol királynő

féloldalasan skót lovára dől évfordulóján

a tomboló szigetlakosság előtt

ha Heinrich Böll tiltakozik

saját jókatolikus vallása ellen

ha Dürrenmatt baljós történetekkel

ijesztgeti tejfejő honfitársait

ha Joyce ámulatszegény

szexuális kintornáit Róma után

két évezreddel öngyilkos

torokgégével üvöltözik

a kábítószeres Seneca-kádban

az európainak látszó amerikaiak

én téged akkor is szeretlek

ha a fegyverkezés csökkenéséről

hazudoznak villámnyakkendős alufóliában

párolt műkülügyminiszterek

ha isten és ember előtt

egyezkedik a pápa és görögkeleti pátriárka

ha Európa háromsávos autóútjain

elfelejti hogy ki kit ütött el

hogy rakétákat rendelnek az Indiai

nem is olyan csöpp óceánra

ha az Unesco kiejti emlékezetéből

az arcba köhögő ázsiai tébécéseket

ha átsiklik az emlékezet

a hippi-virágfüzéres beat kábítószer-

és gitárbajnokokon

ha átsiklik egy visszaszorított

terhes hason mely utódot akart lövellni

az antibébis plasztikméhű világra

ha elfelejti a szólásszabadság

nélküli járókelők tétova szájtátiságát

én téged akkor is szeretlek –

mert a lépcsőfordulóban álltál

mert napi tizennyolc órát dolgoztál

mert agyonfáradt szemhéjad leragasztotta

csodabarna nézésedet

mert tisztábbnak ismertelek meg Európánál

mert lábadon kiütközött az ér

mert nevetségesnek tartottad Jan Kott

elméletét Shakespeare-ről

mert tudtad hogy a paraszttól el kell venni

a földet hogy visszaadhassuk neki

mert az egyiptomi kopt szerzetesek

magányát elegáns kívülállásnak tekintetted

mert emberebbnek ismertelek meg Európánál

egyszerűbbnek igazabbnak szebbnek

mert megkértelek hogy szólj hogy

anyám halála közben ne felejtsem el

az ötszáz forintot odaadni

Löfflernek hogy az ötvenedik

előadást megünnepeljük s azt mondtad

a lépcsőfordulóban évek óta

kialvatlan szemekkel halálos

betegeid gondjában összeesésig

föltartott fejeddel Einstein se kitalálta

szív-agyaddal világrobbanások közt mellékesen:

– Még soha semmit sem felejtettem el.

[Villeneuve Laubet-ben…]

*Villeneuve Laubet-ben egy kis spanyol panzióban lehet lakni, a vasútvonal mellett. Szép a szoba, világoskék virágos tapétával, az örökös francia bidé diszkréten elkerítve. Remek Kronenburg sört lehet inni, meg olcsó, finom vin rosét. Spanyol kislány szolgál fel, éppen nem megy be a gimnáziumba, szükség van rá otthon. Éjszaka ki lehet sétálni a tengerpartra. Ultramodern, kagylósan bemélyülő stadionszerű szállodasor íveli be a partot.*

*Mentonban suhog a tenger. Mint egy öreg mosóasszony, döngöli köveit, mosnivalóit. A piacon rengeteg érdekes halat, rákot, tengeri herkentyűt árulnak, csodálatos virágboltok kínálják mimózáikat, citromfácskáikat. A Villa Mimosában idős magyar asszonyka él egy szál maga, kihaltak mellőle. Esténként lehúzza vasredőnyeit, lehet szeretni. Rokonai fönn fekszenek a modern hegyi temetőben, elég drágán. A ravatalozóban jazz-orgona szól, szerelmes dallamokat játszik.*

*Ronchampba éjszaka ér az ember. A főtéren – mint a regényekben, filmeken – a patika, a zöldségbolt, a trafik, a butik… A szálló konyhalánya nem tudja elolvasni, mennyibe jön a szoba egy éjszakára. A Beaujolais viszont sűrű, mint a vér. A kápolna hófehéren áll a zöld gyep közepén – à la Corbusier. Mint egy arab erőd. Lőrésekkel, gömbölyített toronnyal, benn pedig aranybarnán csillog az építészetileg megteremtett levegő. Reggel kilenckor senki sincs a templomban. A francia pap magában énekel. A ministránsasszony karbafont kézzel álldogál az oltárnál. Addigra…*

Utólagos nászút

Majd elmúlik, majd el kell múlnia,

majd el fog múlni, olyan lesz, mint a múmia,

egyiptomi királysír, vak tömjén és vak éjszaka.

Majd atomháborúk robbannak, atomháborúk,

elpusztítanak asszonyt és fiút,

gyermekeink sorsára nem is gondolunk.

Majd kettétörik minden karperec,

és véget ér ez a világűri hecc,

még a bárányfelhőknek is vége lesz.

Fölborul a világ, mint rossz helyre tett pohár,

és kiömlik Dél-Franciaországra a nyár,

nem dúdol senki, hogy vége, vége, vége már…

De – – –, jó volt veled. Úgy mondom, mint a sanzon,

ahogy a tengerparton elhever az asszony,

mellét fölfedve, hogy felszívódhasson.

Jó volt veled. Temetőben és ágyban,

horkolásban és elragadtatásban,

mondjam, hogy te vagy, akire vágytam?

Nevetséges. Hogy jó volt Európában,

a katolikus Anyaszentegyházban,

Párisban, Péterfán, a tisztaszobában?

Száll a vonat a tengerparton este,

a naplementében azt nézzük, a nap lement-e?

Erre rohant Nizzába Ady Endre?

Az egész világ elfelejthető. Neked

a bal melled fölött van egy anyajegyed.

Ez bizonyos. „Már nem vagyok gyerek.”

Fut a már nem vagyok vonat

gyerek kialakult ember embernek ad

az a bizonyos alkonyat

erőt hogy bírja amíg a hegyek

szerettél égig növekszenek

arany csúcsként megveszekedett

majális volt ez az egész

eltűnik mit műveltek a vámnál megáll az ész

hova suhan a jó volt veled vonat

mennyire szerettelek.

[Rákosfalva megszűnt…]

*Rákosfalva megszűnt. Lerombolták, helyébe tízemeletes lakóházakat építettek, a területen ma jócskán százezer ember él.*

*Megvan még a HÉV-megálló az üveges bódéval, a régi iskola, a templom, a Sarkantyú utcai nagy ház, a Vezér utcai nagy ház, a régi vámépület.*

*Még a telefonfülkék sem maradnak meg, a régi fák sem.*

Rákosfalva

Vasárnapok. Ha Rákosfalva

a fényben magára marad,

s kapuiba feketebajszos

majorosok nem állanak,

a széles út mellett kitárva

nagy akácfák ragyognak és

a kihalt betonon, hiába,

a paprikás udvarba lépsz,

úgy jössz meg, mint egy útonálló,

mert szebbek itt a dáliák,

a rozsdás rombuszokból álló

drót közt a szomszéd átkiált:

megjöttél. Jöhetsz. Erre-erre –

rövidnadrágod térdig ér,

az ajtóban állsz, mint a medve,

ne haragudj meg semmiért,

ez a te országod. Garázsban

dinnyét árul a fűszeres.

Nagy ordítások. Mindíg nyár van.

Ahányszor ide eljöhetsz.

Hatalmas ebédeket adnak,

morognak, szidnak, hogy egyél,

és hátbalöknek, taszigálnak,

és meghalnak egy szavadért.

Nap-hit

Ha semmi más – csak hinni tudtam

egy-egy nőt a végletekig

egy síkságot az egekig

nyúló hegyekig eljuttattam

egy hajfürtöt aranynak láttam

pedig kócos és szürke haj volt

vizet láttam a pusztaságban

ahol esőnek nyoma sem volt

beleképzeltem beleláttam

gerjedelmekbe a szerelmet

egy országba a gerjedelmet

hogy hinni tudjunk a hazában:

magamban vagyok mint a mennybolt

nyomorék nőkből lett az isten

s egy országot hazává hittem

– balul üthet ki – érdemes volt.

Viszont

Én látom benne azt amit Isten is lát

megföllebbezhetetlen ragyogásának titkát

amelyben nincs titok csak annyi hogy szeretni

csak azt lehet aki nagyon tud visszaszeretni.

Útravaló

Ott majd szeretnek téged,

menj el Várpalotára,

valaki jön az utcán

és azt mondja, szeret,

behív egy kis szobába

és a kék verandára

leültet, lábad nézi,

hogy fáradt vagy nagyon.

Majd szeretnek ott téged,

a csillesor kígyózik

a kopott város fölött

és a járdán eső lesz,

augusztus végi nyárban

ragyog az ablak, és

a széken ülve két

kezed combodra hullik,

szemed a semmibe

vagy az ablakra néz.

Menj el Várpalotára,

ott a sötét szobából

előjön valaki,

körülvesz, kenyeret vág,

teát készít, szalonnát,

megkérdi, honnan jöttél

és innen hova mész.

Nem vagy te idegen.

Biztos akad valaki

a nagytemplom fölötti

úton ha elsietsz,

vagy botladozva lépsz a

kerékpárnyomta utcán,

amely a dombok végén

a libaúsztatóhoz

és a rétekre visz.

Szeretnek téged is.

Még nem tudom, ki lesz az,

milyen a szeme színe,

csak látja, hogy a téren

magadban vagy nagyon.

Hozzád jön, összecsókol,

vagy óvatosan vezetget,

mint a vakot, kire

ráismer hirtelen.

Igen, alig ér hozzád,

a kabátodat fogja,

csak a kabátod ujját

és húz maga után,

mert ő se tudja, jó-e

az út, amin haladhat,

de valamerre mégis

el kell csak mennie.

Aztán fecsegni fog majd.

„Kevesebbet eszem most,

magára gondolok

az utolsó hét napon.

Ma szerda van, de péntek

vagy szombat estig várhat,

addig biztos megérti,

mennyire szeretem.

Piros ruhát varrtam

magamnak, hogyha jön,

ha jobbra fordul kedve,

majd otthon fölveszem.

Megmosom testemet,

a térdem, és szívem

magához fordítom,

és hallgatom, amit mond.

Beszél vagy én beszélek,

tulajdonképpen mindegy,

eltelik az idő

és este vége lesz

a napnak, egy virágot

tettem az asztalára,

hogy örüljön neki.

Nyár van. Pesten lehet, hogy

senki se szereti?

Sokat vártam magától,

ilyennek gondoltam,

hogy nehéz lesz szeretni.

Nem baj. Ne szóljon semmit.

Legszebb a hallgatása,

abból tisztán megértem,

micsoda csöndben él.

Én itt lakom és várom

magát, hogy erre jön,

az estét és a reggelt,

míg elborít a tél.”

Ezt mondja és szeret majd,

megsimogatja arcod,

behozza ételed,

s a végén nem beszél.

Te is szerethető vagy,

megértik utazásod,

fénylő kabátod, harminc

éves hosszú korod.

S ha visszautazol majd

a páros síneken,

tudod, az imbolygó tájak

előtt, az útvonalban,

haza, hazafelé,

emlékezel majd, biztos,

hogy szerettek téged.

Nyár (I.)

A fák kérge

mint a kígyóbőr, olyan.

A nap átver közöttük

sugárosan.

Ezer szilánk tör

a lombokon keresztül.

Az erdő áll és

meg se rezdül.

A füvek kardélein

villan a fény,

csonkol a hangya

egy bogár tetemén.

A részeg gyík a kövön

alél.

Nem jön,

nem fúj a szél.

A táj, a nyár

maga van,

és izzó arany

szaga van.

Beton

A beton repedései

olyanok, mint a gallyak,

mint absztrakt ráncok rajzai,

amiket félbehagytak,

A gyerekek, gyerekeim,

kik hazahívogatnak,

nem akarják, hogy ebbe az

utamba belehaljak.

A gyerekek, gyerekeim,

a három kis golyó-fej,

akik összeverődnek, mint

az ágon a diószem,

s ujjal mutatnak rám, hogy én

vagyok nemzőjük, apjuk,

s mint parasztnak a föld színén,

úgy van rajtam hatalmuk.

Remeg a tó

Remeg a tó, és elhagyom,

mint mindent, ami szép volt,

a nádak élén vastagon

s könnyen ragyog az égbolt,

úgy érzem, fürdök egy gödörben,

s a nádak vékony élein

ragyog a napsugár törötten,

s megvilágítja vétkeim.

Aranyos

Aranyos bogarak meditálnak a légben alélva, a hernyó

göndörödik szaporán, szőre ezüstje kiáll.

Zöld levelek a fonákjaikat mutatva röpülnek

szélbe ki, szélbe be és harsan a völgyben a hárs,

nő csikorogva, a kérge leválik, az útra lehámlik,

reccsen az ág meg a törzs pikkelye, annyira nő.

Sátort vertek a szélben az ágak, a ponyva kicsattan,

zúgnak a fények a fán, napsugaras lemezek:

hő kupola képződik a légben, alatta hevernek

két mogyorószinü arc, hajdani két szeretők,

búg az a csók, hadakoznak a szájak, a szók szakadoznak,

lobban a vad szerelem, dobban a nyári vidék.

Ömlik a fákra a fény, szakadozva kihajlik a blúz és

melle virága kihajt, mint erezett tulipán,

szél keze fogja csak így, finoman, szeretőn, hevenyészve,

aztán csók a fehér, kockalapú fogakon

hangzik, olvad a kertben a meggy, laza húsa kifordul,

szél zúg s mint a csiga, úgy tapad egyre a száj.

Július

Forog a kert, sápadt tökök

ülnek a lapulevelek

alatt s a leesett gyümölcs

savós homokban hempereg.

A rücskös, zöld uborka meg

idő előtt fonnyadni kezd,

a kerítések rácsain

bedől a meleg egyenest.

Szoba függönye lógva lóg,

száraz, zörög, akár a drót

s a vézna, vékony fű felett

a dombok arca fölrepedt.

A kút se mer. Lélegzete

elállt, csak nyög másfél hete,

a csorda elmegy, elbuvik,

nem szól az erdőn a kuvik.

A házról csepeg a szurok,

recseg a szürke kapu, sok

egér fut ki a föld alól,

olyan hőségben áll az ól.

És nem futnak a szarvasok.

Hideg, sötét bort vesz elő

a gazda vén keze. Ragyog

a napfény, mint a puskacső.

Badacsonyőrs

És dolgozik a kalapács

és kört rajzol a körző,

a kemencében a kalács

megsül, kotyog a tömlő.

A lugason rövid sugár

szalad s a sárgarépa

elbuvik a homokba. Jár

a köveken a béka.

Az asztalon a teritő,

a teritőn a minta –

mint szekér, szalad az idő

és a fehér ladikba

beugrik a keszeg halász,

leengedi a hálót,

egy pontyot fogott. Semmi mást.

Augusztusvégi nyár volt.

Nyár (II.)

Mint asztalon a sárga tál,

itt van a nyár, itt van a nyár.

Színültig rakva, gazdagon

beérő méreg, egy halom

virág, gomolyog, mint a füst

az illata, arany, ezüst.

Üvegpohár, hasadt gyümölcs,

Gauguin-csendélet, árva, bölcs.

És ikrasúlyú, sűrű méz,

azt hiszem, ennyi az egész.

S külön kupacban egymaga,

a tűz, a víz, a réz, a fa.

Sárga

És olyan sárga a kezed,

oly sárga a pupillád

körül a narancsszélű kör,

ahogy kibontja szirmát,

és áraszt sárga könnyeket

az örömtől, a bútól

és sárga vér bugyog elő

az erekből, a húsból.

Szemöldököd zuzmója,

öled sűrű füve

a sárga combok mellett

vakítóan fekete,

hajad növényzetéből

a sárgapajzsú homlok

menten feketeszálú

keserűséged ontod,

de hasad héja sárga

és belül sárga vagy,

sárga vagy, mint a márga,

sárga vagy, mint a nap.

Virágos dal

Te, terheshasú asszony,

hadd mondom csöndesen,

virágzó törzsed, széles

csipőd úgy szeretem.

Ahogy megülsz a padkán

vagy úton lopva lépsz,

hajolsz, csordulsz, tolódol,

súlyos vagy, mint a méz.

Vékony melled mögött ver

megszorított szived,

fejedben kavarognak

eljövendő szinek.

A két kezed lecsüng a

földre meredeken

vagy óvod behajlítva

a fényt a gyereken.

Kihajtassz, mint a vessző,

megújulsz, mint a termés,

burokban ülő árva

gyerek vagyok, ha elmész.

Látnok

Így élek tíz-húsz éve már,

hogy látom, amit nem lehetne,

darabosan szemembe áll

a dolgok fényes, égi rendje,

mint fekete s arany tövis,

mely a csontok közé furódott,

benyomva tarkómig, tövig

szememben állanak a dolgok.

Hogy vijjogok és kiabálok,

mint őrült állat, akit a

buja vadászok eltaláltak,

szemébe fúródott nyila

az elmúlásnak, látva-látja

a levegőt és a halált,

zuhan a végtelen világba,

akit a fegyver eltalált.

Befelé, a szemhéjak árnyán

meglátja tollam és hajam,

meglátja gazdagon és árván,

homályosan és pontosan,

karmai közt a levegővel,

mely meleg, mint a híg arany,

meglátja rettentő erővel,

ami történik, ami van.

Ars poetica

Nem akarok érdekes lenni,

csak egyszerű,

a tárgyak éleihez

és szögleteihez hű.

Bizonyosat akarok mondani,

mint a matematika,

bemérni magam az éj

hajlataiba.

Négy és ötszögű ábrák

rácsai közzé,

mielőtt a fejem a pára

elgyötörné.

Tudom, hogy vonalak

és pontok

alkotják azt,

amit mondok.

Kezek

Nézzétek itt e kezeket,

erők és ablakok

forognak rajtuk, hadd teszek

velük varázslatot.

Kezembe gyűlnek hirtelen

a nagy folyóvizek

és homorú tenyeremen

erdő és fű zizeg.

Belémnőnek az alkonyat

után a sűrü fák,

így vagyok egyre hangosabb

és teljesebb világ,

hogy zúgok, zengek, ordítok,

mint egy veszett harang,

ahogy megmozdul annyi sok

erő fönt és alant.

Mint apró vasszilánkokat

a tűzszivű delej,

kinyújtva néma csápokat,

magához ránt, ölel,

ujjam végére hadd vonom,

hadd rántom a csalán

fájdalmaiban is rokon

fulánkjait reám.

*Mindent* tudok. Varázs szava

Sebes torkomban ég,

az ujjaimra húzom a

fény égő kesztyüjét.

Áldozat

Az állandóság otthonában

vergődöm, mint a rézfiú,

vergődöm én, borostyánherceg,

ezerkilencszáz alakú.

Nem vagyok azonos magammal,

nem vagyok az, aki vagyok,

az én két fölemelt kezem szárny,

s rácsaim változatlanok.

Világítok, világítok csak,

és mint az üveg, repedek,

véremet belső angyalok

szívják, hogy láthatóbb legyek.

Boldog Sándor

Elkészült.

Régen.

Mindenre, ami megtörténhetik

és ami sohasem történik meg.

Ezüst hálóingén áttetszik az átizzó test

ezüst körvonalaival a szoba ajtajába égve.

Így nyit ajtót harminchárom éve

nekem – és befogad.

Isten örökébe.

És a kis diványos szoba, hol hanyatt

nézi aranybarna szeméig leérő csillagokat.

„Szabad”

– mondja s érzem, szabad

vagyok vele – bejöhetek lelke

betelhetetlen tereibe,

szabad vagyok, iskola-szabad,

ember-szabad és haza-szabad,

mint aki mindig hazaszalad

Isten örömébe.

A szilvafák alatt állunk.

Kis kezével a fölemelt rögöt tapogatja.

Körbenéz, körbemutatja

– ez a föld, ahol élek

s ahol véget érek.

Átbújik a gyümölcságak alatt

kibújik a kerítésen és szalad

le a Törökvészi úton, átsiklik

az autókerekek alatt,

cikázik le a Margit hídig

s a könyvsátorban leül

a Vörösmarty téren

izzó napban, Isten közelében.

„Csak hogy ne égjen a hajad!”

nyújtom fehér nyári kalpagomat.

Amy a fejére borítja,

ő mosolyog ferdén, kicsit megigazítja,

aztán fölugrik, szalad,

mert hívja már és vonja már

a fényesség, a tág határ,

s ha sose tudtuk kiejteni a nevét

kiejti most a nagy madár.

Elkészült.

Régen.

Mindenre, ami van és ami nincsen.

Magához ölelte az Isten.

Én meg az eltűnt tereken

fehér sapkámat lengetem.

Berzsenyi

Közel kerültem. Égieknek

világtalan melege lángol.

Az ég nagy szárnyai lebegnek

a robbanó melódiáktól.

Szférák zenéje, rőt gomolyban

pereg alá, zuhog a szikra

és nem vagyok az, aki voltam,

a napfény fröcsköl tollaimra.

Dörög a kín, csikordul égbolt,

elmozdulnak hegyek a földön,

fehér lesz minden, ami kék volt,

dob dübörögjön, dárda döngjön.

Mindíg magos a sasok útja,

világtól tart másik világig,

hegyes fejét a napba fúrja,

de lenn csak az árnyéka látszik.

Sírvers

Örökké élek, mint a fény

a szeplős kislányok szemén

s a királyon a korona,

amit nem is hordott soha.

Hajók

Megjönnek lassan a hajók

az óriási vizeken,

gerendát hoznak, homokot, sót,

fényesen és egykedvűen,

elöl csak állnak a fiúk,

fogják a korlátaikat,

csíkos trikójuk nedves és a víz

egész a homlokukba csap,

fiúk, fiúk, csak jöjjetek,

ahogy a hajó partra fut,

a kikötőben keressetek

meg valakit, fiúk, fiúk!

A nap a betonon hever,

agyonkalapált rézdarab,

a hajón állnak a fiúk,

fogják a korlátaikat.

Csak az érkezik meg, akit várnak,

szállítson bármit a hajón,

van, aki maradhat magának,

aranykorlátot fogva állhat

kiszolgáltatva szabadon.

Vércsevörös

„Gazellák akarnak lenni, és táncolni akarják a gazellák táncát…”

Antoine de Sainte-Exupéry

Patience

A reggelek beáradnak szobámba

és kinyílnak előttem, mint a kártya,

hogy nézegethetem már estelig,

amíg a dáma elsötétedik.

Húzok vöröst és húzok feketét,

jó kártya ez, azt mondom, s szép a kép,

a két kezem között pörög a lap,

vakító kartonok, üres falak

között rakosgatom az életem,

hogy egyenes legyen a széleken,

mert benn ferdére állnak a királyok

és ugrálnak a bubik, mint a lángok.

Sortűz

Ne tudj, ne ismerj, ne érts –

csak a tűz folyama, csak a tűz a tetőkön,

csak a tüzek a lábon,

csak a tűz lehelete a tüskén, a virágon,

csak az egekig fölcsapó jegenyefák,

csak a csillagok farka,

csak a belebetegedés

a szalmakazalba, egy idegen arcba,

csak az átvilágított térdek, a kihegyezett nyársak, őrjöngő

moziplakátok,

fölmutatott ujjak, eskütevések, túlzó hahotázások,

lila csülkök vajpuha húsa a tálon,

kínzóan sima selymek simítása, dühök Magyarországon,

ó, csak a szembe szúrt sugarakat, hanyatt döntött asztalokat

hidd el,

melyek mint párzó állatok merednek a fölsikált

vendéglőben,

csak a homok üvegszemei, csak a homok Nagykőrösen,

a por, mit a fogad között rágsz,

tépj minden kötelet, mit a társ vagy a társadalom kötözött rád,

ne mérd az időt. Órák üvegét törd be kövekkel,

s ha jön valami súlyos, valami vétség, veszettség –

jóvátehetetlen, kövesd el.

Lányok a buszon

Gyűlölöm a békét,

a nagy cipőjű, kialakult lányokat,

akik pilledt pillával merengenek virágos blúzú fiúik előtt,

lábfejüket befele fordítva zötyögnek a társas semmibe,

hol a politúros asztalon csak egy bágyadt rúzsfolt dereng,

nem harcolnak már semmiért, még

egy ideges pillanatért sem, még

egy kézremegésért sem, még

anyjuk halála órájáért sem, semmiért.

Strandokról jönnek, hajukat cafatokra,

szőreiket zörgő-hullámosra áztatta a víz,

körmük fáradt a lágy simogatástól,

mit nekik a puszta víz adott, ujjhegyeiknek,

és ők adtak néma fiúknak tovább.

Rendszeresen szedik kis tablettáikat,

nem ijedeznek a hüvelytágítótól,

mit tizenhat éves társaikba nyomnak

érzéketlenül a bajszos nőorvosok.

Berendezkedtek kis szatyraikra, szagaikra,

vajsárga kenőcseikre, kőfekete

szempillafestékeikre – biztosan

állnak a háborútlan lábak közé

befúródva a békés testmelegbe.

Néha fölkapaszkodnak fásult arcú fiúik nyakába,

magukhoz húzzák őket, akik röstelkedve hagyják,

hogy rájuk fonják piócakarjukat,

mit nagy bélyegekkel sütött át a nap,

tökéletesre sültek, hogy tökéletesen

és harctalanul szeretkezhessenek.

Ágyuk, agyuk komfort, mint tűzmeleg,

előremelegített kombiné,

mely fölveszi nem is csak a saját,

de még inkább a tétova társ alakját.

Nem keresik levelek szeretsz–nem szeretsz

ovális babonáját, nem eszik

otthon tövig magányos körmüket,

nem forgolódnak hold-hideg szobában,

mikor meggyúl a szőrös takaró.

Nem néznek egy betűre hetekig

az értelmetlen olvasás helyett,

miközben nyakukról a lámpa is

leégeti már a lombozó pihéket.

Nem égnek ágyékukkal az olvadt betonon,

míg a várásban belesülnek a

világtalan regények mocsarába.

Tudatosak, biztosak – ma este ugye agyonszeretsz?

fogyasztják mosolyuk evangéliumi tortáját,

melynek széléről lekopott a krém,

és lecsorog kis mellük közepébe.

Békéjük strandcipő és napolaj,

találatuk a kabin falára fölírt elcserélt fiú neve,

természetességük a kis halál,

mely az idült karokba ájítja magát.

Tudják, mi lesz – békéjük szervi béke,

nem az értelem észbontó kétkedése,

hülyült karjukban olyanok a fiúk,

mint az ápoltak a fehér szanatóriumokban,

aztán behunyt szemmel mennek egy reménytelen kísértet után,

hogy nyitott szemmel nézzék az üres űrt,

mit az autóbuszüvegen át látnak a sztárfotókon.

A fiúk még egy ideig tiltakoznak,

aztán befeküsznek előrekészített

térdeik közé, lassan, hanyagul,

hogy bevégezzék egy üres nap

ismétlődő, banális tévedését.

Párnákon, kádban, hintaszéken.

Majd jő a nap, mikor

egyedül ülnek hóhideg lábfejükkel,

váltig szorítva fájó körmeikkel

a meg nem talált és testi önmagányt,

ordítanak szép kifestetlen néma szájjal

az elveszített zűrzavar után,

mit utoljára anyjuk hasában kuporogva

és préselődve e világ felé

éreztek, utoljára hatéves szemöldökükkel

éreztek, mikor lapáttal fejbeverte őket

egy játszótárs vagy futó katona,

utoljára Hirosima lángjainál érezték,

mikor kopaszon maradtak a szerelmespárok,

és futottak egy szebb jövő után.

Utoljára érezték lábfejük idegen, ösztönös tapadását

anyjuk testénél a kórházi proszektúrán.

Akkor visszaadják békéjüket, előrekészült

szeretkezéseiket, rúzsvonalaikat

az ismeretlen falaknak, melyekre

ájult szájjal tapadnak, körkörös

bélyeget ütve, szívva a kemény falat,

hogy hátha vér jön elő belőle, s hátha

őrült, ideges emberek lesznek megint

a békétlenség halálos örömében…

Kettesben

Mert én csak kettesben szeretlek

csak bújni benned elmerülni

mint a gyerekek úgy legyünk mi

és fogjon minket össze ketrec

Sötétség fogjon minket össze

két nyomorultat nyálasat

tapogatózás testfalak

én magamat és te magad

gyámoltalanul mindörökre

Állatvilág

Az állatvilág tagjai vagyunk,

felhőkbe zárva, felhőkarcolókba,

nyüzsgünk, szorongunk nő- és férfimódra,

lyukakban, mélyedésekben lakunk.

Buszon, ballonban bőrpofa, fafej,

fölpeckelt orral, lesúnyt-szabadon

nyüzsgünk, szorongunk, ahogy a vadon

megszabta nekünk nagy tüskéivel.

Egy bohóc-kislány halad masniban,

piros köpenyben, mindenkinél szebben,

halad az ellenséges szürkületben

halálra szántan, ahogy annyian.

Nők, férfiak

Én láttam a tragédiát nők férfiak csodáit

hogy végül minden mozdulat és szó kárukra válik

az arc mosolya megmered és égő lesz a szemhéj

és ezerszeresen fizetsz meg azért hogy szerettél.

A régen olyan szerelmesek most egymást kaszabolják

s átfúrják fájó testüket a hegyes elhagyott fák

a menekülő utakon nem néznek füvet ágat

egymásból törnek kifelé mint erdőből az állat

a régen megváltott világ parázsló parazsából

most azt hiszi mindegyikük hogy valaha kilábol

míg galamb száll a füst felett mint a Szentlélek örve

a gyilkos és az áldozat együtt rogy le a földre.

[Kicsi haja volt a lánynak…]

*Kicsi haja volt a lánynak. Tövig nyíratta. A nő éke a haj. Gondolhatná az ember. Ez a lány meg ott ült majdnem kopasz fejjel, s annyira szexuális volt, hogy Emanuelle Riva is elbújhatott mellette a „Szerelmem, Hirosimá”-ban. És nem csinált semmit. Alig tette szét a lábát. Persze, hogy a fiatalember megőrült. Vágyakozott. Csorgott a hátán a veríték. Emanuelle Riva salétromsavas falát kaparó nőkezekre gondolt, melyek most a hátát markolásszák.*

*Mit tesz egy tövig levágott haj? Mindent.*

Szerelem-várás

Ne légy.

Ne keresd a tett önkívületét.

Ne a változó kardcselekedetet,

ne az irgalmatlan verejtékeket,

zegzugot, arcpirulást, tűz-szalagot, halál-prést,

engedd magadat – másért.

Üres mozik nézőterén ülj,

lehetetlen filmeket várva,

zebranyihogásokat fülelve

a türelmetlen éjszakába,

várj meg kialakulatlan babakezeket,

hogy legyenek anyjuk méhében, indiai

szobrokon, gigantikus homoksivatagokon

áll egy

Idő,

a meztelen idő,

a várakozás amulettje,

légy a várakozás betegje,

elkényeztetettje, –

ne cselekedj, ne fordulj, ne légy

semmilyen,

határozatlan lengj a lehetőség

egyetlen vizeiben,

pontos sók, erőszakos körvonalak,

világszép halak üveges kínzó-fekete szemeiben,

lengj, ne murizz, ne hülyülj, ne cselekedj,

légy magadhoz a legkegyetlenebb,

csupa üresség, befogadás, előre kiáltás,

amit egy szaharában vár más,

tétlen tájak ideges rémületében,

toronyórák lendületében,

szekerek nyöszörgésében

csak várj valakit,

csak várj valamit

örökös örömöd rémületében.

\*

A tér tele mozdulatokkal,

a majmok közti rácsokkal,

kapaszkodó akadályokkal,

öngyilkosok pisztolygolyókkal,

rossz arcú emberek jókkal,

nyúzott virágok hervadhatatlanokkal,

csupa nyersanyag, regénytér, üres álom,

túl a mozdulatokon, a vágtató batáron,

soha meg nem érkező összes barátom –,

csak az üres várás,

templomtorony üres levegővel,

kis sárga roló reménytelen esővel

a táj, maga a Szentlélek, lepedővel

lobog a sok sárga kert –,

valakiért,

nézni, élni, halkonzervet enni –

valakiért,

pirosbafagyott lábbal, átkulcsolt lábbal, begörbedni

valakiért,

lehullott gyümölcsfák alatt ülni örökké

valakiért.

Nem a tett bársonya, szőrök selyem ágya, –

az emberiség maradandósága,

nem a hátátölelés lábkapaszkodása, –

csak a kályha,

nem a megtalálás ijedt veszedelme –

a toronykongás valahai lelke,

nem a begörnyedés, egymásszeretkezés, –

a búcsú, megengedés,

én, női lény, eleven fióka,

várok, tízezer év óta,

minden este és minden reggel várok,

nincsenek madarak, kövek, határok,

vagyok a föloldatlan út, a vágott, kirakott út, kövek alja,

csak a várásnak van hatalma.

Nem magamat akarom átadni, csak az álom

éjszakájába a másikat várom.

\*

Nem vele vagyok egy – nélküle,

érte van önkívülete,

egyesülésem agyagba ragadt,

megmutatkozó jövendő mozdulat,

kis szobor, semmi más, törött karral,

vele vagyok lehetetlen mozdulatokkal,

ő a kert, a tető, cserép, vízkút, örökös rét,

ülök, áhítozom a csöndjét,

nem az egybekapaszkodás – elengedett kéz,

szem, ami nem néz.

\*

Együttese vagyok a halaknak,

lengése szélben nagy madaraknak.

Jöhet. Jön. Egyértelmű vagyok.

Állok mereven. Megmozdulhatok.

[Ha a levelekből meg lehetne élni…]

*Ha a levelekből meg lehetne élni – gazdag ember lett volna. –*

*Ennyi szeretet – gondolta a szomszédasszony, aki mindig kikukucskált az emeleti első ablakból, mint valami angol regényben. Nem is sejtette, hogy a levelek többnyire követeléseket tartalmaznak, többnyire így, szentimentálisan és egyszerűen: „add vissza az életemet”.*

*De honnan? Miből?*

Több

Több embert szerettem, mint lehet,

feleket, háromnegyedeket,

irgalmatlanul, irgalomra vártan,

pad-ágyon, szög-ágyon.

Több embert szerettem, mint lehet,

dédelgetően, részekre cibáltan,

gyermekkori glóriában –

most követelik az egészeket.

Búcsú Keszthelytől

Futok tovább – az alkonyat tojáshéj

gyanánt a vörös asztalokra hull

a strandon és az üres kabinokba nyúl

a napfény seprűje, – mert én sem éltem másért,

csak ami szalad lankadatlanul

előlem – vágy volt? – majd jön a sötét

és fájni fog, mint nyúlban a sörét.

Nyomorúság

Ó, az ázalag,

a keserű pép a számban

gyűlik, mint baj

a családban.

Összeugratja államat

mint az alkohol,

izmaim összekötözi,

pokol

az életem így,

nézzétek szememet!

Boszorkányokkal, tűzzel

veretek.

Arcom behorpad,

fogam kiáll,

ki tette ezt?

Ki jár

a kamráimban fel-le

mint rács között a rab?

ki, a fekete szélnél

haragosabb?

Szoba

Ott áll a nő és ott a férfi,

árnyékuk nagy kabátja ring,

szemükből havak csöndje néz ki

és testükön tapad az ing.

Elváltozik a csók, a sóhaj

egy éven át, két éjen át,

nézi kegyetlen irgalommal

a csontok régi halmazát

a férfi, nézi szép szerelmét,

a fogakat, a gyöngyöket,

a térdeket, melyekből nemrég

olyan kemény kéj vétetett.

A mulandó s a múlhatatlan

kemény burokban elvegyül,

választhatatlan oldatokban

keringnek örök vegyszerül

az emberek, mint régi csersav

egy éjen át, két éven át,

az is szerethet, aki elhagy

és az is, aki elbocsát.

[L. fürdőruhában járt…]

*L. fürdőruhában járt, magas sarkú papucs-szandálban. Kijött a postáért.*

*M. kis, melle alatt megkötött blúzban.*

*O. főzőkötényben. Hahotázott, a kis konyhájában cseresznyepálinkát ittak, enyelgett a szerelőkkel.*

*Van, aki földszinten lakik, van, aki a második emeleten.*

Szomszédasszony

Tudod, most hozzád nem egy advokát ír –

átszaladnék a töltöttpaprikádért,

nagy gombócokkal, lilán, levesen –

átszaladnék hozzád sebesen.

Szürcsölnénk hosszan, kanállal merítve,

talán csak főtt krumplival elegyítve,

néznénk a sparhert finom gőzeit

és Istenre gondolnánk, ki segít

elviselni egymástól távollétünk

és vérrel tölti meg a véredényünk.

Itt vagy közelemben. Arcod homokóra,

visszafordíthatnám egy fordulóra,

lenn lenne fönn, fönn lenne lenn,

nem unatkoznánk, azt hiszem.

Rövid a nyár. Száguldanak a felhők.

Az az igazi ember, aki felnőtt.

Az ég vörös. Majdnem püspöklila.

És itthon is van töltöttpaprika.

Ima

Ki vált meg minket bűneinktől,

amelyek bűnöknek is tiszták –

az ember bűnei közül

a végén már bűnt is alig lát –

a szemedet? A melledet?

A végképp verhetetlen szívet?

Könyörgök, a nem lehető

Isten bocsássa bűneinket!

Bokréta

Így látlak már örökre, álladat

megtámasztod a kezeden,

hogy erőd legyen magad tartani,

míg egész átitat a szerelem,

alig beszélünk, kis szavak

bújnak csak fogainkon át,

mint havas kerítéseken

a menekülő katonák,

mert nincs szavunk, benn elveszett a szó

és elpusztult mindegyik katona,

magában áll a roppant tartomány,

a vér, a nyál, a tüdő anyaga,

már föl van adva, puszta mélyeink

már mit sem tartalmaznak, templomok

üvegablakainak hidege s

határtalan magánya úszik ott.

Bicsaklik minden mozdulat, akár

sírás közben a csecsemő feje,

az asztal inog, mintha csöndesen

egy óriás ülne a szélire,

pedig csak én s oly gyerekes vagyok,

hogy elferdül kezemben a virág,

mit a tündöklő levegőn

az űr fölött rajongva nyújtok át,

bokréta lenne, hogy volna színe,

életre szólna, hogyha volna még

egy másodperc romlandó életemből,

amit a magaménak mondanék.

\*

Ködök úsznak szemedre, mert szived

úgy lüktet, mint sötétben az arany,

és onnan jön föl ez a pára és

ez a gyülemlő és határtalan

boldogság. Látom: olyan, mint a gömb,

szemed, akár az ég nagy hidege,

amelyben verdes egy-egy tétova

madár, aztán elúszik messzire.

Állj meg madár, mert ez a pillanat,

mit halántékom között hordozok,

megtudni abból, ami ittmarad,

hogy milyenek a boldogok.

\*

Ahogy a fű nő, úgy szeretlek én,

esőben, napban, szomjan és vizen,

az ég felé föl s le a földbe, szét

szabályosan és terebélyesen,

a kunyhó előtt ül a napban egy

férfi és ismeretlen jeleket

rajzol cseréppel a homokba, míg

kijön hamar s behívja a gyerek

ebédre már, de ő csak arra gondol,

hogy vonat fut lenn messze, mint a gyík,

az egek felé surranó hegyek közt,

amelyben a babáját elviszik,

hogy ládába van csomagolva, karját

virágos mellén keresztbe teszi,

mint egy halott, ezüst a szeme alja,

s a vonaton cipője sincs neki,

mert nem törődnek vele, néha jön csak

a kalauz, sietve régi kék

ruhában és föléhajol sötéten

meghallgatni szívét, hogy él-e még?

\*

Látjátok, feleim, kihalt a táj,

a dombokat a szél se kalapolja,

erőszakos halállal hal meg az,

aki nem érti meg, hogy mi a sorsa,

leölik azt a békés pásztorok,

a dübörgő bivalyok eltapossák,

s szigorú Isten, mint egy kárhozott,

lángoló lélek, úgy tér meg tehozzád.

Nyomorult

Ha fölsebez a fa, a fű, a reptér,

ragaszkodj hozzá, mélyítsd sebeidet,

ha nyomorultnak, sebesnek születtél,

szerencsétlenségedet el ne vesd.

Csalódás ellen csalhatatlansággal,

szögek ellen szögekkel védekezz,

de magad ellen irányuljon minden,

ha aztán belehalsz, nem érdekes.

A józsefi zsoltár

Uram, fossz meg a sikerektől, az ékes szó delejétől,

mint rossz hőst a szemétől,

mert kinyílnak nyomomban az asszonyok, mint a rózsák,

és alig tudom elválasztani a napot az éjtől.

Zaj közepette, tárt karok hintajában

repesnek baljóslatu hízelkedések felém,

nagy, piros szájak falnák ajkamat

s nézek én.

Messzire állok, hogy ne érjenek hozzám,

tettetem magam

és összeszorítom a szám, ne csókoljanak bele

és ég a kezem és ég a hajam.

Mellüket verdesik két kezükkel, úgy jönnek felém,

csipejüket kivetik,

torkomra szorítják a balgák

a térdeik,

paskolják a hasukat, közel jönnek egészen

s mutatják, mellük gombja kemény,

szájamhoz dörzsölik, fülembe lehellnek

izzó parazsat, de én

testemet gyantával kenem be, ne fogjon a köröm

és úszom az áron,

comb és kötél hurkol,

mindenáron

elveszítenek, pedig én nem nekik beszélek

és nem tudják a buták,

hogy álmaimon éjjelente

egy fehér lány fut át.

Putifárné

Ó, Putifárné, sárgaréz

szemed ragyog. A sárga kéz

kinyúlik Józsefért, aki

szaladna a szabadba ki.

Itt fekszel, látod, meztelen

ezen a vörös fekhelyen

és göndör hajad bomlik a

függöny sötét rojtjaira.

Egy fátyol van a térdeden

keresztül vetve, csöndesen

folyik a könnyed, mint a vér

a szerelemért, Józsefért.

És ragyog kék hasad ezüstje

és szúr a melled, mint a tüske,

kinyúlsz, akár a húr, feszül

az ér is combjaid körül.

Ne nyúlj ki érte, fusson el

térdeivel, kezeivel,

szerelmes csontjaival a

sötétbe fusson egymaga.

A szeme hitvány, gyönge szem,

azért bámul szerelmesen,

a karja hitvány, gyönge kar,

meg nem ölel, be nem takar.

Hadd fusson el, az éjbe ki,

bájaid meg sem értheti,

hogy így nőttél, magányosan,

mint egy levél és súlyosan,

mint az arany, úgy tündökölsz

a vállaid nagy íve zöld,

az izmok lassú jeleit

szemei meg nem érthetik,

a csöndet hajad szála közt,

az öleden a sűrü szöszt,

a verítéket, gyöngyöket,

hogy mossák finom bőrödet,

a kezed kapcsait, a csukló

olajos, mély tengerbe hulló

kis hengerét, a szerelem

edényeit, nem érti, nem!

Hadd el, barátném. Te magad

vagy itt a szétnyílt ég alatt,

lásd szél mozdul és szél siet,

magad vagy, mint a mélyvizek,

melyek kihűlnek és üveg

módjára csöndben fekszenek.

A szolga jön és lát az úr,

ne maradj vigyázatlanul,

remeg a város és a nap,

takard el hűvös combodat.

Kettős zsoltár

Hé, szeretsz? kiáltottam a gépkocsi után a fasorban

és kiszállt a vékonyhajú nő,

lesimítva kezét ágyékán, amit fakó ballonruha takart.

Ugyan. Sohase láttalak.

De ismersz? – Nem mondhatnám. Mégis,

tudod, hogy a rövid fákkal ékes ligetben régen találkoztunk,

kivánatos vagy, szeretném látni meztelen combjaidat,

melled vadmálnáját, lábujjaid parazsát.

Ne beszélj. Úgyis elfeledjük egymást a kéj szédületében

és holnap arcvonásaink is semmivé foszlanak.

És megoldotta derekán az övet és ötezeréves mozdulattal

lépett ki csípőjéből, gyűrűs szoknyája ráncaiból.

Én mondtam a szavaimat. Árnyékos szemed fekete ital,

ujjaid pergése őszi lomb, bordaíved eleven

kagyló, de szeretsz-e?

Ugyan. Sohase láttalak.

Felelte és eloldotta a füvek között a mezítelenség papucsát.

Liliomos térded úgy nyílik elém, mint régi címerek pajzsa, csak szeress,

szép szavad van, de hogy szerethetnélek, hiszen

idegen vagy és százszor ismeretlen?

A kéj órája örök és a szeretés harántcsíkja rózsás

köldököd alatt az idők elejéről való, mért ne

szeretnél hát? Ismerlek szemeim óta,

nyelvem íze, fogaim fehérsége óta.

Idegen, a lomb beárnyal, – mondta és előttem állt tökéletes

mezítelenségében, ahogy egy anya szülte őt a piros napon.

Ne kérdezz, mert a szó fonala emlékekhez gombolyodik,

melyek gúzsba kötik lábaim tárulkozását és leejtik

karjaim ölelését, gyönyöröm szárnyait.

Holnapra úgyis elfeledjük testünk síkosságát, arcunk

hevét. Sohase voltál és sohase leszel.

De itt az óra. Bőröm ruháját is leoldom,

hogy lelkemig érj.

Ma is futok, de nincs hová.

Menekülök, nincs is ki elől,

tűzvörös erdőn át szaladok

s nincsenek éjszakáim.

Szeretők

A szeretőknek nincs szobájuk,

se áttört csipkefüggönyük,

sötét madarak között laknak,

mellükre holdak kékje süt.

Szemükben lógnak nagy narancsok,

mint félig kinyílott sebek,

melyekből dőlnek sűrü nedvek

s csorog, csorog a szeretet.

Személytelenek, mint az óra

és fontosak, akár a perc.

És velük együtt sírsz, ha néha

az ágyon mellettük heversz.

Lámpa nélkül

Láttalak és ismertelek

a fényben, mint egy fölemelt

arcot, üvegablakaimmal

végleg bekerítettelek.

Sötét van. Hús vagy, testanyag,

a sötét megelevenedése,

a bőre, egyetemessége,

nem én vagyok és nem te vagy.

Sötét állatot nemzek én

fektetve a fekete ágyra,

letakarva és fölkínálva

a halandóság térfelén.

Kérdezheted

Nem te – én ölöm meg a szerelmet,

kézzel, késsel, kételkedéssel,

miközben te örök szemeddel

összetört arcomba nézel.

Olyan vagy nekem, mint a lámpa,

mely az utak végén világít,

nem látom magam általa,

de megyek felé a halálig.

Ott van az ajtó és a ház,

ahol magamat elfelejtem,

kérdezheted, ki szeret jobban,

kérdezheted, ki a kegyetlen.

Fejed lehajtod

Fejed lehajtod. Nincs szemed,

vagy csak előlem eltakartad.

És magadra erőlteted

a fölemésztő, vad nyugalmat,

szemhéjad keserű zugában

feltorlódik a tűz, a víz.

Magamra hagysz a félhomályban,

mielőtt végkép elborítsz.

Nő, lánccal

Egy láncot látok önmagam előtt,

nyakban függ fejjel lefele,

mögötte látok egy szomorú nőt,

ez a válla, a nyaka kezdete.

Nem tudom, merre van az árok,

melyik tartja a másikat,

a lánc a nőt, a nő a láncot,

a szögek vagy az áhítat.

Nem tudom, merre van a hegy,

fekszünk a szétterített földön,

kapaszkodnak a láncszemek,

aki tud, értünk könyörögjön.

Málna

I.

Szenvednek a nagyágu fák

s a dáliák is nélküled,

és szenvednek a bútorok.

Magában áll az épület.

Jajong a fal és szenved a

poháron az öntött alak,

belép egy régi idegen

és ők is látják, nem te vagy.

Mindenki látja. Nincs sehol.

Eltakarnak a hegysorok.

Senki se tudja, milyen a

hang, mit az asszony ajka mond.

Senki se látja léptedet,

a vékony csontokat, a váll

málnapiros, tört ereit.

A ház egész nagy váza fáj.

II.

Engem figyelnek. Mintha mit

se törődnének vele, egy

fényképet csúsztatnak kezembe

s egy kézzel írott levelet.

Ki lehet ez? Egy arc, haj és

virágos bőrű nyak. Nagyon szép.

Talán csak arc. Egy semmiség –

a kertbe áthajol a szomszéd.

És ez a szem. Ez a betű,

mit írhat benne valaki?

A páncélkemény szavakon

ki bír valamit mondani?

Talán csak szó vagy csak vonal,

nem fontos és érdektelen.

Már kavarodik le az ősz

s levél gyűlik, töménytelen.

III.

Magunk is így vagyunk talán.

Azt várjuk, mikor múlik el,

úgy mérjük, mint a lázat, a

sebeink hőmérőivel.

Percenként forró és hideg

a test, a lélek, a köröm.

Remegve hallgatjuk a láb

kopogását a fals kövön:

ez ő, ez ő, a láb, a talp,

ma biztos meg kell jönnie.

Kívül-belül sebes a test

s az utcán nem jön senki se.

Talán megnyugszunk. Egyszer a

kapuba állok hirtelen

kalapban, ingben, urasan

és elmúlik a szerelem.

IV.

De most az eső rámszakad

és lecsorog az arcomon,

mintha csak könnyeznék, pedig

Isten látja, hogy nincs okom.

Most a kabátom foszlik el

és szakad rólam le a fény,

úgy állok a felhők alatt

ügyetlenül és feketén

s benn eltörik a gondolat

simaüvegű pohara

s az ember marad, mint a só,

kirajzolódva egymaga.

Mozdulnék – semmit sem tudok.

Semmi szinész, semmi szerep.

Jöjj a házamba s mondd, te vagy,

aki nélkül nem élhetek.

Holdkaréj

1997. január 13. éjjel 2 órakor

Nézem az ablakon kirajzolódó

orrvonaladat éjjelente,

mit megszabdal a régi roló

és jelzi, hogy a hold lement-e

az ég fényittas peremén,

figyelmezek a holdkaréjban,

hiszen kívülről jő a fény,

itt benn pedig nagyon sötét van.

Az arcod íve fölszalad már

tornyos, úszkáló fellegekbe,

melyeken magad is elúsznál

előlem, hogyha el lehetne,

hiszen teher vagyok csupán

ledobva itt a puszta ágyon,

ahol a vének vánkosán

már önmagamat sem találom,

annyian voltunk gyurkovicsból,

hogy alig maradt egy belőlem,

őrizgetve egyetlen titkom

nincsen erőm, hogy azt lelőjem.

Szakad már belőlem a fény, a

feketeség, az ég, a hold,

hogy már arra gondolok néha,

meg sem történt az ami volt,

nem voltak szüleim, se lányok

nem születtek tőlem, a nagy hal

úgy úszik el a roló-rácsok

között a szigony-éles karddal

a holdsütötte égen által,

hogy agyoncsap az uszonyával.

Tisztán, feketén, látva látom,

hogy nem is voltam, csak a mások

szemében föltorlódott álom:

kinek örömfény, kinek átok,

de magam nem voltam magam,

nem volt talán szülőhazám se,

nem érzékeltem pontosan,

vajon magyarnak szült anyám-e,

kallódtam csak az éjidőn,

mint most is kallódik a felleg,

csak fekszem itt a lepedőn,

s csak annyit tudhatok: szeretlek.

Ez az egyetlen bizonyosság,

az üvegen kirajzolódó

orrvonal, mit a ritka roló

föltüntet, hogy ez a mennyország,

ez a vonal az égig ér,

lehet egész Isten kezéig,

ahol az örökös fehér

holdban az isten arca fénylik.

Vagy a te arcod? Orrvonal

a fölragyogó holdkaréjban

hiszen kívülről jő a dal,

itt benn pedig nagyon sötét van.

Köszönöm

Köszönöm, hogy megmérettem

köszönöm hogy térdre estem

köszönöm hogy önpusztító jogpusztító

szerelméből menekedtem

Hogy vergődtem baromimód

marta testemet mint a jód

szivem száradt üveghangom összetörött

agyam részeire bomolt

Mégis éltem a sebekben

varas kézzel dédelgettem

őrületem árnyékában őrületes ágyékában

köszönöm hogy szerethettem

Tánc

Szeretnék megtapadni

mint őrült a falon

térdemmel tenyeremmel

lehellet–vastagon –

rikító rúzs az ajkon

a szaga fölnyomul

a táncoló agyig, le-

csókolhatatlanul

valaki van előttem

itt van szaga a számon

hogy minden bűnömet

az arccsontomig bánom

valaki van előttem

és táncolunk és táncol

tizenhatéves korban

merő kálváriából

a falra vetülök

a falat is nemezném

hátamba lő a lámpa

hogy nem vagyok keresztény

ugrálok a falon

böjtöm extázisára,

jaj, mit tettél velem,

te, Állatok királya?

Csak

Csak akivel együtt élünk

egy szobában egy homályban

csak az a mi feleségünk

a többi marad magában

Csak akivel együtt mosdunk

egy dézsában egy lavórban

annak átkozzuk a hátát

fennhangon vagy alattomban

Csak akivel cérnatűre

késhegynyire megy a harcunk

annak mondjuk holt szemébe:

– gyilkolni mi nem akartunk.

[Nagyon szégyellte a lábfejét…]

*Nagyon szégyellte a lábfejét. A kis kenesei állomáson állt, hasítottbőr szatyorral a kezében, aranypántos, vékony, nyitott szandálban. Nem tudni, mért szégyellte a lábfejét, gyönyörű volt. – Olyan duzzadtak az ujjaim… Tömzsik, pirosak… mint egy cigánylánynak. A hajam is… hajsütővassal kell simára vasalni, annyira begöndörödik.*

*Most ott volt ez a lábfej. Télen csizmában, tavasszal zárt cipőben, az ágy hideg melegében sem volt semmi baj ezzel a lábfejjel. Most, így felfedve, rettenetesen szégyellte. Hogy ennyire szerethetik.*

*A Balatonban mélyen beúszott a férfi, de a nő jókor visszafordult. A férfi csak úszott, úszott – valami belekergette a mélybe. Mikor visszakanyarodott a part felé, a nő már csak egy pont volt. A férfi egyenletesen tempózott kifelé. Fulladt. Rosszul vette a levegőt, a tempót. Öklendezett, kapkodott, hogy talán sosem jut ki elevenen ebből a messzi vízből. Oda, hozzá, a lábfejhez.*

*Aztán a strandon petróleumízű keszeget ettek. Mohón. Szorosan, szemben ültek egymással, poros lábfejüket egymáséira tették. Egyáltalán, szemérmetlenül viselkedtek, kitéve magukat az idegen szemek kényének-kedvének.*

Szilvafa

Sokáig álltam, sokáig álltam

a szilvafák árnyékában,

sokáig éltem, sokáig éltem

tested takaró melegében.

Azt akarod most, hogy elégjen

testem a tested bőr-melegében?

Azt akarod, hogy megfagyjak

óriás árnyékában a napnak?

Aztán azt akarod, hogy elégjen

testem a napon, a meztelen réten?

Aztán azt akarod, hogy egy este

testem a testedet levesse?

Kertedben állok, hullik a szilva,

meg vagyok én már nagyon szorítva,

ha a melegben, ha a hidegben,

de az veszít el, akit szerettem.

[Mindig menekült…]

*Mindig menekült. Jött, égett, izgult – de menekült. Néha rézcsatot rakott a hajába. Volt benne valami cigányos, kétségtelen. És menekült.*

*Mennyi város, helység, falu. Esztergom, Akarattya, Nagymaros, hetedik kerület, Szokolya, harmadik kerület, tizenegyedik kerület, Szentendre, égő szemek, mélybarna szemek, mennyi szék, bútor, ágy a sok lakásban, házban, szállodában, vendéglőben, mennyi bútor, valóban, mennyi bútor! Valóságos bútorraktár.*

Azért

Ismertem mert ismernem kellett

de azért belőlem többre tellett

de azért én élhettem volna

rézszálú hajába gabalyodva

lobogtatva és elkeserítve

mogyoróarcával beterítve

azért én meghalhattam volna

ha ő is úgy akarta volna

Ostorozás

Kínozzuk egymást. Nagy fejű

virágokat verünk be egymás

arcába, hogy már vér szivárog

szemünk mellől. Úgysem lehet más.

Ez is virág, csalánvirág,

ez az arcod és ez a mellem.

Csak üss, csak üssek. Ez a rend.

Itt állok. Itt állsz, üthetetlen.

Karamazovok

Óh, hogyha szerethetnélek Grusenka,

megölném tán a veszett öreget

vagy Demeterrel férkőzhetnék lent a

vak lét mélyvizeihez közelebb,

vagy Iván lennék, hogy a lobogó,

de hidegvérű paripát elérjem.

Liza vagy Kolja, leány vagy fiú

és Aljósával mennék át a téren,

hol a mosogatócsutak-szakállú

százados fia ujjamat harapná,

vigasztalásban tanulhatnék naggyá

és adakozásban lehetnék bárgyú,

vagy lennék bűzkölődő Zoszima

és hisztéria-lélek sine qua non,

őrölhetne az örökös ima

egy közönséges oroszhoni tájon,

akár Szmerdjákov lehetnék, a bamba,

gyűjtve a pénzt bélésbe és kalapba,

csak sárkánymódra falnák véremet

rapszódikus, mihaszna némberek.

[Ki mivel tartja fönn magát…]

*Ki mivel tartja fönn magát. Ma már a legpontosabb (főleg) amerikai statisztikák kimutatják, hány kalóriára van szüksége egy szénbányásznak, egy mozicsillagnak, egy börtönlakónak, egy kutyás háziasszonynak, egy banktisztviselőnek, egy dezertőrnek. Mindenki tudja, mennyit kell ennie. De hogy mennyit kell szeretnie? Hogy mennyi szerelemre van szükség? Azt bezzeg titkolják!*

Halálos szerelem

Különféle nőket szeretett. Szerette

egy szív alakú arcú asszony nemi ritmusát, szerette

a temetőkertben; a félzsidó laboránst

néger-fehér szájával; a mindig őrjöngő

mindig menekülő szép lábkörmű Évát

– Évákat –; aztán a szeplős tbc-lázas madonnát

játszó telivér-csöndes lómozgású

gyereklányt, aki áldozott napközben; töltekezésig

szerette a kék hajú orvosnő ájult szemét;

a piros hajú lány bohócdidergését a máriaremetei kertben;

gyermekei anyjának kőkék szemét

örökké vádló kristályszemüvegben;

– na és akit végleg, akit a megmaradásig,

teste-anyagát, szíve-szakadását –,

és a többieket, a savanyú gombát

szeretkezés közben szájába hintőt, a mozgó köldökűt;

a nemecsek ártatlanságú kurvácskát, aki zsenialitása

rossz körmeivel pattogtatta szívéről a piros trombózis-páncélt;

a terhesen csodálkozó, vásári lapokat küldő

Balatonba fulladt glottkötényes öngyilkos kisasszonyt Tapolcáról;

a nagy mellű gönci gondnoknőt, kinek teste

a vonatok ringására reszketett az állomási padon;

s a V betűre tárt lábú „csináld, csináld” suttogású ködi nőt,

kinek véresre sebezte tenyerét az átmászott kórházkerítés ősszel,

mert sokszor ősz volt;

a karbunkulus szeműt, aki mindig elsírta magát szeretkezés közben,

könnye némán folyt bezárt szeme sarkából;

hóragyogású szeretettel szerette anyját, szép alakú lányait

bugyborékoló semleges szívvel, aztán

szerette barátai lángoló feleségét lelakatolt

szeméremövvel, zárt ágyékkal; szerette

harmincöt kilós betegét a betegágyon az összeomlásig

tartva magát a szeméremrésnyi becsületben;

és az olvadó szájú nagymarosi lányokat meg a

nyílt fogsorú Nárcisz-hüvelyű lányt –

Kit nem szeretett?

A legjobban szerette, akikkel nem feküdt le,

Mirjamot, az orosz katonalányt meg a galambszájú tizenkét éves Gabriellát;

a rumbára nedvesen tátogó idegen kölniszagú menyasszonyt,

és a többieket, kiknek ismeretlenül föllendülő

tarkószorító ölelésében világosan érezte a halál szorítását.

Csinszka-irodalom

Ó magyarázatok

ellenvélemények

irodalomtörténeteskedések

lélek-lelkesedések

kiátkozások bekebelezések

adyendréskedések

Ezer órákat töltött ezer férfi

nagyagyú kicsinyes nagyvonalú

sercegő bábos vagy rosszindulatú

egy nő-mítosszal

szüzet-szentet egyesítő kobolddal

íróasztal fölé görnyedve elemezve

könyvtárban egy ágyban egy szájban

Kalota-parton önmaga megoldatlanságában

ezer férfi ezer órát

töltött el e pótmennyország

zugban vágyott zuhogásában

mert szerelmesek voltunk a hajába

adyméltó pimaszságába

csikóságába és csacskaságába

előremeredő két szemébe

halálba hulló két szerény térdébe

pajzsmirigy-önkívületébe

csalékony testtartásába

tűzvékony fülébe

magamutogató alázat-vérébe

vérének kékpiros nárcissus-tükrébe

fölkapott orrába fölkapott szájába

levegőt lihegő hisztériájába

ember-belsejébe

parfőm-szellemébe

csucsaiságába (verespálné) utcaiságába

kacsosságba és kecsességbe

japán kést szorító japános kezébe

hajába szagába szívébe szavába

Őcsinszkaságába

[– Húsz forint!…]

*– Húsz forint! – mondta a vékony arcú lány, aki a Bérkocsis utca egyik pincéjébe vitte le a férfit. Madonnáknál szebb volt, de nem akadt hozzá Leonardo. Sőt. Füttyentettek érte.*

Elveszett paradicsom

Nem maradt, csak a puszta látvány,

az arcok édes, nyers húsa,

a szemhéj alá föltolt labdák

idegen paradicsoma,

csak ők merednek, mint a bálvány,

s a betörhetetlen szemek,

és csak a test, agyonharapva,

ruhátlan és kiszenvedett.

Kívül csak arcok és boszorkák

maradnak meg, gyönyörűek,

járnak egy üveges teremben

tenélküled, tenélküled.

[A leány Tapolcáról…]

*A leány Tapolcáról járt be a szigligeti üdülőbe. Megszerette a finom fiatalembert, erdőbe jártak, meg csónakázni. A lány gondnokhelyettes volt, puha szájjal csókolódzott.*

*Aztán felment a fiatalember után Pestre, küldött neki szívlapokat, melyekben két galamb közt volt lefotózva. Színesben.*

*Aztán nem akart meghalni. Hozzáment egy katonatiszthez, hogy férjnél legyen. Élt-éldegélt egy rövid ideig, aztán meggondolta magát és öngyilkos lett. Jóformán meg se találták a Balatonban. Egészen különleges zöld szemei voltak. A zöld szem elég ritka. Jóformán el sem lehet felejteni.*

Lány-szerelem

Nagyon meggondolandó

kivel fekszel egy ágyba

milyen az ottelója

milyen a muskotálya

milyen legyen a padló

milyen legyen a szék

mire az ember lánya

leteszi mindenét

a jersey blúzt a szoknyát

a bugyit kombinét

nagyon meggondolandó

milyen legyen a szája

a mosolya a bokája

a pihéje a bája

milyen legyen az utca

ami hozzá vezet

milyen legyen a város

a kert a kerület

lesz-e szemében őrült

lángolás amitől

fölgyullad a világ is

ha a lány nekidől

Nagyon meggondolandó

mert aztán ott a lány

magában a szobában

meztelenül csak áll

szedegeti a cuccát

gyönyörű rongyait

meztelen köldökével

világokat vakít

kapkodja visszavenni

a szoknyát a tüdőt

szapora lélegzését

milyen volt azelőtt

nagyon meggondolandó

kit hogy lehet szeretni

milyen legyen az arca

milyen legyen a szék

mire az ember lánya

leteszi mindenét

milyen az íze szája

emléke muskotálya

a poharában a bólé

az üvegében a sörlé

az asztalán a sercli

mert van ahonnan többé

már nem lehet magunkat

sohasem visszavenni.

Öt éve

Öt éve ülsz a nagyszobában,

a díványon öt éve ülsz,

mint egy fehér madár az ágon,

hogy attól félek, elrepülsz,

nem merek közelíteni,

nehogy tekinteted zavarjam,

és itt maradjak isteni

kínok között megint magamban.

Bizony

Ezt a fokát a szerelemnek

már csak erővel szerezem meg

ez már magától nem adódik

hiányzik az erre való hit

Ez már csupa tűz csupa pernye

és visszahullik a kezemre

tagjaim fájnak feketednek

ezt már nem érti idegen meg

Ezt már nem kezdhetem előlről

ettől mindenki visszahőköl

ezt már csak kicsikarni tudnám

banditamód valami utcán.

Arctalan

Már nem is tudom, milyen ez a nő,

csak azt tudom, hogy mély, fekete kagyló,

csak azt tudom, lábizmai remegnek

a földöntúli boldogságokért.

Ó, nő mögötti nő, hol arctalan,

hol krétafehér arcú, zöld szemű,

mit hold árnyéka ver ki rézzel és

befödi teste nagy csomóit.

Árnyékban állsz. Füledre hull az éj,

hasad falát a szellő simogatja,

és karjaid borzongását megérzik

a tó mellett a rózsaszínű fák.

Aztán kilépsz. Melled, mint árva labda

a selymes fű fölött dagadtra nőtt,

hogy eltakarja bordáid gótikus csarnokát,

mert hús a mell, és eleven szivacs.

Bőröd szaga szétszáll a ház előtt

és elhullatja nagy virágait,

mik részeg csönddel töltik el a kertet,

hol egyébként szigorú sóska nő.

Körötted páncél, egy méterre senki

se mer közelbe lépni, úgy süt a

fekete test, az izmok hajlata

betörhetetlen körré szélesül.

Ó, arctalan, csak fogaid köve

pereg az éjbe ki, de nem nevetsz,

ölelsz, ölelsz, de soha nem szeretsz,

mert rajtam át elnézel messzire,

a csillagok közé, hol senki sincs,

a verítékes homlokok mögé, hol

az ablakokban nincsen semmi fény,

míg könnyünk vize a tarkónk mögé folyt.

Memento

Felejtsd a húst. Vár az egész

reád, mint az önkívület,

steril világ, ahol a nők

nem mutatják a mellüket,

de itt a lába lábasan,

a szemöldöke öldösőn,

a halált keresed a nőn,

és szereted halálosan.

Fojtogató

Ne haragudj,

megpróbálok még egyszer kiúszni

indulataim fuldokló folyói közül,

fojtogató agykígyói közül,

tekerőző hínárjai közül,

tapadó lepedői közül,

fájdalmas falevelei közül,

emlékeim őrültségei közül,

nyilalló gerinctűi közül,

artikulátlan orgonái közül,

fulladt májrekeszei közül,

égő érkoszorúi közül,

leölt galambjain átlépve

tépett udvarokon,

halálig szorított izzadt csípői közül,

tátongó szerelem-szagától a dunyhák

fulladásában,

reszkető térdszalagjaiból kitörve,

az ismeretlen rétre,

álmaim nyirkos fetrengéséből

a rolók rácsai közül,

elkínzott fejhangok berepedt gégéjéből,

vérfoltos, agyonfogdosott falai közül,

még egyszer,

a hóba, a tiszta fényű nagy hóba, előbbre,

a hidegbe, a fejem széllel átfújt hidegébe,

a vérfoltok közül, még egyszer, a falakra fröccsent vér közül,

még egyszer, ki a megszabadulásba, a fölszakadásba ki, ki…

Agyam üres kamra,

nincs benne semmi,

jó lenne még egyszer a

világ végére menni.

A zeniten élek,

de ez a mélyzenit,

tépjétek le földalatti fám

őrült leveleit.

Tested

Az anyag vagy, a tiszta hús,

a szétmálló matéria,

akiben nincsen fergeteg,

akiben nincs hiba,

az örökös, az intelem,

a szétfutó leány,

az olasz városok között

ne alkudozz reám.

Sztriptíz

Micsoda sztriptíz, galambszürke lány

áll a köveken kielégítetlen,

meztelen lábfeje tapad, tapad

a talajra egyetlen lendületben,

levetkezik, s hiába dobja le

a melltartót, a rojtos kombinét,

a nedves bugyit, áll, csak áll a nagy

harangok alatt, mint egy kis cseléd,

megadhatatlanul, a szája él,

mint lihegő kagyló, a köldöke

úgy lüktet, mint a seb, szeretne is,

adná örökre – s nincsen semmije.

Nemezhetetlenül csak tárja föl

sötét ölét, ég, lankad, lihegő

száját befogja két marokra a

reménytelen és meglevő idő,

Strasbourgba megy, nagy haja égnek áll,

mély, kék szemében gyertyák égnek el,

a templomban egy darabig a nagy

freskók alatt a sorban énekel,

utcán szeretkezik. Forró, sötét

a keze, lassan megkapaszkodik

a falsötétben. Némi és magányos,

elveszít és megtalál valakit.

Szervusz, leány. Autóbusz halad el,

hideg vagy, szép vagy, meztelen vagy.

Ketten vagyunk. Hányok, annyira vágylak,

de kettőnket mindenki elhagy.

Szagod orromba vág, lihegsz, nyüszítsz,

nyüszörögsz, de nem adod meg magad,

egyedül vagy a végtelen világon,

mint a kiömlött vér, vagy a salak.

Repülés

Halálbiztos hogy nem szeretlek,

de veled vagyok, mint a fém,

– beborítani, eltakarni –

a repülők felületén.

Esendőséged halmazában

én már nem találok haza,

de föltűnik a repülésben

esendőségem halmaza.

Primitív

A primitív nők föloldása,

kemény lábfejük, nagy szívük

betakarása, dobogása

őzek testénél gyönyörűbb.

Övék a halhatatlan ország,

a meg nem bontott kéverend,

tömött combjuk közé szorítják

az elszalajtott éveket.

Ők érdemelnek egyedül dalt,

dühöset és fenségeset,

a szemgolyójuk megfeszül majd,

ahogy a halált látja meg.

Egy arcvonás

Egy arcvonás többet jelentett

nekem, mint minden mélye a

léleknek – őskutak homályát

idézte elém éjszaka,

azt bámultam, mint szörnyű tükröt,

amelyben egykor elveszett

az arcom, és most föltündöklött

a női, az egyetlenegy.

Nem érintkeztem emberekkel,

nem érintkeztem nőkkel én,

csak bámultam, mint szörnyű tükröt,

arcomat arcuk felszínén,

csak néztem őskutak homályát,

lócsontokat, nősténypofát,

szemgödröket, melyekből állok

százezer éve legalább.

Hétköznap

Meg kell tanulni, hogy a nők

állnak a terem közepén,

az ágyakon ők fekszenek,

a fák alatt, hol nincs remény,

a nagy építkezéseken

rossz muszlinkendőjük lobog

és bevilágítja a tér

fehér-fekete üvegét.

Fekete testékkel kenik

be anyapiros arcukat,

harisnyakötő-szalagok

között mutatják combjukat,

éles az álluk – gömbölyű?

madár-nézésük megmered,

minden szeretkezés után

csodát várnak vagy gyereket,

emlékeiket sztaniol-

papírba csomagolva be

fölszállnak a vonatra és

az ablakból intenek.

Óriás hónaljukba bújsz,

míg kinn a világ megszakad,

és tépett szárnnyal buknak a

levegőbe a repülők,

a hentes bádogpultjai

előtt állnak türelmesen,

nézik a bárd nagy fényeit,

a húst, a véres csontokat,

a deszka hosszú ráncait,

talpuk alatt a fölsikált

követ, a szomszédasszonyok

fakó, elvégzett arcait,

és beszívják a nedveket

agyvelejükig, az úton

karjukra hajtják fejüket,

és sírnak, mint a csecsemők.

Verejték-verte testükön

nem fog a köröm, se a fog,

cirkuszban lassan lengenek

az ijesztő tetők alatt,

beburkolóznak vastagon,

hogy kitárhassák hasukat,

a szemükben homály lakik

üveges templomokban is,

cipőjük, mint a kő, kopog,

tükörben és tisztásokon

élnek ők, medencéjüket

tálfehér, őrült bőr fedi,

a gondolatok szövetét

fölfejtik üvegujjaik,

nézik a férfitesteket

pőrén, mint a szabóbabát,

rajonganak a balkonon,

hogy halnak meg az emberek

a járdán, aztán tűzhelyek

mellett néznek a semmibe,

a körtefák, az almafák

felé, a lekaszált füvek

nagy rétjei felé, de nem

látják a gömb-gyümölcsöket,

mert este van. Jössz, nem köszönsz,

nyögsz, hümmögetsz, morog a víz,

kabátod ledobod, fejed

bökésével kérded: MI VAN?

Mi volna, mondja, mi lehet

még a világon? Háború,

gyerekhalál, rák az apán,

csönd, kutyaszag, még Isten is.

Az is lehet. Meg hómező

a kerítés előtt, a gond

fekete gyapja, idebent

a szög, a lámpa. VÁRTALAK.

A szenvedély az arcukat

megeszi, mint egy nagy diót,

gerincük hajlik, megfeszül,

aztán őket is elhagyod.

Reggel

Világos reggel. Hűvös, mint a csap,

mit mezítelen, puszta kézzel érintsz,

a tárgyak gőgje az arcodba csap,

magánvalóság minden mozdulat,

de távolról az is hat, ami még nincs.

A levegő is kemény, mint a kő,

kinyújtott ujjal hozzá lehet érni,

olyan részvétlen s elkülönítő,

hogy hangosan se érti meg a nő,

hogy rajta át mit is beszél a férfi.

Ilyenkor születik meg hideg ágyból

rettentő vacogásból a gyerek,

kire nem vár se túlvilág, se zsámoly,

s aki, ha egyszer szelíd anyja rászól,

eldobja magától az életet.

Plakát

Plakátokon, kolostorfalak

között, hatalmas főkötők

alatt, napfényes strandokon

állnak újonnan, többen is,

és rugdalják a homokot,

asztalt terítenek, zörög

a kezükben a kulcscsomó,

mozijegyeket vesznek és

nem is nézik a vásznakat,

csak a sötétet. Lázadat

nagy hőmérőkkel mérik a

kifehérített ágyakon.

Gyógyszert szereznek, nézik az

arcod a feldúlt vánkoson,

de nem látják, kimennek, és

beszélgetnek valakivel.

Kánikula

Ez az idő, ez a meleg

a nőket, mindet ideadja,

tiédek ők, te az övék,

holnaputánig, élve-halva.

Mert szép a nő, a homloka,

a kifeszített karokon

a vénák kékei, a nyak,

a tüdeje meg a haja,

mert csupa haj a koponya,

kinő a fejbőr, mint a láng,

hogy meggyullad a levegő

és ég az erdő sorfala,

felhők futása vele fut,

a vizekbe csavarodik,

hogy a hajával tele van,

a kéz, a száj, a szem maga.

A természetbe belenő,

hogy tele van vele a szél,

mint az ökörnyál, rátapad,

mint meleg olasz városok

fodrászata előtt színes,

zörgő füzéres függönyök,

belegubancolódol és

öklendezel, de szereted,

s halottan is szorongatod,

mint oféliás kócbabát,

vagy vízben a mosott ruhát,

s a tested köré csavarod.

Az arany levegő fölött

élesen, tisztán jön az ősz.

És ég a nap, fehér a fal,

hogy összeégsz, ha nekidőlsz.

Csodatevő

Pihenni kell. Pihenni kéne.

Belerúgni az emberiségbe!

Hogy hagyjanak aludni

a dunyhák között. Úgy ni.

Most fekhetek. Dögölhetek.

Megszabadulva tőletek.

Ügyes kis ringyók, madarak.

Dögöljetek meg ezalatt.

S én nem tudok megdögleni!

Zaklassatok csak, emberek!

Bánataitokért haló

poromból is fölkeltsetek!

Bújnék el. Szívemen megannyi

fölösleges szép vér pereg.

Hisz nélkületek még meghalni

se lehet. Nem is érdemes.

[Az utolsó négy évben…]

*Az utolsó négy évben egyedül élt. Magában dúdolgatott, beszélt, káromkodott. Mivel pusztítjuk el az anyánkat?*

Ballada

Senkit se szerettem úgy mint őt

ájulásig szerettem Magdalénát

Kornéliát a tiszta szívűt

Erika bohócfejét

Mindenem volt a Dunántúl

a harsogó magyar beszéd

a szabadság melynek

itt hordozták véres lobogóit

Gyermekeim tejfehér fogaiban

állatvinnyogás nyilallt belém

ha fölhasítják térdeimet bendőmet

akkor is értük kiáltozom

Mindent kifejezni Agyam párnáin

vaktisztaságú versben hánykolódni

hogy tarkómélyig érezzem

a világegyetem totalitását

Nevetséges Egy asszony áll elém

hangtalanul egy kis dalt énekel

felém jön lebben eltűnik

senkit se szerettem úgy mint az anyámat

Arcél

A kurvaságnak más az arcvonása

szájuk íve arcuk hártyája más

barokk magány precíz önátadás

arany lemez a szemgödörbe zárva

– tulajdonképp a legszebb arcvonás

[A kisváros…]

*A kisváros – a fiatalasszony szülővárosa – békésen feküdt a sötétedésben. – Itt volt a pék, ez a református templom, itt jártam iskolába – mutogatta a férfinak. Odahaza, a falusias házban a tükrös szekrényen hagymacsomók közt feküdt az érettségi tabló. – Ilyen voltam, amikor érettségiztem. – Hosszú kék-fekete haj, mint egy indiánnak.*

*Reggel a Körös-parti gátakra mentek.*

*– Innen kilenc kilométerre volt a tanya, ahol anyám tanított. Addig úsztam le, persze meg-megálltam. S mögöttem úsztak a libák – hazakísérek, kilenc fehér lúd. Délután értem haza. Hát érdemes volt ennyit úszni?*

Pogácsa

Pogácsába sütöttem körmödet,

hogy egyelek, sunyin, csak egyelek,

biztattál, míg én ültem, mint a szem

a koponyaüregben csöndesen.

Ó, láttalak, vízszintesen, fehéren,

a megmarkolhatatlan messzeségben,

s olyan közelről, amikor a testfél

összesimul csak, mint ágyban a testvér.

Generáció

Azelőtt könnyebb volt szeretni

őrzött az ember préselt virágot

most a panelházak présében

agyonkrémezett csaj kiáltoz

Azelőtt nemzeti színűre

színezték ki az inget a szoknyát

most színtelen falak között

visszahangzik Tihany-Magyarország

Azelőtt Istent kellett hinni

aranyra szőtt liturgiákban

most istentelen rémületben

ráz a halál előtti áram

Most gyermekeinket neveljük

ahogy neveli kéz az öklét

s várjuk hogy rágógumijukat

joggal – az arcunkba köpjék.

Nők balladája

Az életem köszönhetem

a nőknek, akik megszerettek,

s ahogy egyiptomi helyen

Mózest, a kosarukba tettek,

hogy később megtaláljanak,

ha elsodor az ár, a víz

keblük közé s mint egy patak

zúgjak beléjük magam is.

Ó, asszonyok, már kegyelem!

Titokzatos fekete testek,

akik titokzatos helyen

a vízi kosarukba tettek,

egyiptomi szemöldökök

és borotvált szemöldökűek,

akik villámos örömöt

szurkáltak belém, mint a tűket!

Gyöngédek, izzadók, fejem

simogatva kosárba tettek,

s ha kellett, tisztességesen

a nagy folyóba merítettek,

hogy érezzem a testükön

átvillanó halak uszonyát,

ahogy rámborul a külön

nekem készült vízi mennyország!

Köszöntlek, édes Hercegem,

kit magad is kosárba tettek

a szépasszonyok hercigen

s borítottak rád könnyű leplet,

csak fátyolon át lássanak,

mint tükrös titkos fényű termet,

aztán a kedves férfiak

egykedvűen keresztre vertek.

Kivégzés

Agyonlövetném mind a nőket

akik a szám előtt kinőnek

fehér bundában fekete gyapjjal

csizmaszárba dugott lábakkal

az égőköldökűeket meg

akik igazából szeretnek

az elhagyottakat a dögnek

vetetteket akik köhögnek

a gyönyörükben mint a srácok

nem mondanak csak egynehány szót

azt is félig azt is alig hogy

csak mint az állat épphogy gyanítod

kaszaboltatnám lelövetném

a hegyekben saját menyecském

a völgyekben a Szőkerózsát

odahaza a Jézusország

okos képét az összes asszonyt

aki hazudik igazat mond

a világtalan kerületben

mindenkit aki szeret engem

Szerzetes

Én a nők miatt nem jutottam el Istenhez.

Mindíg nőket láttam magam előtt, tökéleteseket, kétségbeejtőket,

nagyhajúakat, kerítés mellett mentek, irodában ültek, térdükön harisnya látszott,

kolostorban nőket láttam a keresztre fölfeszítve,

iszonyú szép madonnákat a folyosókon,

nem bírtam elfelejteni őket, a forró leves tükrében arcukat láttam,

rózsaszag orromba lökte növényi vajas illatukat,

vonaton nem tudtam figyelni az elhaladó tüzeket, a tájat,

mert nők ültek velem szemben álmatagon,

betegek fölé hajoltam arcuk ijesztő tragédiáját kisimítani összerándult vonásaikból

s nők rúzs-szaga ütött orromba, kiszolgálólányoké, akik egy nyakkendőt magyaráznak,

nem öleltem én már magamhoz senkit, mert hozzámnyomódtak idegen, puha negatívok,

mint tánc közben a test émelyítő körvonalai,

elfelejtettem az asztali imát, mert konyhalányok kilúgozott kezére néztem, repedezett körmükre,

senkit se szerettem, csak őket.

Várt rám az Isten, önmagam tökéletessége, absztrakciója minden szeretetnek,

kocsmában, dughelyen, vadszagú erdőkben, kisvárosok harangtornyában,

és én csak mentem valaki után, a kapuban álltam reggelig, hogy élete

fölismerhetetlen titkában arcrabukjam a kövezeten.

Nők morfiuma

Nők morfiuma ég

bennem még reggelente,

kibontott nagy hajuk

az életemre vetve,

mert minden elszakadt,

a szív, a kötelesség,

az ember már csak azt

akarja, hogy szeressék.

Függés

Kapaszkodás az életem

valamibe, mit nem tudok, csak

lassan fölém kerekedik,

mint fekete időn a holdak,

ragyog és elhull, visszatér,

aztán emelkedik megint,

s bevérezi a kezemet

természeti törvény szerint.

[A fiatalember a lépcsőházban…]

*A fiatalember a lépcsőházban állt, alig égett a villany. Olyan rettenetesen rázta a hideg, a gerincébe tűvel nyilallt, a fejbőrét mintha jégkéz szakította volna le – nyilvánvalóvá vált, hogy sohasem fog felnőni, gyerek marad, hiába van komoly állása, sosem lesz belőle társadalmi tag – egy egyszerű januári hideg bármikor letépheti a fejéről a bőrt –, úgy rázta az ideges szerelmi hideg, csaknem elájult, ahogy ment föl a lánnyal a műterembe, ahogy szabadnapos kadétok szoktak a kurvájukkal szobára menni.*

Nőkkel

Nem volt időm sálat venni,

nem volt időm kalapot,

olyan vagyok, amilyennek

kiszabtak az angyalok,

néha nevetek az égre,

néha ázok, rohadok,

nem volt időm sálat venni,

nem volt időm kalapot.

Ő meg én

Mindig többet akar a száj,

a test, a csók, az önfalás,

üres leszel, mint egy pohár,

mint egy véget ért zokogás.

Tüdőd leszakad, homlokod,

annyira kiadod magad.

Hanyatt fekszel, fejed fölött

vörös madarak szállanak.

\*

Mindig többet akar a test,

hiábavaló fokozást,

talán magadat harapod,

ínye ínyed, a szája szád,

látszik az értelmetlen ég,

a kinagyított szélű fog,

talán tükörben csókolóztok,

s te az üveget harapod.

Oly nagy

Oly nagyra nőttél bennem,

mint kitárt ujjú fák,

elborítottál engem

az ereimen át,

csupa vér vagyok, nézzed,

tartsd távol a kezed,

nehogy testedhez érjek

és bevérezzelek.

Jegyesek

A sorsom én magam vagyok,

beteljesült valóság,

de kezembe te adod

a megfeketült rózsát,

hogy én legyek a vőlegény,

a földíszített ember,

aki merően áll a fény

közepén kiszúrt szemmel.

Szomjúság

Sivatag szomjúsága,

levelek reszketése,

őrjöngő puha szempár –

tudom, hogy ez a vége.

Fogak csikorgatása

és elrugaszkodó láb

az imbolygó talajról,

úgy futunk, mint a hordák –

ez már nem egyetértés,

csak vég nélküli harc,

antilopok szerelme,

mielőtt belehalsz.

Bálvány

Égsz, égetsz. Ezt tudod.

Voltaképpen semmi mást.

Emberdédelgetést

és emberárulást.

Magasra, mint a fáklyát,

lobogtatsz másokat,

és ha a tűz örök tűz –

nem üdv, csak áldozat.

Tűzkép, bálványkodás,

de a halálra kész.

Emberáldozat,

istenérzékelés.

Áldozás

Itt egy ember beszél veled –

szidlak mint a beléndeket

tudd ha már elfelejtelek:

halálomig szerettelek

Minden baj volt minden rossz volt

mint ha kiöntik a hordót

mintha cefre leve lenne

mégis mintha énekelne

Bozsog puszog pöszög babál

de az istenért kiabál

Te voltál akit szerettem

végül egész életemben

Ez a véred ez a tested

én mindennap szerettelek

ahogy vér fut át a véren:

veled kezdtem – veled végzem.

Nyaralás

Akinek fűszere van fűszeres

akinek ablaka van ablakos

kinek magánya van magányos

én egyedül vagyok

Akinek oka van okos

s kinek irtózata irtózatos

Forognak velem nádasok vizek

nem írok senkinek

A tó becsületes hideg

de kezemet nem mossa meg

állok benne a combig ér a víz

félek a víztől kitartom kezem is

Így maradok örökös hamleti

pózomban míg csak el nem engedi

a szikrázó tófelület

fehér szemeimet

Égek lángolok nézd és ragyogok

ne süss tovább nap összeroskadok

ne sújts szekerce fáj a homlokom

zuhogó napban állok a tavon

fejem fölé tartom a kezem

mert azt érzem a napfény betemet

Milyen volt ez a szerelem?

Mit írjak róla? Mint a két elem

csak tűz csak víz – se föld se levegő

fekszem a parton mint a remegő

de mozdulatlan állat

A társaim utánam kiabálnak

Fejem lehajtom

Az iszapig érek

Ráfektetem az arcom

Mint indiánok hallom a lépted

Ahol te jársz én meghalok

saját vérembe fúlok

és ez a tó ez a meleg

érzem saját leheletemet

mint áldozat a gyilkosét

Ragyog a drága ég

Akinek fénye van az fényes

akinek birtoka van birtokos

a halásznak tengere van

s kinek irtózata – irtózatos

[Az a fiú Somogygesztiben…]

*Az a fiú Somogygesztiben kapálni indult a szőlőt, egyedül. Ment a porban. A lány a szekéren ült, világoskék volt a szeme, hogy szétdurrant a feje a kékségtől.*

*A fiú integetni akart volna, aztán később csak a szőlőt kapálta dühödten, mintha valakinek gyönyörű kék fejét csapná szét. Öklendezett a vágyakozástól. Minek? A falusi lányok falun maradnak, akármilyen kékek.*

Tornác

Könyörgök lányokért

idegen-hátúakért

akikben fűszag és

idegen kábulat él!

egy mendemonda szóért

zsalukért falukért

könyörgök urasan

mint aki sose kért

könyörgök térdre hullva

az udvar közepén

a trágya dombja mellett

masnikért gyöngyökért

mókázva és kirúgva

könyörgök fekete

pantallóban a porban

valaki vegye le

rólam már ezt a terhet

a szemkitágulást

az üvegrepedésig

való ajánlkozást

vegye le lihegésem

fondorlataimat

kitárt kezemre végre

ki baltával lecsap –

vagy fölállhassak és

körülnézve nagyon

a tornác ablakából

a sepert udvaron

valaki visszafordul

megbillen mint a gyerek

s a lépcsőfordulónál

megáll és *visszaszeret*

ordítok tépem a

torkom öklendezem

arc sál fű *valaki*

parancsolom – legyen!

Össze kell törni

Össze kell törni a bábukat

anyánk arcát legelőször

régi didergésünket a hóban

húgaink combjainak üvegét

mindenkit össze kell törni

bátorságunkat hősiességünket

alvóbabánkat ágyunk szeretőjét

üvegszemét a karácsonyi szentnek

amelyben tükröződik a feszület

a lányokat kell elgáncsolni a fasorban

a vonakodó lányokat

megértő orvosainak kell becsapni

orrba lökni a közeledőt ó

annyi mindenkit el kell lökni

hogy magunkhoz meztelen magunkhoz

szoríthassunk valakit.

Esztendők járása

Én mondtam, nem hittétek el,

hogy vannak szeplős asszonyok,

csapott-szoknyájú, ritka-térdű,

eszelős és nagy-szemezésű,

majd meggyűlik a bajotok.

A fák ágain nincs levél.

Nem baj, ha jő a durva szél,

elszáll, akár a hó, a tél

és kinyílik az almafa.

Ez a tavasz. És jő a nyár

kertünkbe, mint a szarka-pár,

csörög, aztán a fákra száll,

az ágak árnyékaira.

A sárga ősz se marad itt

a legutolsó hajnalig,

kellékeit, cókmókjait

összeszedi s a hegyre megy

s a sápadt kő közt búvik el,

barlang falára festi fel

festékeit – óh, régi jel –

és számolgatja: egy meg egy –

Veszetten fussatok, virág

nyílik kezükben, úgy bizony,

ajkukon enyhe vér tapad,

szemükből is virág fakad,

de nem rózsa és liliom.

Nagy szőke nők

Goya

Nagy szőke nők lobognak bennem állva,

egészségtelen, gyúlékony szeszek,

égő testemhez nyúlni sem merek,

kinyújtom kezem messzire a tájba.

Illeszkedem a múltak mértanába,

a kék esők, a fémes, nagy szelek,

terek közé, ahol lehűlhetek,

mint kinn a kertek vaksötét virága.

Sistergő, égő testemet dobálom

az őszutó párnáin és az ágyon.

Sötét véremben úsznak, mint a holtak

olajos arcai, és hánytorognak

a gyulladt szájak, égő fogsorok

menádjai, s én égek, lobogok.

Idegenek

Teát csináltam, kikerestem angol

szavakat Antonius beszédéből,

hajnali kalácsot hoztam a péktől,

faragott képet csináltam magamból.

nem jóvátenni, csak, hogy jobb legyen

csipegetni a csirke sápadt húsát

és az elrendeltetett szomorúság

tört tányéron és keserű vizen.

S a régi szeretőmet nem találom.

Eljöttem hozzád, hogy ne légy magad,

két hétig voltam nálad s ezalatt

csak mozdulatlan feküdtél az ágyon.

Kör

Az első kör az én köröm,

a második a rendeké,

a világegyetem borul

fölém, ahogy egy rög fölé.

A kövek társai kövek,

szürkeségük a szürkeségük,

határaik határaik,

megőrzik eszméletüket.

A gyík a szabadban van, egy

pont, de a természet köre

körülveszi, magába fogja,

nap süti, felhő van vele.

Én kifele nem juthatok,

közös anyagom külön ágya

saját bőrpárnáiba zárja

az elkülönült alakot.

A második kör, fa, virág,

almaasszony, testvérkezek

szédelgetnek, megkoszorúznak,

de aztán elrekesztenek.

Lélegzem, szomjúhozok és

harapok, fúlok, reszketek.

Fű a fű társa, gyík a gyíké,

tigriseké a tigrisek.

Apám

Én szerettem apámat, hagyjatok

szülőtlen hősök, korcs vakondokok,

fehér haja úgy úszott s szállt fölötte

s kapaszkodott a fényességes rögbe,

fölszállt keményen, mint egy bátor angyal,

parázzsal élt és hosszú jajszavakkal

és fogta az eloszló látomást

és mérte az időt. Egy-egy rovást

tett, mint a rab az évek szürke padján,

hogy eddig él. Az ősz alatt járt. Halvány

s égőpiros levél szegdelte utját

és dalt dudolt és modern halleluját.

Isten s ember közt végső pillanatra

merész szivét kamaszul kitakarta,

a földi fogság tételét lemérte

és felröppent, ahonnan jött, az égbe.

\*

De jól tudom, hogy most is jár az utcán,

int, lengedez, kezét megdobva, lustán

és elegánsan halad át, tovább

sodorva ősök tünő gesztusát,

vendég csupán, ezt látom jól az arcán,

nem vette komolyan. De még ez hagyján,

hisz elégett, mint mohó gyertyaszál,

kit szörnyű szél lobogtat. A halál

égett kezében, haja lángragyúlt,

megnőtt vörösre, marta az azurt,

viharzó lángként repdesett tova,

mint istenek hanyatló bíbora.

[Arad vm. …]

*Arad vm. Magyarország tiszántúli kerületében. Trianon után román birtokba került.*

*Ny-on és Ény-on a vm. termékeny síkság, alig 100 m magasságban. A hegyek felé a síkság a Maros és a Körös sok törmelékkúpján lassan emelkedik (123 m-ig), a síkságból a vetődési sík mentén a hegyvidék minden átmenet nélkül hirtelen emelkedik ki. A hegységek uralkodó kőzetei a mészkő, diorit, csillámpala és a homokkő.*

*A síkságon gabonát, elsősorban búzát termelnek, kapást kevesebbet, ebből inkább burgonyát. A hegyvidéken erdőgazdálkodás a túlnyomó. Nagy a gyümölcstermelés, különösen a szőlő.*

*A bányatermékek közül egyedül a Dézna környéki vasbányák nagyobb jelentőségűek.*

Totószelvény

Kitöltöm ezt a totószelvényt

kitöltöm ezt a partecédulát

kitöltöm ezt a nyertes szelvényt

kiüvöltöm hogy nem játszunk tovább

Csupa X csupa X csupa kettes

csupa ismeretlen csupa vesztes

de van tizenegy millió

aki nyertes aki él aki jó

Petőfik Vörösmartyk Adyk

kerülnek a rubrikába Sallaik

s öngyilkosok belehajszoltak

akik csak magukban elrohadnak

Ez a túlélők rubrikája

ez a félbemaradottak száma

tizenegy millióan szám szerint

ki csak zabál hősködik vagy legyint

Az ember él Él nemzet e hazán

A Bakonyról kemény fák szele fú

Tizenegy millió a nyertes ez a szám

Plusz tizenhárom fő aradi vértanú.

Anyátlanul

Elindultam az anyátlan világba

reménytelen mag, vörös embrió,

kikerülni, kiszakadni, kitörni

az összepréselt vérből, a meleg

emberburokból, természetfölötti állat,

ősök elegye, asztallapra vetett

kártya, játékforma és koponyagolyó,

kijutni – ez a tér,

kijutni – ez a mozgás,

kijutni – ennyi vér,

víz, sár közül – ahogy más.

Eredet, eredeti meleg,

mag-anya, maga anyám,

idegen ős, velem-egy,

anyajegyem az oldalán.

Soha sincs vége. A hegyek,

az asztalok, lovak anyásak,

megsimogatott hátukat

kidomborítja az alázat,

ahogy néz, ahogy él, mozog,

eltört lábán toppant, biceg

– ez a világ; rá se vetem,

érzem benne szemeimet.

Köszönök, hogy vagy? Ülj le, igyál.

Nem fázol? Ide. Melegedj.

A meleget, meleg asztalok,

évszakok, agy-gondolatok,

vérmeleg üvegek, kancsók, amihez érsz,

melegen várnak, madarak,

szalmák, naptetők, nagy mellű nők

várnak – mind anyai, anyás,

anyás lakások, anyás prérik

a földön végig.

Anyás kövek, azért szeretsz

eszeveszetten visszabukni a

melegség anyás

szakadásaiba.

\*

Ilyen a szeretet. Ez öl,

megmérgezi a szemedet,

nem látsz, csak mezteleneket,

pucér hátul, pucér elöl.

Állig begombolt nagykabátok

alatt is köldöküket látod,

ez öl. Téged, a másikat,

az ártatlant is, aki kap.

Csupa vérmeleg, hús-igaz,

nyers-szívű emberkapcsolat,

rajongás, önfeláldozás.

De mindig az. De soha más.

\*

A másik ember nincs sehol.

Ürügy a csókra, egyedül

akarsz lenni végül vele,

belebukni szügyébe, le,

őrjítő tűzpróbálkozás

fölidézni a meleget,

ami már megszült téged,

ami elégett,

az arcod csupa fény,

szeretnek és szeretsz.

Elhagyatott vagy, végezetül

más nem is lehetsz.

Hiába fokozod a fényt,

elborít a sötét,

nem látod, csak kihűlt anyák

idegen köldökét.

Rajongó emberáldozat,

fönn égsz, mint a nap,

sugarad, zuhanásod

mutatja távolságodat.

(Sok arc. Sok szem. Sok idő.

Egy arc. Egy nap. Egy nő.

Ha változtatsz, se változol,

nem üdvösség. Ez a pokol.)

\*

A teljes szenvedés, a megpróbálhatatlan,

előre beleegyezett,

üríti csak ki a vérmeleg

testeket, tereket.

A fontolatlan kín, meghaladó erő,

alávetett, mikor az ágyon

lelógó kézzel fekszel harmadévre,

ki teheti meg?

Nem lehet előre lefeküdni

se szenvedéshez, se szeretkezéshez,

a kiválasztottak szenvedése ez,

amit a meghaladott érez,

nem is beleegyezés,

nem elfogadás,

talán egy ember kényszere,

csavar velőkig csavarva be,

a mozdulatlan látja meg a földön,

az arccal lefele fekvő

az összes túlvilági tájat,

a lehetetlen holdat,

ahol üres fényképeken

semmi se nő,

semmi se terjed, semmi sincs

bűvölten, társkörében,

csak üres térben áll

egy üres csecsemő.

Üres az arca, szava nincs,

szeméremteste satnya,

nem angyali, nem állati,

csak önmaga darabja,

anyátlan, anyátlan hegyek,

vas-tavak, üres-ágyak,

anyátlan derékövek közt

anyátlan űrbe árad,

arányait elvesztette,

játék-arányait,

a régi angyalarcú test

elanyátlanodik,

„Anyám, az arcod nincs sehol,

a hét-szűzmáriádat!”

kivész az angyalból a test

a formából az állat.

Könyörgés se marad, a Szűz

hiába szép a képen,

Anya marad. És anyai.

És földi, voltaképpen.

A holdon nincs egy szalmaszál,

csak üres arcú gyermekek.

Olyan vagy, mint a homokóra, min

az egyik rész lepergett.

Mögötted olyan nyers a múlt,

mint hús a sült edényben,

ehetetlen, de ehető

lesz lángon, újabb fényben.

Következik a bűntudat,

sajátmagadat enni,

embertelenné égve a

tűzön, egy-egy húsdarab

emlékeztet magadra,

anyádra, nőkre, jófalat

mérgező adagokra, szád

keserű lesz a bűntől,

az edény meghatározódik,

nem kezdheted elölről.

\*

A lelkifurdalás maga

fölismeri a bűnöket.

Keserű láng, agyonsüti,

agyonégeti testedet,

a szorongásban föltárul a seb,

mit magadon ejtettél,

fáradt vagy, megterhelt, ahogy

valaki mondta egyszer.

Hív, hívott, mindig hívni fog,

csak az ég dönti el,

mi a hívás, kapaszkodás,

s mi a jel.

Anyám, a parton állsz örökre

piros kendőddel integetsz,

meddig sodorhat a folyó le,

az életem prédája ez

a test, a testem, – angyal-állat évek

roncsolták, kis kálváriák,

halálunk keserű óráján

lehet-e számítani rád?

[Az ENSZ harminc év alatt…]

*Az ENSZ harminc év alatt egyetlen ügyet sem tudott elintézni.*

Szülő-halál

Nincs már följebbvalóm

magam vagyok a katona

az anyuka az apuka

magam vagyok a hadsereg

Most már magamban döntöm el

mikor lesz béke háború

én vagyok a hős a fiú

ha megvernek ha megverek

Egyedülálló hadsereg

mindenki az alattvalóm

lányaim összes rokonom

elvesztem vagy elvesztenek

a magán-világháborút

most már magamban döntöm el

utasítás nem érdekel

meghalt az apám az anyám

Magam vagyok a tisztikar

csel vagy átcsoportosítás

döntésem őrült vagy hibás

gyönyörű hadmozdulatok:

hogy győzni kell hogy veszni kell

nincs szeretet se távirat

hadoszlop se tapasztalat

a parancsnoki száj dadog

de én vagyok a felelős

nincs hit se eligazítás

A sátorban nincs senki más

– S az ellenség is én vagyok

Farkaséhség

Farkaséhség fehér fogon,

idegenek szaggatása,

a belsőben farkaséhség

farkasoknak jajgatása.

Hörgése a farkasoknak,

keveredve vér ízével,

fejük fölemelkedése,

verve farkas éhségével.

Tüdők farkas-zihálása,

farkasok mikor loholnak,

és a végén nekiesnek

farkasok a farkasoknak.

Áldozatok elejtése,

nem egy bárány, hanem három,

üres mezők elérése

mindenáron, mindenáron.

Holnap

Amit ma elmulasztasz

holnap már meg nem kaphatsz

a ma hajnali verset

már soha nem írod meg

Örök versenyben élünk

remeg a szánk a térdünk

sietve sírva alszunk

hogy holnap meg ne haljunk.

[Sz. K. íróember…]

*Sz. K. íróember állt mellette a meredek úton, nézték a komótosan kiránduló, naplevegőt szívó embereket. Némelyek már hazafelé húztak a vasárnapi rántott húshoz.*

*– Hogy utálom őket, egyenként!*

*– És az egészet? – kérdezte Sz. K. hunyorogva a napban.*

Közösség

Csak a közösség titkos erejével

vándorlunk anyánk ömlött sebével

csak a pilácsig csak a halálig

a lehetetlen fölmagasztalásig

Csak a közösség titkos erejével

szemhunyásával szemverésével

birkózunk bilincsek húsával vasával

beszédünk bicsaklik hallgatásunk rávall

Nem tudsz szembeszállni az idő hadával

hamis huncutok hadtaktikájával

csak anyánk régen kiömlött sebével

csak a közösség titkos erejével.

[Teleki Pál főbe lőtte magát…]

*Teleki Pál főbe lőtte magát 1941-ben.*

*A szerelem nem mindig kapcsolódik személyekhez.*

*Rajk Lászlót kivégezték.*

*A keszegárus 8,10-ért árulta a sült halat Füreden.*

*Október tizenkettedikén apa fönn sakkozott Baranyaiéknál a kilencedik emeleten. Kicsit megszédült. Kihívták a körzeti orvost, mondta, nincs semmi baj, a vérnyomása normális, pihenjen. Pihent, hányt. Reggel bevitték a kórházba. Ott még handabandázott az intenzíven, hogy nem* kényeztetni, egy húsklopfolóval fejbe kell verni – nevetett, aztán meghalt.

Anya egyedül maradt, tudta, valaki következik, ha nem ő. Egyszer csak elesett a konyhában. Kihívták a körzeti orvost, mondta, nincs semmi baj, pihenjen. Combnyaktörése volt. Egy évig húzta, ameddig nyúzták-húzták.

[Cseres Tibor Kossuth Lajos egész utóéletét megírta…]

*Cseres Tibor Kossuth Lajos egész utóéletét megírta. Százezer cikkből, hagyományból. Kossuth szép volt. Szép volt a szeme, a feje, az embertudománya. Belehalt szív. Magyarszív. Magyarhon. Honbecsület. De Cs. T. – Nem Kossuth Lajos. Az idő skizofréniája – százéves skizofrénia ideje. Piros-fehér-zöld lábszárvédő a válogatott futballistákon. Nem a Himnuszt kellene énekelni a mérkőzéseken, hanem a „Kossuth Lajos azt üzenté”-t. Meg is nyerhetnénk.*

Naiv magyar skizofrénia

Széchenyi Kossuth

Kossuth vagy Széchenyi

ezt a dilemmát

nem tudjuk túlélni

Halljuk hogy Széchenyi

halljuk hogy Kossuth

járjuk az utunkat:

szélvégi – rossz Út

Egyikre esküszünk

másikat átkozzuk

ez bizony Széchenyi

amaz pedig Kossuth

Mért mondjuk két es-sel

mikor egy is elég

mért írjuk cé-há-val

türelmesen a csé-t?

Mért nézünk kétfelé

mikor egy szemünk van

az összetartandó

magyar országunkban?

Egyikük Kossuthot

másikuk Széchenyit

gyalázza élteti

védi a késhegyig

Kívülről – kicsi nép –

kétezer bajunk van

Széchenyit kövessük?

Vagy bízzunk Kossuthban?

Egyik – szabadulni

a másik – túlélni

egyik kossutholni

másik széchenyelni?

Se Kossuth Lajosra

Széchenyi Istvánra

ne gondoljunk bűnünk

megbocsátásra!

Se a talajvízre

se a hadadóra

okos Széchenyinkre

nagy Kossuth Lajosra

Ne gondoljunk testünk

kettévágására

elvesztett ügyeink

pártfogolására!

Külhoni fül nem hall

belső tiktakokat

őrültszéchenyiket

kossuthmagyarokat

Emigrációnkat

nem bocsátja senki

háborodásunkat

kioltja Széchenyi

Elveinktől emelt

zászlónkat magasra

rántsuk Széchenyire

És Kossuth Lajosra

mintha egy név volna

ahogy Kossuth István

és Széchenyi Lajos

indulnak a listán

Egy kobakban forrva!

Azt üzente-mondta

élni széchenyiül

Világstádiumban

magyar trikolórban

Kossuth erejéből!

Vörösmarty

Kevés-szó Istene, segíts meg engemet,

eldől a lelkem is, vörhenyes és beteg,

száguld a szél felül, a fák is hajlanak,

szorítsd csak, hallgattasd nagyszavú ajkamat!

Viharok bomlanak, nyögnek a nagy jajok,

karomban óriás csecsemőt altatok,

árnyékot vetve ring s bőszen száll, hogyha száll,

fekete hírt hozó, rőtszemű vadmadár.

Ez a szél hősökről tépi a rongyokat.

Szebb ma a virtus, mint a szilárd gondolat,

rohan és betakar, üvölt és vesztegel,

pompázó dalosok pernyeként vesztek el,

levélként hullnak a szikrázó énekek,

próba ez – próbára teszik a véneket,

kiáltó szenvedést visznek a fejükön

emberek az uton, bogarak a füvön.

Harsogjon aki tud, üvöltse szerteszét

emberi kínjait, isteni szégyenét,

pusztuljon a világ, sokszavú rengeteg,

kevés-szó Istene, törd le a lelkemet!

Magyar

Magyarország, ez is állam,

elcipelheti a vállam

ingyenesen, térítést se

kérek érte.

Balkán, Párizs, mende-monda,

egybegyűlik egy halomba,

nagy lelkek és kis legények,

rühellem már az egészet.

Olasz jön és lányokat lát,

ökröket látnak a belgák,

a franciák fészekalját,

amerikaiak almát.

Nem védem. Nem védhetem meg,

utálom, mint a szerelmet,

bűnbe hajszol, őrületbe

Magyarország. Magyar elme.

Unom

Unom a hazugságokat,

unom a végigjárt utat,

a hómezőt, az elveszőt,

a távozót, az érkezőt,

unom a mélybe vájt lyukat,

az ösvényt, az alagutat,

a buktatót, a hegytetőt,

a sugarat, a levegőt,

unom a modern képeket,

a következő gyereket,

a szülőket, a sasokat,

a fagyot, ahogy hasogat,

unom a lények arcait,

a szemet, ami kancsalít,

a répát, a természetet,

vonatot, dumát, lényeget.

Unom a betegségeket,

a katonán az érmeket,

a rokkanót, a rekkenőt,

a gyöngeséget, az erőt,

unom az estebédeket,

a söröket, a nézetet,

s az istent, aki maga van

egy oduban, egy oduban.

Szenvedni kell

Szenvedni kell mindenkinek,

ha kertbe jár, ha moziba,

a fényes rózsafák közé,

ha kicsi, ha nagy a baja.

Sűrű a könny, mi hullik az

asszony szeméből, hogy urát

bevárja, amíg hazajön

és megeszi a vacsorát.

A lánygyerek is szenved egy

lehetetlen-szép férfiért,

a nagyanya, ki tepsiben

süti csomósra meg a vért,

hogy egye meg, ki megeszi

az állatok fájdalmait,

s az öreg is, ki csöndben ül

a sarokban és nem eszik,

a kisfiú, ki elszalad

guruló labdája elől,

befut a vastükrös, vörös

szobába és az ágyra dől,

és sír és sír, mert sírni kell

valamiért, vinnyogva, nagy

csuklások közt, vagy csöndesen,

amíg a szeméből könny fakad.

De bátor az, sőt vakmerő,

a hős, aki maga meri

a színes kavicsok közül

a szenvedést választani.

[„Nemcsak egyedekről…]

*„Nemcsak egyedekről, nemzetekről is lehet krimit írni.”*

(UNESCO jelentésből.)

Raszkolnyikov dala

Szabadság nélkül ám nemigen lehet élni

csak tengni mint a vak ki körben tapogat

a börtön rácsain az ujjait bevérzi

s a homlokába hull a véres vakolat

s tele lesz vérrel a szobája a saját

vérétől részegül és vérében matat

majd baltáját veszi és bárki ajtaját

benyitja biztosan a homlokába csap.

[A gyerek a kanyargó…]

*A gyerek a kanyargó padlásföljáróban guggol. Rémülten fülelt befelé a szobába, ahonnan a rádió szólt. Szülei kimentek a kertbe, vagy talán a háborúba, vagy a fűszerboltba. Mért ne mentek volna ki?*

*A rádióban rekedt, mély hangon énekelt egy nő – a fiú a füle tövéig beleborzongott. Ez elől a hang elől bújt a padlásföljáróba. Nehogy ez a nő a szexuális hangjával kijöjjön a rádiódobozból és megerőszakolja. Bár talán az lenne a legjobb.*

…

…

*Később 1944-et meg 1956-ot is annyiféleképpen magyarázták. Biztosan lesz egy történelemkönyv, ahol szöveg helyett kotta lesz, és mindenki dúdolhatja a dallamot.*

Magyar sanzon

Ezek nem könnyű percek

válságban a nemzet

egy októberi délután

jönnek majd menetelnek

kegyetlenek kegyeltek

egyik a másik után…

Még néha fölfigyelünk

áruló az egyikünk

válságban sok jó akad

de nincs aki magyar marad…

Látod így kéne ülni

börtönben hegedülni

hogy jobb sor a másik után

de mi csak mint a hülzni

akarunk üdvözülni

egy kilőtt puska nyomán…

Minket el kéne felejteni

a kalácsot így ejti ki

az éhező fiú a szegény

golyóütötte tenyerén…

Ezek nem könnyű percek

hordunk horogkeresztet

és azután bűnbánolunk

a második hadseregnek

– pusztulása ezredeknek –

számlájával elszámolunk.

Még néha van egy fűszál egy teniszütő

amivel visszaüthető az idő

új országot akarhatunk

ha van hozzá elég magyarunk…

Ez egy nem könnyű nemzet

ki bírja el ezt a terhet

ha ránk rogy a magyar sötét?

ha tudjuk hogy évezredeknek

puskája a csöveknek

mondja a csütörtököt…

Mi még egyszer Széchenyi óta

mint álmában az idióta

ki akartuk vívni a

szabadságot egy éjszaka…

Lásd néked is könnyebb

ne ejts magunkért könnyet

mert a könnyed a kútba hull

apád hány magyart ölt meg?

mi élhetünk egyre többet

végeláthatatlanul magyarul…

Még egy percre van a taktika

Árpád vagy Árpád nyila

még egyszer mi emlékezünk

hogy hová lett a nemzetünk?

Ezek nem könnyű percek

érzem reszket a nemzet

hogy hová kilábolunk…

Mégis magyarnak lenni

olyan csodás amit mi

álmunkban sem álmodunk…

Csupa kert csupa paradicsom

ha ő nem hát én elnyomom

A felhőkön csupa nemzeti ég

de közte kivillan a nemzetiség…

A kankalin meg az ánizs

a zsidóirtások után is

– kertünkben virít a mész –

van-e merszed hogy máris

két világháború után is

még egyszer a szemünkbe nézz?

1514

Hogy is hívták

azokat az

ezüstfejű

katonákat,

akik tegnap

este hatkor

agyonlőtték

Bede Mártont?

Szétlőtték a

mellehúsát,

olyan lett, mint

piros forgács,

ami hullik

a babából,

ha a szélvész

csillagot ráz.

Piros volt a

köpönyegük,

amit apró

minta pettyez,

szoktatták az

úti fákat

s a szívet a

fegyverekhez.

Meg ne ijedj,

ha kartácstól

szikrázik a

pinceablak,

a mellények

szakadoznak,

a barátok

kezet adnak.

Az emberek

vizet hoznak,

hűtögetik

már a testét,

Jézus Krisztus

ne támaszd föl,

elröpültek

már a fecskék.

Elröpültek,

tehát már ősz

gubbaszkodik

a határban,

ilyen őszben

feküdt hanyatt

szélesmellű

Bede Márton.

Igazítsad

szájadat a

legutolsó

vacsorához,

parasztsüveg

két gyertya közt,

öregasszony

ne siránkozz!

Egyed meg a

levesedet,

hűtőzzél a

fehér hóban,

a fiadat

gurítja már

a nap vörös

takaróban.

Tisztás, foglyokkal

Mindent tudunk. Árnyékunk nagyra nőtt.

Testünket hordjuk, mint valami inget.

Leszállunk a lovakról, délelőtt

patakban mossuk meg a sebeinket.

Mosolygunk. Lassan hűvös bort iszunk

és körbejáratjuk a szemeinket,

az asszonyok ölébe taposunk,

és elfogadjuk, ami minket illet.

Hohó, mennyország! Lovasok vagyunk!

Mindent legyőztünk. Vér tapad kezünkre.

Mi nem békét akartunk – háborút.

Nem kér kegyelmet egyikünk se.

A földön állunk. Győzelembe fulladt

belátásra egy ellenség se inthet.

Öltünk – halunk. Levesszük kalapunkat.

Nincs semmi, ami megválthatna minket.

Forradalmár

I.

Majd márciusra márciusra

hogyha eljön az Idusa

megfésülöm magam fiúsra

Majd szavazok a szabadságra

telefonra vagy jó lakásra

szavazok a most-vagy-sohára.

Majd reggel fél ötkor kelek föl

s nem érdekel a pénz a tejföl

ha mindent kezdhetek elölről

Kimutatom fogam fehérjét

hogy többé ne hajoljak kétrét

se gyermekeimért se pénzért

Nem nézek se jobbra se balra

nem utazom Bükre se Balfra

ha az isten is úgy akarja.

II.

Addig viszont még február van

ahogy áru az áruházban

a hidegben kéremalássan

Addig a bunda bunda rajtam

ha tíz körömmel magam varrtam

ebben a hideg éghajlatban

Addig – addig-élek-míg-élek –

és sűrű vesepecsenyének

eszem meg a magyar ebédet

Tiltakozom – egy kicsit önként

kicsit biztatva – hogy az önkényt

úgy fogadjam el mint a törvényt

De máskülönben jókat alva

nem forgolódom jobbra-balra

ha az isten is úgy akarja.

III.

De ha még egyszer március lesz

kicsit lányos kicsit fiús lesz

lázadásom mindenkin túltesz

Kiállok majd a nép-piacra

hirdetem mi a nép igaza

hulljon a férgese a gazza

Szavazok majd a magyarokra

felbőszülve és agyarodva

a szabadok-ra vagy rabok-ra

Ha a magyarok léghuzatja

a márciust is megugatja

s a játék vérre megy nem babra

Ha nem szóra van szükség kardra

ahogy magyarnak a magyarra

– ha az isten is ugy akarja.

Új ház

A bokáimból börtönt építek ahogy a lépcsőn fölmegyek

napraforgó tapéták között elérem a második emeletet

Jól jártam én Van kertem házam és kis adag elviselhető szenvedés

negyvenöt éves koromra őszülő körszakállamra ez nem is kevés

Jól jártam én Földönfutónak otthon kerekedett hol lehet dúslakodnom

sonka retek tojás sajt jól lakik akit az én házamban vár a sodrony

Jól jártam én hetykén könnyelműen röpültem úton autón és vizen

szertelenül az ég tejébe futva ki minden nőnek csillagot üzen

Bűvös lépcsőkből börtönt építek nem magyarázok semmit senkinek

falakkal vettem körül magamat s a konyhafal közt megesz a hideg

És börtönt építek a függönyökből melyek mögül a régi vér előtör

kifröccsen földönfutó lábaimra – és mindent kezdhetek elölről.

Aradi október

Kapkodom fejemet –

magyar vagyok de

dáliákat kell ültetnem Lovason idejében

Trasicort szedni reggel

beszaladnom Veszprémbe leértékelt vaskapuért

anyósom kiszáradt – Péterfán kell itatnunk –

unokám óvodai belépőjét meg kell szereznem

színházi protekcióval május elsejéig

mert lejár lányom gyeses népünnepélye

Zsigulim pergő alvázvédelme vár

magyar vagyok de

ínhüvelyes barátnőmet el kell helyeznem

egy kézmozdulatlan géptechnikában

Depressant szerezni a 240-es vérnyomású

majdnem szétdurrant fejű szomszédomnak

– mert jó vagyok –

jó vagyok nemcsak egyszerűen magyar vagyok –

mozgássérült barátnőmnek

el kell helyeznem életmentő verseit

családlányaimnak disznót kell nevelnem

hogy leölhessem téli kolbásznak ínségükre

no és az alvázvédelem

no és a vérnyomás

no és az óvoda

no és a sarki ház

no és az ínhüvely

no és a magyaróra

no és a vaskapu

no és – leszázalékolva

no és a néphitünk

no és a géphiba

no és a népvitánk

no és a néphiba –

nem német nem zsidó

„nem oly karakteres faj”

csak mi a halkuló

világzajokban elhal…

Kapkodom fejemet:

magyarnak kéne lenni

de fölszabdalt agyamban

nem jut eszembe semmi…

csak alvázvédelem

csak kapható palánta

csak az olcsó műtrágya

no és az alvázvédelem

\*

„Hálát adok Istennek

hogy nem próbáltam előbb

belépni ezredembe,

különben most meggyőződésem

s Magyarország ellen

kellene harcolnom”

– így írta Westerburg

becsületesen Károly

Leiningen – nagy magyar

így írta a halálról

akit október 6

aradi szép napjáról

mint nem kapkodó fejet

levágtak Magyarországról.

[R. G. …]

*R. G. – valakinek a nagynénje – kozmetikusnő volt. Úgy is, mint kisiparos.*

*A Lukács fürdő kozmetikusa.*

*Egész piciny kozmetikája volt.*

*Egész piciny lakása.*

*Összekente az arcokat, hogy lisztet, zsírt kapjon érte, 1947-ben.*

*Hogy szépek legyenek a nők.*

*Ő nem lett szép.*

*1947. szeptember 9-én öngyilkos lett.*

*Az adóját össze kellett számolni.*

*Magára zárta az ajtót.*

*Nem is tudni, mi lett a lakásával, tulajdonképpen csak egy magányos embernek felelt meg.*

30 év

A Népligetben üldögéltem…

mint mór puskások a tevéken…

és reméltem mit nem reméltem…

hogy harc nélkül lehet majd élnem…

azt reméltem egyszer régen

egyszer régen azt reméltem

Hogy békességben lehet élnem…

a népligetben azt reméltem…

mint mór puskások a tevéken…

a száguldások szünetében…

nem kell háborúban élnem

azt reméltem egyszer régen

Ezerkilencszáznegyvenhétben…

a Népligetben egyszer régen…

mint mór puskások azt reméltem…

szahara-nyár szédületében…

szeretetben lehet élnem

homok a homokszemcsékben

Az Úr Szahara-idejében…

ezerkilencszázhetvenhétben…

a Népliget rémületében…

vad tevéken kell üldögélnem…

vágtatok könyökig vérben

s nem remélem mit reméltem

Nem hiszek az LSD-ben

a gyermekem szép szemében

se a népek ligetében

szeretőm szeretetében

száguldásban békességben

se az anyám keservében.

– Uram bocsásd meg egyszer nékem.

[Keserves volt Rákóczi száműzetése…]

*Keserves volt Rákóczi száműzetése, igen keserves. Vannak, akik azt is sutyorogják, kártyabarlangokból és francia kuplerájokból tartotta el magát. Micsoda pimasz beszéd!*

*Persze, nem könnyű ám forradalmat csinálni. Azt hiszik – egy-kettő-három –, aztán hull a labancfej. Vannak külpolitikák is. Isten úgyse, vannak.*

Bacchanália

Úgy kéne élni örökáron

ahogy a bacchanáliákon

és tekintettel senkire

a földig részegedni le

Nem okokat fölfejteni

nőnek világnak – nincs neki –

folyongó kiárusításban

játékozni az elmúlásban

nem nézni nőstényszép bokát

se gótok katedrálisát

nem halni meg a nemzetért

Rákócziért se Istenért

nőjenek föl a gyermekek

neveljék mint lelenceket

és semmi ház és nyugalom

ne legyen a domboldalon

Fütyüljünk Babits örökére

politikusok örömére

s az ollót mivel körbevágtuk

az országot már ne babráljuk

Rómában ne lássuk a fényt

éljünk etruszk rabszolgaként

Faulknernek ne higgyük szavát se

ne járjunk kultúrkuplerájba

És undorítson a tavasz

vagy amikor a hó havaz

a rózsák korai fejére

dögöljünk be a békességbe

Ne nézzük sasok szárnyait

ha a naphő rájuk vakít

fácánok fürge freccsenése

tapadjon autónk kerekére

Parkettánk pirkadt barnasága

ne emlékeztessen anyánkra

az otelló kiontott vére

ne folyjon Krisztus öt sebére…

\*

Ne ne… De örök részegségben

a földöntúli részegség sem

tudja megspórolni a vért

Rákócziért meg Istenért.

Velence

Mily lassan éltek egykor férfiak,

hónapokra fölkeresték Velencét,

mint vízbe fúlt lány testét este lesték

egy történelmi szerelem miatt.

Hemingway, Wagner, Byron, Goethe is

a lagúnákba hullott, mint a festék,

életre festve a holt naplementét,

míg őket is föloldotta a víz.

Mert víz van itt, derűs és nap-talány,

átláthatatlan, visszatükröződő,

keresték, hogy gondolák oldalán

fölcsillan életük értelme, mint

ahogy kecses loggiák árnyéka ring:

kibontakozik a Fő-Lány, a Fő-Nő…

\*

Hisz mindenki keresett valamit.

A vízre és az útra rajzolódva.

Azt hitte: otthon hagyva álmait,

itt álmait a két kezébe fogja,

mint a halász, ki a nagy halra vár,

az egyetlenre, kifoghatatlanra,

közben örült, ha a lagúna-nyár

egy könnyű kurtizánra elragadta.

Ölelte is a víz alatti testet,

amit Velence tükre odafestett

alul gomolygó párái fölé,

agybódulásig, a zöld vízbe veszve,

ölét, pihés ágyékát csak ölelte,

és elfeledte, hogy nem az övé.

\*

Így szeretünk. Velence, ó, Velence

ez az egész, amiért utazunk.

Igaz, hogy van, igaz, egy kis szerencse

is kell, hogy ide vezessen utunk,

igaz a víz, igaz a híd, a kis tér,

ahol jóformán álmodni lehet,

igaz, hogy háromszázhatvan forintért

látni kidudorodó melleket,

igaz, hogy víz alatt ölelhetünk

magunkhoz hínáros Oféliákat,

kiket nem kelt föl hamleti vigasz,

egész valónkkal tapad a kezünk

nemük meleg, buzgó bejáratának

nedvére… Csak az egész nem igaz.

Mi gyorsan élünk. Nincs időnk Velence

szerelmeit szép lassan megszeretni,

jól tudjuk, hogyha valaki szeretne,

azt el szeretnénk holnapra feledni,

nem kell selyemlánc, sólepároló,

víz-illat, márvány, Doge-palota,

Szent Márk-templom – történelemre jó,

nem akarunk utazni sehova,

condottiérik, csupa falka-férfi

bronzszobra nagy érdemrendjeivel

s az egész Velence nem érdekel,

csak az, hogy van-e víz alatti lány,

találkozunk-e holnap délután

a mélyben – s addig érdemes-e élni?

[Falvay úr…]

*Falvay úr a vörösbort szerette a legjobban. Ócskát, Kadarkát, Sillert – vízzel. Attól nem fáj a fej, nem ég a gyomor, nincs másnaposság. Ilyen vörösborból rengeteget lehet inni.*

*A marosi vendéglőben nagyszerű, füstös halászlét főznek. De egyedül enni halászlét? Ilyenkor, ha egy puha kis szálka beleakad a hátsó szájpadlásba, abba bele lehet halni. De mibe nem?*

*Az időközi állapotokban Falvay úr agyonette és agyonitta magát. Talán azért, nehogy túl sok ideje maradjon olvasásra, írásra, emberszeretetre. Arra gondolt, meddig kell ülni egy vendéglőben, hogy szoborrá váljon, éjfélkor fölkaphassák és kilökhessék a Duna-parti sétányra, ahol a kóbor kutyák időnként megtisztelik szerelmi jeladásaikkal.*

Időnként

Időnként ember szoktam lenni,

halotthalvány, levegőt kapkodó,

az étkezőben ülök, mint a rém,

a falak közé beesik a hó,

elhagyom magam, hanyatt dőlve a

piros karszéken vörösbort iszom

s nézem lányaim emlékarcait

az alkoholtól elmozdult falon –

időnként. Jön a tél, mint lassú álom,

arcomra borítja a födelet,

jajongok, mint fedő alatt a hús,

a gőz beborítja az arcomat.

Jajongva nyúlok önmagamhoz: ez

ki is, ki ez? Az összeégett

arc mögött, a nagy hő tüze alatt

tovább kajánul összeégve élek.

Röhögök, hogy időnként rám vetül a hó,

a hó tüze, a jéghideg erő,

az agyonégett szállodákban

ilyen a hálóruhás szerető:

ki kéne ugrani – időnként – kapkodok,

kötélkezekbe, visszafogjanak,

vagy irtózatos és egykedvű arccal

torokszálkáig eszem a halat –

öklendezem és puha nyálkahártyák

utolsó útján kikaparom a

halált a gégefőből, azután

meredek magam elé éjszaka.

Időnként elveszítem önmagam,

mint borotválkozás közben a szőrt,

vágok, metszek, hogy élesebb legyen,

arcomon kékre köszörülöm a bőrt:

hogy a bőr alatt valaki legyen,

megfogható, ellenőrizhető…

Egyébként isten szoktam lenni, kit

nem befolyásol semmilyen erő.

[Régi mesterember volt…]

*Régi mesterember volt, a napfényes bolt ajtajában állott, elég csinosan.*

*Szerette a szakmáját. Még önmagát is kimérte.*

Hentes

Az elvtelenségig szerettem egyes

embereket ahogy a húst a hentes

akinek mindegy comb vagy csigolya

vagy a leölt állatok sikolya

csak vagdalja metéli a piros

anyagot mit a kés elébe hoz

hogy meglelje az ízületeket

melyeken áll az egész szerkezet

a lényeget amiért született.

Rulett (I.)

Nincs türelmem a társasághoz,

már csak a rulett érdekel,

a zöld posztó, a piros számok,

köztük feketék férnek el,

s a kisleányok, nagyleányok:

az univerzum csontjai,

akiken épül a mennyország,

a dicső, a sehonnai.

Agyag

Agyagból gyúrtam embereket

és aztán beléjük leheltem

köhögve, sípolva a lelkem,

hogy legyen elég szeretet

bennük, a napon szárítottam

őket, arany lett a fejük,

s az istenük, az istenük

lettem a fényben és a porban.

És ma már senki sincs velem,

nem lehet bírni közelségem,

se meghajolva, se merészen

nem lehet bírni már velem,

mert igaz, elébük térdelek,

oly nagy bennem az áhítat,

de kiszúrom a szemüket

és letöröm a karjukat.

Sivatag

Sivatag idő kellene,

hogy dolgainkat megbeszéljük,

madarak szárnya, szelleme,

hogy egymás testét berepüljük.

És te csak ülsz a homokon,

a madarak vállára dőlten,

behunyt szemekkel, vastagon

bekent arcoddal, eszelősen.

Altató I.

Ordítok, aludj gyermekem,

nem jönnek be, ne félj,

ordítok, megrázom a vállad,

majd elmúlik az éj.

Ordítok este-reggel,

nyugtatlak, én vagyok,

mutatom szőrös kezemet,

mint egy kis jákobot.

Fölülsz az ágyban, egyre sírsz,

kezem tapogatod,

nyugtatlak, elmúlik az éj,

és csak én ordítok.

Ordítsatok ti is velem,

ha reszket a sarok,

ó, lányok, lányok, lányaim,

hová jutottatok?

Raszkolnyikov

Raszkolnyikov szól: Hol van a szekercém,

amellyel széjjelvertem csöndesen

az öregasszony reszkető fejét én,

ki nézte mind a két szemem,

hol egyikbe, hol a másikba szállt át,

mint rebbenő madár, tekintete,

míg megtalálta végleges homályát

s mint nagy függöny, hullott a földre le.

Ó, meddig üssem, hol van a szerencsém,

ezt a repedhetetlen koponyát,

ó, meddig üssem? Ameddig szeretném,

vagy még tovább?

Segíts, Napóleon s te gyáva cikk,

hogy megtaláljam homlokán a ráncot,

ó, milyet üssek, nagyot vagy kicsit,

és úgy csináljam, ahogy fába vágok?

Avdotya szól: Bátyám, töménytelen nagy

a szenvedés az emberek fején,

hogy lecsaphasd, elégtelen vagy,

szekercéd hozzá nem elég kemény.

Senki se szól. A gyilkosok fehérek,

mint teknő mélyén áztatott ruhák,

a madarak az égig felrepülnek,

vagy még tovább.

Búcsú

Lehetett volna jobban is.

Most mindegy hogyha robban is

ez az egész a szerelem

a fény a faleveleken

a nyár a nyúl a nyavalyás

ajtókon a kopogtatás

most mindegy hogyha robban is.

Lehetett volna jobban is.

Grafitszürke

„Vasárnap.

Srác-muri.

Zri.”

Federico García Lorca

Szerepek

Nyögök, ahogy birok,

mint részeg koldusok,

az égre sanditok,

s nyögök, ahogy tudok.

Forgatom szemeim,

hogy jól lássék, nagyon,

a folt az erein,

szemeim forgatom.

Az utcasarkon állok,

mint nők a magas sarkon,

mint bamba tót diákok

állok az utcasarkon.

Mint gyík a forró napban

lihegek és törődöm

a rét is ég alattam,

fekszem, mint gyík a földön.

Bohócnak elmegyek,

ha kedve kél a kócnak,

bízisten gyermekek,

én elmegyek bohócnak!

[Rákosfalvát bombázták…]

*Rákosfalvát bombázták, rendesen az angolok. Szép világ. A kamasz a kamrában bújt el, hogy ne dőljön rá a ház. Ezalatt – ha nem is „édes meggybefőttet”, de baracklekvárt kóstolt, a kiszúrt lekvárok viszont megromlottak. Akár az élet íze.*

Lekvár

Én csak arra ügyelek már

ne robbanjon föl a lekvár

mi beragadt az agyamba

a jövőmbe a múltamba

lekötöttem gumipánttal

lefogattam celofánnal

csak a srác ki hatvan évvel

ezelőtt a spájzban tűnt el

s maga se tudva mit művel

ne szúrja ki gombostűvel.

[Nem is színház volt az…]

*Nem is színház volt az – a Szentmihályi úton kellett végigmenni, puha drótkerítések és a Lardoline Olajgyár nagy kőfala mellett –, egy terembe jutottunk. Nyüzsgött a nép, felöltözve, a széksorok sűrűjébe alig lehetett behatolni. Szappanszag volt a nénik arcán, a férfiak haja csillogott. Péter bácsié a legjobban, fekete, igazi fénnyel.*

*A darabban sikoltások, „ó”-k, „ah”-ok, sok baj, kis tánclépések, kalapok voltak – nevettek is, gondolom, a szerelemtől. Szerelmes darabnak kellett lennie, ilyen eldugott színházacskában szerelmes darabok mennek. De a bohócember volt a legszebb. Annyira fehér volt az arca, hogy világított a sötétben. – Krétával keni – suttogta hátul egy szuszogó ember, de én nem hittem neki. Azt gondoltam, belülről fehér ez az arc, csak belülről lehet ennyire fehér.*

*Borzalmasan megijedtem. Mert szabályos revolvert vettek elő és rálőttek a bohócra, óriási durranás volt, és a bohóc összeesett. Kétségbeestem. Apám nyugtatott, fejemet simogatta. – Csak játékból csinálja… Majd meglátod… De az emberek összeszaladtak a színpadon, a fekvő férfihoz hajoltak, a nézők suttogtak.*

*Apám nem engedte el a kezemet, hogy megtudjam, mi az igazság. Nyugtatott. – Játék ez, hidd el. Meg úgyis papírszíve van.*

*Sokáig gondolkoztam, évekig, ma sem tudom, mi az igazság. A bohóc hófehér arca világít. De azt tudom, hogy nem szabad rálőni a bohócokra. Meghalhatnak.*

[– Faites le jeu…]

*– Faites le jeu, messieurs! Faites le jeu, messieurs! Rien ne va plus! – szólította fel a krupié a játszani kívánókat, és már készült megpenderíteni a rulettet.*

*– Úristen! Elkésünk! Mindjárt elindítja! Tégy, tégy gyorsan! – sürgetett a nagymama. Mennyit is kaptunk? A zéróra, a zéróra! Megint a zéróra!*

*– De Antonyida Vasziljevna! A zéró néha kétszáz fordulat után se jön ki!*

*– Butaság, butaság! Aki fél a farkastól, ne menjen az erdőbe. Tovább! Tovább! Tovább! Tégy újra! – parancsolt rám a nagymama. Én már nem is ellenkeztem, feltettem tizenkét Friedrichs d’ort. A kerék sokáig forgott. Az öregasszony valósággal remegve követte tekintetével a körmozgást.*

*„Csak nem képzeli, hogy megint a zéró fog kijönni?”*

*Arcán a szilárd meggyőződés sugárzott, hogy most mindjárt azt kiáltják: zéró. A golyó a kockára ugrott.*

*– Zéró! – kiáltotta a krupié.*

Rulett

Rulettgolyó az én fejem

megfordul aztán itt terem

a feketén a piroson

begördül aztán kioson

Rulettgolyó az én fejem

a jobbfelen a balfelen

a piroson a pároson a

hol megdermed hol átoson

Rulettgolyó az én fejem

véletlenül törvényesen

vagy páratlanul feketén

merengek a lyukakban én

Vagyis nem én Vagyis csak ő

a röpke fej a tűzgolyó

Nem én határozom meg őt

hanem a lyuk a lehetőt

ahogy férfiakat a nők

a befogadó pete-nők

a kacskaringós ős-lyukak

határozzák meg az urat

gondolkodóstól mindenestől

az én sorsom a lyukban eldől

ahol megállok ő megáll

fekete-piros ideál

rulettgolyó az én fejem

de nem mindegy melyik helyen

én pörgök forgok gurulok

én a rulettgolyó vagyok

Valaki forgat a kezén?

Vagy a kereke közepén?

Kivágódom begurulok

én a rulettgolyó vagyok!

Talán a nagymamám kezén

ki a Dosztojevszkij regény

hősnőjeként is szerepel

és hadonászik kerepel

forgat begurít visszavesz

és mindig a zéróra tesz

hogy hátha egyszer kijövök

addig csak pörgök pörögök

rulettgolyóként feketén

a forgatókar kerekén

hol piroson hol pároson

míg az életem átsuhan

sose tudom meg ki vagyok

fehér golyóként forogok

tudatlanul a sors iránt

– a nagymama meg rá se ránt.

Kapaszkodom…

Édes imádott drága Istenem

mindenki segít rajtam csak te nem

pedig én azt szeretném hogy csak

te segíts ha mindenki otthagy

aztán pedig kapaszkodom

bármi módon bármi fokon

fűbe fába Piroskába

farkasok kiálló fogába

aztán a kerti Mikulásba

Borzasztó

Borzasztó, borzasztó,

orrot a földre horgasztó,

hogy a kacsának nincsen hája,

a kutyának nincs maradása –

borzasztó.

Borzasztó, borzasztó,

orrot a földre horgasztó,

hogy a kémény füstöl, füstöl,

de a tányér nincs ezüstből,

borzasztó.

Borzasztó a tél, a nyár is,

öregember sül is, fázik,

ködmönujjnak nincs melege,

kutyának keresztlevele,

nem normális.

Forgatja a pap a kulcsot,

az ördög meg a virgácsot,

öregasszony nem lép hóba,

nem szerettem két év óta.

Mire vártok?

Borzasztó, borzasztó,

orrot a földre horgasztó,

kutyából nem lesz szalonna,

nem leszek magam bolondja.

Jónapot.

Zebra-dal

A zebravilágban a zebralovaknak

a zebracsíkjai

olyan szépek, hogy el se lehet mondani.

Az összes zebrát szeretem, a zebrák szájait,

fogukat, nyihogásukat, húsukból valamit,

a zebrahátat, zebraölet, zebrafutást, ügetést,

a harapást, rúgást, zebraetetést,

állat-virágok ők, fejükben zebragondolat,

a zebra zebra marad.

Megáll, körülnéz, elrohan. Fut, csodálkozik,

a zebracsíkokat szeretem, a zebrák álmait,

a zebrák lábdobogását, lábgondolataikat,

szemük rémületét s fehér, határtalan játékukat,

az orrfújást, a lüktetést, zebratüdőt, remegést,

lehetetlen pompájukat, a zebraszínezést,

szépségarányukat, feketéjüket, és köztük a fehért.

[Kormos Istvánnak nagy feje volt…]

*Kormos Istvánnak nagy feje volt. Kidudorodott a homloka. Rettenetesen jól tudott cigarettázni – tüdőmélyig szippantotta be a kék füstöt. Az őrmezei lakótelep egyik erkélyén esett össze, alig tudták bevonszolni. Mindenki úgy tudta, sokat tett a magyar költőkért. Egyébként ez érthető, hiszen magyar költő volt. Szerette az abszurdot meg a futballistákat. Giscard d’Estaing alatt szó volt róla, hogy kitüntetik becsületrenddel, mint Babitsot.*

Éli teste

Ideg a hing és

örög a porsó

emeg a rúton

árom horosz ló

Illagász cséri

ezével kel

ikor a mégi

ap négre kel

Gyalszik az ermek

tugrik az áj

tegy izedesnek

szőr alutál

Kisten eményre

ogta a forsót

billanni előle

ár noha mincs sód

Az ág finognak

nugy szuj az agy fél

ár a kokosnak

kelhalni az oncért!

[Azt mondják, a lóhúsból jobb a szalámi…]

*Azt mondják, a lóhúsból jobb a szalámi, mint a sertésből. Nagyon kis zöldbádog lóhússzék volt Rákosfalván. Tele volt aggatva lószalámival. A világoskék csempe tisztára volt mosva. Vért alig lehetett látni, nagyon ügyeltek arra, hogy a vér ne rettentse az embereket. Igaz, akkor volt a második világháború.*

*Volt hentes, aki vissza se tért a csatatérről,* s *volt, aki csak megsebesült.*

Lóhússzék

Lefeküdt a hentes,

nyugovása nem lesz,

a pult mögé, hogyha mondom,

lefeküdt a hentes.

– Sérve van! Sérve van!

– súgta az asszony.

– Fáj neki! Fáj neki!

– mondom, hogy nyughasson.

– Hol van a hentes?

– kérdezte a bácsi.

– Lefeküdt a pult mögé,

könnyű kitalálni.

– Ad nekem hurkát,

a levesbe bordát?

– Szegény, sérvét igazítja,

mondom, az áldóját!

– Hova lett a hentes?

Hova ment a hentes?

– Ej, dehogy ment, te fajankó,

mekkorát füllentesz!

Osztja majd a csontját,

lova fele combját,

csak most még a pultok alatt

sérvét visszanyomják.

– Bádog pult

mögül föláll

a hentes és

lóhúst kínál.

– Itt van a hentes!

Megvan a hentes!

Nem ment haza, mondtam neked,

mostmár mindig meglesz!

A piszok

Mindig a mocsok

a piszok a megesz a

mocsok a piszok a pocsok

a mocsok megesz a

pocok a picsok a mocsok

nem lehet itt élni a

megesz a piszok a

mocsok a mondtam hogy

megesz a ez van a számban

a házban a párkányon

a fejemen a lányomon a

mocsok a piszok a picsok

a pocok a megesz a

mocsok a piszok a

fogam közt ez van a

házban a homok a párkányon

a piszok a mocsok a

pocok a

piszok a

mocsok a

megesz a

a mocsok a

piszok a

megesz a

[A nyakába hulló…]

*A nyakába hulló, levágott hajszálak mintha a legbelsejét izgatták volna, a máját, epéjét. Zamárdiban volt egy fekete, göndör hajú borbély, aki körülcsattogtatta a fülét az ollójával, levágott hajszálait* ügyesen a nyakába szórta, hogy megbosszulja azt a hatvan fillért, amiért nem vághatta le azt az üdülőhelyes balatoni kis köztársaságot. A fiú hazament, napokig marta nyakából a hajszálakat, idétlenül ült a fehér szmokingos zenészek karéjában, kik elszánt arccal húzták a kimeríthetetlen ’44-es német indulókat.

Különben nyár volt. A homokban papás-mamást játszottak a kisebbek, kis vacakjukat nedves, ötéves, fürdőruhátlan ildikókhoz szorították elámult arccal, a vécé mellett, ahol Don-kanyarból itthon maradt főhadnagyok csókolóztak világszőke villakisasszonyokkal, nem érintve habzó szemérmüket, hogy szétnyílt rózsáikban is érintetlenek maradjanak, ha a fodrász égi frizurát varázsol Balaton-parti esküvőjükre.

A gyerekek meg vakarták a nyakukat.

Öreg fodrász dala

Fodrászok voltunk

emberek,

elég volt már

belőletek!

Örök harag

a zöld szivacs,

és a pamacs

egy csutka csak.

Hideg, fehér

a tél, a tál,

ujjunk remeg

fél éve már.

Fölöttünk halvány

villany ég,

görnyedünk, én

meg a segéd.

És szálak, szálak

mindenütt,

hajszálak és

fehérnemük.

Piros csíkos

törülközők,

csak arcot látni

és redőt.

A bőrpárnát

kifordítom,

ide, ide,

ha ordítom!

Kopott tükör,

matt ablakok,

én a fehér

fodrász vagyok!

Ő szappanoz

és én kenem

a jobbfelen,

s a balfelen.

A búra búg,

a kályha zúg,

János fiam,

a haj hazug!

Most nincs tovább!

A penge vág,

az elsőnek

csak a nyakát!

Nem csattogok

és nem fenek,

elég volt már

belőletek!

Lánykérő

Ti ti

szereti

szere szere

ti ti

Reggel is

este is

télen is és

nyáron is

keze is és

lába is

emez is és

amaz is

Görbe

pörge

fakalappal

mendegélt a

réteken

körbe

körbe

szamarakkal

utazott a

szerelem

piros pipacs pántlikája

kerekedett kalapjára

integetett két kezével

fehérrel és feketével

ti ti

szereti

állandóan

szereti

Integettem

jókedvemben

legyen kész a vacsora!

legyen kész a hordók bora

hajló füvek menyasszonya

mert a kedvem akkora

Láb láb

szarkaláb

muzsikáljunk

legalább

fűzfasíppal

liliommal

mindenféle

limmel-lommal

rózsatövis lesz a verő

hajadszála a hegedű

Íme itt vagyunk

Székünk asztalunk

kacskaringós karikába

a menyasszony udvarába

letettük

Ripsz-ropsz megettük

a galambot süteményt

rigó-husát, mák-lepényt

bemutatjuk

alapostól

kalapostól

az apostol vőlegényt:

ti ti

hirdeti

a falukon a réteken

hogy elfogta a szerelem

legyen övé a ruhája

s amit kíván szeme-szája

szép kisasszony add magad

ölelésre derekad

evésre a táladat

ivásra a poharad

alvásra az ágyadat

Mi elmegyünk

Nincs szeretőnk

Neked legyen

jó szerelem

Üsse kő

az a fő

csak hogy boldog legyen

ő

Ti ti

szere

ti

Gyufa

Győri gyufagyárban

három gyufát gyártottunk

fölgyulladt az egész ország

nem gondoltuk három gyufa

gyártásával hogy a Gyula

bácsinak is ártottunk.

[A legritkább esetben disszidál…]

*A legritkább esetben disszidál az ember Kínába. De P. P. kilépvén a szerzetesrendből gyógypedagógus lett, verseket írt és elmélyült a keleti meditációkban. Nekiindult. Elképzelhető, hogy tacepaókat gyárt magyar nyelven?*

Rigmusok

Szerelem

Rettenetes tehertétel

egy asszony öt gyerekével.

Levlap a Zooból

Itt vagyunk az állatkertben

itt állat küzd állat ellen

csupa figura csupa jellem

és megszelídíthetetlen.

Úrvezető

Az ipari társadalom

ha akarom nem akarom

nyomot hagy vérnyomásomon

amíg a gázpedált nyomom.

Kismunkások balladája

Pihenj sokat. Kíméld magad,

úgyse lesz tele a hasad.

Orientológus

Pálos Pista kínjába

kiment tegnap Kínába.

Irodalombarát

Gyönyörűek Verseghy

válogatott versei.

Hajnali részegség

*…Az energiának, a semmiben meg nem nyilatkozó érzésnek ez a helyhez és időhöz nem illő felidézése lehetetlen, hogy rombolóan ne hasson! Mintha egészen új érzések nyílnának meg előttem, amelyekről eddig fogalmam sem volt. És hogyan? Egyáltalán nem úgy, ahogy ezelőtt éreztem és éltem, hanem mintha a lelkemben szólna! Hát meg lehet engedni, hogy bárki, aki akarja, egy másik embert hipnotizálhasson, aztán azt csinálja velük, amit akar?*

(Gyurkovics: Kreutzer szonáta)

Agyam

Agyam épülete!

agyam kamráiban

zsúfolva, mint a hentes-

üzletben ami van

véresen szeletelve

pontos ízületek

szerint amit szeretnék

vagy amit szeretek

És ezenkívül semmi

egy csonk egy cérnaszál

minden sterilen és

magába vetve áll

a külvilágon kívül

zsúfolva önmagam

zsúfolva temagad

agyam kamráiban.

[A festőnő Van Gogh-szerű…]

*A festőnő Van Gogh-szerű képeket festett. Nagyon kacskaringós fák, nagyon kacskaringós templomok, nagyon kacskaringós utak.*

*– Ki ez? – kérdezte az újságszerkesztő. – Nem ismeri senki. Húsz évig rajztanárnő volt. Erről akarsz cikket írni? Attól, hogy intézetben kezelték, még nem lesz senki… valaki.*

*Ám, ha valaki, attól még kezelhették.*

Tudat

Tudat, tudatocska, tudatom,

tudatnyi tudat, tud a tudat,

tudattal tud tudni a tudat,

tudatba torkollik a tudat,

tudatra tudat tud tudni,

kevés az én tudatom,

bennetek akarom tudni,

túl az anyámon, túl magamon

önmagam eleven lényét,

nyershúsként, ki remegek,

ezért keresek kétrét

görnyedve szeretetet,

tudatok tükre ne tudná,

mennyire bolondozok,

az Isten előtt koszorúvá

égek és elolvadok.

Engem is égetnek egyre,

én is egy égést adok

tovább, és visszaverve

az űrben én ragyogok.

A ti-tudatok tudatom,

segítsetek tudakolni,

mikor nyugodhatom,

mikor kell haldokolni,

tudatok kis tudatában

élő tükörben ragyogok,

ti vagytok a ragyogásom,

s én vagyok az arcaitok,

egyedül nem maradhattam,

nem bírtam el magamat,

elégette a nap az ajkam,

az eszemet, a hasamat,

égettek a hetek, az órák,

a percek, a szalmák, a hők,

magamhoz szorítottam

végül mindenféle nőt,

csak tudatuk tudassa tudva

lényemet, ki sose fogy,

központi sugarak útja

és magja és foglya vagyok.

Egy kicsi agy

Egy kicsi agy van az agyamban

egész más, amit akartam.

Ő tiltakozik, mókázik, szétront,

nem tudja, mi „kő”, mi salétrom.

Liheg-röhög, handabandázik,

közben az épület beázik.

Szereti, akiket szerettem,

de akiké sosem lehettem.

Egy hülye. Jámbor és okos.

Fogadáson – irtózatos.

Fejjel megy a tükörbe,

mintha csak ő törne össze.

De a tükör is összetör!

Magyarázhatom – hatökör.

Egy kicsi agy van az agyamban,

elrontja, amit akartam.

Mindíg mondom a parlamentben,

hogy ne rikácsoljon helyettem!

Otthon móresre tanítom,

sunyít, mint rekedt bariton.

Megnyugszom. Éppen tárgyalok.

De félek, szellenteni fog!

Már reszketek! A bálterem

közepén feláll meztelen!

Mikor már mindent elintéztem,

előáll: Ez egy csaló, kérem!

Már eladtam az otthonom,

azt mondja: Jaj, nem zavarom,

de ez nem is az otthona,

ennek nincs ágya, lábosa,

ennek talán hazája sincs!

a rézkilincse fakilincs!

Mikor végre a rendőrökkel

megegyezhetek egyelőre,

az áldomásnál jön elő:

kérem, ez összeesküvő!

Épp őszintének akarok

látszani, mint szájban a fog,

de végül csak a száj marad!

Agyamban van egy kicsi agy.

Mit nem akarok hallani,

ordítja a sehonnai!

A legszebb nőbe beleköt

ez a tökelütött!

A legjobb hazába

is belerúg a lába!

Csitítom részvényekkel,

hogy majd csak jó lesz egyszer,

csitítom kormányfőkkel,

űrrel és űrbe lőtt fel

műholdakkal, a tenger

alatti búzaszemekkel,

ő röhög az egészen,

a legszebb női térden,

és a templomi csendben

böfög az eszetlen…

Egy másik ő, egy másik én,

egy közönséges költemény:

ha a mindenség szétszakad,

agyamban van egy kicsi agy.

Humor

Nekünk a humor olyan mint a méreg

szakadt tüdők elroncsolt véredények

Emlékezetünk sírhalom

gyepsoros barikádokon

Nekünk a humor Habsburg-monarchia

degenerált múlt-utópizmusa

Nekünk a humor kezdő Budapest

millenniumi baleset

Nekünk a humor a török szerájok

ahol a szeretőmmel vacsorázok

Nekünk a humor cigány homlokára

odanyálazott uraságunk ára

Nekünk a humor délvidéki csetnik

– betojnak és puskájukat elejtik

Nekünk a humorunk a pajesz és a rabbi

és röhögünk: nem tudjuk abbahagyni

Nekünk a humorunk vérrel szakadt mente

röhögünk rajta éjjelente

Nekünk a humorunk a tengerész a lóval

úsznivaló a lábalávalóval

Humorunk a Ratkó-gyerek

az egyre elhelyezhetetlenebb

Még a földreform is humor

miért meghaltunk valamikor

Mi még az anyánk temetésén

is röhögünk a végén

Minekünk csak ellenállás-humorunk van

úszkál mint babérlevél a szószban

egy kicsit keserű egy kicsit savanyú

de térdünket verdessük: ez a bú!

Egy kicsit kiszorult egy kicsit beszorult

mint ajtórés közé a múlt

S a pesti humor! Az eredeti!

a kontinensi és az auschwitzi

aszfaltszagú és speciális

amíg hánytorog a kanális

röhögnünk kell vihog a fog

hogy meddig vagyunk magyarok

Olcsó és ad hoc vicceket

sütünk el fegyverek helyett

bruhaházunk és becsinálunk

– közben a közönségünk ránk unt –

a félbe szelt kenyerű Európában

nevetünk fönn egy aeroplánban

s integetünk a halottaknak

kik egy rémület-revűben vigyorognak…

Nekünk nincs spanyol humorunk

absztrakciónk szürrealizmusunk

itt minden humor egy-egy jellem

ordenáré és kellemetlen

mi mindig azon vihogunk

hogy életben-e maradunk?

Paprikajancsi

Nem akar az ember mindig rosszat,

nem akar az ember mindig jót,

cammog az úton, aztán leroskad

s töpörödik ott ahol eddig volt.

Aztán fölugrik paprikajancsi

módján, kit a baja nem fáraszt,

le se lehet ütni, le se lehet hagyni,

falusi kapukban áll tótágast.

[Fékezhetetlen természete…]

*Fékezhetetlen természete volt. Ajaj.*

A medve

Ki a mindent akarja

az csak a semmit kapja

és üres tőtikével

lesz tele csak a marka

Habzsolna az csak enne

mint erdőben a medve

nincs nála drága málna

verekszik arra-erre

Az össze-vissza kapkod

mohón keresve vackort

ölelő bánatában

saját arcába csapkod

Az mindent összetörhet

sehol se talál többet

útról-útra rohanhat

csak a bozótba törtet

Befelé egyre beljebb

a meredeken lejjebb

nem érti a magában

rejtőző veszedelmet

Úgy érzi az csak kinn van

a tüskében csalitban

a málnában szederben

nem tudja hogy az itt van

Itt-itt a belsejünkben

dögvész természetünkben

mitől nem szabadulhat

e földön egyikünk sem

Belül van tüske málna

a medve ifjúsága

hiába tör törekszik

a szabadulására

Nem lelhet soha egy-két

bogyón kívül az emlék

fanyar szúrós szagán túl

nem lel csak medve medvét

A saját medveségét

a markolt semmit és még

sebet mitől reméli

azt hogy a medveség szép

De a medveség ronda

nagykörmű és goromba

s csak úgy bír ember élni

mintha nem medve volna.

Vad

Már bujkálok magam elől

ahogy vadász a vad elől

ha jő a puska végire

ne kelljen elejtenie

mert nem a vadnak neki fáj

hogyha a szívébe talál

De jön a vad kegyetlenül

a vadász életére tör

kitör az erdőből ahogy

a bozótból a vadkanok

gázolni és letiprani

saját vadőrét elemi

erővel betaposni a

talaj sötét zugaiba

őrjöngve hogy megszabadult

az őrétől a hosszú múlt

közös emlékétől hogy ők

ketten tettek ki egy vadőrt

együtt őriztek egy vadat

a puska-fényes ég alatt

de ne maradjon semmi nyom

a vad száguldjon szabadon

recsegtetve a fogait…

hogy végre megölt valakit

őt őt – aki őrizte őt

a féktelent az ösztönök

rabját őrizte zsigerét

és őrizte vadkan szemét

a borzalmát a balzsamát

a földet verő dobaját

Már bujkálok magam elől

mint aki életére tör

a vadja által önmaga

legbelső hajlamaira

kit félt kit dédelget szeret

kerüli mit a célkereszt

a vad mellkasára jelöl

mint aki önmagára tör

nem a vad bujkál hanem a

vadőr befele éjszaka

hogy ne bukkanjon föl a vad

kerüli a keresztutat

ahol majd találkoznia

kell azzal akinek maga

vadásza és áldozata –

mert nem a vadnak neki fáj

hogyha a szívébe talál.

Gulliver

Olyan kicsi az életem,

akár egy kis rakás

szerencsétlenség a gyepen,

nem látja senki más.

Magam is gömböc Gulliver,

járok körül csak itt

s árnyékom nagy kezeivel

keresek valakit.

Mint birkózó a ringben, a

saját szívem körül

járkálok egész éjszaka

le-föl esetlenül.

Hol van az én ellenfelem,

hol a kicsi, a nagy,

aki megbirkózik velem

az öreg ég alatt?

Hol van a nő, a férfi és

hol van a kisgyerek,

aki legyőz, akár a kés

és megver engemet?

A csönd kopog, mint a sarok.

Fütyül az éj. Üres

a tér, a ring, meghalhatok

magamban, mint a nesz.

Senki se birkózik velem,

olyan kicsi a tét,

nem veszi észre senki sem,

csak hogyha belelép.

Hüvelyk Matyi

A félszeg költő szerepét

megtudni neki kellett,

ki kritikusoktól tanult

szépírást, zárt fegyelmet,

ki jócskán meghunyászkodik,

ha talpát megbotozzák,

bár körülötte második

aranykort vár az ország.

Hüvelyk Matyi ha volna ő,

a borsó ünnepeltje,

bár nagy termetű férfi s nő

a vetést lelegelte,

így nincs mit ennie, szíve

csak fába vésett, bugyli-

bicskával bekarmolt vonal,

mi nem is tud dobogni.

Gézengúz

Ugye ez a gézengúz

aki téged kézen húz?

nem történhetik akármi

csak az amit ő talál ki

Elgáncsolja a hegyeket

alacsonyabbak legyenek

tókat folyókat lecsappant

száradjanak mint a hibbant

Bagoly szeméből az éjet

kilopja a sötétséget

gyíkot nehogy futkározzon

vaskampójával vág orron

Nyulak futását szakítja

az eszüket megbambítja

A sas szárnyát mézbe mártja

hogy verdessen nehogy szállna

Leveri az üveglámpát

persze amikor nem látják

istállóban a lovaknak

őmiatta nem jut abrak

Ha leülnél talpra állít

naptűzben betakar állig

sirat amikor nevetnél

éheztet amikor ennél

Ő a bizonyos Gézengúz

aki téged kézen húz

veled alszik veled kel

huncutkodik a szemeddel

Ütnéd vágnád markolnád

elkapnád a sapkáját

leszakadna a füle

– meg se lennél nélküle

Ő a bizonyos Gézengúz

aki téged kézen húz…

Fa

Sokszor hülyének tettetem magam

ahogy Magyarországon annyian

(Ágáltak ötven-hatvan évesek

barmok okosak szívhűdésesek

Csoportosultak mint fában a szú

hogy csak ők percegnek magyarul

Ették a fát a bükköt meg a tölgyet

a fa kevesebb a lyuk egyre több lett

Folyton a fáért – keresztül-kasul

fúrták az anyagot magyarul

Jóformán alig volt fa – csupa járat

maradt meg fa-hazának

Titokzatos szú-összeesküvés

volt az erdő – lakóhelynek kevés:

„mi megfúrtuk hogy megfúrták a megfúrt

fák megfúrt kérgeiben az egyensúlyt”

Büszkék voltak: mi legalább fúrunk

saját fánkat is szétszedi a szúnk

Ez a dolgunk – és ez is valami

a percegést hajnalig hallani

inkább lyuk legyen egész Magyarország

mint hogy erdőnket elorozzák!)

Egy lyuk a táj: lyukakból nem lehet

fölépíteni nemzetet

Kell egy kis erdő ami van ha van

hamis egységes délceg lyuktalan –

inkább hülyének tettetem magam.

Faramuci

Imádom a Faramucit

aki gondol faramucit

a nadrágját kigombolja

s a fenekét megcsapkodja

Azt mutatja: ezt nézzétek

nem láttatok ilyen szépet

aztán magát meggondolja

s a nadrágját begombolja

Nem sokáig nem halálig

csak a következő nyárig

aztán újra csak letolja

s a fenekét megcsapdossa

Ti csak folyton gondolkodtok –

mondja Muci – fondorkodtok

kalkuláltok hőzönködtök

s nézitek milyen a köldök

Így nézik anyák a bölcsőt

nemzetköldököt a költők

orvosok az orvosságot

bigottok a mennyországot

Mutatja a hátsófelét

mint a gazda a tehenét

ezt fogjátok ezt nézzétek

ti is ilyet szeretnétek!

[K. J.-t tizenhét éves korában…]

*K. J.-t tizenhét éves korában rúgták ki a gimnáziumból politikai vicceiért. Azóta problémái vannak.*

Jenő

Kedves Jenő,

jöjjön elő,

ne bújjon el a babban,

úgyis meglátom reszkető

fejét az alkonyatban,

ahogy figyel.

Én semmivel

se törődnék, ha falunkban

nem úgy tudnák

ezek a buták,

hogy magára ráuntam.

Jöjjön elő,

kedves Jenő,

sétáljunk összeszedetten,

porolja le a mellkasát,

nadrágja szélét, potrohát,

piszkos lett itt a kertben.

Majd holnap este kinn a domb

alá a fűbe fekszem,

levetkezem, mint egy kígyó,

de ne szóljon – ne lessen.

Kalap

Egyetlen változás: a hajamon.

Mikor megnő – levágatom.

Vagy ha megnő, meghagyom.

Csak nőjön szabadon.

Ez a szabadakaratom.

Időnként kisfejű vagyok

és ötvennégyes kalapot

viselek, mint a kispapok

de nagyobbat akarok,

művészhajat hagyok.

Nagyon szellős a kis fejem,

két ujjal beletúrhatok.

De impozáns a nagyfejem:

van Beethovennek mutatok –

Melyikre vegyek kalapot?

Szeretem ám a kisfejeket,

szabad és tisztességeset,

de ha bozont fedi fejem

sokan kérdik: mi lesz velem?

Ezt kérdik. (Kétszáznegyvenen)

Hajam: az állásfoglalásom.

(Eleinte büszkén levágtam,

hogy mindenki szabadnak lásson,

és megnövesztettem, ha kell,

nem törődve senkivel.)

Most egy kalapot keresek,

nincs erre illetékesebb,

mely megmondja, hogy mennyire

értek egyet, vagy semmire

se tartom a törvényeket?

Kannibál

Én halhatatlanságban élek,

mégis elkezdem ezt az évet.

Csupa napfény, eső és hó lesz,

sokszor bedöglünk, sokszor jó lesz.

Siettetem, hogy véget érjen:

sokasodjon rajtunk az érem.

Tele legyünk magunkkal s egy s más

dísszel, mit honorál az egyház.

De visszafogom, hogy beérjen

mellünkön a sok érdemérem.

Folyton sietni, folyton csak minden

percet megélni mit ád az Isten?

Előre-hátra huzigáljuk

ezt az évet is, mint a vályut,

hogy megtölthessük, mint a moslék

lötyög bennük a még nagyobb lét:

hogy önmagunkat ehessük meg,

fölfaljuk növő sok sebünket,

önmagunkból táplálkozunk,

ez a vérünk, ez a húsunk,

sajátmagunknak kannibáljai

vagyunk, a Zoltán, a Miki,

csak 1 év van, egyetlen év,

amelyik mindenre elég:

el kell fogyasztani magunkat,

mint az éj megeszi a holdat,

nincs család, nincs történelem,

csak sajátmagamat eszem,

kitalálhattok jobb eszméket,

magam eszem meg az egészet,

a fogamat, a szívemet,

ami belőlem sose lett,

miket csak szeretne a század

a szentferenci ideákat,

végülis elfogyaszthatom

magamat, mint a jó barom,

röfögve és ábrándosan,

ön-Vajdásan, ön-Adysan,

hiába nőtárs, hatalom,

csak önmagamat habzsolom,

saját magammal fölemésztem

hazafiúi eszményképem,

boldogtalanul, boldogan,

mint csámcsogó disznó az ólban,

testdörgölőzve, elhagyottan,

a halhatatlanság jegyében,

kérem, vagy nem is kérem szépen,

végülis megeszem magam.

[Mindenki le akarta venni…]

*Mindenki le akarta venni.*

*Rettentően modernek voltak az ifjak. Rövid hajjal is, hatvanháromban.*

*Pécsett, a zongora mellett álltak. Kicsit ittasan, egy szobában.*

*De aki levette – azt nem vették el.*

*Reggel öt volt, a dzsámiban harangoztak. Alig esett a hó.*

Bugyibál

Volt egyszer egy bugyibál

tavalyelőtt ugyibár

megjöttek a vendégek

enni-inni nem kértek

néztek csak a padlóra

hogy mikor jön le róla

az a kicsi bugyi már

hogyha itt a bugyibál

de se Kati se Nóra

nem volt oly idióta

bugyibálban bugyiját

lehúzkodni ugyihát

a vendégek pedig vártak

fintorogtak kalkuláltak

így telt el a bugyibál

tavalyelőtt ugyibár

Zanzibár

Én vagyok egy zanzibári

Akié egy zanzi bár

A hajam is zanzi hári

Hozzánk csupa zanzi jár

Mi beszélünk zanzibárul

Ha úgy tetszik zanziül

Legtöbbször egy zanzi bálról

Ahol csupa zanzi ül

Zanzi rendel zanzi szolgál

Zanzi táncol zanzi lép

És a zanziasszonyoknál

Iszunk reggel zanzi-lét

Hippi-hobby beat-boszorkány

Elmarad a zanzitól

Hogyha zanzibári pultnál

Egy igazi zanzi szól

Csinálunk egy zanzi zugban

Végül zanzigyereket

Ahol ennyi zanzi tyúk van

Zanzi élhet eleget

És ha lesz egy zanzibár-kád

Zanzi abban ellehet

Még megbánnád fel ne vágd hát

Majd a zanzi-ereket

Woyzeck

Babák, babák, ti meddig éltek

és milyen ingeket hordtok,

ki fogja át a nyakatokat,

ki az a boldog,

ki gyötri a szíveteket,

ki tépi szét a szátok,

babák, babák, én vakmerő

hogyan gondoljak rátok?

Micsoda pengét és borotvát

fog a kezébe az, aki

őrjöngésében a jót a rossztól

el akarja választani?

Emberhalál lesz, meglehet,

és csönd, ahogy szokott,

baba, baba, meg fogsz te halni,

csupa vér lesz a homlokod.

[A laboránsnő…]

*A laboránsnő rendkívül csinos volt. Fekete, cigányszerű, tulajdonképpen mint egy fehér néger.*

*– Nem volt az mégis zsidó? – kérdezte S.*

*– Nagyon elképzelhető. Borotválva volt… tudod…*

*– Szeretted?*

*– Én? Mért, te szeretted?*

*– Disszidált, nem?*

*– Nahát, akkor mit akarsz?*

Kapcsolat

Minden szerelem elszakad

amelyben nincsen lelkület

csak szexuális kapcsulat

meg kapcsolási szexület

A szexuális kapcsolat

kiégeti a lelküket

és a végén más nem marad

csak kapcsolási szexület

De az olyan is elszakad

amelyben viszont nem lebeg

se szexuális kapcsulat

se kapcsolási szexület

[Újabban a magyar divatlapok…]

*Újabban a magyar divatlapok is versenyképesek a külföldiekkel. Néha még ízlésesebbek.*

*A manökeneknek nagy mellük van, de még a határon. Lábfejük elég nagy, de még a határon. Általában minden a határon van.*

Reális

Szeretnék egy reális szeretőt,

ki összetartott; jó ruhája van;

szeretkezése közben elbújik,

száját szorítja udvariasan.

Reggel fölébred kék és zöld szemekkel,

a pupilla ül bennük, mint a mag,

s úgy tekinti, akár a többi tárgyat

a szobában, a halántékomat.

Emberfia

Érintkezem a szürke tájjal,

a fölnyílt emberi sebekkel,

az arcok vattapuhasága

mögött ólálkodik a reggel.

Hogy elvegyüljek, tűzzel-vassal

érintkezem a levelekkel:

nagyon kemény a fény, a hártya,

nagyon kemény a másik ember.

Szertelen, ölelő karokkal

megyek rovarok, tárgyak ellen,

hogy megszerettessem magam, de

nincs a kezemben semmi fegyver.

A kilátástalan egekbe

mint ívelő madár szegek fel,

de csak lógok, mint üres ing, és

lengek akasztott emberekkel.

És homorú és domború, és

bizonyosan be nem fogadnak,

mert be van zárva a világ, mint

emberfia előtt a paplak.

Kút

Végül is saját mélységeimet

érintem, mint a kutat,

ahova egykor vétkeim

törmelékei hulltak.

Szorítja halántékomat

a víz szomorú kékje,

hideg van itt és semmiség –

karcolhatatlan béke.

Minden: kagyló és szalmaszál

súlyos és ismeretlen,

a kövek, jajduló füvek

megállnak a szememben.

Ez én vagyok s nem én vagyok,

szorít és elhatárol.

Egy ember fekszik itt alul,

s nem vallhat önmagáról.

Táj, férfival

Csak ez a táj maradt velem,

ez a szép és könyörtelen,

gyümölcsfák, égbe taszított nap,

madarak, ahogy maradoznak,

kínos rajzú fekete ágak,

az égbe ahogy beleállnak,

ez a táj, ez a kőkerítés,

kutyaugatás, lónyerítés,

kinn vagyok itt, tornácos házban,

ahogy egy őr vagy egy király van,

fogaim között arany csillog,

mit akartok még, mire bírtok? –

városban, állva, dideregve,

villamosmegállókban este

három-négy méter otthonom van,

gyerekeim nőnek rajokban,

mit akartok még, hogy lehetnék

szabályosabb és emberebb még,

kockás ingem, fehér ruhám van,

pénteken körmöm is levágtam,

nem szeretnek, akik szerettek,

mi kell még, milyen bűnt tegyek meg?

belül maradtam, kívül állok,

mint az őrök, mint a királyok.

[R. P. osztálytárs…]

*R. P. osztálytárs 1956. november 15-én telefonált az osztálytársának, hogy menjenek ki ebből az országból.*

*R. P. osztálytársa nem ment ki, de rábízta R. P.-re a sógornőjét – zálogba adván 2000, azaz kettőezer forintos Doxa-óráját –, hogy vigye ki ebből az országból, na nem a Doxa-órát, hanem a sógornőjét.*

*R. P. mint osztálytárs kivitte osztálytársa sógornőjét, átbukdácsoltak a kétezer forintos Doxa-határon.*

*R. P. osztálytárs most egy francia líceum igazgatóhelyettese, nagyszerűen megfordította a nevét P. R.-re, mely franciául hangzik, bevették a franciák mint franciát franciául hangzó neve miatt, remek francia állást kapott megtanulva franciául. Legutóbb francia vendéglátásban részesítette osztálytársát, kissé morgolódva, hogy a franciák mennyire franciák, nem ismernek, csak franciát. (A vendégmunkások ellen gumibotot tartva francia kocsijában.)*

*A sógornő magyar maradt – elvált egy franciától –, hazajár francia pénzen. De gyönyörű francia csempével díszítette francia kádját, és siet haza Franciába.*

Fürdőszoba

Csupa csempe a fürdőszoba csupa csempe

A csempe falán a plafonig a plafonig ér fel a csempe

A csempére föl van írva a nő vagy a férfi szerelme

Látszik hogy a legjobb a legeredetibb ez a csempe

Csupa csempe… A kád terpeszkedik otromba nagy állat

Legjobb ha az ember a csempének nekiveti a hátat

A csempe fölfogja hűsít megnyugtat hidegével áthat

A csempe fehér dőlj neki a fürdő csempefalának

Csupa csempe a fal… vizes és meredek de valaki járt itt

Fölfirkálta a csempére rúzzsal a maga firkáit

„Szeretlek akárki vagy” írta nem látva a csempe csorbáit

Csak írta a csempére a maga monomániáit

Csupa csempe… csempék ordító üveges simasága

Fehér rekeszek zárnak be a csempe-lakásba

Fehér dobozába hűvös dobozába ne láss a világba

Ne csússz le kapaszkodj csöndben a csempe falába

A csempére föl van írva valaki szerelme

Csupa csempe a fal a mennyezetig csupa csempe…

[Szeretett diót enni…]

*Szeretett diót enni, csak mindig hallotta a reccsenést.*

Lakók

Elszeretetlenedtünk,

mint két öreg dió,

pedig, épp most a végén,

szeretni volna jó.

Ülünk halotti csöndben,

összezsugorodottan,

képről sem ismerek rád,

te sem tudod, ki voltam.

Betört arccal ülünk csak,

sorait fölkínálja

a néma rádió, a

székek ármádiája.

Kimész. A válladon

föltündököl a gyász.

És kinyitod a szekrényt.

Rakosgatsz. Háttal állsz.

Értsd meg – ezt mondanám még.

Ez ugyanaz a péntek.

Kinyúlnék, s nem tudom már

magam se, hogy mit érts meg.

[Legjobb a Rózsadombra…]

*Legjobb a Rózsadombra költözni. Nincs szmog, jó a levegő.*

Tente

Gondolkozni kéne

néha estelente

mikor már minden alszik

vagy azt mondja: tente

elbólint szék meg ablak

szuszog a gázkonvektor

és horkolnak a versek:

„ez mind én voltam egykor”

nagy-nagy összefüggések

rajzanak a plafonra

pedig csak a facsillár

árnyéka ága-bogja

a terítőn a minták

nőkezeket idéznek

festékes szűkült szemmel

hunyorognak a képek

A kályha torka horkol

pedig csak szél fú benne

a szekfű rongy virága

is csak azt mondja: tente

a sör is begubózik

a párizsi pohárban

amit ijedten loptunk

a Hotel Notre Dame-ban

a néma rádióban

alszik egy ajatollah

rezgő fehér szakállban

ordítozik majd holnap

háttal az ifjúságnak

alszik a szürke fénykép

mamácska ül a kertben

mama elaludt végképp

A cigaretta csikkje

is eldögölve fekszik

kukacként jelzi hogy nem

kellene szívni ennyit

hanyatt az asztalon néz

a szemüveg üvegje

beborítja a pára

és azt leheli: tente

a lux elhaloványul

a szoba színe sápad

talán élhettünk volna

ez kicsit ostobábbul

valamire gondolni

kellene néha este

megkapom majdnem mindig

de nem jut az eszembe.

[Az igazi nők…]

*Az igazi nők szeretnek mosni. Mindent. Hogy fehér legyen minden és mindenük. Tiszta.*

Asszonyok politikája

Ó mosni mosni mosni

– a masni masni masni –

a bugyi a harisnya

így kéne megmaradni

bugyiban pántlikában

Buda külvárosában

vagy Sopronban vagy Pécsett

az örök élet végett

akár egy kicsi blúzban

a szocializmusban

fehér főkötőt kötni

mit beborít a kölni

csak mosni mosni mosni

már ezt se tudni hogy mi

sikálni csak habosra

a szocializmusra

meggörnyedt testtartásban

patakban vagy forrásban

fehér legyen a masni

csak mosni mosni mosni…

Görbe lábú nő

Óh ismerem, lábára áll

és tartja azokat,

alulról kezdve megveti

a bokacsontokat,

görbíti élét azután

a lábszárainak

és kifeszíti combjait,

mint hentes az inat.

Tudom, a lába itt lakik

és szőrös, mint a nyest,

a trafik mellett, a Retek

utcában egyenest

és görbe lába, mint a kard

üt és hadakozik,

a szoknya alól kimered

és úgy vagdalkozik,

kidülled, mint a holdkaréj,

ha felhőn sokat ült

és mint maga a ló fara,

hol lába egyesült,

le-föl mozog, ha elhalad

e nagyszerű baba

és látja őt a kisgyerek,

a szűcs, a katona.

Olyan nő

Olyan nő mint ez a nő

kéne nekem egyszer

zöld a szeme mint a kő

az illata vegyszer

Orra nyerge élesen

áll ki az arccsontből

hirtelen és röviden

az anyjára gondol

Aztán villamosra száll

ahogyan nem száll más

még nem nő már nem leány

a nadrágja szálkás

a táskája Adidas

a sapkája bőrből

ezzel ahogy senki más

kezdhetném elölről.

Ülök

Ülök az asztal négyzetében és

a vékony könyvek sorfala előtt,

így kezdtem el már délelőtt,

de nem vagyok estére kész.

Meg kell tanulnom önmagam.

Emlékezni s felejteni,

mint mozgással a teret az

artistának kitölteni.

Ülve csinálom. Józanul.

És hallatlanul kicsiben.

Fejem a papirosra hull,

még jó, hogy nincs itt senki sem.

Gyakorolom önmagamat,

hogy eléggé legyek,

legalább úgy-ahogy

belengjem a teret.

Az álom rakétái már

cirkuszi fényt lövelnek,

de ezer mutatója jár

még órának, idegnek.

Elengedem. Lenn vár a háló,

sötétedik a hulló láthatár.

Pörög a test, pörög a lélek.

Nem sikerült.

El kell aludni már.

Hárman

Akármikor akármennyit pofáztam

jól mutat egy szamovár a szobámban

Szekrényfalon rajzszöggel Liv Ullmann van

hogy tőle majd elmúlik az unalmam

Balra apa ukrajnai keresztje

meztelenül – senki sincs rá fölverve

A konyakot a sublót mögé dugtam

legjobban Mozartot érzem gé-dúrban

Asztalomon rossz iratok hevernek

Rilkét érzem a leghívebb havernek

Zörög-görög zúg lábomnál a gázpajzs

egyszer minden mértékedből alább adsz

Költő voltam de túl sok a sorstársam

nem közlök már verset csak a Kortársban

Nem szeretem egy tálból a cseresznyét

gazdagabb író lettem mint szeretnék

Verset már csak lopva írok suttyomban

várom mit hoz Mikulás a puttonyban

Kiderült hogy nincsen áram a falban

a gyerekek oltalmára maradtam

A szobámban látom nagyon sok tárgy van

nem lehet megjelenni borostásan

vasárnap se istennek se embernek

– a világon jó ha hárman szeretnek.

Énekek éneke

Sosem lettek enyémek

platinák hidrogének

a tökéletes szépek

sosem lettek enyémek

Talán akadt egy szőke

vagy épp az ismerőse?

kit kicsit szerethettem

kilenc évig egy kertben

Ja még egy szőke is volt

aki semmit se titkolt

kitárta a ruháját

hogy lássam őnagyságát

Barnák se voltak barnák

az igazi nagy marhák

kik vétlen odaadják

azt – ha nem is akarják

Igaz akadt egy barna

tán a legcsinosabbja

ki térdig csúszott értem

a Vörösmarty téren

Ja meg a másik barna

aki a másik partra

átúszott Visegrádból

hogy adjon a javából

Nekem nem jutott senki

kit vörösen szeretni

is szerethettem volna

térdein haldokolva

Apropó! E. vörös volt

lába közt dús vörös folt

egy kicsit szerethettem

az első kerületben

Három-négy évig várt rám

egy csapzott kert homályán

vödörben sört hűtöttünk

mielőtt lefeküdtünk

Majdnem elfelejtettem:

a karcsúkat szerettem

kiket derékmederben

átértem tenyeremmel

alig akadt Ja volt egy

kin valóban nem volt begy

ki közben meg se csókolt

és harminchat kiló volt

Néztem a temetőben

hogy hogy járnak előttem

dudakirobbanásig

hogy behorpadt a pázsit

Rózsafüzért mormoltak

s olyan kövérek voltak

hogy nem tudtunk a kerítésen

átmászni lovaglóülésben

Ilyet is csak tavaszkor

kaptam meg este hatkor

egy özvegy padon ülve

apránként egyesülve

Szerettem volna okosok

arcán az erotikumot

kik csodálkoznak hogy mi történt

velük tulajdonképpen önként

Egyszer az Akadémián

volt talán csupán egy vitám

valakivel a költeményről

– az övéről meg az enyémről –

A primitíveket szerettem

akik egyetlen rémületben

míg beszakad a szénaboglya

magukat odaadták volna!

Ja – Gesztiben – volt egy ilyen

tózöld szeme volt azt hiszem

a kapáláskor lehajoltunk

nyers szőlőindákat karóztunk

Valódiak vonzottak volna

valóban gyerekkorom óta

ki rajtam kívül sose néz

másra az arca mint a méz

csak értem retteg Meg is kaptam

ahogy tyúkot megkap a kappan

az ahogy alám elterült

egész faluval lefeküdt

Az anyakönyvvezetőségen

virágok közt már magam kértem

adják azt aki hozzám ér föl!

Pezsgőt iszom a cipőjéből!

Egy mindig magát társaságban

produkáló nagy nőre vártam

ki mint Madame Récamier

végigdől a rekamién

Megkaptam Tizenhárom évig

járta a Keletit a Délit

hogy honnan mikor érkezem meg?

Peronon követelt szerelmet

És az adminisztrátorok

szája rúzsosan ragyogott

egy kézujjpercnyi mozdulatban

lebeg a megragadhatatlan!

Na ja Szemöldökében ében

fény csillogott a tőzsdepénzen

a harmadik emeleten

a lépcsőn volt vele frigyem

Fehérköpenyes orvosok

kiknek kezére jó dolog

rábízni téveteg magunkat

kiknek okos dumája untat

de hogyha egyszer leveszik

a köpenyüket reggelig

az ügyelet alatt se látsz mást

csak köpenytelen istenáldást

Mérnöknők bubifrizurával

– ki-ki alig hál az urával –

terveznek épületeket

mikből épület sose lett

de addig húzzuk-vonjuk egymást

vonalakat miket más nem lát

míg összekötjük a központot

mire a Tanács nemet mondott

Könyvtárosok kik könyveket

rendeznek életük helyett

a linóleumszőnyegen

azt mondják: van két gyermekem…

És a tanácsi dolgozók

száján ideges manna volt

a: „minden percben bejöhetnek

kik tizenkét éve szeretnek!”

És a megközelíthetetlen

tanítónők az albérletben

a recsegő díványokon

kiszólnak: „Csak a rokonom!”

A svábhegyi postáskisasszony

ki meztelenül állt a gangon

kék kádban szokott fürdeni

s a reszelt sajtot szereti

Kulisszák mögött a színésznők

kik közben tisztelik a nézőt

behajolnak az ablakon

hátraszólnak: „nem akarom”

miközben halad a darab

és a shakespeare-i vonulat

a végső katarzis felé

az övé meg az enyimé

És a zsidó nők leborotvált

szeméremdombján egy fabatkát

megenyhíthette volna a

magányomat egy éjszaka

egy intellektuális Léda

ki alámfeküdt volna néha

Ja volt egy Mindig hajnalig

húzkodta a cipzárait

Maradtak csak a feketék

akik előtt mint a pribék

életben maradhattam volna

hosszú hajukba kapaszkodva

indián arcuk bánatában

magamat talán megtaláltam

volna egy cigány szemgödörben

a keresztúri temetőben…

Kiket is szerethettem volna

ha egy szerelmem nem lett volna

kivel hanyatt az ágyakon

fekszünk ahogy a sírhalom

és szeretjük egymást vakon.

Cirkusz

Mert egyet nem tudott szeretni

szeretett sokakat

cirkuszában boldogtalan volt

az aki lemaradt

tolongtak érte sorba állni

félrelökdösték egymást

a rendőrségen is ordítoztak:

„Úgysem szeret mást!”

asszonyok mellüket mutatták

lányok meztelen szájukat

ő meg az öltözőben feszengett

hogy győzze mutatványukat

szeretni akart – de szeretni

csak egyetlenegyet lehet

közvetlen közel premier plánban

irtózva nézte mellüket

s a szétnyílt rózsát cigány-lilába

játszó duzzadt szemérmüket –

mentegetőzött magyarázott

amit diktált a rémület:

„Szerettetni! Én azt akartam!”

– ordított és bohócmezét

a körmeivel fölszaggatta

az ágyékát bőrét szívét

– alóla kihullott a forgács

közéje könnyes enyv tapadt

meztelen nők kísérték végig

s végül csak a cirkusz maradt.

Tükör-este

A domb ezüst falán a füst rajongva fűz ma egybe

titkolódzó teret rajongó kerteket

a Rózsadomb fölött a hold lassan kiont kegyelve

valami gyermeteg éteri permetet

Homályon át bolyong a tág terű világ: az este

lepleken élveteg éli az életet

Majd jő a szél mint könnyű él a kés hegyén s kimetszve

a házak élesen állnak mint ékszerek

Nagy fényei az égbeli világnak kibomolnak

ott fenn a csillagok itt lenn az ablakok

ragyognak és ragyognak és ragyognak és ragyognak

itt lenn az ablakok ott fenn a csillagok

Tükrökön át homályon át ha lát ki lát e földön

az ember e privát szende és semmi báb

Majd fönn a fény örök szemét nagy ékszerét ha följön

látja Istent magát – kit színről színre lát.

[Az az úr irtózott a karácsonyoktól…]

*Az az úr irtózott a karácsonyoktól. Rettegett a fák elé állni, meggyújtani a gyertyákat, bontogatni és osztogatni az ajándékokat. Az utcák már délután elkomorultak. Elkésett fenyőfákkal rohantak magányos emberek. Csúnya idő volt. Erőltetett felkészülés, mint egy csatára. Ünnepi tétlenség, élvezeti üres-állapot. Kis, erős kézigránátot szorongatott a kezében, hogy bedobja az ünneplők közé. De nem volt türelme háromig számolni.*

Hősködő

Karácsonyra megint bedöglök

húzom magamat mint a rönköt

magam után aztán ledőlök

a hóporba ahogy az ökrök

a szügyig összesebezettek

akiket pusztulásig vertek

kik rogyadásig húzták a terhet –

de holnap mindent elölről kezdek!

Tücsök-dal a hegyen

Zengnek tücskök és bogarak

nem szólnak mindig igazat

csak élnek s összehordanak

dalukban tücsköt-bogarat

Dalolunk tücskök bogarak

nem szólunk mindig igazat

szeretünk élünk s ezalatt

kimondunk tücsköt-bogarat

A kifeszített ég alatt

rajongunk tücskök bogarak

és meghalunk és ezalatt

kimondunk egy-egy igazat.

Autószerelem

Eljöttek a Zsigulival hogy hazavigyék a Skodát

Elmentek a Skodával és a Zsigulival hogy a Skodát otthagyják

mert reggel szervizbe kellett vinni Visszajöttek

a Zsigulival hogy megmondják: a Skodát

ott kell hagyni hiszen nem a Zsigulit

kell szervizbe vinni hanem a Skodát aztán

a Zsigulival visszamentek hogy a fiú a Skodával

legyen ha reggel szervizbe kell vinni de a lányt

vissza kellett hozni a Zsigulival és a fiúnak

vissza kellett menni a

Zsigulival a Skodáért hogy a Skoda

ne legyen egyedül és reggel

szervizbe vihesse Így a

Skoda meg a Zsiguli együtt volt de a fiú

meg a lány nem Reggel el kellett jönni

a lányért a Zsigulival hogy visszatérjenek

a Skodáért A Zsigulival visszamentek

a Skodáért a Skoda ott várt a Zsigulira A Zsigulival

és a Skodával elmentek a lány munkahelyére aztán

a fiú visszajött a Skodával hogy elvigye a szervizbe de nem

tudta mert a Zsiguliért érte kellett menni a Skodával A Zsiguli

a lány munkahelyénél ott várt a Skodára a fiú

ott akarta hagyni a Zsigulit hogy szervizbe vihesse

a Skodát de a Zsiguli kellett az apjának

ezért ment vissza a Skodával a Zsiguliért és otthagyta

a Skodát Ott állt két autó között egyszerre

nem tudott a kettőbe ülni így aztán a Zsigulit

hozta el mert kellett az apjának de a

Zsigulit nem tudta odaadni mert a Skodáért

kellett mennie Apja beült a Zsiguliba

és visszamentek a Skodáért Ott a fiú átült a Skodába a Zsigulival

az apja bement a munkahelyére a Skodából pedig

a fiú felfütyült a lánynak hogy Skodástól

a Zsiguliért menjenek hogy a Skodát

szervizbe vigyék hogy a fiú vezesse a Zsigulit a lány

a Skodát A lány szerette a Zsigulit

és a fiút a fiú szerette a Skodát

és a lányt de nem lehettek együtt mert a két

autót mindig vezetni kellett A Zsigulival

és a Skodával elmentek a szervizbe és otthagyták

a Skodát A fiú értement a Zsigulival

az apjáért hazavitte és megkérte hogy a

Zsigulival elmehessen a Skodáért a szervizbe Onnan

a lány vezette a Zsigulit a fiú

a Skodát mert nagyon szerettek vezetni így

megint nem lehettek együtt

A Zsigulit hazavitték a fiúékhoz a Skodával

hazamentek a lányékhoz De aztán

a Skodával érte kellett menni a Zsiguliért

és a fiú beült a Zsiguliba a lány

a Skodát vezette a Skoda

nem hagyta magát rákapcsolt a Zsigulira a Zsiguli

a Skodával és a Skoda a Zsigulival

versenyzett és a lány integetett a Skodából

a Zsigulinak a fiú meg a Zsiguliból

a Skodának a Skoda szerette a Zsigulit

a Zsiguli nagyon szerette a Skodát de

soha nem lehettek együtt a Skoda a Zsigulival

a Zsiguli a Skodával így aztán a lány a Skodával a fiú

a Zsigulival… De gyerekük nem lett a lány

hatvanöt éves korában becserélte a Skodát

Mercedesre a fiú meg kiszállt a Zsiguliból és gyalog

rogyadozó léptekkel elindult az erdő felé

madártojást szedni mint gyerekkorában.

[M. P. régi osztálytárs…]

*M. P. régi osztálytárs Lyon környékéről azt meséli, megvan. Egy héten egyszer bejár Lyonba, van egy kínai hölgye. (Régi gimnáziumi disznó dalokat énekel beszámolójához.) Azt mondja, egyébként nagyon jó házasságban él, a ’68-as diáklázadások idején kollégiumigazgató volt – letörte. Nem őt, hanem ő.*

*– Apa! Én nem lacafacázok!*

Szeretni

Szeretni könnyű lenne,

ha lenne, kit lehetne,

egy oválisat, barnát,

vagy lehetne nyakigláb,

talán szűz is lehetne,

ha az ember szeretne.

Talán a vörösszőkék

is elképzelhetők még,

ha nem nagyon kövérek,

ha nem nagyon nyögnének

hanyatt fekve az ágyban,

vagy a fürdőszobában.

Vagy egy óvatos béna,

ki várja elalélva,

hogy csöndben összetesszük

a szánkat, mint az esküt,

talán vak is lehetne,

ha az ember szeretne.

Egy bolti eladólány

is szórakoztató ám,

ki nejlonkombinéját

is összehajtja kétrét

mielőtt lefeküdne,

ha az ember szeretne.

Legjobb lenne egy árva

talán, ki hazavárna,

ülne egy hintaszéken

rémülettel szemében,

és szervezné az árvák

kokott-köztársaságát.

Talán egy háziasszonyt,

ki néha igazat mond,

ki megsüti a májat,

ki pénzért sose lázad,

még szeplős is lehetne,

ha az ember szeretne.

De nem szeretünk senkit,

ha undorít, ha tetszik,

egy sztárt, egy színésznőt se,

ha van, ha nincs szemölcse,

ki jót akar, ki árt se,

még a Szűzmáriát se!

Medve-les

IIyen vagyok, baráti és nagy,

ilyen vagyok, baráti és kicsi,

csak nyom, amit a szenvedés hagy

maga után, a talpamat viszi.

Nyomom viszi e nagy határ őszt,

emlékezőn és sarasan,

mint holttestet a sűrű fák közt,

én úgy viszem magam.

Mutatja, erre ment vasárnap.

Szenvedett egész délután.

Ily mélyen csak egy medve járhat,

ily súlyosan, ilyen puhán.

Mert így csak annak fáj a talpa,

akinek abba tüske megy

és nem veszi ki, benne hagyja,

vagyis kivenni nem lehet.

Mert így csak az megy, aki óvja,

mert annyira fáj, annyira,

bevette magát a bozótba,

se jó szó, se istennyila

ki nem mozdítja onnan. Egyre

csak fájó talpát fogja két

hideg kezébe, mert a medve

nem fájhat, hogyha lép.

Bozót, bozót! Tüskéd de jó, te

majd meggyógyítasz engemet,

vannak, kik nem szeretnek, óh, de

aki követ, az megszeret.

Déli harangszó

*…A zene egy csapásra visz át minket abba a lelkiállapotba, amelyben az volt, aki a zenét írta. Ez az állapot őt bizonyos cselekedetekre ösztönözte, épp ezért az Ő számára ennek az állapotnak megvolt az értelme, az én számomra azonban nincs. A zene épp ezért csak fölzaklat, de nem végez el semmit. Ha célja van – ha katonáknak játszanak indulót, ha tánchoz muzsikálnak, ha misén szól az orgona –, a zene célt ér. De itt? Itt csak izgalom van, de hogy mit kell tennem ebben az izgalomban, az nincs…*

(Gyurkovics: Kreutzer szonáta)

Kávéházi ballada

Piszkok szemetek gyilkosok

kiknek a száma mára sok

kik járnak lassú tűhegyen

fülledten közönségesen

és csinálják a néma zűrt

kevergetik a mélyre szűrt

tejeskávék alján a nagy

öblös méregpoharakat

úgy néznek mint kik semmiről

sem tehetnek egycentiről

arcodba néznek nagyra tárt

ártatlansági balladát

adnak elő miközben a

kávéskanalakat haza

csempésztetik elemelik

óriás ganef mindegyik

nem veszed észre míg szemed

tükörtavába hintenek

merőleges kis mérgeket

hogy ne keresd a lényeget

– csak ők csak ők már mindenütt

elloptak boltot és betűt

kódexet bánatot revűt

ellopták már a kerítést

a palánkok közötti rést

a rés között a levegőt

a dombokról a temetőt

temetőből a holtakat

a vonítást a hold alatt

kutyát barlangot madarat

ágas alól a kutat is

a jövőt is a múltat is

a járás méltó ritmusát

a kábítózó ifjúság

keze közül a hitviták

szabadságát a pénz a pénz

peremén övék a penész

a régiség az ómodern

tünődés vagy történelem

csak ők csak ők kevergetik

gombostűfejnyi mérgeik

és ülnek a bárszékeken

csak nehogy más is szép legyen

magas fehér akármilyen

csak ne legyen csak ne legyen

más senki más csak ők csak ők

ők legyenek a csecsemők

a pult alól is kinövők

az örökös kevergetők

lóbálva lassú lábukat

harangozva a pult alatt

mert ez az ő harangszavuk

kongva konganak a hazug

kávéházban: a férfi ők

az írástudók ők a nők

a tapétán a minta ők

már ellopták a terítőt

a bolt üres a ház üres

a tej is aranyszélű lesz

mit kevergetnek vastagon

ártatlansági alapon

arany a szó arany a tett

ők kevergetik mérgüket

amit te végül megiszol

Seneca poharaiból.

Cukrász

Ja aki cukrász aki cukrász

annak felépül hamar a húsz ház

de aki költő aki költő

annak kevés egy emberöltő

csak aki cukrász aki cukrász

annak hamar felépül húsz ház…

Tortára festhet egeret bút-bát

a tetejére kerül a dús máz

csokoládéban kezével kurkász

édességeket vonalaz húz rá

szekrényben tarthat sok drága puskát

Én csak uborkákat savanyítok

s hozzá mint a kutya vonyítok

ecetezek csak átkok és szitkok

közt büdösségeket bonyolítok

és közben mint a kutya vonyítok

Foglalkozásom szagos nyílt titok

nem is vehettem soha vityillót

sem csak uborkákat savanyítok

én csak ecethez sóhoz konyítok

nevem alá csókát kanyarítok

Büdös a ház is bő lében úszkál

tökök káposzták sárga fuszulykák

ebből nem épül sohase dús ház

de aki cukrász ja aki cukrász

annak fölépül hamar a húsz ház!

Poli-história

Megéltem több mint ezer év

történetét és veretét,

átbukdácsoltam lányokon

kiket elém tárt a vadon,

virágot fogtam kétmarokra,

figyeltem, hogy pereg a rokka

és kúsztam át a falakon,

de nem hittem, hogy hajadon

reméli tőlem odaát

a kígyók hosszú vonalát

ölelni le, mint szörnyű húst,

hiába, örökké tanulsz.

Csodálkoztam, hogy muzsikát

csinált a kertben két barát,

kolostorban minek zene?

Elég az Isten kebele.

Az állatkertben a majom

azt mondta, hogy a rokonom,

csodáltam, hogy beszélni tud,

de kárörvendtem: ő hiúbb.

Láttam, az úton ballag át

egy kis kabát s egy nagy kabát,

üresen, mint uras fejek,

lám, vannak még miniszterek.

Miniszterek. S kísértetek,

jártak az ablakunk felett

a háztetőn, hol macska él

és nyávog, mint a sanda kéj.

Halhatatlan szerelem

Északon zenélnek a tücskök

Tészakon rücsölnek az enék

el kéne mondani az álmom

kél mané endeni a sol

Sötétben fekszenek a titkok

tétetben sitkolnak a tös

téged szerettelek mindég

épedre szinderetlek még

Ó ha a halovány rózsa

ózsafa razsovó hányó

el kell pusztulni miatta

tel peli attasuli mell

Még egyszer éjszaka lenne

lég majsza emészeri ak

örömadi szőr dada lemszer

a szerelem örök marad.

Dió-dal

Azt mondja Pláton

majd megtalálom

a nagyvilágon

a diót a diót a diót

valahol megtalálom

hol van a párom

azt mondja Pláton

Volt egy mese: – az istenek –

azt mondja róluk régi monda

nem olyan becsületesek

ahogy az ember elgondolja

Irigyelték hogy emberek

egymásba legyenek bomolva

és kettévágták a diót

férfiúi és nő-dióra

És most tele van féldióval

Amerika és Európa

és vágyik ellenállhatatlan

a féldió a féldióra

Futkos a nő és fut a férfi

s keresi mint az idióta

Szibériában Afrikában

hogy hol van az ő féldiója…

Azt mondja Pláton

majd megtalálom

a nagyvilágon

a diót a diót a diót

– sose lesz sose van sose volt –

valahol megtalálom

hol van a párom

azt mondja Pláton…

Azt mondja Pláton

majd megtalálom

a diorámom…

összeillesztem

vele a testem

majd megtalálom

azt mondja Pláton

hol van a párom

majd megtalálom

egy rossz díványon

Magyarországon

azt mondja Pláton

majd megtalálom

az Antillákon

vagy Sárbogárdon

azt mondja Pláton…

Séta

Ha csikar, mint az istenek hasa,

a nők utáni barbár szerelem,

közel utakról későn térsz haza

és kóborolsz az üres tereken

s a kerítés falán is azt lesed,

hogy hol tűnik elő egy női ábra

és külvároson, egyre csendesebb

vidéken tűnsz a házak közt a tájba:

magadban vagy, mint maszkon a szemöldök,

aminek párját nem festette kéz meg,

a félszemű kacsintás pózát öltöd

magadra és a nők vihogva néznek.

Komédia

Mit tudjátok, mit gyűrök én

a köldököm mögé, hogy

befödjem a testemben a

tátongó szakadékot.

Az indulatok görcseit,

amelyek, mint a béka

guggolnak bennem s szétvetik

a burkolatot néha.

Szorítom hasfalam mögé

a láthatatlan állat

lökéseit, míg megszülöm

kemény komédiámat

s a túlvilági bókokat,

melyekben nincs igazság,

se szerelem, csak annyi, hogy

sebeim eltakarják.

Pontosan

A tárgyak kényszerűen pontosak.

Vannak, de mégse olyan fontosak.

Kimérve állnak, mint a geometria,

nem látni, hogy bennük is van hiba.

A mámoroktól őrizkedjetek,

legyetek tiszták, bölcsek, rendesek,

hogy tündököljön bennetek a szent

és megmásíthatatlan égi rend.

A végső dolgok értelmében én

kételkedem, mint ahogyan a fény

az üvegen ugyan még áthatol,

de aztán ő is elvész valahol.

Legyetek kényszerűen pontosak,

levők, de mégse olyan fontosak,

kimérve állva, mint a geometria,

így nem tudják, hogy hol van a hiba.

Ajtóban

Elzsírosodtam. Elvesztettem a

karjaim és törzsem alakját,

úgy hordom húsos fejemet

nyakamon, mint egy súlyos sapkát.

Mert szétmentek és széttolódtak

a vékony kötőszövetek

a csontjaim felett s nem látszik

a vastag zsíron át az erezet.

Fehér vagyok s idomtalan

meredek, mint a tömb, sután

a konyha közepére dőlve,

fehér vagyok, átlátszom a ruhán!

Így nőttem este-reggel,

mint nagyító alatt a fénykép,

túlnőttem testem szélein,

a képet elborítva végkép.

És nagyobb lettem önmagamnál,

kinőve bőreim szoros

ruháját s az ajtóban állok,

magányos, véres iparos.

Rák

*L. J.-né emlékére*

Nem gondolok a rákosokra,

reggel, a közértből jövet

mindig köszöntek, amíg el nem

ragadták őkelméjüket.

Két mentő fogta vállukat

az utcasarkon, mint a rongyot,

lökdösték, mint a tüntetőket –

ordítottak a fájdalomtól.

S kezük között maradt a rongy,

a váll, a nyak, a házi szőnyeg,

most reggel munkába menet

a mentősök nagyot köszönnek.

Temetési zsoltár

Majd jönnek értem asszonyok s a karjaikba vesznek,

mint messzerejtett tetemet az úton úgy cipelnek,

mert súlyos vagyok, mint a föld és mint a nagy halott,

ki erdőt, táblát, éleket maga mögött hagyott.

Nem bírnak el az asszonyok és az útfélre tesznek,

fehér fából ácsolnak majd koporsót és a terhet,

mely lenyűgözte karjukat, a fa közé teszik

és mindenféle hullafőnek elkeresztelik.

Emelnék föl a fejemet, de földre rántja őket,

simogatnák a hajamat, de mind megperzselődnek,

és gyertyát tesznek két kezembe, ámde félredobtam,

és úgy szorítom testüket, hogy bordájuk beroppan:

Kapaszkodom mellükbe és ragaszkodom galádul

az életemhez, amely így bezárul és elárul,

és etetem az izmaimmal a láz görcseit –

s ha nem férek a koporsóba, összetördelik

a csontjaim, mint a vadász erdőszélén a gallyat,

hadd múljon el a földi láz, hatalmas tüzet raknak

a nagy fekete emberek, és félrelökdösik

az asszonyokat s hitvesem vad gyászba öltözik.

[Az ember az Istenre van utalva…]

*– Az ember az Istenre van utalva – mondta Supka Manna, a szép művészettörténész, s megnyalintotta rúzsos száját a ser után, az óbudai Régi Síposban, a kertben, ahová beénekeltek a régi rigók, egyenesen ordítottak.*

*– Az Isten meg az emberre – mondta a Szalay-hagyaték kurátora, de annyira sipítottak a rigók, alig lehetett érteni, mit mond.*

A kutya

A mennyben, a pokolban

*– a földön* sose voltam.

Csak futottam, lihegtem

kutyául és kegyetlen

vagy boldogan csaholva

a csalfa csillagokba.

A jó bor is csak rossz bor

maradt, ha ittam olykor,

de a mihaszna lőré

átváltozott nedűvé,

mert mindent én csináltam

rejtélyesen a számban:

az ízeket finommá,

a szőlőt alkohollá,

én gyúrtam össze számban,

mi történt a világban:

a csillagot csodává,

én ízleltem világgá,

a káoszt, csupa renddé

én tettem végtelenné,

üldözhetett a bú és

rám törhetett a new age,

én ettem meg az ízlelt

kenyérben az úristent

s rángattam vak világát,

mint kutya a pórázát

a sárgolyón esetlen

utakon én vezettem

hogy gödörbe ne essen

az isten, isten, isten.

Magán-messiás

Nem tudtam ellenállni ösztönömnek

se a múltamnak se a jövőmnek

mint vad akibe belelőttek

felszökik ugrik egy nagyot

az égig mielőtt összerogy

Ebben az idegőrületben

saját magam Jézusa lettem

ellen-Tibor ellen-zsidó

ki megváltja a népet óh!

Mert engem belső golyó talált el

s felkerekedtem mint Izráel

hogy okos lettem és hiú

ahogy a hetedik fiú

aki majd megváltja a népet

s kit ezért irígykedve néznek

néha zseninek néha hülyének.

[Az én halam…]

*Az én halam ezüst hal. Nem a csatornából fogtam, hanem a tengerek kék vizéből. Nézzétek, gyémántozó pikkelyei vannak, fekete szeme. Fekete szemei sárga karikával. Sokáig álltam a partokon, kezemben nádszál és hegedű. Mégsem nádszállal és hegedűvel fogtam, hanem harmatot adtam inni neki és gyöngyvirágot* tartottam néma tekintete elé, hogy kijöjjön a tenger mélységéből és kezeimmel megfoghassam. Nézzétek, mezítelen hal, nem az olajos csatornából fogtam, hanem a tengerek kékségéből. Hova is lennék nélküle? Mire is tartsam őt? Gyöngéllem magamat, hogy megöljem, de ínségemre mégis árulom, hogy vegyétek. Ezüst hal, fehér pikkelyei vannak, csorog rajta a tiszta víz, nem alávaló csatornából fogtam, tekintetében tengeri könny. Kagyló hasította föl a húsát, ahogy hozzám jött, kár érte, eladom nektek a piacon. Halárus vagyok.

Házasság

Belenyúltam a zsebembe

zsebkendőmet elővettem

az orromat letöröltem

barnakockás zsebkendőmben

Gondolkozom két év óta

életemben mi lett volna

ha a kivasalt zsebkendő

a zsebemben nem lett volna?

Tán a sorsom is más lenne,

ha nem nyúlok a zsebembe,

s mi lett volna, hogyha egy koszos

zsebkendő akad a kezembe?

Az én gyerekem

Az én gyerekem mindig az én gyerekem és szeret és hozza a bort a nagy hidegben és a gyerekem elmegy és öt üveget hoz és a gyerekem szeret téged és mindíg az én gyerekem a te gyereked nem is ül az öledbe az én gyerekem hozza és kitakarít és beleül és a te gyereked elmegy-e az én gyerekem elmegy és hozza a bort a nagy hidegben és kékre fagyott kezekkel hozza a rengeteg üveget nem nekem hozza a te gyereked hozza nem tudom a bort a nagy hidegben két kezével a hidegben a szatyorban a télben és a gyereked ül otthon és az én gyerekem szeret téged és beleül az öledbe és kék kezekkel hozza az üvegeket a hidegben a nagy bort a kék hidegben hozza tele szatyor a te gyereked nem tudom biztos lehet de mégis és mindíg ez a kiabálás ezt se bírom meghallják és az én gyerekem mit mondanak a te gyereked mit mond az én gyerekem hozza a bort megy a hidegben a nagy kezeivel hozza a bort kék kezekkel a vörös bort hozza az én gyerekem a hidegben mindíg ez a kiabálás mit szól az én gyerekem szeret és a te gyereked szeret és az én gyerekem hozza vörös ujjaival a nagy szatyorban az üvegeket az én gyerekem a hidegben a vörösbort hozza a te gyereked mindíg kiabálsz az én gyerekem szeret az öledbe ül az én gyerekem és hozza a kék üvegeket a vörös szatyorban a bort a nagy hidegben az én gyerekem hozza beleül az öledbe a te gyereked mindíg az én gyerekem itthon a te gyereked otthon az én gyerekem hozza beleül a te gyereked az én

gyerekem a te gyereked az én gyerekem a te gyereked a kiabálás mindíg az én gyerekem a te gyereked az én gyerekem

Falovacska

*(Trudinak)*

Reggelente már nem akarta

az ablakot, a mennyezetet,

az alvó arcú rádiót,

a takarót, mi széthevert,

az üres cipők vályúját,

a székek szálkás léceit,

olyan volt a szoba körös-

körül, mint mikor szétverik,

nem akarta az óraláncot

a börtönből való, kicsi

órán, a lánynak álkiáltott,

ha nem hallgat el, szétveri

de az csak énekelt, gyötörten,

fejhangon, belelovalta

magát a dalba, egyre fújta

mondókáját, hogy „falovacska…”

Nem bírta el a csáklya-forma

csillár égető fényeit,

olyan volt a feje már napok

óta, mint mikor szétverik,

ivott, aludt, ült, elfeküdt,

vastag pizsamája zsebébe

süllyesztette ökleit, s ha

valaki átjött, nem állt félre,

csalánként égett a szeme,

mintha szerelem volna rajta,

aztán maga maradt motyogva,

hívtalak, hívtalak, falovacska.

[Az orvosok vajmi keveset tudnak…]

*Az orvosok vajmi keveset tudnak. Meghalnak kezük között a felnőttek. Meg a gyerekek is.*

Bölcsődal

„Nagyon beteg a gyermekem és esőben áznak a fák. Itt volt egy fehér úr és azt mondta, nem gyógyítja meg csak az álom. Altasd el, ringasd el varázs.”

Dollen, dollen,

bala-bala kotta,

bala-bala kotta

dollen di,

morden, korden

draka taka motta,

draka taka motta

jollen vi.

Börden csulden

kudi rati potta,

kudi rati potta

hander kő,

vulder mönden

kamarida botta,

kamarida botta

rotten dő.

Kordasz vutti

pamarila totta,

kimarila totta

vot-vot hő,

böllen-böllen

kibarila votta,

zubalila votta

rot-rot gő.

Balder, valter

kodariba ritta

rotavita ritta

vul-vul dá,

ötten-mötten

bidi badi csitta,

joka luti csitta

kurdun já.

Gélen dáró

mordilacsi táró,

vötlikati váró

juklen dám,

görden buttó

huldikari járó

bötlibari dáró

dölden rán.

Szemüveg

Kik azelőtt erőnkben tündököltünk

két nap alatt teljesen meghülyültünk

Én nem találom amit te találsz

és meghalálok ha te meghalálsz

Az Irgamid kenőcsöt keresem

fiókban sutban – nem leled te sem

A slusszkulcsot csomagtartóba zárom

te keresed egy balatoni nyáron

Föl kell törni az ajtót – ott a kulcs

te közben a naplómon elaludsz

Szemüvegem teszed a strandszatyorba

– ne lásson ez az ember – ez a dolga

De mit ne lássak? A terveimet?

Az álmaimat? Hiszen nincsenek!

Ne lássam azt a fókaszerű nőt

kiért meghaltam volna azelőtt?

Kis segge van vaspántos bugyija

de nem gondol csak a nagymutira!

Kis angol csaj nevét sem ismerem!

Már te is együtt meghülyülsz velem

Vagy mit ne lássak? Tihany homlokát?

ahol kérődzik hatezer család

csimotáinak kecskekörmöt ád

és éltetik a demokráciát?

Ezt ne lássam? Az autóutakat?

hol százharminccal kakaóz a pap

siet egy nap kilenc vagy tíz misét mond

kiűzi három faluból a démont

Istent ne lássam? Háromszögeket

nézek a templomokban s egy szemet!

Még mit ne lássak? Atomháborút?

japán után olyan ez mint a múlt

Megvolt minden mi megtörténhetett…

Hová tetted a szemüvegemet?

A strandszatyort a strandszatyorba

a kissámlit a nagysarokba

a nagyvödröt a kisvödörbe

csoportosítjuk mindörökre

a kiskukát a nagykukába

csak egymást ne vegyük kutyába!

A sliccbe varrjunk néha péniszt

csoportosítsak néha én is!

Kismicsodát nagymicsodába

helyettesíthessünk hiába!

Még mit ne lássak? Hogy a hóhér

elad bármikor hat vak lóért?

Hogy kapkodunk és szeretünk

egymásért alig lehetünk?

Minket ugyanegy vadász céloz

el kell érnünk ahhoz a célhoz

nem látom jól de ködösen

látom – nem élünk majd mi sem

Hiába dugtuk annyiszor

a kisszatyort a nagyszatyort

egymásba dughagymát a dugba

alagutat az alagútba…

Látom – a baromságokat!

a balatoni utakat

a papokat családokat

– vígasztalhatatlanokat –

Szűzmáriát! a pátriát!

kilincses demokráciát

a holdat mikor bronzezüst

és tücsökzene mindenütt

és látom Illyés Gyula vállát

emeli a nemzeti bálát

és látom az öreg halászt…

Hogy meghalok És meghalálsz

Hát persze hogy meghülyülünk

hogy még egymásé lehetünk!

[Az epikureusok…]

*Az epikureusok istentelenül istenesek.*

Kötélen

Ez is kereszt, fehér kereszt,

ide jutok a Golgotámon,

már nem tart vissza, elereszt,

már nem az enyém az a lábnyom,

ez is kereszt, fehér kereszt,

ahogy lebeg a levegőben,

de nem tart vissza, elereszt,

olyan sovány, olyan erőtlen.

Megmondom, mindig erre vágytam,

rózsaszínű törülközőkre,

ahogy lengnek a szélben bátran

a kert kötelein örökre,

egyházias beszélgetésre,

hogy a világnak van-e vége,

és nagy bendőjű paprikásra,

meg citerásra, fuvolásra.

Nagy szárnyú madarakra vágytam,

s erotikus törülközőkre,

ahogy lengnek kitárva, bátran,

az egész láthatárt befödve,

trikókra és vasárnapokra,

ez is kereszt, fehér kereszt,

az ingek ragyogva, kimosva

fejjel lefele csüngenek.

Ló-szerelem

Mint mikor a lovak szeretnek

ágaskodnak egymásra kelnek

beletaposva beletörve

a barnabélű szemgödörbe

tomporok néma csattanása

fogak fehér csikorgatása

és hókolások hőkölések

nyújthatatlan terpeszkedések

és menekülő viszonzások

puha szügyek kőmerev átlók

a szemhéjon villám cikázik

hogy egyhelyben is fut a másik

hogy reng a föld akár az akna

a lábszár mintha felrobbanna

a hát a csontok – és az öl még!

mintha örülne – mintha ölnék

szőrök szakadt kapaszkodása

a sárló elragadtatásba

utána senki semmi voltál

hogy bántana is hogyha szólnál

akkor – egyetlen rémületre

születik az ember szerelme.

(S mikor az ember végre alszik

így szól de kár hogy nem maradt itt

de kár hogy embernek születtünk

és egymásnak kárára lettünk

de mégis jó de mégis jó csak

hogy van szerelmünk mint a lónak.)

Hétvége

Mama – szoktam mondani,

ha meg akarok halni,

és üvöltök, ha kínomban

nem tudok meghalni.

Mama – az élet elrepül,

mint rosszul kötött sárkány,

ha elgyengülök öregen,

az iskola előtt vársz rám?

Mama – az élet csupa kincs,

most meg a kapukulcs sincs meg!

Hol a lázmérő? A higany?

Nem találom azt a kincset.

Mama. Elaludni jó.

Előtte jó a surbli.

Mama! Kilenc éve már

nem tudok elaludni!

Mama! Az élet idegen.

Csak a halálba ránts át!

Ahogy a sütőből hirtelen

kivetted a pogácsát.

Már annyi van. Már annyi *mam.*

Ingerlékeny az éjszaka.

Sietek tarját venni reggel,

meg káposztát, mig van. Mama.

Próba

Jézus próbakő.

Jézusra mindenkinek választ kell adnia.

Az üveges váróteremben állva

erre felel az utazó, a pap, a bandita.

Jézus próbakő.

Nagy, csillogó teher,

amit elvisz az ember,

vagy nem visz el.

Megkettőzött bizonytalanság,

emberszabású ábra,

felirat a szeretetről

s a zsidók királya.

Jézus olyan, amilyen.

Nincs vele senki,

de a randevún el kell hallgatni őt,

vagy az arcát meg kell figyelni.

Jézus olyan,

mint egy kereszt.

Két karja ki van tárva

s átmetszi egy függőleges.

Anyácskám

Gyógyíts meg, édes kis anyám,

ki odaát is gondolsz rám,

ki izzadt tenyeredbe rejtve

nyújtottad gyógyszereid: „vedd be!

És üss pofon, ha nem használ!”

Anyám, édes kicsiny anyám,

te vagy az egyetlen talán,

aki aggódsz kicsinyedért,

hatvanhatéves fiadért,

nyújtsd mégegyszer a tenyered,

és ígérem, hogy jó leszek,

nem töröm össze az edényt,

se a szívedben a reményt,

ha felnövök, ha nagy leszek,

mindig veled ebédelek!

Kis éji zene

*Volt egy időszak az életemben, amikor Anna Ruzicskova csemballózását hallhattam minden éjszaka.*

*Úgy volt beállítva a lemez egy kis körtécskével, hogy addig égett, ameddig ment zene, és így az ember valami mennyei éjszakába szédült…*

Boszorkány-tánc

(Az Apassionata III. tételére)

Kéj, kéj, csupa fura kéj

És feneketlen mély

Fekete szenvedély.

Vágy, vágy, szakadatlan vágy,

A szoba csupa ágy,

A csontom törik át.

Űzz, űzz, feneketlen tűz,

Mi éget, egybefűz,

A mellrózsára tűzz!

Vágj, vágj, vakító nyaláb,

Ne add soha alább

A vérebek dalát!

Járj, járj, (csupa fura táj,)

A zsigerekbe vájj,

Mind jó az ami fáj.

Lánc, lánc, csuda eszterlánc

És kisimul a ránc,

Ha jár a csuda tánc.

Fény, fény, a szeretőm szemén,

A táncok ütemén

Ma bolondulok én,

Még! Még! A kéjek ütemét,

Az ajkam tűzhevét

– A mellrózsádon ég. –

[Egy bolondos barát…]

*Egy bolondos barát kukkant be egyik este az ajtón Amerikából, hogy megegyezett a hatóságokkal is – Bartók holtteste nem maradhat Amerikában. A legfelső fórumokkal is tárgyalt. Megtervezte a kihantolást, a hazaszállítást (előbb Kanadába kellett csempészni a tetemet, mert onnan sokkal kisebb a tarifa), komposokkal, sírásókkal egyezkedett, lepénzelte őket, alaposan megszervezte az akciót. Azóta se tudni, hazakerült-e Bartók Magyarországra?*

Bartók

Négy fekete ember jött a kupolás terembe,

csípték a hegedűket, mint a bőrt, vonítottak a vonók,

arany csillárok égtek a levegőben,

mint lassú csillagok.

Én tudom – mondtam – mi a szerelem, láttam egek nyögését,

bikák borzadását s a halhatatlanság ajtócsapását,

én nem vagyok értetlen és tudatlan,

hallottam sírni a szeleket is.

Kitárták akkor az ajtókat és bejöttek a szelek,

székekre ültek és üveges szemmel néztek engem,

bejöttek az elemek és olyan lett a

testem, mint a föld.

Hozzáértem magamhoz és föld voltam ott,

fölnyújtózkodtam és ég voltam én,

kezemben elrepedt a csont,

és fájlaltam az örökkévalóság eltűnő bokáit,

táncoltak törékeny elefántcsont-billentyűkön

a köd mögött, a magas és a mély

között, hol a fenyők bordáin

kiállnak az évek, mint a szarvas agancsai.

A hang, a hang örök. Az érzelmek fából voltak,

lenyesve, mint a gally, faragva, mint a szék,

és önmaga arcát figyelve, ráncai sebét, szemhéja forradását

ült a tükörben a táltos.

[– Társadalomban kell élni…]

*– Társadalomban kell élni – mondta Kiskunfélegyházán a tanár a gyerekeknek, a katedrára besütött a nap – le kell… vizsgázni… le kell… érettségizni… le kell… szakvizsgázni… le kell… Le kell.*

Elmebaj

Egy összetartott őrület –

amíg lehet, ahogy lehet,

köszvény, elhagyott gyerekek,

és parázsban sült szeretet.

Meg kéne bolondulni már,

ha jön a tavasz, jön a nyár,

s a tündökletes ősz fölött,

vagy ha a téli fagy röhög.

De nem lehet. Szabályosan

kell élni, mint a tanfolyam,

ahol az őrület a tárgy,

s hülyék várnak egy jó tanárt.

Szájad széthúzod – este van,

az új házban gázkályha van,

és nem baj, ha a gáz nem ég,

a fontos, hogy van készülék.

A fontos, hogy van terítő,

nagy kockás, kedvre derítő,

nem fontos, hogy záp a tojás,

zamatosak a vacsorák.

A kendő és a szék piros,

és tök üres a papiros,

nem baj, ha nincs mit írni már,

ha jön a tél, ha jön a nyár,

a fontos, hogy összeszeded

magadat és a szeretet

nevében igazság helyett

mondsz egy találó közhelyet.

Áldozatok

*Az ember – állat és angyal. Az állatnak és angyalnak is megvan a költészete. Mind a kettő szép. A köröm, a száj, a zsigerek, fogak is szépek, s az angyal is szép.*

*A költők azért vannak, hogy elmondják az állat és az angyal mélységeit. Az állat szivárványos belsejét, vad ragyogását, s az angyal kútszemét, őrjöngő magányosságát. A költők az elragadtatás ketreceiben égnek, a falon kígyóznak, mint a lángnyelvek, hogy bevilágítsák az éjszakát. Égnek s égetnek, tüzet adnak és elvesznek. A falak megvilágosodnak, és azután koromfeketék lesznek. Arcaink nem látszanak, csak koromban és ragyogásban, mert tűz van odabenn, állatok tüze, angyalok tüze. Áldozati tűz.*

[A 86-os buszon…]

*A 86-os buszon szombat délután elég sok hely van. Terpeszkedve ülnek az emberek.*

Mell

Ott ültek ők, a férfiak,

és nézték ezt a mellet,

hogy a természetből milyen

derűs bőségre tellett,

izzadt volt arcuk és vörös,

mint munkások a hőben

ülnek a kemence előtt,

úgy ültek ott előttem,

mélán és rettenetesen

bámulták ezt a mellet,

úgy ültek, mint a kisfiúk,

lökődve egymás mellett.

Borkínálat

I

Száraz vörös és asztali

ezt érdemes meghallani

ha pincér mondja ha vigéc

politikai szanitéc

ki meg akarja menteni

mi nemzetközi nemzeti

közölni akarja azt az egyben

tulajdonképp közölhetetlen

eszmét hogy legyen valaki

vörös – száraz – és asztali.

De:

II

Ami száraz az nem lehet

vörös – a vörös nedvesebb

Áthatóbb jóval emberibb

fölforral és fölmelegít

robban – kirobban hogyha kell

túlhevített gőzeivel

nem a borban de általában

a domboldalon a politikában

és nem lehet lefojtani –

akármennyire asztali.

III

De nem lehet az asztali

se faramuci fancsali

az asztal meghitt ünnepélyes

vízszintese többezer éves

azon tálalják föl a búsan

leölt disznó ízét a húsban

és tépik nyúzzák eszik a

vad ételt egész éjszaka

azok is akik zöldbabot

kívánnának és jó papot.

IV

A vörös pedig azt jelenti

hogy összeférhetetlen ennyi

egy az egyben nemzetközi

elem – bár Lenin hirdeti.

A vörös nem az asztalon

foglal helyet – ravatalon.

A vörös nem ismeri a száraz

erőszakmentes ideákat

a vérnélküli győzelemben

Krisztus-eszméket győzhetetlen.

V

Marad a régi idea

mit ordít a pincér szava

Idd csak azt ami ihatatlan

ebben a kocsma-alkonyatban

hogy egyszer még összejöhet

a túlvilági böcsület

hogy vörös legyen az a bor

és száraz legyen amikor

a rendelést meghallani:

Száraz vörös és asztali.

Bor és leány

Ide is, oda is fut a lány, a hamis.

Csuda jó az apó söre is, bora is.

Illegés, billegés ez a tánc, az a tánc,

karikán a zománc, barikán a románc.

Kicsoda? Micsoda fuvalat? Sugalat

kergeti, vergeli a buta nyulakat?

Körkörös örökös móka ez. Róka ez?

Aki itt a csalit közepére szemez?

Róka ez, farkas ez. Bor és boróka szesz.

Vékony a dereka, téboly beremeg a

testire, lelkire, kerek ülepire,

úgy száll az utcára mint a gyerek-pihe.

Engedi, bánja is, szereti, szánja is,

állja és járja is a heves táncra is,

öleli az apót, öleli az anyót,

maga is buta volt, maga is csuda volt!

Sikerült

Én el akartam veszni egyre

mint a cirkuszban a cilinder

mint zugutcában kit nem ismer

se rendőre se a balekje

mint kerítések közt az eszme

mely lázadni s hallgatni is mer

vagy áruházban a miniszter

mielőtt egy zoknit is venne

sajnos remekül sikeredve

olyan vagyok már aki nincsen

mint hitetleneknek az isten

a konyhazugban meggebedve

hogy már az anyám meg se ismer

vagy ha élne meg se ismerne.

Kártya

Valahogy mindenki szeret,

a kutya is, az utcalány is,

a trubadúrok, a gyerek,

a csősz, talán még a király is.

Bocsássatok meg mindazoknak,

akik szeretnek összevissza,

nappal bújnak be ágyaikba,

s éjjel nyüszítenek, zokognak.

Köhögni

Köhögni jó, röhögni jó,

kiadni lelkeinket,

fogunk között a mogyoró

újabb rágásra ihlet.

Lépcsőházakban gazdagon

fulladozik a kényúr,

köhög-röhög, ha vastagon

a nagy kilincs felé nyúl.

Az iparos közepesen

köhög-röhög a műhely-

ajtóban, ha áll peckesen

ujján fehér gyűszűvel.

A szegények a földeken

köhögnek és röhögnek,

a házak állnak csöndesen,

azután összedőlnek.

A polcon alma, rossz dió,

az isten sem segíthet.

Köhögni jó, röhögni jó –

kiadni lelkeinket.

Intézmény

Egy intézmény voltam sokáig,

és lett belőlem piciny ember,

ki szereti vadalmafáit,

de a sötétben sírni sem mer,

nehogy meghallják csukla hangját,

ami tele van gyötrelemmel,

és kiderüljön az igazság,

hogy hülyébb, mint a többi ember.

Egy próféta voltam sokáig,

olyan, akinek párja sincsen,

aki él begombolva állig,

ahogyan talán szent Erik sem,

ki mit se rendel, mit sem ámít,

magányos és síró delikvens,

pózaival mégis elámít

és lesz belőle helyi isten.

Kulcs

Egy kulcs függ fejjel lefele

az illik be mindegyik zárba

az éjszakában csak az látja

akinek nincsen senkije

a hóesésben csak az látja

akinek nincsen nagykabátja

és gyűrűjéhez nincs keze

a napidőben messzire

verejtékezve csak a vak látja

olyan erős a villogása

Elmeosztály

Este

Még sír a szem. Sovány kis arcok

közt gyöngyösen mered a tér,

remeg a lét, mint karcsu gyertya,

hogy néha a falakhoz ér!

Hajunk

Hajunk laza, mihaszna kóc,

törik, szakad, zizeg,

s nyakunk köré tekeredik,

mint óvatos zsineg.

Változás

Az ablakból a fákra látni,

hét éve már. A fekete

ágakon azt figyelem mindig,

hogy nőnek-e?

Régen

Mint pókok víz alatti lába,

a percek vékony izma jár,

s az üvegzöld hálószobákban

a múlt dereng, fonnyadt hinár.

Kettős

Járunk-kelünk,

lábunk, kezünk

mozog,

de görcsösen

mered az áll

s a fog.

Tartályok

Széttörnek a cserépedények

belül, valahol legbelül,

s én meredek a csonka égnek

összeilleszthetetlenül.

Ágyon

Látogatók a folyosókon,

de értem nem jön senki se,

a fal is hideg, mint az ólom,

kezünk remeg a takarókon,

mint az állatok nyers szive.

Szabadnap, villamos

Azt mondom én, fekete sálak

nyújtóznak a nyakak ivén,

mert délután van és vasárnap,

az emberek riadva állnak

a kocsiban, azt mondom én.

Csillagok közt

Szabad vagyok. Nincs velem csilla, se pille

és elhagyott az őr,

de vaskorlátaival körülvesz

a négyzet és a kör.

Két angyal

Két angyal száll az égen,

celofán-testük úgy ing

a felhők közt fehéren,

akár egy szomorú ing.

Talán

Hol áll az égi rakpart:

szívem dobogva várják,

ahol kibomlanak majd

a képek és az ábrák.

Test és lélek

A vertebrális csigolyákon

mered a test.

Az ember ül, mint a madár az ágon

és aztán énekelni kezd.

Valami

Valami zúg. Az életem

kint zeng és zúgva-zúg,

mint széltől az öreg liget,

amelyből nincs kiút.

Éjjel

Hideg a kar, a fog, a véna

és hidegek az ablakok,

melyekben fölnevetnek néha

vas-arcok és vas-asszonyok.

Alakok

A testünket a barna rongyok,

mint lomha lepkék befedik,

úgy élünk, mint a masamódok,

évezredtől évezredig.

Üdvösség

Nem tisztulok, nem tisztulok,

érzem, hogy csak elbambulok,

fejem homlokom sisakja,

lányom az apját siratja,

feleségem férjeurát,

szeretőm az életkorát,

én maradok, aki voltam,

elcsigázva, feleúton.

A faluban húst osztanak,

éhségemben gúnyoltalak,

kinek láb jut, kinek tarja,

látom, aki bírja, marja.

Rajz

Én mint szabad apa független úr

a zöldre festett kontinensen

állok a partokon gyanútlanul

egy maharadzsa sem állhatna szebben

de látom hogy viszi a víz

a kíméletlen nagy hajókat

amiken én utaztam volna

ha csempésznek megyek kalóznak

[Tizenhetedik…]

*Tizenhetedik házassági évforduló.*

Mese

Nincs kis mise meg nagy mise

nem vagyunk boldogok mi se

Még megy a duma a mese

hogy a rózsát ki messe le

a lábosban fő a vese

lesz-e lányunknak kedvese

nincs egy fillérünk tejre se

pedig messze van elseje

a szomszéd kutya kezes-e

ha kész az ebéd eszem-e

ha meghalok még leszek-e

vagy nem marad egy mese se

Nincsen nagy kedvem enni se

tulajdonképpen lenni se

a kést se néztem, éles-e

a vargabéles béles-e

nem bírja ezt a medve se

bizony a medve kedve se

de kedves medve mégis e

medve s a medve kedvese.

[Ez is forradalom? …]

*Ez is forradalom? Nem szerelmesek a gyerekek. Talán a szerelem akadály. Akadálya az együttélésnek, vagy magának a szeretésnek.*

*Ki tudja?*

*Hiszen, ha a szerelem annyira fontos – nem itt csinálnák.*

*Ha meg nem fontos – minek csinálják?*

*Bújócska ez.*

*A társadalom házakat épít nekik, hogy oda nyugodtan elbújhassanak. Akkor meg abbahagyják a csókolózást. Ki érti ezt?*

Gyerek-vers

Egymásba kapaszkodnak, és

nagy mellük lóg az úton,

nem röstellik, de lengetik,

hogy a fiúhoz nyomuljon,

és összedörzsölőznek és

gyerekarccal nyüszítnek,

kitátják nedves szájukat,

gida-foga van mindegyiknek,

gida-szeme, gida-haja,

gida-szőre, szakálla,

alul, felül, az egyikük a

másikuk kisgidája.

Nem akarják, hogy testüket

érintse ez a század,

legszívesebben a buszon

is egymásba bújnának,

elrejtve – érintetlenül

egymás elől, egymásban,

és nyíltan csinálják, amit

mi rémült arccal az ágyban.

[„A német szociáldemokrata párt…]

*„A német szociáldemokrata párt vezetősége – 1931-ben – állást foglalt az egyedekre vonatkoztatható szabadszerelem mellett.”*

Kő-nők

*Miss Delvaux-nak*

Szeretném magam könnyfakasztani,

hogy látom ezeket a nőket,

a márványmezteleneket,

a soha szembe nem nézőket.

Jaj, micsodák a micsodák!

Jaj, kőfodor a micsoda,

jaj, kőszobor a nő. A mell,

mint a plüssgomb kerül oda.

A micsodájuk micsodája!

Has alatt kidomborodik

a Vénusz-domb, nullszériában

az ötödik, a hatodik!

A micsoda! Az oda nem

nyúlhatók, a megérintettek!

A vasútállomásokon

mezítelenül érkeznek meg!

Egy vagon micsoda! A hentesek

szállítanak ily hentesárut,

csak az tudja, hogy micsoda,

aki már száz szoknya alá nyúlt.

Le-föl a pályaudvaron

háromszázöt micsoda sétál,

micsoda micsodák! Nagyobb

a nagyanyád micsodájánál!

Mind szerethető, becézhető,

füves domb, bársony-kút, magán-lyuk,

a felsőtest ölelhető,

de kőből van a micsodájuk!

Fókák

Billeg a parton mint a fóka

a levegőbe kapaszkodva

és mégis olyan kecsesen

amilyen csak a szerelem

Én meg csak állok elfogódva

a túloldalon mint a fóka

oly súlyosan és nehezen

amilyen csak a szerelem.

Szerelmi kör

A szerelem az ideér

meg odaér meg körbeér

a szerelem az megszakad

meg elapad meg visszatér

Ki-ki szereti Nagy Zsuzsát

meg Kis Zsuzsát meg Mónikát

és hemperegsz és nem szeretsz

utálod mint a kólikát

Évát Marát szeret barát

meg hű a férj meg rossz a férj

de életedet adod át

a selymekért a punciért

Szeretheted te Júliát

és Margitot a tökfejűt

öngyilkos álmaidban is

a szerelem az visszaüt

Csak hánytorogsz hetvenkedel

öklelsz ölelsz és elhagyod

de öregen és betegen

tapogatod a paplanod

hol a leány a nagyszívű

a kis seggű a hányatott?

Értük hóban és hó alatt

ordítasz mint a farkasok

Egy Kis Zsuzsáért Nagy Zsuzsát

nagyért kicsiket elcserélsz

üvöltesz mint a farkasok

mindenkiért mindenkiért

csak lásd a paplanok között

ha csontod zörög meggebed

a Kis Zsuzsát a Nagy Zsuzsát

a végleges háromszöget

És körbeér és visszatér

és ideér és odaér

a szerelem Míg meggebedsz

valakiért Egy sóhajért.

Bor-ballada

Villon egy szép napon haza

akart már menni a halálba

ami kapuját nagy laza

mozdulattal félig kitárta

hiszen tudta hogy minden út

a titokzatos tájba torkoll

és kissé már megháborult

a szerelemtől és a bortól

Őrületes energiát

fektetett népbe és hazába

hogy békén élhessen tovább

s ne őrültek házába zárva

a nép elkurvult a haza

lézengő ritterekre bomlott

s részegen tántorgott haza

a szerelemtől és a bortól

Tovább feszítette a húrt

a fokozatos öngyilkosság

is sokkal jobbnak bizonyult

mit gyakorolt az őslakosság:

nem dolgozott túl-dolgozott

nem mondom szép sztálini kor volt

mindenki hektikát kapott

a szerelemtől és a bortól

Herceg – ki finom véredet

változtattad tokaji borrá

és fölfeszített testedet

mozsárban őröltetted porrá

s Mária Magdolna haja

csillant előtted mint az óbor

kérlek ne kergess még haza

a szerelemtől és a bortól!

*Istenhegy, 1992. április 6.*

Általános leszerelés

1981. nov. 21.

Meg kéne énekelni

hogy nem marad meg senki

se épen se bomoltan

se a Gorkij fasorban

akármit mondanak még

a miniszterelnökék

meghalunk mindahányan

a buszokban az ágyban

a sok előkelőség

a barnák és a szőkék

a jó csajok meghalnak

plusz még a birodalmak

az ostobábbak a barmak

egyúttal mind meghalnak

a nagyranőtt pribékek

épp úgy mint a szegények

csontjukból kifordulva

hullanak a Tejútra

A demokráciában

megdöglenek magában

ahogy a bankár Svájcban

se maradnak meg hárman

nem fognak zongorázni

se Cziffra György se Ránki

s földbe hiába vetnek

nem terem csak keresztet

Egyszer föl kéne fogni

hogy csak a makaróni

örök a csőretöltött

áldozat – Nagycsütörtök

lyukas marad a Krisztus

– lélegzel majd amíg tudsz –

egy makaróni csőben

atommal eltűnőben

Marad a makaróni

csövet a csőbe tolni

hogy egyszer fölrobbanjon

sok ezeréves templom

Most már nem társadalmi

kérdés a makaróni

most már mindenki tudja

hogy fejét hova dugja:

a makaróni csőbe

amelyik csőre töltve

várja a makarónit

mi csak csöveket hódít!

Csak makaróni van már

egy csőből indít hat zár

makaróni a makarónit

szüli a cső csőlakóit

makaronálva makarol

a makaróni zakatol

üres csövébe makarolva

a makarónit makarolja

hiába van sok magyarom

ha fölrobban a makaron!

[Gyönyörű kiállítás van Korniss Pétertől…]

*Gyönyörű kiállítás van Korniss Pétertől – fényképein megföllebbezhetetlen magyar emberek néznek előre az erdélyi havasokra és esetleg a semmibe.*

Magyartalan

Hazudni kell a népnek

a félnek az egésznek

hogy néhány percet élhet

még egy két nemzedéket

aztán ha jő a nagy bumm

a Feldunán, az Aldun-

án, az a sok magyar-hun

marad majd mint az album

Made in Hungary

Magyarnak lenni könnyű volna,

ha az ember nem magyar volna,

talán még imponálna is,

ahogy józannak a hasis,

a kábulata, szelleme,

egekig szálló permete,

hol magyar még az isten is!

de így, belülről, maga-bontva

úgy gondolok a magyarokra,

mint akik maguk mérgezik

a népet, amely éhezik

a mezítelen igazságra:

hogy a magyarság – dőlve-állva –

eladhatatlan, kicsit árva

rendíthetetlen világmárka.

[Nagy volt a hó…]

*Nagy volt a hó, recsegett a szán. A pap – éles, szép arcú, lobogó szemű – hátrahajolva énekelt, a hó betakarta az arcát. A gyerekek nyomorultak voltak, kis csetresz-bűnözők, fabrikáltak a műhelyekben, enyv szaga szállott. Ahogy a pap fiatalos hangja a Csík Birodalom lankáin.*

*Késő éjszaka értünk el a Gyilkos-tóig, a sötétben állottunk előtte.*

*– Itt van a Gyilkos-tó. A mélyéből nagy-tört fák hatalmas karói állanak ki, hogy fölnyársalják, aki beléje vettetik – mondta Csoóri, s körbemutatott, a víz lehe fölé.*

*Mi néztük a sötétet.*

Erdély

Beléptek a kilépésből

kiléptek a belépésbe

így küzdöttek a magyarok

Székelyföldön ezer éve

Ej kutya-sors ej buta sors

majdnem mindig megdöglendő

sebre sem elég már a gyolcs

tele nagy és üres bendő

Legfőképpen pedig a nyelv

templomban sem használandó

Ej kutya-sors ej kutya-nyelv

már alig megmaradandó

Mindig újra taktikázni

mindig bőrig ázni-fázni

fiatokat magatokat

mindig újra megalázni

Vagy furfangot növeszteni

ami aztán úgy ragad rád

le se lehet köveszteni

tapad mint a szaros nadrág

Mindig bőszül mintha mindig

este-reggel hős lehetne

az ember ki hadat indít

s nincsen hozzá regimentje

mert az elfogyott már Kossuth

Lajos óta azóta csak

az ész billeg és beborult

esőben ázik a kalap

de egyetlenegy kalaptól

nem is lehet csodát várni

mint egyetlenegy magyartól

se lehet többet kívánni:

kilépni is belépni is

benn maradni és kinn lenni

hősnek lenni elbukni is

ez már tartásnak se semmi

Erdélyország hegyeiről

ne feledkezz édes Isten

mert ha a tetejük ledől

nem marad meg egyikünk sem!

[Úgy mondja a történelem…]

*Úgy mondja a történelem, Lengyelország a XVIII. század végétől 1918-ig nem is volt. Állandóan nem volt, aztán, alig ocsúdott, a II. világháborúban legázolták. Varsót föl se akarták építeni többé, ma is van olyan része, amelyet romokra raktak, dombokra. Lekaszabolták a zsidaikat, az orosz hadsereg (a szovjet és dicső) a Visztula balpartjáról várta és nézte, amíg a németek leirtják a varsói felkelést, aztán amazok is fölirtották a maradékot. Gyerekjátékszobrok hirdetik a fegyveres harcot, 56-os kommunista kiállításunkat sem engedték, mert a gyerekek csak forradalmárok lehettek. Igazuk volt.*

*Maguk vagy hatmillióan haltak meg. Mégis nemzet lett belőlük.*

*Hogy van ez?*

Magyarság

Sofortisták, langsamisták,

ezek is stáb, azok is stáb,

ha az ember készít listát,

ilyet is lát, olyat is lát.

Van közöttük magyar is, sváb,

tót meg zsidó, jézusistát,

sőt az ember szerbet is lát,

de leginkább Szaros Pistát.

Nemzethalál

Egyenként hullunk el,

mint a kadétok,

meghalni

van elég ok.

Kinek mi fáj?

Egy porckorong. Gyomorszáj.

Reves tüdő. De

ez már több a soknál!

Egy országba! Egy

nemzetüllepénybe

nem kellene meghalni

holnap este mégse!

Sorozatosan! Mintha csak

mi volnánk

egyszemélyben, egyenként

Magyarország!

Egy pillanat! Mi

élni akarunk!

Ész, irgalom, szárny,

ahogyan vagyunk!

Nekünk van tisztességes

köldökünk!

Ehhez a tájhoz

van közünk!

Mi kiálltuk a hetvenhétszer

leckét!

Mi megfizettünk magunkért

egyenként!

De közben hullunk,

ahogy a kadétok,

alig számláljuk meg

a maradékot:

egyéniségünk elveszett

tavasszal,

hurkát árul belőlünk

disznótoros asztal,

zsigereinket

disznósajtba őrlik,

ahogy szuronyra tűzték föl

Petőfit!

Ez a zsigerek

szabadságharca,

énünket darálják

egy mohó falatba!

Még van tüdőnk, szívünk,

idegrendszerünk –

csak a hentes

nem törődik velünk!

Még boldogok lehetnénk

önkörünkben,

nem szimatolna kriptát

egyikünk sem,

gyerekeink fejét még

simogatnánk,

hegy-völgynek látnánk

napközben a Balkánt,

öregkorunkra delizsánszba

ülnénk,

jóízűen szopogatnánk

e bürkét –

de nincs tovább.

Ebbe az „Alkalmi

Magyarország”-ba kell

belehalni.

Hajónk

Nemzetünk a Dunán

sok fényes éjszakán

suhan a vizen alá

nem is gondolhatunk rá

hogy ezer év után

várja a nemzethalál –

nem gondoltuk hogy ez a sok egybegyűlt

magyar kun vitéz vagy sebesült

zsidó mokány

keresztény és pogány

elmerülhet vagy már el is merült.

\*

Álmaink a Dunán

egyik a másik után

úsznak a vizen alá

lantokat pengetünk

hova tünt nemzetünk

kapkodunk – uram bocsá’

lehet hogy sok volt a gaz meg a hamis

gondoltuk révedve jut is marad is

néhány halász

ki a mélyben kotorász

s nem öli meg közben a víz

Suhanunk a Dunán

merészen vagy bután

örvények fölé s alá

remeg a szívünk meg a szánk

de holnapután

hajózunk újra tovább

törik a szél meg a deszkapadozat

szemünket kilopják a madarak

Hajónk a Dunán

ennyi év után

összetörve is megmarad!

Tavasz, üvegből

Az út, az út ragyog, az óriási szálfák

merednek könnyedén, s mint az üvegen át

halad a villamos, az utasok a pályát

bemérik, azután nyugodhatnak tovább.

Oly áttekinthető a környék és az ország,

a pincelyuk, a domb és foltokban a gyep,

köd nélkül áll a gally, reálisak a nagy fák,

mint asszony lábai, ha már nem szereted.

Elolvadt a világ, a tél fehér szerelme,

a szél a szemhez ér, mint üveghez az ujj,

halad a villamos simán, kétségbeesve,

valaki hátranéz, indokolatlanul.

[Március tizenötödike…]

*Március tizenötödike mindig eljön, hiszen a naptár is hozza. Van, amikor piros betűs, van, amikor fekete betűs ünnep. De sok diák meg javakorabeli ember nemzeti szín szalagot tűz a gomblyukába. Joggal, hiszen másfél száz éve – vagy még régebbről – el akarunk veszni.*

Magyar dal

Itt egy magyar ott egy magyar

nem is tudom hogy mit akar

tulajdonképpen fiatal

de sír akár a zivatar

Nem öreg látom a szemén

de siránkozik nemzetén

ahogy Vörösmarty szokott

vagy Arany Gyulai Vachott

A múlt században kezdtük el

a jövőnket siratni el

Vörösmarty is így fogott

eposzaiba és Vachott

Arany így kezdte költeni

énekeit meg Kölcsey

olyan Himnuszt kanyarított

hogy sírt az ország meg Vachott

Köröttünk a történelem

csak áradt mint a förtelem

hogy többé nem maradhatott

szem szárazon lábon Vachott

Mindig féltettük nemzetünk

azt kérdeztük mi lesz velünk

féltünk hóhért hívtunk papot

sírtunk és velünk sírt Vachott

Turkálunk ezer éve már

múltunkban mint a vak búvár

régi dicsőség hol van ott

ahol fiskálisunk Vachott

Összebújtunk hogy megmaradjunk

horkoltunk nehogy elaludjunk

hogy legalább a látszatot

óvjuk meg Vachott-magyarok

Egyszer már föl kéne ébredni

nem sírni hanem járni-kelni

szabadon mint a magyarok

kiket nem vachottál Vachott

Szegény Vachott vachottkodása

nem csapna át vachottkodásba

ha látná hogy a magyarok

Vachott nélkül is szabadok

És élni minden magyarázat

nélkül fiai e hazának

és tudni hogy a látszatot

bizonyítják a századok

És tudni nem alávalóbbak

vagyunk mint a román a holland

és akkor is megmaradunk

ha magunk nem is akarunk

Talán kicsit elegánsabban

csak úgy mint magyar a magyarban

s mit ránk kentek a századok

lemossuk a gyalázatot!

Egy ember

„Emberölés volt mindig

legbenső ingerem,

amennyire magam

magamtól ismerem.

Most szép kabátban járok,

s dolgozom, mint az állat,

és verseket ajánlok

föl a Szűz Máriának.”

[A költők ki szoktak alakulni…]

*A költők ki szoktak alakulni.*

*Beírnak egy folyóiratba. Elismerik. Beismerik. Kicsodálják. Becsodálják.*

*Berda Jóska meg böfögött. Nagyon szerette a húslevest. Vastag metélttel. És a zellerfőzeléket magában.*

Mai verstan

Értenihez

szétesnie

kádbanülni

napestire

szárnyröpülő

madárelég

kegyelemért

fölfelé

valamitág

szakadatos

ölthetetlen

ruházatos

szakisteni

angyalárú

bölcsekköve

butabábu

örömözön

főhozsanna

virulvirág

mamamanna

légilengő

sugárszakad

naptrapézen

magamarad

szívszabadít

földbetörő

aranyarra

üllőülő

trónmedence

szőrszeretet

ami vagyok

az lehetek

[Milyen nehéz haldokolni…]

*Milyen nehéz haldokolni! Talán a legnehezebb. Az öreg költő ezt csinálta. Belesüppedt az ágyba, egészen beleivódott, már évek óta feküdt benne. Verejtékezve szenvedett, de sár-arcán mohó kíváncsisággal hallgatta a híreket a lóversenyről, a nők lábszáráról, a futballisták ballábáról, vagy a munkáshatalomról. És volt eset, hogy a test harminc centire fölemelkedett az izzadt ágyból, és ott lebegett, mint valami költői kereszt. Volt eset.*

Cigaretta

*Zelk Zoltán halálára*

Z-Z – a folyosó zizzen

becsukjuk az ablakokat

az üres szobateremben

Zelk Zoltán maga marad

Körülötte nincs Magyarország

se szatmári ég

s a cigaretta-okosság

az ember körmére ég

Az ember szívja a füstöt

mi a tüdőbe akad

szívja bármilyen nagycsütörtök

napján a magyar Munkásokat

Tízembermillióra

nyitotta ablakait

körülrajongva is tudta

hogy nem maradhat itt

Csak szívta a cigarettát

miben a lélek repül

akárhány szerkesztőt vert át

tudta – marad egyedül

Lányok és sirályok jöttek

betörve az ablakokat

örülve ennyi örömnek

Zé-Zé maga maradt

Az ajtókat lelakatolták

pedig kint zúgott a tömeg

pedig kint zúgott egy ország

magát nem adta meg

Marxra–Engelsre gondolt

mint ki világot alakít

szívta a csodát a konkolyt

szívta – a Munkásait

Babitsba Krúdyba bambult

szemekkel lóversenyezett

s a kiegyezhetetlen múlt

jövőjében kiegyezett

Füstölte füstkarikáit

mint a bohém magyarok

de torka forradásáig

mindig Munkást szívott.

[– Köhögni nagyon tehetségesen kell…]

*– Köhögni nagyon tehetségesen kell! – írja valahol Kosztolányi egy nemlétező imakönyvben.*

Dsida Jenő könyve

Dsida Jenő Dsida Jenő

a holtából jöjjön elő

Tinti-kutyás hóbozontos

rejtekéből jöjjön el ő

Talán kicsit megfogyottan

kicsit elhamarkodottan

vagy megkésve avantgardul

mibe ma a költő gárgyul

Ünnepélyesen fehéren

álljon elő mindenképpen

szív-gönceit levetheti

egyen sokát ha szereti

De ha nem hát egyen füstöt

legyen az Úr teste früstök

a szerdákat hessentse el

legyen övé Nagycsütörtök

Kassáktalan éjszakáján

legyen ő erdélyi ártány

az udvar szigorú gyöpén

sírjunk göndör mosolygásán

Szabó Lőrinc Kosztolányi

nem tud ilyet kitalálni

ha megszúrják a világból

nem tud ily jól kihalálni!

Döfjük ha a döfje kell még

daraboljuk fel őkelmét

húsos lelke lelke húsa

hentes tálon megméressék!

\*

Az átkötő a földelő

mennybekötő jöjjön elő

Isten unokái között

csomóra köt egy szónyi szöszt.

Egyenként

Mennyit szenvedett mindenki,

ökörfogatos, áldott emberek,

rózsahalántékú gyerek,

Beethoven, Camus, Kandinsky.

És nem elég belőle.

Eltörik a tojás, szétfolyik.

Megszakadnak egyenként a kocsik.

Fölszáll a madár, hogy az ember lelője.

Lorca-Lorca

Lorca, Lorca, öreg költő,

mutasd meg a bájaid,

mint szemérmes ifiasszony,

olyan régen várlak itt,

ahol nyűg az ember hátán

az a sokszínű szivárvány

s mint a kés a könnyű hártyán,

a szerelem áthasít.

Dalolódó dalaidat,

vöröslő repkényeid

borostyános borítását,

dárdák fényes végeit

vártam kinn a sáros utcán,

óh, ha jönnél, óh, ha tudnám

jól fogadni, bolondulván

ezüstszínű verseid.

Itt élek elebrudalva

rokonod és ellened,

még keményebb ölelésre

szólítom a szellemet,

hogy szorítsa ki belőlem,

nyomja ki a gégefőben,

bár a korom felelőtlen

a sziklányi verseket.

Én is hordom, mint az asszony

áldott terhét. Nagy teher,

kiránt földünk légköréből

jaj, bolygóként égek el,

jaj, miért is szándékoztam,

álmélkodtam, fulladoztam,

így jár aki kölyök-korban,

óriásit énekel.

[Rejtő Jenő, ha elbujdosott volna…]

*Rejtő Jenő, ha elbujdosott volna is a zsidótörvények elől, önmaga elől nem tudott elbujdosni – hosszan éldegélt a Lipóton. Zsidó volt, és elmebeteg – hogyan lett az egyik legjobb magyar író?*

*Erre felelj, Dzsingisz kán!*

P. Howard

Vesztegzár a Grand Hotelben

nem írtak még soha szebben

amit írtak azt se írták

falra firkálták a firkák

falra hányták mint a borsót

fiúk a graffiti torzót

akik maguk is csak torzók

nem ismerhették Isonzót

de a Donkanyart se Auschwitz

pokolüregét egy jó vicc

ez az egész komolykodva

jutottak csak hülyemódra

a végére azt se tudták

hogy forrón eszik a buktát

de az élet nem sütemény

hanem mint a nyári mellény

– mondd csak csendesen hangosan –

olyan rövid és céltalan

de mondhatod kedvesebben:

Vesztegzár a Grand Hotelben.

Egy cenzúrásra

A cenzúrát nem kell kitalálni

a cenzúrát nem kell cenzúrázni

a cenzúra az maga van

maga a cenzúra van

*Belülről* nem mondod amit kell

az agyagra azt mondod nikkel

és úgy gyártod az aranyat

hogy az már a sárba ragad.

Már magad a cenzúra vagy

ezt nem kell tovább cenzúrálni

nem kell semmit se kitalálni

se a tegnapnak gazsulálni

Tudod magad is honnan jöttél

már ellenőrizni se kell

hogy egyszer embernek születtél

mára miért felejted el?

Író

Nem vagyok író semmiképp,

és fogalmazó nem vagyok,

csak leírom a betűket,

ahogy egymás után a fog

következik, hogy harapás

legyen belőle, szaggató,

és ragyogás, csikorgatás,

amihez nem való a szó.

Muzsikáló délután

*…Szörnyű dolog ez a szonáta! Nem értem! Mi ez? Mi a zene? Mit csinál? Miért csinálja, amit csinál? Azt mondják, a zene lélekemelően hat – ostobaság! Nem hat sem lelket emelően, sem a lelket lealacsonyítóan, hanem lelket fölzaklatóan. Arra ösztönöz, hogy elfeledkezzem magamról, a valódi állapotomról, valami más állapotba visz át, nem a magaméba. A zene hatására úgy rémlik, azt érzem, amit voltaképpen nem érzek, megértem, amit nem értek, meg bírom tenni, amit nem bírok…*

(Gyurkovics: Kreutzer szonáta)

Ezüst

(Latinovits)

Halántékod vert ezüstje

holló-hajjal vert ezüstre

heje-huja-hülye hajjal

égbeveszett diadallal

elveszített diadallal

kínzó kerékkel kopogva

halálbavonó vonattal

legázolva szép fürtödet

homlokodon füled megett

kerekére fölcsigázva

magad kálváriájára

Saját inkivizíciódat

temagad irányítottad

magad húztad föl a csizmát

tűzbe állva be nyakigláb

körmöd te magad égetted

vasfogókkal csipegetted

ahogy csipegeti a tyúk

magyar ugaron az ocsút

ahogy este a Fiastyúk

megeszi az égi borút

sötétségét elfogyasztja

csillag közzé változtatja

hogy a fejed fényes legyen

valamelyik égi jelen

onnan ragyogjon az űrbe

halántékod vert ezüstje.

Talpig inkvizícióba

vontad magad magyarodva

halántékká magasodva

hova nem ér föl a horda

kis zsugások bámulhatják

a fejedbe vert koronát

nyomorékok kan-bárisnyák

szerepeid eljátszhatják

raccsolgató férfi-kofák

szép arcod kiárusítják

nyúl-asszonyok és fél-fiúk

mutatják hogy hol a tejút

ott van fönn a Latinovits

világít a homloka is

beleszikrázik az űrbe

halántéka vert ezüstje

ó ha egyszer visszajönne

megint mindent összetörne

vert ezüst halántékára

fokhagymával koronázva.

Kút-ének

Ezt még megiszom

aztán föllépdelek

ezt még megiszom

aztán föltérdelek

ezt még megiszom

aztán megírom hogy nem iszom

aztán megfogadom aztán visszavonom

aztán meggörnyedek

hogy görbébb legyek

anyja hasában egy gyöngéd gyerek

ezt a slukkot még megiszom

ezt a magzatvizet

aztán anya hasa partjára kitérdelek

az izmokon a hajlatokon

énekelek

ezt még megiszom

ezt még kibírom

aztán anya hasába visszamegyek

ezt még megiszom

többé nem leszek

de ezt még megiszom

ezt még kiírom

még egy bögrét veszek

a lépcsőkön föllépdelek

elfekszem és föltérdelek

ezt még megiszom

ezt még

aztán

megiszom.

Tenger

Egyszer majd, ha egyszer lesz,

elmegyek a tengerhez,

nem nézek se balra, se jobbra,

belevetem magamat a habokba.

Ingben leszek vagy gatyában,

s elvesztem a szaladásban?

Meglehet, ha addig meglesz

az eszem a tengerekhez.

Vagy ing nélkül, gatya nélkül

futok a világ végéről,

mezítláb vagy lakkcipőben,

ahogy éppen telik tőlem.

Nagy oka lesz, nagy oka,

kihúzom magam, mint a katona,

s elmegyek a tengerhez,

egyszer majd, ha egyszer lesz.

Társ

X. Y.

X.Y. X.Y.

ennyi elég azt mondhatom

mert nem tudhatom hogy ki jön

ki csókol ki vág fültövön.

Valahogy

Ideges vagyok, enni kéne,

valahogy mégis lenni kéne,

mint valakinek az üdvöskéje,

barátja, árulója, férje.

Undor

Akárkik akármit akarnak

nem vagyok kellemes magamnak

se hősnek se bölcsnek se férjnek

akárhogy írok vagy kefélek

Nem vagyok kellemes magamnak

se indiánnak se magyarnak

bőrömből százszor is kibújnék

ha levehetném ha ki tudnék

Kertemben darazsak dőzsölnek

nekirohannak a szőlőnek

szívják a barnuló bogyókat

egy szemnyi se marad maholnap

Akárkik akármit akarnak

jó volna maradni magyarnak

bölcsnek vagy férjnek vagy vitéznek

akkor is élni ha nem élek.

Főpap

Kurváknak bolondoknak

fehér főpapja voltam

miközben agyam bomlott

s magam is kurválkodtam

Mit képzelnek a szentek?

Külön barlang-csuhában

magukban üdvözülnek

tökéletes lilában?

Mit képzelnek a kurvák?

Hogy én majd kötök-oldok

és hófehér csuhában

leplezem a bolondot?

Pusztuljanak a kurvák

bomoljanak bolondok

csak játsszák nélkülem meg

a kurvát meg bolondot!

De tudják hogy nem így lesz

Bár hószínű csuhám van

mindig velük maradtam

a bajban kurvaságban.

Nyugat

Nyugat, Nyugat, te ármányközi kép,

hová beszorult magyar ifjúságunk,

vágtatunk, de mint ló ha lép,

óvatosan egy-egy halottra hágunk:

Adyt elmondtuk sokszor verlaine-esnek,

kihez csak annyiban hasonlított,

hogy valójában sose volt

kényszerhálójában a ferde szexnek,

ami egyébként nem baj és legyen,

hisz ki-ki úgy hordja, ahogy tudja, botját,

egye fene, még ha Babitsra mondják,

nevettünk volna eme közhelyen –

de itt valami elfeledtetett!

Isten magyar volt – nem tudom, mióta,

aki nem érti ezt a közhelyet,

az nyilván dekadens vagy idióta.

Uraim! Egyszer vegyük tudomásul:

keletiek s nyugatiak vagyunk,

sánta patánkkal úgy be- s kirúgunk,

hogy József nádor maga belesántul!

Becsvágy

Júdásnak lenni könnyebb

ő híresebb lett több lett

a történet világszin-

padán övé a többlet

De ehhez feketének

kell születni a gének

csoportosulásában

kreténnek vagy hülyének

Eleve hosszú orral

születni mint a tolvaj

szüleidet leköpni

tizenkét éves korban

Figyelni házat udvart

az itatót a tyúkszart

amit hajnali ötkor

csöndesen elárulsz majd!

Nem lehet nőt cicézni

mert fölfigyel a néni

pajtában este hatkor

csöndesen kell kefélni

És Jézus ismeretlen

húsz éve alatt rendben

figyelni hogy mit tesztek

párhuzamosan ketten

Ha ő alszik – te alszol

fölkelsz ha a harang szól

ha Jeruzsálembe

betér – fölugrasz akkor

Ha kézrátételével

gyógyít lapulevéllel

a vak mellett botorkálsz

és látsz az ő szemével

Ha meg kell halni – meghalsz

várva hogy föltámadsz majd

hogy a kóró levélen

is új virágokat hajtsz

S szeretni kell szeretni

a köz elébe menni

úgy nézni a szemébe

mint nem szereti senki!

Lélegzetvisszafojtva

lélegezni naponta

míg beteszi a lábát

a Jézus a hurokba!

És aztán el kell adni

harminc ezüst- arannyi

telekért hol egy ágon

föl kell magad akasztni!

Lények

Lények biológiai

csapatában megszületve

élünk mint a makaróni

egyedekké csövesedve

Elhibázott szerelemben

elhibázott társ akad

keresünk a kegyelemben

társadalmi társakat.

Keresztúton

Én vagyok a logikus, a logikus, az ember,

viselem az ütéseket kellő türelemmel,

virágomat szétdobom és szemétdombra állok,

mint a hetyketollú kakas s onnan kiabálok.

Csinálom a fintorokat s állok szörnyű rajthoz,

de a verseny a fejemre mindenféle bajt hoz,

ők már régen elindultak, engem hátrahagytak,

köszönök az utcán én már bármilyen alaknak.

Megütöttek, mint a villám üti meg a nagy fát,

s mint a guta az öreget, alig hall, alig lát,

én meg egyre hajladozom, tessék urak, tessék,

és mint Simon, nem éppen Megváltóknak keresztjét

cipelem, s ha Veronika látna most az úton,

nem tudom, miféle mesét kellene hazudnom,

mert ő nem adná oda a kendőjét, majd marha

lesz rápocsékolni azt a selymet ilyen arcra!

[A kalauznő sírt éjszaka…]

*A kalauznő sírt éjszaka. Alig lehetett megvigasztalni. Az előtérben kis parázskályhán teát főztek és lassan vigasztalták a kalauzlányt. Azt mondta, ellopták a hálókocsiból két lepedőjét. A fiúk a vállára borultak, de akkorra már föltünedeztek a Kárpátok. A vonat megérkezett, a kalauznőt lepedőbe burkolták, mert nem volt rajta semmi.*

Vonat

Halló halló figyelem

megérkeztünk Budapestre

a nagy orosz Moszkvából jöttünk

a vonat az orosz síkságon ment

a vonat elkanyarodott

a hegyek közé fölkanyarodott a vonat

öreg piszkos vonat volt

a sínpáron csattogott a vonat

zöld vonat ment a füvek között

birkalegelők mellett rohant el a vonat

a vonat majdnem kiszaladt a térből

két kalauza volt a vonatnak

sok ablaka volt a vonatnak

hálófülkéi voltak a vonatnak

a nyírfák átlátszó levelei mellett sietett a vonat

a vonat a hídon ment át

elhaladt az emberek feje mellett a vonat

robogott a földön a vonat

a vonat

a vonat

a vonat

Moszkva felé

fekete föld,

nyírfa, nyírfa, táj,

őr, híd, nyírfa, messze,

erdő, állva őr, alva ember,

rét, nyírfa, nyírfa, zöld,

fű, messze ég, távol ég,

fekete föld, rét, messze város,

távol ég, nyírfa, nyírfa,

zöld, réten asszony, házban őr,

fenn ég, áll az ég,

nyírfa, nyírfa, tea, rét,

hosszú erdő, messze város,

távol ég, rét, rét, platina fog,

platina város, platina ég,

messze út, ház a házon,

hagyma, hagyma csúcsa ég, alva asszony,

halva férfi, platina város, pénze réz,

egy kopejka, két kopejka

vodka, vodka, nyírfa, hagyma,

fönn a házon hagyma ég,

arany hagyma, platina hagyma,

cár, a cár, muzsik, cseléd,

alva asszony, halva férfi,

gyermek fekszik, liba lép,

platina város, nyírfa, nyírfa,

szőkeség, keserűség,

doboz-arca, szép az arca,

nyírfa, nyírfa, platina ég,

platina fog, platina haj,

tea-barna, hosszú tél,

sár, rét, fekete föld,

mély az út, öreg kerék,

cár, a cár, a cárevics,

szakonyi, gyurkovics,

ház a házon, mennyi ablak,

nyírfa, nyírfa, áll az ég,

platina fog, platina város,

nyírfa, nyírfa, őr, híd, híd-őr,

szőkeség, az arca barna,

kis szobor, nagy szobor, pléh

szobor és arany szobor,

ég, távol ég, messze, messze,

két kerék,

fekete föld, a síkja barna,

szőkeség,

platina város,

nyírfa, nyírfa,

cár, a cár, a

száll az ég

Ebek harmincadja

*„Az olyan filozófia, amelyben a sorok között nem hallani a sírást, a jajveszékelést és a fogak csikorgatását, az általános öldöklés rettenő lármáját, nem filozófia.”*

Arthur Schopenhauer

Ameróka

Első komoly keresztség

marhára sült veres steak

Máris jön a steakek steakje

kisemberek nagy ebédje

Ha mindent megehetnék

akkor is maradna steak

Emberevő maradt még

azért olyan nagy a steak

Kiló hús egy darab steak

nem maradna magyar még

Ha az összest megennék –

de sül már a steakebb steak

Ha a steak csak ennyi volna

hogy az ember a gyomorba

begyűri a vastag steaket

ami jó a vastag bélnek

ha csak rágná ha csak péppé

mócsingolná darab steakké

Amerikát nagy ebéddé

vörössé és feketévé

faszén-ágyon megsütve

keserűre seprűsre

vagy lehetne rózsaszín

mint a fog mögött az íny

s ha mindent bekebelezve

leülne New Yorkkal szembe

látná hogy a nagy Amazon

fáklyán sütné meg szabadon

s egészen az égig érve

egy nagy steaket kap kézbe

s fölnyújtja az Istennek

hogy a steaket egye meg

s az se lepne meg ha marha

steakbe ő is megfulladna!

Újmódi nóta régi kottára

Felnőtteknek és gyerekeknek,

zsibárusoknak, kupeceknek

s csalóknak csak azt mondhatom,

a történelem nem haszon.

Se bér, se díj, se oklevél,

se kártyalap, se jókedély,

se napi cikk vagy hatalom,

a történelem nem haszon.

Új csomagra a régi bárcát

a postások itt be nem váltják,

ez az én mottóm s mondatom:

a történelem nem haszon.

Azt hiszem köztünk s más közösség

közt ez a (vagyoni) különbség,

hogy érthető-e, nem tudom:

a történelem nem haszon.

Ne spekulálj tehát tizedre,

békés, családi épületre,

dolgozz. Dolgozni jó nagyon.

A történelem nem haszon.

Szívre dolgozunk, nem kamatra

és jobb is, aki abbahagyja,

ha nem látja, mi a *vagyon.*

A történelem nem haszon.

Valami más. Talán dicsőség,

talán országos vakmerőség,

hogy éljünk egyszer szabadon

e történelmi talajon.

Újság

Peru

Peruba megy a kutya ma,

hogy ássa ki a hóból

az emberek tetemeit,

a havat ássa, kóstol,

s kaparja, gyönge körmei

pattognak, mint a kagyló,

ugatja egyre a havat,

holtak fülébe: halló!

ugatja, hogy fölkeljenek

merev bábtagjaikkal,

megmentse őket a halál

boldogabb napjainak.

40-et ás naponta ki,

kaparja gyönge körme

a havat, mint az ablakot,

amely alatt betörve,

mint álruhás király, pihen

kemény tagokkal, arcba

zuhant hegyekkel vastagon

a nép apraja-nagyja.

Egy kutya ment Peruba ma,

hogy el ne hagyjuk egymást,

halál előtt, halál után,

előkerült ezerszáz

tetem a takaró alól,

állig ledöntögetve,

mert a halott arra való,

hogy élő megkeresse,

mert halni kell, ha halni kell,

de – lánc-lánc – régi nóta,

halott és élő körbe áll

a kezet összefogva,

segíteni! kutyába ment

a Peru ma, de meg kell

menteni a nagy hegyeket,

a holtakból a holtakat

s mi az emberből ember.

Berlin

Mert a fal nemcsak arra van,

hogy elválasszon embert

embertől, külön cellaként,

körülhatárolt nagy kert

gyanánt mered Berlin ma ott,

hol *egy* nép él, okos nép,

mely vezetői bűneit

hordozza, mint a terhét.

Külön parcellán él az a

birodalom, amelynek

valaha Beethovenre és

Goethere, Kochra tellett.

Külön-külön és háttal él

a Fritzi és a Hansi,

kik úgy tudnák a kezüket,

mint kapcsot, összerakni,

kik kémiát és fizikát

gyárthatnának a bombák

helyett okosan legalább,

vagy a lányoknak szoknyát,

Európa egyik népe ők,

külön szín, de ezerszer

megvert a német hadsereg,

megvert a német ember.

Csak együtt élhet ember ott,

ahol a bomba szája,

mint önkéntes, szörnyű virág

nyílik a vad világra.

Az ember túl van önmagán,

csak úgy segíthet, hogyha

a külön népek karjait

egy kulcsolásba fonja.

És a fal nemcsak arra van,

mert mögötte lakó van,

szólaljatok meg, trombiták,

hang nélkül, Jerikóban,

harc nélkül és hang nélkül is,

a kürt vigadva szóljon,

a fal nemcsak védeni van,

hanem, hogy leomoljon!

Londoni levél

Alig lehet ma Angliába

eljutni, olyan nagy a köd,

az ember ittmarad magában

a Duna és Tisza között.

A repülő se indul. Egyre

forog csak a propellere,

de arra nincsen semmi kedve,

hogy embereit elvigye,

fölemelje a repülőgép

hatalmas testét, oly nehéz

az, mint a munkától előrébb

esett és fáradt, lassú kéz,

ki visz el engem Angliába,

ki ad nekem útlevelet,

hogy szállhassak a köd honába

a bamba Óceán felett,

hol Shakespeare élt, mint régi fodrász,

s csinált parókát, rőt hajat

Poloniusnak, aki hatszáz

szó között mond egy igazat?

Mert Angliában egy-egy ember

nem juthat el a másikig,

ha közéjük száll a december,

már azt se tudja, hol lakik,

oly nagy a köd, elvesztik egymást

a szerelők, a gyárosok,

és Londonban a rengeteg ház

különben is úgy tántorog:

külön a City és a bankok,

külön az egyformára vert

munkásházak sora, a sakkot

szabályra játssza kinn a kert,

én el nem érek Angliába,

megvárom, míg a lordokat

leszakítják a tompasárga

kabátról, mint a gombokat.

Operett

A franciák, a franciák,

nekik nincs gondjuk semmi,

csak tűzön át, csak véren át

mindíg előbbre menni,

ha puska szól, ha orgona,

ha hegedű, ha gránát,

a harcmező lépéseit

is négyesükre járják,

ez elegáns, az etikett,

a háború idill s a

spanyol falon túl leveti

a ruháját Brigitta,

már nem apáca, hajdani

középkori kelengyét

már elcserélt ő valami

középkorú kegyeltért.

A francia, a francia

mindíg marad magának,

a szakálla, a mosolya

csak franciául állhat,

Algirba is, Tuniszba is

elküldte csaknem állig

begombolt zubbonyú, kecses

watteau-i katonáit,

fehér cipő, lágy kézelő

és párizsi igazság,

a puska is csak úgy elő-

kelő, ha jól kitartják,

fehér cipő, az ing hasad

és szerteszáll a parfőm,

mely összefogta a hajat

egy véres, lankatag főn.

[Az udvaron állunk…]

*Az udvaron állunk. A gépek olyan alacsonyan szállnak, hogy csaknem a fejünket súrolják, nagy szürke-arany gépek – szép gépek, csillogó-villogó, remek bombázógépek. Sok ember áll az udvaron, keramitos-kinyílt gyárudvar ez – a Kenyérgyár udvara –, a kémények piros téglasora fölível némán, nem tüzelnek. A targoncán óriási halott fekszik, lelóg, melle kigombolva, ajka kitárva. Egymáshoz szorult emberfejek, kicsi, nagy szemek, rossz télikabátok, nyüzsgő csönd. Meg kell halni?*

*Mirjam szép, annyira szép, mint egy szív. Dobog az arca, katonaruhája lompos, piszkos, a szeme zöld. Mit szeressek rajta? A torkomba szalad az émely, ha ránézek, puska van a vállán – talán megöl, talán szeret. Szőke, arca pedig vad, kitárt, gyönyörű, mint egy vágtató lóé. Szeress, Mirjam. Valahogyan szeress. Kölyök vagyok, de szerethetsz, hozzám érthetsz, elpusztíthatsz, magadhoz szoríthatsz. Az udvaron állunk örökké.*

Utolsó remény

Ezerkilencszáz nyolcvan éve

gondolok az emberiségre

gondolok az Apollonokra

a görögökre a hunokra

hogy milyen hülyék voltak mindig

balsorsuk is könnyekre indít

milyen naivak és buták

voltak évezredeken át

Az egész filogenezist

élem a rovarokig is

az embrióból béka lesz

búrháboruból béke lesz

Ahogyan Lincoln elnököt

lelőtte egy tökkelütött

vagy ahogy Erzsébet királynét

agyonszúrták a jugoszlávék

Vagy ahogy sas megölt egért

kinek élete véget ért

Szadat elnököt ügynökök

szétlőtték a tribün előtt

Vagy ahogy Cézárt agyonszúrta

Brutus Cassius ahogy tudta

ahogy hatalmas halakat

fölfalnak szigony-kis halak?

És Jézusom! A Jézusom

nem ottmaradt a kínpadon?

kockázó katonák között

agysejt a mikrobák között?

Ez szörnyű lépcső Hova föl?

Ahol az Isten maga öl?

Remélem a föltámadást

De semmi mást. De semmi mást.

[A németek a háború végén…]

*A németek a háború végén már csak az atombombára spekuláltak.*

Híd

Északi összekötő vasútihíd

őszaki

északi

dudaszaki

műszaki

vasútihíd

dalszaki

délszaki

csapszaki

csőszaki

vasútihíd

Őszaki vasútkötő összeahíd

napszaki

égszaki

nagaszaki

tűzszaki

vasútihíd

jaj

bombaszaki

csúcsszaki

magszaki

tűzszaki

HÍD

Nem megy át rajta senki

Róma

Van a nagy birodalom –

s azon belül az irodalom.

Kis szöszmötölők, félszegek,

paplan alatt lábuk hideg,

agyonfúvott körmükre ég

az elhamvadó gyertyavég.

Nem az övék a pénz, a juss,

– utolsó pár előre fuss!

Csak tüdővészesen köhögnek,

köhögni akarnak – nem többet!

De köhögésüket

ki fizeti meg?

A köhögés a birodalmat rázza,

mint testet a láza.

Zsinórírásuk ákom-bákom

keresztülmegy az országon.

S köhögve írnak, elgyötörve,

néha vesszőt tesznek az ő-re,

a birodalmat fogjuk össze,

de mintha valaki köhögne!

Néró nem császár akart lenni,

hanem lantolva énekelni,

és az antik játékokon

elveszett a birodalom.

Közben – mindig köhög egy költő,

a borzas egeket betöltő,

és elpusztul a birodalom,

és megmarad az irodalom.

Kisfarkas

Farkas van a házunkban

akire már ráuntam

mert csak a húst szereti

szívünket megeszi

Vékonydonga melle van

de a hasa tele van

erőszakos harapdál

nem nagyobb három malacnál

de akkora a hasa

mint a nap az éjszaka

miben elvész minden ág

facsontok emberkabát

eszik eszik nem kímél

nem nagyobb három centinél

keszeg farkas kis farkas

de a bendője hatalmas

mohó száját törüli

de az ágyunk körüli

vacokba bujik szuszog

hogy aludni se tudok

ilyenkor meg sajnálom

egyedül van a világon

talán sír is álmában

hogy olyan étvágya van

sír hogy olyan hatalmas

pedig olyan kisfarkas.

Történelmecske

(Kis per)

A kivégzéshez szól a taps

nem az injekcióhoz

fület hegyezz kölcsönt jegyezz

és a Vasműért dolgozz.

(Szöv. mozgalom)

Előre törj padlást söpörj

a fő hogy ne juss szóhoz

amíg némán megszületik

a kolhoz.

(Államszervezés)

A nagy ügyek nem kis ügyek

– nem lehet jó mindenkinek

a tömegben hagyd el ha van

személyiségedet.

(Individuál)

És csipkefüggöny ne legyen

se Babits-vers se szívizom

amikor ütnek mint a lót

csak azt ne mondd hogy nem bírom.

(Egyenlőség)

Három kocsmát ne tarts se hat

szőke hajszínű szeretőt

gondold el hogy épülsz be majd

a rendőrkapitány előtt.

(Hősiesség)

Lázadj hadakozz végrehajts –

nem rés hanem erős erőd

hazád – mint régi római

ki a kardjába beledőlt.

(Vége)

Süket légy vak és ostoba

hogy végül is okos lehess

mindegyik népköztársaságban

meghalunk, ez természetes.

Al-dal

Mit mondjak hogy mivégre van

a bánya és a bányatan?

Szerethetem-e aki szeplős

vagy keressek egy szebb nőt?

Lessem a külpolitikát

ki Dabasnál se lát odább?

Vagy a csillagokat kutassam

míg a pöcegödör beszakad alattam?

Ismerjem el: a szarban élek

ahogy szarosak a véglények

szaros az ingem a gatyám

szaros a holnap délután

Ezt higgyem? Ezt fogadjam el

mindenki szarban énekel?

Ne lássam a gyönyörű nőt

mert szarosak a lakkcipők?

Ne higgyek bányaföltárásban

mert szar jön a csákány nyomában?

Ne utazzam le Dabasig

mert a vasutas szarakodik?

Uraim! Erre nincs időm

Mit lehet szeretnem kell a nőn

Meg kell szerveznem akárhogy van

a létemet fényesen szarosan

mint szaros Pista Jézus neve napján

grasszálni a pápai főutcán

szeretnem kell míg hullnak atom-diók

e szar-civilizációt

kapaszkodni egy elszart Európába

mint akinek nincs alternatívája

kapaszkodni egy román lőtoronyba

melynek vállát már tehéntrágya nyomja

bújni egy gótikus kapualjba

miről magam is tudom: szar az alja

Szar az egész – a szerelem a bánya

a sorsunk bel- és külpolitikája

dabasi út vagy a Göncölszekér

szívburokrepedéssel véget ér

de addig élek fennen vagy titokban

magam is akárhogy szarakodtam

mint egyszemélyes én akárha véglény

az összeomlott pöcegödrök mélyén

bármit hoz a történelem

egyszer még kiemelkedem!

Parancs

Parancsszavak ha hangzanak

csak az lehet ilyen kemény,

ilyen ütődött, bizonyos

mindenből kizárult remény.

A föld maga könyörtelen,

az a gyerek és az a fa,

az egész világ ellened

esküszik és te annyira

elhagytad magad, hogy a hó

se látszik este arcodon.

Mert nincs tovább. Fogoly maradsz

a nagy vidéken szabadon.

Bomba

Mindig a bomba a bomba

mintha itt zakatolna

ha elhallgatok dünnyög

szétreped mint a sülttök

városok falvak égnek

fene az emberiséget

se őrültek se szentek

nem találnak kegyelmet?

Mindig a bomba a bomba

Mindig a bomba a bomba

ledobva alattomban

nők hasára gyerekeknek

kopasz fejére betemetnek

ezreket mésszel földdel

sárral fekete kenőccsel

mindig a bomba a bomba

Mindig a bomba a bomba

furakszik a nyomomba

ülhetek állhatok már

jobban az állatoknál

valaki száll fölöttünk

gumisapkában fönt ül

alatta nádas kórház

ő cigarettázik bombáz

mindig a bomba a bomba

[J. Kappel volt SS ezredest…]

*J. Kappel volt SS ezredest harminckét év után felesége megszöktette Olaszország egyik börtönéből. A börtönben ő volt a háborús bűnösök utolsó életben levő tagja. Állítólag egy bőröndben csempészték ki, s Németországba szöktették.*

*Az olasz hatóságok erélyesen követelték a nyugatnémet szervektől a háborús bűnös azonnali kiadását. Egyes csoportok tiltakozó felvonulásokat szerveznek a kiadatás ellen – egyrészt, mert német állampolgár, másrészt, mert rákbetegségben szenved, negyvennégy kilóra lefogyott…*

Litvánia

Szervusz Tibikém

túlvagyunk Lidicén

túlvagyunk Marzabottón

hármasom volt a lottón

Marzabottón Lidicén

túlvagyunk Tibikém

Hol van az Oradour

hol az ember maga túr

sírt magának mint az állat

jó lesz a keze lapátnak

túlvagyunk Oradouron

most a földet magam túrom

Azt se tudom hogy mi fáj

hogy mi rossz hogy My Lai

túlvagyunk a Babij Jaron

három tehén szült a nyáron

ha írsz ne felejtsd el Ottót

ahogy mi se Marzabottót

Babij Jar Lidice

gyere haza izibe

ne maradj ott Filettóban

azt mondják annyi halott van

a főtéren az utcákon

My Laion és Babij Jaron

Ostromolom a szenteket

és akkor majd hazajöhetsz

Lidicéből Oradourból

és a környező falukból

szavam minden szentet szólít

s Máriát a filettóit!

Fenegyerekek

Hindusztáni fenegyerekesten

fenegyerekeknek szóltak

kurdusztáni fenegyerekekkel

mért nem próbálkoznak?

Hindusztáni fenegyerekek erre

nekifenekedtek

a kurdusztáni

fenegyerekeknek

Fene a gyerekeket

gyertek a fenébe

két lábbal aki lehet

rúgjatok fenékbe

Fene a gyeréken

gyerek a fenéken

fenegyerekekből

elég volt remélem

Kurudsztáni fenegyerekekkel

összefenekedtek

hindusztáni fenegyerekestet

többé nem rendeztek

Getsemáni kert

Nem hallatszik már semmi más

csak horkolás csak horkolás

Tüdejük mint a fújtató

csak a horkolás hallható

A mellkasuk le-föl mozog

és horkolnak a horkolók

Hevernek mint a fadarab

és horkolnak egy fa alatt

Júdás jön ágon varjú ül

a horkolás lebeg körül

A karjuk egymáson hever

horkolás lebeg körül

A karjuk egymáson hever

horkolnak alva mint a tej

Péter fején kis glória

fáradt muszáj horkolnia

Nyitott szájjal horkol Jakab

száján lebeg a nyál a hab

Lábuk kinyúlik mint a sás

nem hallatszik csak horkolás

Jézus nyüszít – „A poharat…”

A horkolás az megmarad

Az egyikükön saru van

az horkol ilyen hangosan?

A horkolás árad-apad

teljes erőből alszanak

Szájukon boldog nyál csorog

horkolnak az apostolok.

Zabzöld

„A nő nem tudja, mit akar, de azt biztosan eléri.”

François duc de la Rochefoucauld

Nem féltem

Nem féltem a haláltól

mikor közelről mellbe lőttek

hogy egyszerre csak eltűnök

mert ismertem az eltűnőket

nem: hogy az erdőfák közül

egész közelről rámsoroztak

és beestem a kivégzettek

közé ahogy a bábu-holtak

mint a pirosló Goya-képen

agyonlőtték a felkelőket

kirobbanó torkolattűzzel

simán mint a kutyát lelőnek

mikor elvittek a bugyorba

vagyis a purgatóriumba

ahol úgy táncol minden ágy

a félelemtől mint a rumba

hol vér fröccsen és seb szakad

társunk vére arcunkba spriccel

csak fogtam a hordágyamat

– a pokol sem szakít el innen

Nem féltem a haláltól egyre

néztem a nem látott eget

határtalan tudtam hogy megvagy

és én is mindig megleszek.

[A nagyapa paraszt-mezítláb jött…]

*A nagyapa paraszt-mezítláb jött Breszlau környékéről, úgy állt az Óriás utca keramitos udvarán – mezteláb –, mint a fejedelem. Ha lánya, a tündérszép Gizi, a kedvenc hozzáhajolt, valami kesernyés földszagot érzett áradni belőle. Ha a muszklijába törülközőt szorított, hárman se tudták onnan kirántani. Ekkor már milliomos volt. Letkésre járt vadászni, de a kutyáját le kellett lőni. Nem bízta másra.*

Talán a föld

E föld talán, mi életben maraszt,

ez a megszállott, legyötört paraszt-

tapodta föld. Hol éltem magam is,

mit elmosott lábunk alól a víz,

e füstszagú, fakószínű pokol,

ahol magam is égtem valahol,

talán e föld még életben maraszt.

A lágy olajfák selymesfényű kertje,

a sziszegő kis szelekbe keverve

a fanyar illat, nádak ördögi

égre meredő rőt szuronyai,

a vízszagon elúszó lassú csónak

mint arany pengőt cipeli a holdat,

a lágy olajfák selymesfényű kertje.

A dél, a dőlt fény őrült ordítása,

a nap, a kék ég őrült óriása

ahogy kikel magából tele torkig

a paraszti világon végigordít

hogy zeng belé az ocsú és a mag

s a levegő üvege meghasad

a dél, a dúlt fény őrült ordítása.

A szőlőgyökerek paraszti karma,

amit nem pótol glória, se karma

a föld mélyébe rejtett borona

által se kivethető korona,

hol magmák nyugszanak paraszti kéjjel,

és széjjelpattanhatnak egyik éjjel,

szőlőgyökerek mély paraszti karma.

Úgy tart e föld, emelve és lerántva

magához, ahogy egy pokoli dáma

s szorít, szorít, kiszorítja belőlem,

ami veszendő, léha, felelőtlen,

ölelve fojt, agyonölelve öl meg,

ágyából ne keljek fel soha többet,

ölel e föld, emelve és lerántva.

Az alkonyatban lebegnek a fák már,

az ereimben sok poroszka mászkál,

kifordulnak az akáclevelek,

szélpörgetve, szeret vagy nem szeret?

őriz a föld még, ez a vén paraszt-

asszony tapodta föld és itt maraszt?

vagy az alkonyban elszálltak a fák már?

Talán nagyapám ismeretlen álma,

paraszti álmok paraszt ideálja,

paraszt tenyérben összetört paraszt

ráncok hege mi bő sebet fakaszt,

bőrpoharából kiszakad a vér,

egeket követel, ha égre kél,

talán nagyapám ismeretlen álma.

Föl-föl az égig vagy a földbe le,

kék ég köpenye, talaj vörhenye,

máriás zászló és földmélyi csárdás

remegtet haragot és megbocsátást,

kettős kereszt a homlokukba verve:

pokol dárdája, az Isten keserve,

föl-föl az égig vagy a földbe le.

Csak valaki egyszer már döntene.

[Azt hiszik, az emberek…]

*Azt hiszik, az emberek csak úgy meghalnak valamiben.*

Öngyilkosság

Minden halál egy öngyilkosság

a gyomorlyuk a szívkaréj

addig élünk amíg akarják

a nyál az ideg a só a vér

A só azt mondja: nem bírom

a sótlan suttogás-unalmat

az ideg hogy nincsen izom

ami kinyom egy birodalmat

A nyál azt mondja: ehetetlen

sok-sok politikai pép

a vér pedig elönti egyben

saját agya becsületét

Nem mi halunk meg – ők maguk

a só vér a nyák izom

mi élünk mint a rossz batyuk

ők ordítozzák: nem bírom!

A saját vegyi énjeink

számolnak föl minket az ostyát

az alkohol is csak név szerint

szánt fokozatos öngyilkosság

Megpattanunk! – kiált az ér

kilyukadunk – ráng a gyomor

Mi emberek e hófehér

tájon éltünk valamikor!

Hohó! Az élet nemcsak úgy megy!

Mi majd lassanként rohadunk meg!

Latinovitsok Kondorok

meghalni könnyű jó dolog!

Mi majd apránként mint a gyermek

akit naponta egyszer vertek

de közben kicsit dédelgettek

a dicséretek ostorok

mikor a gyomrunkon ég hat lyuk

időskorunkban elmondhassuk

elmakoghassuk ordíthassuk:

meghalni könnyű jó dolog!

Hajnal öt

Mi lesz belőlünk emberek?

a köröm a szív az ízület

az isten a mama a szerelem!

s a lábfejem a lábfejem.

Álmaim

Rászoktam az álmaimra

reggel kiteregettem őket

s elnézegettem mint az őrült

szerelmes a keszkenőket

a homályos ködös vásárokon

mikor a lovak nagyot horkantak

beleköhögtek a levegőbe

s birtokoltak egy birodalmat

ők immár siettettek volna

meghalni rohanni röpülni

ismeretlen holdak felé

az Isten elébe kerülni

én csak az álmaimat néztem

melyik kifestettebb melyik szebb

finom selymüket tapogattam

melyik lánynak adjam melyiknek?

én csak egyetlenegyre gondoltam

szemében fényére csillagoknak

lobogtattam a keszkenőket

s lovaim az égig lobogtak.

Bársony-nap

Bársony takaró

van az ablakon

mögötte süt a nap

zúgását hallgatom

jön a fény jön a fény

át a takarón

forrását zúgását

hallgatom hallgatom

Csönd-harang

Mint egy falun úgy éltem este hatkor

magamba hullva mint a hírharang

mi nem szól nem kong nem ad hangot akkor

mikor mindennél fontosabb a hang

az ürült őrült tájban elakadva

csak hallgat harangburában a nyelv

anélkül hogy emberi hangot adna

a levegőben ide-oda leng

aztán pusztán megáll a levegőben

ahogy a húsból kibontott ideg

csak ráng és remeg reszket eszelősen

de nem mond többé semmit senkinek

Megállt a hír Maga a táj harangoz

Megfordult a világ És este lett

A táj zeng Hallgat a hang A haranghoz

tán ez most a legbecsületesebb.

Jön a nyár

Elfogadni, mint egy sebet,

a nyarat, mint egy ünnepet,

nem félni tőle – jön a nyár –,

mit akar velünk, mit csinál,

várni a szabadságot, az

eszelős arcú napokat,

a paripát, a csönd-golyót,

az eget, a ránk zuhanót,

a kifeszített karokat,

hónaljunkban a tűz-lyukat,

a kígyózó füvet, a fényt,

a tanítás végezetét.

Tavaszra

A girbegurba udvaron sehol

se kocsinyom, se kocsi, se kerék,

eltorlaszolták a ház elejét,

szállásod oly magányos, mint az ól.

Az utakon most sunyi szél szalad,

a víz se pergeti a halakat,

most nem folyik, csak áll a híd alatt,

eljöttem hozzád, hogy ne légy magad.

Teára gondolok, s emlékszel-e,

hogy megszalajtott január szele

minket hat éve, Pestről kifele,

hogy azt se tudtuk, nap vagy éj van-e.

Meg azt se tudtuk, melled is oka,

milyen igazság tart is minket össze,

szabadon éltünk, mint az áfonya

a növekvő szelekkel összeszőve…

Jó volna, ej ha fölgyógyulnál ismét

ezer sebedből és mint a patak

elindulnál tavaszra és a nagy

fűzfák alatt lehetne élni is még.

Virág

Virág van itt. Virágok halmaza.

Ez a tavasz és aztán jön a nyár.

S míg körbefordul a nap s a kasza,

a sok virág meghalni sorba áll.

Legyen virág a kertben, a szobában –

ezt mondta egyszer nekem valaki.

Azóta is az ő szívére vártam,

hogy el tudjam a versem mondani,

neki, akinek arca, mint a hó,

és melle mindig megillethetetlen.

Úgy vártam, mint még senkit, illanó

ruhájára kezet mégsem emeltem. –

Egy háromlábú biciklin az Úr

sietve és aléltan szállított

nagy dáliákat, fejjel lefele,

amelyek, amíg pörgött kereke,

csak csüngtek, mint levágott kakasok.

Csapda

Varázsvessző takarja el,

ágak fedik, verem,

nincs szerelem.

Karó hasítja fel

a beléhulló vadakat.

Madár kerüli,

gida keserüli

a boldog nyarakat.

Márciusi reggel

A fák inognak, mint a film,

ha megremeg a vászon,

mint egy átlátszó pantomim,

lebegnek át a tájon.

A fűtőtestből a meleg

fölszáll s a napba füstöl,

elmozdítja a testeket

a márciusi üstből,

kavargó, súlyos, fortyogó

edényből, hol a harcsa

fől és fölötte száll a só

a világos magasba.

A reggel tava nől, dagad,

ragyogva, zúgva füstöl

s a völgyből merek halakat,

az üstből, színezüstből.

Levél

Sete-suta,

vizek ura,

kicsike halász,

ugra-bugra

kisfiúcska,

ugyan mit csinálsz?

Eszed-e már,

ha jön a nyár,

a köménymagot?

Én azóta,

tudsz-e róla,

mily kövér vagyok?

Halászod-e,

megfogod-e

a kék halakat?

Csalod tőrbe,

keszkenőbe

a madarakat?

A méhkasod

gondozgatod?

Pereg-e a méz?

Megszámlálod

a világot?

Milyen messze mész?

Ide-oda

megsózod a

béka üstökét,

hogy megfoghasd,

a hajókat

szereted-e még?

Asztal alatt

húzod magad,

ha jön a verés?

De ez hagyján,

én fiacskám,

nagy vagyok s nehéz.

József Attila

Krétával írtál deszkafalra

törölhetetlen verseket,

de most az éjtől elragadva

hajtod alá a fejedet.

Világkiáltó száddal már a

szárszói sarat csókolod,

üti a férgek kalapácsa

bazaltkockájú homlokod.

Őrzöm sorod, mint falevélen

az ősz megőrzi a nyarat,

emberbőrömön ez az érem,

hagyatékodból fanyomat.

Ne ülj testszaggató vonatra,

ne kanyarogj a sineken,

kancsód ne hulljon száz darabra,

települj le a szívemen!

Körmödön kék az éji festék!

Huszonnyolc kerék súlya nyom!

Ne hadd, hogy ingedből kitessék

az éktelen birodalom!

Kezeden a halál csomói,

fogóddz belém, míg átmegyek

a sineken, hol meg kell halni,

egy kis gyerek s egy nagy gyerek!

Lefekszem melléd és e földnek

adom át minden tagomat,

hogy veled egyesülve nőjek

föl e hazában, mint a mag.

A kőmíves és a pásztor

Kőmívesek csinálnak házat,

a pásztorok meg furulyákat.

Kemény homokot vág a vas,

pendül. A szalonna avas.

Bordó szine a paprikának.

Az emberek házat csinálnak.

A munka van a falakon,

embernagyságú hatalom.

Juhászok terelik a nyájat

a téli völgyben s furulyálnak,

meleg száll ki a furulyából,

a lelkével fújja a pásztor.

Haloványszínű tégla tartja

a meredek falat magasra.

Egy-két mozdulat megköti,

egy-két cicoma bűvöli

a házat és tetőt, eget,

a munkát és az éneket.

Növényi dal

„Circumdederunt me

gemitus beati plantarum.”

Növényi élet leszek én,

víg, okos moha,

nem sírok, nem beszélek

soha.

Alantas zeg-zúg kötelék,

bimbó-út, meztelen szirom,

olyan kicsi leszek,

ahogy birom.

Zöld, nedves szár leszek csupán,

merész és hűs növény

és hull és hull a harmat

fölém.

Kacs, inda, vázlatos szalag

és néha fönn a rügy,

mindíg-élő, fonódó

zöld, tiszta ügy.

Szétnövök világtájakon

harsányan s csöndesen

s a föld mélyébe eresztem

le vörös gyökerem.

Pusztulok, hogyha pusztulok

s növök, ha nőni kell

s barátkozom az életem

legvégső gyötrelmeivel.

Plakát

Az igazságot régen nem kerestem –,

egymás karjában henteregjenek

nők, férfiak, fájdalmas arcú lények,

üssék, szeressék egymást, ha lehet.

Nem érdekelt továbbra az igazság,

talán az országúton elveszett –,

élni valahogy – végül azt reméltem,

méreggel, tűzzel, bárhogy, emberek.

Európában

Kerek a tér, vagy legömbölyített,

ezt mondják embertársaink.

Nem mondtam jót féléve senkinek.

Most jót akarok mondani megint.

Muszáj remélni. Meghal a világ,

a fák, a föld, meghal a levegő,

az összeégett rétegek alól

vékony rovarok másznak majd elő.

Keserű gépek szállnak az égen,

nekimennek az ismeretlen térnek,

mint egy falnak. Nemigen

térnek vissza és nemigen remélnek.

Alul kis emberek szaladnak

égő hajjal, letépett hajjal,

a lebombázott alkonyat

mögött egy őr áll fekete fogakkal.

Nyavalyognak a balatoni fák.

Ők is szenvednek, várnak valamit.

Mindkét oldalon összetört a nád.

Muszáj remélni. Lehetetlen így.

Szakadásig

Én a kis társadalomban hiszek,

a füligérő szerelemben,

az apában és a gyerekben,

ahogy merednek a hegyek.

Az üvegarcú leányokban,

a közelharcban, őrületben

megfogadott ígéretekben,

a törhetetlen alkonyatban.

Szőrös csuklókban, vesztett ügyben,

aztán a fű ahogy kisarjad,

mikor lovak futni akarnak

sárban, iszapban megmerülten.

És hiszek végig az út mellett

álló szeplőtlen szilvafákban,

csalókban, akik a csalással

a végén már semmire se mennek.

És abban, mikor évekig

magukra maradnak a szentek.

Házban, csodában. Ahogy szeretnek,

ahogy leütnek valakit.

Ofélia

Én csak Oféliát ismerem.

Visszatérve, zakatolva, hajthatatlanul,

az ő nevét látom kinyomtatva a papírrepülők újságján,

a nagyrepülők stewardessei az ő haját viselik kék sapkájuk alatt,

Leningrádban állt a kis betonhídon, a legszebb városban, a vizekre bontott parkok fölött,

őt ölik meg nagyarcú katonák, közelről beleszúrnak Algériában,

megbomol, haja zilált, nem asszony,

lány se már, de hajadon

tíz gyerekét viszi, sose szült,

zöld haja, szőke, fehér,

Sienában a főtéren ment át a pékhez,

rá se lőttek, béke volt,

micsoda béke!

Politikusok fotói mögött balra, oldalt, alig

látni, elmozdult fénykép,

keze fáj, szeme fáj, alvatlan tóüreg,

a társadalom kibernetikájának ő a mutatója,

arca összesebzett kicsi óra,

kézzel betörve,

beszakítva,

nincs aki megvédje,

lebukik, térdre hull, néz, remeg –

S a férfiak, a férfiak

talpig vasban állnak,

bosszúért, borért, bánatért

mindent megcsinálnak.

Béka

Mint az elterült béka

az ágyon fekszel keresztben

anyagi maradéka

annak amit szerettem

mert szeretem. A száját

lüktető halántékát

ha lábat keresztbe vált át

szeretem ezt a békát

ki alszik nélkülem most

elingó kék ködökben

szerelmes ingeket mos

gyűszűnyi köldökében

keresztbe vetve mintha

a béka fekszik hasmánt

a kék ködökbe ringva

a napsugár a hajpánt

szeretem úgy ahogy van

a lábhegyét az álmát

a fényes napsarokban

elnyúlt őbékaságát

ha alszik ha kuruttyol

a kék tavakban este

s nem tágítva az útból

ül elszemtelenedve

de én tudom: királynő

még akkor is ha ásít

vagy ha békába átnő

Szeretem mindhalálig.

Ne ölj

Meg kell maradni minden embernek

szíveseknek szívteleneknek

hatásuknak kell lenni a szívszereknek

a segítségnek a lótetemeknek

amik feküdtek Budapest utcáin

annak idején hogy együnk belőlük

meg kell maradni

az asztalnál ülve a gyerekeknek

akik a rablótól remegnek

az enyémnek a tiednek

gólkirályoknak jéghercegeknek

beatvezéreknek nyárspolgároknak

itt-ott Alaszkában Fokvárosban

– ugye katedra-kész vagyok? –

szól a beteg tanár

megtörli homlokát

arca fényes a szorongástól

a másik ül az ágyon

bólint előredől hunyorog

meg kell maradni –

[„…már nem lehetett többet ütni…]

*„…már nem lehetett többet ütni rajtam – lenn voltam a földön, csak a kiszámolást várhattam volna még. De az utolsó körben már az agyam sem vett részt – csak úgy tettem, mintha végem lenne –, felkeltem a földről, leporoltam a ruhámat, mert már újra volt – és csendben kimentem a szorítóból. Ők ezt szájtátva nézték – pedig milyen jó bokszoló volt, mondták –, egy kiütésért így megsértődni, ez ostobaság, holnap is van nap – hova megy ez – kérdezték. Nem tudták, hogy nem az történt, amit láttak.*

*Bár az utolsó kör látszatra furcsa is volt, de meg tudom magyarázni: igazából az történt, hogy kiütéssel én győztem – és utána elterültem a kimerültségtől.*

*Elég nehéz meccs volt.”*

M. L.

Baráti vacsora

Barátaink szétszéledtek a szélben,

nagy, pántos bundában valaki felröhög,

a másik pirosan áll, kezét dörzsölve,

és bólogat zavarában.

A harmadik fehér autóba ül

és visszanéz a hátrapillantó tükörből.

L. iszik, mint a dög, izzadt haja lelóg

a gondolataira s onnan tovább a nők fenekére,

le a világ végére, hajába csimpaszkodnak kis majomarcú lányok,

ő a farukra ver, és bajszán húsleves.

De él. Lélegzik, hajszol napot napra, mint

lovat kocsis, üti a napokat,

torkába szeszt tölt, jól teszi, üti

a női tomporokat s a napokat.

A nagy bundás szétvetett lábbal gyanakszik

az utcanépre és a pestiségre,

joggal, dühös – kire, uram, kire? – kérdezhető,

de sajnálja az angyalföldi pincért.

A piros arcú megint bólogat. Épít, házat rak Rilke ellenében,

kődarabokkal védi önmagát

a nem mozduló, de veszélyes sötéttől,

amit lehel este a Balaton.

A kucsmás, a harmadik, aláír, színdarabot

ad el finnül, oroszul, franciául,

nem árul, csak kimérten

aláírja a megdöntött nevet.

Valaki még nevet. Á. Boldogan

válik, cserél, új életet kezd, bízik,

– miben, uram, miben? – kérdezhető,

hogy nem vesz többé senkit feleségül.

Ez hát a nyáj. Szétszéledünk a sarkon,

a szélben, azután a temetőben,

aztán a sörben szétfolyunk, a hajdani

alkóvos-szobás pécsi nevetés befröcsköl

megint a szájunkba – nem változunk – maga az élet változik,

nem is kell háború, elhurcolás, erőszak,

szétszéledünk, az eső arcunkra folyik,

mint a selyemkendő, belepi az arcunk,

a régi arc most vörös vagy szakállas,

komolykodó vagy gúnyosan gyanakvó,

csak Á. derült, mosolya még a régi,

ballonkabátban lépked a fagy fölött.

Hol vannak a vitorlák?

B. ferdén dőlt a rúdnál,

D. bujdosott fehér bőrével az örök nap elől

és forradalmat szított a bokorban,

nem engedve nejének, hogy pucér

mellével napozzon, akár hason.

K. csitította. Mindig csitított, míg

maga is oda nem verte a fedőt.

Csúszunk az időben, fiúk, a vitorlák közé

ólom akadt, a balatoni partot

nem hordja úgy a víz, ahogy bennünket

széthord a víz, a szél meg az iszap.

Csúszik egymás kezéből a kezünk, öröm

ma is, hogy egymásba kapaszkodhatunk,

de magányunk eltakar, mint egy értelmetlen szög,

mely saját arcunkból kiáll.

Megesz az egyedüllét mindannyiunkat,

nyomdák telepednek az arcunkra,

nők lépnek a mellünkre, mint a halottaknak,

gyerekeket hagyunk az országnak,

mint summásoknak éretlen diót.

B. bólogat – gyere el holnap este –, kezet ráz,

vörös, nem önmagát, az egészet rühelli itt a lépcsőn,

szétszéledünk, K. visszapillant az autótükörből,

D. ötpercenként telefonál, addig várjatok, majd

lemondom a függönyfölrakást. L. elúszik

a bajszos semmibe, száján örök hab, gyanakvás, szeretik-e,

szerethető-e?

Á. nevet, hogy össze kéne jönni.

És én vagyok a legalávalóbb.

Hiányoztok örökké. A hotelszobákban,

az agyonizzadt szerelemben, ahonnan

elindultunk visszatérni örökké.

A dögmagányban, a színházak eltévedt folyosóin,

a megváltás elnagyolt pillanataiban,

mikor kezünket

ügyetlenül a léc mellé verik.

Micsoda pestis! Pestis rágja szét

a szívünket, hajbókolunk magunknak,

mint felnőttek a majomtotemeknek,

gúvadt szemünk saját szemünkbe néz.

Szívünket rágja szét a szeretet,

az alapbűn, hogy túl saját magunkon

kerestünk bűneinkhez társakat,

és társtalanul maradtunk velük.

Tehetségünk a kezünk remegése,

sok toll, simogatás, alkohol

remegteti az üres levegőbe

a visszatérhetetlen perceket,

melyekbe úgy kapaszkodunk, mint futó az elérhetetlen célba,

– egymásba kapaszkodunk.

Mindent meg kell enni egymásból,

az elfogadhatatlan, ehetetlen falatokat is,

nyeljük, nyeljük a lakomán, tömjük

az ideges torokba saját Dózsa-húsunk,

mert halottan is Dózsát akarunk.

A prémbundában Dózsa üljön,

az autóban Dózsa tülköljön,

a filmgyárban Dózsa nevessen,

házat Dózsa építhessen,

Dózsa bajsza ázzon a levesben,

ha meghalunk, haljunk meg jobban,

ha meghalunk, haljunk meg szebben.

Áram

Az élet nagyobb áramában élek

nincsenek csak elektromos szikrák

és eltakart rohamok hirdetik

a búvó élet takarhatatlan titkát.

Őrség

Megnéztem künn a csillagot,

hogy jajdul-e. És mit ragyog.

Meg az időt, a feketét,

amint a tájba belelép.

Meg a virágot, meg a fát,

az ember tiszta otthonát.

A dombokat a hegy alatt,

a nem múló arányokat,

sőt, őtmagát a hegytetőt,

amely a csöndes égre nőtt.

Az esőt is, ahogy esik,

ahogyan leereszkedik,

a víz sodrát, a partokat.

Hallgattam rikoltásokat.

Láttam gyikok ügyes futását

és hangyák komor vonulását,

erdőt is láttam, egybe, mint

a hadsereg, vigyázva mind.

Megvizsgáltam a jeleket

amennyire csak lehetett

közelkerültem kívül is,

hogy él is, hal is. Hirűl is

sejtettem ezt, amennyire

tellett tudomásom. De mire

számot s hitelt kell adnom is,

hogy mi szabadít és nyom is,

addigra bizton tudnom is kell,

hogy mennyire van fény, meg Isten.

Eddig jutottam. Nem nagyon

sok, ezt bizony megvallhatom.

Láttam, mert látnom adatott,

szigorú tények, adatok

vannak fejemben. Józanul

ítélem meg, mi van alul

s mi marad meg a hegytetőn.

Ameddig bírja az erőm,

a fülem és a két szemem,

mint őr, feszülten figyelem,

mi történik a vizeken,

a tereken, a dombokon,

őzeken és virágokon.

Gyűjtöm az óriási leckét,

mi történt eddig és mi lesz még?

Vigyázom a fűszálakat

s a változó arányokat.

Ne kérdezz. – Látnom adatott.

De vallani nem vallhatok.

Illúzió

Lesem a cseppek csöppenését

– illúzió. Infúzió.

A haldoklók halkan hörögnek.

– Szánkózni volna jó.

Levlap

Boltív, gyermekszabály,

hátsótudat?

Te vagy a feleségem

s én az urad.

Rajtad át vezetek

hátra,

lelkem köves,

fekete udvarába.

Gyermekeimmel érted

felelek.

Játék ez. Szabály:

a szeretet.

Mindig itt vagy

velem,

te vagy a címzett

s te vagy a levelem.

Rögeszme, téves

gondolat.

Szeretem minden

gombodat,

a ruhád

ráncait.

Szeretlek húsz évig

s pár napig.

Rajtad át vezet az

életem,

mit mondjak neked s te

énnekem?

[Supka Manna művészettörténész…]

*Supka Manna művészettörténész azt mondta:*

*– Te, sört iszik az a lány? És ki ez tulajdonképpen? És bíborra van festve a körme? Még a szeme se áll jól.*

*– Annyira szép?*

*– Na, ja. Én is ittam, rengeteget.*

*– De kibírtad.*

*– Alig. De jó is volt!*

*– Most meg itt röpködsz fekete bársonyruhában a kerthelyiség repkénye alatt.*

*– Apádat szeretted?*

*– Na, ja. De jó is volt!*

Unoka

Mit tartogat mint sorsot en-kezében

szívószállal sört iszik szépszerével

csalékony szemmel ez a kisleány?

bár azt is gondolhatják voltaképpen

e könnyű perc nem tartozik reám

mint a nagyapja ülök csak a széken

elveszve saját sorsom édenében

s közömbösen saját sorsom iránt

mit már mindenki ért talán csak én nem

s ami hamarosan a mélybe ránt

Kik szeretik és kik fogják szeretni

akikhez képest apja-anyja semmi

e csókot szájat sorsa mire szán?

kiről a szemem nem tudom levenni

pedig maga az édes unokám

Csak beültünk a vendéglőbe enni

maceszleves rántott sajt ára mennyi

nem is fordult meg bennünk igazán

jó lenne gyorsan mindenkit szeretni

ezen a halhatatlan délután

Lángokra szabdalt tigrises szemében

ki lobban lopva lángra és ki ég el?

ezen a verőfényes délután

elmúlt életem földúlt édenében

szemembe lobbant en-tragédiám.

Apámmal az ügetőn

Fekete lovak futnak el a fényben

de betartva a nagy szabályokat

visszafogottan elegáns-keményen

emelgetik ragyogó lábukat

hogy valaki elsőnek célba érjen

de tudják hogy vágtázni nem szabad

könnyű iramban szállna át a téren

zsokék úgy tartják a kantárokat

extázisában ahogyan a pap

az Istenig röpül a ferde fényben

s az örökkévalóságban marad

vasárnapok szitáló özönében

a finom felhők raja áll az égen

pejek sárgák hatalmasan fehéren

csak zubognak a gyepen a lovak

pata-dübörgés vad révületében

bevilágítja arcomat a nap

valahol Isten könnyű közelében

gyerekkezekkel az apám kezében

még újraélem ifjúságomat.

Ritának

Szeretlek, szeretlek

tehetetlenül

sápadt arcod fény-görbületében,

utcán játszó nagykabátodban,

elveszett országodban,

piros hattyúlábadban, égszemeidben,

lukszemeidben, gödörszemeidben,

figurás arcmosolyodban, csalafinta térdkalácsaidban,

melyekkel megmászod hátamat, fejemet

dögönyözve, agyonfogva, rámtapadva, megtapasztalva engem,

bemászva, mint a csiga a hegyet, teknős a dőlt fatörzset,

szeretlek, szeretlek

tehetetlenül,

engem elgondoló fejkobakodban, babrált cipőfűzőid hurkolatában,

mikor állad térdedre támasztva nyalod a kirojtosodott végeket,

szeretlek én mindenhogyan,

hanyattfekvő ágyadban, anyádhoz átszaladó szöcskelépteidben,

mikor éjjel futsz, mint a szív verése,

hogy rosszat álmodtál, mese, nem igaz, átlépsz anyád lehelletnyi testén,

különbül tetemen se léphet át ember s odabújsz

a fal mellé kutyaszorítással, kutyamelegében, kutyául,

szeretlek, ahogy az emeletekre nézel, ahol

nagy szárnyon száll a szürke galamb,

fölfelé a kiismerhetetlen égbe,

mely apádnak annyi keresztet adott, hogy egyikre se

tudja magát fölverni becsülettel –

csak csüng rajta, mint a félig akasztott ember,

szeretlek

tehetetlenül,

„te hol voltál – az országban?” – kérdésed gyűrűjében,

mikor mellemre böksz, mint tanító a rossz diáknak,

s aztán elütöd nem-lehető válaszomat nevetéssel –

te, sápadt, karikásszemű, babavérű,

ki hanyattfekve alszol föltartott kezekkel a gyerekpárnán,

mint aki van, lesz, szeretni fog, nagyon, úgy ahogyan kell –

s megadja magát.

Moni

Kis torkodban összegyűlik a nyál,

köhögsz, fuldokolsz,

a zöld párnán forgatod a fejed,

hetven centiméter vagy, de gömböctestedben

már érik a lét gyümölcse,

alakulásod története,

további szenvedés,

füled csigavonalaiban gyógyszer csillog,

arcod tömött labda,

éjszaka testvére, te, fájdalmas gyermek,

szuszogsz, lélegzel, nyögve-nyögsz

bezárva öntudatlan vegetációdba,

mint egy kinéző kutyaszem,

sárkányvillogás, jövendő értelem,

mint egy labda, melynek esze van,

de gurul

törvényei szerint.

Kék – zöld

Ha a párnáján balra fordul át

látom a szemegödrét homlokát

szeme kilángol mint a kék követ

ki Istentől hoz üzeneteket

ilyen szem nincsen Néha egyszerű

kínai porcelánból szűrt derű

aztán fölvillan kínzó fekete

lüktető tű-nyíl lesz közepe

fehéres gömbje még alfába kékül

kék önmagának emlékezetéül

mert aztán lassan hosszan földereng

a zöld vadon zöld fűi közt a csend

s a visszafojtott szűk pupilla-szárny

rebbenne szállna törne vissza rám

a fekete madár s mint vad a vadra

egy pillanatra sem hagy önmagadra

verődik lebben verdes és kiált

mint apáca az áve-Máriát

eseng mesél szentek extázisával

és röpül a kínai falon által

Mandzsúriából misztikus ködök

közül kitör kiáltozik: jövök!

hisz végül csak a zöld van csak a zöld

mely minden füvet fát magába ölt

mohó és elszánt gyöngéd és kevély

és villog mint a kard élén az él

hogy él hogy él hogy él de mit beszélek

nem bírom elmondani az egészet

csak ránézek kék-zöld szemeire

mindegy milyen Szívem szakad bele.

[Összeszámolta…]

*Összeszámolta – vagy háromszázhatvanöt ember köszönt neki állandóan. Színházban, a körúton, intellektuális műhelyekben.*

*Zamárdiban megvolt a régi borbély, negyvenöt éve. Állt az ajtóban, régi hajhullámmal. A Balaton szokásos hullámai vertek. (Verték a partokat.) A strandon egy nagyon kövér pincérnő egy másodpercre ránézett, aztán vízlila halászlét lökött a külföldi vendégek elé. A szőke ház szőke fiatalasszonya a butikban Árpád-korabeli fibulautánzatokat árult bronzozott aranyból, vagy jobban mondva aranyozott bronzból, méltányos áron. K. I. gépkocsi-előadó-főosztályvezető-vezető lett, Pirelli gumikat ajánl – félig dollárért. A nagy szemű ötéves kisleány lesütött szempillával – extra kívánságra – falusi szagú „eredeti” magyar lányokra hívta fel a figyelmét bársonybudoárjában. A horgászboltban magyar pénzért nem kapott német horgot. A pék – jó szagú kemencéi közt – itthon be nem mutatható olasz meztelenfilmekre invitálta. Ildikó-Ildikó-Ildikóként ildikózta az ÁFÉSZ japán gépkapáit. És a plébános is a régi volt. Nedves, földáztatta házban üldögélt, paradicsomlevest evett. Azt mondta: – A falu szélén az a bádogkereszt teljesen el volt rozsdállva. A fele krisztus leesett. Tegnap szereztem nagyszerű bádogot a szántódi üdülő építkezéséről. Van ott egy elég ügyes tetőfedő. Csináltatok vele egy új krisztust. Ideje.*

Szabadság

Minden felébe-harmadába –

feldőlt székek letört bilincsek

közt azt keresem ami nincs meg

a kincs közt amit garmadába

gyűjtögettem egy hálószobába

elhanyagolt gyermekeimnek

akiknek óriási kincset

hagytam felébe-harmadába

egy óriás hálószobába

hol végül nyoma sincs a kincsnek

amit sok elevennek is meg

holtnak gyűjtöttem garmadába.

[Újlőrincfalvára jártak…]

*Újlőrincfalvára jártak a Tisza mellé, akkora pontyok úsztak, hogy nem lehetett kifogni őket. Mindent beborított a vízililiom. Fölötte szállt az ország, a felhők alatt meg a fecskeraj.*

*Mindig ide jöttek vissza, a kis hatvani ember is, meg a madarak. Miért, miért nem? Talán ez volt a hazájuk.*

Füsti fecske

Zorrónak

Köhögsz a csöndben füsti fecske

pedig még messze van az este

ez a fecske még szárnyra kelne

ez a fecske még csicseregne

ez a fecske még énekelne

ha énekelni volna kedve

de most beleköhög a csendbe

A füstben fuldoklik a fecske

pedig mégegyszer égre kelne

óceánokat átívelne

ez a tollá feketült fecske

fekete fecske füsti fecske

ezerszer új hazát keresne

csak visszatér mint a keserve

hazának háznak az ereszre

utoljára leereszkedne

meg-megrebbenve visszaveszve

a falumenti ég-keresztre

ahol megtelepszik az este

Ó füsti fecske haza-keresztre

két szárnnyal van szöggel kiverve

vércsöppös tollal pléh-keresztre

van a világon berekesztve

itt az otthona háza fejsze-

sarló-suhogta kalapács verte

fekete szárnyát fehér keresztre

haldokló hangját hogy kieressze

égbe-hazába mezőre messze

ne félj fuldokolj füsti fecske

jön a nyomodban hazát szerezve

begyűlve fekete seregbe

fecske-krisztusok regimentje –

ég a házad a hazád veszve

köhögj kiálts nyíj keservedbe

verve sikoltozz füsti fecske!

Gyarmat

A katonáknak nincs cipőjük,

de van fejük és fegyverük,

fekete vér csorog erükben

és szívük, mint a fegyver üt.

Köröskörül izgága dzsungel,

hatalmas, csüngő díszletek,

ahol a növekvő halálnak

a tikkadt tigris tiszteleg.

Súlyos kezével, mit alig tud

a fejéig emelni fel,

rumbára táncolt éjszakáin

keresztül is les és figyel,

ki, a fekete katonákra,

vékony, mezítelen nyakuk

ingerlő gyűrűje a mámor

ködén át is eszébe jut,

dundi fejét forgatja, szőrös

szemét befödte alkohol,

a felhőkarcolók tövében

s a dzsungelekben silbakol.

Liánok kötik össze őt a

városok huzalaival,

szívében távoli szabadság

és hollywoodi nő rivall.

De jönnek elgyötört derékkal

félénk fekete emberek,

kezükben meztelen a fegyver

s így lépnek mindig közelebb.

Algíri dal

Szuvas a csontunk, fölrepedt

a szomjúságtól már a szájunk,

a szenvedés csapdáiból

az utakra ki nem találunk.

Mert foltosak, mert rongyosak

és csúfosak voltunk mi eddig,

minket már csak az ifjuság

s a szabadság olaja enyhít!

Hosszú a bajonett, a tőr,

hosszú a franciák talárja,

de villog mögüle a bőr

a fülledt arab éjszakába.

Kiengedték az ereink

falaiból a vérsavót is,

ne nézd a holtat hallgatag,

a szenvedők fülébe ordíts,

hogy föltámadjon, aki dől,

elevenedjen, aki roskad

s a rabság kelepcéiből

fölkeljenek az elnyomottak!

Országmagány

Szép ez az ország, mit akarsz?

Van termőföldje van határa

van vére véraláfutása

szép ez az ország, mit akarsz:

nem les egyik a másikára

se a Suhajda se a Schwartz

már meg is egyeztek a kvarc

értékére a kvarcórára

Sötét a háttér de világít

a mutató hogy hány óráig

maradjunk fönn éjfél után

hogy lássuk a határokat

a termőtalaj oldalán

országmagányból mi marad?

Szabadnap

Mindenütt ötnapos a munkahét

az álmok íve napvilágra robban

mindenki fürödne a Balatonban

lubickolna báván – ha tudna még…

Ó püffedezni jéghideg borokban

mikor a szőlőn lángot vet az ég

és szerelmes szerelmese kezét

nem fogja meg csak izzadt-nagy titokban!

Feledjük lassan Árpád örökét

tétován ásunk puszta sírhalomban

vagy konyakot iszunk az Átriumban

feledve ki volt janicsár ki bég…

Még egyszer magyar lenni egy sarokban!

hol meghúzódni nincs se ágy se szék

de suttogni a maradék hitét

akár falukutató mozgalomban!

Időnket bevonja a kvarcsötét

lüktet az óra aranyfoglalatban

– a szabadság – mit magam is akartam

földhözragadtak lassú ütemét…

Egy elvetélt Kossuthot feje-szép

Széchenyit a merev kirakatokban!

Ha miskárolva és földaraboltan

magyar disznót lehetne kapni még!

Mi csak röfög disznóllik sárga porban

se hús se zsír de benne a vidék

mezők büdös rétek szent szaga ég

bátran elvonatkoztatottan!

Hogy itt döglik meg ebben az alomban

ha körme vész ha a szeme kiég

ledöfik és kivájják a szívét

de visítva is ott marad ahol van…

Összejönne a felhő és az ég

egy nagy-büdös magyar birodalomban

hetedik napján egymást átkaroltan

mindenki szeretne – ha tudna még.

Ország

Csak megalázó helyzetekben

alakul ki a szív a jellem

és így majd egyszer összefog

a magyar és a magyarok

Talán majd összeesküszik

ha a bajokban áll szügyig

addig dalol – jól szól a nóta –

dalol dalol az idióta

Kossuthokért Széchenyikért

és ki tudja hogy még kikért

ellengősen és fellengősen

dalolja hogy magyar erősen

Egyszer egy ember kellene

talán a bája jelleme

hogy összeférjünk mint a baj

magyar a magyarjaival

*Sebezhetetlen* Nem Zsilinszky

aki Áchimot leteríti

és nem is a zsidó Radnóti

katolikusként haldokolni

Nem is Mátyás nem is szent István

erőszakosan alapítván

nem is Petőfi-Petrovics

kit Segesvár halálba visz

Hanem egyként egy magyar nemzet

összeállhatna mint a selymet

szövik száz szálból együvé

rabok tovább nem leszünkké

Petőfiből Mátyás királyból

Zsilinszky Áchim Andrisából

Kossuth dühödt Széchenyijéből

Radnóti sártépett verséből

egy olyan ország születik

határtalan határokig

amely összeáll mint a jellem

a megalázó helyzetekben.

Régi óra

Egyetlen óra van a kezemben

ötvenhat óta egyetlen óra

nem mintha egyetlen óra lenne

ezerkilencszázötvenhat óta

de akkor ez volt a kezemben

valaki a kezembe nyomta

azóta ezt az órát figyeltem

hogy mit mutat a mutatója

ezt figyeltem arany keretben

a számlapon aranyba fogva

hogy mit mutat az egyetlen

óra a karomra kulcsolódva

háromszor is elveszítettem

Tisza mélyén és fuldokolva

az iszapba bukva kerestem

valaki mindig visszahozta

és új órákat vásárolva

ezt az órát nem felejtettem

valaki mindig kezembe nyomta

hogy ez az óra az egyetlen.

Fénykép

Emlékeztek – nekünk nincs meg a kép –

a tornateremből lecipelték a súlyos, alacsony padokat,

a sárgakavicsos iskolaudvarra leszaladtunk, ott volt egy emelvény,

sorban álltunk, mint a kis kivégzettek,

s volt, aki törökülésben ült a földre s az egyik

kis fekete táblát tartott óvatosan két ujjal a kezében,

melyre III./b-t írt kissé eldőlt krétavonalakkal

Krizsán úr, aki mereven ült a padon a nyüzsgő gyerekek közt

s megadva várta, hogy mit hoz a történelem.

Szemben velünk a mester, csíkos nyakkendőben,

maszatos kézzel igazgatta az izgága nebulókat,

kik fölszegett fővel, büszkén, kik lesunyítva bozontjukat vártak

a gépezet csattanására, az izgatott lövedékre –

örökké várnak már, hiába fedte le fekete ronggyal

ugráló homlokát, hosszú fejét a mester,

örökké várnak már, soha sincs meg a képünk,

nem maradt abból a korosztályból, csak a felelősség.

Örökké várnak már, az ég nagy díszlete előtt ez a kis csapat

bátran ül, mereven, a nagyszemű tanítóval –

nincs meg a kép, törökülésben mit se szorít a kezében

Csendes Ádám, a kertészfiú.

Szirénák búgtak föl, kemény bombák hullottak szét a magasból

szétfutottunk mi, derék gyerekek, velünk a csíkosnyakkendős

fekete mester

és az öreg pásztor, kinek arcába fújta haját a szél.

Szétverték ezt a képet bombák, denevérek,

szilánkok hasították föl a gyermek-emelvényt,

levegő ez a kép, a filmen nincs egyetlen fej sem,

iskola sincs, kövezet sincs, tornapad, üres a táj.

Ki merre szaladt? S Gauguin mondaná: hova ért el?

Ki maradt meg a drága csapatból és melyik lélek

állta az idők bombáit, múltja csatáit?

Mindent kibír, ha felnő az ember.

S talán emlékeink is behegednek, a bombaszilánkok

verte sebek, a lélek vásznán a hasadozások,

és minden, minden,

még a gyermekkor is gyógyítható.

Valami

Egy nemzet kellene körém,

egy himnuszt énekelő nemzet,

hogy mégegyszer

ragaszkodjam az életemhez.

Egy aréna-bizonyosság, hogy zeng

a győztest váró stadionban,

azért amiért

valaha bizakodtam.

Egy eldugott tőr kellene,

amit elővehetnék,

egy jót és rosszat torokmetszésig

elválasztó pengét.

Egy kéz kellene. Egy száj.

Egy száj lehellete,

egy nemzet, egy tőr, egy isten,

valami kellene.

Vadkacsák

Hová röpülnek a kacsák?

Melyik házhoz, melyik szigethez

hol az örömnek vége nem lesz,

oda röpülnek a kacsák?

Zöld válluk sárga nyakgyűrűvel

kinyúlik majd az égen át

és kiabálnak a kacsák

fenségesen és egyszerűen?

Toporognak a homokon

ezer lábnyomot beletörve

indulnának a délkörökre,

rugaszkodnának el nagyon:

Hová? Hová? A Duna-víz

sodorja őket, mint a pelyhet.

Honnan jöttek és hova mennek?

Szeretnék tudni maguk is,

de aztán sose látjuk őket

csak ahogy elnyeli a nap

sűrűsödő árnyékukat.

A vadkacsák hová repülnek?

Kik szárnyalnak? Kiket lelőnek?

Vagy egyszerűen hangjukat,

szívüket, szárnyalásukat

visszaadják a Teremtőnek?

Egy tücsök

Van egy tücsök a kertben

egyedül énekel

nem tudom miben bízik

hogy mit érhet el

mert ilyen kitartóan

csakis az énekelhet

aki még utoljára

reméli a szerelmet.

Gyík

Gyík szalad a fűben,

villan a háta,

vékony aranycsík

villog utána,

mint az arany tű,

rezzen a lába,

jelet ír a porba,

rohan a határba,

nézi, de, fogja, de

senki se látja.

Szöcske

Szöcske ugrik,

száll a levegőbe,

két kicsi lába

vékony evezője.

Lába nyomot sem

hagy a levegőben,

fürdik a légben,

mint a tekenőben.

Zöld levelecske

nő a mezőben,

arra ugrik a

szöcske erősen,

mint kicsi tornász

billeg aztán,

vastag izom nő

két kicsi talpán.

Vadcsapás

Egy futó lettem, mint a nyúl

akiben nincsen értelem

szaladok lankadatlanul

és fölbukom és elesem

nem értek én az egészből

semmit sem csak a pillanat

óvatlan tűzgyűrűje fogja

körül a halántékomat

Csak vadcsapás, bagzás, ívás

patakból borból hirtelen

a futó nyúlfejembe nincsen

egy szikra értelem

Szőrpamacs vagyok, vad gazok

lyukak között bukdácsoló

nem érzem amit érezek

érzéketlen sújt arcomra a hó.

Nem állok meg. A vadcsapáson

nincsen hozzátartozóm

A fölfoghatatlan világban

csak a fejemet kapkodom.

Még egyszer összefogni

az erdő, a társ vagy az út szagát!

s őrültség nélkül őrületben

a csillagokba futni át.

A vegetatív szaladásnak

ideiglenes bajnoka lettem.

Nem hiszek se az érthetőben,

se az érthetetlenben.

Tihanyi hegedűs

Este a gyertya nagyobbat lobban

és a sarokban

ő hegedül.

A pap fia,

vak és jól kell hallania.

Lehet, hogy…

ámde a víz fölött

tetszik a húr,

tükörre simul

és elfogy a szőlőkarók között.

A vonót kitapogatja

akár az apja,

aki lát,

de ez a kéz tudománya,

vibrál a gyertya világa,

szedi a muzsikát.

Nincs híre, már neve sincs,

szerelme és szeme sincs,

játssza és játssza a dalt,

könny hull a szemüregekből

s visszhangzik a régi hegyekből

a szél, a virág, a bazalt.

Árnyékok

Kinek mit adott az Úr,

gyereket, tehetséget, áldást,

nyomorúságot, kártyaszenvedélyt,

lakatot az ajtajára, kinek mit.

Nagy testet, erőszakot, hangot,

nagy hősök lesznek ezek, tönkremehetetlenek,

ágyékvetők, buzgók, tudósok, társadalmiak,

ki mi lesz.

Mi hangtalan árnyékainkkal vonulunk a kertben,

összetört kerítések közt bóklászunk,

izzadt lóként fekszünk a szerelemben, és húsunk

a szép szenvedéstől fölszakad.

Kezünket hasunkra szorítva fojtjuk vissza az örökös

történelmi csikarást és a hányingert,

hogy le ne okádjuk a szép vetést.

Életünk elnyúzott regény, visszafelé mi is hősök vagyunk,

hősöcskék,

lábujjaink közt átugrálnak a szöcskék, mintha boldogok lennénk,

havi pénzünket alig kaparjuk össze,

a szélben fogyasztjuk el a vasárnapi ebédet,

a csirke rántott combját lesodorja az asztalról a szél.

De élni fogunk a rések között, a nedves fűben,

nyöszörgő gyermekeinket kézen fogjuk a nevető levegőben,

a tört lécekből játékokat csinálunk és

hibáinkból fölépítjük a világot.

Litánia

Eleven maradni, eleven,

mindig elölről, kificamított

lábakkal is, tört arcvonással,

szétszakadt szemmel,

elejtett zsebkendővel, vérrel

eleven maradni, eleven,

szívvel, szaggal, szakítással,

világegyetem-tudással,

eleven,

kígyó-tekeregve, madár-hidegen,

csillagok mértanával, vesekővel,

csecse nővel, villanyszerelővel,

kibírni –

akkor is, ha szalmaszál

sárga tolla se marad,

kibírni –

így, elevenen,

megváltás nélkül, üres tállal,

üszkös fejjel, földönfutással,

kerítéstelen,

kibírni

megoldások nélkül, pontok, szabályok,

ülésrendek, jó szokások,

fogak nélkül,

elevenen,

megmagyarázások, megértetések, kifejezések,

ügetések

nélkül, pályatevések

nélkül,

tesztek, gyónások, jógák, királyok,

díjak nélkül

elevenen,

vak éjben kinyújtott karral állni

hideg levegőben, strandon, fenyvesen,

kibírni

beszeretések nélkül, holtpontok, elpihenések, kitágulások

fejbőrlazítások, homloksimulások,

hanyattfekvések mezeje nélkül,

fönntartás, önfenntartás nélkül,

emlékkanalak, ragaszkodó bútordarabok, hangyák, hobbyk,

holmik nélkül,

vízbesimulás, vitorlaszál, látvány, levélérkezés, hazaérkezés

nélkül

elevenen,

rendszerezetlenül, rendszerethetetlenül,

kegyelem

nélkül,

mindig elölről, csecsemő-hidegen,

születésesen,

a sors kockaugrásai nélkül, kikapart sziklákkal,

eldobott rögarannyal,

gondolatkombinációk nélkül,

engedelmesen,

erőlködés nélkül,

levegő nélkül,

pénz nélkül

elevenen,

bizonyosság nélkül, biztonság, biztosítás, bizalom nélkül

elevenen,

hitrendszerek, növénykatalógus, udvari tőr-csalások nélkül,

gyógyszer nélkül,

pemetefű nélkül,

priznic nélkül,

beszélgetések, meghittség, kutya-állat

nélkül,

kabalák nélkül,

ház nélkül,

oldószer nélkül,

Európa nélkül,

gyerek nélkül,

fa nélkül,

kar nélkül,

nélküled.

Példabeszéd

A júniusi tájban áll a fa

egekig érő kék-zöld levelekkel

és megtelik réz húszfilléresekkel

az árnyékok közt álló éjszaka,

az oszlopok közt óriási persely,

amelybe hull a csillagok hada,

csak néha-néha látok egyet a

rés mellé esni, mit nem emelek fel.

Zuhan a táj, zuhan az orgona,

hagyom zuhanni mindazt, ami nem kell,

vagy idő előtt, rosszkor érkezett el

sorsom fekete templomaiba,

mert bőséges lesz vagyonom és gyöngyöm,

ha pénzemet az asztalra kiöntöm.

Düh

Tökéletesség, gyönge arc

és gyönge száj és gyönge szem,

elektromos állat lebeg

a haj cirádáiban.

A bőr foszlánya megfeszül,

a lány kinyílik, mint a seb.

Hol a rét? Irgalmazzatok,

ó, emberek, mindenkinek.

[A fák szívét szerettem volna…]

*A fák szívét szerettem volna megérinteni mindég. Mint gyerek, az erdőben arra gondoltam, van szívük a fáknak, ha azt megtalálja az ember, megismeri a titkokat, az erdő mélységét, a világ rengetegét. Ott dobog a fákban a szív, ami annyira fáj, alig lehet hozzáérni.*

*Ma sem jutottam sokkal tovább. Ma is azt a titkot keresem, mely magába zárja a világ értelmét, szelek rohanását, elemek nagy belső rendjét. Csak ezt a szívet ma az emberekben keresem, a bordák rácsa mögött, a végső lényeget szeretném megérinteni, csak egy percre, egy pillantásra, egy ujjal, hogy ne fájjon, csak érezzem dobogását.*

[„Szabadság, testvériség, egyenlőség”…]

*„Szabadság, testvériség, egyenlőség” – ez volt fölírva redisztollal a könyvespolc oldalára.*

Húszéves szerelem

Az ő tragédiája

az én tragédiám

föl van fűzve egy szálra

szem szem egymás után

Nézünk a délutánba

tartásunk végleges

– Vigyázz nehogy a kádba

víz helyett vért eressz.

Parasztlány

Somogygeszti

Indul a lány, fölfogja kapáit az úton,

görcs veri a derekát, mégis a sorra hajol.

Napfény játszik a szöllőn, melle kiugrik,

sorsa a bor sora, és szél veri combja körül.

Két keze a szerelemre virágzik a földön,

mégis a népnek adózik a zöld levelek közt,

ő a világ ereje, mert szíve gömbölyű kő,

áldozat, érdemes, és izma erős kötelű.

Valakit szeretek

Én egy eszmei lényt szeretek,

körözik az újságok, közölték a fényképét, fölismerhetetlen,

én egy eszmei lényt szeretek,

elnézek szeretőim buksija fölött az égbe,

ahol lennie kéne,

ahogy Szűzmária fölment, látni a képeken.

Én egy eszmei lényt szeretek –,

mindenki tudja, kár velem összefeküdni, nem leszek én attól jól,

összekentek egem már vastag rúzsokkal, nevüket mellemre írták, nem segít rajtam,

tejes barátnők, alvatag szájak, csontok, pihék

nekem nem elegek, bőrük ikrája dől elém,

valakit szeretek, énem moccanása közt didereg, nincsen,

nők hónaljába bújhatok mint ideges madár,

combjuk folyama föd be, sodor, tekerőzik velem,

– én egy eszmei lényt szeretek – nevetni kell –

be vagyok csapva a valósággal, verejték gyöngyeit láttam feküdni hártyalemezes mellükön,

becsapnak engem a körmök csodálatosságai,

a térdek fájdalmas csont-kalapkái, becsapnak

a medencék, a teknők, a vájulatok,

nevet a fodrásznő, hogy nincs meg, persze, ismer, meg se lehet,

int a kezével az üvegen át, nem baj, élni kell.

Minden

Minden vagy ami nem lehetsz

egyre ragyogóbb egyre szebb

kirajzolódó mint a seb

amit farkasok ejtenek

a szívemen s ha nem lehet

akkor sem tudok véremet

veszítve élni csak veled.

Börtön

Úgy várlak mint a beszélőre

a hitvesüket a rabok

hogy elmondhassák nagy lihegve

a holnapot s a tegnapot

elmondhassák bűneiket

kit raboltak kit öltek el

elsősorban önmagukat

az őrület kezeivel

de ahogy jössz a folyosón

egész a rácsokhoz közel

minden bűnömet elfelejtem

csak azt tudom: megérkezel.

Galéria

Merítőhálóval von föl a nap

egész magasra a város fölé:

látni a fehér tartományokat

hol tulajdonképp minden az övé

látni a horpadt arcú házakat

a kimagasló könnyű háztetőket

mik a sötétből előugranak

a hóesésből előveszkelődnek

látni Budapest geometriáját

hol a város lakossága lakik

ahogy csupán az angyalok ha látják

a havas utcák sötét zugait

míg előtűnik a galéria

a meredek kis budai hegyen

hol lábának földet kell érnie

mit kijelöl egyetlenegy helyen

s magába rejt a világegyetem.

Lebegés

Csak arra emlékszem hogy éltem

aztán arra hogy meghalok

lebegtem a homályos fényben

de tudtam – a tiéd vagyok.

Szunnyadás

Nem léve – lenni: ez a technika

bármit is gondol az istenfia

átszellemülten ahogyan lehet

égig emelni a feszületet

Fénykép az agyban – aztán meghalunk

a ködpapíron kifinomulunk

nézegetik családi albumokban

hogy ki lehetett ő – és én ki voltam?

Balatoni nyár

Agyamban ég a balatoni nyár

piros-fekete pillangómadár

zümmög Zamárdi régi zugain

ó mennyire szerettem uraim!

Itt fekszem infarktusban bénamód

rúgnám magamról le a takarót

olyan meleg van végig testemen

még most is, uraim, mennyire szeretem!

Vaku

Emlékszel mikor napra-nap

mértük a vérnyomásomat

lesve a közelgő halált

ami most majdnem eltalált?

Én mindenre emlékezem

Hogy szép voltál. Gyönyörűen

hordtad a vállad a fejed

s halálosan szerettelek.

Nap – hold

Villódzni látom a szemedben a napot

s ahogy ragyog a hold ha hűvös este lesz

égi morzejelek a zöld táviratot

boldogan betűzik: szeretlek és szeretsz.

Léda-park

Moccanva moccanok

ahogy a napszakok

lassan és fényesen

fekszem a fekhelyen

Ragyog a gesztenye

Léda szobra mögött

rágondolok este

és reá délelőtt

Napi öröméért

éltem csillagokban

magasztulásáért

mindent beáldoztam.

Sziklák

(Salfedi bohócmester dala)

Emberfeletti nap ragyog fölöttünk

Állunk a sziklán két szerelmesek

Rajongásig mindent egymásba öltünk

Ölelve az egyetlen életet.

(Tihany, Belső tó)

Dália

A szabadságot láttam benne meg

a fölívelőt a szerelmeset

a sietőt a soha véget érőt

a mindig újat soha el nem későt

a szabadságot láttam benne meg

Mint valami végtelen fényeset

a csillagokból érkező szelet

nem evilágit hanem amit álom

áraszt reánk túl a realitáson

valami végtelenül fényeset

Nem tudom hol talán a homlokán

csillant valami? Vagy a jobb bokán?

Kifordult égett zürmögölve lángolt

a tűz szemében Vagy a homlokán volt?

Nem tudom hol talán a jobb bokán

Soha nem volt egy percig ugyanaz

se érett démon se leány-kamasz

mindig csak közte mint a szeme-közte

vadmacska fut a rácsok közt örökre

soha nem volt egy percig ugyanaz

Magamba szívtam minden sugarát

mint szabadság kivánja önmagát

kitárult robbant minden percben égett

megváltoztatni az emberiséget

magamba szívtam minden sugarát

Egyszerűen azt kéne mondani:

láttam a lelket Ez is valami

a fény a tűz talán a jobb bokán volt

„köszönöm benned a lelket a lángot”

egyszerűen ezt kéne mondani.

Veled

Veled veled veled

ahogy a kenyeret

szívében megeszi

a szeretet.

Ad absurdum

Lehet hogy amit nem lehet

azt akarjuk a szeretet

féktelenül fölfeszített

állapotát az elveszett

eldugott szeretet helyett

De egy biztos: hogy jön a nyár

amit az ember kitalál

mint két nevet mi egy ma már

amíg a világ talpon áll:

hogy Csirkegaard és Kierkegaard…

Csillag-szerelem

Talán azért jutalmaz engem Isten

ilyen nagy szerelemmel

mert eddig semmiben se hittem

csak éltem csillagokkal szemben

most itt a csillag – kicsi és törékeny

ember-leány döbbenő horpadó

s megérteti hogy hinni kell fehéren

hogy hó a hó a hó a hó a hó…

Csoda

Én látom őt – és ő lát engem

valami tükörszerelemben

én benne – ő bennem ragyog

egyedül és ketten vagyok.

Találkozás

A fenyőfák fölött a hold

földig fehéren imbolyog

s az utakon osonnak a

félig elrejtett angyalok

Melyik vagy te? Melyik lehetsz?

talán a kőben megbotolsz

s ölembe hullsz a végtelen

selyemkendőjén fölragyogsz?

S én fölfoglak mint földi lényt

ki emberi alakot ölt

mint zuhanó angyalt az ég

mint epilepsziást a föld.

Összhangzattan

Álmom álmodnak megfelel

és ez a baj és ez a jel

hogy össze-visszasimulunk

és álmodunk és álmodunk

Már elhagynálak mint a víz

is elhagyja a partjait

de érzi hogy a víz felett

álmaik összecsengenek

És bonganak a kék időn

az asztalon a terítőn

rohamlik minden mint a hang

belénk szalad a nagyharang

mi szétfeszít és egyesít

hogy fölemel és leszakít

és benned zeng és bong a jel:

„álmod álmomnak megfelel”.

Te-folyosó

(Salfedi bohócmester dala)

Magányod végeérhetetlen

folyosóján csak mint a vak

madár röpülök szárnyszegetten

akárhogyan de lássalak

ezerszer is nekiütődöm

a falaidnak önmagad

leghomorúbb gyermekidőkön

fönnakadt zátonyainak

*beléd* ütközöm aki egyre

– szemem és szárnyam fölsebezve –

közelebb vagy és távolabb:

hogy megértsem az isteni

fényben-falakban mint a vak

hogy nem tudom megérteni.

Világ csudája

(Salfedi bohócmester dala)

Azt hittem, hogy világ csudája vagy,

őrjöngés, álom, nyíló végtelen,

ma azt tudom, hogyha nem vagy velem,

nem vagyok, nem játszom, nem létezem,

felhők fehérje a szemembe fagy.

Azt hittem… Mit? Hogy meghalok teérted,

Mint a végsőkig űzött angyalok.

Ma azt tudom: szívemre térdel térded,

és fuldoklom, ha látom szemfehéred,

és nem meghalni – élni akarok!

Úgy fúj a szél – hiszen most március van –

hogy elrepül a szájam, a kezem,

és a testünkben nyíló tereken

csak vonítok és verejtékezem

ebben az istentelen márciusban.

Zseni, az vagy, kölyöknyi és libányi,

végül is zseni vagy és liba vagy.

A szerepedet könnyű kitalálni:

Azt hittem, hogy a világ csudája vagy,

de annál sokkal fontosabb.

Oltalom

(Salfedi bohócmester dala)

Az oltalom az oltalomban

a két karod a két karomban

a szerelem a szerelemben

a két szemed a két szememben.

Hogy szorítottam oltalomban

a két karját a két karomban

a szerelemben hogy szerettem

a két szemét a két szememben!

És most látom hogy mivé lettem

a szerelmében szerelmemben

és oltalmazva oltalomban

már nem vagyok az aki voltam.

Ezerszer mégis újra kezdve

a két kezét a két kezembe

ha megvesztem ha megvadultam

csak két karját a karomban!

Régi emlék

(Salfedi bohócmester dala)

Én már örökké szépnek látlak

lehúnyt szempillájú madárnak

fölrebbenésnek szárnyalásnak

akár az Isten csudájának

Nekem az Isten sose rendelt

ilyen fontos lényt ilyen embert

ilyen vészesen ilyen egy helyt

vibráló némberi karaktert

Fehér blúzban én annak látlak

ami vagy: kitárt angyalszárnynak

tested fölmagasztulásának

és anarchista diáklánynak.

Ének

(Salfedi bohócmester dala)

Hallom hogy halkan énekelsz

a fogaid között dúdolsz

nem látom csak az éneked

amivel beszősz és befonsz

Csak lassan pergő hangjegyek

fonják finom hálójukat

homályos homlokom fölé

hogy elborít a kábulat

hogy nem látlak de kapkodok

utánad végül mint a vak

a levegőben hogy a hang

fényességében – lássalak!

Csak énekelj! Recseg a fény

szemem hangoddal megtelik

mint zenével a vak szeme

évezredtől évezredig.

Csók-vers

(Salfedi bohócmester dala)

És mi lenne ha csókolnálak

mert csókolnálak ha csókolnálak

a végkifejlésig a bánat

örömével csak csókolnálak

amíg eltűnnél csókolnálak

amíg a válladon a szárnyak –

csókolnálak – kibomlanának

fölemelkednél – madárszárnyak

melegével – csak csókolnálak –

egekbe lebegne a lábad

s én csókolnálak csókolnálak…

Élő ember

(Salfedi bohócmester dala)

Élő ember élő embert

nem szeretett még úgy mint engem

te szerettél és én szeretlek

élő ember élő embert…

Most ha kiadnák a parancsot

meg kell halni ahogy parancslod

én vagyok az aki meghalok

s te is meghalsz ahogy meghalok

Most csak a fény van agyonvakító

egymást a gödörbe taszító

ez már alig ember ez már alig ló

egymást a gödör mélyébe tipró

Ha így szeretlek ha így szerethetsz

ennek már vége soha nem lesz

ez már csak fúló fékevesztett

futás a fájdalmas szerelemhez

Két test

Az ágyra vetve fekszik mint a rongy

a test maga cipőtlenül a térben

ki valaha a hősök hőse volt

puhán hever önmaga ellenében

Milyen napfényre örült és dalolt!

ha maga élt is szurok feketében

rajongó sasként röpült ragyogón

maga az Isten sem tarthatta féken

Ha unta is pihenő társait:

szárnyra ragadta nagy komédiában

mint akiben fekete tűz lakik

s remegve rázza földöntúli áram

Alulról röppenve az égre szállt

vajákosan súrolva már a földet

halálosan emelve önmagát

oda ahol felhőnek lenni könnyebb

Edzették mint a húrt és ideget

kérlelhetetlen megaláztatásban

most itt hever ahogy egy idegen

rongytestével osztja meg az ágyam

Most itt az ágyon súlyosan pihen

s egy percre sem hisz már a győzelemben

s az őrület fehér tüzeiben

hová jutottál édes ismeretlen?

Kezem

Kezem kezedre hullva

bizonnyal éhezem

hogy nem eteted bújva

kezeddel a kezem.

Nem eteted elégszer

csak néha napra-nap

kezemből mint az ékszer

ha az éhség kicsap.

Köd

Elmondhatatlan ködben élek

hogy nem tudom már hogy ki vagy

de azt remélem megérintem

a ködben a halántékodat

üvegverőfény bőrpalánta

magától elzárt lányalak

de kinyúlok az éjszakába

és megérintem hogy ki vagy.

Minden levél

Minden levél és minden alkonyat

neked babuskál, neked tartogat.

A föllobogó fényes nyári tűz

forróságával az ajkadba űz.

Szádba, szívedbe, fogaid közé:

örömmé égjek, váljak derűvé.

Neked emel az ég fölé a táj:

örömmé érik bennem a határ,

hogy fölragyogjak neked mint a nap

neked tartogat minden alkonyat,

neked babuskál mindegyik levél,

amely szerelmes ujjaidhoz ér,

ha végül végig egy leszek veled:

szerelem-nyár, szerelem-őrület

láng legyen testünk és láng a ruhánk,

ahogy maga az Isten szabta ránk…

Műhely

Belőled élek köznapi világ,

hozzád kötöznek gyökérrel a fák,

szél építi a beteges sarat

és kék virágokat nyit az agyag.

A föld csinálja az embereket,

bőre alól jön zegzugos meleg,

teremti százszor a gondolatot,

hozzá térnek meg gyöngék és nagyok.

Az út belé van vágva, mint a kés,

harsány a nap, ha küszöbére lép,

egymáshoz illeszkednek a kövek,

kirakják az emberi kerteket.

Hegyek és tavak dolgoznak velem.

Táplál a só és nyugtat a verem.

Szerszámokat és díszt hasít a fém

magán. Így élünk a világ meg én.

Fürdőző

Drága edény, alabástrom drága edénye, pirosló

érrel vert koszorú diszíti belülről a bőrét,

tüske dereng így át a fehér hús lágy szövedékén,

annyi a kép, de belül, mint forró ólom a formát

tölti ki, futja be súlyos nedve a bő szerelemnek.

Bőre hideg. Most vette le teste körül tovalengő

híg melegét saját terébe fogó kusza ingét,

fojtogató levegő-páncélja fehér fonadékát,

mit teletöltött perzselt éji szagokkal, a fűszer

vak gyönyörével, duzzadt nagy melegével az ágy.

(Óh,

drága tagok, vizszintes rőt tüze mozdulatoknak,

lassú, olvatagon és álmatagon haladó comb,

a lepedő mereven suhanó vizén kicsi csónak,

mely alig is, ha alélva-vigyázva, ha centire moccan,

hogy parazsával társa fehér közelébe se érjen,

aztán mégis ütődik a zengő bőr, a meleg hús,

forrón símul a csípő, mint egerek harapása,

az idomok, a térdek ütődnek, döng a sötétség

kék takarója alatt a lábaik gömbölyü éke,

mint a kő, mit a déli arany nap átmelegített.)

Borzong most a hideg levegőn ez a mell, puha selymén

apró pontba rándul ideg bimbója taréján,

málnavörös, friss húsa a reggeli pára közé ér,

áll mereven, hüvösen nagy gombja, illatozó fürt.

Kék a lavór, repedezve, kitörve látszik az alja,

csillog a víz üvege, csiszolatlan, sokszemü ékszer,

tükre fölé behajlik a test, két melle gyümölcse

leng pirosan, kiszalad a hűs vonalak keretéből.

Ujjai nyúlnak már, beletörve a víz üvegébe,

testét jéghideg áram futja keresztül, nyögni

kéne belé, behasítja a bőr lemezét a hideg víz

éles kése, a lány meg szórja kezével az apró

tűhegyü kínt magára, hogy vibrál bőre alatt a

gyík, futkároz erre meg arra a test üregében.

Kis keze, melyet a kéj oly durván görcsbe szorított,

most szaporán, mint fürge halak, muzsikázik a vízben,

és tenyere halovány kanalával öbliti vállát,

majd szép mellét fogja külön, mint jéghideg almát,

mintha bizony nem övé, idegennek volna a melle.

Ujjai közt benyomódik, mert beszorítja, hogy el ne

csússzon a szappan elől, de kicsúszik így is a fényes

körme közül, hogy újra el kell fogni, találni.

Óvatosan bekeni, most siklik rajta a szappan,

mint az olaj, két kézre fogja, mint idegennek,

aztán mossa, a vízzel öbliti lassan a héját.

Múlik a nyár. Már hosszan, ferdén szállnak a felhők,

mint ideges madarak, nagy szárnyuk verdes az égen,

húznak a légben, erős, keserű szél fújja a tolluk,

kék tarajuk lebegőn vész el, hogy már sose látom.

Üzenet

Irreális dolog

várni levelet

azoktól, akiket

nem is szeretek.

\*

Mégis jön az óra,

mégis jön a perc,

hogy az ablakokban

kifele figyelsz.

\*

Jön-e a levél és

jön-e a papír,

amit elfogódva

a szerelem ír?

Vándor

Még várom, hogy majd holnap megszeretsz,

megérkezem türelmesen, ahogy csak

egy idegen tud, aki kékeres

kezével minden házba bekopogtat.

Nem úgy vadul, arcod arcomba fúrva,

mint ismeretlen, égő darazsat,

mely behatol a legvégső azúrba

a szem mögé, ahol a könny fakad.

Nem úgy vadul, tárulva, női módra

adod szíved a bordáid között,

mint vörös labdát, közben kirabolva

azt is, amihez nincs semmi közöd.

Nem úgy, hogy vársz az éjben, mint a lámpa,

izzó szemeddel nézve a sötétet,

s a pokrócok ideges oldalába

csavarva ülsz, mint otromba cselédek,

hogy csigolyád is reccsen, jövök-e,

a feketülő útakról letérek,

be a kis házba, ahol menedéket

nyújt majd a test s a lélek ördöge?

Az izgalom kis csatornáiban

nyilalló csókkal nem lehet szeretni,

kevés a kar, hogy átfogd testemen

a széles kínt, mit nem bírok levetni.

Még várom, hogy majd megszeretsz. Ahogy

a vándor énekel egy végleges dalt

valakiről. Ruháid fölkapod

s az útakon tökéletes leszel majd.

Húszévi szerelem

Én már nem tudom visszaadni

amit te adtál nékem

ösztöneidből összenőtt

bogáncsvirág az én fejékem

Én már így fogok tündökölni

elveszett homorú király

kinek a sebzett tisztelet

a királynő miatt kijár.

[Gyerekkorban két foglalkozás…]

*Gyerekkorban két foglalkozás áll az ember előtt, vagy cowboy lesz, vagy indián. Ő maga ezeket ólomba öntve látta. Müncz tata kis trafikjának kirakatában, fényes papundeklidobozba voltak fölvarrva hat pengő hatvanért. Sok pénz. Tom Mix és Csingacsguk vetélkedtek fényes fekete lovakon, és egyéniségüket és vállizmaikat kidomborítva lovagoltak be a társadalom halhatatlanságába. Becsületes nyíl, becsületes forgópisztoly.*

*Gyerekkorban jó.*

Indián

Nem akarom utolérni folytonosan magamat

egy ideig hanyatt dőlve süttetem a hasamat

hogy a nap a számba szálljon s lefolyjon az arcomon

és az Isten maga is csak nevessen a harcomon

ahogy folyvást hadakozom minden ellen s ellene

hanem legbelső rugómig töltsön el a szelleme

ne akarjak rendbe rakni minden percben másokat

ne húzzak a kézelőmből mindig elő ászokat

hogy én nyerjek csak a kártyán szemkitoló pókeren

inkább még a megalázó vereség is jó legyen

ne töltsem fel ezer volttal mindig a battériám

eleresszem fülem farkam fennen mint az indián

ki ha elhever is estig bármikor talpon terem

aki nyíllal lő a napba s eltalálja rendesen.

Szék

Egy széket tartok a sarokban,

hogy leülhessen, ha betoppan

valaki – és lássam, ott van.

Akárki jön, csak mindig lássam

abban a szoba-beugrásban,

Isten betonos árnyékában.

Még senki sem jött. Fülelek csak,

hogy a lépcsőkön csak fölcaplat,

dörömböl, ordít, mint a hadnagy.

Ujjongna, sírna őkegyelme,

leülhetne és ott lehetne,

míg élek. Aztán elmehetne.

Istenfehér

Add nekem azt a holt hitet,

Istenem,

Hogy nem kell ám fenékig inni

S kelyhed szent borából elég

Egy korty: hinni.

Ady Endre

Hegyibeszéd

Van egy bizonyos hegyibeszéd,

egy elmulasztott ifjúság,

mire az ég ráborította

magát, mint egy üvegbúrát,

szamárháton, madárhónaljban

jött Isten kócos ügynöke

közénk, megálltunk, mint az őrök,

akiknek kellő ördöge

van Isten ellen, zengve álltunk,

acélsisakunk remegett

a duzzadó erőtől, – bátran,

és őriztük a hegyeket.

Őriztük csacska birtokunkat,

férfivá érett jó korunkat,

patak vizét, vigyorgó almát,

virágok s gyermekünk nyugalmát,

rőt csillagok vidor futását,

augusztus-éji látomását,

az ízes, csorgó nedveket,

elrohadó betegeket

őriztük durva türelemmel,

mint zsákmányát őrzi a medve

kegyetlen, tövises bozótban –

szorítottuk a földeket – de

a tó fölött, patak alatt

van egy hegyibeszéd,

mely a hegyek fölé emelte

az ember hősi szégyenét.

Család

1

Száll a szél a fák között,

megy a hal a tóban,

emberekben száz között

legalább egy jó van,

ne mérgelődj, ne dühöngj,

minden ember alszik,

alvó ablakok között

megtalálod azt is.

2

Száll az égen varjúpár,

szárnyait kitárva,

s azt mondják az okosok,

minden varjú árva,

pedig nemcsak úgy lebeg

a két szárny, hiába,

mindenkinek megvan a

maga varjúpárja.

3

Három gyerek nem gyerek,

csak úgy szép, ha négy van,

csak az tudja igazán,

akinek elég van,

de ha ülve látszanak

asztalnál derékban,

nálunk még a királyok-

nál is jobb ebéd van.

4

Asztalomon négy virág,

mindegyikük rózsa,

vörös, piros, rózsaszín,

bíbor takarója,

és ha valamelyikük

nem is volna rózsa,

úgy szeretném akkor is,

mintha rózsa volna.

5

Ötre nem jut elég pénz,

kevés pénz se, sok se,

üsse meg a nehézség,

a lámpákat oltsd le,

ülj inkább a sötétben,

mert jobb az az ország,

nem látnak de legalább

egymás kezét fogják.

6

Halhatatlan hatosok

történelmi példák,

a kiszabott keretet

hát eggyel se lépd át,

aki összetartozik

el is válhat egyszer,

de a hibák házában

ember csak az ember.

7

Nincs már annyi, mennyivel

heten kéne lenni,

ha hiszed, ha nem hiszed,

annyi mint a semmi

ez a sok fő, ez a sok

ember és emberke,

a hetedik az isten,

vagy csak a szerencse.

Figura

Testem verve vasszögekkel,

csüngök egyre künn a fán,

vékony, lanka pléh vagyok csak,

csavargó sem áll alám.

Szenvedésem, mint a gyémánt,

késő éjjel is ragyog,

én eleget irgalmaztam,

ti is irgalmazzatok.

A csontom megtöretik,

ölnek kicsik és nagyok,

megfeszítettek, pedig

mégcsak Isten sem vagyok.

Egyetlen

Sorakoznak a polcom élén

Gauguin, Velasquez és Degas,

s én arra gondolok, a végén

mindennek el kell múlnia,

hogy te maradj meg szűkösen

és kifosztottan, mint az oltár

a gyertyák között pénteken,

ahol engem is feláldoztál.

[Az ellenőrző vinyettáját…]

*Az ellenőrző vignettáját első elemiben az anyák töltik ki. Szép, régies betűkkel. Aztán saját maga a tanuló. Aztán nincs mit keresned a földi téreken.*

Üzenőfüzet

Lassan lejár az üzenő idő

lassan lejár az üzenőfüzet

s előtüremkedik a szédítő

felhők közül a végleges szöveg

hogy megbukom istenből A tanár

utoljára még figyelmeztetett

hogy legyek szorgalmas ha már

nem leszek jobb és engedelmesebb.

Hózene

Élénk vagyok és cimbalom

és rőt medencetartó

a hó megjön a nádköpű

máig tartó karácsony

és visszanéz a jó öreg

a ló öreg a hajszál

kiválik a fene nagy úr

mellesleg eltűnődik

csupa barom és cimbalom

a kettős élű kés ragyog

belehatol kiáltozik

a hó fölött a vércse

uram én nem gondolkozom

hatszázig számolok se

úgy alszom el mint kisfiú

törökmézű szerájban

Hahó az Isten nagykövet

utolsó nád letörve

marad a tó a hó a jó

szemérmetlen divatja

alkonyat nem jő cimbalom

hallatszik minden este

borzong a fülbe a zene

az őrültek kinéznek

emelkedik a hóvonal

már mellig ér vízszintje

és boldogan balgatagon

ugrál a cinke a havon

a cinke a picinyke

De profundis

Én azt hiszem amit már nem hiszek

hogy kinyílik az ég felettem

és lesz erőm még összeesnem

mint a futók vagy szelídek

és elragadnak innen engem

Akaratomon túlra hol

már jobb vagyok mint aki voltam

úszom vízszintes fájdalomban

kiállva azt mit ki nem állok

kipróbálva és elhagyottan

Nincs szakállam nincs pőre ingem

a szél fújja az arcomat

könnyen mint a parancsolat

mondván: nem élhetsz így sem – így sem

és elragadnak engem innen

Már csak idegenekben bízom

fakéregben hamuban tálban

árokban elragadtatásban

hogy elesem végig se bírom

már csak kőben bízom vagy szárnyban

Kőben ami agyondob engem

vagy szárnyban ami fölemel

és az erdőkbe ragad el

hogy lesz erőm még összeesnem

és elragadnak innen el

Hús nem vagyok vér nem vagyok

kenyér se bor se másokat

megváltani jó nem vagyok

kinyújtom mindkét mancsomat

nem messiás – csak áldozat

Illeszkedik a kő a kőhöz

az ismerős az ismerőshöz

bújja állat az állatot

azt sem bírom mit vállalok

már csak a testi súlyom őriz

Milyen a kezek árvasága

a combok nedves hajlatán

és az utolsó vacsorán?

A kegyelemnek nincsen szárnya

a kegyelem maga a szárny.

Egy

Nem látok, nem adatott

látnom.

Úgy élek ezen a

határon.

Billenve erre-arra,

látás

és vakság között nem látom azt,

amit lát más.

Mert mélyen egy bennem a szó

s a kép,

a gyökér és

a vidék.

Egyetlen szálon tartom

a tájat,

jó azoknak,

akik látnak.

Mert sok ez így,

sok,

amit mondok

vagy mondhatok.

Én vakon,

feketeségben

az örökkévalóság

tűzhelyét érzem.

Melege száll a földnek,

illatok dűlnek

s szava kél

az egylényegűnek.

Vizsgálóban

A vizsgálóban ülök, mint a rém,

nagy a fejem és gömbölyű az arcom

mint görög színészek a maszkjukat,

ábrázatomat magam elé tartom

és átbeszélek rajta, a közeg

mögött mered a fog, vihog a nyelv:

amit kiálltam kéken s feketén,

az én számban most mind életre kelt,

s magamnak is mókázok szerfelett,

grimaszt vágok az üres levegőbe,

hogy higgyék el panaszaimat,

miket nem hisz el még a szeretőm se,

mert hihetetlen ilyen gyötrelem

és humoros, végülis kellemetlen,

ülök a vékony, támlás székeken

s kidüllesztem bozontosan a mellem,

hogy ide üssetek! (de üssetek,)

legalább, hogy jócskán szenvedni tudjak!

Benyúlnak és megmentenek talán,

de eltörtek a fények, mint az ujjak.

Fény

I.

Rettentő minden, ami van,

fájdalmas íze van a szádnak,

a körülötted lévő levegő

az ing mellett nyakamba árad,

karod úgy verdes, mint az olló,

a húsok mélyét metszi föl,

ragyogva s némán leng elébem

a tested, mint egy nagy tükör.

Belőled álló felület

a fal, a levegő, a tárgyak,

úgy villogsz, mint a szemüveg

mögött az arc, ereid fájnak,

lemezekké, aranylapokká

változtál, ég és metsz a bőr,

olyan síkos vagy, míg szived

reámzuhan és összetör.

II.

Rettentő minden, ami van,

reszket az asztal, mint az állat,

nyüszít a napban és remeg,

ijesztő gömbölyű a hátad,

mint egy tojás, olyan fehér

s olyan törékeny, hogy lehet,

betörik majd az is, ahogy

te is betörtél engemet.

III.

Forró, fehér a tál, a tér,

a tárgyak is mezítelenek,

nem látszik, csak a csont, az él,

elvesztették a bőrüket

a vázák és a bútorok,

nyers és anatómiai

minden virág, merednek a

kis izmos székek rostjai,

föl van szabdalva általad

és ki van vetve sebesen

mindaz, amit hat év után

még meghagyott a szerelem.

[Történt valami jóvátehetetlen…]

*Történt valami jóvátehetetlen. Veled, velem, a bútorokkal, éggel-földdel, kakasokkal – mindnyájunkkal. Talán nem ma – tegnap, öröktől fogva, vagy egy perccel ezelőtt. Személytelenül, vagy személyesen is. Olyan mélyen, mint vízmederben a talaj sebe; mélyen, mint vágtató lóban a gyönyörűség. Félni kell, szédülni, nyöszörögni.*

*Ősbűn ez, eredeti bűn, vagy csak egyszerűen a kapcsolatok elmozdulása, hogy elvétjük egymás kezét a sötétségben? Nem lehet ebben az állapotban élni. Meg kell váltani a fákat, a lesodort háztetőket, a csodálatos gyerekeket. Elő kell venni indián varázsvesszőket, latin íráspálcákat, Dosztojevszkij epileptikus rángásait, néger tamtamot és elektronikus sípjainkat – ráolvasással, késsel, ugatással, tapogatózó holdbogárral, de meg kell menteni valamit. A hitünket.*

Radnóti Miklós emlékének

I. Bevonulási zsoltár

Én afféle ember vagyok, akinek szentelt barka van a kezében

s magam is szamárháton vonultam be Jeruzsálembe.

A májusi lapok is írják, hogy nagy költő vagyok

és közölni fogják verseimet.

S bár fogd-megek lesik botladozásaimat,

mint jégen a szamárét,

és tudják, hogy nem bírom egyensúlyban tartani a fejemet,

mégis élek.

Kék ég van fölöttem, tegnap is figyeltem,

madarak szálltak el és nőtt a fa

s szent emberek jöttek s kezükben hozták

szattyánbőrből készült vékony saruimat.

Két üdvözlet: égé és földé,

sok hozsánna, kellő alleluja

fogadott, ahogy mentem, mint halvány hold az égen,

de gyilkosaimat alig tudták leszorítani egyéb emberek.

Türtőztették magukat velem szemben nagyfejű írók is,

legszivesebben leköptek volna, de mosolyogtak

s utóbb csak az asszonyok tartottak ki mellettem,

mert nekik van szivük,

kalácsot csúsztattak lopva bő köpenyem zsebébe,

s néhány, hajszállal átcsavart kulcsot dugtak kezembe,

szemükben könny fakadt, csak nem ejtették el,

mert tudták, hogy így jobb nekem.

Látod, nem vérezek. Miért? Magam sem értem,

lehet, lehet, hogy ez a rendelés,

a füvek között ki kell bírni a hangot,

bármily kevés.

Húzódik el az árnyék az útból,

vége a körmenetnek

s mindössze hárman ülnek velem az olajfa-illatú menyegzőn,

akik szeretnek.

II. Az idegen zsoltára

Uram, megdobáltak sárral és

összekentek,

ellenemre törnek,

rám fenekednek,

elkerítenek és nincs

utam,

keress a

faluban.

Ott lakom én, gonosz emberek

nem értik

felebarátjuk magos

szenvedésit.

Gyanús nekik ez az erőmutatás, ez a

siker,

ahogy elbánok szivem

ellenségeivel.

Barátaim levennék a fejem,

hogy lássák,

mennyire tart bennem az asszociáció

és az alázatosság.

Meg akarnak bizonyosodni

mindenképpen

hogy igazat

vall-e a képem?

Kinn didergek

a hóban,

annyira viselem a bajt,

ahogy csak lehet, valóban.

Tóba löktek, hogy úszni

tudok-e,

nem tudom, Uram,

hogy elég ok-e

panaszra ez, de

fáj,

hogy nem fogad be

se az ég, se a táj.

Kenyér

Kidudorodik arcom, mint a sár,

ha mezítelen lábbal rátaposnak,

pépjébe durván rengeteg sivár

vonást dagasztanak bele az ujjak,

hogy keljek meg az iszonyú kelésre,

amit erjeszt a fekete kovász,

vigasztalan elváltozásban és e

földön legyek sebek közt duzzadás,

nőjek, bezárva keserű kenyérbe,

amely belülről habzik, forrva-forr

s kívülről alig láthatóan, élve

szűkül a szemrés, ferdül el az orr,

arcomon áll az esztendők sora,

tapos, tapos, amig csak nem nyű el,

engem is Isten alkotott, csak a

kezét feledve, lábbal és dühvel.

Nap

A természetben élek én

elveszve mint a gyík,

futok, futok és nem lelek

a körben valakit.

Ő néz reám, a napfejű,

ezer fekete ág

mögül kísér, száll, imbolyog,

nem láthatom, de lát.

Próféta

Embert ölök szavammal és támasztok

vizen habot, sirálynyi rebbenést,

te csak köszörüld élesre a kést,

én megmetszem a fát és a harasztot,

hogy nőjenek, mint égi rendelés,

águkra gyűjtve sok gyümölcsüket,

élükre pompát, kard és rémület

között tanulják meg a cselvetést.

Ember s állat közt mondom el szavam.

Gyümölcs-virágos és haszontalan

s a tüske-vérző, hosszú bokrokon

és csipegetve, mint a parazsat,

mert én vagyok a birka-áldozat,

ki old vagy pusztít. Hát megfontolom.

Absztrakció

Az Isten absztrakt – én is az vagyok,

a létezésünk megragadhatatlan,

ő is van, én is, ő is lehet, én is,

míg vergődünk egy bizonyos alakban.

Aztán majd ő lesz – végérvényesen

a játéktér, a kűzdelem, a forma,

míg én értetlen bekeveredem

egy tovaszálló és hamunyi porba.

[Akárhogy csűri-csavarja…]

*Akárhogy csűri-csavarja valaki – az a kis forradalom tizenhétben nyomot hagyott az emberek gondolkodásán. Hiszen az emberekre nemcsak filozófiák hatnak, de forradalmak is. Szegény Vágó Márta még milyen lelkesedéssel említi a külföldi tanulmányutat, a húszas években bizony mennyire külföldiesek is voltak a szellemi emberek! Ott – kinn – igen – minden. Külföldi egyetem, külföldi filozófiák. Nietzsche, Freud, Jaspers, Heidegger, Bergson, Ortega y Gasset életre-halálra szóló vitákat váltott ki a legjobbakból is: ez volt a szellemi élet.*

*Nem tudni, mi történt.*

*Egy világháború is, az biztos. No és egy világ-újrafelosztás. Ezentúl nem úgy fekszik a világ, ahogy azelőtt feküdt a térképen, pompás színfoltokban.*

*De annak előtte is volt világháború, épp Vágó Mártáék sarkában.*

*Most ugyanúgy vitatkozhatnának az emberek Sartre-ról, Teilhard de Chardinről, Camus-ről, Konrad Lorenzről…*

*Kevesebbet vitatkoznak.*

*Reálisabb lett az európai lét. Kevésbé szellemtörténeti. Reálisabbak lettek az európai kultúrkincsek, a reimsi dóm,* a párizsi Notre Dame, a velencei Szent Márk. Mert mögöttük emberek élnek. Éhező, eltördelt, fölszabadulni vágyó emberek. Mert az ember talán nem az abszolút, csak a relatív szabadságra vágyakozik. Nem az egyházi tiarás pápáról vagy annak halhatatlanságáról vitatkoznak, nem az elméleti szabad akaratról, hanem Aldo Moro meggyilkolásáról. Nagyobb lett az ember, mint a kincs? Mint egy kártyatrükkben – itt a pirosból a pirosban igyekszik rámutatni – az igazi lapra?

Az ember a tizenhetes forradalommal nem a filozófiák, hanem a forradalmi cselekvés erejét találta meg. Függetlenül a gyakorlat buktatóitól, a filozófia és esztétika gyermektartományát a vágy és cselekvés szabad költözködési jogával cserélte fel. Ebből a szemszögből anakronisztikusnak tetszik az egyébként örök mementóként megmaradó londoni Szent Pál-katedrális – látványa.

Talán nagyobb lett Európában a zsarnokság? Mindenesetre nagyobb lett a szembenézés igénye. József Attilának vad és szomorú játéka volt a szembenézés, a „nézzünk farkasszemet” – személyes, kérlelhetetlen vágya.

„Nézzünk farkasszemet” – mert az ember lett a kincs. (József Attila kettős tudatú mosolyának bátorságával: „Álmomban engem körülvettek, álmomban engem kinevettek: »Hehe, hát ennél van a kincs, ami nincs.«”)

Európai körutazás

Nem érdekel Európa

fütyülök Európára

fütyülök a körutazásra

nem érdekelnek már a gótikus templomok

a Loire menti csodakastélyok

a kiszámított állomások a háromsávos autóút mentén

fütyülök a csodazegzugos Amszterdamra

Párizs festőnegyedére a párizsi metróra

a breton tengerpartra

a svájci Alpokra külön

Nem érdekelnek az ügyesen beváltott valuták

a megspórolt kemping-vécék

és a londoni Soho sárga figurái

Fütyülök a Shakespeare-i Stratfordra

a doveri sziklák ragyogására

az ismeretlen arcok regénytörténetű özönére

Undorodom a hónapos végigrohanástól

a megtervezett kis nyomorhotelektől

s a hastingsi napfölkeltétől és ráksalátától

Hányok ha a mórstílusú spanyol katedrálisokra gondolok

a megbocsátó fölényű olajos arcu kis butikosokra

a vékony csípőjű miniatűr szexbomba utcalányokra

a hóragyogásu Mont Blancra

Hányok a Kleekkel tömött múzeumokra

az ötven Gauguinre negyvenöt Picassóra

s külön a bruxelles-i poliklinikára

az Unesco üveghomlokzatára

s a stonehenge-i őskori kőleletekre

Nem érdekelnek a világbölcs eszmecserék

kitévedt álmagyarokkal félszivű röhögő kis milliomosokkal

tervezőmérnökökkel autósofőrökkel nőgyógyászokkal

s az érdeklődő középbalos francia entellektüelekkel

akiknek piros szájaszélén olvadt tartár ragyog

Fütyülök a piszkos kis Szajna bérhajóira

a mosolygó arab vendégmunkásokra

az ajándékba kapott kézigránátalakú gyönyörű sötétzöld üvegű Seguinekre

s az ötletes piros-fehér színű cigarettadobozokra

s magára az acélragyogású Genfi-tóra

S okádok a diafilmekre a mesteri felvételekre

miket majd itthon nézegetünk a csönd óráiban

a lesötétített budai hálószobánkban

Okádok a színes levelezőlapokra

Egyrészt nem akarok futóbolond világkapkodó lenni

aki mesterségesen összeszedi tíz perc alatt vakuvillanású élményeit

mert tovább kell rohanni mert mindent látni kell

amibe Európa beledöglik

ami Európát élteti mamuthatalmakhoz dörgölőző kis hímringyóként

vélve hogy így fönntartja magát

s megmenti eresztékeiben rothadt kultúráját

ami túldesztillált parfőmjeivel mérgezi a halványpuffadt európai arcot

ami enervált hajmosószerei lakkos fényében ragyog

miközben lakosai fejéről elfogyott a haj

Inkább élni szeretnék egyszer fél évig egy délfranciaországi

vagy magyar tanyán talán élni mégegyszer egyfolytában

hogy nyitott szájamba befújjon a szél

Másrészt utálom az ügyeskedést

amivel jó öltözetű és tökprimitiv belga rendőrökkel tárgyalunk

hogy megbocsássák ügyetlen kis vétségeinket

vagy alkudozunk egy kisvárosi penzióban egy olcsóbb gezarolszagú szobáért

vagy mosolygunk hogy leszarják a galambok Hugo Victor sírját a temetőben

vagy külföldi kivágásokat gyűjtünk nagymellű playbabykről

szétnyitott lencséjű premier plan tátogású vaginájukról

melynek szélén óriási fekete szőröcskék ragyognak a nagyításban

s ha ingyen kapjuk meg is köszönjük illedelmesen

s itthon a spejz falára szögezzük hogy legyen étvágyunk a sertéskarajhoz vasárnap

Harmadrészt görcsökben fetrengek

énem falát úgy szorítom vissza két kezemmel mint a hasamat

hogy szétfröccsenve az utcára ne dőljön

kapkodok elhagyott gyermekeim után

kiknek arcáról szinte örökre letörölte életem száguldása a hajnali harmatot

a szétrepedésig átkarolom az összezsugorodott országot

hogy testemen érezzem eleven sebeit

s jéghideg szivemben dédelgetem sorban elhulló öngyilkosait

fogom össze kevés szeretteimet kitárt karral

mintha láthatatlan levegőkeresztre feszülnék

vagy mint a fejvesztetten dühöngő gazda próbálja összeordítani

maradék jószágát de érzi

nincs erő benne nincs valóság szeretet nincs

vér nincs izom már bensőség pedig annyira szereti őket

Agyam üres már s most kellene még

megalkotni valamit amiről csak én tudok

szabad friss aggyal s ehelyett

a fosztogató élet és a megaláztatások sűrű villanydrótjai közt

az már olyan mint a pályaudvar ahová egyszerre harminc vonat befut

S nincs már állomásfőnök

Mindezekért mondom ezt s nem utolsósorban azért

mert már csak

a nemlétező

istent keresem.

[Suhajda Józsefné…]

*„Suhajda Józsefné, született Bán Katalin tegnap született 60 dekagrammos csecsemőjének életben tartásán fáradoznak a Schöpf-Merei Kórház orvosai. Jelenleg inkubátorban van. A gyermek egyébként református vallású, életképes…”*

Isten trikója

Eleinte meztelenek vagyunk

ordítók vörösek

magzathab fehérlik a szánk szélén

mit óvatosan letörölnek

Bejön az orvos azt mondja: él

A nővér azt mondja: jól szopik

A tanár azt mondja: jól számol

Az apa azt mondja: rám hasonlít

Csak anya ordít: öltöztessétek fel!

Meztelen kiáll a bordája didereg

reszket elalél már kék a körme!

És felöltöztetik

Gumibugyi pelenka bőrcipő pendely

lakkcsizma pantalló farmer és öv

nyakkendő melltartó nagyestélyi szmoking

óvszer hüvelypesszárium

A nő azt mondja: vesd le szerelmem

a férfi azt mondja: melled málnája ragyogjon

Ékszőrű ölek ragyognak férfitagok

fényes térdek pattogó fenekek

S a gázkamrákban elhalványodnak

a kórházágyon besüppednek

a szülésben kitekerednek

a paralízisben elólmosodnak

Isten azt mondja: adjatok rá valamit

felhőt borítsatok rá hegyeket rakjatok a mellére

kavicsot a szemére fűszálat az ölére

csak ne lássam

adjátok rá az én trikómat.

Leveleskönyv

a rózsák délutánjáról,

mikor megbizonyosodott,

hogy az anyák halhatatlanok,

de rövid életűek.

Kórház

Anyám egy ágon ül madártörésű lábbal

nehézkes mint a pára oly könnyű mint a hab

az égbe kékbe néz a szempilláimon

figyeli verdeső gondolataimat

röpülni nem akar de ülni hősies még

mondjátok meg mi lesz ha az ág leszakad?

Rózsa-dal

Csak a rózsa kell már a rózsák a rózsatövek

ahogy zöldbarna szárukon őrzik eleven becsületüket

tomboltak virítottak égtek fulladoztak

a nap aranya alatt súlya alatt a naparanyoknak

telelihegték a kertet mint az eltévedt vadállatok

mert tudták selyemtapintatú forró fejükön a halál ragyog

Vergődtek izzottak a késéles levegőben

ahogy elborult virágszárával vergődik a férfi a nőben

az eget nemzették a világot hogy tükre hasadjon

szétvessék befogadva befogadva vérezzen az alkony

Most ez az alkony van Most ez az ősz Levegője puha

most kell eljutni a rózsáknak valahova

kitisztult a vidék Átlátni a lombtalan utcán

az ágak véglegesek a helyzet kialakult már

Mértani pontos a tér a rózsák lecövekelve

a föld passzív talajába körömgyökerekkel beleszögezve

A rózsa mozdulatlan rózsának nincs virága

most feszítik föl a rózsákat november keresztfájára

A szél hűvös mint a lepedő mibe halottat bugyolálnak

most dermedten kell tetszeni már a halálnak

A rózsákat levágják ez a rózsák lemészárolása

a rózsáknak el kell jutniok egy dísztelen szobába

ez a rózsák befejezése a szárak a gallyak

most már a rózsákból csak ezek maradnak

Nem tűz nem láng Az illat zavaró csak

Rossz illatuk van a rózsaillatoknak

A kert üres most már magunkban állunk

hideg ég alatt könyörtelen az ágaskodásunk

de kivégzett szárukon őrzik a rózsák a töviseiket

csak a rózsa maradjon a rózsák a rózsabecsület.

Idő

Az embereknek ingre van szükségük,

hogy befedjék a mellüket,

dolgoznak, isznak, lovakat vakarnak,

táplálják fehérjéiket,

osztoznak húson, késsel szeletelve,

az ín erős, a fehér mócsing kövér,

buszra ülnek, az ágyra szemetelnek,

az ing s a tapasztalat mindent megér,

az ingben mell van, a mellben tüdő,

amivel szuszogni kell –

bírni, lihegni, nyögni, felhördülni,

de életben maradni valamivel,

egy vörösrózsával, egy csikkel, egy marék

tűzzel, parazsat tömni a szádba, hogy fájjon, arcokat

vinni romlásba nappal, éjszaka.

Valaminek történni kell – dehogy

labdázni, győzni – rég nem lehet,

iparkodni, fölfogni türelemmel azoknak,

kik elvesztették türelmüket.

Van egy Idő, a tölthetetlen űr,

a vakidő, szabottidő, űridő,

a mozdulatlan rajok ideje,

egy helyben álló, füldobsüketítő,

van egy Idő, a hányinger-idő,

a pazarlásnak vak ideje, a pép

ideje, gyomorkeserűség

halott ideje, üres tó-idő,

fű-sima idő rebbenő felülete,

merev bakancsok ideje,

a léphetetlen idő,

a háztető-idő a semmiben,

ahol galambhéj-nap ragyog,

ahova zuhannak és zuhanok.

A megmásíthatatlan, eljövő

és meg se mozduló idő,

a puskatáv, a hátizsák-idő,

a verejtéket homlokon cipelő,

a függő idő, az inga fénye, az

elvágó idő, a fákba tört

bicska-idő, a szerelem-idő,

gyötört idő és megálló idő,

telefonok fekete ideje,

torok-varras, fölszakadó idő,

köhögő, kád-idő, fehér tálban

úgy állsz, mint az imbolygó csecsemő,

s nincs aki fogjon, csapok és csövek

nikkelanyáiba fogódzó idő,

hideg idő, ha meztelenül állsz

és látod saját tested idejét,

a szemölcsöket, horzsolásokat,

vörös foltokat, berepedt, nem-volt sebhelyeidet,

melyek közül kinő a test-idő,

üresen, tele húsnövénnyel,

belepő benövekedéssel,

elborítod magaddal magadat,

keresztül-kasul, túl vagy.

Tele vagy és – kitölthetetlenül,

megfeszülsz – üresen,

egy perced sincs, s az örökkévalóság

készülődik benned türelmesen,

te kapkodsz, mint egy rossz növény,

nem összenősz – elágazol,

benőni akarod magad,

és kitüremkedsz valahol.

Magad vagy az Idő; nem fiatal

s nem öreg. Két penge közt

megnyíló távolság vagy, csapda vagy,

amelybe nem fér semmilyen idő.

Ülsz, állsz, leroskadsz, üvöltsz vastagon,

már nem te vagy. A kút-idő maga,

alkalmasságod megszűnik magadra,

nem vagy képes eltűrni magad.

A türelem! A régi kolostorcellák

türelme, a folyosók, kopaszra nyírt fejek,

baráti-rideg-felekezet,

a hosszú-tűrés kötél-nyugalma

ELVESZETT.

Csókok szabdaltak darabokra,

szeméremtestek faltak föl,

anyád szerelme ölt meg,

gyerek-aggodalom, tőr-meleg

szeretkezés, agyadra arany kéz tapadt

– nem volt módszered.

Csak éltél. Semmi se. Ennyi

képessége egy állatnak is van.

Tigrisnek, sasnak, lódögöknek.

Embernek kell emberi hittan.

Zseni-vadállatok meghalnak

a dzsungel közepén,

óriási pofájukat

benövi a dög-növény,

zseni-madarak leesnek,

megfúlnak zseni-halak,

zseni-zsiráfok összedőlnek

egy földrengés alatt.

Zseni-antilopok szakadnak,

szívükből dől a vér,

meghalnak a képességek

egy mozdulatért.

Megvesznek a zseni-kutyák,

megvesznek patkány-királyok,

egér-fejedelmek, csahos huszárok,

puma-balerinák, medve-sejkek

bundaszakadva földre esnek

nagy puffanással, hahotázással,

mindenki meghal zseni-halállal,

túlnőtt életek, vad-pofák,

gyönyörű kurva-kálváriák

halomra dőlnek, fekete pépbe

zuhannak, ámen,

zuhannak égve.

Köröm-képesség, karom-harc,

fő-égetés, bőr-hempergetés,

állat-alak, jajkiabálás,

kígyótekergés, szél repülése,

nagyvadak esti vacsoraevése,

száj-hangulatok, torok-feledések,

fű-szag, mező-szag, föld szaga, véré,

emléké, megfeledkezésé,

öröm-tisztulás, szeretkezések

bőr-békéje, szemhéj-remegések,

átkövetkező dzsungel-utakon

forró elvégeztetések,

percről a percre

újralevések –

meghal az állat-tökéletesség.

Te vagy az Idő.

Nem bírsz az idővel,

a hézagok közti, előtüremkedővel,

az üresen benövővel.

A mozdulatlanság

kockájában állva

nem gyűjtögettél eleget

ingre, ruhára,

a meztelen idő vagy,

a fölruházhatatlan,

a nyers idő,

kivárhatatlan.

Az emberekben fenevadak élnek,

vagy a húst szokták meg, vagy az éhséget,

a hús a halál,

az éhség az élet.

Idő-evő vadállat lettem,

idővel magam megmérgeztem,

idő-király, idő-állat lettem,

idővel magam elvégeztem.

Rum-idő, részegség-idő,

nő-idő, zaklatott idő –

elvész a perc. Benő

az idő-temető.

Segíts meg, ing, ruha,

év, nap, böjt, paprika,

hogy érve érjen a

kibírhatatlan éjszaka.

[Létrát támasztottam…]

*„Létrát támasztottam az űr ajtajához és bemásztam a felső ablakon, eltapogatózva ágyba zuhantam és onnan nem kelek fel, míg fel nem vesz valaki.”*

(M. L.)

Istenkísértés (1.)

Ante infarctum

Én még sohasem éltem

ilyen nagy teljességben

talán azt is megértem

ha nem lehet így élnem

ilyen nagy szenvedélyben

szerelembetegségben

talán azt is megértem

hogy nem lehet tovább élnem.

Vízibicikli

Száz pillanat eggyé sűrítve

nagyon ragyog bennünk a nyár

az örvényesi strandon égve

vízibiciklink körbe jár

egy halhatatlan délutánon

csak körbe-körbe míg az ég

reánk teríti mint egy álom

átlátszó selyemköntösét.

Király

Nekem az élet minden perce fáj

hogy nem vagyok bíborfényű király

csak rejtett úr és halk lépésű herceg

és csak az tesz királlyá hogy szeretlek.

Ha szeretlek…

Ha szeretlek nagyon szeretlek

ha kicsit akkor is nagyon

otthagytam az életemet

s a szívemet az asztalon.

Üdvösség

Közel kerültem minden üdvösséghez

macskához, hegyhez amit csak az érez

ki arca bőrén érzi az időt

az izzósárga napba merülőt

a végtelen soha se merülőt.

Gy. T.

Borzalmasan fáradt a Tibor

lehet hogy nem is „élt valamikor…”

csak lengett lobogott és lebegett

s egy ismeretlen hattyút szeretett.

Istenkísértés

Fölpörget a halál

egész a közelébe

kell férkőznünk nehogy

elérjen buta kése

csak csiklandozza a

mandulánkat a torkot

mi meg buta eszével

járassuk a bolondot.

Húzd rá cigány…

Húzd rá cigány te millió tücsök

és szépítsétek meg az éjszakát

miben az ember sose lát

csak feketeséget csak ördögöt

adjatok hitet annak kinek nincs

emeljétek égig hegedűtök

hallja Isten ha ablakán kitekint

akkor is ha már nem hegedülök.

Fényes tollú madár

A szürke égen szürke fellegek

szürke ágakon szürke verebek

egyetlen fényes tollú kis madár

meredeken a szürke égre száll

elképzelhető az hogy te lehetsz

kit felröpít a szárnyas szeretet.

Bál

Nincs mögöttem a múltam

csak súlyos jelenem

a bálterem közepén

ruhámat levetem

meztelen táncolok majd

a botrány bálja vár

minden idegen asszony

rendelkezésre áll

hogy forgok forgolódom

nagy keringőkben én

peregve puha lépttel

aranyló könnyedén

csillárok sugarában

arany parkett ragyog

negédesen suhannak

kényes kisasszonyok

olyan nagyon zenélnek

túlfinom hangszerek

egy centire a földtől

a leány átlebeg

és meg nem áll a pörgés

agyonolajozott

bokáival a térben

csak forog csak forog

a rúzsa oly halvány

a hajnal nem tud oly

visszafojtottan kelni

mint az a szájmosoly

Röpülünk röpülésünk

szárnyröpülőivel

és megtelik velünk majd

minden szikrányi hely

Minden zug a miénk lesz

a világegyetem

beköltözik testünkbe

zúgva és csendesen

Mindenkié lehetnék

szétrebbenve a lét

szikráiba de tartom

az egyetlen kezét

a botrány közepében

a táncterem arany

tündöklése meg álma

a mellemre zuhan

csillárok öldökölnek

sebeznek ablakok

a falak megrepednek

de addig táncolok!

Istenem

Ölelj meg engem, Isten,

már föl akarom adni

az örök ellenállást,

már meg akarok halni.

Köszvényben és közönyben

nagyon sokáig éltem

bődítő tisztességben

és tarkó-szenvedésben.

Vadász vadásznak vadra

figyelő úr-cselédje

voltam, miközben kaptak

engem is puskavégre.

A füvön így rohantam,

az erdőn így szaladtam,

kapkodtam lábam, ám de

a hitet megtartottam.

Valahol meg kell állni,

valahol meg kell halni,

valami könnyű réten

akarok elfakadni.

Az izmaim a télben

mint jéghúrok feszülnek,

úgy néznek a szemembe,

ahogy a menekültnek.

Nem félek a haláltól.

Megállok vele szemben.

De amikor lesújt rám,

Isten, ölelj meg engem.

Táv

Mily balga vagyok édes Istenem

röpülésem de szárnyam sincs nekem

csak végtelen és egyszerű szívem

mily béna vagyok édes Istenem!

Eljutok-e egyszer a végtelen

esőáztatta fényösvényeken

szárnytalanul és röpüléstelen

puszta szívemmel hozzád Istenem?

Kolostorban

Berzenkedik még a hátam,

nem szokott ilyen korbácshoz,

sem ekkora imához

ilyen késő órában.

Még nem értem a törést,

csigolya reccsenését,

a gerinc görbe élét,

nézek föl és

nem látok annyi Istent,

amennyit kellene,

a Margit kelleme

se volna jó, hevítsen

bár a hajam tövéig.

Apátúr jár, a künti

cellákból gyűjti

az övéit.

Reccsen alattam a deszka,

ha térdepelek,

mikor kelek,

alig ereszt a

kín. Gyertya fénye lobban,

egy-egy elszánt kopasz fej,

mint nagy golyó, bukkan fel

a folyosó-kanyarokban.

Hold

Homályba burkolt hold alatt

látom ahogy az Úr hada

látja milyen kicsi a hold

s milyen nagy a hold udvara

látom ahogy az Úr hada

Látom ahogy földig leér

a hold függönye fátyola

és beborítja befedi

amit kitár az éjszaka

milyen nagy a hold udvara

Elködölünk elváltozunk

egy éjszaka két éjszaka

de közben csak kiáltozunk

ahogy kiált az Úr hada:

beborít a hold udvara

Aztán csak félünk ragyogunk

mint a fekete éjszaka

beborít a hold udvara

(Látom milyen kicsik vagyunk

és milyen nagy az Úr maga.)

Isten fényei

Isten nem akar még egyszer földre jönni

Kinéz egy nagyon siető vonatablakon

Kinéz egy elpergett búzaszemre

És látja magát vakon

Tapogat

Kezébe adják csempész fizikusok

a görögdinnyeszerű atombombát

a kettétörött Los-Angeles-i aranyhidat

mint a märklin játékot

a sinanthropus üvegreszelő csontjait

Szent Johanna aranyfogmaradékát

Csontváry zsolnai majolika bilijét

Caesar epilepsziaellenes növényfűcseppüvegét

És őrjöngeni kezd maga is

És elveti magát

És habzik a szája

És megharapja a nyelvét rohamában

Rángatózik

Égbe-földbe veri a lábát:

Nem akar még egyszer megszületni.

Üreg

Bármit gondolhat: beválik.

Belülről a diónak hiánya nincsen –

ott van a dió. Te teremtetted.

A sárga gyümölcsben Te vagy az Isten.

[Az öregember lehajolt a pénzért…]

*Az öregember lehajolt a pénzért, ami a bokor alján csillogott – kétfilléres lehetett –, az öreg fején látszott a rózsaszín bőr a libafehér haj között.*

Istenadta

Ne add föl arcodat,

ha romlanak a ráncok,

ne add föl agyadat,

ha szétrombolja száz ok,

ne add föl szemedet,

ha megkísért a vakság,

ha látod már merőn

s tisztán, hogy nincs igazság,

ne add szerelmedet,

ha megdermed a szíved,

ha a gurult garas

a bokrok között sincs meg,

két térdre hullva csak

ha körben tapogatsz már,

ha a gyökerekig

is hófehér a hajszál.

ne add föl Istened,

ha ő magát föladta

is a felhők fölött –

maradj te istenadta.

Kenyértörés

Kenyértörés veled, velem

s az emberekkel szüntelen

eledelen és sebeken.

Madarakkal és az egész

világgal közös élet és

ellenkezés és etetés.

Mint emberek maradék kosztjuk

felét, megáldjuk, ahogy szoktuk,

aztán megtörjük és megosztjuk

a kenyeret s a szenvedést.

Gordius

Őrült igazság fekszik fényesen

az én szívemben hogy nem lehet így sem

élni meg így sem amíg kényesen

meg nem oldja a sorsomat az Isten.

Szentostya

Mindig néztem a papokat,

– pap lettem volna én is egyszer –,

hogy átváltoztatják az ostyát

amit nem vet ki semmi vegyszer,

ráleheltek a matricára,

rádőlve oltárkeszkenőre,

mormolva a dús szavakat –

és Jézus Krisztus lett belőle.

És akkor megképzett az Isten!

Aláhajolva, fölsuhanva,

bizonyos katolikus hitben

magát az Isten fölmutatta…

A hártyavékony ostyahéjon

kirajzolódott az az isten,

akiben, mint az osztalékban

reméltem, de magam se hittem…

Lehelt a pap – „Ez az én testem…”

Boroskehelybe súgta vérem,

de aki egykor pap lehettem

volna, még magam is reméltem:

átmatricázódik az arcmás,

mint Veronika keszkenője,

lehet az ige, ostya, hagymáz,

de Jézus Krisztus lesz belőle!

De elfogott a rémület,

mint kannibálokat vasárnap,

megesszük az istenünket

áldozata áldozatának?

Föláldozzuk a legszebb testet

rámatricálva és előre?

Fölzabáljuk a kenyeret

és Jézus Krisztus lesz belőle?

Mindig néztem a papokat

csak fuldokolva ahogy tömték

magukba a falatokat:

istent esznek – s ez a dicsőség?

Most rossz nápolyit hammolok,

rétegostyát a vörös borhoz,

sütőipari anyagot,

olyat, amilyet ez a kor hoz.

Hogy fuldokoltak a papok!

Szájpadlásukról ujjal tépték

a hártyamaradványokat,

istentől öklendezve végképp…

Még hánytak is! De csak legyűrték

a nápolyi-falatokat…

Lenyelhetetlen csöndben ismét

Isten kaparja torkomat…

Legenda

Istenre szavazok – istentelenül.

Legendára – legenda nélkül

embernek lenni könnyű –, a gyerekkor sebeit

és eszeveszettségét tárom emlékül.

Legyen egy domb. Egy fa. Egy hazafiatlan árnyék.

Egy elképzelhetetlen nő, akinek párja nincsen.

A megfeszült izom pohármozdulatain túl

legyen egy becsületes és kíméletlen Isten.

[– Kegyelem – mondta az őr…]

*– Kegyelem – mondta az őr, és mosolygott. Kinyitotta a kaput, megállt, puskáját leeresztette, szemét dörzsölte a fényben.*

*Mindnyájan gyerekek voltunk és bűnözők lettünk.*

*Elvétett lépések, összetört arcok, rossz kezek. A szorongás gyermekei, áldozatok, akiket cserbenhagytak. Ki lop, ki csal, ki húzódik meg a sarokban? Hol vannak a bűn határai? A sima vasalás, a megbuggyanó csizmák vagy új szakállú arcok mögött? A lét – hiába fekszünk ki a térre meztelenül, hiába járjuk a hivatal pontos óráit – kétségbeesett. Piszkosan, nyavalya-nadrágban, csoportosan, egyedül is. Tudnivaló.*

*Szívfacsaró ez a tömeges védekezés. Összefogózva áligazságokba, heroin-arccal, vagy szerelem-szagúan, semmiért és mindenért.*

*Nincs kis kegyelem, nincs kis humanizmus, órabéremelés, vajaskenyér. Csak kegyelem van, ingyenes, fű-kegyelem, mindenkié, mikor kiszabadul a szél a teljes térre, sziklák és atomgyárak közé, kiszakad, mint egy fölemelt gyermek tüdejéből a sikítás – aki újra és újra kinyújtja kezét a lehetetlen ég felé.*

J. Kr.

A Júdea-beli tartományban született egy ember.

Felnövekedvén tanított a környéken,

követték őt a galei,

gileai,

gealiai,

galeli,

gileádbeli,

gelaliei,

gelalalei,

gelilei,

galilei,

galeliai,

galliai

galeri

tagjai.

Anyjával nemsokára menyegzőre ment,

hosszú köpenyben, kezét maga elé tartva.

Ott a vizet átváltoztatta.

A kánaáni,

káneoni,

kenei,

kekonnei,

kuneáni,

kakánui,

kenyi,

kenyai,

kukenoi,

kannai,

kenui,

kínai

menyegzőn azt mondta anyjának:

„Asszony, mi közöm hozzád?”

Aztán fölfeszítették, meghalt és

Aritmai,

Aritmekai,

Aritmetikai,

Arrasi,

vagy Arimitai,

Aritomai,

Arimitomai,

Astronomai,

Amirotiai,

Amiromai,

Amorimai,

Arromai,

mit tudom én,

Aritematikai,

Arizonai József

eltemettette.

Szeretem őt.

Elég volt

Nem akarok őszintén írni

Elég volt

Mindig lemerülni

mindig töltekezni

vérbugyorral aknaszerelemmel

szétdobott végtagokkal –

elég volt

Mindig vége van –

kifordult szemgolyókkal

néznek az égre holt-szerelmesek

egymásba gabalyodott lábcombokkal

merednek meg kimerevített pózban

és Jancsi és Juliska végül

megöli egymást –

elég volt

Nem akarok őszintén írni –

hogy világáhítattal néztem egy lány arcát

még Szigligeten ahonnan angyalarcú

szerelmemnek el kellett kotródnia

egy lábszéttépő könnyű gesztusért

hogy kispolgári ágyába befeküdjön köhögve

unalmas férje oldalán –

elég volt

a negyvennyolcból ötvenhatból

síró Himnusz-éneklésből

miután kiskapitalista nercbundákért

számlálnak le kilencvenezret konzumlányok –

elég volt

tájat hazának hinni Dunántúlt

Pannóniának lelkendezni dombokat

kenyércipónak nézni hűs magyart

forró palacsintasütőnek látni míg

az elszakadt tésztából

kifolyik a strandra a szilvalekvár –

Elég volt

humorunkat hősködésnek érezni

a Balaton-bizottságban

miközben csodazöld kistengerünkből

fölpuffadt hassal kipusztul a hal

Elég volt

kisplébánosok helyi fekete

kertészmunkaruháját magunkra ölteni

hogy kigyomláljuk a nagy gazok

üstökét miközben nyomorék-hívők

az úttestre esnek eldőlt tolókocsijukból –

Elég volt

autóajtókat csapkodva mint sasszárnyakat

röpülni ezerhatos Zsigulinkon

hogy legyőzzük nemzeti kisebbségtudatunkat

egy csonkolt rongyországúton

ahol a világtávolság

mindössze Lacházáig ér

miközben anyánk Falva határában

magában él a kutyakertben –

Elég volt

az atomkutatásból rákfelfedezésből

skizofrénia biokémiából

miközben csüngő hajú tizenhat éves lány

agyoninjekciózva kibámul a rácson –

Elég volt

hinni élni kísérletezni védekezni

elég volt

az ötvenéves reményből a lehetetlen

széparcú lányból az atombomba

ledobhatatlanságából apám

sírhantjából muskátlikkal borítva – – –

hazudni akarok:

az igazságot a paradicsomot

ahol nagyra nőtt angyalok hirdetik

kitárt szárnnyal a tökéletes szerelmet

a fákkal átsusogott országot

a szétterített selyemfű-ágyat

ahol hanyatt heverve boldogan

egy méterre a csillagokba

Isten szemébe nézhetünk.

Isten választottja

Akit az Isten rendel

azt soha ne engedd el

fogd a kezét a lábát

a fenekét a bokáját –

abba mindig kapaszkodj

ha lerúg is ragaszkodj

nézd a fogán a fények

futását szemöldökének

varázsát este hatkor

hogy milyen nagy ilyenkor

lesd a körmei ívét

hogy kikaparják ismét

a szemed hogy ne lássad

az elárultatásod

Föltündöklő nyakát nézd

ahogy sohase másét

becsapva és szelíden

ahogy rendeli Isten

Mindent megér a szobája

a melege a mohája

a dunyhája az ágya

az összerándulása

a bőre reszketése

a beleegyezése

a bögye a bibéje

a pihéje becézve

mindent megér ha Isten

elrendeli egyetlen

és szűzi szerelemnek

akit csak neked enged…

Azt soha el ne engedd

legyen kicsike mulya

vagy leány elárulva

akit az Isten enged

az legyen a szerelmed…

Jeruzsálem

Jön az Úr a körmenet élén,

kecses

kézmozdulattal fogadja

a népet, aki repes,

a díszt engedi,

a jelmezeket,

most öltözik pompájába

a szeretet,

mosolyog ennyi barátján,

készül,

hogy búcsút vegyen

az emberi néptől.

Az oltárkő előtt aztán

megáll,

ünnepel, tapsol,

lélegzetem is eláll,

milyen fenséges!

Arcában micsoda seb,

nincs nála szeretni

érdemesebb.

Maszkírozza fiatalságát,

hogy vigye

majd válla a terhet

a bánat hegyeire.

Csinálja a mozdulatot,

gyakorolja,

fejében gondolat van,

termetén micsoda pompa!

Finoman lehúnyja szemét,

hagyja,

hogy Pilátus

megkorbácsoltassa,

kitárja két kezét,

szögezzék

s evangéliumait

megszövegezzék,

lerogy háromszor az útra,

ahogy kell,

szeme fénylik,

arca okker,

kendő kerül

az arcára,

minden úgy van,

ahogy kívánja.

Fügefa

Már semmim sincs. A Biblia.

Miben lakik Isten fia.

Evangéliumi szövegek

lebegnek a szívem felett.

Mennyire szerettem a szókat!

Ostorozó-vigasztalókat!

A századost, ki hazatért

bűnei bocsánatáért…

Az adócsaló, agyafúrt

Mátét, ki tudta, mi az út,

csak ment veled, még be se szólt,

gyereket, asszonyt otthagyott.

A szamarat, ahogy bejött

Jeruzsálembe délelőtt!

A vakot, ahogy ordított,

ahogy ezentúl látni fog!

S a fügefát! A fügefát!

Mit megátkoztál legalább!

A habzsoló halászokat

a Genezáret tó alatt!

A füllevágó, magahitt

Péter áruló szavait!

Amíg készült a vérpalást,

a kakaskukorékolást!

Júdást, ki arcod kimerült

vonásaival egyesült!

S a fügefát, a fügefát,

mit megátkoztál legalább!

Laboratórium

Beoltottam magam valamivel

s elburjánoztam mint a rák.

Növekvő tüneteimet

nézhessem végig legalább.

Orvos vagyok. Magamnak és

Istennek orvosa,

mindketten vergődünk, de én

nem gyógyulok meg soha.

Ketten vagyunk az orvosok.

Kísérletek, csodák

esnek velünk. Én belehalok,

de Isten él tovább.

Példabeszéd

Nem akarok írni,

csak élni,

hogy az lehessek,

becsületes férfi.

Nem akarom kifejezni

magamat,

inkább bezárni,

mint az aranyat.

Elmondani nem

tudom én,

mi van a szívem

fenekén,

csak élni szeretnék,

élni,

a világ jóságát

megérni.

Magam jóságát

megélni,

amiről nem kell,

nem lehet beszélni.

Pastorale

Ez táj. Ezt látom. Oly kemény,

hogy fejszét kéne belevágni.

Az egész vidék az enyém,

domb vagy völgy, vagy legyen akármi.

S ez sem segít. Körös-körül

én magam vagyok tőrbe csalva,

akár a vad. És beszűkült

körülöttem Isten hatalma.

Trikóban

Nekem csak ez jutott, egy hangtalan jelenlét

az idők nagyvize felett,

trikós szivem az árnyékok belengték,

mint nagy ellenfelek.

A falu végén alszik egy madár.

Azt a madarat már el nem fogom.

Az arcom elől elmúlik a nyár

s én bámulom a fényt a tornyokon.

Vállamra nem csap jóbarát keze,

lassan fölfordítom a tenyerem,

hogy megvizsgáljam, mivel van tele.

Azt vesztem el, mit el kell vesztenem,

halász-szerszámaimat s azt a dalt,

amit az ember otthonának áldoz,

és úgy fogok ezentúl élni majd,

hogy méltó legyek mindig a halálhoz.

Emberek

Él, reszket, vakaródzik

mindenki. Jön a tél,

és üveges kezével

a meleg archoz ér.

Fekszünk csak egy darabban,

mi történik velünk?

Megmozdítjuk az arcunk,

sírunk és szeretünk.

Aztán nincs mit akarjon

az ember gyermeke,

fölszántatik, ahogy kell,

s magot vetnek bele.

Golgota

Kegyelet van a számban

és hamu

fejemen. Jön az Úr,

a százszor szépalakú.

Kitárja hosszú karjait

s ölel,

beborítja arcom

barna fürtjeivel.

Olajos arcába tör

a tövis,

de elbír keresztutat

ötöt is.

Illeszkedik a kereszt alá,

hogy vigye,

belekapaszkodik

az ég eresztékeibe,

és jár a láthatatlan úton

le-föl,

és dől a vér

sebeiből.

Indokolatlanul kitágul

a melle,

úgy megy

a Golgota-hegyre.

Lépteit viszi az idő

lazán,

és hull a vér

az ember igazán.

Lép, lép és

szakad,

megkiáltják utóbb

a holló-madarak.

Zrínyi tusája

„Zúgnak az úton a

Bécsi vadászok…”

Ne űzzetek, kürtök, ebek,

a fűben elbukik a lábam,

a homlokomig ér a seb,

haló holló se hull puhábban.

Ne jöjjetek már közelebb

a szűkre szabott éjszakában,

a torkomon a vér pezseg,

mint nyers és habos bor a kádban.

Fehér agyarak tőre áthat,

lándzsátokat ne dobáljátok

haragosan, aranyosan,

vad kelyheket, szilaj kupákat

ürítsetek! Az íj megállhat,

mivelhogy megadom magam.

[Vigyázzatok magatokra…]

*„Vigyázzatok magatokra, hogy el ne nehezedjék szívetek tobzódásban, részegségben és az evilági gondok között… Virrasszatok tehát szüntelenül… Senki sem gyújt világot azért, hogy elrejtse vagy véka alá tegye, hanem a tartóra, hogy aki csak belép, lássa fényét. Tested világa a szemed. Ha szemed ép, egész tested világos lesz, de ha hibás, tested is sötét lesz. Vigyázz, hogy a világosság benned sötétség ne legyen! Ha tested egészen világos és nincs benne semmi sötét, olyan világos lesz az egész, mintha a villám világítaná meg…”*

(Lukács evangéliumából)

Vigília

Csíkos világ, szépség-arány,

zebracsíkok, zebratökéletesség –,

nem szeret az sose igazán,

aki azt akarja, hogy szeressék,

kifogásolja társa csomóit, lelke-világát,

térdekalácsát, szívszaggatását, kialakulatlanságát,

kifogásolja csecsemőfüleit, ijedt arcélét, szeme hidegében

fölbukó kék árnyalatait, olajúszó vakmadarát a semmi tekintetében,

kifogásolja merev lábait, csúcshegyeit az ujjak önmaga-védő kerítésének,

a vörös bőrt, a fehér felszínt, a libabőr-recézésű lányfeneket, az elveszített évet,

a kilyukadt zsákot, amelybe nem gyűjtöttek fűből, aranyból,

kifogásolja, ha alszik, ha mozdul, ha az udvaron tyúk kaparászik, ha harang szól,

egy zárt dobozban élne már, mint konzervben a halak,

ezüstbe-aranyba-olajba-zsírba fagyva, egymásratapadt

testtel, vízszintesen, összenyomva maradék erejével, a préssel,

az évek fölbonthatatlan bádoglemezével,

határolva a határtalan térben, szorítva, elkülönítve, elveszítve,

önmagával puhatestűvé, szerelemmé egyesítve,

így élni, védetten, mesterségesen, kockaalakúvá

nyomorítva és tökéletesítve önmaga mélységeibe bukott baba-búvár,

játék-szerelemre, szó-szerelemre, rejtvényre-szájra föladva

önmaga által, aláírással, külön sírással elfogadtatva,

egy lény, lénnyé nyomorítva, lényeggé finomítva, elárult

csecsemő-mellekkel a testen, ami a földön bezárult,

öntragédiává fokozva a játéktalan űrt, a semmi-mozgást a fák közt, a hangulatoknak

sima lepedőit a szélbe-zsinegre kiterítve nézni, hogyan lobognak,

élet imitációja, töredék-levesek, evőeszközök kopott térkép-felülete, zománca,

falak a falban, önmagunk szerelemmé, ponttá fokozása,

nyögése, gyönyörré vált elárulása, megcsúfoltatása, fölmagasztaltatása, hasfalak kálváriája,

dühök izzadt hajszéle, felületek tükörérzékeny szerelem-ívei –

ház, csók, tűz-terem, tető-kín, jó-jaj, fal-sík,

falak a falban, önmagunk elhatárolása.

\*

Ő azt keresi – a lehetetlen órát,

a túlmutató fekhelyeket,

ahol ember nem fekhetett,

ő azt keresi – a lehetetlen órát.

Micsoda űr! Tapogatni a semmi falában

a lehető sebhelyeket,

miket vörös tűzkarika-dobással

elénk dob a szeretet.

Átugrani, ugrani egyre

a semmit, a tűzkarikát,

a tigrisi űrt, tigrisi szájat,

csak ugrani, ugrani át…

A semmiben élek. A falon

egy óra jár.

Sose mutatja az órát,

csak a tűzkarikát.

\*

A zebravilágban a zebralovaknak

zebracsíkjai

olyan szépek, hogy el se lehet mondani.

Az összes zebrát szeretem, a zebrák szájait,

fogukat, nyihogásukat, húsukból valamit,

a zebrahátat, zebraölet, zebrafutást, ügetést,

a harapást, rúgást, zebraetetést,

állat-virágok ők, fejükben zebragondolat,

a zebra zebra marad.

Megáll, körülnéz, elrohan. Fut, csodálkozik,

a zebracsíkokat szeretem, a zebrák álmait,

a zebrák lábdobogását, lábgondolataikat,

szemük rémületét, s fehér, határtalan játékukat,

az orr-fújást, a lüktetést, zebra-tüdőt, remegést,

lehetetlen pompájukat, a zebraszínezést,

szépségarányukat, feketéjüket és köztük a fehért.

\*

De én csak álmodtam magam –, rossz zebrák, rossz világ,

tele hibával minden állat és mindegyik virág,

szirmuk szirmuknak megfelel, szín színre váltva ég,

de én a Szirmot keresem, a Színtelen színét,

a zebrántúli csíkokat, a nem-volt színezést,

a virágmilliók fölött kinyíló Virágot, a falevelek közötti rést,

hol nincs levél, de kellene, lehetne is levél,

a lehetetlen levelet, fekete és fehér

csíkok olyan arányait, mit zebra nem bír el,

a hibátlanított világ meghal elevenen.

\*

Mert aki csak kap – elbukik,

aki csak vár, befúl

az éjbe, mint a katona,

gyanús-gyanútlanul,

ha várja áldozatait,

s ha látja őket, öl,

ha a világra őrködik,

és nem maga az Őr.

\*

Az édenkerti lények, a zebrák, szép levelek

hitét, jószagát, bűntelenségét keresheted

feltört kobakkal, bevert szemhéjjal, kék vagy vörös

gyökerek közt vagy fönn az arany égen, örökös

szédületben, – nem az éden,

az elveszett teremtésben

találhatod csak meg saját bűnöd eredeti

elfogadhatatlan szerkezetét, ahogy a gyermek megleli

az eldobott óra rozsdás fogaskerekét,

nem tud vele játszani, csak látja, hogy nem ép.

Tökéletlenségünket nem lehet *csak* kijavítani,

hibáink kövei csillognak az órán valami

időtlen arany-remegésben, az óra már-már attól mozog,

hogy rossz, hogy hibás, hogy beleakadt a rozsda, homok,

a fájdalomban megenyhül a kín, a fogaskerekeknek

csorbája kiköszörüli a percet

finommá, selymessé, halhatatlanná,

végtelenné selyemíti a konkrét bordaközi Évát, az Annát,

lánytalanítja, időtleníti az örök hiba-akadályok

finomságában, rugózökkenéseiben az árok

mélyén elheverő, egymást mutató eleven órát,

a nemeket hibáikkal kapcsolja össze, a férfit a nővel, a jószág

természetességében, elesettségében, bűnburkolatában,

hiba-velejében, s zebracsíkos csodálatosságában –

úgy, ami van, több a nem lehetőnél,

az óra az időnél, a szerelem a nőnél.

Egy kő, egy szív, egy zebraállat, egy tökéletesség,

hibái remekében kell, hogy szeressék,

örökös, gyáva és túlmutató elfogadásban,

csíkjai szabálytalanságában, javíthatatlan lábaiban, csíkjai elragadtatásában,

meglévő, elveszett, kinyúzott, de nagy-kicsi állat

hús-szívének, vad-szelídítésének, önmaga áldozatának,

nem a tiszta Édent, az Elveszett Édent fogadd el,

mell-szakadásoddal, vakégő narancsszemmel, betört fejeddel,

a bűn utánt, a bűnöst, bűntelit, büntetettet,

a kitaláltnál valóságosabbat, lehetetlenebbet,

a levőt, a megtörtet, kézzel, késsel ütött seb

rémületét, az embert, a meg nem menekültet,

aki fut, aki hal, aki van, aki gyáva,

önmaga megaláztatása és versenyfutása,

a halandót, a halhatót, a halót, aki meghalt,

a Jákobot, aki lebírta az angyalt,

vadállatarcú, majomcsontú, Édenből kibukottat,

aki kezével eléri a holdat

s ha összesebzett tenyeréből elejti,

az volt, ami volt, vadállat, mindenség-állat, bőr-király, kékfejedelem, senki.

\*

A vágy, a fokozás, a dal, a tűzcsomó

önégetés, máglyarakás, így hal meg a máglyahaló,

vigyázni kell, hogy Isten-e valóban Istenünk,

vagy csík-vonal, önmária, jegy, amit ismerünk,

csak az a máglya jó, amit az Isten gyújt alánk,

csak akkor emészt, éget el a tűz, ha Ő a láng,

világ – világ, száj – száj, a rend nagy homlokaiba

be van ékelve a világ, mint a geometria,

hibái: hibád, ferdeszöge a ferdeségeid,

csak az a lélek üdvözül, amelyik megtelik

öröm borával, jajszava jóbédességeivel,

a zebrák pontatlanságaival, a csíkok közti semmivel,

csak a befogadó marad kristályvilágosan,

megtöltve bölcsen, konokul, azzal, ami van.

A lehetetlent kereső lehetetlenné válik,

lásd a természet eleven csodáit és hibáit,

az elhullajtott szőröket, a rosszat, vagy a jót,

de véglegesen betelve egy világgal, ahogy

a végtelen eltűrheti a véges csillagok

kín-játékait, a hiábavaló, elfutó fényhabot.

\*

Csak az marad meg, aki ad,

hiába, önfeledt

arcával, ahogy a katona

csak nézi az eget,

nem remél – tudja biztosan,

elveszhet – de aki

ide kiállította, az

meg is mentheti.

Apám helyén

Apám helyére lépek,

hajós után hajós,

van agancsnyelű késem,

van egy fokozatos

érelmeszesedésem,

mi az idő falán

előkészíti szépen

rögömet – vagy csúnyán,

a gyerekek úgy néznek,

ahogy én rá, reám,

szakállam: régi fénykép,

mint nekem az apám.

Nyakkendőim a sorban,

ahogy az apáméi,

egy harminccal idősebb

ember – idegen férfi,

a gyermekeim látják,

hogy vörösbort iszom,

ahogy én láttam egykor

a pincekulcslyukon.

Az ő korában élek,

hajam az ő haja,

zsilettpengém sötéten

villan, mint valaha,

talán én is lehetnék

olyan szép, amidőn

arcom megsimogatta

– még van egy kis időm.

Még lehetek olyan jó

talán – ahogy adott

ajándékba sósborszeszt,

hitet vagy kalapot,

s főként ahogy belépett,

föllobbant mint a szesz,

és bevilágította

szobám: hogy érdemes.

Apámnak kéne lennem,

nézik körmeimet

a lányaim, jól látják:

élők, nem öregek,

ahogy én láttam fogni

a kártyát s anyám kezét

utolsó pillanatban:

cselédet a cseléd.

A létezés cselédje,

fényes sebeivel,

ki nagyon szeret élni,

s meg tud halni, ha kell.

Személyesen

Megpattanásig szenvedünk

személyesen, körülölelve

mint egy gyerek, anyánk szerelme,

s ahogy mindegyik gyermekünk.

Föltartóztathatatlanul

elroncsolódunk, önmagunkba

akadva, belebonyolódva

abba, mit élünk és halunk.

Fejünk egy labda, egy golyó,

ami bármikor elgurulhat,

mibe bármikor belerughat

egy asszony vagy egy nebuló.

Személyesen, személyesen csak

rongyok vagyunk és senkiházik,

ki egész nap iszik, vitázik

és végülis mindenkit elhagy.

Az ember pedig megvalósul

ahogy a szem, a csont, a fal,

csipkéivel, csápjaival,

a velő- s idegrostokon túl.

Nap

Bársony-hideg a csontjaimban,

egész belülről fázom én,

ahol leheletvékony ing

mögött az ember él, ha él.

Megyek a parton, fény röpül,

a látható világon innen,

hideg por ül a hegyeken,

simíts meg nap, simíts Isten.

[– Alázat, fiam – mondta Éder-Szászy gyóntatóatya…]

*– Alázat, fiam – mondta Éder-Szászy gyóntatóatya a piarista kápolnában a rácson át, borostásan kopasz fejét simogatta.*

*Ő viszont akkorát káromkodott magában – annyira nyomta térdgolyóit a térdeplő –, hogy soha nem számított aztán kegyelemre. Nem is mert három hétig áldozni, azalatt pedig el is kárhozhatott volna.*

Karácsonyi anzix

Ne gondolkozz sérelmeden

és kárpótlást ne várj,

bolyongj a földi téreken,

mint száműzött király,

aki már mindent megkapott

az Istenétől egyszer,

mit élete még tartogat,

olyan csak, mint a kegyszer.

Vendég

Ó, téli völgy, mondd, én ne érteném

a végletes, csodákig csorduló

súlyos ködöt a hegyek peremén,

ahol szikrázva ül a hó?

S beföd, beföd, mint hófehér palást

a téli takaróval engem is, ki

didereg és fagyok alatta, lásd,

mert a kapukat nem tudom kinyitni.

Ó, téli völgy, mondd, én ne érteném

a tornyosuló házak fedelét,

s ki általment az életén,

a vendéget, ki épp belép?

Leültettem az asztalnál magában,

s aztán hagytam, hogy üljön ott maga.

Először a fehér hegyekbe jártam,

és aztán már nem is mentem haza.

Vendégségben

Templom, város, tér,

szürke kő, puha szürke felületek,

patak folyik kis alkalmatlan utcák mélyén,

falfelületi ablakok barna keretűek,

templom, város, tér,

lebegő pap öreg reverendában, egyedül,

lányaim egy idegen ház udvarán állnak,

földszinten, kaszárnyaszerű kis udvari bérház,

cigánylakók, lóversenyzők, börtöntöltelékek, utcagyerekek közt

vannak, lesúnyt fejjel, T. latin szavakat mond,

D. nem szól, R. énekel.

El kéne találni az értelmét a könyvtárban ülve az életnek,

vagy kapálni egy salátaföldet.

Város, templom, tér.

A földszintes ház udvarán állunk

hosszasan, egyfolytában.

Nem tartoztam én se a városhoz, vendégségben voltunk,

a konyhaablak függönyén át lehetett látni, főznek, mozognak,

egyikük fakanállal kóstolta meg a forró levest.

T. azt mondta, Isten nevét hiába ne vegyed,

régi lovak húztak kinn egy gumikerekű kocsit, könnyen szaladt,

R. utánozta az udvari gyerekek énekét, kicsit megkésve,

annyi minden volt egy városban, hentesáru, kalapszegély, fakéreg,

zsír ijedt fehérsége, novemberi ködarc,

D. nem szól semmit. Két napja vagyunk itt, két éve,

ő magában van, bordái kosarában.

Templom, város, tér.

Gyerekek az udvaron,

R. énekel, T. latin szavakat szól, harisnyanadrágjuk világoskék,

harmonikázik, állnak, vendégségben egy udvaron.

Örökké így lesz.

Úristen

Úristen, fölüvöltök

a téren, nem bírom,

csak álljanak az autók

magukban az úton,

röpüljenek rakéták

a régi égre fel,

aki tud, csöndben üljön,

aki tud, égjen el.

Halló, Krisztus

Már mindenféle krisztus voltam,

sovány, erőszakos, dagadt,

és úgy tartottam, ahogy illik,

ütés alá a vállamat.

Hülyéskedő voltam, fölényes,

aztán meghúzódó, sunyi,

hogy el ne szóljam magam arról,

amit ki kéne mondani.

Az összes szerepet kiálltam,

hogy ne tűnjek föl olyan nagynak,

amilyen érdemeim vannak

ebben a világmegváltásban.

Az olajfák közt imádkoztam,

míg elaludtak társaim,

és azt kértem, hogy segíthessek

egy emberen csak, valakin,

de ez sem így megy. Jöttek értem

és felszögeztek háttal az

emberiségnek, hogy megértsem

hiábavalóságomat.

Az én szerelmem

Az én szerelmem holdasszony a kertben

különben meg egy toronyban lakik

és van úgy hogy becéz órákig engem

és mozgatni tudja a füleit

az én szerelmem az az én szerelmem

és nem kell elszámolnom senkinek

vele a kútból is földerít engem

bár oly magányos mint a Beszkidek

a legtöbb embert úgy kezeli mint a

darócingünk karján a kézelőt

kik aztán úgy röpülnek mint a hinta

vagy agyaggalamb akit épp lelőtt

kábé lehet vagy három nagypapája

anyai ágon múltkor valakit

meg kellett szólítanom: mondja Árva

Bethlen Katát ismeri? Itt lakik

ebben a bősz toronyban Másik este

bementünk a Petőfi Múzeumba

mert állítólag Déry úgy szerette

a nagymamát hogy soha meg nem unta

amikor még az Üllői úton volt

a „Nyugat” és az író odajárt

s a gangon is toporzékolva tombolt

ha nem láthatta rögvest nagyanyát

és van egy olyan novellája melyben

az a bizonyos Margit szerepel

a direktorral hiába kerestem

az archívumban amit por lep el

a nagypapát tizenöt napon át nem

leltük s vele egyetlen Margitot

de nyüzsgött benne Éva Nóra Ágnes

szerelmem már oda se sandított

Pozsonyba mentünk Keltscha von Rodek név

vonzotta ugyanis szerelmemet

egy ál-rokonnál éltünk mint a vendég

ki azt se tudta én ki lehetek

tán azt gondolta én vagyok a tettes

amilyen rozzant és öreg vagyok –

ma már tudom nyugalmam addig nem lesz

míg egy apát elő nem állítok

az én szerelmem ugyanis örökké

is ugyanazt akarva mást akar

ha kell egy perc s átváltozik süketté

s minden más rajta szem száj váll a kar

a múltkor már átalakuló művészt

kerestek a cirkuszban de mire

megírták volna vele a szerződést

már elröpült két szárnyon Ninive

felé hol éppen Jónásban kereste

egy töklevél alatt a nagypapát

de rámkiáltott egyik este: Beste

a gallérodat hajtsd föl legalább

hogy ne tudják kit és mit is keresnénk

ha volna benned annyi oltalom

én föl is hajtanám mielőtt leesnénk

az égből kikötve az Antarktiszon

hazafelé meg végig ordított hogy –

hogy nem tudom hogy kit keres ő

úgy kezelem mint valami kokottot

s olyan vagyok mint egy gonosztevő

jobb lesz ha otthon elhagyom a tornyot

hiába vár pezsgővel teli kád

csak tettetem már rég hogy nem tudom hogy

apát keres nem pedig nagyapát!

majd könnyben ázva a mellemre omlott

hogy ne mondjam el soha senkinek

bevallja végül velem végre boldog

bár oly magányos mint a Beszkidek.

akkor tudtam meg én vagyok a bomlott

– hálaisten persze csak elvileg –

és szerelmes és kissé meghasonlott

apa-fiú-szentlélek *lelkileg!*

Ingek

Száradjatok, száradjatok csak

kitárt kezekkel, mint a pap,

aki már kész, akit megmostak,

hogy mások föláldozzanak,

megkeményedve és fehéren

ropogtok majd, akár a csont,

ha fölveszem az ünnepélyen

a terheteket, én bolond.

Fönn

Nincs más alattam, csak a mélység,

mely fönnmaradni kényszerít,

így találja meg s veszti el

az ember felnőtt szárnyait.

Egy pillanat csak már az ember

a helyzeté, az istené,

az kit halálos türelemmel

tart a mélység maga fölé.

Feljegyzés

József Attila darabos vércseppjei jutnak eszembe, nem tudom, miért,

József Attila reménytelenül feküdt a paplan alatt, és folytak az arcán a könnyek fényes délben, igaza volt,

József Attila elvérzett az időben, mint egy kinyújtóztatott test – leszakadt róla a paplan,

József Attila arcán fekete szőr nőtt egy darabig élve. Mert élt.

József Attila kinyitotta az Esti Kurírt és sírt.

Nézte a nagybetűket, a kisbetűket, az egész oldalt.

Társai fölvették a ruhát, felöltőt, most is élnek.

Ő meg hóvakító csontváz. Pici József Attila.

Fénymásolat

Pilinszky sír ezen a képen,

Pilinszky nevet.

És befelé hullatja mosolyogva

a könnyeket.

Ó, mennyit sírt Pilinszky,

mindig vörös volt a szemealja,

s most a fényképen, mely reánk maradt,

szemét a balkezével eltakarja.

Mintha Istennel érintkezne,

mintha Istentől elszakadna.

Haja simán fejére gördül,

füle jóformán áll alatt,

élő, ahogy egy holt lehet,

s halott, aki örökre megmarad.

Ugyanolyan, mint ötvenhétben,

nevetne, sírna – valami

titkot súg Isten a fülébe,

s azt nem lehet kimondani…

Olyan szégyenletes, s olyan

borzalmas és vigasztaló,

olyan háborgó, mint a tenger,

olyan nyugalmas, mint a tó.

Félszemű szent volt. Mosolyába

kapaszkodom éveken át,

idehallatszik a sírása,

látszik szvettere hurkolása –

könyörgök – soha ne feledjem,

ahogy ő se a franciát.

Hívás

*B. B.-nak, 1997. január 20-án, éjjel fél kettő*

Elpattan már az ág,

mint a hegedühúr,

amikor a madár

róla égig nyomul.

Elpattan most az ág,

mint a hegedühúr,

a jégcsap kivirág-

zik, majd a mélybe hull.

A madár elrugasz-

kodik az ég felé,

mert honát e csupasz

világon nem lelé.

Elpattan maga a

madár is, mint a húr,

– várja az éjszaka

mélyén maga az Úr.

Ha az ég kútja vár

s hívnak a kék sasok,

azt mondja a madár:

Uram, én kész vagyok.

Barátok ó…

Barátok, ó, barátok

ahogy engem is láttok,

már mindent megbocsátok…

ha volna valamit

Egy demokráciában

hova valaha vágytam

ott guggolnátok hárman

meg épp a negyedik

Szakonyi átpilézik

Kiss Dénes megsértődik

Bulcsu hetvenkedésig

Lázár csak átrohan

Marad egy nemzedékből

Isten-ismeretéből

míg ugrálunk le és föl

marad egy árfolyam:

Így lettünk volna férfi

kit hozzánk lehet mérni

így tudna reánk nézni

az Isten, hogyha van.

Váltóláz

J. E.

Én megszoktam hogy összeomlik

a lelkem mint egy áruház

amelyet kedden este hatkor

az áram váltóláza ráz

minden elég – és elég minden

hamuvá válik éjszaka

cipő edény kanapé sportszár

lavór – s maga az éjszaka

hamu hamu – eladhatatlan –

a szürke tárgyak tömege

hiába tölti meg a polcot

nincs senki aki megvegye:

reggelre marad csak egy bábu

élettelen az arca máz

de fölvidámul megmelegszik –

kit Isten mindkét karja ráz.

Az én szerelmem (II.)

"A semmi is lehet minden,

a minden is lehet semmi.

Ahogy az első percben,

csak úgy szabad szeretni."

Kegyelem

Mily szomorú a lélek alja,

a lélek ege mily magas,

azért lettünk, hogy égbe törjünk,

vagy földre hullni ugyanaz?

madárképesség, lélek-ára,

szárnyaszegett hit, hontalan,

azért lett szárnya, hogy röpüljön,

azért röpül, mert szárnya van?

Világvége

Isten kiül majd mint egy óriás

a világ végére elhagyatottan

a párducok a testvérükre néznek

és én is az leszek majd aki voltam

Bizony angyalok lebegnek körül

ezerkétszáz ezerháromszáz angyal

fekszik az ördög és a mikulás

s a majmok sírnak vállig érő hajjal.

2000

Itt reszket a kétezer évnek

legutolsó pillanata,

s ha a gyertyák csonkig is égnek,

s ha ránk dől az égi szoba,

ha kétezer év lobogása

hátunkban az égre felér,

ne gondoljunk soha másra,

csak arra, mi tiszta fehér.

Még itt gomolyog fura füstje

az elmúlt kétezer évnek,

gondolj csak a fényre, ezüstre,

ha a gyertyák csonkig is égtek.

Itt áll ez a kétezer év még

bedőlve romokba mögötte,

de élünk mintha ma élnénk

és kétezer évre előre.

Az elmúlt kétezer évből

másztunk fel a reimsi toronyra,

és imbolygó tetejéről

léptünk fel a holdba, vihogva:

nevetünk, szeretünk, muzsikálunk,

mint nagyszívű Assisi, Dávid,

s a Hold, keserű útitársunk

hallgatja a Föld muzsikáit,

dobolunk csak az ősi dobokkal,

hogy vége a kétezer évnek,

mert akkor is eljön a hajnal,

ha a gyertyák csonkig is égtek.

Esdeklés

Isten szakállát időnként

meg kellene rángatni

ha volna *rá* idő

ha volna *hozzá* bátorság

ha volna *elég* erőnk

ha volna szakáll

ha volna Isten.

Nemzet

Ha lehet és ha nem lehet

szeretni kell ezt az esett

daliát ezt a nemzetet

Ha hiába reménykedett

hogy valamikor még lehet

ha becsapták ha tévedett

Szeretni kell a nemzetet

a Trianonban elveszett

hegyéleken az éleket

Ha boldog boldogtalan volt

ha fennhéjázott bujdokolt

ahogy felhők között a hold

Ha köhögött ha ördögöt

sandított a háta mögött

ha kedve egekig szökött

És akkor is ha megszökött

sorsa elől a menekült

lezárult határok között

Ha véres a szemén a folt

ha gyarló és ha bamba volt

ha délibáb után loholt

Ha negyven évig semmire

se jutott egy szemernyire

se erősödött a szíve

A már-már kiüresedett

szemeiben a szétesett

emlékeket és fényeket

Csontjaiban a rémeket

ha nem hiszi hogy vége lett

és otthon egyedül remeg

A föl se szántott földeket

elveszett becsületeket

ha visszakapni sem lehet

Mindent mindent a kossuthok

száján harsogó mondatot

ami csak lángolt lobogott

Az ősök cselszövéseit

a vezérek merényeit

az aranyat ha volna mit

A kapcákat a rongyokat

a fölhasított talp alatt

kallódó mennyországokat

Az urakat a papokat

a mentéket zsinórokat

ha szétmállott ha leszakadt

A láb alatt a patakot

amibe Lajos bebukott

és páncéljával ottragadt

Asszonyok sápadt arcait

végvárak vesztett harcait

Radnótit balga Márait

Az örökké ellenkezők

fölött a beszakadt tetőt

a láb alatt a vérmezőt

A csencselést a nem-levést

a lassú gerincferdülést

a púpos hátakban a kést

Az istent ezt az elnagyolt

és betört tempolomablakot

ki nem ragyog ki elhagyott

A szerbet horvátot zsidót

ezt az egész állapotot

amiből létrejött a bog

Oláhot tótot kunt magyart

aki uralkodni akart

vagy földből magokat csikart

A svábot aki duzzogott

de a lágerban nem nyafog

ha kihull szájából a fog

A krumplit a vasárnapot

az ólakban az állatot

még azt is aki én vagyok

A megvetetteket a szent

együgyűt aki gajra ment

kit letiport a regiment

Szeretni kisebesedett

ujjainkon e nemzetet

szeretni mindenekfelett

Állomás

*Lekapcsolódsz, mint egy vagon*

*a tehetetlen kocsisorból,*

*továbbütődsz a vasakon,*

*a vasutas már rád se gondol,*

*pedig tele vagy még teherrel,*

*melletted jár a gyorsvonat.*

*Ki se raknak. Aztán egy reggel*

*megmérik tiszta súlyodat.*

Égkék

„Tudjuk, mik vagyunk, de nem tudjuk ám, mivé lehetünk.”

William Shakespeare

Valódi

Valódisága fekhelyéül

fekszik bennem kilenc halott

fekszik bennem míg meg nem kékül

mint lassan hűlő csillagok

fekszik a lényük bennem és ül

Csak én hitelesítem őket

másoknak ők kicsik nagyok

másoknak ők emberszerűek

a halottaságyuk vagyok

és szeretem és őrzöm őket

mint az ég néhány csillagot.

Haza

Én sosem voltam otthon. Akinek

nincsen cipője, még mehet haza

mezítláb, árkon-bokron át, amíg

fölhasad előtte az éjszaka

s megérkezik, mint angyal áll, fehér

arcát az ajtó keretébe nyomja,

kis résen át is a szobába lát,

hol örök hangokat őriz a kotta,

hiába nyomják az ajtót belül,

belát a résen, betör, mint a szél,

ha várják, ha nem várják, önfeledt

kezével apja szép arcához ér.

Tékozló gyermek, inge az öröm

és szenvedés vizétől üveges,

csak áll, csak áll a régi küszöbön

és hatalmas vagyona lesz.

\*

Övé a kincs, a régimódi tábla,

a fotel kagylója, az óralap

és az elütött óriási órák,

mik a kerek szobában konganak,

időtlenül, egyenletes közökben,

és szállnak, mint átlátszó madarak

felejthetetlen pontosságu körben,

és szárnyukkal súrolják a falat.

Övé a kincs. Az ablakok nagy íve,

amelyek, mint rajongó címerek,

egyetlen téglalappá egyesítve

mutatják már a végleges eget.

Az ég nagy kékjét, rajta már a bárány,

mint régi felhő, föláldozva áll,

játékos jelvény, amelyre csak gyáván

és suta módon támad a halál.

\*

Hazamegyek. Fölveszem a cipőmet,

amely kívülről-belülről szöges,

nehéz vagyok, saját súlyom sebez,

gondolataim életemre törnek,

de addig még az úton hazaérek,

felveszem kalapom az idegen

asztalról és elindulok felétek,

a kerítést, a rácsot meglelem,

tapogatom a régi reteszek

vasát, kinyitom, törve-zúzva és

nincs sose késő, szállok, repesek,

mint mozdulatlan test felé a kés,

még meglelem a percet, hallani

ahogy suhan az óra nagy falán,

hol mozdulatlan arccal, távoli

címerek mélyén vár reám apám.

[1941. jún. 26-án…]

*1941. jún. 26-án, a Szovjetuniónak szóló hadüzenet napján Zamárdiban 27 fok volt a levegő és 22 fok a Balaton hőmérséklete.*

Tó

Apám, itt van a Balaton,

olyan, mint hogyha hó borítaná,

a távolság a takaróm,

és nincsen kéz, mely fölhasítaná.

És olyan öreg vagyok, mint te,

ahogy a vízből kijövök,

a talpaidat érzem szinte,

ahogy léptél húsz év előtt.

Látod, fürdök én este-reggel,

hogy olyan legyek, amilyen

te voltál. Szemben a hegyekkel

örökös súlyodat viszem,

koponyavarrataid, melyek

olyan finomak, mint az ág,

és barbár szivem fölött hordom

csontjaid katedrálisát.

[Az ötéves gyereknek meghal az anyja…]

*Az ötéves gyereknek meghal az anyja – árva lesz. A negyvenöt éves mi lesz?*

Anyám lakása

Rendesen megöltük anyámat

rendesen lefejeztük

rendesen kriptába fektettük

mit akartok még?

Magyar Nemzetet járatott

– ez jobb újság mint a többi –

Hiába lélegzett kapkodott

sikerült megölni

Mennyi kacat lom fölösleges levél

tű bugyi tinta ágynemű

eldugott pénzek név szerint

feneketlen fölfordulás

Mit őrzünk? Szakadt paplanok

feje alatt átok-levelem

rongyok közt szappanok

elmúlhatatlan kalácsdarab az ágy előtt

Próbáljuk irtani gezarollal

próbálunk nevetni a papundekli tojástartókon

magamra ismerek – Isten emlékeit

őrizte soha nem volt fénykorából

Pókhálóvékony szálakkal tartotta fönn magát

harminc éve Mindig boldogtalan volt

helyesebben sose volt boldog Tudott az ENSZ-ről

s kinevette Waldheim hosszú orrát

Hiába gyűrjük le – visszajön

nagy álomslafrokban könnyedén énekel

„Magához nem illik a harag

egyikünk biztos árva marad…”

Aztán csak ül Csak néz Csak mosolyog

Kőkékek szemei

Kis körmével a szakállam cibálja

Isten segíts őt elfelejteni!

Fölkel jön lassú tánccal elém

– Magához nem illik a harag –

huncutul ujjal fenyeget

– Egyikünk biztos árva marad.

Otthon

Vesd le saruidat,

mert szent a hely, hová

belépsz és itt marad

a lábnyomod soká.

Anyácska messze van,

pincében festeget

boldog-boldogtalan

kocsikerekeket.

A kicsi terraszon

kinő három virág,

ez az én vagyonom,

az egész ifjuság.

Megjöttél? Tartsd magad.

Nem enged még a rács.

Vesd le saruidat,

mert szent a hely, hol állsz.

Bár messziről jövök,

csavargó nem vagyok,

mutasd csak az örök

rostélyú ablakot!

Hol van a kulcs, a hang,

a kert, a kiskapa?

Anyácska messze van

és nem jöhet haza.

Bolond vagy, betöröm

az ajtót, ne komázz…

Itt állj meg a kövön,

mert szent a hely, hol állsz.

Itt alszik benn anyád

a fehér paplanon,

itt a bakancsa, ládd,

hogy felköltsd, nem hagyom.

Majd ha fölébred, a

kapuba áll, vigad,

hogy megjöttél haza.

Vesd le saruidat.

A ház

I.

Az otthon nem volt otthonom,

a ház nem volt enyém,

a rádió is idegen

hangon beszélt felém.

A palacsinták, a cipők

mintái idegen

kacskaringóba álltak, és

a thonet-székeken

rács, a fény nem volt enyém,

se kő, se rongy, se fa,

mégis mint öröktől való

barát jártam haza.

II.

Csodálkoztam a vitrinen.

Azt mondtam néha: jé,

s csak magamban tűnődtem el,

a kulcs, a só kié?

Ki lehet, aki itt lakik?

Ki lehet az a társ?

Egy magas vagy egy alacsony

úr, vagy valaki más?

Ki szereti a paprikát,

ha ilyen ecetes?

S megértem-e a dolgokat,

mikorra vége lesz?

III.

S kié lehet az asszony itt,

ez az aranyszemű,

ki nézi órám keretét,

hogy milyen egyszerű,

ki nézi arcomon a bőrt,

szememben a sötét

csillámokat figyelmesen,

úgy, mint én az övét?

Ki megfogja a kezemet,

hatalmas és nyúlánk

kezemet, melyről már levált

a szélén egy szilánk?

IV.

És én ülök a székeken,

mozdulni sem merek,

úgy fáj az üres levegő

és a falfelület.

A térdem fáj, a térdkalács,

az ajtó és a gitt.

Hogyha bejönne valaki,

szólnék, ha volna mit.

Látom, milyen fényes a réz

a régi küszöbön,

az esküvői képeken

előbukik a könny.

V.

A konyhában dagad a gőz,

mosnak, vasalnak és

egy-egy szeletet vág hamar

a kis sajtból a kéz.

Kik mosnak, kik vasalnak itt?

Egy asszony, egy gyerek,

kik dolgoznak türelmesen,

s kiket nem ismerek.

A kályha karikáin a

tűz ragyog vastagon,

a tálakon meg kék virág

van. Én nem itt lakom!

VI.

De valakié ez a ház,

övé az asszony is,

ő nézi este csöndesen,

hogyan pereg a víz

a csapból, és övé a kert,

a bútor, a szoba,

vagy elment a tengerre és

nem jár haza soha?

Pedig övé minden fiók,

a falra tetovált

meszes szívek, fekete drót

és az egész világ.

Anyám mennybemenetele

Utol kell érnem az anyámat

alig három lépésre megy előttem

és én tántorgok a nyomában

egész közelről mellbe lőtten

még vérzek de már hegedek

belülről hull a mellkasomba

a vércsepp mint egy meredek

hegyre állított homokóra

követem lassú Sziszifusz

előttem lépkedő anyámat

már a hátában mint a szusz

lihegek kapkodok hiába

előbbre rukkol szelleme

mint egy halotti eleven kő

még hány infarktus kellene

Isten egéig elegendő?

megérintve az ősi fényt

átöleljem a hegytetőben

kárhozott szűzmáriaként

– magam megváltva – mennybe lökjem.

[Nagyanya a rákosfalvi kertben állt…]

*Nagyanya a rákosfalvi kertben állt. Könnyű ősz haját kócolta a szél. Akkor még mindenki élt, apa, anya…*

*– Szeretnék elszállni…*

*Sikerül összeverbuválni a csapatot.*

Fecske

El kéne szállni fecskemód

csak nincsen hozzá fecskekód

nem ismerem a jeleket

villanydrótkottafejeket

nem ismerem a csapatot

amelyik eliramodott

talán a csapat jelleme

és kitartása kellene

verdesni még a levegőt

a tükörtengerek fölött

és visszajönni ha a nyár

megint fecskékért kiabál

Jövök jövök! – azt mondani

ahogy a fecskék hangjai

Megyek megyek! – így fecsekül

minden emberben fecske ül

a fecskejaj a fecskekód

el kéne szállni fecskemód.

De jó

De jó, hogy nincs fiam. Szemet lesütve

kicsit kamaszosan s fölényesen

ülne a cukrászdában és ezüstre

akarná, hogy pingáljam a fejem,

hogy polgár legyek, mint öregapáim,

hogy büszke legyen ő, szelíd utód,

hódoljak a technika mániáin

és érvényesüljek, ahogy tudok.

Szegény, szegény. Hogy gyűlölöm butácska

fehér arcát, mely vékony és szelíd

s a gondolattalan való puhára

aszalná, gyúrogatná kezeit.

Csak lányaim vannak, csak lányaim. Nagy

tudó szemekkel halkan néznek ők,

a kertben, mint a tulipánok nyílnak

szomorúságom oszlopa előtt.

Vers lányaimról

Én nem vagyok rendes apa.

Kitárom néha a karomat,

hogy beleszaladjatok,

mint a tipegő kismadarak.

Hogy megnézzem a szemeteket,

de nevelni nem tudok,

azt sem tudom megmondani,

hányágúak a csillagok.

Elügyetlenkedtem a halászatot,

a délutáni sétát,

az együtt töltött heteket

elütöm, mint a tréfát,

hogy ne vegyétek észre,

mi lakik a szememben,

hogy ebbe a gyermekszerelembe

belebetegszem.

Óvnálak titeket a villamostól,

hogy ne szálljatok rá,

mert elvisz benneteket

valahová.

Igazságtalanul óvlak másoktól is,

pedig tőlem semmit sem kaptok,

kezem csak ügyetlenül

kezetek után kapkod.

A kerti kiscsikótól is óvlak,

idegen vagyok én,

ahogy járok aktatáskával

a város közepén,

nem gondolok rátok aztán,

pedig a Kisrita arca,

mint a púderbabáké,

ki van rakva a kirakatba,

járok, járok, járkálok

mozik és verandák között,

ismeretlen arcok bőrlabdái mellett,

magam is bliccelő iskolakölyök,

s mikor éjjel hazatérek

és végigfekszem az ágyon,

kétségbeesve eszmélek,

hogy van valakim a világon –

ki jön az én házamba?

kérditek majd reggel tőlem,

s én állok a kapu előtt,

kiben nincs jártányi erő sem.

Feleségemnek

Feleségemnek arca van, meg keze is, meg lába is,

mindez valóság, jól tudom, de látszat is, de látszat is.

Van szeme is, mert néz vele, meg lát vele, meg fog vele,

testi valóság kényszere, ez az ő bűvös ereje.

Ujjongok, hogyhát ennyi van, ez ő maga, ez ő maga,

szeretni való teste van, meg hajlama, meg hajlama.

Fölhajt az éj így engem is, mint a vadat, mint a vadat,

találkozunk a hús fölött s a hús alatt, a hús alatt.

Szerelmes párom egyszeri, kitárt alak, bezárt alak,

hogy ilyen anyag, forma légy, de vártalak, de vártalak.

Úgy előáll a lét falán s a szívemen, a szívemen,

megjelenik mint régi kép, világosan és hirtelen.

Hajnal

Lobognak a fák a szelekben,

a réteken át idejön,

két nagy szeme ég, haja lebben,

az én szeretőm, szeretőm.

A nap aranyos karikája

sugaraz rá nagy sisakot,

karját kinyújtva a tájba,

mint hajnali fáklya, lobog.

Lesem, idejössz, ideérsz-e,

a fák közt, rajz a vizen

cikázik az árnya, a lépte,

hogy sajdul és fáj a szivem!

Ne siess, ne siess, de szeretlek!

tudod-e, hova érsz, te leány?

itt zúgnak estente a vermek,

itt hullik a fűzfa reám.

A sípjaim is szomorúak,

az ünneplőm fekete,

ősszel madarak raja krúgat

és csontos a férfi keze.

Csak a fejsze villog a vállon,

a melledet hó födi el

és nappal oly nagy a magányom,

hogy estére nem birom el:

gyere már, gyere már, ideérsz-e?

sugaras kicsi énekesem,

kapaszkodj nyírfa-levélbe,

azon érsz ide szélsebesen!

Szeretlek. Gyöngyöm a gyöngyöd,

tiéd a sóm, kanalam,

mezítlen kell idejönnöd,

hogy rádadjam, ami van.

Rádadjam ruhául a tájat,

s a bíbor nagy hegyeket

el kell, hogy bírja a vállad,

mindent, amit szeretek:

örökké hordjad a házam,

csiga fel, csiga le, ez az út,

és én adok néked majd három

szivet, falevél-alakút!

Szeretlek, jobban a szélnél,

mi öleli hosszan a fát,

szeretlek, mintha te élnél

helyettem egy életen át.

Hattyú

Csúfságom véget ért

Arany hattyú vagyok

Kinyíltak szárnyaim

mint arany ablakok

És beszakadt a hegy

És beszakadt a hold

Halálos repülésben

a hold porában értem

egy hattyú lehajolt

\*

Árnyék, árnyék! – kiáltották utánam

ha végigsuhantam a rét felett

most röpülök hattyúi ragyogásban

és hattyúnak néznek az emberek.

Emberiség

Gyönyörű ez az emberi zűrzavar

a mandragórától a marihuánáig

gyönyörű az emberi bátortalanság

melyre sárkány és ló szája ásít

gyönyörű a szüzek letakart bemenetele

s az erőszak szétfeszítő térde

a megölt fajankók vérbugyogása

s a kereszt amely meg sem érte

Gyönyörűek a föltartott állú fiúk

kiknek a szájába belecsókolnak

fölülről a paripalányok

gyönyörű az elveszített holnap

a lehető örökké születő

jobbra nemesebbre és a visszarántó

a szakadékba hol az emberiség lelke

föltornyozódott mint egy rakás hó

Gyönyörűek az egyiptomi kurvák

s a modern kistisztviselők

túl színes nyakkendőkben zajtalan lifteken

akik szállítják az örök erőt

az atombombához vagy az igénytelen

mindennapok összeszereléséhez

mint előregyártott paneleket

hogy az ember ne érezze azt amit érez

a főnök ne érezze ne a beosztott

a jóerejű férfi se a frigid nő

gyönyörű maga a kihalt hold

hol az emberi lehelet egészen az égig nő

gyönyörű a csupasztott kutya

amit más állatok lerágtak

gyönyörűek a visszatérő hadifoglyok

akik magukhoz szorítják a kiaszott anyákat

gyönyörűek a megbukott miniszterek

akik a népnek jót akartak

s gyönyörűek a korbácsolt kocsisok

akik fekete szőrű fényes lovakat vakartak

és kik nem kik nem gyönyörűek

a tolószékes nyomorékok?

akik félannyi lábukon lakkcipőt viselnek

bohócarcukra nagy rúzsfoltot kennek

s elcsábítanak hadnagyot tartalékost

Gyönyörű a történelem

a kiirtott janicsárok törökök

ez a fölgyűrt szoknyájú billegés

a rémület s a helytállás között

ahol egyetlen perc egy mozdulat

a mérleg serpenyőjén iszonyút nyom

gyönyörű ahogy csalnak a kibicek

az ahogy a vakok átmennek az úton.

Négykézláb

Olyan vagyok, mint éveken a bábu,

égtől távolabb, földhöz közelebb,

és elengedem az elengedőket,

s megérintem, kik megérintenek.

Bekötő út, erdőszél, falvak arca,

és áthatolhatatlan reggelek,

nő kosárral, a férfi árva, Jézus

megáldotta a búzaföldeket.

Tónustalanul. Valaki köszönget,

előbbre megy, lépését hallani

a nagy búzában, hol kirajzolódnak

a fantázia végjátékai.

Bújok, bújtatnak. Meghatározódtam.

Bombázórajjal van tele az ég,

gyerek, kisgyerek majszolja a porban

a félelem örökös kenyerét.

Nyomorult ég. Az egyre közelebb jön.

A hajamat, a hajamat azt még ne!

Szürkearany gépek zuhannak állva,

mintha valaki már az égben élne.

Megöregedve, hajlott hát, köpenyben,

a messzi földön négykézlábra vetve.

A földbe bújni, minden hasadékba,

mintha valaki már csak földet enne.

Bombák ragyognak kioldva magukból,

talán megállnak még az út közepén,

és hirdetik az Excelsis Deo-t

a levegőbe rögzítve fehéren!

De gyönyörű! A könnyeket az arcon –

állj föl, siess, a könnyeket töröld le,

ez az a föld, amely elengedett,

s ez az az ég, mely arcodat betörte.

Ajándék

Csütörtök volna, drága reggel

és drága alkony, drága perc,

mert annyit ér mindegyik ember,

amennyit néki adni mersz.

Nem az a fontos, amit adhatsz

valakinek, hanem amit

egy olyan szívvel elfogadhatsz,

amit a szenvedés hasít.

A táruló a tárulónak

így lesz apja és gyermeke,

ha majd halált hoznak a holdak,

az ember megbékél vele.

Mindennap

Mindennap ugyanazt megtenni menedék,

körénk rakódnak a mozdulatok, szokások,

ahogy az ember a tér kockájára lép,

vagy bőrét fölveszi, a súlyos nagykabátot.

Sajátmagának így épül örökre gólem,

amit a nap hevít, félelmetes golyó,

nem marad vele már egy barát, egy rokon sem,

nem marad, ami rossz, nem marad, ami jó,

nem marad a szivén esztendő és harag se,

járkál a tereken csak, mint mogorva gép,

a fény küllői közt, lefekszik, ha a nap le,

és fölkel, ha a nap az ég szélére lép,

amely beégeti hevét a vérbe, csontba,

hogy sajdul az izom és száraz lesz az ing,

bemegy az ember a sugárzó csarnokokba

a kék lapok közé, aztán kijön megint.

Az emberi szerelem

Nézd, a szívem most nincs is áthasítva,

és oldalamból mégis vér szivárog.

Bordákkal zárva is ki vagyok nyitva,

már így vagyok legény és mit se bánok.

E sebesedés csaknem érthetetlen,

virág nyit bennem, és ez arra vall,

hogy nemhiába verték át a mellem

a passiójáték dárdáival.

S igaz az is, hogy hang kél néha csontok,

percek, inak és izmok közül,

és ennek kapcsán oly szókat mondok,

aminek még a hülye is örül,

én mégis azt gyanítom, hogy a szellem

dörömböl rajtam s keres kapukat

magának vékony ereszétkeimben,

s előáll egyszer kelet és nyugat.

Nyéki völgy

Ó, Istenem,

a völgybe lenn,

a sugaras

és a magas

fenyők között

de szép a köd!

A szarka száll

és összeáll

a szárnya már,

úgy dobja el

a földközel

felé magát,

lecsüng a láb

s kicsi, nehéz

fejével és

szemével a

nagy völgybe néz.

Ó, Istenem,

fehér madár

a szarka már

s a völgybe lenn

a sugaras

és a magas

fenyők között

de szép a köd!

Ezüst homály

s fölötte száll

egy szál madár

s a völgybe lenn

s a zöld hegyen

köd árnya száll,

ó, Istenem.

Hanyatt

De jó így pihenni,

mélyen, hosszasan,

mint ha a mezőn az

ember maga van.

Izmai feküsznek

mint a spárga és

testében kialszik

minden szenvedés.

A foga is nyugszik,

mint fehér virág,

elfelejti lassan

két szál bánatát.

Valaki

Az üveg mögött néha ül egy lányka,

a villamoson lassan szendereg,

aztán hirtelen óriásra tárja

szemét és keresi a szememet,

de én már az utakra nézek akkor,

hol vastag varjak verik a szemet

kék csőrükkel a jéghideg talajból

s én tapsolok, hogy föllebbenjenek.

Búcsú a nyárilaktól

Siessetek, a ládába a képet,

mint hideg földbe halott madarat,

a nagy bőröndbe a párnát tegyétek,

egy ollónak se jó, ha ittmarad.

Siessetek. Két utazó, tömérdek

kis óra árva tulajdonosa,

a sötétség ereszkedik közétek

és este hatkor indul a vonat.

Ne nézzétek, a kerti ólban él-e

a kis kakas, a liba vagy a tyúk?

Siessetek, hagyjátok el a házat,

az embernek, amíg csak véget ér e

földön a sorsa, a burok, a látszat,

még úgyis minden az eszébe jut.

More graeco

Láttam mezőt és asszonyszájat

egész közelről. Fönn az ég

hatalmas kék taréját és az

eső utáni fák szinét.

Szemembe gyűltek a folyók felett a

madarak lassu rajai,

aztán, mielőtt útrakeltek,

semmit se tudtam mondani.

Bárányok vére hullt kezemre,

azt néztem másnap hajnalig,

arra gondoltam, hogy aki világra

jött el, az meg is halhatik.

Úgy néztem a sikátorokba,

mint aki nagyon messze lát,

az emberek tekintetében

szánalmat láttam és hibát.

Kaleidoszkóppá tört szememben

a kicsi és a nagy világ.

De végül láttam vázaképen

a görög geometriát.

Előmbe álltak ábraképpen

az asszonyok s az emberek,

mint sorminta a vázaszélen.

Kezükben íj volt és keszeg.

[„És jött a labda…]

*„És jött a labda. A drága, kerek, halhatatlan labda. Röpült át a kerten – akkor már minden összefolyt –, lüktettek a fák, a poroló nagy állványa egész az égig ért, röpült a labda, úgy a bal sarokba, ahogy elő van írva –* Rikiki úszott, mint egy madár, kitárt karral repült a lehetetlen cél felé; igen, ez az a pillanat, ezért érdemes volt, igen, a labda szállt, mint egy golyó, elháríthatatlan, de Rikiki kitárta a karját, és az ujja hegyével kinyomta, igen, a kapu fölé, megérintette, eltérítette a labdát, igen. A labda a fészer tetejére szállt, perdült az ég, kivédtem! Rikiki szállt a nyomorúságos, kedves föld fölött.”

Futball

Még egyszer föllebeg a régi-régi labda

az égig, hol mereng a Játék Mestere

a felhőkapuban: elkapja, el ne kapja?

s mi szívszorongva várjuk, hogy visszadobja-e?

Ez volt az ifjúság. Hatalmas vágtatások

röpült velünk a cél, röpült a fű, cipő,

s az eszeveszett szélben mindenki arra vágyott,

izzadt szakadt mezén túl, hogy megértse: ki ő?

A játék ő? Az álom? A lendülés, a táj-e,

a nagy, pipec cselek, talán maga a labda?

Csak lestük az eget: a tetejére száll-e?

S mi lenne, hogyha egyszer már végleg ottmaradna?

A labda csak a labda. Elgurult, visszaperdült,

vánszorgott, pattogott, sóhajtott, muzsikált,

az óriás kapu, a világ is velünk dőlt,

s rengett a háló húrja, ha egyszer betalált.

A fejbőrig szaladt a kéj, a csontgerincen

bizsergett végig a százezeregy ideg,

az ideges örömben sírni lett volna kedvünk

sírni zokogni de nem mondtuk senkinek.

Bőgni, bömbölni, mint a szurtos arcú rajkók

kik nem kapnak soha se elég eledelt,

hetykén mi csak bevágtuk az öltözői ajtót

és szipogtunk magunkban, egy óra beletelt.

Amíg elért a gól a lelkünk közepébe

fojtogatón, ahogy az első szerelem,

nyögni, üvölteni vagy öklendeni kéne, –

csak ültünk a padon, mint a fejedelem.

Mint meglett férfiak. Mint csaták hősei.

Akiken átfutott már legbelül a lét,

már nincs mit őrzeni, már nincs mit veszteni,

sós szánkon megnyalintva a szép halál ízét.

S a csapat, a csapat! Mindenki, kit csodáltunk,

gúnyoltunk, kiröhögtünk, most egy csomóba állt,

ölelve-összefonva rejtelmes csontbrigádunk

cipőstől, mindenestől a kék egekbe szállt,

ahol merengve ült a régi-régi Mester

a felhőkapuban, nem rezzent a szeme,

labdánkat, mint a pók, kifogta nagy kezekkel

s mi szívszorongva vártuk, hogy visszadobja-e?

Randevú

Kiülök mint a veriték

a homlokokra, este

a csillagokkal teli ég

alá a csonka kertbe,

hol eltörött az ág, a gally

s köcsögbe hull a könnycsepp,

s az ember a szavaival

madarakat is ölhet.

Kiválasztom magam a sok

mozdulat közül, fáradt

szívvel a székbe roskadok

és várom az anyámat.

Horizont

Nekem nincs semmim, csak az ösztönöm,

mely hatalmas, de tétova mező,

hol a szél is magafeledkező

lépéssel jár a régi, nagy füvön.

Csak tévedésre s csak találkozásra

való hely ez, akár a horizont,

mely mérhetetlen magányába zárja

mindazt, ami világnyi s ami pont.

Rakpart

Elérkeztem oda, hogy nem lehet mindenkit

szeretni, fáj az ujj, mint ahogyan továbbmegy

a csónak a vizen, maga után barázdát

hagy, de a víztükör azután elcsitul.

A városokban én úgy járok, mint a matróz,

ki mindíg új leányt keres, de csak a régit,

dülöng a rumtól és a rozsdás oszlopokban

mint kerítésben a szél, megkapaszkodik.

Sok szerelem van a különböző erekben,

combokban vagy a szép, magas szemöldökökben,

nincsen lefesteni se szóbetű, se festék,

csak járok hajnalig, amíg elönt a köd.

Hajó, siess velem, szeretni sok az éj,

és főleg sok az arc s szeretni nem lehet

minden családot vagy asszonyt a kikötőkben,

talán csak Jákobot, Ráchelt és Józsefet.

Naplócska

A piroshéjú alma-ketrec

fogott körül, anyányi otthon,

törleszkedtem az életemhez,

hogy legyek, ha már megfogantam.

Hurkolt a nap. Mesék pora

rakódott vékony tagjaimra,

mint egy királyfi, akkora

voltam, vagy mint egy sárga szilva.

A nádban játszottam le később

tizenegyéves ifjúságom,

hol barátot találtam és nőt,

tél-túl az óperenciákon.

Aztán megnőttem, mint becses

vadállat, kinek jó a bőre

s úgy néztem, ahogy véreres

szemükkel ők a fűre, földre.

Majd rámszakadt az ár, a víz

s rámszakadtak a lompos esték.

Élek napot-napra. Ez is

valamiféle hősiesség.

Srác

A közösségbe vágytam mindig én is,

mint árva pajtás, tárgy közé a tárgy

s mint a húnyóban, szívrepesve vártam,

amíg valaki rámtalált.

Egy kis szobában ültem öregek közt,

hó hullt az utcán, csattogott a tél,

s én félreülve figyeltem a sakkot,

hogy lép a bábu, fekete s fehér.

Vali kezén kicsik voltak a körmök

s az én fejemen hosszu volt a haj,

nyolcévesen az emlékek kináltak

a múlt piros cigarettáival.

Zamárdiban egy tornácon guggoltam

s egy pók magányát néztem a falon,

azután a partmenti pocsolyában

kerestem, merre megy a birkanyom.

Nem ment semerre. Elveszett a parton,

a birkák lábát elkapta a víz,

bombák hullottak a fekete égből

és vizbe fúlt a birkapásztor is.

Igy múlott el, embertelen falak közt

s idegen társaságban életem

szerettem Kálmánt, Évát, Márta lábát,

de ezután már sose szeretem.

Talán a nyár majd visszaadja arcom,

kirajzolja a számat, szememet,

mint egy bohócnak s kiakaszt a gangon,

hogy lássák, milyen nagy a szeretet.

Invocatio

Ó, olvasó, te ritka társ,

aki az úton elkisérsz,

mikor lefoszlik kinn a hárs,

ragaszkodsz hozzám, mint a férc,

nem fontosan, nem pontosan,

de vázlatom te tartod össze,

veled vagyok magányosan

a pontjaimon összekötve,

különben pedig szétesem

és szállok, mint a rossz szita,

olyan hideg a félelem

közé beágyazott ruha,

oly lebbenő a fátyolom,

oly iszonyú a szövetem,

maradj velem, míg áthozom

a túlvilági köpenyem.

Reggelre

Majd reggel elkezdem az életet

addig befellegzett

Most látom az összedőlt katedrálisokat

a kiüresített istállókat

az ágy szélén lógó szeretőket

a lekopaszított rózsákat a kertben

a holt betűk nyomdasorait

isten szemöldökét a varjúrebbenésben

a buszgumi kerékkacskaringóit

a kávéscsészék álló tonnaköveit

a lecsüngő telefonbakelit izzadt markolását

a szomszéd házra tűzött nemzetiszín lobogót

a röntgenre váró asszony ezüst fejét

az arcom elé hulló rovátka diókat

a Magyar Köztársaságot

Most ezekkel nem tudok mit kezdeni

Folyton forgatom őket agyam agyhártyalobjáig

vörösborpára ködfüggönyéig

cigarettacsonkjáig

belső államhatalmáig –

míg

feltünedeznek

a hajnal lovasistállói

szétbontott hajú szeretői

repedésig széttárt rózsafejei

villogó regényei

túlhízott varjúi a kertben

kikeményített autógumijai

a világos hó ismétlődő üvegrebbenései

a kávé orrig szaladó párakockái

a telefonkagyló hívó soklukú

középen körbelőtt horpadt omegája

a piros-fehér-zöld zászló festékszínei

a ráktól megmenekült asszony idős mosolya

a diók örvendező öregember bölcsessége

s az egész Magyar Köztársaság

Akkor meg fogom oldani.

[Szigliget a legszebb állomáshely…]

*Szigliget a legszebb állomáshely. A Festetich-kastély 1951-ben a Mezőgazdasági Minisztérium üdülője volt. Fiatal gyerekeket üdültettek. H. M. kis klottkötényben járt-kelt gondnokhelyettesként. Éjjel csónakázott, erdőzött, nappal adminisztrált. Az egyik nevelő után följárt Budapestre. Később öngyilkos lett.*

*Szigliget kilenc dombra épült, mint Róma, csak sokkal kisebb.*

*Szigligeten sok lány és asszony fordult meg. Csak úgy ismerősként.*

*Szigligeten az út menti feszület elég messze esik a falutól. A strand messze esik az alkotóháztól, a hajóállomás a kocsmától, a hegyi kápolna a Lengyel udvartól, általában minden messze esik egymástól.*

Baba

Még addig fönntartom magam,

a lábfájásig, összeesésig,

Baba elhagyott arcáig, asztmájáig,

– piros arccal ült sárga pulóverben a kocsmában

s az idegen társaságban énekelt,

fejedelmi-kis cigányfiú tizenkét évesen cimbalmozott

ős-örök indiai vékony fejét mereven ingatva, mint az élő ikonok,

három asszonnyal ültem, idegenekkel, akik arcomba néztek, mint nyitott templomba

a pofámba néztek, a tüdőmbe, hol egyenletesen remegett a használható ideges levegő,

vérem vörös tükrébe néztek, hol nem tükröződött senki, csak az a babalány,

ittam, augusztusi-tavalyi bort, melynek arany szaga halántékom forró velői közé szaladt,

orromban lebegett az elveszített nádas, a fürdőruhaszag, a bambuszkerítés, az ölig meg nem ismerhető

lány lepedővásznának a szaga, a borzasztó balatoni ősz,

a ronda új házak érvénytelen sora, de talpig bemeszelt szobáik,

ahová vágytam, ahová vágyok örökké

elaludt Babák közé, kik félve köszönnek az úton nekem, úriembernek,

s félrefordult arccal, de toroklihegősen nyomják csókra nyálszagú szájukat,

Baba, reménytelen Baba, mint tüdőbeteg szentkép

lebeg az örök sötétben, karjaim tántorgó gyertyái közt elérhetetlenül,

fölszáll az augusztusi buszra, bemegy Tapolcára egy méter masniért,

hogy körültekerje szőke-kis haját, tejbe-fulladt bőrét,

körültekerje az igazi babát, a babaságot, mielőtt lefekszik egy-két könyve közé

a hetedik házba a soron, le, a fal mellé, beszólva, elmosogattam,

befordulva a fal mellé, nyelve, fogai reménytelenségébe, katonacsókok

ügyetlen csattanásainak emlékei közé, a megismerhetetlen szakadékba,

be a fal mellé, a mész felé, a szoba négyszögének bemeszelt lapja mellé,

elfordulva a nappali rémektől az éjszakai rémek felé,

hogy laza álomba oldja a folyosók kemény kopogását, takarítását,

be a fal felé, hol csak a mész szaga szúr, a friss mész szaga, a falusi mészé,

a falhoz tapad a térde, a falba néz az ügyetlen szem,

a falat érinti a kéz –,

addig még fönntartom magam.

[Késő este volt…]

*Késő este volt, téli este. A havas utcákon kellett kóborolni. Ilyenkor már nagyon kihalt a Balaton. Egész Zamárdiban sehol sem tudtak szállást adni. Végül két építőmunkás szerzett címet egy öregembernél. A felesége Pestre utazott két napra. Eleinte nagyon gyanakodott, hátha az érkezők éjjel fejszével fejbe verik. A nappali szobában ágyazott meg. Később a televíziót is bekapcsolta, mongol jurtákat mutogattak. Reggelre barátságos lett, nem is kérte a személyi igazolványt. Vidáman ette a kihűlt vaskályha tetején lévő lábasból a hideg paprikás csirkét, kanállal.*

Takaró

Hűvösebb itt már nem lehet,

pontosak a körvonalak,

didergünk és összeégünk

égő takarók alatt.

Medencéd, melled, vállad az enyém,

a nyár kazlakban ég,

mint ijesztő ponyva

ránkrogy a sötét,

kereslek én, a lepedőn a kezed,

homlokommal a homlokod,

kúszok oldalt, vaksin, perdülve,

ahogy akarod.

Szememnek nincs színe, futnak velem

hőségben a városok,

melletted fekszem egy helyben,

mint a halhatatlanok,

lényem párnája fölfogja

zuhanásomat,

te

ki vagy?

[Nagyon szerette azt a fiatalasszonyt…]

*Nagyon szerette azt a fiatalasszonyt. A rendelő valójában csak egy zug-szoba volt az elmegyógyintézet félreeső pavilonjában: abban az időben a doktor mindenféle badar táblákat gyűjtött, azokkal szögelte-tapétázta tele az alagsori kis helyiséget. Az ajtóra az volt kiírva név helyett: „Ne álljon szorosan az ajtó mellé, ha nyitni akarja” – mint egy lelki útmutatás. A plafonra zománctáblát szögeztek: „Vigyázat, a tetőn dolgoznak.” Egy kisvendéglőből ellopott papundekli tábla a fogas felett azt hirdette: „A fogasra akasztott kabátokért és emberekért felelősséget nem vállalunk.” A másik oldalon, a fotel felett: „Mesterséges megtermékenyítés du. fél háromtól öt óráig.” (Ezt a nagymarosi állatorvosi iroda kerítéséről tulajdonították el.) Az íróasztal mögött szép, aranybetűs kartontábla lógott arany zsinóron: „Kérjük a híveket, istentisztelet alatt ne tartózkodjanak a szentélyben.” S ahogy benyitott az ember, a szemben levő falon az virított: „Kalauz nélküli kocsi.”*

*Nos, ilyen hangulatú volt a doktorszoba. Ezért aztán a doktorral ki lehetett jönni bolondoknak, szemérmeseknek, szemérmetleneknek, egészségeseknek egyaránt. Ó, az a doktorszoba! Az íróasztal mögé még egy vékony vizsgálóasztalt is elhelyeztek, azon is lehetett mindenfélét csinálni. Ott ült a fiatalasszony, belehúzódva a sarokba állított fotel mélyére, és várt. És nézett. És beteg volt. És egészséges. És égő zöld szeme volt. És öngyilkos volt. És meggyógyult. És zavart volt. És éleselméjű. És a barátja szeretője volt. És a barátja elhagyta a szeretőjét.*

*A doktor nagyon szerette azt a fiatalasszonyt, aki az átléphetetlen határon túl üldögélt. Az összeolvadás határán túl. Mint egy angyal.*

Testvér

Az autót-vevők különböznek az autót nem vevőktől,

a belül-állók a kívül-állóktól,

az evők a nem-evőktől.

Nem lehet élni – tökéletesen,

csak nem-élni lehet,

nem lehet csókkal

megváltani embereket.

A seb az seb marad.

Vágott, bemetszett, összekapcsolt,

ejtett seb, könnyű sérülés.

Megcsókolni kevés.

\*

Testvér,

szobád homályában ülsz tétlenül,

óriási fekete könyv előtted,

hol angyalbirkózású Jákobbal tündökölsz,

elhagyatott tárgyaidban fölragyog az elveszített szeretet,

míg lehet, ne szeress,

ne szeress embert, emberlányt soha,

lukarcod üregeiben maradj egyedül,

túl a határon – van határ,

határ a másik ember.

Testvér,

elszáll a nap, mint eldobott golyó,

piros zuhanása betöri ablakod,

ülj székeden hínárremegéssel,

térdeid összezárt rémületével,

ne nyisd meg ajtód csöngetésre,

rémülten ülj,

kivárhatatlan szenvedésed befejezéséig egyedül.

\*

Testvér,

a nap zuhan,

berántja szobádba az árnyakat,

ülj – csak az árny marad,

Krisztus egyedüli rémülete,

átvert kezének ízülete,

átvetett ruházata – pária,

őbenne nincs hiba.

\*

Testvér,

ki bukni tudsz, mert bukható

az út, tudja az itt lakó,

kinyitott könyveid háttal letéve körülvesznek, mint a lepkék,

egy polc, maradandó váza,

üres virágok,

de profundis –

innen lehet fölrepülni a keresztre.

„A pap azt mondja: föltámadtam.” Jó ez így.

Mert én is föltámadhatok.

\*

Van egy határ.

Határ a másik ember.

A teste, testfelülete.

Addig érhetsz. Semennyire.

Van egy határ.

Emberhatár.

Emberélet.

Emberhalál.

Ki elvegyül az emberekkel,

nem marad ember,

leromlik, mint a rossz futó,

akárhogy hajtja magát

sziklákon, völgyszakadékokon át,

fasorok ideges szédületében,

salakon, versenyeken,

puha homokon, gyepen,

embereken lép, embereken.

Már menekülés a futása,

nem oda,

vissza tart,

nem hajtják, maga hajt,

feszít, jobban, mint bárki,

s nincs hova kitalálni,

nincs pálya, tér,

nincs rés, tele üres akadállyal

a világ, tele bukással,

befogadó halál,

a lebegő közegébe fut –

s a levegő ellenáll.

Süllyed a láb, a boka,

visszafut, nem oda,

az emberekért fut az embereken,

betört bordákon szalad, haj-fejeken,

szemöldökökre lép, fogakról elrugaszkodik,

tapossa őket, nem álmodik, csak

szeme ég,

régi arcokra lép.

Fölötte áll az ég,

mint hatalmas kerék,

őértük futott, hogy elérje őket,

a szeretőket, szenvedőket,

hogy föltartsa majd a célt,

az arcukat, szívük szeretetét,

s mielőtt

végleg elbukik,

ők

tartják fel

őt.

\*

Testvér,

fintorgó arcú női krisztusocska,

elszabdalt kezű, kémiai tekintetű,

fölszakadó lélegzetű, szív-kerületű,

kifeszített karodra száll a légy

a kórház új, fehér ágyán.

Kikötöttek, mint egy matrózt, ki menekülni

akart,

elhagyni a hajót,

a bűnt, a szolgálatot,

szeretők szeretését,

visszahoztak s kifeszítettek az ágyra,

mert letépted sebedről a kötést.

Fintorgó arcú kicsi nőleány,

átképzelt krisztusocska,

Krisztus nem mi vagyunk,

Krisztus bennünk van.

S a mi kihelyezett krisztusunk szerelem-test,

odakinn van, reménytelenül,

mert aki elvegyül

az emberekkel, mindig embertelenebb lesz.

A mi szerelmünk szerelem-magány,

se férfi, se leány,

kigyakorolt ember-szeretkezés,

föloldódás se, se emberré levés.

A mi szerelmünk elveszett göröngy,

legördülő könnycsepp a fűre,

jajongó mozdulatok, tarkó-tapogatás,

a mi szerelmünk az emberek bűne.

A teljesség nem kinn van, kifelé,

autóban, brancsban, ételekben,

határtalan emlékezetben,

a teljesség nem kinn van, kifelé.

Húslila érzékcsülkök, torma,

elájult szeretkezéseink,

bőrszájak, kengyelölelések,

levetkezett testeink,

fokozhatatlan tőrmagány,

tőrtest maga is tőrbe csalva,

egymás elejtett állata,

elevenen fuldokló vadja.

Elveszett verejtékeken

veszett szeretkezéseink,

agyonszeretett lábkezek,

elveszített testvéreink!

\*

Nem lehet közelről szeretni,

közelről nincsen arc,

csak elmosódott állatértelem,

kitágult pupilla-harc,

elnyögött halálfélelem

szeretkezésbe zárva,

zuhanó hát, körömkapaszkodás –

boldog, aki árva.

Közelről nincsen arc,

csak tigrislehelet,

forró emlékezet,

melyben magad maradsz,

az összekapcsolódó

tagokba zárva,

feloszthatatlanul –

csak az társ, aki árva.

Hiába mész közel,

a másik csak az út

mélyén marad maga,

egy helyben állva fut,

menekül kifelé

belőled ölelése –

a másik a másik

szobában van kifeszítve.

Díványon egy szobor,

másik szobor a széken,

nem lépnek közelebb,

közel vannak egészen,

az azonosulás

nagy termeibe zárva,

csak árvák társaink,

és boldog, aki árva.

\*

Kinyújtott kézzel, messziről se érhetsz a másik archoz,

tisztátalan,

csak nézheted a vak időn át szeme zuhanását,

vágtatását fekete pupillájának,

lövellését az eleven puskacsöveknek,

amelyben elveszel.

Meg nem tapogathatod a másik arcot sebeid kezével,

összekarcolod bőre fehér üvegét, nyaka görbületét,

ív-homlokát, ragyogó szájaszélét,

két kézbe nem veheted dübörgő halántékát, elhanyatló

tüske-fejét, magány-fogait

nem érintheted reménytelen fogaiddal –

akárhogy is szereted.

Szeresd – szeretetlenül,

árván, nélküle,

kiürítetten léphessen

magányod termeibe.

Csak úgy adhatod át magad,

ha lábad kívül áll.

Van egy határ, mit át nem léphetsz.

A másik ember a határ.

»Szememből a könny kicsordult.«

*Karibu őseinknél abdgo volt az északi szél neve, és az abdguorpok szóval nevezték meg a szenvedést. Karibu őseinknél a kemény északi szél jelentette a szenvedést. Ha vadászok nekivágtak ennek a maró fújásnak, megfagyott az arcuk, a szemük eljegesedett, s ha időben nem találtak maguknak menedéket, ha időben nem építettek hókunyhót, az életüktől is elbúcsúzhattak. Karibu őseink tudták, mi a szenvedés, tudták, olyan, mint mikor az északi szél nekitámad az embernek. Vajon most meg tudjuk-e nevezni azt a dolgot, amiből az emberek szenvedése fakad? Vajon lehet-e a mai világban menedéket találni, ami megóv az északi széltől?*

Eszkimó asszonyok bölcsessége

Az emberhang csak akkor torzul el,

hogyha idefönn társaira lel,

addig csak fekszik, mint a hírharang

tengerfenéken ösztönös-alant,

majd fölhozzák, fogdossák, szeretik

mohó és mocskos emberkezeik,

köpheted-lökheted, megvetheted,

nem váltanak meg, csak az emberek.

Álomlovas

Élek álomban és életben álmodom

magamból kifelé vonva és távolodva

egy Középponti Én üldözője és foglya

álomban élek és életben álmodom

Mindjobban elveszek mindjobban meglelem

magam a messzeség lüktető közelében

mindjobban fölfogom a közelítő télben

hogy amit elhagyok mindjobban meglelem

Látszódom játszani játszódom látszani

ahogy vibrálnak az egek bőrébe égve

kirajzolódva már az Isten kék szemére

álmok lovasai lovasok álmai.

Retúr

Rohanok mint a jaj – még élni élni élni

ahogyan száll a hang szakadva – szertelen

száguldok kapcsolok az északi a déli

megbűvölt Balaton fölötti tereken

Alsóőrs tűfínom templomtornya fehéren

a fakó fák közül lebegve kilövell –

gázt adok kapcsolok hogy hátha még elérem

azt a helyet ahol „már nincs számomra hely”

De még nem érem el – se országom se békém –

az általánosat se meg a helybelit

csak *száguldok vagyok:* a dombok meredélyén

kimondhatatlanul nagy napkorong feszít

Csak száguldok Tovább Az erdők kanyarán túl

érzik a vattaszép felhők finom szaga

A mutató inog: száznegyvenötbe rándul –

már a tér fut belém – a kocsi áll maga

A haza áll maga Röpülök már kilőve

verdeső vadlibák vonuló véjeként

a boldog elveszett és gyermekkori őszbe

hol két fasor között kéken kinyílt az ég.

Fátyol

„Amikor lemondunk a másik ember tökéletességéről

már nem szeretjük eléggé

amikor lemondunk a másik ember hibátlanságáról

már nem bízunk benne eléggé”

Kimegy a ház elé akkor az ember a kertbe áll

a rózsafák közé s elnéz az olajfa mellett

vagy a vitrinben motoz míg kezébe kerül egy régi tárgy

visszateszi s a karszékbe ül

Aztán fölkel fölmegy a lépcsőn de a lépcsőkön megáll

fogja a karfát Visszafordul lejön a konyhába

serpenyőt vesz de kiejti a kezéből a kövezeten nagyot döndül

Otthagyja végigsimítja homlokát

mintha eszébe akarná idézni

a régi fátylat mely az arcot takarta

A régi fátyol mindent elborít

rászáll könnyedén a bútorokra

a sötétkék csészékre a piros hamutartók öbleire

a rózsafák a fű merev zöldjére –

mindent fátyol borít.

Ő szaggatná a fátylat letépné az üvegekről

belekapaszkodik pókháló-fonalaiba

s csak áll üres kézzel markolva a levegőt

Talán akkor az őrület résében meglátja önmagát

ahogy hadonászik az üres levegőben

hogy szeresse a meztelen arcot

immár tökéletlenül

de végérvényesen.

Költözködés

Kirakodtál. A házban

még senki sem lakik,

csak üvegesen állnak

a fehér falak itt,

hozzájuk lehet dőlni,

olyan jól tartanak,

ide jó beköltözni,

itt minden megmarad.

E házban védelem van,

a szappan jó, kerek,

amivel megmosom majd

este a kezemet.

Képek, ruhák a széken,

el nem árulnak ők,

csak félredőlve állnak

a meztelen cipők,

melyekben drága lábad

ide-oda halad.

E házban lehet élni,

itt minden megmarad.

Hogy megszeressenek

Nem vagy nagy ember, míg magadban élsz

és nem jössz el a látható világba,

a hegyben nyugszol, mint valami érc,

és beborít magányod kupolája.

Az érc csak érc. A tájban ott feszül,

mint márványtömbben lehető szoborfej,

de ott maradsz a mélyben egyedül,

ha társak ujja s ösztöne nem old fel.

Mert ki kell érni, hogy használható légy,

felfogható és közvetíthető,

míg összevissza kaszabol, de konkrét

értelmet ad arcodnak az idő.

A látomás. Hogy megragadjanak,

megöljenek vagy megszeressenek.

Mindegy. Ha szét is roncsolod magad,

alakot kell öltened.

Ajánlás

*Hol van a boldog ember, hol a sebezhetetlen? Elhagytuk gyermekéveinket, összetört kerítéseinket, virágokat az esős betonúton – mi maradt? Mindnyájan nagyok lettünk és élni tanultunk, a történelem leckéjét magolva – nyirkos fejjel ébredtünk a párnán, repeszek hasogatták fel rolóinkat, szögesdrót vérezte föl a kezünket –, szerettünk, sírtunk, fogadkoztunk, néztünk. Ki gyógyít meg bennünket? Hitünket úgy hurcoltuk, mint egy zsákot, aztán kétségbeesve kapartuk össze a kipergett szemeket. Csak a másik ember gyógyíthat meg minket. Nem lehet egyedül élni. A nagy szélben, mikor a levelek zörögve hullottak az alacsony bádogtetőkre, találkoztunk valakivel, másokkal, akik fejünkhöz értek, reménykedtek bennünk. Egyetlen pontra zsugorodott az életünk: segíteni. Jaj, irodalom, nyomdafesték, papírtömb, ceruzák. Csak emberi kapcsolat van. A betűk mélyén emberi arcok vannak, melyeket valaha oly nagyon szerettünk. A versek a szeretet törmelékei.*

Aki megérkezett

Nincs módom megérkezni,

nincs már meg az az út,

amin az ember ennyi

baj után hazajut.

Nincs meg a hó, a fákból

kivonták a telet,

amin keresztül lábol,

aki megérkezett.

És elsötétítették

a hosszú ablakot

a függönyök, a lepkék

vagy épp a benn lakók.

Pár száz lépés a sorban

hiányzik, az a táv,

amíg az ember jobban

megérti önmagát.

– Haza akarok menni –

ezt mondja a beteg,

az utas és mindenki,

aki megszületett.

Karácsony

Egy bizonyos idő után

akárhány karácsonyfát láthatsz,

mindíg csak egyet látsz

s a többi látszat.

A többi öröm másé, idegen,

vagy elrabolt öröm,

Jézus Krisztus hozzánk

csak egyszer jön.

Csak egyszer száll le az angyal

kitárt fehér szárnnyal

és hozza el a békességet,

egyszer jön Boldizsár a mirrhával.

És többé nincs békességünk,

nincs Máriánk, se szalmánk,

de erre az egy éjre

mindíg emlékezünk.

És ott is gondolnak ránk.

Altató II.

Ha becsukjuk az ajtót és egyedül maradsz,

sírás és düh fojtogat.

Úgy ülsz az ágyban, mint egy gömböc, lógóarcu árva

a szoba és ágy börtönébe zárva,

kis kezed a szemednél motoz,

görbül a szád a fokozatos

erőfeszítéstől, hogy ne sírj.

Sötét van, a párna a homlokodig ér,

úgy érzem, elhagytalak, szerencsétlen lettél, ostoba,

rád hull a rolló ijesztő rács-sora,

elárultalak a szobával, nevedre faragott bottal, az arany légyfogóval,

félrevezettelek a Rita-mogyoróval,

védettséget mímeltem, játékkockával dobtam

neked hatot, bebugyoláltalak puha sárga takaróba,

pedig kiabálnom kellene: lásd, nézd, vannak kísértetek,

nézd, ott a szekrény szélén egy ruha nagy teste mered,

ordítanom kéne, hogy vigyázz, remegj, ne aludj,

nem a pihenés kell, a kis egészség, nem a bezárt vaskapuk,

ordítanom kell, te hároméves ember,

vigyázz, tele van a világ összetört fiolával, ruzzsal, bedőlt pékműhelyekkel,

a szoba süllyed és recseg a fűzfa, foszlik a virág,

kicsi lány, ne aludj, nézz az arcába legalább

a rémeknek a vánkoson, az üveges madaraknak,

az ijesztő ceruzáknak, bősz mintájú falaknak,

vigyázz, félj, ijedezz, pusztulj, kapard a helyed.

Én nem segíthetek.

Kavics utca árka

Legyen virág a dombon,

ha verseimet mondom.

Szép sárgaarcú rózsák:

tökéletes valóság.

Útszéli árkon ültünk,

délelőtt. Tündököltünk.

A város messze lenn volt,

a napsugár meg fenn volt.

Két nagyranőtt szerelmes

az árokszélen. Kedves

és fínomléptű szél járt,

mi játszottuk a tréfát:

két óriás szerelmes,

két bibliai kedves,

ki épp a kedvét tölti:

két ég és föld közötti.

Néha

És néha én is Budapest vagyok

A Margithíd Lánchíd bennem ragyog

hogy rajtam mennek át az emberek

kiket szeretek budapestiek

Romák, suták kis vékony makadám

utcácskán jövő fiú és leány

égig pörögnek pengnek mint a fény

Budapest fájdalmas felületén

lengnek libegnek szállnak boldogan

rajtam keresztül az egész olyan

mintha ez is még magyar volna egy

emberiség – akiket szeretek

Táj, nővel

A domb falán a terrakotta házak

a tiszta levegőben úgy vigyáznak,

hogy egymáshoz ne érjenek,

mint logaritmus képletek

fejezik ki a megközelítést,

szomszéd ricsajt és vékony kerítést,

a másik házba dugott szeretőt,

ki a sok vadnövénybe belenőtt.

Most látom, kívülről csak, mennyi baj van.

A nő kobakján szalmaszínű haj van,

a szájaszéle, mint a papiros

olyan vékony, és szeretni tilos.

Vödörrel mer vizet a kútról, aztán

bámul az útra, elindul a lankán,

ringatja végig tömött fenekét

e szerelemből szőtt fehércseléd.

Ha este marja, mint kutya a koncot

a férje, ő meg játssza a bolondot,

felhőtlen égre gondol, tág tavaszra

és gyűlik könnye, mint a pénz, kamatra.

Az égen vadludakat hallani,

kívül a lélek, belül lásd: a húsát –

s kiütközik a tájon valami

kis, matematikai szomorúság.

Mirjam éneke

Ne tekintsd alakom, min fecske cikkan át,

ne melleim szökését vagy hasam vonalát,

a számat nyújtom ím, mint hosszú poharat

s hozzá örvendezésül a fehér fogakat.

Nem dícsérem hajam finom kötélzetét,

a holdfényszinü sátort, hová az úr belép,

a testemen virító sok-sok csecsebecse

nem arra való, hogy szemed észrevegye.

Nem is magam vagyok, a számum szele hajt,

apró homokba föd, velem kavar vihart,

nem én vagyok magam! oázis vize csak,

a rablóban az önkény, ami szivemre csap.

Inkább vizek hala, patakok gyöngyei,

vagy korsóban a méz, mit ki kell önteni,

más, más vagyok! ne vedd alakom bizonyosnak,

idegen elemek szivemben hadakoznak!

Kerülj körém mint kígyó, ha válik s nől a hús,

a levél illatától vagyok százszorta dús,

ölemre hull az éj, mint fekete ruha,

a völgyben állok, mely, mint üres skatulya

a hegyek közt mered, hol nem folyik folyó,

– csak én vagyok a víz, csak én vagyok a jó! –

eressz szelek szirénje, hogy homorítani

tudjak a csillag csúcsán és az legyek, ami.

A kardok élein hibátlan járom táncom,

karjaid karikája, mint a tűzgyűrű, átfon,

nézd, ennyire vagyok, se nő, se én, se más!

virrasztok, mint a gyertya fölötted, kék marás

ég nyakam ívein, hol fut a vad szalag,

engedd, a karikán én is áthajtsalak,

ne tekintsd alakom, inkább rög és moszat

eléktelenitette meredek arcomat.

Pasztell

A ferde domb falán, hol fölkúszik az árnyék,

az ablakomból látom, mezítlen láb halad.

Körötte mind a csend, mit úgy adott a tájék

ajándékul neki, mint ritka dolgokat.

Kancsója billen egyszer, kis tej a földre löttyen,

hosszú és sápadt arcát a lombok elfedik,

hűs árnyak gyülekeznek köréje egyre többen,

ő a fejét lehajtva megy föl-le, föl-le itt.

Ha néha megpihen, mellére rátapadnak

fehér és kék virágok – vad csecsemők sok kelyhe

s szívják belőle a szerelmet és az ablak

keresztje hull reá, mielőtt útra kelne.

Reggel csak lefelé jön, este csak fölfelé megy,

mint bábok színházában türelmes figura

és mint az alvajáró átszeli a vidéket,

az ég aljára lép s betér a kapuba.

Madár

Zúg a madár a táj felett,

szétbontja vastag levegőjét,

ahogy a pára áramába

belevágja keserű csőrét.

Bedobja izmai csomóját

az elébe torlódó égbe

ez a nyers gumi, zúgó labda,

húsok s csontok repülőgépe.

Ahogy a tóba hull a kő

és széttöri a vizek arcát,

a nedves égbe úgy zuhan be

s rácsobban, mint a vízi sajkák.

Verődik, lebben, zúg, hasít

s rugaszkodik e fényes állat,

elébe száll lehelletével

a félig értett elmúlásnak.

Mint elhajított kézigránát

bukik, csapódik, sistereg,

saját szíve áldozatául

szétrobban a mezők felett.

Reggelek

A reggel olyan, mint egy asztal,

ahogy szélesen hömpölyög,

madarakkal és szürke lappal

a végtelen terek között

és én írtam görnyedve rajta,

ami csak szép volt és örök,

kék dér esett a madarakra

s a fejembe lövellt a köd.

Rézsút jelent meg, fönn a szélen,

a lámpák és a szél fölött

és tükreiben egyre néztem

a pénteket, csütörtököt.

Galamb

Úgy hullik le az égből, mint a labda

a vadgalamb, szárny nélkül, majd a húron,

mely láthatatlan lóg a sík azúron,

fölrántják az anyagtalan magasba.

Úgy billeg itt, mint szürke szárnyu mérleg,

eleven gép, mi méri a tavasz

ólmos és pelyhes súlyát: sugaras

serpenyői a végtelenbe érnek.

Járvány

Kicsi lehet és nagy lehet

olyan az ember mint a járvány

a középkorok éjszakáján

szétszóródhat vagy megreked

Irthatják tűzzel és atommal

maga megbúhat mint a rés

de kitágulhat szállhat és

világgá növeli egy sóhaj

Az ember önmagában semmi

kis jó kis rossz kis fertezés

de ha csak beférkőzik és

elkezd *szeretni* mint a járvány

azt Szent Bertalan éjszakáján

se lehet többé lefejezni.

Paradicsom

Ne ijedezz, ne félj, hozzád se nyúlok én,

járunk csak nesztelen a húsos fák között,

rigók, galambok és növények rejtekén,

hol hernyók alszanak s guggol a néma rög.

Itt messze van a fény, távol a halk vonat,

nagy platánlevelek a halántékodat

eresen befedik, itt előveheted

a szem-nem-látta, kéz-nem-fogta melledet.

Ez a paradicsom. Ádám és Éva úgy

szerette egykor egymást, hogy ideszorult.

Hajad ne féltsd, a szél zúg, de hozzád sem ér,

a vizeket veri, jajong, de nem beszél.

Itt, mint a csonka ág, szögletes mozdulatra

hajolhat a karod, a táj megérti ezt,

nem görcs a csók, hanem puha, akár a vatta

s a csend olyan erős, hogy szinte megreped.

És semmi kapcsolat, mely törné a valódit,

nem kell mozogni sem, talán szeretni se,

a szerelem külön, távol lebonyolódik,

magától, hűsen, absztraktan, mint a mise.

Nem kell még élni sem. Ezüst szemed az égre

meresztheted, ahol eltört a napvilág,

csak ülünk csöndesen, két gondolat edénye

s beszélgetünk fehéren, mint az ifjúság.

[Rajongott a széles pofacsontú…]

*Rajongott a széles pofacsontú, mongolos nőarcokért. Tulajdonképpen más nem is érdekelte. Ez volt a passziója.*

Ős-szerelem

Még néhány pofacsontot szeretek

nem szépek nem is illetékesek

illetlenek pár kurva és előlány

ki pénzért szégyenből se jőne hozzám

Még néhány pofacsontot szeretek

illetlenek illetéktelenek

tulajdonképpen semmi közük hozzám

de van köztük egy alkalmazkodó lány

Biztos van… Lehet… Szeme színe sárga

vágyik – mit tegyek? – a kálváriára

hol balról ő jobbról a jobb lator van

s középen senki sincs Ugye megmondtam?

[– Na, ne mondja…]

*– Na ne mondja – méltatlankodott a barátja, és betért a Kulacsba dühösen.*

Ragyogás

Egy-két perc – ennyi jut neki –

az ájulásig – józanul –

aztán örökös fáradtsága

mély öbleibe visszahull

de addig nap-szemmel repes

a plafonon a téli kertben

akit kimondhatatlanul

és magamnál jobban szerettem.

Hagyaték

Mindent neked akartam hagyni,

mint egy hatalmas hagyatékot,

hogy mikor meg akarok halni,

legyen „vagyonomhoz” elég jog,

pedig ez csak kis jele annak,

amit szeretve erőltettem,

valójában én tőled kaptam

mindent könnyedén egyösszegben.

Félhalál

Én meg akartam volna halni

ha múltkor elibém nem áll

a Dunapart nagy homlokában

egy tószem vékony ujjú lány

azt kérdezte hogy elmegyek már

nem tudtam most vagy végleg-e

de arcán izzott mint a csontfény

a fájdalom kék bélyege

azt kérdezte hogy látja rajtam

maradnék de már menni kell

az ismeretlen tartományba

honnan nincs visszajövetel

így mondta Shakespeare-iesen de

nagyon is tárgyilagosan

mint ki tudja ennek a félig

őrült férfinak vége van:

évek óta ezt az egyetlen-

egy mondatot ismételi

hisz tudja hogy naponta téved:

halálraítélt szereti

de tudja azt is minden este

minden nap minden éjszaka

hogy ez a férfi már nem él csak

vele érte és általa.

Egy Dáliának

Én már csak abból élek ha adok

neked szívet virágot kacatot

csókot csapongást örömet

nem tudom mit csináljak nélküled?

Nem tudja mit csináljon kezem,

csak ha rád várok akkor létezem,

csak akkor lélegzem, ha csókolok

a csókjaidból levegőt szívok.

Őrjöng a tér és szétrobban a perc:

mit csinálsz? hol vagy? szeretsz? hogy szeretsz?

csalánként perzsel a torok,

megfulladok s te nem tudod.

Csak attól élek ha rád gondolok

szívemben látom lengő alakod

benned veled általad szeretem

halálomat – s maradék életem.

Sóhajok

Az Isten unokája vagy –

ezt láttam első pillanatban

s amíg bámultam az eget

a két kezed között maradtam.

– –

Az elkerülhetetlenül

szembe jövő lány aki voltál

az vagy örökké az leszel

s annak maradsz meg a síromnál.

– –

Én most már annyira szeretlek

atombomba a Hirosimát

szép agyad városaiban

ne legyenek akik kibírják.

– –

Lábaid íve combjaid

mennyországa az égbe ível

suhanok rajtuk meztelen

mellkasommal s meztelen sível.

– –

Még meg akartam tartani

magamat mint egy hóhérpallost

melyen örökös életünkben

a te véred s az én vérem csillog.

– –

Mindenképpen szerettelek

agyban ágyban és ámulatban

mint fölszikrázó gyöngygolyó

világítok a poharadban.

– –

A bensőséges buzgalomnak

híjával azt kérem tetőled

továbbítható életednek

legyen a halálom előleg.

Hold-ének

Én úgy szeretlek mint a Hold

ki az öledig lehajolt

és fölfakasztotta egész

különleges természetét:

hogy úgy szeret hogy nem lehet

már meglennie nélküled

csak bombáz és csak sugaraz

egyetlen nap sem ugyanaz

csak te vagy neki ő neked

már megöli a szeretet

hogy fuldokolsz és fuldokol

a szeretetbe belefúl

csak jajgat és csak visszaver

csupa ámulat és teher

– meghal miközben énekel

Ó, jaj, a Hold az én vagyok

az öledig lehajolok

hogy fölnyissam szívem egész

különleges természetét

halálosan érted dobog

– és nem baj hogyha meghalok –

csak a futás az őrület

az álom legyen körüled

beburkol bevon mint a köd

míg megőrülsz – megőrülök

és a Hold aki én vagyok

egész az öledig ragyog

sugaraz bámul fölemel

meghal miközben énekel

– s megfojt miközben énekel.

Eskü

Mindent neked hagyok illatos nyakéket

fülönfüggőket bársonyt és pénteki ebédet

hal hús hol hús a hal – busa – busásan és teérted

mindent neked hagyok antilopot temérdek

Ez az én esküvőm Esküszöm földre égre

veled voltam a legboldogabb évről évre

esküszöm az arany csillagok fejére

veled vagyok mielőtt életem véget érne

Veled vagyok Kötés Rángásban ideglázban

hogy felforrósodom az isten igazában

a homlokom zugában

esküszöm: te vagy a villanásom ágyam

Esküszöm a réteken futó fekete farkasokra

a fűre ahogy a szél a haját összefújja

a tűre az ideget kivájó könnyű karra

esküszöm a békére következő viharra

Esküszöm esküvő esküttevő szavával

eljegyeztelek magamban a széttörött halállal

ahol a cserepek összeilleszkedve vállal

számolnak szerveim beváltható szavával:

hogy te vagy te hogy te örökké tudsz te lenni

ezen kívül a föld pokol Isten hatalma semmi

az égen nem marad felhő csillag szemernyi

ezen kívül nem lehet énekelni

Csak tested örökös fölfénylő bársonya

mered és meredeken hanyatlik át oda

ahol ragyogni ragyogó test soha

nem tudott szebben mint tested bársonya

Így csak szakad az űr és tündököl a semmi

ahol tükörben arcodnak muszáj lenni

vakítóan fintoros füllel percnyi-figyelni

hogy te vagy te hogy te örökké tudsz te lenni.

Roráte

Nekem adta az Úr

minden időkön túl

az esős betonutakat,

fölkelhetetlen reggeleken

segítsenek nekem,

hogy elinduljak, mint a rab.

Nekem adták nők arcéleit,

nézhettem évekig,

mint a matricát,

mindig ugyanolyanokat,

mogyoróalakúakat

s néhány hibát.

Nekem adatott őrjöngeni

szabályosan, emberekkel teli

teremben, mint egy királynak,

formaruhában, nagy hajjal,

mielőtt jön a hajnal

s gyermekeim megkoronáznak.

[Utoljára Vermeer képein…]

*Utoljára Vermeer képein lehetett látni ilyen finom nőket. Úgy tört kezében még a tojás is, mint a porcelán. Pedig már hetvenegy kilót nyomott.*

Kis angyal

Akartad nem akartad

isten áldása rajtad

kivirágoztál mint a

gyümölcsös szederinda

Befuttattad a házat

nem érdekelt a század

de Giscard d’Estaing mellén

is láttad mi a mellény

Az atombomba gőzén

krumplipaprikást főztél

és Vasarely mintán

nevettél mint a hintán

hiszen öröktől fogva

csak valódi dolgokra

futotta figyelmedből

mint aki hatkor kel föl

indul istenáldotta

munkáját elvégezni

mit a csipkebokorban

se végezhet el senki.

Szekrények éneke (I-VIII.)

Ékszerdoboz (I.)

Ékszerdobozban lakott a leány,

harminckét esztendeig várt reám

rekeszekben és fiókokban táncolt,

piros-fekete blúzos szép leány volt

harminckét esztendeig várt reám,

amíg lepattant rólam a szemérem,

hogy a piros-fekete lányt elérjem,

előugrott az ékszer-rekeszekből,

azóta együtt táncoljuk az erdőt,

s mindig pirosban, sose feketében.

Manók szekrénye (II.)

Manók süvöltenek egy kis sarokban,

és követelik vissza lányukat

a régi trónra, ahol egyre jobban

kiterjeszti szárnyát az alkonyat.

Manók matatnak mindegyik fiókban,

és feszegetik a rekeszeket

kis körmükkel – keresve egyre, hol van

a trónkövetelő leánygyerek.

Felnőtt a lány. És ember lett belőle.

De szép száján misztikus mosolya

előreleng a ködlepte időben,

s fején ragyog a régi korona.

Szekreter (III.)

A kis nejem egy szekrényt szerze végre,

hogy ez az ideális állapot,

s egyetlen pillanat alatt elérte,

hogy úgy szeressem, mint egy állatot.

Most simogatom csöndesen a testét,

és csókolgatom záras ajtaját,

a bútor is kívánja, hogy szeressék,

ahogy az embert legalább.

Most sír is, hogyha kimegyek a házból,

utánam néz boldog-boldogtalan,

ha későn jövök, dörmedezve rám szól,

és éppen mint egy emberke, olyan.

Fából a szíve, homloka fiókos,

és feszengve figyel, féltékenyen,

de mégse boldog, akárhogy is csókdos,

tudja, hogy a gazdáját szeretem.

Várkisasszony (IV.)

A várkisasszony szekrényébe zártan

titokban él a szelíd szerelem,

megvallom, magam is csak arra vágytam,

hogy ez a szekrény végre meglegyen.

A várkisasszony szekrénye borongó

fénysárga tíkfából készült erőd,

sok titkos erkély és fiókos ajtó,

ami elzárja és kinyitja őt.

A várkisasszony szívéhez van egy kulcs,

aranycirádás, milliméteres,

de a leányról soha semmit nem tudsz

meg, ha nem tisztán, igazán szeretsz.

A várkisasszonyt nem lehet szeretni

csak úgy, ahogyan ő kívánja, ő,

titkos fiókok mélyéből kerül ki,

a rekeszekből penderül elő:

fényes lábával áll a hátamon,

s tapos rajtam, amíg csak el nem alszom,

amíg el nem ismerem boldogan

– de elismerem: ő a várkisasszony.

Fűillatú szekrény (V.)

A szekrény ódon illatában állott,

én pedig a szobában, mint a vendég,

lebegve, mintha lennék s mégse lennék,

aki a mély gyerekvilágba látott,

ott látta meg az ötéves leányt, ki

szintén úgy állt a térben, mint a vendég,

bársonyruháján lebegett a másni,

és vonzotta a Keltscha von Rodek név.

Ő lett a párom negyven év után,

és együtt alszunk most az illatárban

ötévesen, mert ő az a leány,

akire mindig szívszorongva vártam.

Szelence (VI.)

Van a szobánkban egy kis Velence

csinos tárgyak közti szelence

nem is szelence üveges erkély

ahol az életünk keresztben elfér

nem is csak erkély szomorú szekrény

ahol a titkok kész élete eltér

álmai gyermek lánynak fiúnak

átvezet rajta a Sóhajok hídja

áttipeg rajta a Márta Clarissa

ha szíve ördöge másikba hívja

nem híd az légbeli álomi örvény

szerelem áhítat isteni tört fény

nem is csak erkély százlukú szekrény

nem is csak isteni drága szelence

nem is vizen nőtt árva Velence

igazi délszaki Velence lenne

hogyha az ember szépen szeretne

mindig nevetve szeretve zengne

mint a Velence hírű szelence.

A szekrény istene (VII.)

Ó, bársony talpak, rózsaszín kokárdák

járkálnak a szobában csendesen,

a szekreter rekeszeit kitárják,

hogy helyük mindig meglegyen,

csak áll a szekrény tíkfa-fényű dómja,

melybe az emlékek misézni járnak,

csillog és villog rombuszos idomja,

papok hajlongnak benne, mint a hátak.

A szertartás folyik, a barna bútor

mélyén manók matatnak szürkületkor,

a ködön át alig látok a bútól,

de föltündököl végül a gyerekkor:

manók matatnak, s délceg kis papok

nagy áldozatot mutatnak be annak,

aki a barna szekrényben lakott

és uralta az egész birodalmat.

Gyerekszekrény (VIII.)

– Gyerek gyerek – ordítanda nagyanyja

Györgyi után – hová tűnt az ebadta

nyugton egy pillanatig sem maradna

Most meg egyszerre eltűnt a szobából

ahogy isten az istenigazából

kiröppent elment elszállt mint a kámfor

Keresték anélkül hogy észrevennék

a sarokban húzódó árva szekrényt

amelyikbe épp unokája elfért

Ott gubbaszkodott ahogy annyian

Lillácska Ágnes Klári Mariann

az élet titkos fiókjaiban

Aztán idővel egyszerre előjött

arca mosolygott szeme elkenődött

nézett körül olyan volt mint a felnőtt

De néha hogyha lángolt nevetett

a bőrén is érezni lehetett

a kicsi Györgyit ezt a gyereket

a szekrény fű-fa tíkfa jó szagát

a bútor behízelgő bársonyát

– főleg ha nem volt rajta nagykabát.

Növény szerelem

Felébe élek én

felébe ő vagyok már

növényen a növény

mint alanyon az oltvány

Én hajlok lefelé

vagy ő hajol felém föl

mint örökös edény

végtelen fenekéből?

Én lefele növök

bizony beléje élek

szálaimba szövök

időtlen messzeséget

időt nyerek! Utat

az ismeretlen útra

a férfiámulat

növényi nőbe bújva

átindázom vele

magamat szőve mint száz

levél idegzete

ahogyan ő átindáz

két rajongó növény

egymás testébe bújva

a párkány peremén

kivirul újra s újra

csak az edény örök

A levegő a párkány

a mély udvar fölött

zuhanás árnya vár rám?

Én hajlok lefele

megcsókolom a lábát

alázatom fele

öleli Magdalénát

én lassan görnyedek

ideges homlokommal

érintem lábfejét

ideges otthonomban

hogy meghajlik a nyak

és meghajlik a tarkó

egy pillanat alatt

a végtelenbe tartó

elrebbent mozdulat

ahol már ő az oltár

felébe én vagyok

felébe ő vagyok már

s ha este fölmegyek

ahogy Jézus a mennybe

visszakéredzkedek

őhozzá éjjelente

és lábát csókolom

titokzatos ajakkal

ameddig akarom?

Vagy amíg jő a hajnal

Ő él majd mint szirom

enyém a fele szirma

az én balkonomon

Ahogyan meg van írva.

Csipkebokor

(Fra Angelico)

Sötét az alkonyat,

de szárnyal a bokor,

mint Mózessel, a nagy

hegyen valamikor.

Fölnyílnak az utak,

mint reszkető szemek,

dicsérik az Urat

a fák s a szív kerek.

Nem érted ezt a nagy

ravasz dicséretet?

Húzódol hallgatag

a falnál, mint a seb?

Mert gömbölyű a hold,

sűrű, nehéz a szesz,

rossz minden, ami volt

és minden, ami lesz.

Azt mondják, ez az út

a végtelenbe visz.

Sebesen oda fut

a lábam nekem is!

Hol arany angyalok

forognak, mint a tánc

és némán fölragyog

az Úr kezén a ránc.

Vers

Olyan ez, mintha nem is volna,

ahogy a levegőhöz ér

üvegkarjaival a szél

s erre az erdő meghajolna.

Az erő észrevehetetlen

futkározása ez a gót

katedrálisok ablakában,

hol eddig minden néma volt.

Szobában ülsz s mint hű kutyák

lábadhoz ülnek az esték

s kilátszik a betűkön át

az áruló tökéletesség.

Kör

(Rilke)

Én, testbe zárt só, hűs körömben

végződő ujj, keserü lélek,

megvallom, maradék körömben,

hogy napról napra jobban élek.

Egyre vakitóbb és veszettebb

sugárban dől a mély pupilla

sebeibe az életemnek

könyörtelen tudású titka,

mert napról napra egyre szűkebb

körökben forgok, mint a héja,

hogy mindig közelebb kerüljek

a villogó tengelyhez és a

prédához, amit benn a kertben

a részeg úr riadva halmoz,

s amit oly rémülten szerettem,

az áldozathoz s önmagamhoz.

[A Százados úti Kenyérgyárban…]

*A Százados úti kenyérgyárban óriási dagasztókban dagasztották a gépek a kenyértésztát – mintha a vaskar, mely bele-belevágott a nyers anyagba, nem is ételt, hanem vályogot dagasztott volna.*

*A nagy, csempés termekben hangtalanul és lisztesen jártak a péklegények és a péklányok.*

*A villanykemencék egyenletes hangon zümmögtek, aztán az emberek hosszú nyelű lapátokkal alácsúsztak a kenyereknek, és kiemelték, öblös kosarakba rakták őket.*

*A kenyérgyár igazgatója ott állt a terem végében, elegánsan, vékonyan, mosolyogva. Istennek látszott.*

*Nem is olyan egyszerű dolog kenyeret sütni. Egész éjszaka dolgozni kell.*

Pék

Mint péklegény a pékkötényben

a sorsomat magam sem értem

csak állok a lapáttal a

kezemben egész éjszaka

sütök dagasztok s nem remélek

nagyobb bért mint a péklegények

A nagy kenyér Azt sütöm egyre

lisztet szitálok a kezemre

hogy az is szép legyen fehér

mielőtt véget ér az éj

Sütök dagasztok s nem remélek

nagyobb bért mint a péklegények.

Előttem megy a folyosón

(Szabó Lőrinc)

A homlokába hulló haj finom

pengéje villant meg a levegőben

ahogy az iskolában ment előttem

a napfényben szikrázó folyosón

Valósággal a fénybe szállt röpülve

mint égig érő lassú vándorok

kiknek kezében arany bot forog

mindegy mi áron mennek csak előbbre

Pedig görnyedten fájva ballagott

ötvenkét évesen mint aki tudja

most kanyarodik rá arra az útra

amiről annyi verse hallgatott

Fejével tört utat a levegőbe

ahogy az ember finom fénybe vág

hajának pengéjével szelte át

az útkanyart hogy eltűnjön örökre

Ne még ne még! Kiáltottam utána

olyan lett lassan mint a jelenés

már a testéből állott ki a kés

mit a szememmel én vertem a hátba

Ne még ne még! Te védsz meg a világtól

amíg te írsz addig még lehetek

éreztem hátából a meleget

mi rozsdavörös zakóján kilángolt

Ő Orfeuszként nőre nézni nem mert

utóbb haladt csak át a falakon

mint önmagánál nagyobb hatalom

ami istenként győzi le az embert

Nem láttam többé Még öt évig is

míg élt kerestem haja villanását

a folyosókon vártam égi mását

az volt nekem mint őneki Babits

Most itt vannak a versek mint a mázsák

beszakadó testüket cipelem

a hátamon a szeme villanását

az alvilágban most is keresem.

Sinka

Immár húsz esztendő múltán

nagy-nagy költő Sinka István

Már vagy húsz esztendő előtt

a feje az egekbe nőtt

Sehol jászol sehol paraszt

Sinka István költő maradt

Lehúnyta a szeme pírját

nevét öles betűkkel írják

Rakéták szállnak az égre

Sinkát egyikük se érte

Fuvarosok motorosok

robognak – ő elöl lobog

Vándor léptét kék időbe

örökkévalóba mérte

Pedig ő csak fuvolázott

hol birka volt hol juhász volt

Zagyva hírekkel cicázott

a halállal koronázott

Nagy lyuk van az idő pírján

azon átbúj Sinka István

és az ég fövére fekszik

fekszik ahogy neki tetszik.

[Huszárik Zolinak ajánlották…]

*Huszárik Zolinak ajánlották a snittet a Csontváry-filmbe: hogy reggel fölkel Csontváry Taorminában, az ócska kis emeleti szobában, és ráül a bilire, feneke lehajlik. Ott morfondíroz. Aztán H. Z. nem valósította meg a filmben ezt a jelenetet. És meg is halt, elég hamarosan.*

Gulácsy

Lajos-e még Lajos – én nem tudom

tizenhárom éve a kertbe sétál

irtózatos dudor a homloka

öve laza a füle szétáll

Sóhajai hídján még megpihen

köhög és prüszköl mert huzat van

de hiába keresgél a huzatban

színt színt színt színt színt nem lát semmiben

Hol lehetnek a hőkölt arcú nők

önmaguk felé hajló kézfejükkel?

Lajos mosolyog – személytelenül

kis pengével végzett mindegyikükkel

A férfitestbe forrt extázisával

hol lehet az a csontvázszerű nő

a zöld táj középkori bánatában

fogvacogva állva szeretkező?

Az ópiumszívó halfarkú nője

amely farok valóban lábazat

miközben fölső piros temetőbe

a lelkek léggömbjei szállanak?

Fölnéz Lajos: ott van a temető

Hogy havazik! Pedig még kora nyár van

A kávéházban egy kávé előtt

ül a festő a hó-Nakonxipánban

Lajos-e még Lajos – nevetgél

lehuppan aztán s tizenhárom évig

guggol a földön szájában virág

s lajoskodik isten ítéletéig.

L. D. színésznő emlékére

*Tizenegy éve tudtuk, hogy beteg. Súlyos beteg – életveszélyesen. A műtét hiába sújtotta – ő saját teste fölött röpdösött, mint egy utolérhetetlen galamb. Habkönnyűen és verejtékesen. De ahogy teltek-múltak az évek, mi, akik nagyon szorosan körülvettük, reménykedtünk. Megmenekül, él – hiszen túlszárnyalt mindnyájunkat. Kirobbanó vitalitása legyőzte a közlekedő halált. Mondhatnánk – meggyógyult. A kritikus öt-hét év után boldogan viháncoltunk vele. Míg meg nem hallottuk – kilenc év után – a hírt: megint műteni kell. Megrémültünk. De ezt a kaszaboló műtétet is ragyogó szárnnyal élte át: lélegzett, úszott, Görögországba utazott, s az Égei-tengerben kiáltozott – „nem akarok hazamenni!”*

*Haza? Hová?*

*Hívta a halál? A meghalás, a nem-levés?*

*Nem hagyta magát. Ellenállt. Ragyogott, szemben a fekete Nappal.*

*Csodálatos volt, mindent lebírt. De ki bírja le a halált? Színész volt, fényes, életbetöltő. Áradt körülötte a levegő – asszonyalakjai lebegtek a légben, mint az angyalfigurák. Áradt körülötte a levegő – eszmét, inspirációt adott a köznapi emberi környezetnek is. Magyar volt, kun fajta leány volt… Ezt a népet, melyben élünk, ő is tanította nekem szeretni, magamat magyarnak szeretni. Halála poráig.*

*Utoljára, amikor itt ült ebben a szobában, Kós Károly könyvéből olvasott föl, egy emberről, akinek nyomai lassan belevesznek a hóba, a nagy fölenyészésbe. Egy bőrkötéses, hosszúkás erdélyi jegyzetkönyvet adott a kezembe, hogy ez az övé, ebbe csak neki írhatok.*

*Ki volt ő?*

*Csillag, mely a lábunk elé hull? Agyunkra zuhanó barna mennyország? Nevetséges. Emberi szervezet volt, mely elénk szikrázta visszafoghatatlan s tenyérnyi ragyogását.*

*Aztán még egy műtét. Ezt is testszélességgel fogadta – hogy fölgyógyulását majd megmártja a Balatonban. De nem kelt föl többé. Öt hónapos magánkálvária várt rá, melyhez semmi testvéri kezet nem tudtunk nyújtani. A remény legutolsó leheletéig nem adta föl – amit pedig a sejtek már föladattak vele.*

*Mit akart? Mit akar az ember? Úszni akart a Balatonban. Kanadába utazni. Elszavalni egy költeményt. Odafigyelni egy erdélyi hírre. Sajtos rudat enni, vagy őzvadast. Egy új ruhát akart. Férjét átölelni. Lányát megcsókolni. Mit akart? Egy új fürdőruhát kétségbeesett testére, egy szerepet, egy országot. Utoljában is azt mondta: „Októberben kezdem a próbát.” Már mozdulni se tudott, fejét nem tudta a párnáról fölemelni.*

*Mást „próbált”. Lehetetlen próbát, melynek bemutatója az: hogy nincs. Nem-lett. És erre nincs föloldozás.*

*Csak integetek utána, fekete kezekkel.*

A határban

*1979. augusztus, Balatonfüred*

Akit a halál megjelöl

ott megy a sorban legelöl

dobálózó lépteivel

fölvetett fővel menetel

Annak a borsóját kimérik

azt már hiába is kímélik

utána már hiába nyúlnak

az már megy elébe az útnak

Előbbre tart előbbre rukkol

nem kér az se jóból se rosszból

erdőbe tér de erdőt nem lát

és nem érdekli az igazság

Mezőre tér de nincs füve

nem nézi a sár mélyül-e

odúba házba az be nem tér

halad végig a naplementén

Hiába forr a Balaton

azt látja milyen alacsony

és milyen csöppök a hegyek

mégis elérhetetlenek

Nem nézi közel messzi-e

a cél az isten esküje

a kőtorony a faipar

lép lappanó lábaival

Akit a halál megjelöl

ott megy a földön egyedül

az már nem is gondolja végig

az már magában fütyörészik.

Dalmáé

Túlzás

*1980. május 4. éjfél*

A szeretet, az nagyító,

csöppre azt mondja: itt a tó,

hibára azt mondja: erény,

a zagyvaságra: költemény,

a handabandára: szerep,

a kíméletre: szeretet,

pedig Te vagy, akit kímélet

nélkül is váltig szeretek.

A fitos orr, a kun maharc,

az elidegenített arcél!

Az elveszített magyarért

mindig küzdesz, mindig magyarsz…

1980. szeptember 3.

Dalma…

Világos tudat ködfüggönyén át…

Borzalmas.

Anyja, Attila, András, mi a kórházban…

Nem tudom, hogy lehet így megalázni egy embert, aki:

„nem vegetálok – csak vegetáltatnak…”

Meddig?

Az egész nem ér egy fabatkát…

Haláltusa

*1980. szeptember 13. (Sportkórház, Dalmánál)*

Ilyenkor kéne tenni valamit –

mintha valaki istent alakít –

egyszerűen ráütni – a kezire –

egyszerűen – meg kéne ölnie.

Kiáltozás

*1980. szeptember*

Barátaim

a főiszap

ezt mondom nektek

főilag:

apám a fényes nap

alatt

meghalt tizenkét nap

alatt

Így von be minket könnyedén

az izomrost, a véredény,

meghalunk – bármily okosak

vagyunk – tizenkét nap alatt.

Egy-kettőre elvégzem én

a halált, mint a költemény,

a morfiumot ezalatt

adják tizenkét nap alatt.

A ködön át meg én vagyok,

humorizálok, csacsogok,

meghalok a kórházfalak

között tizenkét nap alatt.

Kórház

*1980. szeptember 13.*

Fehér foga egy barlangszájban él,

arca behorpad, mint a két tenyér,

fölé hajolnánk – szeme a szemünket

keresi élőn – hogy mikor halunk meg?

Örökké élsz! – mondanám, mint a hóhér,

és ráhajolok csókolnivalóért,

de szája nincs, csak vak lehelete,

angyalnak kellett volna lennie.

Karambol

*1980. szeptember*

Csupa csoda –

a fogsora, a mélye,

fölfoghatatlan életszenvedélye,

autókanyarja és

életveszélye,

csupa csoda –

nincs semminek se vége

Most fekszik és

alágyűri magát,

alágyűri az egész éjszakát,

hörög, liheg és tiszta aggyal

gondol

a napra, mikor éri a

karambol.

[1980. november huszadikán…]

*1980. november huszadikán, éjjel fél tizenegykor meghalt. Mi negyed kilenckor eljöttünk, nem néztük tovább.*

Igazak

Csak az igazak maradnak meg.

Nincs kiválasztva, hogy szerkesztőségben,

könyvtárban vagy faluszélen,

de mozog a föld s ők megmaradnak.

Az igazaknak fényes sapkájuk van,

vörös vándorbot szorul a kezükben,

mentéjükön csillog a csillag,

amit az ég rájuk vetett.

Éjszaka, nappal, délben, délután,

időtlenül a világ kupolája alatt,

az izzó levegő harmata hullhat,

az ő betűjük megmarad.

Százezer év ha leomlik a hegyről,

szálka, recsegve gerenda ha megdől,

tágul az ég nagy sátra, akár a

vékonyodó, fujt labda burája,

ég ha bepattan, menny ha kicsattan,

mint üveg szélben, ponyva viharban,

rossz vakolatra, csonka falakra

írt betü ferde, mértani rajza

megmarad, egy-egy szó ü-je, á-ja,

mint a palánkon a szív, az az ábra,

mit figurázva, de rajzol a gyermek

azoknak, akik látnak s szeretnek.

Jégnarancs

„Nem voltál hajlandó meghódolni, ami pedig a józan ész ára, inkább akartál egyszemélyes kisebbség lenni.”

George Orwell

Sors

Minden igaz egy darabig,

a sütemény, a tál, a körte,

aztán előjön valaki,

hogy dolgainkat összetörje,

előjön valaki a múlt

mögül a tétova jövőbe

a vizes arcú utakon,

hogy dolgainkat összetörje.

A Hal

Még annyi mindent el kell intéznem –

meg kell halnom és

katonasapkát venni Gdyniában,

aláírni önéletrajzot és

Trudinak bőrtolltartót szerezni, Móninak

aranypénztárcát – álmokat

varázsolni egy lehetetlen tűzfalra,

amit bennem és Varsóban agyonbombáztak a

németek.

Még – össze kell hozni – apának,

öreg szeretőnek lenni, új költőnek, aki

világosan látja, hogy 2021-ben

nem kétséges az atomháború.

Össze kell hozni – ahogy a Balti-tengernél

fonták gyors lüktetésű hálóikat

a versenyző és ideges halászok –

korunk korát, megérteni a 2. hadsereg

fegyvertelen pusztulását a hóban Voronyezsnél,

védendő a német hadsereget.

Kapkod a hálós – szövi össze egyre

a lehetetlen szálakat, melyekből

úgyis örökre kiesik a hal.

A HAL – Jézus maga vagy Éva –

az életet egy összegben jelentő kombiné

vagy feszület – a világföloldás,

melyben értelmünk kierkegaardi intuícióra lel.

HALAT nekem! Élet értelmét agyonfetrengett

lepedők és agyontérdelt bársonypárnák fölött,

mindegy! papot vagy repedtsarkú kurvát,

egy összegben személyes önmagát!

Lehet elveszni rossz térdek között

siófoki „Mit remélsz” mulatókban,

vagy a lemondás aszkézisét a csontig

levájt körömmel lábfejjel érinteni.

Lehet – mozikról mozikra bukni vagy

halkocsonyát enni a vendéglőkben,

Krúdy könnyű létapoteózisát idézni

az elveszített kenyerek fölött.

Lehet – dolgozni napot napra, mint

az idegesség gyarmati tartományát,

hová nem tér meg biológiai utazó.

Lehet – kordnadrágot csináltatni

„rövid felmenet has alatt hordja, lapos fenék…” –

feszíteni a napos semmiben

Budapest körutcáin híresen és hirdetetlenül

Karcsival megbeszélni, miért

lett Magyarország Habsburg-ivadék

Zsigmond vagy – nekem mindegy – Alberték korában.

Lehet – ez a legrosszabb szó, amit

kitalált a döntésképtelen

hamleti vagy camus-i nemzedék,

mely nemzedéknek sem hitte magát.

Lehet – mint bomba szól, mint a harangszó,

mely orgonadallamra játszatja magát –

elfeledni pápai lányok arcát,

kik üvegen nézték a háborút,

hulló bombák sorát, hogy aztán ijedten

nyomkodjanak ablakgittet kezükben.

Lehet – százezer éve

hajtogatja ezt törzsfő, varázsló, nagy-szegény,

ki az értelem barbár mérlegén

a szívet és a szívpörköltet méri.

Mindent lehet – vakolat

tanítani hegedülni sötét teremben,

megbabonázni hipnotikus

álomban kifeszített lányokat,

önnön sugárzásunk elvesztett delejében:

emlékszem, Jancsi lefektette a

lányt a heverőre szó-szavakkal,

s parancsot adott: „Kelj fel, hogyha mondom,

cigarettázásom lassú ütemére…”

S felkelt a lány. Jancsi nem János volt, csak vak erő

gyűlt össze rövid homlokában, egy

tábornok, egyensúlyozó művész, rakéta-bajnok

őrült ereje: a lány élt tovább… És

kívánta, hogy újból altassák el, sötét

vermekbe vetve kéje óriási

lepedőjét, hogy szemhéjára vonja…

Nekem a HAL kell – életünk s a vég

egyetlen nyomorában összerántott,

megérthetetlen lényegi vadhúsa.

100 méteres tengerfenékről előrántott

dorsz – fehér hal – a lengyel halászok

nagy szétomló húsa, mely a büdös olajban

a magunkhoz-vehetőség isteni anyagát hirdeti.

HAL kell nekem, mint a jelkép, mint a hús,

Krisztus húsa, vagy a társadalom

javíthatatlan emberhúsa, mit

agyonettek a tüzes trón körül.

Reggel 7-kor csörgőre áll az óra,

szombaton reggel újra élni kell,

hal nélkül, de a kifoghatatlan béke

őrjöngő vágyaival terhesen.

Zörög a villamos, a középkori börtön

vasláncain rázkódott így a vas,

mikor kis erőszakért kétméteres falak közt

őrizték az elítélteket.

Kis bűnösök, nagy hősök szájukat

a lehetetlen HAL felé feszítik,

hogy a pusztulás butult mámorában,

veséik fokozatosan kiválasztatlanságában,

J. Attila vonat-halálában,

Kolbe szemüveges áldozatában,

Saint-Exupéry repülő-hullásában

fölismerjük a továbbadhatatlan

Magyarország és kisember hitét,

a bunkók zuhogásában, fiúk Rolling Stones-mosolyában,

az elásott áldozatok kimeredő kézfejében,

a hóba dermedt katonák anya-szorításában a

závárokon,

mese-hajú lányok mandula-szagában, hónaljuk

nedves gyöngyözésében is

hitét keresve vesszen el az ember.

Hogy Fischer Bobby megveri-e Szpasszkijt,

életidőben egy sakklépés csupán,

de véghetetlen kombinációk

vesztik el magányos jelentőségüket. –

Egy kosárember – karja, lába nincs –

ült Sopotban egy zöld gyerekkocsi

mélyén, szája elé vasharmónikát

szerkesztettek a pénzes máriák,

s ő fújta, fújta, hogy „Lehet fürödni,

mert nagy a tenger és a szél meleg…”,

s a büdösödött tengerekből

nagy szép halat sodornak felénk

az oxigéngazdag, kínosan zöld vizek.

Istent nem ismerem, lehet, hogy lába sincs,

rakétamélyből holdautóra lépünk,

a bűnözők fehér ágyakba vágynak,

s szakállt növeszt, ki arcát röstelli.

Maffia

Csak úgy tudok élni,

ha csalok,

és nem mutatom meg,

amit akarok.

Nők arcát fekete ceruzával

összekentem,

aztán mégis

elébük térdepeltem.

A felhőkbe beleképzeltem

az istent,

és ahogy jött,

úgy el is ment.

Nagy mutatvány volt a

szívemben,

amire magam is

majdnem rámentem.

A tökéletességet áhítoztam,

mint a vizet,

de nem árultam el

senkinek.

A függöny mögött szorongattam

a tőröm,

hogy leszúrjam a szeretőmet,

hogy ha előjön,

őrjöngtem, rugdalóztam, nem bírtam el,

ha szeretnek,

aztán nyakába borultam

egy gyereknek.

Szent Sebestyén

Már megállítom az utcán

az embereket,

és megkérem őket,

hogy szeressenek.

Kiosztok köztük

színes tollakat,

és biztatom őket, hogy

belém nyilazzanak.

Azt mondom nekik, várjatok,

kicsit távolabb megyek,

hogy jól eltaláljátok

a combomat vagy a szívemet.

A fa alá állok,

hogy én legyek a cél,

és arcomba hullik

a falevél.

Bohóc vagyok,

vagy szent Sebestyén,

ha rám szólnának,

lehet, hogy észrevenném.

[– Nem tőzsde ez…]

*– Nem tőzsde ez – mondta a lány, és öngyilkos lett. Alig lehetett megmenteni. Egyetértett vele és görnyedezett a szobájában.*

Sokat

Sokat vártam az emberektől,

s nem fogadtam el keveset.

Gőgös vagyok. Bünteti Isten

azokat, kiket szeretek.

Hajnali átok

Kívánom Nektek –

hogy egyszer hajnalban

¾ 4-kor

átellenben a magyar irodalommal

anyátok hasműtétje után

40 × 110-es íróasztal előtt

négy napja kialvatlan szemekkel

2 deci rum 3 fekete

4 üveg sör és másfél liter

szekszárdi bikavér után

gyerekeitek megoldatlan sorsának álommozijában

miközben meztelen katona unokaöcsétek

gerincbántalmakkal hason fekszik

a várására kirendelt nyekergő duplarekamién

nevelt lányotok horkanva reméli

szép szájának kinyílt csókolását a lenti szobában

s elmondhatatlan mézsűrű gondolatok

ragadnak barna üledékű agyatokban

s mindig ¼ 6-kor kelő feleségetek

lelkiismeret-funkcionáló 70-es vérnyomással

betámolyog az Elmeklinikára

az ötvenhetedik elég rossz Sopianae cigaretta után

mikor nyelvetek érdes és elkopott

perzsaszőnyegre hasonlít

s mikor már

isten nélkül

a jéghideg manzárdszobában

két óra múlva újra kelni kell

látni írni megkeresni

a 36%-os nagy protekcióval elért

98 ezer forintos ablakon kidobott

állami adót

fölhívni valakit

a pártfunkcionáriust hogy hátha

ki lehetne még egyszer adni az amúgy is

sikeres de másodszor kiadhatatlan könyved

fölhívni az öngyilkosságra készülő

de a magyar nemzetben mégis bízó

hazafi színészeket

fölhívni a tudakozót

ami mássalbeszéltre tette le

agyonszáradt vénkisasszony-kagylóját

fölhívni – valakit

aki ebben a században él

Kínában Mongóliában Moszkvában ahol egy szép szemű

ápolótársa él

a feleségednek

vagy az Egyesült Államokban ahol

a chicagói egyetem lapjában

lefordították – megcsonkítva – négy versedet

fölhívni valakit

ugyanebben az országban

ahol születtél amiért véredet adtad

s amiért talpbotütésig nevetségesen sokszor

megaláztak

amikor nem tudod kifizetni

a két hónapra összevont aránylag

nyugat-németországihoz viszonyítva

nem is túl magas ezerhatszáztizenkilenc

forintos gázszámlát

telefon nélkül

hisz nincs telefon hogy valakit

egy vadidegent vagy a postaigazgatóságot

fölhívhatnád

csak letépett kagylójú

telefonkészülékek során bolyongsz

pedig valakit föl kéne hívni –

három évvel ezelőtt elhagyott szeretődet

akinek csak a csigaköldökére emlékszel

valakit – a hasműtétet végző ásító

ám tökéletes tudású lanyha-beteg sebészeti kázusokat

az ügyeleti díványon magáévá tevő

kitűnő manualitású seborvost hogy anyádról

tájékoztasson

valakit – osztálytársadat

ki az április havi síelésben

porckorongsérülést szenvedett

s örökre merev lábakkal jár-kel

a harminc éve otthonának érzett

orvosfolyosón ahonnan kiebrudalták

valakit föl kéne hívni –

a Kultuszminisztérium főtisztviselőjét

akinek gyerekkori cinkotai házában

lehánytad a kispénzű futószőnyeget

és most fényes délben meg se ismer

fölhívni – egy embert – akár a telefonsegély

szolgálatban

ahol nyolcgyerekes régi barátod

ad tanácsot arra hogy várni kell az öngyilkossággal

miközben 21 éves gyermeke skizofréniás lett

fölhívni – valakit – régi kék szemű szeretőjét

elfuserált életű motorkerékpáros barátodnak

a kozmetikusnőt aki a krémek úgy-ahogy

jövedelmező fölkenése közben

fölállítja bátyád infarktusának horoszkópját

Vénusz kontra Szaturnusz

a drága zenészt aki

pünkösdi rózsát hozott szétbomolva

miközben nem tudtál beszélgetni vele

mert gyermekedet éppen kimustrálták

a pont nélküli iparművészeti felvételin

fölhívni valakit –

aki a Luna 13 leereszkedését figyelte

a Csendes-óceán szovjetorosz részlegén

fölhívni valakit –

aki emlékszik még Sárdy János falusi tanító

énekhangjára és Domján Edit

mikulásjelmezére a Váci utcában

fölhívni

keresni vagy beletörődve elaludni vágyni

hogy végre vége: de csak verebek

cinkék ordító csalogányok rikoltozását

és jazzdob mélységű varjúkárogást hallani

egyenletesen ismétlődően –

akkor majd ti is elátkozzátok

a hajnali madarakat.

Jégverem

Jégverem utca 16

az én szívem igen nagy

Aki abba beleesik

ott marad másnap reggelig

Szeretik ott abajgatják

ahogy kezekben az almát

és azután kínozzák

talán meg is gyilkolják.

[Váratlanul indult útnak…]

*Váratlanul indult útnak. Azonnal. Fölugrott a pécsi gyorsra, balatoni expresszre, esztergomi buszra – hogy odamenjen. Hova? Aztán leszállt, átölelte pécsi barátját, B. B.-t, aki várta: – …új lepedőt is húztam! – Röhögtek. L. E. régi lakásában a földön ültek és gint ittak üvegből: az atombomba kérdésével is kellett foglalkozniok. Később a présházaknál birkapörköltet ettek. Derültek. Azon is, hogy valóban, a fölfeszített Jézus alá kis ülőkét (sedile) vertek, nehogy leszakadjon a karja. Szegény, mit szenvedhetett!*

*A Nádor Szállóban szoktak villásreggelizni, a nap besütött a márványasztalokra, ittak, röhögtek, mint sokszoros családfők.*

*Később, az alkóvos szobában a zongora mellett egy kis aranyos kurva énekelt. Azt mesélték, nemi betegsége van, de nem volt.*

*Nem lehet az embereken eligazodni.*

Pécsi lapok

Bevágni minden lehetőt

az aktatáskába, lepedőt,

fogkefét, elfelejteni

minden elfelejthetőt.

\*

Nem tudtam hogy Jézus alá

volt verve sedile,

s hogy mi magunk is ennyire

juthatunk, ennyire.

\*

Egy tárgyilagos utcalány

fontosabb, mint a pápa,

ki a vallási titkokat

a végtelenre tárja.

\*

Meg kéne halni már –

ezt mondja kinn a pincér

a lugasban, de nem halunk

meg 78,30-ért.

\*

Lőj rám, azt mondanám, de a

kezedben nincsen pisztoly,

csak egy furulya van,

de az is alig szól.

\*

Az újságoknak nincs helyük,

hogy közöljék halálom,

hol meghalhatok, sírhelyem

magamtól kitalálom.

A gyermekeimet viszem

be holnap a kórházba,

azt mondják, fáj, hogy nem lehet,

de hát miért ne fájna?

[Nagymaroson van a festők alkotóháza…]

*Nagymaroson van a festők alkotóháza. Jópofa, egyemeletes épület, a helybeliek állítása szerint a háború előtt nyilvánosház volt. Valóban zug-szobái, rekesz-szobái vannak, s az egyik nagyobb teremben most is ott csüng valami túl díszes, régies, hatalmas, keretes tükör.*

*Az ember ott magában él egy cellában. A nagy ház előtt folyik a Duna, hatalmasan, legyezőszerűen kitárulkozva, a ködben nagy úsztatóhajókat, vontatóhajókat hord a hátán. Szemben Visegrád romjai oromlanak. A ház bejáratával szemben van a mozi. A partról néha komp jár át a túlsó oldalra.*

*Olyan, mint egy kisváros, melyben megállt az idő.*

*Kutyák nemigen szaladnak a zegzugos kis utcákon, a marosiak nem szeretik a kutyákat, a nőstény kutyákat már születésükkor vízbe fojtják. Azt mondják. Ki tudja, mi az igazság?*

Nagymarosi éjszaka

Megint a fények. Visszatérnek hozzám,

a vízbe verik sárga szögüket

a túloldalról az útmenti lámpák,

és én itt sötétedek nélküled.

Sötétedek belülről, mint a szén,

mit nem világít át vakon az izzás,

mélyrétegek rakódnak érfalamra,

pedig úgy járok összefogva, mint más.

Sötétedek, belülről feketéllek,

romlok, zsugorodom, török,

belül fekete, sűrű éjjé válok,

sűrűsödök, ahogy az ösztönök.

Fekete lélek, fekete anyag,

befele gyűrt, agyonszorított órák,

akit csak a szemed ragyogtatott ki,

és akit csak a tűz tesz láthatóvá.

Nagymarosi hotel-napló

Éjjel

Megérkeztem, mint nem-lakó a házban.

Köszönöm a húslevest,

a derékaljat, a köhögést,

nem tartozom senkinek.

Majd kialakul, szoktuk mondani

Karcsival. Három óra. Aludni

kell őrjöngve, nélküled. Nélkületek.

Tudom, hogy már sose alakul ki.

Utazás

Utazom le. Utazom föl

Budapestre, Nagymarosra.

Autóbuszok és vonatok

és elveszített kenyerek foglya.

Majd megjövök. Majd elmegyek.

Magamtól magamig

a sötétségben, hol saját

elviselhetetlenségem lakik.

Advent

Majd kibírom. Majd ki kell bírni,

egy egyszemélyes heverőn,

a vonaton és ájulásban

agyonfetrengett lepedőn.

Ez az én lepedőm. Idegen

szobákban, Magyarország,

a kialakulatlan télben

jön a nevezetes karácsony.

\*

Nyitott szemmel a hógolyókban

arcba vágódó fehérséggel

kiáltok érted, hol a térded,

milyen helyen, milyen folyókban?

Teljesen mindegy. Holnap írok

véres papírra, vastagon,

összetört gondolataimba

kapaszkodom, kapaszkodom.

Enni

Enni, falatról falatra,

rágni, mint a disznónak,

felöltözni, nézni tárgyak élét,

letörölt asztallapot,

ez a feladat.

Ennyi.

A haj a nyakba ér, a víz mereven hever

a partok közt, acélosan,

átnézni az asztal fölött

a kihunyorgó lámpák fejére,

itt van a holmi, a holmid, a holmik,

melyek körülveszik a testet, pulóver, ing,

itt vannak a paplanok,

a halhatatlan paplanok,

a beburkoló paplanok,

a kékek és sárgák,

tökéletes paplanok,

az elrongyolhatatlanok,

fodrot kellene varrni rájuk.

És babrálni a fodrokat,

amíg reggel lesz.

Őrjöngő

Őrjöngő azonosságaink

a hotel ágyaira vetve,

ugye, milyen magányosak?

Suttogva, szeretsz, nem szeretsz-e?

\*

A vaküres tamtamokat

verik a hamis vendéglő-dobok.

Üres, polgári éj. A zenének

gondolataira gondolok.

\*

Fekszel, mint elhagyott üveg,

az ágy szélére dobva.

Ki önt ki, ki iszik

belőled, torkodat kibontva?

A hajnal csúszik, begörög

az ágyba, szétdúlt párnáinkra?

Lábad világít, mint a léc,

szerelmes csonkká nagyítva.

\*

Kóchajad szalmabábuként

alszik a kialvatlan párnán.

Na és? Reggel erőszakot

veszel rajtam, mint katona az árván.

Vérrel

Vérrel fölírva, mondhatom,

homlokomon az íróasztalba

verve, nem élhet szabadon,

ki lehetetlensége foglya,

te földre szállsz vagy buszra szállsz,

bohócos arc, festői angyal,

velem küzdesz halálodig,

szerelmeddel és önmagaddal.

Téged

Téged szeretlek egyedül

a fák közt átfutó homályon,

ezeréves emlékedet

combok közt iszonyodva látom,

hogy te vagy az, hogy te lehetsz,

tizenhat év kollégium

párnáiba bújtan, korán

túlesve Istenen, fiún,

külön a homlokod szöge,

szemgödröd luk-mélysége, itt

a párnák között tárja föl

tátongó árvaságaid –

de te vagy az, és te lehetsz,

akit megváltan szeretlek,

se te velem, se én veled,

kettőnek sok – kevés az egynek.

Egy város

Egy város rakódik köréd.

Lehúz apád meghalt alakja.

Jössz Budapestre, ahol egy

lakásba mész, csukott csomagba.

Macskát hívsz, összekarmol, és

kezedet másnap mutatod,

kik marcangolták össze, én

harapásokra gondolok,

de te egyedül otthonod

lehetetlen mélyébe fekszel,

és eltakarod önmagad

szemérmetlen szemérmeddel.

Majd

Majd kínzol, mint egy állatot,

vízitündér a vízitündért,

kínzásainkkal lakolunk

meg elveszített életünkért.

\*

Szeretlek, eldobott golyók

elhajított szeretetével,

mik nem tudják, hova gurul

az ember útja, s hova ér el.

\*

Jössz. Érkezel. Kapkodni és

torokba csókot visszalökni.

Szerelmed, szeretetedet

a föld színéről el kell törölni.

\*

Te azt akarod, amit én.

Odaadni és visszakapni,

amit nem lehet. Annyi év

tanított egyedül maradni.

Levelezőlapok

Tűzfal

Szemed kiárad és leönt

és öl és elfojt torkomig,

vegytiszta szomorúság árad

minden leendő holnapig –

Meddig? – ezt nem kérdezhetem,

bizonytalanságod alakja

föl van írva, mint szemérmetlen ábrák

az ásítozó tűzfalakra.

Látni akarlak

Látni akarlak, és az arcodat

meglátva szétszaggatni azonnal,

csak álmaimban élsz, s ha megjelensz

elgázoltatnálak a mozdonnyal,

amivel jössz, patanyomokba

préselnélek dübörgő lóhalállal,

hogy felemeljelek, ahogy a bogarat

egy túlvilági szalmaszállal.

Ébrednék

Ébrednék, s nem tudom a vakság

ablakaiból látni a világ

faléceit, edény csörög, jössz, utazol

rettegéseimen át,

nem tudom kinyitni a torkig

föltárt világba szememet,

örökké várlak, ahogy az

őrültek a borzalmas ebédeket.

Lélegzetem

Lélegzetem fölhasítja a szájam,

cserepesen erőlködik a tüdőm,

hogy utolérjelek magamban

valamilyen vérközön,

mint mérget zártalak magamba,

lerogyva a test falain

zártál saját véres magamba,

belül tapogatom magam,

fölismerhetetlen boldogságban

ismételgetem katonásan:

ez az a zár, ez az a kamra.

Még jobban szeretlek

Én most már még jobban szeretlek,

ha szerethetlek még jobban,

agyonszenvedtem hátad ívét,

melybe körömmel kapaszkodtam,

én most már elveszíthetlek

torkig elnyelő habokban,

előtted való éjszakámból

sose leszek az, aki voltam.

Keszthelyi egyedüllét

Magányom jó, uras,

a dolgok

ellenséges élei oduikba

visszahúzódtak.

Elültek a hosszú

csápok

benn a meszes edényben

s én nem leselkedem utánuk.

Nem fáj a nap.

Ha süt, hát süssön.

Lesz elég

aranyam, ezüstöm,

gyűlik sovány napokra,

keserű péntek,

lila vasárnap

számára, könnyeim fedezetének.

\*

Nem bánt a vas,

az ablak.

A levelek

simogatóbbak.

Nem üt a tárgyak hada,

türelmes

velem, mint én

a hülye gyerekhez.

Hagynak magamra

az üvegek, élek.

Van értelme

az egésznek.

A tornácon meredten, békén

áll az oszlop,

a kavics, ahogy jöttem,

nem is csikorgott.

Igy minden más.

Igy lehet élni.

Mint fekete úr.

Mint fekete férfi.

\*

Visszafordult a világ,

mint a csiga,

a tájak békésebb

zugaiba.

Nem állnak ki

a bordák a testen

s én is azon

igyekszem,

ne legyek csontos,

érdes,

hozzásimulok sorsom

felületéhez.

Lugas Keszthelyen

Tompa, kisvárosi este.

Keserű fény.

Nem így gondoltam

én.

Leüllepedtek a nap szemcséi,

mint az iszap.

Megvárom, amíg fölszáll,

ami igaz.

\*

Rárakódott a székekre

az este.

Mellemre a bánat

rá van tekeredve.

Madonna jön.

Miért ne jönne.

Otthon rendben a ház,

a kölke.

Ők az igazi bünösök.

A tiszták.

Férjüket nem szeretik,

senkit se inkább.

Igy élnek délceg fejjel,

kevélyen.

Nekem nem ilyen

a feleségem.

\*

Egy nóta száll.

A dobos

alig érinti a fémlemezt.

Irtózatos

a csönd a mozdulat

mögött.

Kevés a tér

a fejem fölött.

A levegő kevés,

az ég,

ezt mondanám,

ha valamit mondanék.

\*

Szerettem ezt a pincért.

Lábán fekete zokni.

De lehet-e

egy pincérben csalódni?

Nem végső,

beteges

dolog, ha az ember idegenek közt

is társat keres?

Mert rádől a magány,

mint a fa

s nem sikerül álarcaival

se mosolyognia.

Idő

Az időbe van ágyazva minden

a brüsszeli csipke a bodeni tó

a szerelmi lábszár a szepezdi csalit

a rántott csirke csontjait

megeszi ropogva az Isten.

[Brigitte Bardot…]

*– Brigitte Bardot nem a Fókamentő Nemzetközi Bizottmány tagja?*

*– Attól még ő is ember.*

Közügy

Régi újsághír

„B. B. állítólagos öngyilkossági kísérletéről adtak hírt a távirati irodák…”

Brigitte Bardot nem ül a kádban

Jaj Brigitte Bardot kárt tesz magában

Brigitte Bardot a kútkávára

ül Brigitte Bardot erét nyiszálja

Brigitte Bardot nem jöhet vissza

Brigitte Bardot ereit nyitja

Brigitte Bardot keze a szélbe

mozog a szíve még mintha élne

Brigitte Bardot fekete szemmel

néz a világba reszket az ember

a melle puha a haja sárga

Brigitte Bardot-nak reszket a szája

Brigitte Bardot nem akar élni

elhagyja ember elhagyja férfi

Brigitte Bardot nem ül a kádba

Brigitte Bardot erét nyiszálja

karja lehullva szeme kitárva

Brigitte Bardot-t viszik az ágyba

Brigitte Bardot élete tiszta

Brigitte Bardot szocialista

Brigitte Bardot nem jöhet vissza

Brigitte Bardot ereit nyitja

nyúlt ereihez reszkető kézzel

finom köpenyét nyitotta széjjel

Brigitte Bardot fogta a kését

fekete földre folyatta vérét

Jaj Brigitte Bardot haja zilálva

fekete masnit nem köt hajába

Brigitte Bardot-nak mered a szája

ki a világba szemét kitárja

Jaj Brigitte Bardot nem akar élni

Jaj Brigitte Bardot késsel metéli

ereit csurran fekete vére

Brigitte Bardot-nak vége van vége.

Engem

Engem sose szeretett senki

az arcomért, a hátamért,

csak ha a szeretetem közben

véletlenül arcomhoz ért,

beleütközött, mint ez tárgyba,

és fölkiáltott: jaj, egy arc!

rémületében vájt belém

(ahogy egy vadállatba marsz).

Elsőnek mindig én szerettem,

ahogy a boldogtalanok,

majd ők. De közben elvesztettem

a magamhoz való jogot.

[A nő gyönyörűen feküdt…]

*A nő gyönyörűen feküdt a nagy rekamién, jó szagú, meztelen teste kinyílt, vasárnap délelőtt lehetett, és harangoztak, harangoztak 11 éven át. Aztán abbahagyták.*

Étkezőfülke

Egy óra jár fölöttem,

az idő nem halad,

a mutató sötéten

mutatja ugyanazt.

*Öt óra van.* Az inga

csak rója régi útját.

A mutató megállt,

azt jelzi, hogy hazugság.

Ilyenkor haltam én

meg okos függönyök

és lehúzott rolók

nagy vásznai mögött.

Ez az az óra. Perc.

Negyvennégy évet éltem

kettősen, egy elő-

szobában ülve, kérem.

A székek vörösek,

a terítők fehérek,

itt fogyasztottam el

ötezer estebédet.

Itt van a kapcsoló

is, amivel a villanyt

le lehet oltani

holtomig-holtodiglan.

Kötés

Miközben megkötődünk

zsineggel és hurokkal,

már el is engedődünk,

kegyetlenebb karokkal

kapunk a társ után, ki

másik kapuba lép be,

szabadok vagyunk nagyon

hurokra, cselvetésre.

Nincs vége soha ennek,

így nyaralnak, telelnek,

kik nyögnek, átkozódnak,

kik mást nem érdemelnek.

[Izzó, nyári nap volt…]

*Izzó, nyári nap volt Somogygesztiben, a magas padlásra vékony létrán kellett fölvinni a hetvenkilós búzazsákokat. A fiú megremegett a súly alatt. A gazda mosolyogva, huncutul nézett, szalonnázott.*

*- Pedig nem éppen zsákolni a legnehezebb… - döcögött a nevetéstől.*

Fényből árnyékból

Fényből árnyékból álló test vagy

halálos repülő

indokolatalan benned ami ember

indokolatalan ami nő

örökös tűzkarokba fognak

az égig érő kínjaid

de a földön az agyonégett földön

örökké emel valakid

röpülj vagy sírj a könnyeidnek

arcomra hullik harmata

röpülj röpülj én tartalak

mintha az Isten tartana.

[A tánciskolában…]

*A tánciskolában – vidéken is – megint tanítják a keringőt, a szambát és a foxtrottot.*

Vad arcú lányok

Vad arcú lányok, lecsüngő hajak,

előrenéző homlokkoponyák,

úgy ragyognak elém az alkonyat

lepedőjén, akár a dáliák.

Kis melletek a felbontott sötétben

testetek vak faláig elvezérel –

rajongó lábak, inas kezek és

kicsi, falusi megsemmisülés.

[A János-hegy oldalában…]

*A János-hegy oldalában üldögéltek, láb a láb mellett. Tulajdonképpen ősz volt, télelő. Egymáséi kellett volna lenniök. De a kislány belebonyolódott valami zen buddhista félkeresztény monológba, hogy a testnek korlátozott szerepe van a szerelemben. Aztán férjhez ment egy szakavatott szakácshoz, voltaképpen boldogok is lettek.*

Nem

Nem akarlak látni – nehogy

holnap délután lássalak

nehogy végül elémbe álljon

egy más dikektrisz más alak:

nem szeretem a kezedet

nem szeretem a szájad szélét

nem szeretem ruháidat

és ruháid végtelenségét

nem szeretem a gombolygásod

nem szeretem a homlokod

nem szeretem az árvaságod

hogy nincsen indokolni ok

nem szeretem a térdharisnyád

sem a fülbevalóidat

nem szeretem hogy egyedül légy

sem azt hogy másokkal maradj

nem szeretlek sehogy Ne szólíts

az utcán keresztnevemen

és kipányvázott testedet

sem szeretem hogy szeretem

[Az öregasszonyok nem értették…]

*Az öregasszonyok nem értették.*

*Hogy lehet egy csatot szeretni? Minek ez a haj, ez a villogó nagy hajtömeg, ez már magában is… Kibodorítva, kinyitva, fésülve, bontva. A folyosón szétárad, száll, elektromos hullámai vannak, beúszik egy ablakmélyedésbe, a szekrények oldalán továbblebeg.*

*– Hogy lehet valaki egy csatba szerelmes? Egy hajba, egy fejbe egyáltalán – kérdezte az öregasszony.*

*– Az egész embert kéne szeretni, magát az egész embert, tetőtől talpig, a lábát is, na meg a személyét. Magát a nőt, a valakit.*

*A csat nagy volt, hatalmas. Mint egy fél korona ívelte át hátul a fejet, mint egy kitárt legyező. Éles tűi befele álltak a fejbe, félni lehetett, meg is ölheti akár – de nem, inkább befogta a hajtömeget, tartotta; átérte a hátsó koponyát, villogott és élt, fényes diadém. Egyszerű sárga műanyagból készült.*

*– Mert nem ismerjük egymást. Tíz év után sem.*

*Marad egy haj, egy arcvonás, egy nagy csat.*

Nő-bohócom

Maga

Szeretném Önnek nyilvánítani

minden szerelmem és fegyelmem

ez a szerelem az a valaki

kit minden ideámon túlemeltem

ez az idea Maga aki

csak áll a sarkon megveszekedetten

a Műcsarnok s Nagaszaki

között egyetlen rémületben

kék kosztümben egy lehetetlen

téren huszadik századi

csillogó szkájköpenyben

– ennyit akartam mondani.

Szeress

Nyomd csak az arcodat az archoz,

végül is szeress valakit,

az ember amíg él, naponta

új szerepeket alakít,

de nagyon szeress, nagyon szoríts,

akár csak egy pillanatig,

mert évekig elél az ember,

amíg valakit elveszít.

Nagykovácsiban

Nagykovácsiban van az elmebetegek disznótelepe,

ha odamész, kérdezd meg tőlük, szerettek-e?

mikor ott dolgoztam, én szerettem őket,

a disznókat s az elmebetegeket,

most nem tudok rendesen szeretni senki mást, csak téged.

Mint a vad

Nemes vagy, mint a vad, az örökös

hajszában, űzött a szemed,

a túlvilági színpadon

kezed külön lebeg.

A nyárfák és a jegenyék között

örökké jársz le-föl a nagykabátban,

fölnevet a trafikosnő, a pincér –

ez az, akire vártam?

Ez az a komp és ez az a vonat?

Késik, némelyik meg sem érkezik.

Mit adjunk vacsorára, mondd?

És kérdezik, kérdezik, kérdezik.

Szeressük mi is? Elfogadjuk őt?

Gyűlöljétek, ne szeressétek,

nem kell szeretni senkinek,

nem tartozik közétek.

Nekem kell szeretni. Egyedül.

A szállodában járok, mint a hóhér,

és fizetek mindenkinek

az ételért, a szeretnivalóért.

Benzinkút

Isten legyen irgalmas nekem – én úgy szeretlek,

hogy átálmodott kombinék helyett

fejed tálcán hozza nekem a piros űr

Visegrád elmebukó alkonyatai alatt.

Ó, hogy vártalak a benzinkútnál, fehér ingben,

kimosakodva,

mint faluról fölkerült, csontos csuklójú kollégium-fiú,

hogy egykedvűen üldögélve a templom ó-bozontos

füvében

meglássam kis-mozgású alakodat –

a vízbe veszve, gonosz vízbe és

lehetetlen szagokat árasztva, miket

halak dobnak fel a folyó felszínére

enyves és összeragadt testtel.

Tudtam, sose jössz, az autóbusz sötéten

és kíméletlen felírásokkal szaladt

a sercegő betonon a móló

és a követhetetlen útvesztő felé.

Én. Itt. Fehér ing – gyolcskötésben;

barna mellény; halánték-szomorún.

Kambodzsa, Vietnám bombázása közben

álltam egy helyen estig, estelig.

Könnyű modorral választottad el

halántékod mellől a hajpihéket,

hogy késő kádad tó-vizébe mártsd

alig csepegő ujjaid.

Állok és várlak. Fehér ingben, egy

egekig hulló, fájó napsütésben,

agyamról lassan leégeti a fény

egyenes orrú, földúlt arcodat.

Megjössz, megbillensz – soha – mégis egy

reménytelen kalauz intelmében,

Isten irgalmában szeretlek, nélkülem

utazó, boldogtalan baba.

A fű repül – a szél egyenesre

fújja szálait, isten neki,

ember legyen irgalmas annak,

aki a másik embert szereti.

Ellen

Ha senkim se lesz s ki leszek fosztva

anyátlanul s földarabolva

s egy targoncáról lefele

lóg a fejem a semmibe

Akkor se te

Ha minden ágyam elveszett és

megbomlik bennem a teremtés

s kiáradnak csúfosan e

test tagjai a semmibe

Akkor se te

Ha megrogyok mint sárga gyertya

saját árnyékom eltakarva

magam égve befele

a legutolsó semmibe

Akkor se te

Te úgy élsz

Van aki megszakad,

ki szenved, úgy szeret,

és vérével borítja

be az életemet.

Nap áradása rajta,

a nap süt rajta át,

annyira odaadja,

elveszti önmagát.

Te úgy élsz vágyaim közt,

mint egy fekete tárgy,

külön, magában állva,

ahogy eddig is állt.

Te az vagy, aki vagy,

az életemmel szemben,

belülről, mint a mag

vagy összetörhetetlen.

Rémület

Riasztanak a régi csókok

éjjel fölülök és ordítok – ne!

Kezemet magam elé tartom

és befogom a szám

Kinagyulnak a régi részletek

mint japán film kegyetlenkedései

hallatszanak nagy lihegések

az orrban fújt leheletek

mintha lovak orrlukába

préselődne a levegő

szájunk behasad

érezni a bőr erős nyálas szagát és mi

irtózva nézünk egymás tükröződő szemébe.

Fekszünk

Fekszünk az út porában

felében harmadában

lábunkat összezártan

mezítlen kedvesek

kövekkel megdobáltan

a temetetlen nyárban

otthagyva hosszúkásan

ahogyan csak lehet

az embertelen út

porában harmatában

fekszünk akár az ágyban

fekszünk halálraváltan

ahogy feküdni tud

a tárgy a por a fű meg

azok kik megfeszülnek

s végül gyermeket szülnek

ha nincsen igazuk.

Ketten

Beszélünk. Ülsz a pamlag

karfáján, lábadat

előrenyújtod. Hallgat

az arcod, mint a vak.

Szemed mélyén rekedten

ül a világ, a csönd,

mint ha gipszüregekbe

valaki ólmot önt.

Szeretni kéne egymást.

Kinn alig fúj a szél,

és az egyik levél a

másik levélhez ér.

A mozdulat törötten

elfekszik, mint a kar,

beszél a száj bezárt és

nyitott szavaival.

Virág az asztalon van,

piros, fehér virág.

Úgy nézek tétovázva,

mint egy betűre, rád,

és messze, ki a térre,

pontatlanul, tovább,

ahol a nagy vizek közt

az ember mit se lát.

A kert fölényes és nagy,

nem esik az eső,

a napfény hosszu szárán

zuhog alá a hő.

Szeretni kéne egymást,

talán kicsit, alig,

mellékesen, amíg az

ember meghalhatik.

De hull a perc bogyója

s az órák lapja áll

és te a semmiségbe

meredsz, akár a váll.

Szárny

Csak én csináltam neked szárnyat

fényből vékony üvegpapírból

boldogtalan suhanással

egy évezredig szállt

Szárnyaid kilukadtak

fejed leesett

ahogy az égből lezuhantál

magadnál kevesebb

maradtál fekszel arcra bukva

tagjaid szétdobáltan

kifordult szemgolyókkal a

boldogság mocsarában.

Bilincs

Szeretném ha a szeretetnek

csuklóéles bilincseit

levernék rólam hogy eresszek

el a kezemtől valakit

hogy szerethessek szerelemmel

kezénél fogva valakit

és újra rámvernék egy ember

csuklóéles bilincseit.

[A nő fekete szkájköpenyben…]

*A nő fekete szkájköpenyben várakozott a Műcsarnok mellett. Mért kellett a Műcsarnokba menni? Állandóan veszekedtek, gyűlölettel. Aztán a hatalmas téren mindenkit megbotránkoztattak, hogy nem tudnak elszakadni egymástól.*

Pierre és Pierette

Világszép-arcú nő-bohócom

mit szeret rajtam annyit mondjon

mit lehet rajtam még szeretni?

itt a szívem itt a kezem ni

ezt a kezet lehet szeretni?

ezzel lehet még integetni

ezt a szívet lehet még falni?

ebbe majd bele lehet halni

mit akar még hogy jobban fájjon?

agyam tere a szám a gyomrom

odaadom majd ne kapkodjon

itt az én egész marhaságom

Csak nyugodtan csak szép nyugodtan

ahogy tavalyelőtt gondoltam

ne kapjunk be egymás szemébe

nézzük egymást és nézni – béke

őrült béke egymásba marni

jó jó tudom meg kell szakadni

ne követeljen ne ugráljon

itt az én egész árvaságom

Zugló

Leültünk a tér szélére

onnan néztük a telet

ahogy a redőnyök fénye

között megvetemedett

Óriási lakhatatlan

volt a tér és volt a tél

házak álltak vaskosabban

semmibben a semminél

Rózsaszínű cipőbundád

volt és elvtelen hajad

Hol vagy? Sírva gondolunk rád

most a Kárpátok alatt.

[Azt mondják, a magazinok…]

*Azt mondják, a magazinok hatalmas példányszámukat leginkább a divatrovatuknak köszönhetik. Annyi agyonkrémezett, gyönyörű nőt látni bennük. Még a nők is a nőket nézegetik.*

*Ma már alig lehet egy hűtőszekrényt vagy motorkerékpárt is eladni, ha nem ül a reklámukon egy fürdőruhás nő szétterpesztett lábbal, szétnyílt fogsorral.*

Nyárutó

A nyári ruhák korszaka lejárt

tulajdonképpen utálom Béjart-t

kevesebbet járok a temetőbe

nem akarok meghalni egyelőre

Borzongok Nyár van vagy nyárvége van

A gyeses nők kuncognak boldogan

Zuhan a szél a levél fejtetőre

áll hogy még a busz is kitér előle

A kezdő őszi fák vöröse szebb lett

mondom utáltam mindig a balettet

Fel kell öltözni Sok a handabanda

Az égből már alig hullik a manna

Eső esik kevés a becsület

meg kell bocsátani mindenkinek

Jaj – nem a tánc kimerevült medencék!

a strandon leengedik a medencét

fürdőruhában úszómester áll

hasa remeg de már nem kiabál

mi is bevonulunk a kék hotelba

fázósan szólva mint az anekdóta

A rózsa fénylik de már nincs szaga

lejárt a nyári ruhák korszaka.

Margitsziget

Rég sétáltunk a Margitszigeten

és nem könnyű egyikünk szive sem

a múltunkat a pokolba kívánjuk

és nézzük egymás testét mint a vályut

ami kiszáradt behorpadt kihalt

miből a gulya semmit sem ihat

De sétálunk a Margitszigeten

előkelően és semlegesen

Majdnemhogy nyár van régi úri nyár

sétál velünk püspök és proletár

a katonák a híd szélére hánynak

(óvodát szeretnénk az unokánknak)

közelg az ősz mi is közeledünk

az átjáróhoz ahol nem leszünk

de hallgatjuk Evita operáját

ahol a zsarnokságot orrba vágják

nem boxkesztyűvel de kemény kis rockkal

mi elboldogulunk a zsarnokokkal

kisemmizzük magunkból és a jussból

ha szívtrombózisunk meg nem hazudtol

Addig sétálunk lassan kedvesem

fölényesen a Margitszigeten

Annyi polgár pap kurva idióta

sétál halovány szűz szent Margit óta

e kiterjedt folyamközi magányon

hogy elfedné e szigetet a lábnyom

Mi csak egy pár vagyunk Ne szoríts annyira!

Nemcsak kettőnk szivében van hiba

Hiába fázol hiába szorítasz

az egeknek hiába homorítasz

ágyékod üres apácakolostor

a kora őszben kese medve mormol

megesz engem és téged is megesz

handabandázásunknak vége lesz

Addig sétálunk Atomháborúban

én pupliningben a te pedig shantungban

hűvös a szél Nem kéne még meghalni

májunk szivünk zenénk még birodalmi

Ez is zene – ha nem is térzene

jobb volna ha az ember érzene…

De nem tud már Csak hiányolni tud

a füvek között elfogyott az út

csak sétáljunk a Margitszigeten

félmagyar őszben fél-szerelmesen

rettenetesen ragyognak a kertek –

Mondjad: szeretlek. Mondom hogy szeretlek.

Kölni

A nőből semmi sincs ma már csak élvezet

nem ül a széken és nem megy haza a ködben

nem bólint nem remél a fákon át örökre

nem nyújtja boldogan a búcsúzó kezet

nem pillant föl a kék irodában iratról

iratra vive az örökös szép szemet

nem hallgat rádiót nem ordít hogy erek

dagadjanak ki a virágos bőrű nyakból.

Többé nem eleven Nem lehet megragadni

a lényét lényegét – ahogy a kombinét

leveti székre lép egyik lábával épp

harisnyáját veti meg bugyiját – csak annyi

Csak lombikokba zárt ideges vegyszerek

csak rúzsok körmök és kimerevült medencék

tánc-pillanatai nikotinízű nemlét

a csókok rése közt ha foguk megremeg

Nem társ nem valaki Csak helyzet és megoldás

talán még valami illat a szappanok

fehér fürdés-szaga hogy arra gondolok

néha már boldogan – lehet hogy sose volt más.

Nyomorultak

Szeretni könnyű – szekeret a hóban,

a célhoz érve épp elakadóban,

kifulladó futót a célba rogyva,

tüdőt pumpálni a tüdőhagyóba –,

szeretni könnyű – azt, ki fölível

teste fölényes igényeivel,

tompora fényét, melle dudorát,

ölét, hol mindig lobban a zsarát –,

szeretni könnyű – de hogy kell szeretni

azt, akit senki sem akar szeretni:

se szép, se hős, nincs semmi érdeme,

nincs melle jó, szikrázó szeme se,

csak úgy van, ahogy Isten teremtette,

és nincsen, aki kiálljon helyette?

Összetartozás

Ki jelent föl?

Följelent valaki.

A téglák között

a lépését hallani.

Hova jelent föl?

Nagy panelszobák

mélyeiben hallani

a lábnyomát.

Zeng a terem:

pam-pam. Törleszkedik,

simul, hörög

s följelent valakit.

Kit jelent föl?

Engem vagy téged.

Nem is figyelnek rá,

ha téved.

Nem ő az. Egy

szervezet.

Följelenti, ha kell,

a népet, nemzetet.

Ki az?

Esténként fölülünk az ágyon.

Mentegetőzünk. Nem én vagyok az.

A húgom! A fiam! Az ángyom!

Családi összeesküvés:

én árullak el – és te árulsz el engem.

Így tartozunk össze

a huszonkét kerületben.

Csont-halál

Milyen könnyű volt nem-szeretni,

mily könnyű volt rosszallani,

most csontjaink ropogásában

tudjuk: összedőlt valami.

Belül, a csont hálózatában,

hol kristály kristálycsonkot ér,

a keménység irtózatában

roppant meg most puhán a vér.

Tudjuk: csontban vér nem folyik,

a csontmeder nem vérmeder,

de ide-oda ingó térden

most már egy ország térdepel.

Mert amíg élt! Könnyű volt szidni,

mint Deákba gyúrt Kossuthot.

De ahogy meghalt, csontjainkból

örökké hiányozni fog.

Mint vérpuhát a csontkeményből,

mint csontjainkból a velőt,

a halál nedvedző fuvalma

belőlünk így lopta ki őt.

Ránk dőlt. Belülről. Csontjainkban

a zuhanását hallani.

A megbocsáthatatlan csöndben

tudjuk: összetört valami.

Térdepelünk. A földbe verve

egész az eltemetéséig.

Mint aki már fölemelkedne,

de akinek a térde vérzik.

Mondhatnánk: Talpra, magyarok!

Ha nem vérezne valamennyi.

Illyés Gyulát, aki halott,

már nekünk kell kitérdepelni.

Program

Nyolcvanhétig van egy-két jó napunk

azalatt talán meg is halhatunk

Nem lesz majd gondunk fára tüzelőre

pihenhetünk melegben egyelőre

amíg valaha föltámadhatunk

bár addig még van egy-két jó napunk

Talán leugrunk még a Balatonra

egyszer-kétszer és nem alattomban

nyíltan födetlen fővel élhetünk

adathatik még egy-két jó hetünk

Voltaképp nem is panaszkodhatunk

Petőfivel együtt nem alkuszunk

Politizálunk néha nagy büdösen

s kankalint keresünk a temetőben

és néha még jó murikat csapunk

lehet hogy ki is tapétáztatunk

hogy szebb legyen a tér meg a szoba

az ember úgyis oda jár haza

most már keveset is kalandozik

levágták már a farkát a fülit

ha nem Augsburgban talán Esztergomban

a gyerekekkel úgyis annyi gond van

az ágyukat is egyeztetni köll

nem beszélve az ételeikről

Zúg a tavasz és május elsejére

mi se megyünk teljesen feledésbe

Előttünk a jövő Nyúlpaprikást

is ehetünk még vagy valami mást

A gyerekeket egyszer ráncba szedjük

s elmegyünk talán Milánóba együtt

vagy Ugandába bár oda sok pénz kell

igaz ugyan – ki törődik a pénzzel?

Szóval – szép lesz A nyár itt trappol el

bődületes aranycipőivel

nyolcvanhétig Lesz egy-két jó napunk

ha minden jól megy meg is halhatunk.

Távirat

Szeress, ne szeress, öldökölj,

itt az idő, a hely,

amit megkapok, megkapok,

amit nem, azt magam veszítem el.

\*

Csókokból jobban meg lehet

ismerni az embereket,

mint a szavakból, az időből,

mitől mindenki visszahőköl.

\*

Hullámokban gondolkodom,

mint szélben a madár,

ha elhagyja a szél, röpül,

ha fúj a szél, megáll.

\*

Hazudni, ez a cél,

mindig félrevezetni

másokat – csak szeretni,

amíg az ember él.

\*

Álomra hajthatom fejem,

hogy álmom mindig meglegyen,

ha elvesztem, ha őrizem,

de álmom mindig ő legyen.

\*

Istennek kellett volna lennem

a múlt században, délelőtt.

Levetve minden mai terhem

és örömöm. Nem sikerült.

\*

Barátaim, ahogy telik-

múlik – üdvözlöm önöket,

kiket ma is, sorsomhoz képest

aránytalanul szeretek.

\*

Rengeteg év után,

mikor már nem lehet,

kocsmaasztaloknál hozunk

hibás döntéseket.

Szerelmespár

Németalföldi mester

És lemegyünk a lépcsőn

fél egykor, elég későn,

kidudorodó hassal,

amíg csak jön a hajnal.

Mi hogy megöregedtünk,

és hogy megkövéredtünk,

pedig milyen nyúlánkak

voltunk egyik vasárnap!

ahogy egymásra leltünk

és kiadtuk a lelkünk

erdőben, nagy szobában

egymást csókolva bátran!

Kicsit kövérek lettünk,

kicsit elnehezedtünk,

hasunktól alig érjük

el egymást a szemérmig.

És kicsit elhülyültünk,

keressük, hol a fésünk,

keressük, hol a másik,

a fölmagasztalásig?

Borodba szódát töltök,

tejfölözzük a töltött

káposztát, jót zabálunk

s megtöröljük a szájunk.

De fölmenni a lépcsőn?

Fél egykor, ilyen későn?

Inkább emberi szinten

duzzadunk a földszinten.

Most már ne izgassátok

ezt a kicsiny országot

miattunk, az idő megy,

s mi bölcsek lettünk, bölcsek,

lekapcsoljuk a villanyt,

éberen és kövéren

fekszünk az el nem illant

istentelen sötétben.

Mások

Nem veszed észre, lerakódnak

más életek rád, mint a mész,

miközben ülsz az iratok előtt

vagy a folyosókra lépsz,

rád kövesednek, befödnek

a gyerekek, a szádból

kiforgatják a mondataidat,

játszanak veled bárhol.

Szeretőid rád fekszenek,

a sebeidet bőrrel borítják be,

ég a lámpa oldalt. Látszol,

mint egy árnyék. Nem vagy már te.

Ők vagy. Gyerek, nő, indulat, hiba,

mezítelen emberek lába.

Körül a halhatatlan ország,

az ajtók zsenialitása.

[„Ez maga az élet titka…]

*„Ez maga az élet titka: én az vagyok, aminek fölül kell múlnia önmagát.”*

(Monori Lili naplójából)

Sárkány

Amit magunkhoz szorítunk

a meztelen idő

a bűnünk és a birtokunk

a meztelen idő

amiből minden alakul:

a férfi és a nő

amitől minden elvadul

a férfi és a nő

örökös ketrecében ül

a férfi és a nő

mint egy menyasszony s vőlegény

a férfi és a nő

mint kétfejű sárkány úgy ül

a férfi és a nő

remegnek rajtuk pikkelyek

s a pikkely az idő

amiben növünk és fogyunk

a meztelen idő

Otthon II.

Otthonra vágytam és az otthon

egészen a bőrömre nőtt,

ágyamról ráncigálom ezt a

letéphetetlen lepedőt,

a függönyök fehér futását,

a ruhák ráncát gyűlölöm,

egyetlen képbe szaladt össze,

ami gyönyörű volt külön,

selymek szorongató puháján

öklend kezem, mert nem bírom

a dolgok síkos simaságát,

hát szorítom és szorítom,

hogy már csak csontjaimat érzem

saját kezemben, fáj a szék,

amire halálom előtt

leülhetnék egy percre még,

fogom, amit már elengedni,

vagyis ellökni kellene,

mint villanydrótot az, kinek

a világosság mindene.

Kisváros

Megáll a busz, esik, jégfoltos az utca,

díványon ül valaki, hallgat, él,

bandába verődnek hosszúhajú srácok,

a plakáton zongorahangverseny áll,

az egyik neonszem kiszúrva, a vörös

betűk ügyetlenül remegnek, akkora

óra van a kis utcában a kirakatban, mint a sajt,

áll az idő – a boltos csomagol,

a templom medveteste lerogy a sötétben,

a nagy verandán csönget valaki,

nincs itthon a fogorvosnő, igen,

ellebegett a könnyű semmiben.

Nem baj, ha csönget, úgyis nagy a zaj,

valaki sír, talán, áthallani,

itt az utca végében lakik egy

magas fiú, az tanul az Agráron,

ha azt keresi, arra menjen el.

Nagy itt a csönd. Nagy itt a zaj,

galambtestűek a gimnazista lányok,

a buszsofőr estére hazamegy,

és megöregszik a lenhajú asszony,

aki lengett a lassú parketten,

hajó kiköt, dudál a sűrű ködben,

nem megy a parton senki, vége van,

mered a cifratornyú szálló, ajtajában

hullámoshajú pincérfiú áll.

Valaki sír. Áthallani, ahogy

a szállodában fekszem, mint a hóhér,

barátságtalanul, didergő-hidegen,

magát siratja valaki, vagy mást,

aki színvára nincsen kegyelem.

Áthallani a városon a sírást,

a kis köves utcákon felgörög,

a parkon át, hol nagy szerelmesek

fonnyadtan tapadnak, mint a levél.

Fölhallani – kis város ez, hiába –

a második emeletre, a villák

fehér kerítésén át, a nagy gyepen

száll-száll a sírás, ütemtelenül.

Kinézek. Lenn a tér. Üvegfalak

az esőben a házak, boldogok

a mérnökék a kocsival, a sarkon

halat-vadat-baromfit adnak el

játéksapkás, nagykezű emberek.

Fényképész, nagy fotó, talpig fehérben

menyasszony mosolyog magában, egyedül,

a ferde utcán a presszóban görög-

nézésű lány, a fekete püfög,

és várnak nagykabátú emberek.

A zugsötétben kihajol a ház

alacsony asszonya, – én nem tudom, mi van,

én nem tudom, hogy milyen ez a század,

nem tudom, milyen ez a város, de nálunk

állandóan sírnak felnőtt férfiak.

Mondtam is Icunak, jelentse be

a rendőrségen, vagy csak a tanácsnál,

vagy szóljon egyszerűen Janinak a boltban,

ki könyvekhez is ért és lovat ápol

az agrártudományi részlegen,

jelentse be, valaki sír, gyerek-

sírást elhallgatok reggelig, de ez a mély

rázkodó sírás kikezdi idegeimet.

Örültem már, hogy hazajön a férjem,

vettünk villanykályhát, mondtam már? kapni szép

átlátszó csipkekombinét

– nevet – valaki sír, nem értem, többen is?

Mély férfihangon. Hallotta, megint fellövik

a holdba júliusban magukat

a szőkefejű amerikaiak?

Majd közvetít. Megyek is. Lesöpröm

a járdáról az esőt, szemetet,

sose vigyáznak… – Lángol a sötét,

mint a belső tűz, kiárad az utakra,

a házak üvegén eső csorog,

s nem oltja el, a víz, a Balaton

nekiütődik a vörös köveknek,

köd száll a parton, nedvesek az arcok,

lehúzza redőnyét a bizsu-bolt.

Leszaladni. Valamit kéne venni,

egy hajót, vagy egy nagy medáliát,

piros csatot, borostyán nyakörvet,

a falra egy majolika-cicát.

Benzint töltenek a kocsiba, kotyog

az öblös, zöld anyag a gumicsövön,

fölcsuklik, rázkódik, aztán haza, a faluba

indulnak az állatorvosék.

Selyemkendőben jön még valaki,

szép arca van, ovális és sötét,

nem nagy dolog és holnap hajnalig

összeszorítja meztelen szemét.

[Anya nagyon föl volt háborodva…]

*Anya nagyon föl volt háborodva, hogy Misi öccse, ki maga is hatvanöt éves volt, egy tizenhat éves lányt tálalt elébe, hogy nincs hol aludnia. – Ez nem kupleráj – mondta anya, ebben igaza is volt.*

*A lánynak akkora mellei voltak, mint a sárgadinnye. Bármelyik plakátmodell elbújhatott mellette. Anya… anya azóta meghalt. Pedig fogalma sem volt az amerikaiak valódi szándékairól, Nagaszaki–Hirosima embertani jelentőségéről, tulajdonképpen H. Zs. döbbenetes méretű, gyönyörű melleiről sem. Anya…*

Levél falura

Tokányt eszem és Pendereckit hallgatok

„Hirosimában százezer halott”

Nem tudom írtam-e hogy hogy vagyok?

(ez a zene nagyon befaragott)

Misi bátyámra sokat gondolok

nem kérdeztem hogy vannak a tyúkok

(most a tojókra gondolok)

a többiekről mélyen hallgatok

Nem ez a lényeg (a fényképről tudok

hol kidomborodnak az idomok

Micsoda mellek! combok! fogsorok!

ezekbe én is szívesen belegabalyodok)

Mit is akartam? Zavar ez a zene

mintha valaki már holtan lélegzene

Mi ez a nesz? Visítanak? Pedig

csak hamu és por és csont már mindegyik

Na. Szóval… Nyáron lemegyünk Marosra

lenne egy kis pénz villafoglalóra

majd megbeszéljük Fene egye meg

ez a zene az idegeimre megy

Tokányt eszem és Pendereckit hallgatok

Hirosimában százezer halott

Idegesítő Nesz nesz nesz A halottak

egyszer úgyis csak magukban maradnak

Mindegy hol ér Nem igaz? No csak annyit

a lány fényképe nálam nem maradt itt

micsoda mellek! Nagyon huncutok!

Igaza van Misi bátyámnak ki megkapja nem nyafog

majd írjon! Én tulajdonképpen megvagyok

tokányt eszem és Pendereckit hallgatok

Zabáló

Evésben tombolom ki

mit sose mondhatok ki

a jobb és a bal oldalt

amit a század óhajt

Zabálok mint a disznó

s röfögök hozzá: így jó

Leeszem magam szafttal

és bronzra sült malaccal

leeszem a mellényem

szűkülő véredényem

és tárkonyos fácánnal

röhögök tele szájjal

egész a fulladásig

Keletmagyarországig

Szétfröcskölő pörkölttel

mi pukkadásig tölt el

a töltött káposztában

turkálok kézzel-lábbal

és könyékig merítem

magam uszály-levesben

agyam bódulatáig

rágom a csont csuháit

a rántott borjúlábat

az enyves csirkehátat

vörössejtpépig őrlöm

a fogamon bendőmön

és szürcsölöm a lebbencs-

tésztás halászlevet bent

a számban paprikásan

Keletmagyarországban

az anyagcsere-vérig

egész a szédülésig

hogy ne lássak ne halljak

se álmot se hatalmat

beleeszem böfögve

magam a sűrű ködbe

sejtek morfiumáig

idült fölpuffadásig

a börtönök az eszmék

elől még mit ehetnék

magamba öklelőig

egész a sárga földig.

Dalocskák

Elvált

Isten engem

úgy segéljen

nem lesz még egy

feleségem

de ha lesz még

kettő három

a gyújtóst a

hátán vágom.

Pipások

Őrületnek

pipaszárán

füstölög a

magyar ármány

ez is szívja

az is ontja

Trianonból

Trianonba.

Idill

Az olajfán

ül a cinke

februárban

eleinte

aztán égbe

rugaszkodik

és a kerti

székre szarik.

Mohó

Szerette a

marhafelsált

szerette a

nőt ha elvált

a kis seggűt

a nagy hajút

a gyomrán ki-

lyukadt a lyuk.

Bér

Márciusnak

idusára

teljesül az

Idus álma

kiadja a

hazát őszre

aztán házat

vesz belőle.

Szerelem

Isten uccse

hogy szerette

ölelés közt

elfeledte

aztán addig

szorította

amíg maga

megfojtotta.

Duhaj

Lehet hogy én

nem szerettem

ő pedig még

úgy se engem

mégis sírok

hogy még egyszer

szeressen és

szerethessem.

Napló

Naplót írni

nem szerettem

ha jött a jó

elfeledtem

ha jött a kín

kiáltottam

élve-halva

kiállottam.

[A szülők csak akkor…]

*A szülők csak akkor halhatatlanok, ha idejében meghalnak.*

Lót és leányai

Circumdederunt me…

Körülvettek engem a tárgyaim

Tulajdonképpen lányaim tárgyai:

Húsvétkor megajándékoznak

T napon megajándékoznak

öreg születésnapomon megajándékoznak

Karácsonykor megajándékoznak

és elborítanak

Szobám kis tér

körülfalaznak a tárgyak

szájamat fejemet beszorítják

„Hyppopotamus” viziló üveghamutartó

kezet utánzó hátvakaró ceruza

kék bársonyra varrt ezüst bohóc

négy ágra bontott fakereszt

melynek szárain Valkiddal van fölfestve

hogy T hogy D hogy R hogy M

csíkóbőrös Csokonai kulacs

ördögfejes kulcstalan kulcstartó

mentolos csodakék arctépő arcvíz

erdélyi facsupor – cipőkanállal békéscsabai

vonatjeggyel meg kézgyógyírral telve –

Gy T-nak fölcímzett fénypapírú jegyzettömb

93 üres lappal ragyogva

zöldbársony belsejű tátongó ürességű cigarettatok

– minden cigaretta 14 másodpercet rövidít

az életedből – mondja M

beragasztatlan 8 cm2-es fényképalbum

kimintázott bolgár levéltárca

melyben holt anyám utolsó heti ebédjegyeit

dugdosom a gyermekélelmezésből

betűkkel agyonragasztott Kodálylemezborító

türkizkék kétfülű üvegkancsó

melyben egyiptomi virágok virágoznak

rézkancsó – írhatatlan ceruzákkal

üvegpohár melynek nyelében

talpáig szalad a vörös bor

Circumdederunt me…

Kicsi szobám van fuldoklom alattuk

fogamra borulnak gégémre rogynak

vállamat borítják szemhéjamat fedik

mint halott szemét a rézfilléres

Mit akartok? Mit szerettek?

Nekem nincs szobám itt csak a túlvilágon

– még nem haltam meg! –

Nincs helyem csak hunyor-Magyarországon

Lököm le mellemről szivemről a poharakat

fejemről a csecsebecséket

lábfejemről rángatom le

a nem nekem való mintás harisnyákat

– én csak fekete zoknit hordok

mint a koporsóban –

függőleges halott vagyok

elveszett apa játéktalan költő

pestbudai járókelő torkaszakadt hőscincér

áldemokrata kényúr

ki véretek kívánja

szerelmetek kívánja

puszta lényetek kívánja

mezítelen borda-lelketek kívánja –

de ők csak szórják rám

csak befednek engem

csak temetnek engem

csak megdöglesztenek engem

szeretetből születésnapomon

húsvétkor karácsonykor

elhallgattatnak engem

távolról – agyonszeretnek engem

Nekem csak egy kéz kell

egy dáma egy női leány

egy fejsimogatás egy állatlehelet

egy függöny szemem héja előtt

a halált okozó mindennapi

autóversenyben mikor nem fog a fék

és élek – féktelenül

Circumdederunt me…

És ők csak hordják

mintha temetnének

vagy beborítanának

mint a részeg Lót leányai

a szemérmetlen test tagjai

világnézete esze szétdobáltan

ajka éhesen hördül tátog és

tompora a pokol fenekéig süllyed –

halmozzák rám csak ünnepélyesen

s szégyenkezve a nemző aktuson

visszafelé nemzve önmaguk

beborítva bozontos nemzőjüket

– HÜVELYKSZORÍTÓ LÉLEKMELEGÍTŐ

MÉREGPOHÁR –

hogy ne lássák apjuk csupaszságát.

Gyerekkor

Magadra hagylak négy gyerekkel,

ahogyan te is engemet

magamra hagysz az emberekkel –

mit kezdeni nem is lehet.

Az összeszáradt mákgubókat

a kertben a szél zörgeti.

Kis arcok világítanak

az elveszített tanteremben,

és aki felnő, elveszi

büntetését a szeretetben.

Olyan gyerekes

Gyerekember vagy. Végigmész táncolva a szobán,

fölveszed a szemüveged és bohóckodsz egyet.

Az áruházban gyerekméretet veszünk,

s elégeted a szívem a sütőben.

A gázos azt mondja, szólj be a lakóknak, kislány,

hogy lezárjuk. Elpirulsz, kicsit dühöngsz,

mint mikor a harmadik gyereket vártad

és fölállítottak a villamoson.

Összeráncolt homlokkal ülsz, kezedbe hajtod állad,

figyelsz engem, és elfelejted közben,

mennyire szeretlek, mennyire szeretsz,

csak ülünk a mozdulatlan időben, mint az idegenek.

Sietsz az iskolába, reggel mosakodás közt

azt mondod, érdemes volt élni,

és hogy Klee, Klee, Klee a legjobb festő,

olyan gyerekes, olyan tündéri.

Elindulsz. Lenézek az ablakból, olyan kicsi vagy.

Elszorul a szívem. A kendő arcodba repül.

Nézem, nézem, hogyan haladsz,

annyi ember közt, védtelenül.

Egy alma

Egy alma kellene nekem,

vörös hegyek közt termett alma,

amit az ember a bűn után

jutalmul, ráadásul kapna,

hogy megtette, amit tehet,

a szikrázó tájon úgy állhat

fújtatva, lassan szőrösen

mint paradicsomban az állat.

Fölértem s elrontottam én

amit lehet.

Jutalmazzatok meg,

gyermekeim szétszórtam és

magamban állok, mint a gyermek.

Egy alma kellene, egy alma

a harapásra, dühre, bajra,

gyógyíthatatlan, szétesett fák

között a bűneim jutalma.

A huszadik században

Ma már tudom,

a katolikus egyház, kínai teológia, olasz nagyvárosok,

selyemhajú nők, égő férfiak

történetéből, tanaiból

csak az maradt rám, ami én vagyok.

Egyedül én vagyok,

a megvalósuló, számomra betölthető.

Bólintok reggel a misék arany csíkjain, plébánián beírt

keresztnevemen,

festők őrjöngő látványain, ijesztően fehér utcáikon,

lovak rézvörös szőrén, barátaim tanácsain,

bólintok a bizonyosságon, elfogadom.

Más emberek mondanak nekem szavakat,

törvényt találtak és most elébem tárják az egyház tanítását,

mint a keresztrejtvényt, mely fehér és fekete kockákból áll.

Meg rámutatnak egy-egy székre: szék – mondják, és

mosolyognak, ugye, érthető?

De nekem reggel kezdődnek a tárgyak,

úgy születik meg egy-egy lepedő fehérsége, mintha fehér

festékkel odafestenék alám,

én nem tudom, hogyan van a világ,

és kiesik a kezemből a bizonyosság, mint a gyerek-szájjal

szétharapott alma.

Én – csak én vagyok.

Se tan, se fizika, se hit –

saját érzelmeim figurái fölismerhetetlenek a reggelek

vitrineiben,

elölről kezdem üres cipőimet,

bőrömre venni lassú ingemet,

elölről kell kezdenem a sajt óvatos repedéseit,

nem lettem semmi én.

Nincsenek bizonyosságaim.

Elnézem pap barátom arcát:

tudja, mi van,

tudja, mi az Isten, mekkora, körülbelül, merre van,

tanulmányt ír Huxleyről, köszön egy pad mögül,

műfordításokat vállal,

azt írja, amit tud – gondolkodik.

Én nem tudom…

Reggelente elölről kell kezdenem

túl a szállodai bőröndön, a kipakolt sejteken,

szorítom a piros műanyag poharat, fogat mosok,

a mosdó szélébe megkapaszkodok,

énekelnek fejhangon négy lányaim,

otthonom van, keményfa bútoraim,

a tejesüvegek olyan homályosak,

a tejet megitta belőlük a Fogasnál egy kollégám a minap,

reggel kezdődnek nekem a villamossínek,

a lépcsők, s ahogy letörték a fogót, a bakelitet,

kinövök újra, mint magzatból a láb,

elölről kell kezdenem az ölelés kétségbeesett

mozdulatát…

mi vagyok én? Nekem is lennem kéne valaminek,

nézem a bőrön átütő térképszerű ereimet,

hány óra van? – Nem ismerem az órát –

azt mondja Dori.

Ki a te apád?

– Aki a kádban szokott mosdani.

Külön

Földön

Ó Istenem, ó Istenem,

meghalok, mint a búzaszem,

és nincsen arc, nincs költemény,

amit el nem felejtek én.

Ülő akt

Megint csak én hibáztam,

s te ártatlan gyerek

módjára ülsz a kádban

a bűneid felett.

Kéreg

Kérgesedik a két karom,

keményedik a körmöm,

hogy annál nehezebb legyen

a végén összetörnöm.

Külön

Emberek élnek a sötétben,

külön-külön, mint nagydarab kövek,

alig válnak el az éjszakától,

őrzik saját sötétjüket.

Kecske

Kecskeméti kecskeréten

kecskék kecmeregnek,

jobb a tömegnek,

mint az egyeseknek.

És

Ez így van. Írok levelet,

ahogy az ág az égbe ír.

És semmi válasz, semmi hír.

Bosszankodom vagy szenvedek.

Társ

Áll egy ember a földön,

valaki odamegy hozzá,

mutatja, ez az arca,

a másik belehal.

Kép

Lapok lebegnek állva,

világ csudája eljő,

s a kert végében áll egy

égszínkék utcaseprő.

Idő

Idő, idő, időke,

jut is, marad belőle,

nádakra, vízre, kőre,

halálra, esküvőre.

Vassisak

Vállalni kell saját lehetetlenségemet,

az agyonáztatott és hosszú éjeket,

a háborút, a bűnt, a németek zaját,

a vassisakukat az ablakokon át,

a zsidók perceit, szőrös-nagy arcukat,

az órát, amikor már semmit sem mutat,

a kattanást, tejet, amit hidegen ittam,

Tarró bácsit, ahogy lebukott az ajtóban,

becsapódásokat, a bombák dünnyögését,

a nagy pulikutyát, a fehér fákat és még

valamit, amire már nem emlékezem,

mosolyogni kell lehetetlenségemen,

a kórházak szagán, a lányok szőrpihéin,

undorító rosszkedvemen az úton végig,

a sok Balatonon, a vízben megfürödni,

lemosni magamat, szagosít, mint a kölni,

a történelmet is lemosni, fogaimnak

harapását, ahogy a fehér bőrbe nyílnak,

vadságomat, amit nem lehet megszeretni,

még nekem sem, remeg a kezemben a cetli,

ahogy felolvasom a régi versemet

Mariról, Nelliről – hol van a szeretet?

A híres, az örök, a kitágíthatatlan,

ami miatt annyit nyöszörögtem, kikaptam,

anyám szeretete s utánzata – a többi,

mint arcomról a rúzst, úgy kellett letörölni –,

már elmélet vagyok, többszólamú vegyeskar

és egy-egy vinnyogó hang, mi holnapra elhal,

kétszer két méteres szobámban hogyha alszom

saját magamtól is elfintorítom arcom.

[Mért vagyok hát ember…]

*„Mért vagyok hát ember, mért nem más élőlény vagy dolog? Annyira megerőltetőnek tűnik most.”*

(Monori Lili naplójából)

Kert

Mindenki egy kis örökkévalóság

parcelláján növeszti magvait,

sóskát, uborkát, répát, szarkalábot,

terméseik megörvendeztetik.

Fejét, szívét elborítják a kertek,

nézi híres paradicsomait,

nagy napon áll, karját keresztbe fonja,

s nem veszi észre, hogy öregedik.

Nagy napon áll, az örökkévalóság

orrába hozza a növényszagot,

kockás ingébe beakad a szél és

felnőnek hozzá borsók és babok.

Aztán elfordul és a dombra néz, hol

zuhan alá az idő sűrűje,

cipőorrával nagy rögöket rugdos,

nagy napon áll, pedig nem kellene.

(Menekülnie kéne, menekülnie.)

Szeretetotthon

Az életkor meghosszabbítása

Vénemberek csüngnek az ablakokban

kinéznek nyálas szájukra süt a nap

kapaszkodnak a deszkaszálba

nehogy lezuhanjanak

tátognak vigyorognak fenekednek

üres dobozokba elhasznált buszjegyeket gyűjtenek

aztán őket is összegyűjtik mint a maradékot

hogy a Gumigyár kiszuperált tragacsán

körülkeringjenek

a volt városban ahol győztek szerettek

már minden vereséget elszenvedtek

mindent megtudtak és mindent elfelejtettek

Nagy kisuvickolt pálmafák közt bólongatnak leszarják

a piros szkájfotelt de aztán finomkezű ápolónők tisztába rakják

sebhelyeiket de meghalni nem hagyják

szürcsölő levest tesznek eléjük s ők bamba vigyorral majszolják

a péppé sűrűsödő időt s olykor a hátukat vakarják

egy ruhaakasztóval hogy a bizsergést a régi ütést és ölelést a testük közepén felmarják

olcsó kölnit hintenek bohócra festett arcukra fonnyadt fülük mögé

és illegnek vén csirkék gyanánt az elrepedt meisseni tükörben

ami a hallban lóg és menetelnek piros bakancsban posztó papucsban körben

sakkoznak érthetetlen táblán és a királlyal a fekete futó elébe lépnek

a szappant megeszik titokban és elégült arccal a délután napos közepébe böfögnek

szálhajukat kopasz koponyájukra fésülik

vízzel kefével a kozmetikai szakbolt ajándékba kapott félméteres sárga műanyag fésűjével

a kádban állnak reggelig dideregve míg valaki az ajtóban megjelenik

addig hősi fiaikra gondolnak akik a városban bólogatnak

szomorú sorsukon dohánysárga whiskyjük felett

lányaikra akiket hanyag kézzel tapogatnak az izzadt táncosok a derék alatt és felett

a csapba kapaszkodnak tétován keresik a világnagy képleteket

amiket Szentgyörgyi Albert nyolcvanéves korában felfedezett…

Ágyukba agyukba süppednek vigyorognak

hogy májgombócot vagy krumplipürét hoz a holnap

karácsonykor kiégetik a gyertyával a terítő közepét

és tapsikolnak a tűznek de szép de szép…

Mindent megszervezünk tüdejük rossz csomóként pihegjen végletekig

diavetítőben játszunk nekik Tarzanról elmosódott mozit

aki maga is egy kórházi ágyon hadonászva a végtelen kíméletlen karcsapásait

Tarzan leng öreg csimpánzok közt öreg csimpánz

nyakba hulló hajú karcsú feleségével a fákon elénk ráng

lendül a végtelenbe át a fákon a naptört levelek közt

Tarzan deltateste repül s repíti testét e végtelen eszközt

a puszta semmibe de száll Tarzan nagy fürtjeivel az ismeretlen égre –

szemükből könny csöpög a merev madártej közepébe

micsoda tarzanok ők combnyaktöréssel gyógyítva betegedve

bebetonozva beleégve a piros szkájfotelekbe

az ülés halotti lendületébe vigyorogva belemerevedve

majomarcú elgémberedett nő és férfi tarzanok

összegyűlve egymást motyogó ugató matató seregekbe

a kínos közösség pátyolgatott huszadik századi álállati melegébe…

Tűnj el halj meg ha kell

egyedül magányosságod biztos sebeivel

mint akit nyílvessző talált

a fákon biztosan várd a megbocsáthatatlan halált.

Mi

Zöld pohárban piros kanál –

Ezzel se lehet meggyógyulni,

se gyógyszerrel, se ifjúsággal

fölépülni már nem tudunk mi,

csak égünk asztalon és ágyon,

fehér lepedőn fuldokolva,

hülyéskedünk, mert nem tudunk

kardunkba dőlni, férfimódra.

Futball

Sosem szerethettem eléggé

senkit sem. Fájt csak a szívem

valakiért az utcazajban,

s hogy apám, anyám nincs velem,

kik bizonyíthatnák, hogy én is

ember vagyok, mint bárki más,

s testemre, mint izzadt, piros dressz

tapad reá az elmúlás.

Sosem szerethettem eléggé,

mint céltalan futballcsapat

futkostam csak a szürke pályán,

mert a mérkőzés elmaradt.

Nem értette meg soha senki

hogy szerettem. Egy bőrcipő

maradt velem az öltözőben,

s ki takarított, az a nő.

Madaraim

Fehér ősz. Ezek a

kurva madarak énekelnek,

elvégzett, borostás

pofámba belehelnek,

csipognak, csörögnek,

szállongnak, mint a hártyák,

ragadó szárnyukat

az ég levébe mártják,

harsognak hamisan,

ordítanak, szétrepesztik

üvegvilágomat,

az utolsó gerezdig

lecsipkedik szívem

meleg gyümölcseit,

buggyanó véremmel

vérüket növelik,

híznak, pöffeszkednek,

szemhéjuk megtelik,

fiókáikat is

belőlem nevelik –

fekszem a homokon,

görcsökben, ledobott fa,

halálra szüretelve,

szárnyalássá szakítva.

Mutatvány

Sivár a föld, mint hátán a tanya,

egy fa az égbe karmol, kutya ásít

és nyöszörög az ólak ajtaja,

ahogy homorú vitorláit

fölfújja, mint a széles arcokat

a szél, mint a bohóc az arcát,

hogy elijessze a madarakat,

feldöntve a bűvész kalapját,

de azok csak szemébe szállanak,

nem tudja elzavarni őket

s a repdeséstől, mint a bő patak

indulnak meg a szeméből a könnyek.

Ilyen az ősz. A cirkusz megszakad

és összedöntik óriási sátrát

s a tarkakockás, nyúlánk mez alatt

a vincellér cipeli teste zsákját.

Félkarú

Én nem tudok szeretni,

csak szerettetni magam,

mintha az embernek

csak egy karja van,

ölel az is veszettül,

mint a pária,

de nem fogja, tartja

a másikat.

Csak őt abroncsozzák

át meg át kezek,

magában áll, törzsében,

ahogyan elveszett.

Odabúvása forróbb,

még gyerekesebb,

ölelteti magát,

mint a felnőtteket,

ő csak szorít, féloldalt,

és önmagán kívül,

de nincsen senkivel –

ha nem tartják, kidűl.

Hajnalok

Vaságyak és vak üvegek közt

botorkálok még, mielőtt

ledőlök a merev sötétbe,

s várok egy nyirkos testű nőt.

Melyik virág, melyik világ ez?

Milyen magas az épület?

Iskola vagy kaszárnya ez?

Mit ér az élet nélküled?

Most faltól falig, mint a részeg

lopódzom, mert már nem vagyok

semmilyen ember, megütöttek

csontjaikkal a csillagok.

A test olyan már, mint a börtön,

nem szabadulhatsz ki te se,

fogva tartalak, fogva tartasz,

mert így szeretlek. Ennyire.

A hajnalokban nem dobálom

már testemet, mint azelőtt.

Várom az irgalmatlan álmot,

s a hideget, az agyvelőt.

Gonosz

A Gonosz bennem van, bennem,

a fülemben, a zsebemben,

torkig vagyok töltve,

saját szájam kiköpne.

Mindenki meggonoszodik

körülöttem, elcsomósodik,

gonosz a szék, a petrezselyem,

a nyers hús, amit eszem.

A házak gerendái

és csatornái gonoszak,

gonosz a piros gomb, az alvás,

gonosz a szalmakazal.

Hideg november, varjú-ősz,

dér-angyalok, fa-kertek,

ragyogó felhő-szentek –

gonosz vagyok.

Majd megjavítom magamat,

mint asztalos a létrát,

amiről az ember

a mennyországba lép át.

Káin bélyege

A szorongás a fákban van,

a levethetetlen levélben,

amely mint Káin bélyege

lebeg a nagyra nőtt sötétben.

A bűntudat a fákon ül,

mezítlenül, magára fagyva,

a halak kopoltyúiban

kering ki-be a zöld iszapba.

Nem mi szorongunk, ő szorong,

együtt szorong, aki szorong,

falevelek és temetők,

halak, bikák, apostolok.

A madárnak mindig keress

helyet az emberek között.

Egy a világ. A gyilkosok

nem bizonyos, hogy bűnösök.

MTI

Sport

Én vagyok a Baczakó

ki nem sokat vacakó.

Sors

Pörög a fán az őszi szél

minden ember háttérben él

van aki még háttérebben

megölik s szeme se rebben.

Iga

Kibírom-e magamat

magam kibírom-e?

és meddig tart a nap alatt

e barom-bírom-e?

Intelem

Bűnösök voltunk mostanáig

az ősapákig ősanyákig

de Filippinél félúton

fél kettőkor találkozunk.

Plakát

Bor sör pálinka

bizony be vagyunk állítva

akármit mond Tóth Kelemen

be kell rúgni rendszeresen.

Sietség

Lélekszakadva hozzád

százhússzal jöttem el

egy szarka volt az úton

azt nem ütöttem el.

Parázs

Istent nem szoktunk kézbe venni

csak dédelgetni dédelgetni

vagy eldobni mint a szenet

amelyik égeti a kezet.

Mozi

Jesus Christus Superstar

bárcsak velünk maradnál!

Földgömb

Lassan ismerjük meg magunk,

mint a madár, ki berepüli útját,

alattunk imbolyog a múlt,

csupa napfény, csupa hazugság,

és ismeretlen ágyainkból

alakok kelnek fel, szegények

sápadt arcukkal hirtelen

köhögnek, aztán véget érnek.

Köldökben élünk, mint a szárny-

csapástól másik szárnycsapásig

úszó ügyefogyott madár,

amelyik a rajból kiválik,

egyedül megy és messzire,

de messziről se látja múltját,

csak a jövő látszik ide,

csupa napfény, csupa hazugság.

[Olyan sokan ellenezték…]

*Olyan sokan ellenezték a Halászbástya tövébe épített Hiltont. Pedig jól illeszkedik a nagy múltú királyi palota és a Mátyás-templom terébe. Rálátni az egész fővárosra, ha nincsen sűrű szmog.*

S.O.S.

Egy kicsit koncentrálni kéne

vagy össze-vissza esni végre

telefonon megtudakolni

tulajdonképpen kik vagyunk mi

vagy megkérdezni az Ibusznál

halálunk előtt milyen út vár

a galambok kurrogásából

a szerelmi csatározásból

megtudni kell-e még szeretnünk

egy nőt egy asszonyt – kit szerettünk

olajfánk sűrű susogása

megmondhatná mi van még hátra

a napfalon a surranó gyík

villáma megöl vagy meggyógyít

mire tanít egyhelyben állva

üres székek elégiája

ollóval körülnyírt határok

jelentik-e Magyarországot

s miután sorsunk jobbra fordult

állhatunk-e hamleti bosszút

egy üreges Magyarországon

jobb-e a hotel mint a várrom?

Egyszer elébe kéne menni

annak hogy nem történik semmi

Az Österreichische Zeitungban

közzétenni mennyi bajunk van

vagy nyulat tenyészteni némán

nem tünődve az anatémán

vagy labdát verni a fasorban

teniszezve fölszabadultan

vékony medencecsontú csiklók

mögé bevezetni a siklót

összefogni az összefogha-

tatlant is mintha összefogna

és Akadémia-vitákban

is bízni az orangutánban

a nándorfehér harangszóban

is bízni az elhalkulóban

kanócig égett gyertyák mellett

is elhitetni a szerelmet

sofőrként és autót vezetve

bejutni a hetedik mennybe

összeütközni – kikerülni

külön állni és elvegyülni

nem hinni és hitet táplálni

hogy szép az a magyar szalámi

átzsírosult nemzetiszínnel

is hinni a nemzeti színben

hiltoni lágytojást remélve

esküdni Krisztus öt sebére

hogy mi volt a sztálini korszak

nem árulni el a nyugatnak

madár-gyík-nyúl köztársaságban

holt székek ármádiájában

megkérdezni a telefonban

áruló voltam vagy hős voltam

hittem-e amiket hihettem

vagy elvész az ismeretlenben

olyan nagy-e az atombomba

amilyennek az újság mondja

és olyan szép-e az az asszony

ki melltartó nélkül hord garbót

S.O.S. telefon vagy süllyedt

hajók őrzik az emlékünket

ti-ti-tá – bejutunk-e végre

isten örökös örömébe?

[Emberek között élni láthatatlanul…]

*„Emberek között élni láthatatlanul, mint a varázsló – megtudni a titkukat, ismeretlen helyzetüket – önmagukban levésüket – ez az én lényegi törekvésem.”*

(Monori Lili)

Vak

Ilyen a vak. Sötétpiros, sötétkék

redőny mögött, puha denevér-tollak

között letölti árva életét még,

mielőtt a tárgyak belehatolnak.

Láttál-e súlyos, néma réteket

lehúnyt szemhéjaid mögött?

Ő ilyen puha tájon tévelyeg,

ahol a szag kemény s a köd.

Ő félve lép örökös szigeten,

megbotlik, biccen, mert lépése gyarló.

Szemed neki kemény és idegen,

borostás arcod olyan, mint a tarló.

Egy nagy szobában ül végezetül,

sötét, magányos széken, mint a törpék.

Lábával fogja a földet körül

és várja, hogy a tárgyak összetörjék.

Tudom

Tudom, hogyan ernyednek el

üléskor is az izmok,

hogy szüntelen, önkéntelen

szerelmemet szólítod,

az izmok koszorúiban,

a vékony hajlaton

erőszakos delej nyilal

és vágy sajog, tudom.

Magad sem érted. Fesztelen

mozdulsz az árva széken.

Hogy még mélységesebb legyen

a csontokért a szégyen.

Oly vakmerő, ahogy forog

a bot végén a tányér.

Mintha menekvő állatot

ütés a vékonyán ér.

Fekete

Már nem tudok egyedül lenni,

a villamoson olvasok,

vagy várom, amíg tűszemükkel

megvakítnak a neonok.

Kiáltozom a némaságtól,

mint aki belül-rejtve van,

a narancs hasad így gerezdre,

ahogy én hasadok magam.

A fém hűsét szorítom egyre,

a rudakat, hogy szinte vág,

hogy attól félek, eltörik csak,

mint Jézus kezében a nád.

Talán az éj vesz birtokába,

a kétségtelen árvaság,

ahogy könnyein át az ember

más emberek szemébe lát.

[„Furulyáztunk, de nem táncoltatok…]

*„Furulyáztunk, de nem táncoltatok,*

*siránkoztunk, de nem zokogtatok.”*

(Máté Evangéliumából)

Végpont

Megdögleni – azt kéne nekem egyszer

nem emelkedni mint az árfolyam

nem idegen ablakokban hahotázni

átmeneti módon és boldogan

Nem kézrátétellel gyógyítani

krisztusmódon és kézlebegtetőn

nem hánykolódni és nem elbűvölni

mellet a nőn csúcsot a hegytetőn

Nem folyamatban lenni – áradozva

agyat méreggel színig tölteni

s hazát hitetni fölfuvalkodottan –

egyszerűen meg kéne dögleni.

Fényes

Csodáknak, csillagoknak

ezer visszfénye látszik,

van ami elmosódik,

van ami idelátszik.

Nincs merre mód kitörni,

a nagy galaktikáknak

a szára le van törve,

nehogy odaálljak.

Űr

Fejünk fölött az űrhajósok

terméketlen nagy állatok

de sárkányfejük kimagaslott

mikor a kék nap rárogyott

keringenek keringenek csak

és bambán nézik az eget

édesanyát mint aki elhagy

mert fojtja már a szeretet

a Holdba mint egy nagy tükörbe

bámulnak borbély-feketén,

szakállasan nagy kajla-görbe

fülükön tündököl a fény

lakókat keresnek a Marson

köveket dobálnak a Hold

szürke hátára hadd rohanjon

saját vesztébe ami volt

mi meg fejünket fölemeljük

és nézzük őket rendesen

kiszabja végtelen szerelmünk

korát a halálfélelem.

A másik

Akit a haláltudat elkerül,

soha nem fogja fel

azt, amit az mond,

akit nem kerül el.

Akit a haláltudat elkerül,

utakra vágyik és bokorra,

és méterrel méri kezében,

hogy meddig ér a háza hossza.

Kocsmába ül be este, reggel,

vagy diákokkal étkezik

sárgarépát, nagy nőkkel alszik

és boldog másnap reggelig.

A másik ül a hegyeken

és könnyezésig néz a napba,

míg megfojtja a szerelem,

és legurul, akár a labda.

Pap

Mindig nagy kényszereim voltak,

nagy kényszerek és nagy ebédek,

őrjöngő hús-evések és

tűz-lábfejek, nő-reszketések,

de mindig magam ellenében

próbáltam élni, mint a pap,

fogságom tisztítótüzében

lettem egyre alantasabb.

Déva

A fizikai lét sötét falába

be van építve kényesen az Isten

képeként Kőmíves Kelemenné

kitől leomlik minden nap a minden.

Isten cselédje

A soha meg nem érthetőt

soha meg nem érthetően

írjuk csak mint a cseléd

ki ámul csak a cséplőgépen

és adagolja csak bele

a búzát az aranykarátot

hogy már kifordul a bele

olyan jön ki mit sose látott

verejték por tüdő belül

a kések közt földarabolva

végül megkölteményesül

az irgalmatlan dobba dobva

adagoljuk az életünk

láthatatlan szép mezőben

a soha meg nem érthetőt

soha meg nem érthetően.

Szupermagány

Ez az a csönd, mit akarok.

A hozzáférhetetlen.

Fal, vakolat, ajtósarok

a magánéletemben.

A történelmen kívüli.

Élhetek, mint a szellem.

Rákosfalvi, rendkívüli

és magánhelyzetemben.

Most végre magam lehetek.

Nők és magyarok nélkül.

És az örökös szeretet

bennem marad emlékül.

Szabad vagyok, mint zárt edény,

amelyben robbanás van.

Sínek alá úgy teszem én

magam, mint partizán sem.

A teljes szabadság vagyok.

Az anarchista férfi

egy Zola-könyvbe írva, csak

így nem érdemes élni.

Társaink

Vagyunk-vagyunk mint napra nap

egymás után következünk

magunkban ahogy a fotók

ellenkezünk s szövetkezünk

szeretjük egymást mint a szag

ölelkezik az ösztönünk

a kifeszített ágyakon

egymástól is öklendezünk.

[Velencében, a Szent Márk-templomban…]

*Velencében, a Szent Márk-templomban kettős térdeplőjű gyóntatószékek állnak. Nagy ceremónia folyt, püspöki mise, a menetben meséskönyvből kivágott néger püspök is közreműködött.*

*Az oldalhajóban egy anya verte kisgyermekét, hogy énekeljen rendesen.*

*A gyónók zavartalanul gyóntak, egy férfi balról, egy nő jobbról nyomta a szöveget. A pap egyetlen keresztvetéssel intézte el a föloldozást – ő tudja, miért: talán ketten és közösen követték el a bűnt.*

*Valaki rosszul lett – a mentőautó elszállította –, a hívek akkor már tomboltak, tapsoltak, mint egy futballmeccsen, mert a püspök integetett és csókot dobott a jámbor asszonyoknak.*

A holnap

Nincs új barát és nincsen régi se,

rossz kis emlékek falra rajzolódnak,

mint lehetetlen misztikus mise,

kialakul a kíméletlen holnap.

Csöpp, irgalmatlan ceremóniák,

arany ruhák, arany vasárnapok,

a finoman tartott kezek között

a nap meleg küllője átragyog,

kegyetlen angyali üdvözletek

zuhannak rövid hajú Máriákra,

egyre modernebb és ügyetlenebb

testtartással készülünk a halálra,

a gyóntatószékek rácsai közt

alapvető bűnöket suttogunk,

amiben változtatni bármilyen erős,

öldöklő akarattal sem tudunk,

marad csak ez a suttogás, ez a

veszett állapot, kiapadt merev fej,

a gyertyát gyújtó, kénszagú gyufa,

meghajló hát, ellobbanó karakter,

a sárga padok korhadt dobbanása,

ha valaki a tömött sorba ül,

a nyöszörgő ének ahogy kitárva

a szerelmes galambokig röpül,

maradnak még az Úr irgalmai,

s a kézzel rótt templomi hirdetések,

marad a száj, ami még mondani

akarja, amit meg sem értett,

marad a bűn agyonnyomorított

és kapkodó kéztördelése,

mindent tudunk, mi következni fog,

erre a fölbonthatatlan arany egészre –

de ez a holnap. Hiszünk, nem hiszünk,

arany miséjében nem hallani

van-e megváltás, ki az áldozat,

csak meghal valaki.

Egy költő

Így látom őt, sötét szeme

a hófehér egeket éri,

ott verdes, mint egy fekete

madár, de nem tud elenyészni.

Így látom őt, előrevág,

a mindenségnek dől a válla,

ahogy a vadkan agyarát

üti az állat horpaszába.

Így látom őt, feszülve már

az elérhetetlen magasban,

ahogy iramlik, szinte száll

s a végtelenről visszapattan.

Kávéházban

Ismerlek.

Kibontod nagy hajad a kalapból, mint egy nő,

hanyagul leoldod a sálat

s előrelendíted boxolóként a vállad,

hogy meghódítsad az ilyen vagy olyan világot.

Panaszkodsz arról, ami nincs

s dicséred a dicsérnivalót

s az öröm vastag melegét

úgy iszod, mint a kakaót.

Kávéházban is tudod, hogyan folyik a szocializmus a gyárakban,

munkásfejet rajzolsz az üveglapra,

aztán letörlöd, mint a párát,

mit otthagyott a forró pohár.

Emlékeid úgy rakosgatod, mint a dominót,

hozzápasszítod a hatot a hathoz,

nyirkos ujjad nyoma leolvad az elefántcsontlapokról,

nincsenek ujjlenyomataid.

Nem fognak el detektívek, nincs bűnöd,

eszmei vívódásodat tudja a pincér is,

lassan hős leszel, vidéki őseid eddig rejtett tárát

hozzávetőlegesen elősorolod egy könyvkiadónak.

Sarokban ülsz, ügynöki táskádban

hordod a tehetséget, mint a sajtot,

mindaz, amit írsz, igaz volna, ha úgy is gondolnád,

de így csak a napi cechet fedezi.

Napról napra nagyobb mellénnyel

takarod el szíved pirosának a hiányát

s méltatlankodsz, ha félresodornak idővel

a munkába tartó járókelők.

Hivatalban

Paragrafusok pontjai közé rejted

tehetséged hiányát,

szólamaiddal terrorizálod

a tétova igazakat.

Ülsz egy nagy szobában.

Magad sem tudod, mit csinálsz, ártatlan vagy,

levegőbe fújod a füstöt

s nem tudod, hol a hiba?

Magadat is félrevezetted, olyan hivatást erőltetsz,

melyben analfabéta vagy,

gyöngeségedet kegyetlenséggel

tartod egyensúlyban.

Nem érted, mi a baj.

Írsz, írsz, és olvasol

s az igazság, a fény

nincs sehol.

Nem segíthet rajtad a fölvilágosítás,

mert dobhártyád meghamisítja az emberi hangot,

udvarias mosolyok mögött szánakozik rajtad

szürke egyenruhájában a takarítónő.

Nagy számvetés ez, fél történelem,

olyan, mintha belátja az ember,

hogy nem élhet többé óra nélkül,

mert nem tudja, hogy mit mutat az idő.

A könyv dala

A könyvet nem pótolja semmi.

A tévé nem legfőképpen,

se a rádió, a magnó,

talán még a szeretőnk sem.

Nem pótolja azt a május,

se virágban, se esőben,

se a szférák muzsikája,

talán még a nagybőgő sem.

Nem pótolja azt az Isten,

se szépségünk a tükörben,

se hatalom, se dicsőség,

még a párttagsági könyv sem.

Ki szereti a másikát?

Utálom az utálhatókat

hősöket és meghúzódókat

a taktikázó rabokat

és a nagypofájúakat

egyik a másikat eladja

mint disznaját a disznógazda

hetvenkedik szarakodik

az ötödik a hatodik

mind maga akar lenni első

hozzáférhetetlen igyekvő

tolonganak a halhatatlan

vályú körül a disznószarban

röfögnek ötvenévesen

kövéren vagy épp keszegen

de közben egy se mondja hogy

ti vagytok disznók és rabok

Csak habzsolnak és tátogatnak

szörcsös moslékban válogatnak

ők akarnak lenni a kan

mindannyian mindannyian

Csak egyetlenegy mondaná hogy

szerettünk disznót és barátot

mint Berda Jóska tette egy

erős paprikát edve meg.

Csak az a baj

Csak az a baj, hogy kibírom,

az ütést, megaláztatást,

a vér ízét a torkomon,

meztelen fölkínálkozást

a lányok égő combjain,

ha mint a gyertya, égre tör,

csak az a baj, hogy legbelől

kibírom a mélypontjaim.

Elhagyott gyermekeimet,

az ágy szélén a perceket,

az ég maradék teraszát,

hol az atombomba lebeg.

Csak az a baj, hogy betegen

az ajtó közepében állok,

megtámaszkodva egyhelyen,

ahogy az agyonszúrt királyok.

Erős vagyok és védtelen,

a fejemre, mint szörnyű haj,

reácsúszott a végtelen –

hogy kibírom, csak az a baj.

Társadalmi napló

Iparosotthon

Társas magány – ez undorított mindig,

befőtt a polcon, hagyma, szerelem,

most bütykös lába is könnyekre indít,

hatalmas seggét elnézegetem.

Bizonyítvány

Csak Apa ne, apa ne légy soha,

az apa gyerekéig sose ér föl,

– s most egy kórházi úton ordítok

a bizonyítvány kimeneteléről.

Szakma

Hagyd szabadon a levegőn, a trapézon

hagyd lengeni a gyermekeidet!

Most mint egy régi lakatos aggódom:

minek adjam a gyereket, minek?

Rend

Undorodom a tökéletességtől:

– befejezetlen lények legyetek!

most morzsát gyűjtök be az asztalvégről,

és kapkodom az őszi legyeket.

Rikkancs

Rikkancs szerettem volna lenni – aki ordít

igazságot autóba és pofába,

most visszapillantó-tükörből nézem, hogy mit

ordít a rikkancs félszegen – hiába.

Irodalomtörténet

Az irodalomtörténetben

mindig le van írva

hogy Vörösmarty Perczel Etelka

iránti szerelmét

ki lúgozva áttért a hősi múlt

Zalán futására s a Csongor és Tünde

mesejátékára

az irodalomtörténetben

aztán bekapcsolódott

a reformkori mozgalmakba

megalakítva a Nemzeti Kört

mely Kossuthot támogatta

és részt vett és szónokolt

és közben székrekedése volt

és megszavazta és ellenállt

és a szabadságharc után elkerülte a halált

és megtört és melankolikus lett

ahogy előírja az irodalomtörténeti kóved

és az irodalomtörténetben

elvette a tizenhét éves Laurát

és elborult és bölcs lett

és az akadémiai tagságában magán erőt vett

s kinyögte magából az Előszót

amilyenhez hasonló költemény nem volt

és beleszeretett és kiszeretett és kételkedett

társnőiben és meggémberedett

ujjakkal fogta a tollat

hogy leírja mit hoz a holnap

mint rendületlenül a Szózat

– nem evett nem sírt nem hányt –

hisz nem volt se gonosz se műveletlen

ötvenöt esztendeig csak az utókor

tetszése szerint élt és jókor

pontosan időzítve meghalt

az irodalomtörténetben.

Lakás

J. E. depressziója

A hártyavékony üvegek mögött

megannyi tárgy a sárga vitrinekben

lebeg. Az óra mutatója rebben

és méri az időt, ami örök.

Sovány szobám falán dörömbölök,

hogy láthassam a suhanó ecsetben

a duzzadt fényt s a napsütötte ebben

piros nyelvvel csaholó örömöt.

Mozog a lét, mint tenyérben a kocka,

vagy hálóingben guruló napocska,

sőt súlyos kövek között moccanó gyík.

Hurkolja rám, lecsüngő zsinegére

a bú a vak szobában, évről évre

a mozdulat tehetetlen csomóit.

Fotógéppuska-sorozat

*Hommage à Latinovits*

I.

Az őrületnek szép szemhéja van

Isten el szokta hagyni híveit

Gombok a csuklón megbicsaklanak

és kidagad a fül alatt az ér

a haj megperdül mint szoknyán a lány

ha vurstliban a kék szarvasra ül fel

fehér az ingmell hová a golyó

mint sóska-pötty bármikor becsapódik

Üvölt a vers a szájban mint a vad

akit fogak kelepcéjébe fogtak

a hang nem tud kiszabadulni

évmilliókra szabott börtönéből?

Nevess nevess az egekig recsegve

s bugyborékolva le a gégetorkon

az őrületnek szép szemhéja van

s Isten el szokta hagyni híveit

Vitorla-mellényt csináltam magamnak

hogy elérjek az ismeretlen partra:

mindig azt kérdezték hogy kell-e Lelle?

hol végül is megölhetem magam

mint a homokban játszó gyerekembert

ki agyagból csinálta meg magát.

II.

Azelőtt szájba lőtték emberek

magukat hogy bemenjen a golyó

a szájpadlásig és szétvesse a

szép csontokon nyugvó agykoponyát

Most itt a látvány itt Isten maga

aki el szokta hagyni híveit

ilyen közelről nem láttam soha

de szorítom míg erőmből telik

Ej, nem bírom! Ej, ő nem bír velem?

Bandzsítva nézek bandzsító szemébe!

Csak ne ilyen közel! Engedjetek!

Holnap délután föladom magam!

De onnan is? Alulról fölbukik

mint elkerülhetetlen víziszörny?

Ne még, ne még! Ne nyelj el engemet!

Tudod, gyerek vagyok. Megint gyerek.

Partedlimet leettem sóskaszósszal.

Bikaviadal

Vannak jobb emberek. Én nem vagyok jó.

Olyan vagyok, mint bikának a posztó.

Hergelem őket. Gyötröm. Izgatom.

És nem mindenkinek kell izgalom.

Döfnek felém, pedig csak lebegek

– az orruk előtt piros lehelet.

Dühben forog a két szemük. Meredten

néznek azok is rám, kiket szerettem.

Ágyékuk izzik, szarvuk vérsavas,

viccelek velük – ők rámrontanak.

Kíméletlennek és ingerkedőnek

éreznek engem, ha szeretem őket,

pedig csak ki akarom hozni a

belsejüket – hogy kiomoljanak.

Lengedezem a lényegük előtt,

napfényes izmot, ködös vérvelőt:

ki akarom emelni múltjukat,

homályukat, csiklandásaikat

az elemezhetetlen állati

mélyüket szeretném kiontani,

a belüket, zsigereiket féltik

(senki se viseli el, ha megértik).

Lengek előttük, rángatózom, ők meg

azt érzik, meg akarom ölni őket.

Szemben

*Forster Zsuzsának*

Mindenki valami ellenében

él, ahogy a folyó a fákkal

szemben úszik, úgy úszom én

szemben az állandó világgal.

Ki iszik, ki nőt hajszol,

ki alszik, ki világít,

hogy reggelente hatkor

ne törjön rá a pánik.

Ólomkristályok

Akárha zengne hosszú alkonyat,

ólomkristályok kényesen zenélnek,

mint vékony hangszerek, elejtett kések

bocsátják ki a pengő hangokat.

Hol szürke szól, hol fehér, fekete,

vörös mereng mint gyáva oboa

s a rozsdabarna, mint lepkék sora

merül a karcsú tál öbleibe.

A vastag üveg muzsikál magában

mint középkori szerzetes s a tálban

renaissance rózsák hervadása kél,

mint melegfényű, tompahúrú nyárban

valami ősz, sőt a bágyadt szobában

hozzájuk ér a hidegujjú tél.

Kis igazságok

Mindenkinek kell egy kis igazság

hazamegy panellakást kér légköbmétert

ikrei után dupla fejadagot

szexágya mellé éjjeliszekrényt

hová leteszi antibébi tablettáit

Mindenkinek kell egy kis igazság

Trabantot akar öt vagy hat évi várakozás után beleülni

hogy lássák panofix bundás

feleségével a faluban ha hazamegy

Mindenkinek kell egy kis igazság

rúzs-száj a nőnek hintőpúder

lábbujjai közé némi Caola

az arcbőrére hogy ragacsosan

odaragadjon az üzemvezetői csók

Mindenkinek kell egy kis igazság

babakocsi melyben tolhatja

ezerkétszáz forintos bébijét

miközben aranylánccal a nyakában

akárkinek hanyatt vetné magát

Mindenkinek kell egy hintaszék

elveszett otthonában ringatózni

lábfejét billegtetni míg a cipő

lebillen a sarokról amit

húsz éve nem csókolt meg senki

S a nagy igazság? Hogy belemarj

férjed arcába: nem bírom tovább!

ne tedd enyémbe a tiédet

vagy férjként vadászfegyvereddel

agyonlőni a feleségedet?

A nagy igazság: valamiért élni

elveszni egy katakombában

többnyire indokolatlan

mint ha a keresztfára szögeznének

és fönnhagynánk magunkon a cipőt.

Könnyű halál

Nem akarta Isten,

hogy könnyen meghaljak,

kerített köribém

kegyetlen irgalmat.

Nem akarta Isten,

hogy könnyen haljak meg,

hanem haldokoljak,

de ne maradjak meg.

Éljek keservesen,

mintha könnyű volna

úgy élni, mintha már

meg is haltam volna.

Gépfegyver

Ez az irtózatos maradandóság –

ez a növényág, ez a napbuja ég,

ahogy az ember az elhagyatott csatornák

mellett a tér kőkockáira lép,

átvert növénylevélzet – pillanat,

holnapra meghalunk,

kis Magyarország, balkánbeat,

koponyakőbe zárt agyunk,

hukk-hukk, csuklik a hentes,

hukk-hukk, csuklik a csősz,

városban, faluban azt nézd,

kire lősz.

Lőhetsz Napóleonra,

Luther Kingre, Kennedyre,

a cső végén s a ravasz végén

nincs senki se.

Általánosan öl meg mindenki

mindenkit, nincs tettes, a tér

üres. Az iskolaraktár se felelhet mindenkiért.

Oswald se, Rubby se, táncolok,

sztriptízbár, meztelen, egy

néger nő nagy melle érhet

többet vagy kevesebbet.

Csak lógnak a mellek a földre,

nőké, dél-afrikaiké,

nem hajolnak csecsemők se

nagy ivópoharuk fölé –

gyerek éhezve ha tátong,

indián? Indiai.

Meghal a svéd király is,

teniszütője hamis.

Lukas. Átszáll az a labda

rajta az ütésen át,

gém. Szett. Szerva. Vigyázat.

Háborút pöckölnek át.

Ki király, ki kicsi proletár csak –

fő, hogy esze legyen,

az embernek felnőtt állat

számára nincs kegyelem.

Aranyos. Köszönöm. Maga is lőtt.

Tele van a város ilyen

jelentkezőkkel – hátrabeszél a

foglár, nevelőtiszt. – Igen.

Maga is? Maga? Na! Elég már,

nem ölhetnek meg valakit

ezerkilencszáz fegyver

csövével egyszerre. Szulamit

csak alszik az ágyon. Erőszak

nem döntheti földre se le,

csak a kéj. Köszönöm. Az az ember,

aki fekete.

Maga is? Megölte? No, sztár nem

lehet. Van elég, többek között

Jevtusenko, Guellevic vagy

Theodorakisz, a görög.

Megölte, megölte, a torkát

fejét célozta meg!

Mint egy bábut.

Ki a gyilkosa Kennedynek?

Maga is, te is, meg én is.

Szmokingján vér csorog.

Mindnyájan orvvadászok

vagyunk, és áldozatok.

Gyűlölet

A gyűlölet raktára él a szívben,

a gyűlöletnek ezer arca van,

erős arc, szép arc, kíméletlen arc,

de mind boldogtalan.

Te is, meg én is, aki és akit,

a gyűlölő s a gyűlölt összefügg,

egymás hátát, mozgáshatárait,

aki lép, aki elfeküdt,

gyűlöletes a gondolatok ágya –

csak arra gondolsz – ő meg vissza rád,

látja szemed fehérjét, kapkodó

madárkezed, a körmöd, a bokád,

fonákul lát, s mégis igazian,

sose láttak ilyen lenyugvó napban,

akik szerettek, annyian.

Hibáid, torzulások, nagy dobú

szíved üres malasztja, pőre fog –

kitetszik minden porcikád alóla,

láthatod, milyen ronda vagy.

Valahol élsz a városban, sietsz,

ő tud rólad, lila szívébe metsz

a gondolat, hogy vagy és lehetsz.

Kifordít, mint egy rossz csigát,

nyúlós, nyálkás vagy, tehetetlen,

míg fel nem oldódsz ellene

egy kíméletlen szeretetben.

Mélyből

A mélyben élünk, mint a fűtők,

följárunk egy-egy pillanatra

a gingre-gangra, elhagyatva

néznek a fényes, nagyszerű nők.

A nap megmozdul, óriási,

határozott szándéka van,

a dalcsomók meg bennünk vannak

köhögve és borzalmasan.

Turisták

Mi ez a szörnyű vidámság,

mi ez a nagy hajú ég?

az utóból ki integetnek

németék, petrovicsék,

öltöznek szürke-aranyba,

édesítő mellüket

autóüveghez szorítják,

ovenal-fogsor nevet,

sikítanak az örömtől,

mint ha a hátuljukat

csípné valaki – ki tudja,

mit csinálnak az ülés alatt?

Az atombomba az úton

úgy fekszik, mint az ág,

vegyük fel, sírva szorítsuk

magunkhoz legalább.

Ketrec

Belenőttem a rácsaimba,

mint ordító madár,

aki egy helyben verdes és

a fojtó égre száll.

Vasak, csövek a csontjaim,

egyméteres helyen

az elvont levegővel is

magamat mérgezem.

Befészkeltem a húsomat

ösztöneim alá,

fémmé nyomorított a hely,

ketrec alakúvá.

A repüléstelen tüdők

préselt hörgőivel

a vér fulladt felületén

rémületen alszom el.

De karmaimra méz csorog,

fejemre kegyelem,

kitátom őrült szájamat,

etetnek és eszem.

Másodnaponként

Másodnaponként jő a kis halál,

az életünknek elhibázott része,

hogy kapkodása színpadán

a régi szerepét visszakérje.

Másodnaponként jő a butulás,

átláthatatlan dolgok szövevénye,

anyagcsereként adja föl magát,

vakító éles pontot kér cserébe.

Másodnaponként jő a szeretőd,

idomait ablakban mutogatva,

hogy agyonizzadt lepedők

után egyetlen arcát visszakapja.

Másodnaponként jő a belenyugvás,

kék térképen meg nem tett utazások,

hazát, házat kér, neved tiszta burkát,

mit bátran használhatnak majd a lányok.

Másodnaponként élni nem lehet,

össze kell szorítani csikorgatva

halált, szerelmet, tökéleteset

és ostobát ugyanarra a napra.

Adjunktus

Intelem

Az ember aztán adjunktus lesz,

könyveket olvas és könyveket ír,

a mindenséget töviskoszorúval

s csillagokkal elnézi, és ha bír,

bárányhúst eszik borssal, paprikával,

szemüveget hord, raccsol és remeg,

s a baromságok szálláscsinálóit

úgy tiszteli már, mint a szenteket.

Utánlövés

(Post infarctum)

Beteg vagyok…

Beteg vagyok beteg

szép álmok messzeszállnak

páncélból és virágból

csinálom a ruhámat

arcunkra nő az álarc

és elhervad a páncél

idővel a szerepből

nem élünk csak a ráncért.

A május jő…

A május jő a húsvét

szépítő alkonyat

én mégsem lépem át már

tenyérnyi gangomat

csak járok föl-le mint a

rabkatona a képen

az idő börtönében

már föl vagyok nagyítva.

Jöjjön a nyár…

Jöjjön a nyár szívemre száll

mint őrjítő darázs

színes szavát vad parazsát

nem érti senki más

csak én aki magam vagyok

kettesben a világgal

és dőzsölök és dalolok

szemben a másvilággal.

Zokog a szó…

Zokog a szó nem hallható

elfullad lenn a kertben

nagyon magas a kaptató

azért akit szerettem

de megteszem de fölmegyek

a csúfos dombra állok

kezemben hervadoznak a

túlvilági virágok.

Valaki sír…

Valaki sír az ablakon

lefolyik a könnye

ahogy kívülről hallgatom

nem is tudom hogy könny-e?

Vagy ez maga a lét vize

magából az időből

folyik elő s azt jelzi hogy

nem kezdhetem elölről.

A májusi hold…

A májusi hold mint a kobold

ragyog a fekete éjben

mutatja hogy az ablakok

közül nem menekülök én sem

csak bolyongok és ragyogok

fekete vitrinében

tüzet gyújtok és jelt adok

arról hogy valaha éltem.

Belémnevetnek…

Belémnevetnek emberek

és én tükör vagyok

mindenkit visszaverek

csak lubickoljatok

bennem és vigyorogjatok

nagyhangú emberek

illegessétek magatok

– mindenkit elnyelek.

Szanatórium

E várszerű e börtön

építmény az erődöm

negyvenegy napja benne élek

ahogy várban a véglegények

nem kell kitörnöm

De ha jön a török

az emberi ördögök

hada s megjelennek a kertben

s támadnak eszeveszetten

Zrínyiként kitörök

És kaszabolok és karddal

vágok rendet magammal

míg éles testem is elhull

s megszólal nyomorultul

a kardal.

Egy tükör voltam…

Egy tükör voltam a nagyszobában

mindenki meg*igazi*totta

bennem magát milyen legyen

a mosolya a válla a kontya

a nők negéddel nevetgéltek

férfiak néztek bíztatón

magam már eluntam a tükröt

Befelé fordítom.

Míg újra megtanultam…

Míg újra megtanultam enni

belőlem nem maradt meg semmi

egyéniségem falai

kezdenek már leomlani

a nagy hasam a nagy szívem

nem marad hátra semmi sem

csak az a konok Gyurkovics

amiből jut is marad is

ami talán a föld alól

is duhaj nótákat dalol.

Micsoda

Micsoda összevisszaság,

micsoda pompa és hiány,

ahogy kinőttem, mint az ág,

az emberiség oldalán.

Nem érdekel. Az életemnek

tündéri gőgje elreped,

és az marad, amit szerettek

belőlem a gazemberek.

[„…engem a szó hatott meg először…]

*„…engem a szó hatott meg először igazán, a Haza-jelű fogalom gyerekkoromban. Sírtam, zokogtam a megrendültségtől, mert ez mindent jelentett: múltat, jelent – jövőt, életek láncolatát, egy idők kezdete óta hömpölygő véráramkört, mely hajszálereivel beszövi a földet. Magyarország, a végvári vitézek, Zrínyi Miklós, Martinovits Ignác, Petőfi–Ady–József A. 12-13 éves koromban.”*

(Monori Lili naplójából)

Édes anyám

Almáspitéé semmié

volt az anyám És senkié

egy kis darab magyar moszat

volt a nemzetiszín alatt

Néha csinált egy becsinált

levest Maga is bekrepált

a végső három nap alatt

ideje másra nem maradt

Előtte mégis szőke volt

és tündöklőbb mint Göteborg

s a középvilágháborúban

pár ember megmentője volt

Néha emlékszem nevetett

hogy kevés embert szeretett

remélem mégis hogy megőrzi

a magyarhazaszeretet

Ökölbe szorult fák

A lábasoknak piros füle volt,

s szerettek engem rettenetesen,

s attól féltek a gödrök az úton,

hogy fölbukom, elesem,

diáklányok, nyavalyás asszonyok

sírtak velem, reszkettek reggelig,

didergő testüket hozzám tapasztva –

ha büntetésüket el is veszik,

félrefésültem kicsi hajamat,

kis kamasz voltam, jéghideg kezű,

hozzám ütődtek az úton a labdák,

a fű kiáltó-zöldre nőtt, a fű,

házak mellett mentem messzire,

homokbuckákon át a vasútig,

ahol fehér vasrács mögött a mélyben

a kövér Koncz, az építész lakik,

labdákba rúgtam s úgy éreztem,

szívja fel őket a levegő,

s majd elvesznek az égben, azután

biciklivel értem jött az a nő.

S minden egyéb. Tapasztalat, bolondság,

sáfrány, tömérdek só, ételeken

csak só, csak só, hogy ínyemet kimarja,

csak érezzem, mi nem érezhető.

Elvesztettem a kutyákat magam mellől,

már annyira futottam, hogy futó

akartam lenni, és gyermekkoromban

azt hittem, orvos leszek és futó.

Hogy odafuthassak, s röhögni kell:

hisz senkin sem lehet segíteni,

se gyorsaság, se ügyesség nem adja

kezünkbe a megmenthetetlen űrt,

melyből kifordul a fejünk, ahogy

kigurul a padlóra a golyó.

Aztán felnőttem. Körbe-körbe jártam,

mint az oroszlán, kit nyeljek el,

ki hiszi, hogy annyira szerettem,

ahogy embernek szeretni kell.

Mivégre volt, felebarátaim?

hurkák, hurkok, szalonnák, mirtuszok,

üres kapufák, jégmező, hó-ország,

bukdácsolok rajta – át nem jutok.

Nagy szerelem, nagy étek, nagy kenyér,

és irgalmatlan arcú asszonyok,

elhagyatott fák, ökölbe szorult fák,

hiába fájtok, ne fájjatok.

Szeretni tudni kell. Kegyetlenül

s mint a katona, pontosan,

bukdácsolok felnőve, hús-kövéren,

az órákon a számok vége van.

Az arkangyali élet várt reám,

tisztázatlan, elfekvő temető,

hogy szemtől szembe lássam az Istent,

aki abszurdum, azért hihető,

aki abszurdum padban, rózsaláncban,

talárban, vénasszonyok fekete

harisnyáiban, ideges királyok

idegen ítéleteiben.

A kifeszített Jézus nekem adta

gyermekeim sötétkék nyolc szemét.

Ember maradtam? Nyavalyát. De értük

csináltam végig ezt a térzenét.

Értitek? forgok, dülledek

előre, bandzsán, mint a szem,

a lábasoknak piros füle volt,

szerettek engem rettenetesen,

a lábasok, a nők, a gyerekek,

van goghi fül mered a lábason,

a homokbuckák, vasutak, uborkák,

faluk között járkáltam szabadon,

megmenteni, szeretni valakit,

egyet, néhányat, ki utamba állt,

felöltözni diákruhába reggel

s mindkét kezemre hóhérmunka várt.

Ideológia

Onassis kétgyerkes görög

hajótulajdonos beleszeretett

a maga milliárdjaival Maria

Callas világhírű operaénekesnőbe

aki beleszeretett Onassisba

akinek milliárdjai voltak eredeti

férje – Menenghinihez képest aki csak

milliomos volt és a(z egyébként)

világhírű operaénekesnőt (aki nem

ellenállhatatlan húszéves

fülöpszigeti csodababa volt

és nem zsíroskenyéren és nem római utcalányként tengette

segge partját magának sem voltak

harisnyagondjai) tűrhetően

apanálta de Maria Onassisszal

megismerte (elég későn) az igazi

szenvedélyt és évekig

úszott a tankönyvekből ismert

Égei ógörög tengeren Onassis

Christina lányára keresztelt luxusjachtján (és mellette a kék vízben)

elválasztva Onassis jó erkölcsű

családapát Tina nevezetű

alapfeleségétől miközben

nem Donnizetti vagy Mozart

operaalakításain járt az esze

hanem a hajódugó békaember

egyébként világzseniális

tökfőzelékén aki arany

tökfedőt tett a magában is

elég jól megálló Maria Callas

dérbeinduló operafejére –

várva hogy az öreg béka

magához szorítja nem kivénhedt

de kicsit megereszkedett 36 éves mellét

férfiúi szőre özönébe rántja

az Égei-tengeren arany széktámlák

között a mindent elnyelő

perzsaszőnyegen az éhező

afrikai partok előtt is hajózó

luxusakt hajó ingó padozatán

miközben gyakran kivágta a magas cét

nem annyira a színpadon inkább

az aranyágyban amíg

föl nem tűnt Jacquelin Kennedy

izzadt fekete elnöknői pulóverében

(korán halt harmadik gyermeke bánatában)

kidezodorozva új amerikai

gőgszappanával a leborotvált

hónalja alatt jó húga

Lee Radzivill hercegnő ösztönzésére

az aranyozott „Christinán”

eddig sem annyira tartózkodó

félbemaradt melleinek gyümölcsörömével

fotómosolyával s lábainak

„V” alakra tárt szelíd egy-két

zseniális fiatalembernek nem

ismeretlen hanyattátlójával

hogy a gyökig arany tökig arany

Onassis mellebúbján

elfeledje a sietős F. Kennedy

bicegő lépteit akit

hiába kérdeztek meg a képviselőházban

felesége lövöldözéseiről

mert hamarosan őt is agyonlőtték

Dallasban egy iskolaraktárból

s Robert Kennedyt is kit

mihamar agyonpuffantottak – és

aki özvegy elnöknő nem akart

maradni özvegy sógornő sem inkább

Onassis elviselhetetlen

aranykínját magára öltve úszott

a Christina mellett míg Maria Callas

hangját veszítve Párizsban megbukott

„a ruhatárba vele!” kiáltások

közepette sok marék altatót

beszopva várta ferde arcú Jacquelin

riválisának halványodását maga is

a békaarcú göröghöz úszott ki

hidroplánról aranykarkötőt csatolt

az Égei-tengerben evickélő öreg

Maria fonnyadt ívű csuklójára

míg Jacquelin átdobta a vénhedt

nagypofájú öreget a palánkon fiatal

fiúival fedezve híres testét

miközben az amerikai és

világ sorsát eldöntő

atombombát igazító elnököt

(kicsiny vagyonkáját) megszégyenítő

(egyébként érthetetlen) világ

vagyonával rendelkező öreg béka

egy oxigénsátorban haldokolt hová

Jackie egy fél órára tért be

mondván siet egy leszerelési

akcióra hol eldöntik legyen-e

harmadik világháború?

[Tizenhárom éves gyerek állt…]

*Tizenhárom éves gyerek állt Zamárdiban 1944-ben, a strandfürdőtől nyugatra, alkonyi öt körül. Kezdetleges kis horgászbotjával csillogó kék keszegeket fogott, a lebukó nap megszínezte a halakat. Remek idő volt. A közeli Aradi utcában a négyes szám alatti villában gyönyörű tizenkilenc éves szőke lány lakott.*

*Budapestet akkoriban rendszeresen bombázták.*

Nádasok

Sok mindenről nincs véleményem,

sok alattomos, vén dolog

úgy befészkelte a fejembe

magát, hogy szólni sem tudok.

Nincs a fákról, a kerítésről,

a bambuszokról, a sötét,

magukba hulló nádasokról,

utakról mit is mondanék?

[Zamárdiban…]

*Zamárdiban – 1944-ben – kirendelték a kamaszgyerekeket, hogy a balatoni határban figyeljék az angolszász bombázókat, mit dobnak le. A fényes csíkokat kellett figyelni, nehogy fölgyújtsák a gabonatáblákat. Meg valami robbanó babákat kellett figyelni. De az angolszászok nem a Balatont bombázták, a csőszkunyhó megfigyelő tetején csak madárürülék volt. És körben is, le volt szarva a vidék. Még örültek is a gyerekek, hogy nem kell azonnal meghalni. Nevettek, a falusi elöljáróságon kakaót osztottak azoknak, akik a Don-kanyarban hősi halált halt katonák emlékére celebrált szentmisén részt vettek. Szarka plébános azonban azoknak a kamaszlányoknak, kiknek rúzs volt a száján, nem adta oda a szent ostyát.*

Háborús nemzedék

Bíbor ruhákba öltöztek a fák

és fingottak a feketerigók

és elszálltak a sápadt égen át

ennyi volt az ősz ennyi volt

Smaragd szemüket ijesztőre tárták

a kurvák aztán hosszú levelet

írtak a katonáknak ne legyenek gyávák

és Isonzónál kotont vegyenek

Első második világháború

lába között csúsztunk ki a világba

örvendeztek hogy megint egy fiú

ki még az ágyú csövét is meghágja

Ősz szokott lenni Európában és

Ázsiában is csak őszkor lehet

ha ránk tör az ínség a szenvedés

megkefélni a legyeket

Háborús nemzedék – mondani ezt lehet

farkunkat tankcsapdákra állítottuk

de minket nem pinákra emlékeztetett

a mezőségen az a sok lyuk

Rigók tankok kurvák között

akartunk még helytállni ha lehet

testünkre vaslemezből és örök

madárszarból vontak szemfödelet.

Déva vára

Építették építették

a Kőműves Kelemenék

amit reggel építettek

a szellemek ledöntötték

Újra neki kezdtek állva

fel a szép Déva várára

fél véka arany-ezüstért

amennyit a munkájuk ért

estére megint leomlott

álltak ott mint a bolondok

Csak a hitért a jövőért

reggel megint építették

hátha megtartja a falat

a habarcshit a vakolat

Majdnem alátemetette

maga a vár őkegyelme

a tizenkét kőműveset

az istentelen baleset

De a hírnök csak mondogatta

csak úgy áll a Déva tornya

ha egyikük feleségét

beépítik halva kétrét

Aki először jön férje

örömébe repesélve

azt bizony majd befalazzák

vérét habarccsá vakolják

Jön is eljön a szép asszony

talán hogy falat ragasszon

jól megfogták meg is tosznák

ha az asszony nem húzódna

Körülnézett Déva várán

a leomlott sok-sok árván

hogy inkább őt is megölik

Déva várát fölépítik

Megdurcálta magát mondván

ne álljon a Déva tornyán

se világon se egy hegyen

minek oka halál legyen

Fogta piros keszkenőjét

de kis kosarát előlébb

ne épüljön olyan vára

amelyik ember halála

Rohadjatok tizenketten

magatokba építetten

akinek csak halál árán

épül föl a Déva várrom.

Inkább legyen fiam szépem

fordult vissza falfehéren

amíg őket leköpdöste

a Déva vár örököse:

Dolgozzatok építsetek

de ne úgy hogy én lehetek

az áldozat ne álljon föl

a Déva-vár mindenestől

legyen itt csak puszta és rom

roskadva mint a pástétom

legyen itten marha-munka

ha az életünk a húrja

Puszta legyen hegy és orom

ha csak a mi vérvoltunkon

épülhet föl dögöljetek

vesszen el az ezüstetek

Megyek nézem a gyermekem

ki majd átlép a hegyeken

tizenketten pusztuljatok

férjem is ki a főhazug

Legyen élet másutt messze

szerelembe elegyedve

áll-e nem áll férfi ösztön

fontosabb a lét a földön

elárulva vagy nem állva

le van szarva Déva vára!

Új római történelem

Aki születik, az meghal.

Aki nem akar meghalni, azt megölik.

Akit megölnek, annak sírdombot emelnek.

Akinek sírdombot emelnek, az a császár.

A császár unokája igazságot akar,

de nem akar meghalni, így megölik.

Sírdombot emelnek emlékére.

A fia igazságot akar, nem akar meghalni,

így megölik. Sírdombot emelnek, az öccse

örök békét akar, kihirdeti,

ezért megölik. Sírdombján

ünneplik, a veje nyugtatja a népeket,

ne lázadozzanak, de megölik.

Annyira nem akarnak meghalni a császárok,

miért is akarnának, de megölik őket.

Magyarázkodnak, diadalt vívnak,

egyezkednek, de megölik őket,

mondván, hogy öldöklést akartak.

Már alig akar császár lenni valaki.

Jobb egy járókelőnek. Rabszolgának.

De császári trónra ülnek. Így

megölik őket. Nagy sírhalomba temetik.

Unokaöccsük újra császár lesz,

azt mondja: béke. Erre megölik,

feledje őse béketerveit.

Épp surranna a függöny mögé, de

megölik. Fölravatalozzák – milyen

nagy császár volt! Nagybátyja

békét hirdet – hát megölik. Katakombát

építenek neki – a béke apostola volt!

Csak császár ne legyek – kiáltozik

egy sógor – elkapják a grabancát:

Vivat Augustus! Aztán megölik,

mondván hogy mindig háborút akart.

Pórnépek futkosnak az utcaszélen:

„csak császár ne legyek!” Elkapják őket

császári trónra ültetik – és megölik.

„Kellett neked császárság?” – mondják,

és késüket a hátába döfik.

Már mindenki pórember akar lenni!

Csak sose császár! Útonállókat

ültetnek a trónra, és megölik,

mondván: az állam megdöntésére tört.

Vargák húzódnak enyves műhelyükbe,

előrángatják őket: „Te vagy a császár!”

Megrémül. Elfogadja. És megölik.

Mondván: „Mindig az ellenségünk volt!

És üldözte a kézműveseket!” Bujdokolnak

császárjelöltek. „Rabszolga akarok lenni!”

Nyakonragadják. Császár lesz belőle.

Nem ölik meg. Saját kezébe

nyomják a tőrt, hogy nyakon szúrja magát.

(Nem a császárok öldökölnek.

Maga a nép. Aki császár

nem akar ölni – megölik.)

Árván tátong a trón.

Kis interregnum van.

Majd fellökdösnek

egy idiótát, aki békét hirdet,

és sajátmagát keresztre feszíti.

S kezdődhet a második kereszténység

új időszámítást indítva

II. (Balek) Krisztus után.

[„A kéksisakos ENSZ-csapatok…]

*„A kék sisakos ENSZ-csapatok élénk figyelemmel kísérik a szemben álló felek hadmozdulatait…”*

Most ugyanúgy lehetne háború

Most ugyanúgy lehetne háború

ha lefotografálnák az embereket

piros kabátban szürke felöltőben

növesztve szakállukat émelyítő lakkal hajukon

ahogy összevissza állnak

a rikító újságosbódé előtt

tétován a villamosra várva

félretéve bélfekélyeiket fogszuvasodásukat

hivatali kiscsalásaikat benzingondjaikat

szerelmes zsebkendőiket egycsapásra

most ugyanúgy lehetne háború

lerombolt hidakkal agyonlőtt madarakkal

örökre megsebesített emberekkel

[Békéscsabán a nagy Csemegeboltban…]

*Békéscsabán a nagy Csemegeboltban nem lehet camembertsajtot kapni.*

Hazám

Mint egy család – ezeket utálod,

Mint egy család – ezeket szereted,

mindennapos sunyító árulások,

csodálatos stadionőrület.

Mint egy család – testvér testvért elad,

és aztán testével védelmezi,

elárulja a gomblyukaidat,

s halálán hirdeti, hogy nemzeti.

Mint egy család – leöldököl, kifoszt,

és másnap menti a halottait,

a temetésen fontos lesz a poszt,

öngyilkosaink hősök, valakik.

Ha látom utcán – hányinger kerülget.

Ez az a nép? Ezek a lakosok?

Besúgók, Alföld, elhallgatott bűntett,

de a barackfa virágozni fog?

Megvetemedett kétlelkű emberek

csodát akarnak csoda nélkül

és feltűzik a rendjelet

hőseik emlékezetéül?

Mint egy család – ők maguk irtanak ki,

elfutni, élni, bárhol, valahol,

Párizs, Róma utcáin bujdokolni –,

nincs mentséged – ezekhez tartozol.

Mert néha villan egy-egy férfiarc,

mert hallod hangját egy-egy csecsemőnek,

ez az az ország – akármit akarsz –

a legszebb hely síkságnak, temetőnek.

Csata-dal

Egy eszméért egy árulásért

fésűért egy nagykabát

és test közé szorított késért

mit rejtenek a balladák

egy mellképért egy gőg-madárért

egy jelképért az ifjúság

hihetetlen nagy hatalmáért

mit öregek nem adnak át

egy országért egy fásulásért

egy törvényért mely egy rakást ért

egy végül mindent vállalásért

meghalni sose késő…

Mű-dal

Nincs semmihez emberi viszonyom,

H2O a víz, az asszonyom

vér, nukleinsav, kálium és mangán,

a birkák bogyót termelnek a lankán,

s a lanka sincs, vasérc vagy magnezit

s ha néha egy leány levetkezik,

dudor-mellén szorongás-sóit érzem,

és lúgos kémhatású a szemérem,

hogy tátogatva magába fogadja

rajongó fároszom egy pillanatra,

de – idő sincs – anyag mozgása csak

finoman, filozófiailag,

kertem sincs, hisz a keskenykelyhű rózsa

széndioxidot nyel el elfogódva,

és iskolába nem megy a gyerek,

csak ha a kinetikus ingerek

odébb lökik, így nincs is gyermekem,

csak thalamusát ingerelhetem,

a holdat nézem, ahol egyedül

ezelőtt Dávid király hegedült,

most irtózom a hold fehér porától,

ahol elhal a súlyozatlan lábnyom.

Gondolatom sincs – mohó enzimek

szerteszét szedik képzeteimet.

Már nem merek az ablakon kinézni:

a macska – rost, a katica – khinézi,

a búsulás szakadt adrenalin,

csodálkozom, ha sírok valamin.

De nem sírok. Nincs könnyem. Magyarország

csak szociológiai adósság,

infrastrukturám téves kapcsolása,

rossz indexek egymásra halmozása.

Az opera – komputer-hangközök

illeszkedése a gége fölött,

a szabadság – mit annyira akartam –

elenyészik egy ismeretlen kvarkban.

Barátaimnak többé neve nincs,

meszes csigolyák, kapcsolt szén-bilincs,

szivük egy időközben elhaló

erőlködő piros izomcsomó.

De piros sincs és zöld sincs a fényhullám

nemzetiszínű hullalobogóján,

apám régen a férgek tömege,

anyám csak az anyaföld vegyszere,

a selyemkendőt hidroxilgyök-láncok

alkotják, integethetek utánuk.

Asztalomat atomok tartják össze,

csak görnyedek az ismeretlen őszbe,

de ősz sincs, csak a föld bukdácsolása,

s az aláhullt levél tömegvonzása,

belenyugszom a falukutatásba,

nyugdíjtalan öregek mosolyába,

a biztosító ügynök aceton

légzésébe – hogy nincs telefonom.

Ennyi. Nincs többé összeköttetés,

forradalom, se összeesküvés,

bábként ülök, de minden héten egyszer

megjelenik egy vakmosolyú felcser,

injekcióban hozza könnyemet,

szemembe csöppent – és könnyezhetek.

Mert nem sírok. Mondják, rendellenesség,

fiziológiai szemtelenség,

száraz a szemem, nem termel vizet,

persze eddig föl se tűnt senkinek,

most könnyeztetnek, becsöppentenek:

költőnek lássanak az emberek,

ecet, só, ánizs, szülőföldi bükköny,

és legördül az arcomon a műkönny.

[Van Gogh nem tudott életében eladni…]

*Van Gogh nem tudott életében eladni egyetlen képet sem. Nem kellett. Van Gogh nem vált be mint vőlegény, se mint bányászprédikátor, nem vált be az esztétikája, Van Gogh egy marha volt.*

*De kiment a dél-francia, izzó misztrálú mezőkre, hogy sárgába örökítse a rettenetesen égő mezőket.*

*A megbolondulásig, agyonégett fejjel, fél füllel festette a lobogó és maga-lobogtatta látványokat, ciprusokat, fénytirádákat. Lehet, hogy Van Gogh nem azt mondta, hogy igen, hanem azt, hogy nem? Mire?*

Van Gogh imája

Én nagyon kevés embert szeretek

– akiknek kilátszik a köldökük

akiknek lekopott a cipőjük sarka

akik gyufánál keresnek telefoncímeket

akik egy kád vízben fulladoznak az őrültek házában

akiknek szemében kő a könny

akiknek a mellében tej van

akikben rákká csomósodott a tej

akik ásítanak az anyjuk temetésén

akikre bombázáskor rászakadt a betontető

akikért hiába imádkoznak olajos gyertyáknál a reszkető körmű öregasszonyok

akik honfitársaiké helyett a maguk vérét ontják önfegyelemmel

akik szétdúlt hajjal fekszenek és lecsüngő karral tűrik az utált szerető szeretését

akik a hó nyakörvével metszik elérhetetlen célban puha nyakukat

akikre ráolvasnak a ringben és újra föltántorognak

akiknek apjuk bólint a halálos ágyán hogy hagyják magára – menjenek

házat tervezni

sztriptízbárba

kaviárt enni a fogadáson

lehányni a falitérképet

masnit venni gyerek hajába

menjenek

négykézláb az udvar kakasai közt

rácsot rázni gumicellában

ugatni rendőrparancsra a kivégzés előtt

vagy aranyra süttetni magukat a Balaton idegen partján

vagy katedrálisokat építeni egy keletkező kisvárosban

menjenek

padon szeretkezni izzadni hinni csalatni

bukfencezni hörögni élni –

akik véres zsebkendőket dugdosnak hetekig

akik hazájukat hűségükkel halálukig szolgálják

akikből barikádot építenek majd testes közlegények

akik fél lábbal a sírban állnak

akik a tárgyak aranyremegését látják a napban

akik mindvégig ellene mondanak a szabadság résnyi fuldokló hiányának

akiktől elveszik a jegygyűrűjüket

akiknek a kezére csapnak a lógó párkányokon

akiket hiába kényszerítenek

akik mindvégig ellene mondanak a hatalomnak és a dicsőségnek

akiknek sose lesz osztályrészük se a hatalom se a dicsőség –

azokat szeretem.

Magánhalál

Milyen mellékes Petőfi halála

Milyen mellékes József Attiláé

Milyen érdektelen a tébolyult Vörösmarty

Milyen szép kert a halálé

Kit érdekel az Esztergomban leterített Balassi

Ki szenved Dózsa trónja miatt

Kosztolányi nyelvrákja milyen irodalmi

Összesöprik a halottakat

Fütyülök Bartók leukémiájára

Nevetséges Csokonai köhögése

Tóth Árpád szemüveges rémülete

És a szemölcsös arcú Juhász Gyula

tizenhetedik öngyilkossága

Hány oka volt a mohácsi vésznek

A Muhi pusztának hány oka?

az ember bánatában mint a részeg

egy nemzetepét hány oda

Milyen mellékes Petőfi halála

milyen mellékes Radnótié

Meghalt az anyám Kicsi volt

nem ért végig a koporsóban a lába.

Ősz

Ősz van, ősznek kell lenni.

A baldachinos ágyakon

– jaj, nincsenek is baldachinos ágyak! –

selyemhálóinges vagy áttetsző krisztinába bujtatott

lányok hevernek elalélt lábakkal.

Ilyenkor kivégzik az aradi vértanúkat

– jaj, nincs is Arad! –

a lejtőn drótsövények futnak

haza, haza – jaj, nincs is haza! –

csak egy kis ősz van, zacskóban árulják

a piros-fehér-zöld színű fejtettbabot.

Zsidókat visznek el.

– Jaj, nincsenek is zsidók! –

szőrös mellükre sárga csillagot tűznek a puszta bőrbe,

vagonheringekként zuhannak ki a meztelen peronra,

ha meghaltak.

Ilyenkor születtek a lányaim

babaarccal, fekete üstökkel, kapálózva,

Apám

– jaj, nincs is apám, meghalt! –

széles mosollyal tapsikolt nekik,

míg megdermedt

– október huszonnyolcadikán –

a koporsóban.

Isten, aki megteremtette a világot

– jaj, nincs is Isten, azt mondják, nem lehet! –

végignézett könyörületesen a világon

s leküldte egyfiát,

a Szűzben már nagyon érett a fiú,

hogy szalma közé a jászolba kiejtse.

Ilyenkor hagyom el, akik szeretnek,

ilyenkor szeretem meg, akiket elhagyok

– jaj, én sem vagyok! –

csak ősz, bizonyos ősz, megföllebbezhetetlen,

és látom, mivé kellett volna lennem

a lehető történelemben

– jaj, nincs is történelem! –

csak ősz van, szabályos ősz,

csak haza van, csak baldachinos ágy,

csak apa van, csak általunk is üldözött zsidó család,

csak Isten van meg vértanúk

meg szájcsókok meg háborúk

és babaarcú gyerekek

ismétlődő októberek,

csak életemmel egyidős

rémület van, meg ősz, meg ősz…

[Tarró bácsi 1923-ban vette el…]

*Tarró bácsi 1923-ban vette el Tarró nénit, vagy még előbb. A nagy teherautóval szikvizet szállított, karambolmentesen vezetett huszonegy évig, ügyes sofőr volt. Szerencséjére tudott autót vezetni, így aztán a munkaínség idején is stabil állást tudott magának Tarró bácsi szikvizet szállított, a bőrülésből, fülledt kabinból kimosolygott, s azt hitte, véget ér a háború.*

Történelem

Sötétség volt a földön,

könyörtelenül álltak a vizek,

lyukakban zöld víz állt,

málló sár, zöld, puha moszat,

kiálló növényzet, nagy fejű fecskék,

vörös erdők.

Minden lett. A csíkok, a zebrák,

a foltok, púpok, partperemek,

rókaszőr, csillanó jég,

hideg halak, lehajló, bütykös ágak,

állathasak, szépségbe emelt arcfejek,

elhulló lóarcok, tűfenyők,

egész világ, részletes világ.

Nyitott világ, termő világ,

teremtő világ, akadályok,

rombolás épülete, halál ujjai,

fölemelkedő kígyók, megható madár-katonák,

elveszített világ, szétesett kép.

Halálos szorítás, apró fogak marása a nyakon,

kiszíneződő vér, lelassult életáram,

lét a létben – a halál.

Egyik lét a másikban – halál.

Vírus a torokban – 1 élet, 1 halál.

Egymásbaépült pusztulás, fölemelkedő halál.

Létkibontakozás – sietős,

elvégeztetés.

\*

Madár, arany madár a tóban,

feneketlen mélyű tavon,

fekszik roncsolva, szárnya törve,

úszik, a tolla szabadon,

úszik, de szeme fönnakadva,

himbálódzik – nem él,

egy darab állat, fegyverállat,

elveszett repülőtér,

belül van összetörve, kívül

csak úszik a tavon,

talán szél hajtja, talán semmi,

kívül minden akaraton.

Kívül: madár, letett halom,

kis rongy, sárga a szeme,

hó esik, nyár jön, arany ősz,

belül nincs semmije.

Egy zárt madár, egy zuhanó,

emelkedő madár.

A teljesség egy madara.

Kívül került madár.

Olyan madár még, annyira,

szabályos, élhető.

Úszik, szél viszi, semmi se,

és föl nem kelthető.

\*

Az emberiség faj – nem társadalom,

tenyészet, húsevő,

kisüti ellenfeleit és megeszi,

növeszti növénytelepét és lekaszálja,

papírmasé folyosókon hadonászó tűzoltók rohannak,

az alagsor díványain fehér ápolónők párzanak

fehér orvosokkal,

az üzem irodájában az asztalon közösülnek

új munkatársak, régi ismerősök.

Nagy üvegfalú termekben beefsteaket esznek irodalomtörténészek,

lecsurog a mustár a szájukon, meg a nyers tojás.

Bólogatnak – Eliotra, Rilkére, J. A.-ra gondolnak,

„Légy fegyelmezett” feliratú életükre, mely olyannak tűnik nekik,

mint a tornaterem az imbecillisek intézetében.

1967.

Ennyi év a számlálható agyoncsapott Krisztus után,

mennyi kivarrott egyenruha, versailles-i csipke, finomművű kút,

halmajonéz, jobbágyteher, kolostori statisztika

született, mennyi katona feküdt arccal a földön…

Kisöreg, szokta mondani a költő a gyereknek,

vedd fel a kabátodat,

tél van,

még annyi évig nem halunk meg.

[Gyermekkorában bámulta…]

*Gyermekkorában bámulta a félbevágott mellszobrokat, melyek a haza hőseit ábrázolták. Ijedten kereste a földben a folytatásukat. De ott kő volt, meg cement.*

Hazám, családom

A tökéletes egyedüllét

úgy élek mintha menekülnék

úgy élek mint a jó barom

ha akarom nem akarom

Majd úgyis agyonvernek engem

akár saját épületemben

magyarok és nem magyarok

kik nem örülnek ha vagyok

Majd tesznek áldozati főnek

éppen azok akik megölnek

halott szobromhoz könyörögnek

visszajöjjek vissza ne jöjjek

Leszek majd áldozati fő

dicsérhető és üthető

mert ha a termek szemet hunynak

belém rúgnak a nyomorultak

Vagy éppen dicsőítenek

ha így kívánja a sereg

akár sírom dombjára dőlnek

de mind röhögnek mind röhögnek

Hogy megkaptam amit akartam

magyar és magán-alkonyatban

hír rang kacsók – mi vesz körül még?

a tökéletes egyedüllét.

Túl

*– Mirjam katonalány emlékére –*

A konzervet szerettem,

a festett hajakat,

a rúzsokat, a tejport,

kitömött madarakat,

az életből kivontat,

a hamis többletet,

a hóba vetett, nagyzolt

cigánykerekeket,

golyót, piramist, gyertyát,

ha égetett a szesz,

mindazt, ami túlzás volt,

természetellenes,

a természeten kívül

akartam tündökölni,

s határomat kiszabta

a természetfölötti.

[Állítólag az emberek rosszak…]

*Állítólag az emberek rosszak, gonoszak. Csalnak, becsapják egymást. Harácsolnak, aztán a vastag vasárnapi ebéd után földuzzadt hassal horkolnak a díványon.*

*Nem hatja meg őket a Nádor nagyharangja sem, belezsírosodnak a párnáikba. A fiatalok meg közönyösen, karba font kezekkel hallgatják a kongatást, gondolván: „Értünk ugyan nem jönnek a harangok…”*

Kis forradalom

Igaza van ki igazának

azt mondja holnap van vasárnap

akkor harangoznak vadul

emberül is meg magyarul

Majd holnap megint harangoznak

kong-bong a csengő mint a háttér

vákuumos Magyarországért

cigányoknak meg magyaroknak

Harang szól Dél van ki-ki alszik

elszunnyadt éppen – nem haragszik

bendője a torkáig ér

most már nem kéne harangozni

egyszer már meg kellene halni

valamiért vagy semmiért.

[Minden kisvárosban…]

*Minden kisvárosban mellszobrokat állítanak a költőknek, hol kőből, hol brozból, attól függően, mire van a helyi tanácsnak pénze. A honismereti szakkör is gyűjteni szokott.*

Legenda

Legenda minden Jópofáskodunk

hogy holnap három óra hatkor meghalunk

Mit csinálunk a mitcsinálszolással

mint a kakas a kukorékolással?

Levágnak minket mint a kakast a kés

némi vérszökellés némi megrendülés

Járkáltunk – ez a mi szemétdombunk

és olykor torkunk szakadtából ordítottunk

Nem kell tagadni péterhajnalában

a tyúkólban hol annyi tyúkleány van

Föl kell fordulni jó kakasosan

félrebillent fejjel magyarosan

Megbibiztük a megbibizhetetlen

tyúkokat is kielégülten

Hülyének tettettük magunkat

vérelve vérduzzadt tarajunkat

Dühösen elkerültük a magot

peckes magyar kakasok

Mitcsináltunk mitcsinálozva

kakasokként kakaskodva

taréjokként taréjosodva

szétdurranásig legendásodva

Legenda minden Egy-két tyúk marad

kárálva a Fiastyúk alatt

mi addig micsodálkodunk

átvágott torokkal kukorékolunk.

Ábránd

Itt folyton meg kell halni

alig van egy magyarnyi

itt mikor magyar akarsz lenni

alig lehet magyarni

Itt csupa rémület van

mint katlanban a katlan

mikor kivégzünk valakit

ordítunk: nem akartam!

Itt csupa ős él Koppány

kit a ló mögé kötvén

hurcolunk végig bele-ontva

és énekelve mondván:

itt folyton meg kell halni

hogy megmaradjon annyi

amennyinek amíg lehet

érdemes lesz magyarni

Itt nevetséges ösztön

a hatalom a börtön

addig kell ütni egymást

hogy szívünk be ne törjön

Itt nem marad más hátra

mint a csillagok háta

talán azon megmaradna

négy-öt magyar összehajolt

bús Magyarországa…

[Az anya nagy vödörrel…]

*Az anya nagy vödörrel ment ki a temetőbe. Vitt mosószert is, súrolókefét. A kriptának kis vaskerítése volt, azon kellett átmászni, mert a kulcs elveszett. Aztán az asszony fölsúrolta a töredezett csempét, amivel a kripta kis udvara ki volt rakva.*

*A kriptát még az apja vette valami hercegnőtől 1914-ben, akinek sürgősen pénzre volt szüksége, a tejmilliomosnak meg volt. Carrarai márvány, állítólag. Sok hely van benne, azért mindenki nem fér be. Mert több mellékrokon is beverekedte már magát, akiket aztán nem lehetett egyszerűen kidobni.*

*Az asszony megállt a munkában, fölegyenesedett kezében a kefével. Nedves, októberi szél fújt. Szép asszony volt, a formás lábával, szőke hajával. Nézte Jézus szobrát, aki fölmutatott az égbe, mutatóujját egy ostrom kori repesz letörte. Így olyan volt, mintha viccelne.*

Emléktár

Ó misztikus a misztikus,

esze repes, a szíve dús,

kapkodja az ebédeket

és hasával elégedett.

– Így kéne mindig ebédelni –

azt mondja. – Nem hiányzik semmi.

Itt a vérem, itt a szívem,

ezt megiszom, azt megeszem.

Magam is így vagyok. Egészen

az emlékemet nem értem,

de rendezem, osztályozom

félig leszakadt polcokon.

Itt az anyám. Egy csont. Apám

nyújtózik csontváz-oldalán.

Az egész olyan misztikus.

Meghaltak. Hallgass. Vége. Kuss.

[El szoktak bukni…]

*El szoktak bukni a magyar forradalmak. De szépek.*

Magyar hang

Hogy legyünk mi fölfokozva

vagy egy kicsit fölpofozva

szelíden vagy agyarosan

vagy vidéki magyarosan?

Dühöngjünk vagy hallgassunk el

mint bombázáskor a bunker

vagy a széllel szembeszálljunk

olykor keresztbe pisáljunk?

Óvjuk-e a magyar nyelvet

amit Európa elvet

vagy beszéljünk dadogósan

mélyfúrásban bartókosan?

Meddig ér a magyar paplan

ameddig magam akartam

vagy egy kicsit rövidebbig

Tiszaháttól Szombathelyig?

Hülye voltam fiatalon

vénségemre is akarom

hogy hülyének lássanak kik

másnit hordanak kalucsnit

Én egy kicsit fölfokozva

vagy kétoldalt fölpofozva

állok a dűlőút mellett

nekem tetszett ez a nemzet

Tetszett Duna-Tisza köze

magyar ember szemöldöke

hogyha elbuk elbukhatik

majd csak föltámad hajnalig

kicsit döglik kicsit szunnyad

nagy lábat nyer egérutat

hogyha eltemetik még oly

mély sírba is – kukorékol.

Recept – ifjaknak

Ne az esztétikára –

adj a politikára

de ne a kormánypártra

adj egy kis lázadásra

Ne nagyon – épp csak annyit

hogy aki nem maradt itt

az belsőleg – ügyesen

kicsit hazajöhessen

Ha meg itt élsz akkor lázadj

ne tartsd sírig a pofádat

itt írj és ott aláírj

… a határozatáig

Mondj egy kicsit ellent

ahogy az ember szellent

ne a szagot érezzék

csak éppen hogy ellenzék

Csak légy a mérleg elve

nem mondom hogy a nyelve

mozogva mozdulatlan

egyensúlyt nyerve abban

Maradj kicsit magyarnak

akik falut kutatnak

de gondolj este végre

a nemzetköziségre…

Csak mellékesen mondom

kótyagosan bolondon

adj a politikára –

ne az esztétikára.

[Nagy kiárusítás folyt…]

*Nagy kiárusítás folyt, nem is tudom már pontosan hol, talán Teleki téren, talán az Ecserin. Leginkább a párizsi bolhapiacra emlékeztetett, ahol mindent lehet kapni, elkopott női tűszandált, rézbilit, üres képkeretet, mely nemzeti színű fából van faragva, hamis és valódi érmeket a XVIII. és XIX. századból, lejárt szolgálati szabályzatot, elszakadt Martinovits-kátét, pirosra festett horogkeresztet, fölsliccelt hippi rongyszoknyát, lyukas szamovárt, Nagy-Magyarország eltépett zöldhegykoszorús térképét, 31-beli szocdem pártigazolványt, kutyabőrt és cselédkönyvet, plébániai születési bizonyítványt, gyöngyház gombokat, kioldott, döglött kézigránátokat, kivasalt zsidócsillagot és lepréselt margarétát…*

*Nyüzsgott a piac. Egy idomító fehér egeret árult, akibe állítólag Barnard professzor ültetett patkányszívet – az egér csöndes volt, csak pislogott a fekete fénybe. Nem is volt ketrecben.*

Országos hazaffy vásár

Szétpukkant most a bánatom

mint vásárban a luftballon

és röhögök és nevetek

hogy közöttetek lehetek

Mennyit szenvedtem Mondhatom

annyit hogy ki se mondhatom

titkoltam sok-sok sebemet

mit ejt a hazaszeretet

Most nincs gondom Most nincs bajom

ülök a barikádokon

Örülök fegyvert kezelek

hogy már senkit se szeretek

Már nem bánt semmi ami nyom

csak a kicsinyes hatalom

Kezemben bombaszerkezet

ami szétröpít titeket –

Hogy szerettem a hajadon

lányokat a domboldalon!

hogy velük majd lefekhetek

mint a lejtőn a meredek!

Vonzott a táj a száj a comb

a szőrpihék a hajlaton!

Szegények üdve egerek

sorsa is idegesített!

Van-e állat alatt alom

segít-e magyar magyaron?

Nyomorult és szárnyaszegett

hiten lépkednek hitlerek?

Fölszabadult alagúton

megérik-e a földreform?

Jut-e öregnek szegelet

szőkék szeretik Szegedet?

Barnának bong a Balaton

balladát a hullámokon?

Van-e haza? Az egyszeregy

jelent-e egyszeregyeket?

Ha Nádor nagyharangja kong

hallatszik-e a balkonon?

A szabadság is rossz lehet

ha egyre kényelmetlenebb?

Ha ötszázhét domboldalon

se marad egy igazi nyom

S a Körös egyre sebesebb

de nagyobb az árterület?

Csak véresebb a Vérhalom

ha áltatással áltatom?

Nem áltatom: se kémeket

se sunyi földműveseket

se hazafias lelkület

fűtötte szívpecéreket

se demokrata elemek

által tisztelt törvényeket

se mágus-tüntetéseket

szervező ködegyéneket

se horthysta hevületet

hülyülő elszánt tiszteket

se illegális szervezet

alapján szervezetteket

se taktikázó hevület

szerint szívhű szocdemeket

se bugyijukat levetett

feminista félszüzeket

se emberiség-hiteket

hirdető keresztényeket

se siralmas sírhelyeket

kereső szelfmédmeneket

se mulandó magyar helyett

a nagy büdös ugar felett

maguknak keresve helyet

beszivárgó elemeket

vértesszőlősi leletet

ezeréves emlékeket

se győzelmet se gyereket –

most már senkit se szeretek!

Honderű

A meglévő a lehetségest

a tehetség a tehetségest

egymás közül úgy irtja ki

hogy el se lehet mondani

Magyar így irtja ki a magyart

ha tündöklőt ha rosszat akart

virágot féreg fát a nyű

– marad a híres honderű

Így harapják át egymás torkát

így harapja át Magyarország

Magyarország vékony nyakát

kilencszáz éve legalább

Látom: csupa hülye közt élek

mégis szeretem e hülyéket

hisz e hülyék csak azért élnek

mert szeretik a hülyeséget.

[A busz annyira zötyög…]

*A busz annyira zötyög, alig hallani, mit beszélnek Pécs felé emelkedőben.*

*K. Á. költőnő hangja mégis kiválik a zajból le Pécs felé:*

*– Azt mondják, N. N. professzor a magyar népet saját halottjának tekinti! Igaz ez?*

Láng

Mennél jobban fújsz egy lángot

annál jobban újraéled

tulajdonképp fölkapatjuk

a magyar emberiséget

Itt elfújjuk elhamvasztjuk

oxigéntől újra láng-kap

ezzel élesztjük életre

félig élő nagyapánkat

Fújjuk – döglik Fújjuk – horpad

horpadásig horpadt melle

oxigénlélegezéstől

újra kivirul a mente

Leheljük és simogatjuk

szívrögtől a szívszívásig

zihál mint a vastüdőben

egész Dél-Magyarországig

A lángokat ha elaludni

azt akarjuk nagyot fújjunk

így meg egyre lobogóbbra

élesztjük a gyertyahúrunk

Itt még meg se lehet halni

el akarjuk fúni – aztán

újra lobog Magyarország

gyertyavégen és magyarszám

Itt már meg kellene halni

hisz a halál-oxigéntől

csak nagyobb tűz kerekedik

tűz csap az al- és felvégről

Itt egyre ég Magyarország

pedig el akarjuk fúni

légkondicionálhatják

hogyha lángban áll a sufni!

[1935-ben, meg később is…]

*1935-ben, meg később is, 1945-ben és így tovább, a népi írók meg mások is, azt gondolták, a nyomornál nincs rosszabb.*

Magyarnak lenni

Magyarnak lenni könnyű volna

hogyha valaki haldokolna

de nem haldokol senki se

János se Jóska se Misa

Tejfölben fekszenek az ősök

a mérnökök az ismerősök

és balatoni telkeket

vesznek a szerencsétlenek

Árpád Zalán és Töhötöm

tülekednek a telkeken

és gebinekre spekulálnak

kendőjében Szűz Máriának

és lökdösődnek hogy több jusson

nekik a hazai jusson

és nyakkendőkre egy-egy házat

festenek föl magyar hazának

és spanyol bőrcipőkbe bújnak

a hajdani nyomorultak

meg kvarcsötét órákat vesznek

az örökös alárendeltek

És nyloningre aprópénzre

váltják be mi a szívük bére

nézegetik a nercbundákat

miket rájuk vet a gyalázat

Én is adok – te is veszel

egy brillgyűrűben mi vesz el?

Fontos az ezüst tűsarok

így tipegnek a magyarok

a Váci utca szegletén

boronkál gazdag és szegény

A Váci utca Váci utca

most minden magyar ide fut be

cigány fél kiló aranyat vesz

magyar uralkodó a Ramszesz

ki száguld a Mercédeszén

Magyarország? – Csak költemény.

[„Attila verseinek nagy visszhangja van…]

*„Attila verseinek nagy visszhangja van. Ringyó, nyavalyás közönség – ...a Nagyon fáj-ból 80-100 példány fogyott, a legszebb verseiből fogyott ennyi két év alatt, 2 pengőért, vagy 2,60-ért, s hogy négykézláb bemászott a tehervonat két kocsija közé, 2000 példányt adott el Cserépfalvi 7 pengős áron három hónap alatt az Összes versekből.*

*Külön akusztikát kaptak a halállal…*

*Elönt a keserűség. Még tapsoltok?*

*…Ilyen természetes halált csak egy költő halt még a magyar irodalomban, Petőfi Sándor… Nem bírta volna elviselni azt, ami következett. Attila sem. Azt csodálnám, ha élni tudott volna, s ezt csodálom néhányunknál is, akik még élünk.”*

Radnóti Miklós, Napló, 1940. dec. 28.

Serpenyő

Nem marad csak egy serpenyő

melyben voltaképp nincs erő

se tűz se láng se felület

kiégette a becsület

csupa seb csupa martalóc

égette folt és egy bohóc-

arc mása mit ráégetett

Magyarország e régi seb

de ha még egyszer jő a láng

amit az isten gyújt alánk

ha kell magát az isteni

lángok közt porig égeti

mint Dózsa György saját húsát

elszenesedett virtusát

egy egész ország eheti

ha már hamuja sincs neki!

[A börtön mindent elnyel…]

*A börtön mindent elnyel.*

*De ha kikerül az ember! Jár-kel a napfényben és boldog, hogy elfelejti – Koestler és Orwell leírásai dajkamesék a mi derék kommunizmusunkhoz képest –, boldog, hogy elfelejti… mit is? Legyen az köztársasági elnök vagy hajdúdorogi műszerész, semmit sem felejt.*

*Főleg a csapdát, amibe került.*

Leves

(Ballada’56)

Utólag minden kiderül

a börtönőr is egyedül

ül végül a vécére le

miközben szaros a keze

mivel aláír paktumot

csinálna de magába rogy

rázkódik zokog egyedül

a börtönőr is menekül

más állások körömletépő

múltját feledtetik derék nő

rakja elé a vacsoráját

csöndben kelleti micsodáját

az őr csak ül és nem eszik

csak görnyedezik reggelig

maga elé néz mint a bálvány

és magában motyogja hány-hány

embert gyilkolt meg csöndesen

csak hogy ő maga meglegyen

legyen kendője vacsorája

utólag csöndes micsodája

amivel aztán mit se kezd

nézi üresen a levest

amibe minden belefőtt

nézi az asztalt az időt

hol fölbukkan egy-egy nagyon

szép arc akit ő vert agyon

nézi a leves gőzeit

ha ő ver és nem őt verik

az mégis jó – gondolta egykor

de nem működik ez a szektor

agyának rekeszeit

a randa képek szétszedik

tán enne még de nem eszik

nézi a leves gőzeit

melyekben fölvillan a múlt

verés köpés és katapult

gyanánt az ő arcára fröccsen

köréje gyűlnek egyre többen

szép férfiarcok akiket

maga halálra veretett

Más állásokba bujdokolva

tévébe lapba kiadókba

is nézi: véres a keze

maró lúggal nem mossa le

most már hiába nyúl színésznők

melle felé a nagy egészből

nem marad más csak a leves

halálfejekkel mérgezett

kanalazná netán kidobná

a nyakat fület egy darab hát

mindig a kanálba akad

s csak ül csak ül magába rogyva

mint a cinkosa mint a foglya

utóbb már zokogni se kezd

csak néz nézi a levest.

Ebek harmincadja

(Kuruc dal)

Sose lesz itt egység,

sose lesz itt, István,

széthúzó fejünket

verje meg az Isten!

Szétszaladó gondok

egybe nem állanak,

sose jön itt létre

az álom-állapot.

Az állam-állapot,

a bőséges ország,

lyukas asztaláról

széthullnak a morzsák,

ezer eb eheti,

ezer cipelheti

saját odújába,

mégse elég neki,

nem sajátja: zsákmány,

nem eledel: méreg,

íze vész, szaga vész

Isten ebédjének.

Beléndekes bendő

nem nevel izmokat,

zabálhat, tűnődhet

reggelig is sokat.

Haj ha egyszer magunk

rántjuk le az asztalt,

hogy a pór, hogy az úr

most már eleget falt.

Eleget egyezett

hamis egyezséget,

lappangó íze és

szaga lett a vérnek.

Büdös az asztallap,

büdös ez az ország,

jólforgó szájunkban

büdösek a morzsák,

hogy ki kell okádni

a patak partjára,

csahos gazdáinak

arany portájára.

Hadd mossa az eső

s a patakvíz pofánkat,

még egyszer hadd lássunk

büszkének, tisztának,

Európa őrzői,

nem csahos kutyái

voltunk, fogainkat

meg lehet számlálni,

vagy büszkén állunk ki

saját erdeinkben,

vagy mindkét kezével

verjen meg az Isten!

Novemberi nemzet

Az én szívem színig van,

árvácska még mindig van.

Pedig itt a november,

a lókötő hóember.

Fákat hajlít, ugrándozik,

behozta az Ukrán Rozit

night-clubokba, sztriptízbe,

nem is egybe, száztízbe.

Ellepte a maffia

és a maffia fia

városunkat, Pestet, meg

vége lett a nemzetnek.

De virít az árvácska

s hajladozik pár fácska.

[H. M. kormányzó…]

*H. M. kormányzó, majd Sz. F. nemzetvezető fennhatósága alatt Magyarország volt a hitleri Németország utolsó csatlósállama. Úgy hírlik viszont, hogy Németország tej, konzerváru, bicikli, lókolbász, ólomkatona, mandzsettagomb, sexmagazin tekintetében elhagyta már Amerikát is. (Ólomkatona-gyártásuk – azt mondják – különösen fejlett.) Talán jobb volt Németországnak, hogy nem volt csatlósa senkinek.*

*Eljönnek a Balatonhoz, fényes fekete csizmájukat ráteszik a napozó nők hasára, s azt mondják: „Jawohl! Natyon van szép. Kár, hogy… Na, mindegy…” A magyarok meg igyekeznek egy kis borravalót kicsikarni a nagybirodalmiaktól, hogy Fa szappant vehessenek a konzumboltban. Füreden.*

*És milyen meleg van.*

Bűntudat

A bűntudat a bűntudat

ki tudja holnap mit mutat?

A háborút mi elvesztettük

mint előkelő nő a kesztyűt

Háború után sokat ettünk

ujjunk közt morzsoltuk a tetűnk

magunkra mindig szégyent hoztunk

piszkosak voltunk – mosakodtunk

Barátot kerestünk emlékül

Petőfi emlékezetéül

sírokat ástunk hogyha sír kell

testvéreink alig fértek el

Kapkodtunk – legyen itt egy ország

mit nem hordanak el a hordák

bonbon-falak és csokoládék

közé beékeltük Csák Mátét

Ne legyen baj kedves színházunk

színére új műsort ajánlunk:

Martinovits kiontott vére

ne folyjon a birkák füvére

Isten látja a barmokat

az okokat a bajokat

de ujjal mindig ránk mutat

a bűntudat a bűntudat

[A férfi meztelen volt…]

*A férfi meztelen volt. Vállai erősek, keze erős. Ahogy kijött a paradicsomból, a gyermekkor paradicsomából: erős volt és védtelen. Hiába akarták összezúzni, meztelenül elindult a társadalomba, nem félt. Mert még mindig élt benne a gyermek hite, a megzúzott test mögött a gyermek paradicsomi tisztasága élt, mint isten botorkáló unokájában…*

Méltatlanságom

Méltatlanságom börtönében

utolsó szót emelek

méltatlan hogy még méltóan

utolsó szót emelhetek

Méltatlan volt a szemem alja

hogy agyonvertetek

miközben fennen feszítettem

mint hazafiú köztetek

Méltatlan volt orangutánom

hogy javában üvölthetek

miközben ezüst nyakkendőben

Akadémián ültetek

Méltatlan volt hogy gyereknek

idiótának néztetek

míg a szavasincs parlamentben

szavazott puffadt testetek

Méltatlan volt hogy szerelembe

estem és velem estetek

miközben konyhaszagú gőzben

elnőietlenedtetek

Méltatlan volt hogy nevetgéltem

a sírok között köztetek

miközben országos gyászomból

semmit sem értettetek

Méltatlan volt hogy hülyéskedtem

s eltakartam a szívemet

míg ti a kelkáposzta-csöndben

óvatosan befögtetek

Méltatatlan volt hogy kilukadtam

méltatlan az érszűkület

a kétszázezer-ötszázhatvan

cigaretta is értetek

Méltatlan volt a származásom

a hontalaj a gyökerek

lapátoltátok rám az áron

aluli közbecsületet

Méltatlan volt a lázadásom

miközben ki röhögtetek

és suska-muska suttogásban

tartottatok mint egy ebet

Méltatlan volt az apaságom

miközben lelenc-gyerekek

csókolták őszrenőtt szakállam

kiáltozták: hülye öreg!

Méltatlan voltam kúszva-mászva

koldulva a szeretetet

miközben ti félrefordulva

néztétek a tévéteket

Méltatlanságom méltósága

akaszt föl az akasztófára

mint magyart a Magyarországra

ahogy kopját a kopjafára

az égbe talppal fölfele

már beletört! már nincs hegye!

nem tud már megszólalni se!

De szégyenem – a szégyene!

Ars-anti-poetica

Most már látom

összeszarják magukat a költők

ha két értelmetlen sort egymás alá írnak

már boldogok hogy mennyi szabad asszociáció

fér el kassáki módon egy trónteremben

Most már látom

összeszarják magukat a költők

ha odamondanak a hatalomnak

melytől suttyomban kis ösztöndíjat húznak

ellenzéki fölmagyar alapon

Most már látom

haza kell jönni hazátlanul

mintha itt volna a hazánk

hogy végre hazafiasan

befogadjanak

Most már látom

– Árpád-kori sorsban

ilyen ez a királyság – értelmetlenül

idegenül megvakíttatva

nem baj ha nincs szabadság nincs kassák se trónterem.

Illegalitás

I. Károly körút

Rendőrök itt, rendőrök ott,

csizmájukon pörög a nap,

lassan lépek, hogy észre ne

vegyék a gondolatomat.

Estére meg, ne féljenek,

kettesével róják az utcát,

gondolatok vasláncain

vergődik bennem Magyarország.

Ó, ha tudnák, hogy mennyien,

ó, ha tudnák, hogy mindahányan,

akik közöttük haladunk,

egyek vagyunk, bajban, tanácsban.

Éjjelre hármas sorfaluk

között kemény cipőm kopog,

hátamba vetik szemüket,

s rövidlátó bérgyilkosok

és ügyetlen kopók között

árnyékom is alig mozog.

Lassan megyünk, szabadulást

tudó, fegyelmezett rabok.

II. Családi kör

Az asztalomnál hárman ülnek,

egy vékony asszony s két gyerek,

s nézik az arcomon a ráncot

s a terítőn a kezemet.

Csak nézzenek. Én vagyok, én, a

testemre hősi bőr tapad,

gallér és nyakkendő hurkolja

két ér körül a nyakamat.

Csak nézzetek. A homlokomra

glória tánca nem lebeg,

törjétek meg, aztán vegyétek

idegörnyedő testemet.

A zene szól. Miért ne szólna?

A szomszédban pereg a dob.

És tompított hangon bemondja

a rádió, hogy meghalok.

Együnk hát, emberek, fogyasszuk

el ezt a barna vacsorát,

merítsetek öblös kanállal,

ez itt a nyak, ez itt a láb.

Két nagy ujját a lukba dugva

fütyül a kályhában a szél,

köröskörül a tál, az asztal,

a zsír, a pára, minden él.

A rettentő üvegpohárban

halálosan fehér a víz,

hiányos papíróra lapján

elfogy az óra, mind a tíz

s csak áll magányos mutatója

a számok fölött mereven

és mindaz, ami énvelem volt

egy, többé nem lesz egy velem.

Az elmúlás kövér falatja

egészen izzadt számhoz ér

s a békességes nyúlvadasnak

olyan az íze, mint a vér.

Ide tegyétek hát kezemre

kezeteket, már én magam

se értem, ezen a világon

hogy is lehetünk annyian?

III. Vacsora

(1944. márc. 19.)

Elkülönülünk, nemhogy összeérünk.

Mint tárgyak a fal mellett hallgatag

visszahúzódnak önmagukba már, hogy

a szürkületben alig látszanak,

ne nézz reánk, – az emberek leszállnak

az évek belső kelepcéibe,

mint szörnyű foglyok önmaguk sötétlő

zárkáiba, ahol nincs semmi se.

Egy idegen szól, mint a rádió, az

én lányom az, meséli életét,

tanácsot kér vagy ad, bólongatok rá,

mintha valamit értenék.

Kívül fehér liturgiák, mihaszna

kis ritusok gyülekezete, ládd,

közénk került az asztal és a tányér,

elkülönült, irtózatos család

vagyunk a súlyos teríték előtt és

üresen nézünk, meg se mozdulunk

s mint kihelyezett őrszem a vonalban,

vigasztalan anyánkra gondolunk.

IV. Bujdosó

Pereg a bab a babhéjból,

pereg a fa a fahéjból,

egyik abból,

másik ebből,

hullik a fa

levelestől.

Veresedő, deresedő

levelekre hull az eső,

úgy befödte

a világot,

függönyén már

ki se látok.

Itt van az ősz. Mint a madár,

egyik ágról másikra száll,

itt egy tört ág,

ott egy holt ág

és hullatja

pelyhe-tollát.

Megfakult az ősz madara.

Én se megyek többé haza.

Csak ha meggyúl

az a csillag,

csak ha egyszer

hazahívnak.

V. Szabadság

Szabadság lóg a fákon

mint óriás gerezd,

ráhullik a szivárvány

és lassan érni kezd.

Szabadság lóg a fákon

dúsan, hangtalanul,

megérik a gyümölcse,

aztán a földre hull.

VI. Aranykor

Az emberek majd összeérnek

mint ég kékjében a faágak

járásán a szapora szélnek

s nem is tudják, hogy mit csinálnak,

maguk se tudják, csak a szentek

türelmével róják a tájat

a nagyapók és barkát szednek

a békességes unokáknak.

Ilyen világ lesz, három este

lobog majd az ujjongó vászon,

mint a jelzőtűz a határon,

ilyen világ lesz három este.

Az emberek majd összegyűlnek

mint sok-sok szálból az esővíz

az üvegekbe és a bűnnek

nyoma se lesz. Mit pásztor őriz,

olyan lesz a nyáj, tűz, síp, dana,

virágkor lesz az és aranykor

s a ferdén hulló sugaraktól

majd felnyílik az éjszaka.

Napot kiált a pap az égre:

nagyobb hitele lesz a szónak,

az emberek majd összegyűlnek

s becsülik az írástudókat.

Hófekete

„A Galilei-kör 6:5 arányban megszavazta, hogy nincsen Isten.”

Újsághír

Varjak

Maga alá húzott

varjúláb a légben

kapaszkodik meg a

gömbölyű, nagy égen,

hogy le ne csúszhasson,

tartja magát végig

rémült szárnycsapással

a keseredésig,

verdesi a leget,

törekszik előbbre,

emelkedik föl a

sűrű levegőbe,

nem tudja maga se,

mi elől igyekszik,

de fekete párja

fehér havon fekszik.

Télen

Köd ködre hull,

a gomolyag,

két hétig eláll

a gondolat.

Mezsgye mellett

megy a szamár,

a gondolat két

hétig eláll.

Szívemben a

bánat érik,

a gond eláll

egy-két hétig.

Nő, mint jég a

fán, a magány,

a beszéd két

hétig eláll.

Hóban (I.)

Kinn áll a táj fehéren,

és fúj a szél, a ködnek

szélén a meztelen fák

madarak, kik lenőttek,

és most a hóba markol

ideges hosszú lábuk,

ha elröpülnek innen,

majd bámulhatsz utánuk.

Mikes levele

Nyugodtan élünk, mint a hontalan,

világba elbújt nagyvezérek,

akiknek már csak az avas dió

s füge okoz keserűséget.

Akiknek teste már merő viszály

és sebek lógnak rajta mint az érmek

és rengenek vidéki lobogók

gyanánt, már alig-alig élnek,

már csak az almafa virága

s az arcuk színe hófehér

de bánatuk a szürke Dráva

és a világ partjára ér,

nem fontos nekik, csak a furulya

ha a füzesben este, este szól,

a görbe házak hideg ablakán

a zsaluk becsukódnak amikor,

a követek mohó levelein

fel nem törik már a pecsétet,

lehajtott fővel, asztalra eső

karral várják az estebédet,

mert tudják, hogy a hír, az fekete,

mint tepsiben az elpörkölt dió,

összehúzódni, mint az állat és

kimúlni. Tán az volna jó.

Emlék

I.

Ott él a széles ablakok mögött,

ahol a redőny ritkára van húzva,

villogó rácsok ábráiba bújva

ott él, sugárzó léniák között.

A sima asztalon keze

hever, mint egy csecsebecse,

ónszürke tárgy, miről levált

a burok és a mész. Megállt,

ferdére dőlt, mint üres erszény

és kápolnában a keresztény.

Óh élsz-e még? És várlak, várlak,

vedd föl magadra a ruhákat,

a nyakadba a köveket.

Nem mozdul, nem lép közelebb.

Csak ül a nagy tetők alatt,

magába roskadt áldozat.

Megverték kézzel, ostorokkal,

száján vibráló cső a sóhaj,

szeme alatt gyűlik az árok.

Hallgat. Ütik-verik a sávok.

II.

Emlékszel-e, én jöttem-e,

vagy a hajó jött lefele,

az egész város a szobába

jött, ömlött, mint a víz a kádba.

Mi maradt kinn, én Istenem?

Csak nem a zubbonyom, de nem,

üljünk le itt, ne ott a párnán

és távolabb. Akár a márvány,

olyan hideg lett a kezed

és merev a tekinteted,

de nézd, a fényképek között

milyen sok régi ismerős…

Rázlak, rázlak, mint gyáva bábút,

aki az ágy alá bújt.

A fekete és a fehér

képek között van az enyém.

Ne nézz, ne nézz üvegszemeddel,

bújjunk az ágyba, jön a reggel.

Az ágy, az ágy is kőkemény,

eljegesítette a tél.

Ébredj tündérem! Rázlak, rázlak,

vesd le magadról a ruhádat!

Mellére lóg a feje, a

testének nincs akarata.

Se szerelem, se játék,

se fény, se árnyék.

III.

Ott él a harmincéves távon

és minden évben van karácsony,

sötét szoba, világos nappal,

tele villogó poharakkal:

üres pohár, tele homállyal,

mert le van húzva a redőny.

Fekszik sima, szomorú lábbal,

fekszik a fehér lepedőn.

Hidegben

Ez már a tél? Én nem is vettem észre

a huszonkilencfokos hideget,

pedig parázsló homlokomhoz érve

simogatnak a koronás szelek,

kék jégből fonnak reám koronát, a

gyöngyös köpenyben váltig táncolok,

míg elragadnak innen más világra

feketeétkű, nagy komondorok.

Könnyű halál. Az űr mögé kerülni,

hol körülfognak vastag lemezek,

kerekfalú üvegben fogok ülni,

mint spirituszban rettentő gyerek.

Hómanó

Itt van egy ország hull a hó

tulajdonképpen takaró

vállat hátat beborító

tulajdonképpen itt a hó

Elnyughatunk elalhatunk

akár alá is bújhatunk

mert beborít a takaró

vállunk csücskére hull a hó…

[Az utolsó, fél kettes éjjeli járaton…]

*Az utolsó, fél kettes éjjeli járaton érte csak el - mindig. Anyja otthon ült a rongyos fotelben, büdös volt a festéktől, festőműhelyben dolgozott. Már majdnem aludt. De fölütötte a fejét, s vacsorát készített. Mindig haza akart vinni egy hóvirágot, de erre sosem jutott, elszaladt valahogy az idő, már csak a koporsó után tudta hajítani…*

Hóvirág

Persze ez az a hóvirág

persze ez az a jó virág

amit kell adni az anyánknak

ki elkészíti vacsoránkat

tojást és hozzá krumplit ad

savanyúságot egy falat

kenyeret persze ez a jó

az érdekes zokogtató

kérek belőle még sokat

hogy beborítsam arcomat

kérek anyát és vacsorát

hogy boldog legyen aki lát

persze ez az a jóvirág

a szóvirág a hóvirág!

Profán Betlehem

Elege van és elege lehet

a sumákolásból a hangszálból

elege van a népség igazából

melynek bőrére ügyetlen kezek

ásítva vernek marhabélyeget

hisz a marha ki nem tör a karámból

hisz óvja őt a jászolatlan jászol

azt hiszem ebből elege lehet

Elege van a pásztorok sötét

tekintetéből ostorok rekedt

csattogásából sunyi részegek

taktikájából mikor az övét

árulja mind a bőrét ösztönét

szabad futását orra lüktetését

a kemény szél otromba öklelését

árulja el a sprészagu cseléd

Elege van a Gáspár Boldizsár

büdös tömjénéből matt aranyából

faggyúvá töpörödött mirrhájából

– benőtt homlok megroggyant csizmaszár

bólogat három ütődött király

s úgy néz a rózsaszínű csecsemőre

hogy annak is elege van előre

az egész hercehurcából mi rája vár:

ordít, nyivákol vak csillagai

bélcsikarásos barmai csökött

és kisstílű júdásai között

hogy látja – nincs is kit megváltani.

Tetemrehívás

Ó, meddig élünk, meddig élünk?

Nagy László meghalt. Elcserélünk

egy-egy arcot a szürkületben,

mint pénzdarabot a zsebekben.

Meddig élünk, ó, meddig élünk?

A halál előtti zsebben,

az arcot vesztő szürkületben

meddig lehet elhenyélnünk?

Éj

Nekem az éjjel már csak tortúra

vetődés görcsök vesefájdalom

nem alvás köszvény át a szívfalon

élnivágyásom memoranduma.

Szabó Lőrinc temetésén

(1957)

A tücsök ősszel meghal

nem húzza muzsikáját

az ember a halott bogártól

nem húzza el a száját

nem fintorog barátja

ha földet harapott

mikor a hosszú temetésen

fölállnak a papok

és búcsuztatják lassan

a szétszórt menetet

mikor az első sorban bukdos

a nagyranőtt gyerek

próbálják összetartani

de futnak a hadak

mint őrült hírtől megzavart

fekete bogarak

Hogy lássák még az arcát

még hátha fölfedi

a szél a szemfedőt szeméről

vagy bika ökleli

szivét szarvára tűzi

és fölágaskodik

még maga is a koporsóból

talán viaskodik

a szenvedélytől torzult

ajak még szólni fog

még nő a haja körme és

szájában ott a fog

– szemüvege betörve

kezén nincs jaj a toll

s a délceg hősi agyvelőbe

a féreg behatol

ruhája sáros piszkos

orcája torz vidor

zsebkendőt nem tettek zsebébe

minek ha nincsen orr

dobhártyáján hiába

csak nyű meg hangya jár

de nem csiklandja fel a legjobb

barát sem a bogár

szemében megfagyott a könny

torkában a sikoly

keresztbe áll mint hosszú szálka

s lóg a cipőzsinór –

próbálják összetartani

de fut ki merre lát

keresztül síron holtakon

árkon és bokron át

néha Weöres Sanyi megáll

és butykost vesz elő

de kiragadja most kezéből

egy dundi barna nő

a Kis Juhász Ferenc nevet

hogy mennyi verset írt

Vidor fut irodalmi arccal

elhagyják mind a sírt

Fodor töröli tömpe orrát

és közben verset ír

Illyést találta legbelülről

elfordul s egyre sír

Csanádi fut a fákon át

neje is véle fut

kérdés hogy a hír mekkora

elérik a kaput?

És Németh László félre áll

mint már megannyiszor

Jaj Rónaynak fáj a lába

eléri a bitor

gaz látomás s költő legyen

belőle is? Soha!

Inkább mint Kálnoky Laci

fordító mostoha

futnak az összes népiek

Csoóri F. Nagy Simon

ördögpilleként szállnak a

deres majálison

Vas Pista futás közben is

egy régi könyvet árul

és Toldalagi Palika

szól a gyermekkoráról

Kassák fölkapja lábait

mint vágtató bogár

és feje fölött elrepül

a nikkel szamovár

És Jékely meg Áprily

mint könnyű két madár

röpül s a tilalmas kertből

az Ábel füstje száll

Sík Sándor el nem jöhetett

verset kell írnia

készülni kell tíz-húsz szonettre

s litániáira

Szalad Weöres Sanyi előtt

jó gáláns Füst Milán

a Szellemek nagy utcájából

egy kandúr paripán

Futnak az újabb hallgatók

a csalódottak is

Benjámin Kónya Kuczka és

a többi csak Babits

áll ott a sír szájában

és tiszteleg nagyon

siratja szétesett fiát

a néma roncsokon

\*

A pap példabeszédét

mondja akár a skálát

a tücsök ősszel meghal

nem húzza muzsikáját.

[A temetés elég nagy hülyeség…]

*A temetés elég nagy hülyeség. Mégis elment rájuk, hogy jól letapodja a föld alá a halottakat. Legszívesebben a csizmával ugrott volna a sírokra, hogy behorpadjanak. Aztán H. Z. filmköltő temetésén csak nézte a rokonokat. Csupa parasztfeketébe burkolt ember. Mint a föld. Ezekre persze nem mert rátapodni, meg hát éltek is. Az anya őrült sírással sikoltozott, mindenki menekült a temetőből.*

Temetések

Mélyen kell eltemetni

a halottakat

Nagy Lászlót Kondor Bélát

Latinovitsokat

Föld alá rejteni

földdel befödni szájukat

a temetetlen csöndben

nehogy kiáltsanak!

Csak rendben haljanak meg

Magyarország alatt

ne halljuk egetverő

huhogó hangukat.

Radnóti Miklós emlékének

Fehér az ingem, mint a rabnak,

akire tiszta inget adnak,

hamár a lelke fekete

s nem engedik, hogy levegye.

Fölfele tartom fejemet, de

nem a búcsúzkodó egekbe

figyelek, hanem lefele,

hol él a fémek gyökere.

Itt állok s ingemet kitárom,

hogy a golyó majd eltaláljon

a mellközépen, biztosan

s magamhoz szorítom magam.

Juhász Gyula

Egész nap élek. Hegyes idegek

és rózsaszínű ablakok között.

Belső szuronyok sebesítenek

és körülvesznek éles börtönök.

Fáj a világ és magam is sebes

vagyok, belülről fölhasadt világ

belémtapad, szigonyoz és sebez

a napi lét, mint az üvegszilánk.

Az ágyra hullva rettentő parázson

fekszem mindennap rezzenéstelen,

külön kupacba összegyűrve várom

a reggelt és vérzik a tenyerem.

Önkéntelen fakír, az üres éjben

el nem veszíthetem stigmáimat,

még túlvilága sincs, testére ébren

a lét rózsája újra rátapad.

Enyhülj virág, sebek rózsája! Vajmi

keveset ér a szerzetes szava.

Azt álmodom, hogy meg kellene halni,

és nem halok meg egész éjszaka.

Harangszó

Nagy László meghalt. Aktívan.

Sebeit maga váltja ki.

Nagy László megölte magát,

ha nehéz is kimondani.

Nagy László meghalt egymaga,

mint egy országos sebesült,

nemzetes szívén a csend,

mint egy vértócsa, egybegyűlt.

Nagy László kiáltozhatott,

szívét szorította a csend,

mint ostromgyűrű, aminek

Dugovics Titusz nekiment.

Nagy László hiába halt meg,

Nagy Lászlóból dől a fény,

mint eldobott urániumra

keletkezik a kelevény.

Nagy Lászlónak meg kellett halnia.

A harag a szívén egybegyűlt.

Országos állóvízből a

vér tócsájába menekült.

Nagy László meghalt rendesen.

Igy szoktak a kardjukba dőlni,

akik nem tudnak elidőzni

egy sima fekhelyen.

Nagy Lászlónak le kellett hullania,

mint zászlónak a török végről,

hogy harangozzanak, gondolkozzanak

emberek az emberiségről.

Párbaj

*– Jutkának – Karcsinak –*

Harapj egy helyre,

ha mindig ugyanarra a helyre harapsz,

egy harapásnak tűnik a harapásod.

Így a harapott sincs agyonharapva, összevissza,

csak egy sebe van.

És te sem látszol ragadozónak, ordasnak,

aki összeharapja áldozatát,

hanem elszántnak látszol, védekezőnek –

olyan ez, mint a párbaj –, egyik elesik, gyötrelem nélkül,

de mindkettőnek joga van elesni,

egyik meghal dicsőség nélkül,

de mindkettőnek joga van a dicsőségre.

Köd, erdőszél, nedves fű, fűzfák távolabb,

átlátszó patak a tél üveges szélén,

alakok imbolygása, láthatatlan űr,

vakcselekedet – pontos csőbe zárva,

megválasztott döntetlen,

alapos ceremóniákba

bújtatott tévedés,

a választatlan térmező piros kutyái az elveszített alkonyatban,

mert az is vesz, aki él,

az is nyer, aki hal,

a véletlen gallymoccanása,

zavaró esőcseppek, betört körömvég,

szoros gallér, haldokló óraszíj,

bizonytalanság, melyben megtörténik a bizonyos,

szabály, mely elüti a szabad akarat kockáját,

elvétett távol, magunkhoz szorított messzeség,

kigyulladt szemhéj, mely alatt nincsen látnok,

elvtelen gesztus jó erkölcs gyanánt, melyben szigorúan van behajlítva a kar,

a tér áll, a törzs, a vállak – *állapot.*

\*

Célpont, amelyben önmagadra célzol,

kihelyezett ember – te vagy,

a kitakart fák mögül előbukkan az áldozat,

a perc fémgolyójával homlokán.

Távolabb emberek.

Az embertársak mindig távolabb állnak,

köpenybe burkolózva, hosszan, feketén,

barátok ők, de karba font kezekkel nézik

a két ember közötti *űr*t.

Középen állnak, hogy lássák a golyók suhanását,

mintha megragadhatnák és elmondhatnák valakinek,

mintha fölvillanhatna közepén a fény.

Nézik a két ember közötti távot,

nem nyújtják karjukat egyikért se,

de az egyikhez tartoznak,

nem néznek egyik felé se,

de az egyikre gondolnak.

Megállapítják a tért, a tizenöt lépést,

amennyi két embert elválaszt –

ahhoz, hogy a halálban egyesüljenek.

Szemük perifériáján föltündököl a bal arc,

szemük perifériáján föltündököl a jobb,

de ők középre néznek, a teretlen térbe,

az össze nem találkozó golyók kereszttüzébe,

a fekete pont közepére, ahol kigyúl a fény.

Megállapítva tudják, ki a Jobb és ki a Bal,

a szebb, jobb, rosszabb, magasabb,

megállapítva tudják az erőt, a kar izomhuzalát, idegek

lemezjátékát, sima tapintatát a fegyvercsöveknek,

részleteket, melyek összekötik a legjobbat a legrosszabbal,

az elpusztítót a hátrahanyatlóval,

a kíméletlent a félrehelyezővel,

a kegyetlent az engedékennyel.

Egy összegben jelen van a térben

a gomb, a patak vize, a lábfej,

az a találkozás, mely el nem siethető,

le nem késhető, meg nem másítható,

összes randevúnk, odaérkezésünk zaklatottsága, várakozása, jó sora benne van

a kíméletlen térben, mely maga a Kegyelem.

Ki kegyelmez a kegyetlennek,

ki oldja fel a felkínálkozót?

Nem marad, csak az elszakított film,

levehetetlen pillanat,

üres fejek félredobbanása,

mikor a társak fölvetik mégis a fejüket, mint a mének,

nézni, hogy az egyik elhanyatlott.

Puha fű. Markolatnyi fű.

Tiszta ország a fekete földön.

Kiöntött vér a vízhez elcsorog.

Lassan kanyarog az ér.

Puha fű. Markolatnyi fű,

elöntött vér a pázsiton,

túl az akaraton,

egyike túl a másikon.

Puha fű. Markolatnyi fű.

\*

Egyetlen harapás az ég.

Remeg a nap nagy ajka.

Nem összevissza száll az ég,

csak egybe van harapva.

Utolsó lélekdobbanás,

utolsó földkaparás,

te is egyetlen egy helyen

haraptasd meg magad,

hogy ne lássanak meg csak mindig

ugyanazok a fogak.

Diák

Kétféle kép. A boldogság diákja

én sose voltam. Röppent a levél,

és én az est-hajóban állva vártam,

mikor érkezik meg a tél.

A tél, a tél a parton, kinn a fák közt,

zörögve, jegesen és deresen,

a szürke égen, mint a dárda, áttört

az arany nap. Utolsó szerelem.

Másik diák pedig úton csatangol

széles cipőben, nagyszabásu angol

felöltőben és nézi a vizet,

boldog pedig, nevetni kéne rajta,

de a telek közé fagyott az ajka

és nem szól senkinek.

Boldog pedig, az égre nézne aztán,

emberfeletti szép az életem,

ezt mondaná s én rája hagynám,

ha érteném, hogy mit beszél nekem.

Boldog pedig, úgy szédül, mint a tornász

a korláton, a fejtetőre álló

világban, fönn, a sok száz

nagy csillagon és nincs alatta háló.

Segíts neki, azt mondanám a ködbe,

és megfordulok, kinek is,

nincs senki itt, a partokon örökre

arany kavicsot görget csak a víz.

Segíts neki, azt mondanám, az égre

emelve elhanyatló fejemet,

de ott már, a világ széléhez érve

röpül a gép, a szeretet.

Biztatja magát, hosszu-hosszu ember,

fiatalosan, kezét dörzsöli,

hideg a tél, a szélfujta december

és most még egy babája sincs neki.

Akihez hozzábújna vagy akit magához

szorítana, mint anyagot a káosz,

mielőtt végkép szétesik,

vagy kócbabája lenne, akire,

mint gyermekkora esztendeire,

reáhelyezné fagyott kezeit.

Furulyaszó

Hej, felettes szándék

fújja furulyámat,

hangközönként elmondani

torkom a világnak.

Nehéz tudományom,

sok fullasztott évem

akadozik, riadozik

jól fogott gégémben.

Alig emelem fel,

alig eresztem le,

már fekete hollók szállnak

oktalan szívemre.

Tele szerelemmel,

csordultig a csókkal

ereszd meg keserves hangod,

játszódjon a sóhaj,

föl-le, föl-le, fújjad

hegyek vonulását,

szöcskék dévaj szökellését

és a nád zugását,

de ne eredj soha

boldog muzsikásnak!

Ne fújj dalt, ne játssz dalt

hej, csak a halálnak!

[Azelőtt az őszt szerette…]

*Azelőtt az őszt szerette. Hogy sárgulnak a levelek. Szállingóznak, mint a színes levelezőlapok a hegy oldalában. Aztán a hó eltemette a hegyi települést. Az élelmiszerboltig se lehetett elmenni, szombaton a hentes csak a legdrágább disznókarajt árulta.*

Hóesés

Atombombák közt mondhatom

a hó a legszebb hatalom

Hórobbanás! A hó szíve

szakad szét százezernyire

mint fehér bomba lelkeket

vet szét ez a hószeretet

havas menyecskék érte búnak

fehér lábukkal az uruknak

alázatosan mint a medvék

hogy hó-hidegben is szeressék

hógyerekek hóembereknek

havas sapkában tisztelegnek

tisztviselők havas kezükkel

írnak aktát – ezt intézzük el –

egy helyben mint a hadsereg

járnak járnak hóemberek

a villamost is hó borítja

sínek nélkül száguld a síkra

lányok sírnak a hó alatt

hogy ölük csupa hó marad

nemzetek falvak fekszenek

a hó alatt hogy éljenek

milyen fehér forradalom

országúton faágakon

föltartóztathatatlanul

az emberek arcába hull

a hó a hó a hógolyó

isten arcába verni jó!

Specialista

Aki a magányt megtanulta,

annak a magány lett az útja,

bolyonghat százarcú tömegben

marad egyedül és egyetlen.

Arcát sütheti a nap hossza,

ő bordakosarának foglya,

rovarok közt nagyszárnyú lepkék

közt élettani egyedüllét.

Megtanulta, mi az, magában,

megtanulta anyja hasában,

sejtként, peteként, vegyanyagként

tudja, mi veszi körül falként,

szívta magába, mint az éthert

a fejlődő egyedüllétet,

vizsgázva és belekábulva

aki a magányt megtanulta.

Nyílhatnak elé női térdek

a magányt látja, mint a mérget,

velük is sajátmagát nemzi

feledni nem tud, csak szeretni,

kiált, de nem jön hang a száján,

gyönyörűen marad és árván,

vergődik, viselkedik, vágyik,

de csak maga marad halálig.

Él ő is, mint a többi ember,

nem különb és alávalóbb sem,

nyakkendőt köt, fürdőruhát vesz,

főkönyvelő lehet vagy vátesz,

családban él vagy kutyamódra,

kűszködve vagy belenyugodva,

fekhet homokon, hegygerincen,

magában marad, mint az Isten.

Szakaszok

Szakaszok vannak, nem parádék,

csak elkülönült szakaszok,

amelyeken az ember átlép,

mielőtt másba belefog.

Külön növünk fel, mint a gyermek,

az ember külön csúnya, szép,

kereshet szülői szerelmet,

itt megdermed, ott agyonég.

Mi marad meg az országunkból?

utak, utak, hosszú tanyák,

s az állomáson elfelejtjük

saját eszméink igazát.

Szakasz szakaszt szorít ki bennünk

és megszüntet minket a hó,

ha leesik ha beborítja

azt, ami a nyárból való.

Se biblia, se nő, se posta,

nincs semmi, ami összefog

bennünket. Következnek újra

az elkülönült szakaszok,

telefonok, fekete csöngés,

fülünkben a csönd szőre nő,

utolsó szeretők a porban,

halálfutás, üres mező,

egyszerre nem vagyunk mi semmik,

kádban ülünk, törülközünk,

a könnyeinket töröljük le,

melyek már a testünkre folynak

és beborítják a kezünk.

[Konrad Lorenz Nobel-díjas etológus…]

*Konrad Lorenz Nobel-díjas etológus szerint a háború az emberiség – mint állatfaj – edzőtábora. Móricz Zsigmond úgy fogalmazott: „A háború Istennek útja az emberek szívében.” – Köszönöm, ebből elég volt.*

Vadak

Most fussanak a volt vadak

patájuk szarujával,

a leszakadt hidak alatt

véresre horzsolt háttal,

ne érezzék a fű szagát,

meneküljenek innen,

mert elpusztítja a világ

minden urát az Isten.

Méltatlanok

Könnyű szeretni azokat,

kiket lehet szeretni –

de akik a szeretetünket

nem tudják semmivel kiérdemelni!

Állunk mellettük, mint a fény,

ki maga is a mélybe hullott,

őrizzük állkapcsunk között

a gönceinket, mint a bulldog.

[Milyen nagy vendégeskedések…]

*Milyen nagy vendégeskedések folytak! Italok! Először vodka (Starka vodka!), hazai falusi pálinka, vagy Mao pálinka (valószínűleg rizspálinka, nagyon-nagyon büdösen, ánizsszaggal, és nagyon-nagyon erősen), olykor kubai fehér rum vagy Seguin konyak, az a jó, olajos. Aztán sör – leöblíteni. Aztán híg, ócska vörösbor, Siller, Kadarka, Oportó, szódával. Olykor édes pezsgő – vörös borral. Sokat ittak.*

*Na és az ennivalók! Malackaraj, egyben, deszkabarnára sütve, fácán tárkonyos mártásban, paprikás marhafelsál pirított gombával, lecsós hús laskatésztával, kelkáposzta-főzelék (híg!) zúzapörkölttel, túrós csusza sült oldalassal, rántott pulykamell, mézzel-borral öntözött ún. kaliforniai csirkecomb, bableves kétökölnyi csülökkel, na és a sajtleves, a pattanó, savanyú zöldparadicsomok, a csokoládékrémmel töltött képviselőfánk, a csörege, a mákosguba, ajaj…*

*Nagy vendégségek voltak, igen.*

*Mint egy színpadon. M. L. sajtlevest evett egy vékával, T N. rácpontyot, N. A. őzvadast, S. R. töltött kacsát… S. R.-rel az Annában üldögéltek utoljára – a kórház előtt –, a Kreutzer szonátát ünnepelték kettesben. (L. Z. akkoriban lett öngyilkos, a többiek nem jöttek el, helyesen.) S. R.-rel sok sört ittak, konyakkal – S. R.-t körülrajongták pillantásaikkal az emberek. De aztán szeptember huszonnyolcadikán meghalt.*

Hazugság

Az őszinteség aranytartalékát

föléltem Fösvény vagyok

kuporgatom a rézgarasokat is

és hazudok hazudok

Hazudom hogy szeretlek

hazudom hogy remélek

hazudom a kék színű rózsát

hazudom a madarak szárnyát

az utazások hajóit a népek

békéjét kancsók öblös szájait

és hazudom a gyerekek szemét

akik engem a halálomig néznek

és hazudom a keresetemet

és hazudom a mosoly ráncait

hazudom a válságokat a pékek

kenyereit a szabad levegőt

hazudom az országot ami nincs

hazudom hogy kezünk között a kincs

hazudom a színészek szerepét

hazudom az anyám szeretetét

és hazudom a vendégeskedések

baráti örömét a nők

forró sóhajú csigaköldökét

hazudom a piros autó volánját

hazudom a mulatókban a kánkánt

és hazudom a kékséget az égnek

hazudom a festmények lángjait

és hazudok hazudom már amit

hazudni lehet az ötletet – a képlet

igazságát a hazudnivalót

hazudom a rokonokban a jót

és hazudom kis kutakban a mélyet

hazudom a paprika erejét

hazudom a csillagok menetét

– hazudom az egészet.

Önéletrajz

Még egyszer össze kéne fogni –

Vali fürdőruhája szárad

az agyonégett zsinegen

s én még gyermekfürdőruháját

vizes szagát is szeretem –

és anyám lába megdagadt

patentharisnyába sodorva

a kétszáznegyven vérnyomás

agyát a koponyatetőig nyomja

a gyermekek részletei –

Dóri haja és Trudi álma

egyetlen és beírhatatlan

kék füzetbe van bezárva –

jó voltam! – néha ordítok –

ahogy a rém a farkas ordít

de mögém a hó irtózatos

emeletes falakat lódít

és eltemet agyontemet

karácsonyaim összezúzza –

aranydíszek közt matatok

fehér arccal a hóra bukva

még mindent megtalálhatok!

eszem a szigorú havat

ahogy éhségükben kifosztva

falat rágnak a vadak…

Kölcsönt veszek és házat építek

és emeletes könnyű házban

élünk ahogy az angolok

szerveink gyalázatában

szabályos lesz minden óra

halálospontos egy időt

ütnek a falon zakatolva

ahogy az asztalnál ülök

farkashidegből menekedve

kiköpöm számból a havat

görcsös ujjakkal gémberedve

írok bűnbánó lapokat…

És bombaszilánkokat gyűjtök

idegen lábat gyógyítok

három háborút heverek ki

rendezek vidám névnapot

jó leszek! – és a szerelemben

végülis föladom magam

halálig takaratlanul

boldogan és baromian!

Dolgozom mint az igásló húzom

a vállamra akasztott terhet

s házam körül újra ragyognak

a kivilágosodott kertek

Karácsony lesz megint karácsony

leverem számról a havat

nem mérgezek a szeretettel

senkit az ajándékokat

meg fogom menteni! Gyereknek

nőnek ruhát veszek ragyognak

a karácsony rendkívüli

részletei de az egészet

már nem lehet megmenteni.

Vereség

A vereségnek nagy szemhéja van

csak jó erősen le kell hunyni

nehogy magától fölrobbanjon

úgysem lehet alatta elaludni –

ránőjön szemünk üvegére

összeszorított sok ezernyi

vak éjszakán át hogy alóla

érdemes legyen felébredni.

A Test Balladája

Használtam én a testemet

feszítettem és kifacsartam

és többet éltem mint lehet

és többet mint amit akartam

bár tudtam hogy majd eltörik

a kezemben a kis faág

és hétfő hajnali ötig

a birodalom visszavág

Öltem magamban mérgeket

tüskék szikráztak a hajamban

úgy égettem az életet

az ágy is meggyulladt alattam

a tőrt begyilkoltam tövig

magamba hogy mint kis faág

eltört – tudtam hogy hajnalig

a birodalom visszavág

Belőle éltem – öltem egy

delejes dallamot agyamban

hogy az egyre féktelenebb

lángot az égen fölmutassam

behatoltam a függönyig

énembe hol a kis faág

nagy ifjúsága eltörik

s a birodalom visszavág

Herceg – a testnek mestere

kit magad is fölfeszítettek

tudod hogy csak a test tere

hol ilyen színjáték teremhet

minden ebből keletkezik

a költemény a kis faág

a szív bárhogy hetvenkedik

a birodalom visszavág.

Ragyog a tél

Oly hivatásos minden út,

mit a városban megteszek,

mintha csak volnék valaki

az ingmell és a gomb megett,

bizonyos úr, bizonyos út

vezet valahová vele,

fasor, kövezet, patika,

az út jobb és a bal fele.

Hajamat arra fésülöm,

amerre tart az ág, az ég,

köszönteném barátaim,

hogyha papírom volna még,

amire írhatnék, a fagy

arcomba áll, mint a tövis,

dühöng a szél köröttem és

tör az utak bakancsa is,

hogy önmagamon lépkedek

a puszta levegő felett,

a városban gyakorolok

valakit, aki én leszek.

Szabályos, tévesztett dolog

ez az egész ügy és világ,

a házfalak ügyetlenül

lerakott geometriák,

minden hibás, az ég, kilóg

a felhők ujja, cafatos,

megteremtette Isten a

világot, s látva látta: rossz,

rossz Keszthely, Párizs, Budapest,

a cégérek, és rossz a kút,

szánalmasan rossz a tető

s a lány, ki az ágyamba bújt.

Szólnak hozzám, ismernek és

én is ismerek másokat,

hozzám nyúlnak, kezelnek és

mint aki babot válogat,

keresik bennem igazuk,

a holtig tartó szemetet,

de én csak azt fogyasztom el,

amit meghagy a szeretet.

Becsülöm pedig tűzhelyük,

hol kukorica, sóska fő,

szeret is engem emberül

mindenki s mindenféle nő,

ölelgetnek, hogy én vagyok,

ugye azonnal vagy hamar,

ugye közöttük maradok

szavaim fényszóróival,

világítsak csak, ott a cél,

a villanó, a hirtelen,

amit elébük tárt tavaly

vagy régesrég a szerelem,

de én virrasztok éjszaka,

köpenybe bújok s fázok én,

fáradtan sem érek haza,

hatalmasan ragyog a tél.

Magam se látok. Gyermekem,

ha kérdezi, mire való

a kert a ház előtt, a nagy

vizes bokor, a lomha hó,

nem tudom megmondani, csak

részvétet nyújthatok nekik

azért, amiért ők is e

fehér világot szeretik.

Lesnek pedig rám sokan is,

figyelik bakancsaimat,

ellentmondásaimat és

sírig tartó igazamat,

de én már elhagytam a sort

s talán az úton megfagyok.

Célozgatom az életem,

mint katonák a lőlapot.

Szeretet

Repülőgép

A szeretet egyedül van

vízen, ágyon, réten,

olyan, mint egy repülőgép,

a géped, a gépem.

Csak működik, csak száll

nagy hajú erdők felett,

ott van kinn az égen,

nincs veled.

Micsoda ég! Kék teknője

szédíthetetlenül vár,

fölvillannak az évszakok,

s főként, főként a nyár.

Micsoda mutatványok,

emelkedés, zuhanás,

a gép megy – senki se érdemes,

senki se hibás.

A gép megy. Ott van az égen.

Hinni lehet neki.

A gépet, mindenki a gépet –

az embert senki se szereti.

Csecsemő

A szeretet külön csecsemő,

és nem dajkálja senki.

A szeretetet

nem lehet szeretni.

A szeretet erőszakos,

növekvő, mint egy kis állat,

nem lehet szeretni

se hétfőn, se vasárnap.

A szeretet másvalaki.

Külön lény, kamasz.

Hórihorgas, csúnya kezű,

szeme vörös, arca viasz.

A szeretet undorító.

Kiadja, kelleti magát,

fölnevelhetetlen.

Kiveti magából a család.

Henteslegény, nagy hajú, bárgyú,

kapkod, mit se lát.

A szeretet végül is öl,

vagy megöleti magát.

Ő

A szeretet egyedül van.

Külön ember, külön.

A másikad. Egy idegen

kézen, szájon, fülön.

Más haj, repeső állat,

idegen az álom, az arc.

A társad. Egy idegen.

Sose láttad. Te vagy az.

Nem szeret téged senki.

Asszony, ember, gyerek sem.

A szeretet egyedül van

a házban, az ágyon, a kereszten.

Este

Elment a lányka egyik este,

és nem jött vissza többet.

A faluk mögött rengeteg út van,

arra ment.

Négy-öt méterre láttam

csak a sötétben.

Mire világot hoztam a kamrából,

nem volt nyoma sem.

Azt mondta, tegnap múlt egy hete,

visszajön.

A kancsóban beállt a víz,

nem is kell már.

A tömzsi üvegben

megfeketedett a lekvár.

A padláson valaki jár,

de csak a macska.

Egy hálóing maradt itt,

meg egy sapka.

Kilukadt szegénynek a cipője,

most aztán fázhat.

Moccanás előtti türelme van

minden tárgynak:

végleges ez a magányosság,

mint az isteni fény:

folytonos, toborzó gondolatok közt

így maradok én.

A kenyérhéj se lehet görbébb,

merevebb,

a kulcslukon se fér be

ide a szeretet,

pedig minden tágas és üres,

mint a lomtár.

Magányosabb vagyok

egy halottnál.

Az ajtók időnként maguktól nyikorognak,

s én ülök az ágyon,

már kerestem a pincében, szérűben,

de sehol nem találom.

Várok

Várok. Az asztalon a tárgyak,

hamu és por is velem várnak,

szobalakásunk börtönében

ülök az üres mindenségben,

virágvázával eltakartam,

utcára kinyitott ablakban,

visszafojtottan, megfogódzva,

ugrásra készen, mint a horda –

Kapkodtam karjaik után,

sima bőrüket simogattam

eszelősen, jajongva egy

városban, amely lakhatatlan,

nyöszörgő vaságyakra buktam,

matracokba vástam bele,

elemésztődni, megdögölni

a mások szerelmeibe,

nem az enyém, az ő szerelme

kellett nekem, az asszonyé,

csatakos teste, patakzása,

mikor melléről süt a fény,

az ő szívét, én azt akartam,

az idegen szívet, az őrlőt,

vére hánykolódása kellett,

egyetlenegyet – mindig több nőt,

idegen feje-koponyája

kriptájában a gondjait,

nem a szerelmet, nem a csókot,

a délvidéken valakit,

a nagy szeretők szeretését,

az elidegenült, hideg

faágak téli vacogását,

ha hóban állnak a sínek,

s nem jöhet senki. Nincs vonat,

falu végén és falukon túl

megbontja öveit a lány,

s szíve ügyefogyottan kondul,

idegenek, idegenek

kellettek nekem – mint a tigris

a puszta vérre áhítoztam,

vergődtem és éheztem így is.

Lenő az éj, nagy, árva haj

borítja be a puha tájat,

várok maradéktalanul –

ahogy áldozatát az állat.

Udvarház

Tele vagyok ajándékokkal,

roskadozom alatta,

jó lenne, ha valaki tőlem

egy darab kenyeret elfogadna.

Jó lenne, ha valakitől én

elfogadhatnék egy rózsacsokrot,

aki életemben rólam elég

sok rosszat mondott.

Tele rakom én is rózsával

majd otthon a füvet, a szobát,

és várom a kedvesemet

tíz éven át, húsz éven át.

És mindent neki adok,

ha jön,

övé lesz a nap a tóban,

a tornác töredezése a kövön.

Fácánok fognak lógni

lelőve az oszlop alatt,

neki hozom el

az összes madarat.

A szekrényen ólomüveg lesz,

és átdereng rajta a sok írás,

hogy lássa mindenki,

de ne olvassa más.

Odaadom, mit készítettem,

a hosszú, nagy vacsorát,

megmosom este a lábát,

arcomat szorítom rá.

És nézem körmei tükrét

és benne magam,

így fogok élni vele,

boldogan.

Nagy dunyhák közé szorítom majd,

hogy legyen elég melege,

s mit a szenvedés rakott rá,

azt mind vegye le,

ajándék lesz a szobában,

nagy üvegek, gazdag olaj,

s kitűnik az élet értelme

könnyű vonalaival.

S én ülök majd éjjel a széken

és várom a reggeleket,

és félek, ha megjön a reggel,

majd mindent visszaveszek.

Te

Nem segítettem rajtad,

nincs abban köszönet,

ha az embernek mégis

mások segítenek.

Én csak néztem az arcod,

mit összeégetett

a város pusztulása,

vagy csak egy lehelet.

Magadra vess, ha mégis

meggyógyultál, gyerek,

én csak néztem az arcod,

én csak szerettelek.

A pokol kapui

A szerelem foszlányai –

rekedt rekamiék, csóré hangok,

elejtett karperecek és

kézzel megütött nagyharangok

tökéletlen hálószobák,

üres ágyak – a földön testek,

így halnak meg azok, akik

egymás mellett hevertek.

\*

Zug-irodák, előszobák,

melyekben lámpa nem ég,

leeresztett rolón át

darabokra törik a vidék,

a kinti fák csak állanak

elfűrészelve, valótlanul,

mozog a kéz, de nem érzi,

hova nyúl.

\*

Műtétek – érzéstelenítve.

Elnyomorított végtagok,

zsibbadt száj bal fele, a test,

a test maga halott.

Minden órának vége van –

elérkezhető

a szem mögötti véraláfutás,

a másik, az ő.

\*

Nincs valóság – csak kutyaház,

kutyapolc, kutyatakaró,

szőrbunda, elejtett csontjaink,

rágott húsok – ez a való,

lecsúszott díványtakaró,

fölsebzett, kidőlt arcfelek,

lehunyt szemek, szájreszketések,

földig lerombolt szeretet.

\*

Tojáshéj ijedt felszíne –

belülről jajfehér,

kidőlt konzervek, nagy cipők,

minden perc véget ér,

a *te,* az *ő,* az *ó!* a *ne,*

a kín, öröm.

Felöltözik valaki, elmegy

és köszön.

\*

Megváltásnak mímelt halál,

hosszú ijedelem,

fénylukak, agykikapcsolás,

semmi sem.

Bődült rongycsomók, fényes térdek,

a jajveszékelés,

a cigaretták csonkjai,

az élve-ébredés.

\*

Mert aki meghal, halható,

halandó, azért hal el,

önhalálával váltja meg,

saját sebeivel

a végtelent, az elkapott,

elengedett zsinórt,

mint akasztott ember a kötélen –

az égbe lóg.

\*

De ez csak kis halál, kicsi,

halál-próbálkozó,

olyan mint az, a valami,

megroppantott dió,

de törhetetlen, s bele nincs,

nincs gyümölcse neki,

nem áldott, nem máriai,

kis koncepció, kicsi.

\*

Verejtékgyöngyök, szép fejek,

lesodort könyvek, hideg,

a bordában úgy üt a szív,

hogy a hasfal is remeg,

gyakorolt izomtapadás,

csönd, őrült figyelem,

elenged, mint egy kötelet –

s én is elengedem.

\*

A szerelem nem társulás.

Nem kicserélhető

a szerveken át, az ereken át,

mit belénk rakott az idő,

*egy* kéz, *egy* test, *egy* gondolat,

vonalzó-egyenesen,

felszökő jegenyezöldek, ég –

magány a hegyen.

\*

Tapintott mellek, tűzfogók,

égbe nyúló kezek,

egymásba kapaszkodás,

elválasztott rémület,

a falak mögött két arc simul,

hogy összeérjenek,

a szerelemben nincsen ajtó,

csak felület.

\*

Mégis áldassék, aki hull,

a gyáva, állati,

ki magára veszi vakon

a társa bűneit,

aki szeret, szeretkező,

elállatiasodik,

de megérinti kezével

a pokol kapuit.

Az idegen

Nem írok neked. Nem beszélek.

Nincs semmi mondanivalóm.

Szeretlek, eszlek és föléllek

háromszázhatvanöt napon.

Megosztani még egy sziporkát,

fikarcnyi álmot sem tudok,

ezért, mint oduba a néger,

saját bajommal elbújok,

el saját feketeségemmel,

bőrömmel és szagommal el,

itt fal, itt szög, itt félelem van,

és nincsen senkinek se hely.

Valójában

Valójában a kurvákat szerettem,

a nagy hajúakat, a szenteket,

kik mindenüket odaadták,

és még valamit, ha lehet,

szemeik fehérjét, szájuk reszketését,

fölcsapó fejhangjaikat,

mikor belőlük a sötétség

veszett reménye, mint a láng kicsap.

Áldozat

Újabban kellenek a tájak,

megint, ahogy rég,

megérkezem valahova

váratlan, mint a vendég,

vagyok valaki benne,

egy ismeretlen úr,

ki a földért, kődarabért

lehajol,

vagyok valaki benne,

tűrő, tapogató

vidéki ember, akinek

gallérján ül a hó,

arca pozsgás, jajongva,

de éli életét,

fáknak támaszkodik, megy,

fordul, alszik, kereskedik,

nagy arca van a hóban,

kitárt karral nevet,

beleheli a jég-ablakot,

mint egy arcfelet.

\*

Megmérgeztek az emberek

magukkal, szép szemük,

lágy szavuk, göndör hónaljuk –

torkig vagyok velük,

csak embertől táplálkoztam

tizenöt éven át,

s embertől emberig az ember

dzsungelbe vág,

karom kése elgörbült,

térdem sebhelyes,

sűrű embervidéken

az ölés, ölelés kötelez,

velük – vagy ellenük, de

mindig értük is,

megosztja az ember

szemérmet, lábhegyét,

odaadva – elhagyva,

kötötten, menekülőn,

a törzs magához láncolt

nagy nyakörvén, a nőn,

kis közösség papja, lelke,

és kiszolgáltatottja,

végül áldozat,

végül haramia.

\*

A szeretetben oldott

világértelmet a

megbúvó törzskegyelmet

kerestem éjszaka,

idegen ágyban, egytől

egyig égig lobogva,

hogy befogadjon

az embermeleg, a horda.

Kívántam én is őket,

mint egy föloldozást,

a sasok zuhanását,

a szív-elpártolást,

a messziről remegő,

álló lábfejeket,

a szimatot, a tüdőben

érzett csók-leheletet,

a fölidézhetetlenül

sűrű, émelyig ható

földszagú párzás jelvényeit

magamra vettem, ó,

nyakam vérében elkeveredtek,

szállástalanul is

otthont vertek bennem,

az ötödik, hatodik –

a törzs kegyelme kellett,

a vér közepén

az ember kegyelméért

mindent megadtam én.

\*

Most tájak arca vár,

mint remény és hideg,

ember előtti csönd,

esők, szerpentinek,

hogy lépjek, lássak, éljek

– hol fák nagy lelke ül –

bátran, kinyitott kézzel

és embertelenül.

Tégla

Fájni rosszabb mint meghalni

még ma is még ma is

iszonyatos életünkben

jobban jön két tégla is

mi agyoncsap egyszerűen

és meghalunk nagyszerűen

tudva hogy a lét hamis

ahogy finom zene közben

megakad a nagybőgőben

két kavics két kavics.

Folyó

Ugyanaz a folyó rajtam,

a melledet mindig érzem,

hömpölyödünk szakadatlan,

mint a kövek lenn a mélyben.

Te is sodródsz, én sodorlak,

folyam alatt fekszünk ketten

beborítva borítatlan,

kiterítve terítetlen.

Hideg a víz, szinte éget,

fölragyogunk lenn a mélyben,

a te élet-képességed,

az én halál-képességem.

Téli este

Hideg a tél. Öreg bogár

se mászik át az utakon.

A lélek a végére jár,

sietteti a fájdalom.

A szél mozgatja kezeit,

szíve öreg, haja fiús,

és aztán elkövetkezik

a február, a március.

Reggel

Világos reggel. Hűvös, mint a csap,

mit mezítelen, puszta kézzel érintsz,

a tárgyak gőgje az arcodba csap,

magánvalóság minden mozdulat,

de távolról az is hat, ami még nincs.

A levegő is kemény, mint a kő,

kinyújtott ujjal hozzá lehet érni,

olyan részvétlen s elkülönítő,

hogy hangosan se érti meg a nő,

hogy rajta át mit is beszél a férfi.

Ilyenkor születik meg hideg ágyból

rettentő vacogásból a gyerek,

kire nem vár se túlvilág, se zsámoly,

s aki, ha egyszer szelíd anyja rászól,

eldobja magától az életet.

Hó-költemény

Széher út 51/b

ne gondolj semmit mellé

Ez is lakás – egy hólakás

és körülötte hórakás

áttörhetetlen hófalak

őrzik a hóhalottakat

Hóajtaja hóablaka

ez a lakás a hó maga

Ereszt csatornát hó borít

senki senkit se háborít

hó ülepszik a polcokon

a kisbetűkön csupaszon

a karosszékben hó lapul

a függöny hóba csüng alul

hó vonja be az asztalok

lapján a szilvóriumot

a lépcsők odván hó pihen

a fa repedéseiben

hó torlaszolja el a szekrényt

hó borítja benne a mellényt

a festményeket hó fedi

ragyogó és eredeti

a lábasokban hó az étel

fehér hókristály lemezével

az órán hó a mutató

számlapja nem is látható

szobanövények hóvirágba

borulnak be a hóvilágba,

a rádión a keresőt

becsíkozzák a hóredők

s a lassan vállig érő hóban

egy kicsit egymáshoz hajoltan

behavazott hó-emberek

ülnek – nem is veszekszenek.

Intérieur

Már hulladék az ősz, meg csapadék,

harangzúgás és fejnyi hosszú seb,

eleresztve a harang kötelét

eső és hang a száj körül remeg.

Feltörte bosszú sápadt homlokát,

most állatcsontok közt kallódik el.

Vékony zsinóron fültövére vág

a vad csapás, a borzalmas siker.

Folyik a víz, mint táborban a szó

és megmossa a koldusok kezét,

hol hangosabb, hol alig hallható,

ónszürke arabeszkű jelbeszéd.

Szamártövis az utolsó virág.

A sekrestyésnek nincsen jajszava,

kis széken ül. Figyeli az imát,

mit őröl a monoton éjszaka.

Eresz zörög. Keze között a bú

mint sárga gyertya lobban és lebeg.

A sötét lukból az arcába fú

a tél, az elkövetkező hideg.

Hó

Bukik a hó a hóra,

ragyog a láthatár,

az ember, mint a gólya,

korán jött, látja már.

Pedig újtollú szárnnyal

utazott éjszaka

a nagyvilágon által,

hogy elérjen haza.

Vaksi

Ha nem kellene külön *élni* és

tükörtojást enni és babsalátát,

lemenni ötre a világ elé,

hogy szívemet a múzeumból lássák

s nem kellene nevetnem, két marok

orvosságot bevennem vagy a kártyát

kevernem, míg elfogy a lap, talán

megfejteném a mindenség talányát.

Ha nem kellene inget ölteni,

és kezet fogni, kulcsra zárni az

ajtót s megmondani, mikor jövök

az ismeretlen városból haza,

talán mindent megfejtenék. Hideg

szemekkel ülnék esténként a széken,

keresztbe fonnám izzó ujjaim

csúcsát s mindent megtudnék észrevétlen.

De addig élni kell. Gyalázatos

kis sárga körtét kell fölgyújtani,

hogy a tárgyak szélével összenőtt

sötétségből kilátsszon valami.

Parton

Ha majd az álom elhull, és visszamarad a

sötét virágok szélén tündöklő éjszaka,

s nincs többé rózsaház, se épület, se tornác,

csak mint egy idegen nagy árnyék hajolok rád,

s két ív vagyunk csupán, két túlvilági görbe,

a hold sarlója csak az ég szélébe törve,

két sárga, szent vonal, pontos és remegő,

a tó hullámain örökké épülő:

megújuló, a parttól a középpontba nyíló

merő vízi sugárzás, kikandikáló kagyló,

két árva legyező, a végsőkig kitárva

az egyébként üres és meddő éjszakába,

kapaszkodó, hegyes nagy körmök fönn a tornyon,

amelynek zuhanó árnyékát egyre hordom,

két kéz és két tenyér egymáson, mint a rab

ügyetlen két keze, mely végleg úgy marad,

és lába, összetörve, szaladhatatlanul,

a csontok kék hegye, amint egymásra hull,

amíg a tér kitárul és szétcsap, mint a bomba

s fényes szilánkjait fájó szemedbe fúrja…

nem biztos, hogy szeretlek, de most, az évek padján

rád gondolok a kertben, s úgy verek, mint a hullám,

hozzád és tőled el, némán vergődve egy

örökös szerelemben veled és nélküled.

Nagymaros

A többi téllel azonos

tél van. A part faágai

az ég hatalmas vitrinét

könnyen meg tudják tartani,

hahó, egy tél! A víz feszül,

remeg a hó, feszül a gát,

s közvetlenül a víz fölött

röpülnek el a vadkacsák.

A táj ablakba merevített

magányossága megtörik,

a halhatatlan szürkület

közepén számolhatsz ötig:

jön egy hajó, a ködhajó,

és lehetetlen lassan el-

úszik a vakhegyek mögé,

fölmérve, hogy van arra hely,

a túlsó part még egy vonal,

aztán a tájnak vége van,

a Duna, mint nagy kard hever

hidegen és halálosan.

[„A költőt fojtogatják…]

*„A költőt fojtogatják és fojtogatták mindig.”*

(Monori Lili naplójából)

XX. század

Már megszorult az ember, mint a vas

a hétköznapok hideg satujában,

szemcséi közt ijesztő, sugaras

nagy tűivel ver át rajta az áram,

ütik az arcát szürke gépek

és jajduló szegek

véresre marják a kiégett

tekinteteket.

Tüzek a szívben és a vasban,

vonagló, elkopott

tagokat tartanak szakadtan

a krokodilpofájú fogók,

kék pengék vicsorítanak a fényben,

rohan a fűrész

elvágni a karom, a térdem,

a század hatalmas erejű és

jönnek a nyomdák, rányomatják

arcomra az ólombetűket,

tátonganak a földön a csapdák

és nincs hová meneküljek,

csak az emberi szó rejteke és a

testvéri szívek,

akik nekem segítenek néma

dobbajjal s akiknek én segítek.

Egy nép van köröttem, a népem,

a XX. századé.

Modern fejek, poéták készen

mennek a tűz felé,

így élek magyarról-magyarra,

aki erős, aki segít,

és gyűjtöm érve-szakadva

a jövendő seregeit.

Most üldözött a világ, kóbor

atomkirályok kezén forog,

hajtják hatalmas lapokkal

ideges fekete motorok,

szabdalják, mint a fémet,

Hirosima gyermekeit,

se a földnek, se az égnek

nincsen nyugalma itt,

mert eszköz az ember

pojáca lombikok kezében,

bankárok gyáva kezekkel

ne imádkozzanak értem,

húsos michigani kofák ne

áruljanak nekem halat,

ne rajtam próbálják ki, hogy árt-e,

hogy mérgező-e az ilyen falat,

a nagy sima autók mellett a sárga,

ütődött démonok

baba-szájukat másra pazarolhatják a

negyvenemeletes házsorok alatt.

Nem kell az aloé a tavak drága partján,

hol hurkás testüket

süttetik, maguk maradván,

a pléhfejű miniszterek.

Nem bomba kell – erény.

Egész világ erénye.

A földeken a fény,

az asztalon a béke.

De addig harc és háború

és pénzzel meg nem váltható

jövendölés és kűzdelem

a munkám és az ünnepem.

Gépek alatt, vasak alatt,

mint esztendők alatt a rab,

vagyok a népek ügynöke,

a békétlenség hírnöke,

kimondom őrtornyomban itt

a békesség vad dalait.

[A Televízió ’79. január 22–23–24-én…]

*A Televízió ’79. január 22–23–24-én műsort sugárzott a rákról: „…de akik meggyógyulnak, azokról nem készül örömjelentés” címmel.*

Patika

A század szedi a gyógyszereket

dugott sarokban falusi öregek

trágyát elmosva megfürödve

gyűjtik az asztalon körbe-körbe

a gyógyszerhegyeket algopyrineket

eleniumokat szívszereket

libexint hajtót enteroseptolt

amilyen a szomszédnak nem volt!

állnak mint egy népünnepélyen

és gyógyszert falnak ijedt-kövéren

Mint az elixirt tömik egyre

szájukba kicserepesedve

nem élni akarnak énekelni

csak tablettát zabálni enni

nincs levegő nap madár égbolt

csak vazelinnal bekent kék folt

életük véraláfutás

székrekedés vagy trottyolás

A gyerekek hülyén ődöngnek

szájukba annyi tablettát tömnek

vitaminok fehérre asszák

az arcukat mint lárva-masszát

ügyetlen nagy padokba ülnek

s ebéd után gyógyszert böfögnek

undorodnak a játékoktól

befogják fülük ha harang szól

csak meg ne ártson! a sarokban

fekszenek gyógyszer-angolkórban

A forradalmat is receptre

iratják föl – ha segíthetne!

huszonötéves férfiak

kezükben mű-falloszokat

hordoznak hogy egy-egy vénlány

legyen ki a lábuk elé hány

A katonák az őrségekben

nem puskát fognak a kezükben

hanem egy koffein tablettát

hogy fönn legyenek egy-két órát

és szemüveget is iratnak

hogy meglássák ha jön a hadnagy

A tisztviselők tiszt-tablettát

a vasmunkások vastablettát

a mérnökök a tervezéskor

ötletet szednek étkezéskor

hogy a híd idő előtt ne

dőljön a szemétgödörbe

az orvos hogy a vizsgálatkor

nehogy a betegre zuhanjon

a miniszter hogy miniszternek

hihessék az alárendeltek

S az antibébi antibébi

ami a szerelmünket védi

hogy elnyúlhasson elalhasson

utána nyugodtan az asszony

és ne legyen baj az alhasban

a világon elég pasas van

Elixir remek kotyvalékból

középkornál sötétebb zugban

a halál ellen kapkod az egész kor

1977 – Az Úrban.

Himnusz

Folyton tülekszünk folyton meghalunk

egykettőre véget akarunk érni

miközben azt se tudjuk kik vagyunk

hősnek kiszemelt vagy csak alku-férfi

Politizálunk gyorsan és vitézül

Petőfi módra – halni akarunk

magunkat hirdetve emberiségül

miközben azt se tudjuk kik vagyunk

Élünk lihegve élünk össze – vissza

ki abban hisz ami nincs neki

míg megeszi eszét a vaksötét –

de az igazi a valódi tiszta

az öröklétnek alárendeli

a pillanat halálos érdekét.

[A háború magában semleges…]

*A háború magában semleges. Csak megölik az embert. A kenyérgyár asztalosműhelyében a gyerek fát gyalult, aztán finom fűrésszel kivagdosta a doboz egymásba illeszkedő csapjait, ’44 decemberében. Az öreg szemüveges mester vastag ujjaival tanítgatta a fogásokra, aztán egyszerre lehajolt, mert éktelen zaj repesztette a levegőt, az ablakok betörtek, a szerszámok szétrepültek, ők meg ott feküdtek az enyves szagú gyalupad alatt, ahonnan alig lehetett föltápászkodni. Talán még most is ott gunnyasztanak az asztalosműhelyben, és a kiborult enyv az arcukra csorog, mint a mesében.*

Háború

Nem öltek meg a Messerschmittek

az ezüst Liberátorok

a fejem fölött elrepültek

a Raták dobaja dobog

és én csak élek mint a gyermek

és röhögök és vonyítok

Én nagyon szép író vagyok

arany szakállam van és állam

a torkom körül sál lebeg

a szélben és viszontagságban

ha számban kicsorbul a fog

gondoskodik a párt s az állam

Valahol eltaláltak engem

csak belülről szivárogok

egy óhatatlan kerületben

vérzek mint sebből a torok

a búzamezőben fedetlen

bombáztak Liberátorok

De jó zakót csináltatok

és ötszázhúsz forintos inget

a színpadon meghajolok

és híres vagyok ahogy illek

de Raták dobaja dobog

és megöltek a Messerschmittek.

Magyarország

Nagy István képeire

Ezek azok a bennszülöttek,

az indiánok, négerek,

a kisgyerek, a nagyöreg,

akiket vertek és ütöttek.

Asszony a szélben megmered,

tartja magát a napsütésben,

súlyosan, csúnyán és egészen,

a fákat fogni nem lehet.

Semmi mondóka, semmi téma,

csak bokrok és tekintetek,

bárány és tarisznyás gyerek

vigyázzban állva, elalélva.

Az őzike is túl merev,

akit síkokká nyomorított

a blúz meg száz paraszti indok,

de szépségét nem törte meg.

Ezek azok a tehenek,

feltolva, mint a fehér foltok

a dombtetőre, hogy a boldog

füvekben legelhessenek.

És ezek azok a szemek,

az eszkimók, az indiánok

égő szemével fölruházott

üres magyar tekintetek.

A botos pásztor, a meredt

kucsmásfej, a kirobbanó, nagy

fenyvesei a havasoknak –

ezek azok az emberek.

Buchenwaldi út

Anyám, ne engedd el kezem,

én rab vagyok, te meg csak árnyék.

Ha vezetnél értelmesen,

az útakon hazatalálnék,

mutasd meg azt a barna fát,

melynek belül oly nyers a teste,

a fát jelöld meg legalább!

Hazaérek én holnap este.

Lábomba beletört a tű,

az elmúlás injekciója,

azt mondtad, hogy majd nő a fű

s jeleket ír a hosszu porba

s hazatalálok biztosan,

házak lesznek fehér falakból,

meszes falakból az uton

s végre hazatalálok akkor.

Hogy amire megérkezem

nagy ajtók lesznek és kilincsek

s kinyílnak majd rejtelmesen

és most egy árva csajka sincs meg,

mivel fölmerjem a levest

a rabok sárga mocsarából,

fáradt a lélek és a test,

fel nem kelek az út porából.

Azt mondtad, jön az alkonyat

és nyitva lesz a régi ablak,

szedek fehér virágokat

és integetek, hívogatlak,

azt mondtad, jön Bakos Feri,

segít nekem meg nem pihenni,

de csak az útakat veri

a zivatar és nem jön senki.

Ugye, nincs város és a tér

a végtelen mezőkre tágult?

Csak bömbölnek a hófehér

levegőben a súlyos ágyúk,

ferdére dőlt útakon át

a fölhasadt szívekbe látok,

hogy hullnak el a katonák,

a bombák és a vasszilánkok.

Nekem van szemem és fülem,

csak forgó föld van itt meg árok,

de te meghaltál nélkülem

és én haza már nem találok.

Elvesztettem saruimat,

hiába lépek már, hiába,

hever, mint eldobott sisak,

a holtak üres koponyája.

[Lesunyt fejjel futottak…]

*Lesunyt fejjel futottak a srácok az utcán, előremeredve, a pékség előtt, a Batthyány téren állt a tömeg szorongva kenyérért. A Széna tér felől ágyúztak, szovjet tankok faroltak be az Ostrom utcába. Mindenki félt.*

*A gyerekek lesunyt fejjel futottak, vacak kis puskájukat maguk előtt tartva, mint az indiánosdiban. De meghaltak.*

Srác, 56

Leteríthetnek sortüzek

nem ölik meg a szívedet

lyukas zászlódat lengeted

Szemhéjad égre forduló

rései közt a szemgolyó

gömbjét betemeti a hó

Bevörösül a kockakő

ez a nyíltszíni temető

mindenki látja: ő az ő

Géppisztolyt tart U alakú

tenyerén fején koszorú

csüng tizenötéves fiú

A labda mint hamar megúnt

gyerekkor végleg elgurult

mögötte elmarad a grund

Nevet nevet Kis ráncai

közül kiálló fogai

csak most kezdenek látszani

Akit a golyó eltalál

maroknyi haja összeáll

mint a halál

Fejét az égre fölveti

már nincsenek emlékei

az Isten sem dédelgeti

Bazaltvirág betonvirág

már nem beszél már nem kiált

lelőtték mint a banditát

Ó jaj nekünk és jaj neki

az anyja sem kell már neki

kis mennyei sehonnai

Leteríthetnek sortüzek

nem ölték meg a szívedet

lyukas zászlódat lengeted.

Város

Könyörgés a föld maradandóságáért

Kilyukadt fogsorok a házak,

a felhő atombombakép,

a kialakult alkonyatban

haza kellene érni még,

de nincs hova. Csak áll a táj,

szabályossággal eltakartan,

mint a második háború

után egy arc, magam maradtam

az emberiség közepén,

ahogy a fák, a fiúk állnak,

nézik a vizet feketén

cigarettázva, hogyan árad. –

Azelőtt egy-egy ing, trikó,

amit egy lány magára kaphat,

egy átlyuggatott kombiné

hitet jelentett, bizodalmat,

asszonyok cigányköldökét

mindent magába foglalóan

szerethettem, s mint egy ipart,

a testük titkát gyakoroltam,

s most semmi sincs. Üres a nap,

mint kiszakított arcú cégér,

s úgy felelek, ha felelek,

mint elítélt az életéért.

Mások rendelkeznek velem,

más világrészek, más személyek,

s ha még akarok valamit,

erőszaknak tűnik, szeszélynek.

Az is, az is. Tudom magam

is, hogy helyettesíthetetlen

a szerelemmel az idő,

akárhogy és bárkit szerettem

a homorított hegyeken,

a téli fákon túlfeszülve,

fáradhatatlanul, belül

elhagyva, mint egy anyaszülte.

Ó, ez helyes. Helyénvaló,

hogy magáról a bőrt letépje,

aki szeret, a szerető -

s a másik ember mégse értse.

Kitett az ember, mint szülés

után a csecsemő a földre,

üvegből van, ha valaki

testéhez érne, összetörne.

Csak ez a föld marad neked,

a szaga, füve, haldoklása,

fák feje, pókok nagy hasa,

kék darazsak duruzsolása,

csak ez a föld az örököd,

a kaszálód, kukoricásod,

a leszakított körtefák

mellett a sírgödrödet ásod,

ez a talajod. A töved

sziklák között csak ide nyúlhat,

a búhatatlan ég alatt

ez a lakásod, mint a nyúlnak.

Nagy bombák hullanak az égből

ebéd után is, reggel is,

föltarthatod a kezedet,

akkor is lefűrészelik,

nincs nő, se sivatag, se álom,

csak a föld, színültig tele

halottakkal és halandókkal,

jövendőnk szeméttelepe,

betört kirakatok, mennyország

alatt az isten lába lóg,

viperafészek, benne kígyók,

körülöttünk kanyarodók,

kiszakított, nedves fiókák,

tollak a szétszórt földeken,

fölgyúlt nádasok, birodalmak,

ivóvíz, egészségtelen,

fehérre fordult postabélyeg,

nem látni a lenyomatát,

egy bizonytalan óraszíj,

levágott emberkart fog át.

S egy gyerek ül a hamuban,

egyetlen gyerek, óriási,

akit a kaszálók keze

nem volt képes levágni,

része a földnek, maga is

porból való, porrá leend,

de összeszorított fogában

mint eb, tartja a végtelent.

Nap ég, vörös van, égvörös,

az ágak, mint a karok állnak

könyörögve az ég felé,

lehet, hogy tél van és vasárnap.

A hó

Nagy hó, nagy varjak, nagy egész,

kialakult birodalom,

teher fekszik az utakon,

amerre lehet, arra mész.

Annyi út elveszett a hóban,

és annyi ember, mint a gép,

elromlott az akaratodban,

kit akarsz megtartani még?

Szoba kiadó

Fehérbádog falú kályha

lukcsövekkel cicomázva

Karácsonyfa a sarokban

díszüveggel megrakottan

Nagy mintájú piros szőnyeg

s a szobára kell előleg

Ez az ágy nem nyikorog majd

nem hallani át a sóhajt

Az udvaron puha hó hull

szél röpül a Balatonból

Öblös üveghamutartó

tó tükrében fennakadt ló

Régi anya zongorája

sárga rézgörgőkön állva

Föllakkozott ráncos parkett

nem alszunk itt soha többet.

Fejek

Ezek a fejek s dauerek

feküsznek ott a párnán

mint fényes fekete legyek

ezek a fejek fekszenek

a szobák félhomályán

Kívülről épek rendesek

de a párnán ők fekszenek

mint a bogár a hátán

ezek a fekete dauerek

Ügyesek ők és üresek

föl vannak pántlikázva

de a párnán ők fekszenek

ezek a fekete fejek

A nő valahol elveszett

a buta alvilágban

új Orfeuszok kellenek

hogy újra megtaláljam

Szabadság

Isten örökös szolgasága

alatt vallom hogy szabadon

csak az röpülhet aki árva

nem fogja nő se hatalom

akit már nem lehet kegyelni

nem ihat hideg kútvizet

és nem lehet barátja senki

és ő se lehet senkinek

kinek csak a hollók örülnek

balladásan nagy szárnyra tárva

akit borostásan körülvett

Isten örökös árvasága.

Én úgy vagyok

Én úgy vagyok, hogy esik az eső,

ég a nap, hideg van vagy havazik,

beburkolódzik nagy köténybe egy

asszony, és néz az úton valakit.

Én úgy vagyok, hogy tél, nyár, évszakok,

a napra tartja egy öreg a kezét,

ereit melegíti, aztán nyakát megsimogatja,

előbbre, a kerítés közelébe lép.

Tanulnak rólam gyerekek, a piros olvasókönyvben

szótagolva ilyen mondatok állanak:

Ősz van. Hul-lik a le-vél. Ko-ráb-ban

megy le a he-gyek mö-gött a nap.

A kutya ugat engem. Meleget

lehel ki a kemény télbe,

s a kavargó szürke égbe ér bele

a fekete kémények vége.

Egy otthonban, csíkos flanelruhában

azt mondja a lány: meztelen a táj.

Én vagyok az. A dombokon

az arcom föl van adva már.

Nem tehetek magamról. Esek vagy havazok,

sütök, borulok, égetek.

Mint természeti jelenséget kezeltek

a barátaim is engemet.

Hullik a hó

Képről képre ugrik előttem

egy-egy emberarc, város, folyó,

és szakadatlan hullik a hó,

mely belepi az utat előttem.

Ki szeretnék látni a hóból,

ebből a nagy fehérségből,

a gyorsaságból, a mezőből,

a mindent elkapkodóból.

Ki szeretnék érni a tájból,

hogy szemtől szembe lássam azt,

ami megérteti a százból

az egyet, ami megmaradt.

Határ

Félrehúzódva minden útból,

szívós, fekete gyökerek

között kallódva és alulról

figyeltem meg, amit lehet.

Így éltem nyögve, mint a hangyák,

elmozdítva a köveket,

és nyomakodtam az igazság

nagy odvaihoz közelebb.

Ordas

Ordas vagyok a szélben,

sehogy sincs nyugovásom,

futkosom és mögöttem

nincs lábnyom.

Falok bárányokat

s az éhes tél fal engem,

ordítok, hogy miért

vagyok olyan kegyetlen?

Ősz, tussal

Nem lépdel a régi madár a füvek közt

és holt a vidék, amennyire holt csak

az lesz, aki szebb napokat látott valaha.

Nem jajdul a rét, elvette paraszt a

kaszával a kedvét, nem leli többé,

nem hozza meg azt se kocka, se jó kabala.

Így áll ez az ősz. A határban indul

a gólya, a csúf denevér a szögre

akasztja magát és alszik a várban. A fény

nem izzik a rőt szemeken, lehullott

sok árva gyümölcs elhagyva a húsát,

kabóca vigad keveset még meggy tetemén.

Megdöglik a légy. Mi haszna a tarka

virágnak az ősz közt? Hull a világra

a pernye és száll a tóra a szürke hamu.

Algebrai pontok jelzik az őszt. Oly

szabályos az út. A hegyekből egy nő

jön elő, az ölén friss hó van, ékalakú.

Hóban

A padon havak ülnek fényesen,

mint korszerű és áruházi tárgyak,

közben az érdemesre csiszolt ágak

a leget különítik élesen.

Az úton síkos szánsinek szaladnak,

fénylik rajtuk a világos világ.

Van aki fél, van aki nekivág

és mennek, taposnak, de nem haladnak.

A hó körülfog, ámde nem parancsol.

Enged, kerít, őriz és elbocsát

és aki rajta hagyja bocskorát,

annak harangoz hófehér harangból.

Né játszd a hőst, ha hó kerít magához,

engedj neki, ha ő nem enged el,

hidegre és szikárra emberel

s odaterít egy hatvanéves fához.

Négerek

Liánok és korbács veri a négereket

s a missek kővel dobálják meg őket.

Vastag ajkukban gyűlik a méreg

s fogaikban elharapózik a forradalom.

Van-e kék víz, amibe mártsák magukat,

van-e fű, ami teát ad nekik?

Mellüket az asszonyok nagy levélbe göngyölik

és meghajtják fekete hátukat.

Izmok alázata, idegek állhatatossága

börtönében a szív fogoly,

a láb vándorol

szívós ütemmel az olajos éjszakába.

Én láttam, amint a hegyekben ment a fekete ember,

a réteken sírva szaladt át,

krétaport bányászott a kezével

és azzal kente be az arcát.

Pásztor-ének

Künn a bunda, benn a bárány,

elszaladtak éveim,

pávatollú, bő szivárvány

nem ragyog vad ékein

mostig őrzött tájaimnak,

hol a nagy virágok nyílnak.

Merre volnék ifju ember,

ha az élet eltelik?

Jövendővel – fegyelemmel

szívem megviseltetik,

mint madár a hosszu úton,

vér szalad az ajakunkon.

Tartom én is, mint a kondás,

köpönyeggel magamat,

nem fog fegyver, égi rontás,

testem őrzöm roskatag,

pedig ütve, vágva van már,

megütött az öreg kasznár.

Még az ösvény messze vinne,

de kötődöm én magam.

Kinek elszakadt az inge

s túlvilági baja van,

annak súlyos a rogyása

s éktelen a ragyogása.

Falhoz ütődik a korsó,

játszik vele buksi szél,

délután a legutolsó

ember is csak elhenyél,

lő a puska, te meg hallgass,

künn a bárány, benn a farkas!

Rizs–rozs

Arany

Egy zúgó aranyat találtam.

Az érmosásban láttam fényleni.

Tömören világít az éjszakában.

És nem tudok vele mit kezdeni.

Férfi

Állad vékony, mint az ostya,

szemed gödre két verem.

Homlokcsontod sápadt és az

arcvonásod végtelen.

Cigarettát eregetsz és

ülsz a piros székeken.

Testéből él…

Testéből él a költő,

mint földből a kukac.

Legyen göröngy vagy ékkő,

amid van, azt mutatsz.

Tájkép

Fekete fák fehér havakban.

Mozognak a szél kezei.

Egyébként csüng a táj szakadtan.

Hatalmas tél van. Bruegheli.

Üvegportré

Kinéz egy fej az ablakon. Szemében

ijedt öröm. Cincogó muzsika

didergeti a lábát. Majd serényen

lehúnyja szemét, mint a múmia

s függőleges halandó, nem is néz ki,

csak üvegbörtönében áll itt váltig,

míg ablakára s homlokára vési

a tél vigyorgó hieroglifáit.

Fa

Kegyetlenség sokágú fája,

te nősz bennem, már égig érsz,

azt mutatod, magad kitárva,

mi az erőszak, mi a félsz.

Gyűrődik gyökered alám,

kérged kérgemmé válik,

kibontod belőlem anyám

velőpiros indáit.

Úgy fordul bennem évszakod,

mint fák fekete görcse,

a termőtalajod vagyok,

hogy ő a kedvét töltse.

Én már az erőszak vagyok,

levelek remegése,

ne nőj tovább. Elágazok

az ismeretlen szélbe.

Engedd el leveleimet,

miket a hervadás színez,

engedd a télbe kezemet,

hogy legyek jó valakihez.

Hős

Tökéletes a férfi,

ki áll a villamosban,

azt mondja önmagáról:

a bűneim lemostam.

Megérkezett az ország

énbennem, mint a járda,

s előttem minden titkát

a hangulat kitárta.

Nők estek rabságomba,

mint mozdulatlan szentet

ajnároztak az ágyban,

azután tönkrementek.

Akkora volt a lélek,

amekkorát akartam,

s most kapaszkodva állok

egyetlen mozdulatban,

ó, mentsetek meg engem

esőkkel, zúgó széllel,

mert ki embert szeret csak,

az ember által vész el.

Föloldozás

Oly engedékeny most a fű,

oly engedékeny most az ország,

magára vette egyszerű

vállaival a havak tornyát.

A madár is alig hogy él,

arcára rázuhant a tél

és háromágú lába zsibbad.

Ahogy a gyermeket a férfi,

az egész természet megérti

kétségbeejtő dolgainkat.

Apám halála

Az eddig széthulló család

anyánk szőkén csavart haja

– a te Gizid az örökélő –

a főlehajtott Sandi bácsi

őrjöngő sírásom a térben

a gyerekek kéztapadása

izzadt kezük a tenyeremben

az ideges és idegen nők

a leningrádi kakukk-óra

mely nem jár és nem is jelez már

a kannákban a jéghideg tej

Falva lebontott pusztulása

szeretetlen gúnyos vitáink

a gyerekek térdremegése

megintcsak én sírok a térben

amíg te főfelvetve fekszel

az ezüstcifra koporsóban –

Riki téblábol az ágy mellett

könnyeit tenyérrel törölve

de még remélünk az orrodban

zöld műanyag-cső oxigénnek

mindenki néz Az ápolónő

Cas is az orvos Ali is

öklendeztünk ahogy besárgult

szájjal kapkodsz a levegőért

a résre nyitott végtelenben

„Ki kell venni az üvegekből

az uborkát…” azt mondod végül

hörgöd az infúzió mellől

mindenki néz mint versenylóra

meddig szaladsz mindenki néz

a szomszéd beteg rokonok

az idegen látogatók a

liftesfiú a keszeg borbély

csak bámulják az arcodat

hogy mikor fogsz végleg összerogyni

Üvölt a sírás mi se könnyebb

a taxiban üvöltve sírok

szorítom halántékomat

a kocsiablak üvegének

hogy nevetni kell ennyi csuklás

egy apa után nem lehet

ekkora üvöltés a térben

a taxiban nem férhet el

és ekkora apa a földek

hűvös mezein hószagú

dunapartjain nem lehet

rángatjuk anyánk fejkendőjét

csáléra áll mint egy bohócnak

s röhögve sírunk hogy itthagytál

bennünket Vili bácsi ballonban

mutatja hova tegyenek

a kriptában vasgerendára

mi félünk hogy majd leesel

röhögve sírok arcomon már

elkenődik a híg maszat

A gyerekek a kezemet

markolják félnek a halottól

ijedten néz Moni hogy hol vagy

semmit sem ért csak toporog

Trudi kőkék szemében újra

fölbukkannak a förtelmek

Dóri a nyakát simogatja

zavarában a Rita néz

bámul az erős semmibe

hová föltartott fejjel éles

állal merészen ellebegtél

a szeretők hátul szoronganak

és otthon sírnak egymaguk de

szétesve is még összefogtál

minket világnagy repüléssel

a megtört őszi ég alatt

az uborkát savanyúságot

nem tudtuk kivenni szoruló

hördülő tüdő-üvegedből

de te mégegyszer összefogtál

minket mint értelmét a világnak

hogy megértsük az érthetetlent

halálod órájában, ámen.

Cella

Cella, cella, négyszögű hold,

boltívben ülök, fehér teremben,

csövek rácsa, ajtók csukódása, lámpák magányossága közepette,

értelmetlen csicsóka, öreg virág, vízre hajolva,

mosdó szélébe, székek halhatatlanságába kapaszkodva,

egyetemi úr, én. Senkiházi.

Asztal mértanában, szőnyeg virágaiban, könyvek tégláiban élek,

felöltözve, borotváltan, nyúzott húsommal, mint a vendégek,

játékom elveszett, szívem felborult, gombjaim leszakadtak,

képes levelezőlapok legyezőjébe vágott üres ablak

pár ágra néz, zöld sapkájú lámpára, bokrok fekete csontjaira,

akár Firenze San Marco-kolostorában Savonarola dohos ablaka,

már semmit sem értek. Nők miniatúráit, Jézus sebeit sem,

sötét malaclopó, belefulladt dunyha, karok belső felszíne, nincs ami átmelegítsen,

csak reszketek, reszketek, kihallatszik a kövezetre a vacogásom,

bemosolyog egy beteg, behajol az ablakon, hogy arcomba lásson,

bólint. Érti. Megbocsátóan néz, hogy ide jutottam.

És jár tovább, saját terhével, láthatatlan vászonzsákjaival megrakottan.

A barlangi medve a jégkorszakban pályatársa volt az embernek,

s valamelyiknek azon a télen pusztulnia kellett,

így lettem én. Hüllők, madarak, majmok utóda,

nevetségesen, fölemelkedve, s a történelem szemétdombjára lerogyva.

Én, egy darab ember, ezer ős, ezer év, ezer állat

fogadott bőrtársának, koponya-barátnak, Buddha-fiának,

és én csak ettem-ittam, tudni, szeretni akartam

egy évet, ezer órát egyetlen pillanatban, –

szekrény-készítő, seb-orvos, lónyereg-veretes ötvös lehetnék,

lehajló koponyámról a gyalult fa gyűrűire hullna verejték,

kitanulva a cselekvés csuklói rugóit, a test fizikáját,

mint akik a végén az arcukat a munka fáradságos tavába mártják,

s aztán leejtett karral a falu végére állnak,

s bámulják a világ összeszedett palotáit, dombok nagy hátait, a tájat.

Arcom fölrobbant bomba, szemem rés, fejemmel kiverem a tetőzet

állványait, végére jutottam az erőmnek,

annyit hittem, mindenben, próbáknak vetve alá, mint présben szakadásig

az anyag belseje, szerkezete, a deformálódásig,

annyira szerettem, elvtelenül, föladva a mértéket, az embert,

látástól vakulásig gyakorolva a titkot, a gyatra szerelmet,

nem cél hajtott, de az örvény, dolgok örvénye rántott le magába,

hogy a mélyén az ember a fulladást torkával tapintsa, ne lássa,

elveszni, föloldódni, kiakadni – akármi módon, ezerszer

feszítve, hagyakozva, bőgve megpróbálta az ember.

Én, egy darab ember, csalva, csalódva, a madarak, a székek

társa, apámmal a halálról beszélek.

Anyám a kertben

Anyámra tiszta hó hull,

fekszik a téli kertben,

csak fekszik mint az árnyék,

csaknem átléphetetlen.

Kitaszítom az ajtót,

recseg a hó előtte,

mint vad fekszik a hóban

kicsiny anyám lelőve.

Taszigálom az ajtót,

anyám fekszik keresztben,

hajára tiszta hó hull,

csaknem átléphetetlen.

Már ki akarok jutni

az alacsony szobából,

itt fekszik anyám teste

föltornyosulva, lábtól.

Még egyszer ki a kertbe,

a kristálytiszta hóba!

A küszöb előtt fekszik

anyám már évek óta.

Hajára tiszta hó hull,

fekszik anyám a kertben,

lelőtt vad, napsütötte

árnyék. Átléphetetlen.

Zamárdi

Az álom széttörik a párnán,

a párna széttörik a fejen,

a fény széttörik a sötétben.

Csak a rághatatlan étel, a másik marcangos teste,

a tyúkól, a világítótest, a víz.

Nem nyílnak ki az ajtók, hogy emberek jöjjenek elő belőlük.

A zsalureteszek mögül néznek.

Őszutó.

Alig laknak itt.

Elhúzódnak az ablakból és konzervet esznek.

Azt mondják: – Van még valaki a telepen. –

Egymásra néz a két öreg, mintha ellenségek lennének,

aztán békésen kimegy a kamrába az asszony,

ahol a földön áll a bödön.

– Nem jöhet be – jegyzi meg a férfi.

De fölkel és kinéz a zsalu között, felém.

Mert én vagyok az.

Valakit eszem én is.

Egy asszony húsát, csontját.

Valakin köszörülöm a fogam,

rágom a homlokát.

Valakit eszem én is,

egy emberlényt, egy ruhát,

rágom, szétszaggatom, betépem –

ők konzervet esznek odaát.

Már csak mi vagyunk a telepen.

Elmúlt a nyár, összeszedték a strandszékeket.

Nem ismerjük egymást, csak motozásukat hallom,

ők meg a sikoltozást.

Fölkel az öregember, egy régi

újságot vesz elő,

nem olvas, forgatja, kitárja.

– Ki lehet ez a nő? –

Az asszony nem felel, ül csak,

pihen, gondolkodik.

Megeszik este a sajtot.

Én is eszem valakit.

Lepihennek a nagy külön ágyban,

eltűnnek a dunyha alatt,

nem alszanak este, csak ébren

figyelik a falakat.

Nem mozdul a férfi, hogy fáradt

feleségét ne költse fel.

Nekem is táplálkozni

kell valamivel.

És reggel újra elölről.

Kimegy a kertbe, a nagy

fák alatt még a vödörben

virágok nyílanak.

Nem látok senkit a kertben,

olyan magas a fal,

csak csoszogásából hallom,

hogy nem fiatal.

Az asszony két tojást üt,

hallom a reccsenést,

nekem is kell valaki,

egy nőarc, nőcseléd,

megenni estére a combját,

reggel meg szép kezeit.

Hallom, ahogy a szomszédban egymást felöltöztetik.

Nehezen húzza a vödröt

az egyik öreg,

zajt hall, megáll, felőlem,

– valaki átjöhet –

szól be, megakasztja a vödröt,

bemegy, az asszonyra néz,

az asztalra, melyik tört össze,

a tojás vagy a kéz?

Düh, irgalom, este.

Hull a nap.

Látni, ahogy beleütődnek

az égbe a madarak.

Állnak a fák, a csatorna

a szélben megremeg,

nem is tudjuk, árnyak

vagyunk, vagy emberek.

Megint csak az este, mi juthat

eleségnek nekem?

Látom a két öregembert

azonos fekhelyen,

nem alszanak, egyik se fordul,

kezük dunyháikon,

fölkelek, átmegyek értük,

egyiküket áthívom,

legyen valaki még itt,

lássák, kit ölök itt,

kit eszem, kit szaggatok csak

a végletekig?

Lássák az arcát, hogy nincs itt,

hiába sikoltozik,

hiába szép, szeret, alszik –

lássák a darabjait…

Barlangban élünk, vagy sírban.

Szárnyalnak a madarak.

Aztán leülnek a fákon,

vagy a fák alatt.

Nincs semmi baj – mondja halkan

végül az egyik öreg. –

Be van zárva az ajtó.

Be se jöhet.

[Kétszemélyes szoba…]

*Kétszemélyes szoba. A másik ágy lepedővel elkerítve. Egy öregasszony haldoklik ott, J. M. szerkesztő nagyanyja.*

*- Mért nem viszik ki innen? Borzalmas ezt egész éjjel hallgatni. Köhög, fuldoklik… Valami elfekvőbe… Így nem lehet pihenni, meggyógyulni…*

*Nem is.*

Anyám halála

Csak tűrt Tűrt mint az állat

Kathéter-bevezetés

Meg akart halni Nem akart meghalni

Mi a szenvedés?

Viccelt velünk az intenzívben:

– Fodrászműhely? Leplekben jöttök? –

Most fekszel Halotti csöndesen

Nem viccelsz már De nem kell tűrnöd.

Gyász

A gyászt ollóval vágtam ki magamból,

mellkockákat hasítva ki a bőrből,

megyek, öltözöm, gurgulázok és

szemtelenkedem, mindennap elölről.

Megyek az utcán, téli szél szakad,

ordítósárga villamosra szállok,

de sehova se utazok soha,

hasonló arcot hozzá nem találok.

Apám – bolyong a téren egyedül,

micisapkában, könnyű kis kabátban,

nem gyújtunk villanyt, a negyediken

anyámmal állunk sötétben, vigyázzban.

– Lement? – Le – mondom. – Megjön.

– Megjöhet.

– Tojást hoz, szódát. – Lehet. – Irgalom.

– Ott kell jönnie. – Ott, ott. – Ráhagyom.

És babráljuk a fűtőtesteket.

Az egér

(Kísérlet egy lélektani laboratóriumban)

Láttam egy egeret

Homályprofesszorom egy terembe vezetett

és a lesötétített falak közt

a zseblámpavilágítású labirintusban

megmutatta az egeret

„Ez zseniális egér

ez minden kísérletet kibír

amíg haláláig elér”

Az egér ide-oda

futkosott új terelő-ajtókat nyitott

szimatolt ködkék szemével rebegett

visszafordult és megvetemedett

nekiiramodott és remegett

szőrbajszával mondott köszönetet

ha ehetett

és futott és lihegett…

„Ez az egér

– például – 1916-ban született

jól rajzolt de erdélyi szülei

a kőszegi cögerájba adták

aztán Ludovikára ment

ahonnan zászlósként avatták

a tisztikar egyetemleges megsértése miatt

mert szobrokat csinált szabadidőben

Később a Don kanyarba vezényelték

ahol timsót itatott a vérző gyomrú

közkatonával – aki ma államtisztviselő

aztán halomra lövetve látva társait

vesemedencegyulladással visszavonult

egymaga a csicskásával és egy lóval

kinek az orosz szélben szügyébe lapult

egy tonet-széket kivágva szart a hóban

hogy magasan legyen ne a hó égesse seggét

aztán ide-oda vezényelték meghalni itthon

hogy föladja a magyar hazát

mig horthysta-bérenc tisztként

lakatosműhelyt nyitott eltartani

két mégiscsak születő gyermekét

és magánkisiparosként hiába tanult meg

bármilyen zárszerkezetet

ezt a zárat nem tudta kinyitni

mert egér

most hatvanhat éves korában

szimatol valami nyugdíj-szeretetet…”

„Ez az egér én vagyok” – mondtam

„Az nagyon meglehet” – mondta professzorom és nevetett

„De nézd, de nézd! Még szimatol és szalad

megrökönyödött szemével rőt szempilláival

ne féltsd

az egér mindig megkeresi a kijáratot!

(Vagy megbolondul. Ez ritka)

Az egér nem akar meghalni!”

„Félre ne értsd – humánusak vagyunk

Ezért fizetjük ezt az éhbért

Nem az egér van a labirintusért

– a labirintus van az egérért!”

Jean Coeurier balladája

Dülöng az épület

ahogy a szív berobban

nem lehet nélküled

élni a fordulókban

ahogy törtetsz a lépcsőn

fulladva és esetlen

megértem bárha későn

hogy te vagy az egyetlen

Néznek az oroszlánok

a lépcsőfordulóban

magam a liftbe szállok

ahogy a szív berobban

az intenzívre visznek

dülöng az épület

tulajdonképpen Istent

sem értem nélküled

Ülök az üres széken

várok rád az oroszlán

alatt s tulajdonképpen

az Isten záporoz rám

*annyira van* a bajban

persze a te szemedben

kit teljesen ahogy van

magában úgy szerettem

Most gyógyulok Halálom

után ülök a széken

és a jöttödet várom

a hallban kérem szépen

Jézus csak arra kérlek

őrizd meg a karomban

– Az oroszlánok néznek

a lépcsőfordulóban.

Üvegen át

Vastag falú üvegkalickában kellene

élni a gyermekeimnek,

hogy lássam őket, megnézhessem őket,

kívülről, mint egy kísérletvezető.

Ott mozog X. Ott meg Y.

Ezek azok. Imádom őket.

Féltem őket. Félek tőlük,

hogy ártok nekik vagy ártanak maguknak.

A kiszámíthatatlan élmények beteges jósa vagyok.

A legfinomabb ételeket adagolnák be nekik,

ideális hőmérséklet lenne, ők meg

drága tagjaikkal gyönyörűen mozognának.

Jaj. Ez az üveg. Jaj. Ez a fal.

Tapogatom, sima

üvegfal. Lecsorog kint az eső és könny is rajta.

Az embernek mit kell látnia.

Európák

Európa egy, Európa kettő,

nők, pápák, Pireneusok,

van aki szül, van aki meddő,

a Mazuri tavakra nap zuhog.

Felejthetetlen janicsárok,

megmérgezett halaskofák,

a kölni dóm, a pestmegyei fegyház

épült kétezer éven át.

Vendégkönyv, benne Blake-idézet,

a Kurva mindig mosolyog,

micsoda ősz! Assisi, Miró,

s differenciált tömeggyilkosok.

Csalás

(Európai anzix)

Én már utálom

– nemcsak önmagam –

másokat is

gondoljátok el

mindétig szerettem volna

magamhoz szorítani a világot

s most öklendezem

ha eszembe jut

egy barát egy hűvös szerelem

öklendezem

hogy nem sikerült

leállítani az atomgépezetet

Sztálin világerőszakát

s az örökké működő guillotint

Semmit sem értem el

Zürich vastagüvegű kirakatai betörve – joggal –

nekik is elég volt a jómód-Európából

Fényképezzük Chartres üvegablakait

s a színeit utánzó Chagallokat

miközben unokanővérem

rákját ideggyulladásnak magyarázzuk.

Telefon

Ó, mi gyíkok, elesettek, zöld csíkosak, aranyok, feketék,

barátok, rózsaszínű nők, majmok, mifenék,

mik vagyunk mi együtt, összevissza, barátul kiverve,

valahogy emberi massza, karok, körmöcskék,

tömkelegek,

világ elhagyatott termei, könyvtárban ül egyedül egy lány,

cigarettázik, telefonál, visszaül, megbolondul, telefonál,

fekete szemével néz egy üres lapot,

sorsa úgy mállik szét, mint a paszta, rá van kenve a pácolt

bútorokra,

fénylik, didereg, akár az ő arca, viaszos, ez az az arc,

ma már tudom, ez az az arc, őrülteké, nyomorúságosoké,

ül, cigarettázik, telefonál és megbolondul, ó, mi,

egymáson segítő emberiség, gyíkocskák, szőrösek,

meztelenek, mifenék,

kabátja takarja be kiálló bordáinak fehér ketrecét,

én utazom, jövök haza a vonaton, hogy segítsek, segíteni kell,

felöltözöm, zöld zakóm van, segíteni akarok, sálam van, segíteni,

megborotválkozom, hogy segítsek, utazom, jövök, meg fogom menteni,

mindig jövök, szól a telefon, az üres könyvtárban ül egy lány,

cigarettázik, telefonál és megbolondul.

Én is ülök, elvágnak minket, mint a gumicsövet,

tömlőtestünk elszakad,

tátongunk csak, mint a gumicső vége,

mi, ketten, és millióan, emberiség,

mit tegyek, mit tehetek, ennyi gyógyszer, ennyi emberiesség,

mit tehetek még, ülünk, gyíkok, feketék, aranyosak,

szoba, szegletkő, felhők magánya, cella,

asszisztálunk egymás kivégzéséhez.

Válás

Megragadtam mindent mohón,

elémbe került melleket,

italokat, ételeket,

mint akiknek már semmijük sincs.

Választhatatlan nappalon

ügyetlenül és kapkodón

most mindazokat elhagyom,

kiknek pedig más senkijük sincs.

Kőbányai tanítványaim

Szürke kabátban biceg János,

a fejére dőlt a város

s a pincéből előkerül

Tóth Jóska is végezetül.

Beteg ott az édesanyja,

a lábát ő mosogatja.

Arany Béla ezüst tálban

mosdik este, hogy tisztábban

foghassa föl az igéket

s nőjjön meg benne a lélek.

Hangya nagy már, tizenkettő,

a fejére babos kendő

kerül, köti nemsokára,

nem is hajlik, csak a bálba.

Sánta Antal gyerek pedig

tintával ügyetlenkedik,

de a szája gyémánt-szókat

pörget, nyelv alá valókat.

Tollmár Erzsi, Boda Zsuzsi

babázik a pad alatt, ni,

a betűket majszolgatják,

szegények az istenadták,

nem jut nekik tízórai,

odaadja Kovács Gyuri,

könnyük pereg, ahogy eszik,

ha nem mondom, el se veszik.

Kocsmalukból, a bányából

előkerül még vagy három,

apjuk-anyjuk ha van, ha nincs,

kezükben megfagy a kilincs.

Áldás, békesség

Légüres térbe kerültem.

Finoman szól a zene.

Megint Vivaldi.

Nem tudom, Mari miért nem vette le.

Tönkrementem, mondhatni azt is.

Barátom nem érti a vicceimet.

S amit halálos komolyan mondok,

azon nevet.

Bejár hozzám, mint egy szobába,

sört iszik, dúdol,

aztán kimegy.

Mosakszik valahol.

Bántom a szeretőmet.

Pedig a légynek sem ártott.

A folyosón, én a folyosón

fel-le járok.

Félnek tőlem,

és néha már én is félek magamtól,

pedig még bírom.

Mindig ugyanaz a lemez szól.

S ugyanaz vagyok én is lényegében.

Az asztalon betört-fejű diók.

Szép este van. Könyörgök,

oltsd el a rádiót.

Szökésben

Haladni árkon-bokron át,

nem célba –, októl űzve,

ideiglenes lakószobák

mélyén bámulni a tűzbe.

Addig még mi marad velem?

Egy izzadó ing, egy pár

fekete zokni, több erőt

gyűjteni nem lehet már.

A képtelenség van velem,

a denevérek szárnya,

kifordítottan, feketén

az üres égbe tárva.

A csapkodásuk, a szívük,

gombszemük, barnaságuk,

a padlástér, a hómező,

templom-tető, madár-lyuk.

Ó, megfeszített madarak,

segítsetek nekem még,

nem látom, mit jelent tovább

e földön a jelenlét.

Családfő

Gyermekeim

felnőnek az én játékosságom nélkül,

fogócskám nélkül, mert csak ülök mereven

az asztal előtt hiába bolondoznak velem,

Rita fintort vág, simogatja szőrös arcom,

csíkos kötényben van, golyót tesz a kezembe,

hogy azzal játsszam,

felnőnek hangulataim nélkül, mint üres erszényt

mutogatom nekik a kezemet,

jaj, kik vagyunk mi, család, ennyi ember,

ülök az asztali széknél, mint egy biciklin

és hajtom magam, kapkodom a kormányt,

út, út, köd, fák, megcsuszamlás,

elsuhanok mellettük, marcona versenyző,

integetnek a falu palánkkerítései mellől,

hajtom magamat befelé önmagam útvesztőin.

Ködben

*Trudinak*

Ott kinn a ködben száll a varjú,

fekete tollú, fekete karmú

és alatta van a határ

és kavarog a légbe, száll.

Ugye madár, ugye madár,

magadban vagy ott fönn, akár

a szélben a homok, a táj

s azt mondod mindig sirva, kár.

Lelenc

Elért az este, mint a lasszó,

mégis, mégis nyakamra hurkol.

Magam se állok másból este,

árnyék vagyok fekete húsból.

Egész nap menekültem,

mint a mezőn, a csend

árkán az árvaházból

a nagyhajú lelenc,

akit már meg se nyírnak,

akin csak nől a haj,

vadkoronás, gubancos,

vörös csutkáival,

akit már el se fognak,

mert úgyis visszajön,

mint gyomrába az éhség

s szemeibe a könny.

Mert nappal el, kivágyik

falukba, messzire,

de este maga rájön,

nem várja senki se.

Bernarda-háza

Nehéz szeretni egymást

hangtalanul, vakon,

a behunyt szemeken,

a lezárt arcokon,

a tárgyilagos térben,

a kificamított

székek közt, meztelen

nagy lámpafény alatt.

Szorítani fogat, hogy

ki ne törjön, repedjen

a belső arc, a csönd

valami gyűlöletben,

szeretni ellene

azoknak, akikért élsz,

akik el nem fogadnak,

csak várnak, mint az éhbért,

a falakon törötten

fekszik a vakolat,

nézed a lányt, a nőt,

ahogy a vakokat,

arcukat összezárták,

vagy összeszorították

szemrésüket, nehogy

kicsorduljon a jóság,

feketék, finomak,

mint egy Bernarda-háza,

amelyhez kulcsokat

nem találsz már, hiába.

Nem szólok

Nem szólok most már senkinek,

vállamba akadtak az évek,

az útjaim elkanyarodtak,

én meg a hófúvásba lépek,

csak amit egyedül akartam,

egyes-egyedül, csontig érve,

az az enyém, hóba-bukott

asszonyok térdepelése,

a külső levegő-magány,

s vérerek lüktető határa,

magamnak eladott fogoly,

maradtam kifele kitárva.

Éjféli madár-huhogás,

vércsék virrasztó körözése,

a madarak, a madarak

szárnyereje, békétlensége,

az az enyém. A hókirály

őrzi birodalmamat,

maradtam szeretetre gyönge,

maradtam gyöngédségre vad.

Kugli

Nem vagyok már, csak összetákolt

dolgoknak riadt halmaza,

s azt mondom minden éjszaka,

az ablak előtt ülve: kár volt.

Kár volt a rácsot megtalálni,

amely mögül kinézhetek.

Nem maradtak, csak részletek,

s az árulás kis fababái,

melyek feldőlnek, ha dobok,

és szétcsapódnak, mint a bomba,

ha golyót veszek a markomba,

és dobok ötöt vagy hatot.

Azt mondom minden este: kár volt,

a szívemért, a kocsmapénzért,

nem is találtam meg a békét,

csak amit mindenképp muszáj volt.

[Az az ember egyszerre több nőbe…]

*Az az ember egyszerre több nőbe szeretett bele.*

*Alig tudott kiszeretni belőlük.*

Kék tél

Ó, kék telek nagy ragyogása,

fáid között bitangul járok,

úgy szorítom magamhoz ezt az

egyetlenegy szomorúságot.

Még hova menjek, botorkáljak?

Eltépett csipkefüggönyök

mögött lakik valaki értem,

ki házasságot sose köt,

ki sose lép ki a mezőre,

a lábát eső nem veri,

eltörhetetlen, mint a bábu,

kaucsukból van, nem emberi.

Tőle jövök, vele vagyok még,

és a fák között elbukom,

fehér hóban, fekete sárban

térdepelek már az úton.

Kezemet nyújtom értetek még.

Hideg van. Én is fázhatok.

Kerítsetek be kerítéssel,

mint egy disznót, egy állatot.

Kék tél, jeges tél, nagyszerű,

fenekedik rám a kezed,

nagy késed van, gyönyörű álmod,

mikor végzel ki engemet?

Hó – film

Alig látlak a havon át

csak úgy ahogy egy babonát

amire rápereg a hó

a dús az örökkévaló

a hó egészen eltakar

alig látszik a láb a haj

örökké pergő filmen a

leány futása és maga

a befedő a takaró

leereszkedő film a hó

látni világos résein

lehulló fényes éveim

az éppen arra villanó

arcodat mit befúj a hó

látlak az ajtórácson át

mint lépcsőházi babonát

az örök havas udvaron

látom a fényt a homlokon

egy törött másodpercre csak

látom a havas szájadat

a lábadat a lefutót

s a hót a hót a hót a hót

hogy örök filmre veszi fel

lepergő hószemcséivel

a fogadat a fejedet

fehéren mit a szeretet

filmszalagjára rögzített

alig látni hogy mennyi lett

alig látni a havon át

ezt az egyetlen babonát

mit vakos szemmel nézek a

homályos lépcsőházban a

rácson keresztül mindig úgy

mint aki börtönbe szorult

és úgy tekinti a világ

minden esőjét és havát

mint ami nem vele hanem

az Istennel egyenesen

az Úrral esett volna meg

amiközben ő bentrekedt

s csak nézi ezt a babonát

a havon át a havon át…

Vasút

Olyan sötét az éjszaka,

nem látszik benne meg a fa,

nem látszik benne meg a fa,

olyan sötét az éjszaka.

Oly végtelen az út, a sín.

A kerekek kopásain

hallatszik néha valami,

amit ki kéne mondani.

Talán soha. Nincs szó, betű.

Olyan zárt, olyan egyszerű,

olyan brutális, végleges,

és nincsen köze semmihez.

Aztán a táj nagyon fehér,

megvilágosítja a tél,

a fák, fekete madarak

a hóban most meglátszanak.

Érthető lesz a domb, a sík,

és lassan kirajzolódik

az összefüggés. Egybeáll

fokozatosan kint a táj.

És ráncra ránc következik,

a jég kitárja kezeit,

s időben, mint a hírt a rab,

majd megtudjuk az igazat.

Óarany

„Tekintsd, Uram, hogy önmagunkat sem értjük, és nem tudjuk, mit akarunk, s hogy végtelen messze távolodunk attól, amire valójában vágyunk.”

Avilai Szent Teréz

Árvák

Akikre igazán vártam,

az átmeneti szépek

vagy délvidéki fruskák

csak néztek, mint a képet.

Csak fogtak, mint a gallyat,

a szállodai lányok,

és elvegyíthetetlen

volt szájuk és ruhájuk,

kívül maradt a csókon,

ahogy mellük az ingen,

és tükörédes arcuk

nem volt mit melegítsen,

tapadva csak feküdtek,

mint egy idegen úrral,

ki a tarkósötétben

ki tudja, hova nyúl majd?

S rajongva, égve nézte

a megfeszült homályon

át sötét árvaságuk

világos árvaságom.

[Ki merre fut…]

*Ki merre fut, ki merre lát. A vak földön lehajtott fejjel állnak a férfiak, nincs senkijük – ők se senkié. Katonaruha, bakancs, vagy pantalló, selyeming. Törött oroszlánra gondolnak a régi cirkuszból, amelyen esetleg lovagoltak. Madonnákra a folyosókon, faliképekre, kék arcúakra, akiket szerettek. Van-e helyük a földön, van-e hely a földön? Vagy csak kifele, kifele törni az ég pokolburka alá, föl a nyomorult felhők hajába? Van-e történelem, vagy elkallódott a képeskönyvekben, ahol huszárok vannak lerajzolva, feszes mentéjük fölött nagy bajusszal? Elkallódik a* gyárfalak külső oldalán, a nyár ütemes kaszálói között? Mindegy. Gyíkok szaladnak, lüktet az oldaluk, szemük néz. De jó a csönd, megállni, mint a füvek apja. Fújni, egyenletesen lélegezni, igen, tovább. A réten át bevezet az út a faluba, vagy a város aranyhídjai közé. Köszönöm. Igen. Én vagyok az. Megjöttem. Ez a küszöb. Természetesen.

A lány visszaszökött a kis szobába, a kastélyüdülőbe. Nedves szájjal. Azt várta, hogy megerőszakolja. A férfi azonban a vaskilincset bámulta. A mellbimbóját se csókolta meg, pedig átlátszó krisztina blúzban jött a lány és piroslott.

Később a falu dombos határában sétáltak és Juhász Gyula verseiről meg a libazúzáról beszélgettek.

Falu

Az úton távolság fekszik, kicsi távolság, nagy,

mint a gerenda. Elkanyarodik az út a falu alá.

Fönn a domb, reménytelenül. Nem talál a férfi senkit,

aki hazaviszi, aki megérinti a vállát, aki vele lép.

A kiürült kastélyban él. Se bársonya, se selyme,

köves padlón csikorog a lépés. Kattan a kilincs.

Nem király, nem favágó, nem is ember,

mindegyik lehetett volna valaha.

De ő a rejteket szerette, a masamódokat,

a kistükröket, arcpirosítókat, kékmadarakat,

a hajszálakat, szőrtapintatot, véraláfutást,

nádfúvást, széltemetést, igen.

Messzire megy az ember. Elkanyarodik a falu alá,

benéz az udvarokon, ahol örökké járnak a ludak,

nagy nyakukkal kígyóznak, fehér tollukkal megrebbennek,

fölsziszegnek, elkanyarodnak, lépegetnek.

Nincs itt senki. Tudnivaló. Képkeret az arc, üres.

Nincs benne senki. Se szem, se mosoly.

Bambusz az udvaron, még egyszer bambusz,

királytalanul, falutlanul, sehol.

Megsuhog a nád, ősz van, tél.

Gyalog kell átmenni a hegyen.

Gyalog. Sietni kell. Az erdőben

nincs türelem.

A köd elosztja a tájat, megvilágosodik,

hogy be vannak támasztva a zsaluk,

a szőlőkarók fekete rendje,

a fák ágaskodása, az igaz út.

Még lejjebb. Nem a látvány,

a kegyelem mélyeibe.

Kegyelem? Kegyelmezés? Ugyan.

Mindenkinek van valakije.

Valakinek kéne laknia a faluban,

a nap-nyíl kerítés mögött, vagy a posta-közön,

járkálnak a libák, néznek a libák,

a szemükben kék a könny.

Az ajtót ki nézi? Nyíljon-e, ne?

Mértéktelen állat az ember,

tele van szőrrel, szaggal, jajokkal, karmolással,

tele van szerelemmel.

N.-nek

Az ég alatt a fény száll,

a madár megremeg,

ahogy egy még magasabb

pontig föllebeg.

Forog a föld, a húsvét

a füvök közt kibú,

szeretlek: fénylő testet

kilőtt szemű fiú.

Emberpár

Ma már szeretlek. Roncs vagy, emberi,

ma már nem kell a lelkedhez sem érnem,

végigsimítlak s lassan elnyeli

vonásaid virágait a mélyem.

Csak vakok szerethetnek így, fehéren,

fénnyel s romlással színültig teli,

akik guggolnak az örök sötétben,

míg üres szemüket a könny eszi.

Már nem vagy játék, eleven viszonylat

ezen a szűkült folyosón,

és szabályossá váltál, mint a holtak,

akiknek arca már merő idom,

akik nem vágynak és nem tiltakoznak,

csak függenek a csöndben, mint az ón.

\*

Már szép se vagy. Ajkadról lekopott

a régi ív, mit valaha szerettem,

úgy fekszünk végleg e megmaradott

világban, mint a rokonok, mi ketten.

A lábaim mellett a lábaid,

lelőtt vadak se fekhetnének szebben,

de te vagy az az idegen, akit

valaha mint magamat, úgy szerettem.

Megkönnyebbül a lélek, semmi sincs,

mi bántaná a tökéletes órát,

és előtűnik, mint valami kincs,

a véglegesen összetört valóság.

Olyan absztrakt vagy, mint a napsugár,

olyan távoli s oly meleg.

Egy pontban gyűlik össze, mint a nyár,

az, hogy szerettelek.

Szerelmi dal

Nem biztos hogy szeretni kell

azokat kiket szeretünk

a körülöttünk burkoló

ködben semmit se tehetünk

Arcunkat hulló hó borítja

a nap sugara százezernyi

és akkor is szeretjük őket

ha nem akarjuk is szeretni.

Ő

El kellett hagynom mint a fegyvert

amely már embert ölni nem mert

hideg vasán kezem meleg

nyoma és az emlékezet

a barlangkor a tűz előtt

El kellett hagynom őt

Aztán elhagytam Ázsiában

mint egy vidéki iskolában

a homokparton a folyók

fölött nem tudtam hogy ki volt

ősanya vagy egy nő-előd

El kellett hagynom őt

Bizáncban a faikonok

falán sötét szeme ragyog

lát engem biztos mosolya

emlékem szögezi oda

asszony Huszonnégy-huszonöt

El kellett hagynom őt

Nem értem mit szeretek rajta

talán hogy olyan amilyen ma

ötezer éve millió

éve ilyen irtóztató

szemében világos a köd

El kellett hagynom őt

Mit keresek mit szeretek?

Megölném ütném ha lehet

Fölkel faélen ikonon

haldokló vénasszonyokon

elém kerül a mosolya

Soha Soha Soha Soha

Két levél közt

Szerelemnek két levél közt

kell kinyílni egybezárva

meghasadva és kitárva

kell kinyílni két remény közt

Szerelemnek hét pecsét közt

kell indulni Indiába

várni-várni mindhiába

hogy elérjen a szívünkhöz

Szerelemnek két levél közt

kell lebegni postaszámra

ki se bontva el se zárva

kell lebegni két személy közt.

Balatoni lány

Valaki él e tájon. Nő-leány,

baba-lány, gyerek-hajadon,

mese-kék szemmel fut a folyosón,

kötény remeg az oldalán,

vagy fönn a hegyben lebeg, mint a szél,

simogatja a szőlőlevelet,

csodálkozik, szeret vagy nem szeret,

és aztán a lenyugvó napba tér.

A vizek alól áttetszik a bőre,

mint halhatatlan üvegfigura

ragyog a tóban, nincs rajta ruha,

csak elevenen fekszik ki a fűre.

Körül a nádas indiánvörös,

öreg gubókban didereg a mák,

beszállnak az útra a nagy libák,

megemeli a tájat már az ősz.

Éjszaka olvas, kerüli az álom,

tüzel az arca, hajtja, hajtja csak

a nagyanyónyi sárga lapokat,

„Szeretve mind a vérpadig” az ágyon.

A víz, a vér, a rózsa végtelen,

a domb mögül harangok szólanak,

a kerítésen fehér nap-nyilak

védjék meg őt, ha én nem védhetem.

Bizsu

A konyhaszekrény oldalán

úgy függött ahogy az anyám

létének finom fonalán

egy arany szálon ostobán

egy szőke angyal Az anyám

volt az angyal maga talán

a konyhaszekrény oldalán

Most látom csak hogy leszakadt

és fekszik az asztal alatt

lehullt egy éjszaka alatt

szemében látom nincs harag

és már csak a fonál maradt

a bárdok fogók kanalak

serpenyők közt a helye csak

De néha megjön könnyedén

szemében ugyanaz a fény

ugyanolyan amilyen én

és leng a szekrény peremén

bohó se fiatal se vén

és gyönyörű ahogyan én

szemében ugyanaz a fény.

Mozdulat

Az őszinteség szűzhártyáját

mily könnyű beszakítani

de egzotikus ölelések

között is marad valami

belőle – talán csak hiúság

talán egy házasságnyi vér

de mit a legszebb hazugsággal

se cserélünk be semmiért.

Vakáció

De jó, hogy el kell mennem

s egy jó vidéki telken

tölthetem minden percem

én, a megmenthetetlen.

Kitáthatom a számat

s figyelhetem a sápadt

levelű, régi fákat,

míg elszáll a madárhad.

Idegen városban

Feléd visz a vonat,

tőled se visz el,

itt élek magamban

testem felhámos,

lelkem szélhámos,

nagy sebeivel.

\*

Kicsi utca, kicsi tér.

Minden bánat belefér.

Minden ember itt lakik,

aki tehet valamit.

\*

Megy az utcán egy ember,

megkérdezem,

hogy él-e még otthon

a kedvesem?

\*

Egy ember megy a csöndes

útsoron,

megkérdezem tőle,

hogy él-e

a menyasszonyom?

\*

Vagyok a tárgyakhoz

egyre türelmesebb,

a kötést lefejtem

s gyógyulok, mint a seb.

Te vagy az életem

kapuja,

nem megyek rajta át

sehova,

tudom, hogy arra el

mehetek,

de mindíg itt tart a

szeretet.

Két ember

A kertben ültünk, érfalunkra

belülről rátapadt a múlt,

vérünk, mint zümmögő csatorna

falán a víz, a mélybe hullt

és mosta, mosta, egyre mosta

a tündökletes perceket,

melyek megfogták, mint a rozsda

a testemet, az ingemet.

Nagy, csillogó, vasas virágok

tapadtak bennünk és jelek,

a rozsda kékje felparázslott,

aztán mindennek vége lett.

Kinn hűvös szél fújt. Sárga és szűk

lett a lugas, a szem, a nap

és mi a kertben nézve néztük

az objektív virágokat.

Egyszemélyes

Mint egyszemélyes kuplerájba,

már úgy járok haza.

Látom, milyen a keze, lába,

milyen a homloka,

levetkezem, mint egy kadét,

s mint egy hanyag diák,

és csókolom lábát, kezét,

s az egész éjszakát.

A lány

Fény

Elvesztettem annyi játékomat

csupa halott ül a szobámban

űrablakok és űrtekintetek

a díványon borotvált szemöldökű lány van

mennyire szerettem a fényt

meztelenségüket mint ablakot kitártam

lámpák lelkek léggömbök lakhelyek

és elsötétültem a ragyogásban

Család

1.

Az ember egyedül, magába-vetve pihen,

tavasan tavak tómélyeiben,

tóba dobott kő, kicsi kő, kicsi, árva,

önmaga elanyátlanodása,

ez az igazi lét, ez a feladat, egyedül lenni,

ez a tennivaló, mint ülni, állni, kenyeret szerezni,

olyan ez, mint a mesterség, asztal sima lapja, falak íve,

kőmívesek habarcsa, építkezése,

bőrbekecs-varrás, fonószék röptetése,

olyan, mint a természetes gyermekek ölbe vevése,

tojás fehére, fácánok aranytolla, majom álla,

piros iniciálé,

kezdőbetű egy örök kolostori szövegben,

padon ülve, mélyen, egyetlen

kezdőbetű az esetleges sorban, imában:

a kéz, a szájmozdulat, a koponyám, a hátam.

2.

Az ember maga van

tavasszal, télen, ősszel.

Írnak neki:

mikor jössz el?

kedve felelni azt mondaná,

soha sem,

a föld van előttem,

azt művelem.

A fa van előttem,

annak a helyét ásom,

fából, fűzfából

épült az én országom.

Angyal van előttem,

azt nézem,

előtte állok

térden.

Tűzhely van előttem,

azt égetem,

hogy a ház

meleg legyen.

Szék van előttem

a kövön,

fölemelem,

összetöröm.

3.

Igen, ez a mi házunk.

Badacsony, Balatonpince, Falva.

Ide járunk, itt állunk

hóba-fagyba.

Messziről jövünk, véglegesen, sose

várva.

Nem lenne jó, ha

valaki várna.

Ide utazunk, vonaton

ide jöttünk,

elszakadtunk,

felöltözködtünk,

család-ház, a kicsi talán a

kertben kószál,

s elesik a hóban,

mert kisebb a hónál.

4.

Mert hozzánk érnek emberek, élnek, lekaszabolnak,

s velünk együtt lekaszabolódnak,

szeretnek, megszeretnek, velünk vannak,

mint az agyagot, összenyomogatnak,

vagy megfogják törékenyen a vállunk,

ez a mi emberiségünk, ez a mi családunk,

venni tojást, cukorért, répáért leszaladni,

konkrétan, egyszerűen, az ára ennyi meg annyi.

Itt, aki él, egyedül, egyedül

– mondja a szomszéd –, van családja,

kerítést rak, köveket hord,

de senki se látja.

Családját várja, tesz-vesz,

azt mondják, sokszor néz csak a hóba,

nem láttuk évek

óta.

Azt mondják, üveget vág, kalapál, mér,

nagy könyveket olvas.

Nem látja senki,

csak a farkas, a farkas.

[Amikor Magyarország megüzente a hadat a Szovjetuniónak…]

*Amikor Magyarország megüzente a hadat a Szovjetuniónak, egy apa éppen térdig állt a Balatonban.* Az *apa délceg volt, bordái ívesen álltak ki a Balatonból. Magyarország aztán az Egyesült Államoknak is megüzente a hadat. Csak a bordái látszottak ki a Balatonból.*

Apám a ködben áll

Apám a köd állóvizében áll

mint javakorabeli karcsú férfi

alig merek már a hegyekre nézni

apám a köd állóvizében áll

Lőrésnyi magas ablakomból egy-két

hegyet látok gazdag sörényüket

erdőbozontjuk vastag épület

és tanulom a természeti leckét

Rigó ordít a kertben Ordítozzon

Hogy gyűlölöm élesfekete hangját

amiben édes gyász van nincs igazság

– röhögnek a rigók a ronda dróton

Hogy meghalt az Apám! Hogy meg tudott!

Hogy kapkodta az oxigénpalackból

a nyálas oxigént és bezzeg akkor

hogy hallgattak ezek a dög rigók!

Most örülnek hogy egyedül maradtam

ez nem természeti naivitás

ők tudták már hogy nekem senki más

föl nem bukkanhat ebben az alakban

Ők tudták már… Míg oxigénért küzdött

csöndben ültek Tudták ha riogatnak

bárdot veszek és bezúzom az ablak

üvegét és lekaszabolom őket!

Most énekelnek kéjesen Dalolnak!

Vigasztalnak! Fütyülik hogy tovább!

Csúfolódnak hogy ugye akkorát

nem tudsz szenvedni! Holnap újra holnap!

Göndörödik a természet alám

hegyek sörénye nőstény-alkonyatkor

ébresztgetni egy óvatos harang szól

s Apám a köd állóvizében áll

Nem mozdul Teste könnyű s óriási

nem hív nem int legyint megint az ablak

ködnégyszögében magam megrohadjak

– haláltusáját nem tudom kivárni.

Szüleink

Nincs borzalmasabb mint hogy nem emlékezünk

ifjú szüleinkre

öregek már mint a csirkék kiket levágnak

fejük kendőben előrelóg

szappanná vált arcuk mered a fullasztó délutánba

hörögnek mint a csirkék kiket levágnak

vagy az emeleti gangon ordítoznak hogy segítség!

meg akarjuk ölni őket – egy idegen

van a lakásban – mondják ránk és gyűlölködve

tűrik – vidd el a kezed – az áhított beöntést

ami végül is a plüss rekamiéra ömlik hogy föltöröljük

vagy habzsolva szürcsölik a levest fejüket

a tányér itatóvályújába lógatva mint a csirkék

kiket levágnak vagy arcunkba dobják életmentő

tablettáikat – edd meg te! – s mi az ágy alól

négykézláb halásszuk elő a kis fehér

korongokat hogy aztán összeszorított

szájukba nyomjuk míg öklendeznek

mint a csirkék ugráló torokkal kiket levágnak

vagy felöltözve mezitláb állnak a szőnyegen

arra várva hogy moziba vigyük őket tipegnek

mint a csirkék kiket levágnak vagy

combjukat emelőszerkezetbe akasztva csüngnek

az izzadt őszi délelőttben fejjel lefele

fölfüggesztve várják – fölül a plafon meg az ég –

hogy levágják őket mint a csirkét vagy vakon

tapogatózva araszolnak karmukkal egy villa

felé hogy óvatlan pillanatban az asztalon heverő

kézfejünkbe döfjék irtózatos erővel mondván

jaj bocsánat azt hittem hogy a sült hús vagy hófehér

áttetsző hálóingben álldogálnak a sűrűsödő

hóesésben összegubbaszkodva mint a csirkék

akiket végül is levágnak talán dalolnak is

elrezgő hanggal a fehér éjszakában míg gyönyörű

arcuk átszellemülten Isten homlokára néz…

Mindig öregek már korábban is negyven

meg ötvenévesek hajuk hull tokájuk

megereszkedik lábszárukon meg combjukon

kiütközik durván a fehér húsból a gubancos

vér csomós térképerezete mindig öregek

hasuk előredomborodik, ahogy beszorítják

egy nadrágszíj vagy szoknyaöv mögé mely

bemélyedve szeli ketté alhas-földgömbjüket

mindig öregek csókjuk nem üde a barlang

kénes szaga lebben szájuk elé délceg

testtartásuk összerogy a dohos nagykabát alatt

még ha táncolnak is mindig öregek izzadtan

támolyognak a földre omló lámpafény alatt amely már

kirajzolja dülledt árnyékukat a padló

kijelölt koporsó-négyszögén ordítozó

hangjuk a konyhában dobol dobhártyánk

lemezén kapkodó kézzel rakodnak a nyári

autóba is hogy le ne késsék

a vakációban halálukat…

Nem hisszük el hogy fiatalok voltak

nem hisszük el hogy szerelmesek voltak

nem hisszük el hogy gyönyörűek voltak

– nem láttuk őket csak vak fényképeken

matatunk válogatva hogy kivágva legszebb

tizenhat éves arcukat nyakunkba akasszuk

egy nosztalgikus és szecessziós medálban

súlyos aranyláncon mely lerántja fejünket

le le a porba sárba agyagba le a földig

hogy nedves szájjal megcsókoljuk őket.

[Az az asszony…]

*Az az asszony – tulajdonképpen már túl volt a hetvenen – mindig attól félt, hogy elesik. Hogy eltöri a combcsontját. Nos, el is törte. Ott üldögélt a konyhában, s mint a kosáremberek, keze fejével vonszolta magát az előszobaajtóig, hogy kikulcsolja. Azt mondta: végem van.*

*Összevissza műtötték, remek platinarudat építettek be a forgóba, amit újabb operációval vissza kellett volna adnia az államnak, hogy drága. Nem kellett visszaadnia, idejében – a garancia tizenegyedik havában kimúlt*

*. Az állam is sokat veszített a platinán.*

Anyám

Egyforma ételek,

pörkölt, hús-szaft, málé,

te a társadé vagy,

én meg az anyámé,

engem nem védett meg

szőrbunda teste,

így maradt meg ínség

estére, reggelre,

ráncbaborult arcát

az arcomon érzem,

nem is köszönök már,

nem hagytam el mégsem,

áll a vasrács előtt,

nyöszörög az édes,

de keresztülnézek

rajta, bármit érez,

megfojt ölelése,

kíméletlensége,

apám szláv szomorúsága

térdre rogy elébe,

őrjöngő szivére

ma is visszaránt még

ő a Naparanya

én meg vagyok árnyék.

Úgy kell már szeretnem,

ahogy ő szeretett,

százkő sima úton

mentében elesett,

arcszomorúsága

tigrisálarcáé,

te a magadé vagy,

én meg az anyámé.

Anyám és mi

Anyánk kórházban van. Mi röhögünk,

mit is tehetnénk. Harminckilenc ősön

keresztül jön már ez a félelem

a haláltól. S azóta jön-jön.

Csak ne nagyon fájjon. Ezt mondja néha.

Mi lesz velem? Ilyeneket.

Mi hárman állunk. Elfogódva.

Az ápolónő hozza a gyógyszereket.

A fehér ágyon rendetlenül

van a toll, a könyvek, a párna.

Anyánk az ágyban fölhajol,

hogy ezt a három embert lássa,

az elhagyhatatlan alakokat,

kiknek arca vonásait adta.

Mi állunk. S nevetünk, mint a fénykép,

egy pillanatra.

Ide kap, oda kap, arca beesett,

mint egy lapos kő. Fél, retteg.

Megcsókolja a kezemet és

bízik bennem, mint egy gyermek.

Ugye nem hagysz el? Ezt kérdezi.

Elvégre ez is egy mondat.

Befektettük a kórházba,

én szóltam a barátomnak.

Régi, három férfi, mi nevetünk.

Irtózatos a képünk.

Itt van az egyetlen ember,

akiért éltünk.

[Az Ond vezér utca sarkán…]

*Az Ond vezér utca sarkán volt egy zöld redőnyös ház, a kőkerítéstől vagy öt méterre bent állt magányosan. Az még szép volt. A papok viszont föltartott ujjal mentek az úton, figyelmeztetően. A ház előtt egy hársfa állt. A hársfán fekete madarak, szőlőre várva. Olykor bombáztak, mintha csak a futó papokat akarták volna eltalálni.*

Anyátlanul

Nem akarok felnőni, nem.

Gyerek vagyok, véglegesen.

Ha jön a mongol nagykövet,

tükörbe dobni a követ.

A nyakkendőre nem bogot,

de hurkot kötni akarok,

hogy fölakasszam magamat,

de legalább a papokat,

az aranyos kövéreket,

a varangyos tömérdeket,

kik fennhéjaznak vastagon,

„Jézus kezén az oltalom!”

kiáltják, közben bűneid

nyilvános falra szögezik,

ők henteregnek, habcihák

között csinálva hajcihőt,

gyerek maradok, annyi szent,

nem akarok felnőni, nem!

\*

Nem űzni el a seregélyt,

hagyni, vájjanak lassú kéjt

a szőlőből, a vincellért

csapják agyon egy pengőért,

a hordókat nem csapra, de

verni a kardok élire,

kifolyatni a hűs nedűt,

csak folyjon, folyjon mindenütt,

részeg legyen az eb, a tyúk,

az országút, a gyalogút,

támolyogjanak fölfele,

az Úristen közelibe,

hogy lássa be, láthassa be,

nem megy nélkülünk semmire,

még azt is, hogy föltámadott,

nekünk köszönheti, nagyot

csaptunk rozzant kezeire,

nem telik tőle ennyi se,

maradok így, gyerekesen,

nem akarok felnőni, nem!

\*

Ha hárs és nyárfa bólogat,

letördelni az ágakat,

ne nőjön föl az ág, a bog

tegyen olyan fordulatot,

hogy lefele nőjön, le, le

a cserje, lomb, a fa, a fa

bele a föld beleibe

egészen a közepibe,

az ércek, rezek, aranyak

vasak közé nyomuljanak

szétrepesztve az ingatag

föld buráját a föld alatt,

a hélium, a hidrogén

úgy vesse szét, ahogyan én

szétdobom játékaimat

ha meghúzom a hajukat,

maradok így, gyerekesen,

nem akarok felnőni, nem!

\*

S ha jönne vissza a mama,

és szép szavakat mondana,

fiam, fiam, mily keserű

szád barlangjában a nedű,

megecetesedik a bor,

mi édes volt valamikor,

s maga vele az anyatej,

amit az anya maga fej,

hogy boldog és erős legyél,

most benned csak a bánat él,

gyerekem, tudod nem szabad

ennyire elhagyni magad.

Kacagj, dalolj és gurgulázz,

látod, tied a régi ház,

mit neked készített apád,

anyád s az összes porkoláb,

– ne öklendezz – ez a világ!

A krém, a hab, a pír, a báb,

nyitva az ajtó – láthatod –

lehányni a bejáratot!

Ó, anyám, kincsem, mindenem:

nem akarok felnőni, nem!

Csak ha megfogod a kezem

és átvezetsz a semmiben,

hol nem marad meg semmi sem –

anyám, szerelmem, mindenem!

[A patak beleveszett a rákosi rétekbe…]

*A patak beleveszett a Rákosi rétekbe, a kiserdő fölszállt a felhők közé, a családi ház hajója a jeges hókertbe dermedt – Amundsen csak előre menekülhetett – női karok kikötőjébe? Gyalog isten hegyei felé? – a kesztyűje is elveszett a HÉV havas talpfái közt.*

Az elveszített otthon

Kitől elveszik a tanyát

maga van embertelenül

aki körül kihal a táj

az emberekbe menekül

annak otthona lesz a másik

lény legtitkosabb belseje

mások fészekmélyébe mászik

keresvén elfelejti-e

a fűt a fát a csipkebokrot

ami halálra sebezi

azzal hogy nincs hogy soha boldog

árnyékot nem vet már neki

emberekre cseréli önnön

szülőházát az ifjúság

fölött ragyogó és e földön

elveszített csillagruhát

Már mindig meztelen marad

dideregve a hóesésben

nem leli a nagy ég alatt

az otthonát s az Istenét sem

már mindig másokat imád

nők hónaljába bújik inni

szerelmet otthont és anyát

bár magát végképp elveszíti

Kikötő

Gyermekkoromnak nagysötétű partján

bolyong valaki. Nem is én vagyok.

Haján a sapka megbillen a szélben,

utánakap, ahogyan a nagyok.

Tó ez, folyam, vagy ez maga a tenger,

hová magában az ember kijár

de mindenképp valami kikötő, hol

egyedül lehet, ahogy a király.

Kavics zörög. Cipője talpa csikkan,

a lépcsőkön csaknem a vízbe hull,

megtántorodik, aztán visszaszédül

s járkál a parton csak parttalanul,

ahogy a víz. Odamegy, visszajön,

minthogyha hozna a hátán hajót.

De semmi sem jön. Szilvakék az ég, ám

mögötte égnek néhány ablakok

a távolba elrejtett kikötőben

hová jószerint sose mehetek,

ez ugyanaz az ember, aki voltam

és aki többé sose lehetek?

Hűvös levegő biberél a sapkán.

Zörög kavics. Kő mozdul. Ember él.

S a végtelen sötét tekintetében

csak fúj, csak fúj, csak fúj, csak fúj a szél.

Tékozló fiú

Ha majd a föld begyógyul,

mint régi-régi seb,

majd visszatérek hozzád,

mint engedelmesebb

mindenkinél, erősebb

leszek majd mint a szél

és halhatatlanabb

leszek mindenkinél.

Egy család halála

Mindig azt hittük hogy majd együtt meghalunk

talán még az ostromkor a Kenyérgyárban

ahol apám a német tiszttel vitatkozott

hogy mi nem megyünk ki Nyugatra mi magyarok vagyunk

s miközben a nyurga szőke főhadnagy

azzal zsarolta hogy az oroszoknak

akarja nyilván átjátszani a gyárat

pedig az már alá van aknázva

apám mellette gyomorbajában egy vödörbe hányt

– együtt meghalunk – felröpít az akna a kék égbe

anyámmal apámmal együtt – s a háromszáz bunkeressel

vagy plecsnivé lapít egy szép alakú bomba

mindíg azt hittem együtt meghalunk

mi a család négyesben bátyám anyám apám

mert mi család voltunk személyiségem

ők voltak hajuk szájuk szivük

abból is álltam hogy ők vagyok

része az ő küzdelmeiknek vegetációjuknak

lábkörmeiknek indulataiknak

a város különböző pontján mi összeálltunk

egymásból mint sejtekből a test

láthatatlan folyadékkal összebugyborogva

és fényképen – nincs közös képünk – egy család

Mindíg azt hittem együtt meghalunk

egy gránáttól egy közös fertőzéstől

49-ben egy nyomorházban vagy börtönben

vagy 56-ban egyetlen géppisztolysorozattal

vagy a továbbiakban könnyedén a közös test

külön betegségével elpusztulunk az ágy izzadt dunyhái közt

vagy lefordulunk az Árpád hídról egy rossz kanyarban a busszal

vagy egyszerűen a szívünkhöz kapunk

mint a texasi filmek hősei

kiket hirtelen és egyszerre terít le a golyó

jaj – csak annyit mondunk – jaj – és összeesünk

és bekövetkezik a családhalál

együtt fekszünk kinyújtóztatva négyszeresen a parton

És vége És megszűnünk Mind a négy ember

Nem kell külön élni Nem lehet utána

Egy családot talál a négy halál

Aztán meghalt az apám

Tizenkét nap alatt az egészségből lobogó hajból

vibráló szemnézésből semmi lett

Lehetetlen makogtunk és kerestük

négy évig még a szobaszekrényben a piacon

Rákosfalva fái közt zörgő villamosokon sehol se volt

Elvesztettük elgurult mint egy rézgaras

Lehetetlen makogtuk még anyámmal négy évig

hogy nem hozza föl a szódát a lépcsőn nem kiált

összebújva vártuk hármunk pusztulását

míg anyám összegörnyedt a száraz emlékektől

és üres várakozástól lenézve a negyedik emeletről

s nem bírta várni nem találta már

a régi óraláncot melyre ketyegve volt kötve a rozsdás idő

kiszenvedett egy trombus ölte meg

mely megakadt a tüdőkapuban

Nem hittük el Ha fölnéztem az égre

csak könnyeimet ittam és fürkésztem motyogtam

az árulkodó kékbe: Hol van az anyám?

Hol az anyám?

Arról volt szó, hogy együtt meghalunk…

Mit csináljak? Mivel foglalkozzam? Igyak-egyek?

emésszek járkáljak a városban röhögjek

színházba mászva villogó nő-szemekbe nézegetve?

Ellopták a halál technikáját

befeküdtek az otromba sírboltba

a meghalni tudás golyóit kicsempészték a fejemből

becsaptak itthagytak ők meg kajánul – nincsenek

Bátyámmal kóborlunk a fényes utcán

haja állása apámé járása anyámé

kihaltak belőlünk, mint gesztusból az ideg

mint génekbőI a múlt fehérjéje

kivonták magukat belőlünk a közös halálból

becsaptak egy ajtót kimentek a semmi udvarába

mi meg egy túlélő szobában támolygunk

rossz rózsák közt tudván hogy így halunk meg

hogy nincs család nincs *négyes* semmi sincs

hogy csalás volt az egész áltatás

nincs múltunk se Kenyérgyár se anyám hasa

amiből kikerültünk puszta őrlemény

nem nevettünk soha a falvai kertben

nem volt apánk ki a vödörbe hányt a német tiszt előtt

nem volt családi asztal amit körülültünk

nincs fénykép ahol együtt mutatkozunk az élet kirakatában

nem volt pólyánk nem volt ezer forintunk

melyből egy közös vécét csináltattunk

nem csókoltuk soha apánk arcát

nem csókolta soha anyánk az arcunk

minden hazugság még a régi ház

lépcsőföljárata is

soha semmi közünk nem volt egymáshoz

magukra hagytuk őket meghalni

magukra hagytuk őket egyedül mint a búzaszem

elporladni mi is becsaptuk őket

bíztattuk hogy majd együtt aztán belöktük

a sötét folyosóra tántorgó testüket hahotázva

és üvöltve a fájdalomtól

kilőtték mellőlünk a belső szervek

tűnékeny ábrájukat

csak tántoroghatunk védtelenül

alakjukkal alakunkban

szemkékjükkel szemkékünkben

egy túlélő szoba szégyenében

rossz rózsák közt tudván hogy így halunk meg mi is

nélkülük hogy nincs család nincs szerkezete

a múltnak hogy élni és meghalni

most már egyedül kell.

Gyermekkor

Ejnye, vigyázz, ha az ősz szele szállong

s ritkul a kertben a sárga gyümölcs.

Tartja magát feketén az a pár lomb,

mit kihagyott a világon a zöld

nyárból a száz gond, míg keze ránk ront,

bánati maszkot és zsákokat ölts:

járja falunkat s a régi karácsonyt

gyűjti kosárba az erdei bölcs.

Kisgyerekek muzsikálnak a dombon,

hangszerük ág és ág a vonó.

Köd terül, térj az eszedre, ha mondom,

nincs meg a kincs, a virág, a fa… – jó,

ittmaradok kék gyertyavilágban,

hószínü párnán vesd meg az ágyam.

Lányom a fű között

Te már tudod, hogy egyedül vagyunk.

Magunk vagyunk a hatalmas űrben,

az egekig érő fényesség alatt,

kószálunk a kertben

a virágok nézésébe elmerülten.

A ház mögött, a lukas hintaszéken

guggolsz magadban, mint valami trónon,

a keret közül kikopott a bársony,

és régesrégen kitörött a nád,

de veled valahogy összekapcsolódom.

A partra vonva üres csónak áll,

a homokba a horgony sincs kivetve.

Nem kell utazni már,

nem kell kikötni már,

meg kell tanulnom végre ez a lecke.

Arany fejeddel imbolyogsz a tóban

és nézed lenn az iszapot,

hogy púposodik és térképeződik

még a talaj sok puha hegye,

s milyen halott.

Az úton megy egy óriási férfi,

mire felnősz, ő megöregedik,

mire megsimogatná a nyakadat,

magához vonná kis alakodat,

a szél tördeli szét a kezeit.

Felnövünk, élünk és tapasztalunk

és könyörgünk két térdre hullva mi,

hogy ossza meg velünk héját a kagyló,

világ a titkát, ember a szívét,

kézzel nem tudjuk szétfeszíteni.

Horror club

Villoniádák

És meghalunk…

És meghalunk egy mosolyért

csak legyenek kacsintsanak!

erünkben figyeljük a vért

a falak velünk inganak

slattyogó papucsot lesünk

felénk kanyarodik az út?

női lábakat fülelünk

vagy mosolyogva meghalunk?

És S. Nagy úr…

És S. Nagy úr is itt lapul

a Horror Club szerzője

egész a párnájába búj

nem akar meghalni ő se

szép lassan föltápászkodik

és mint a hattyú égre kel

és hétfő hajnali hatig

disznó dalokat énekel.

A megalázó…

A megalázó perceket

röhögjük mint a gyerekek

ahogy pedig nem volt tele

az úr zacskója tele lett

fejhangú énekeivel

míg „nővérkéért” kiabált

mint őrjöngő Ezékiel

csak bepisált és bekakált.

A nővérek…

A nővérek legyintenek

de azért a hónuk alá

nyúlnak ahogy a verebet

nem verte még le a halál

csak elsuhant a légnagy út

agyonizzadt fejünk felett

és csevegünk és csipogunk

vidáman mint a verebek

A Horror Clubban…

A Horror Clubban félhomály

és pillanatnyi csend lett

megrendelve a tepsi már

megáll az ágyam mellett

a hordár lábam fogja meg

– Uraim csak meg ne halnék! –

az egyik nővér felsziszeg:

– Nem az te eggyel arrébb!

A béke…

A béke nagy szemhéja fed

csalánmeleg szememre

ráborulnak a levelek

egészen eltemetve

most alszom én „majd alszom én”

jövőbe és jelenbe

bebújva mint a véredény

maradok énekelve.

A takarítónő…

A takarítónő fanyar

rúzsarcával ránk mosolyog

– ó Istenem milyen hamar –

a halál megszokott dolog

pedig meghalni nagy robot!

a Horror Clubban csend lebeg –

felmos motyog: „az orvosok

kinyírták már mindegyiket”.

Függöny

Függöny a hó mögötte jó

messzire búj a múltam

mintha mögüle intene

talán az aki voltam

a fák mögött bujkálok én

fülig hajtott bekecsben

arcában föl sem ismerem

mindazt ami lehettem.

Bezárva

Bezárva harminckét napig

a kórház börtönébe

gyógyultam mint a lassú seb

„önnön” szívemig érve

a lift melletti résnyi fény

a kék eget mutatta

nem hittem hogy a két szemem

valaha visszakapja

A tűzfalak közt látható

trapéznyi ég kitárult

fényével meggyőzött a jó

istenke igazáról

hogy megment és majd fölemel

a lélek érzetébe

ahol elönti szívemet

a földöntúli béke

de az maga az elmúlás!

az ellen kapálództam

így erőltettem a futást

a lépcsőkanyarokban

és úgy róttam a folyosót

a sakk-kockákon járva

mint aki eljut mihamar

az isten igazába

Harminckét fáradt nap után

felöltöztettek engem

ahogy a szülők a csecsemőt

hogy bölcsődébe menjen

járni tanuljon a fiú

a lépcsőn föl-lemászva

– most itt ülök a szabadság

nagy börtönébe zárva

Nézem az elhulló havat

előttem a világba

szél fújja mint a madarat

S én kapkodok utána.

Kettős

Egy embert megcsináltam és

egy másikat kikészítettem

ülök a kórházi padon:

milyen ember lehettem?

Valaki szalad a fák között

a hó behullta kertben

nem látom jól a mosolyát

pedig itt fut előttem

Cikázik itt a fák között

fejében piros a sapka

szalad mint aki megszökött

és nem jön soha vissza

a közelből mégsem megy el

futóbolond a lelkem

egy embert megcsináltam és

egy másikat kikészítettem.

Hó-könny

Viszont esik a hó

és az arra való

hogy meglássam a kertet

amit már elfelejtett

az ember míg fetrengett

s magáért könnyet ejtett

a kórház lassú ágyán

hogy ott maradt a párnán

a foltja mint a márvány

lemezén a szivárvány

most kavarog a hó

mintha a nagyapó

lisztet szórna a kertre

sütemény-fenyvesekre

vagy fújna elkeseredve

hogy végül is a hó

a pingálnivaló

a kertet is kifesse

hogy végleg elfelejtse

az ember amit árván

benn ejtett ott a párnán

és meglássa kertben

fölgyúló hószemekben

a fölső égi könnyet

mit a nagyapó ejtett

az öreg csirkefogó

mikor esik a hó.

Lábadozás

Mászkálnak lenn az emberek

hogy hátha megmaradnak

körülöttük pezsdül a gyep

színében a smaragdnak

fejükbe sapkát csapnak és

fütyülnek a rigókra

mintha csak kezdődne a lét

s nem mintha vége volna.

Agyő…

Agyő – az öreg tengerész

Montgomery-sityakban

az erkélyen integet és

felröpül mint a dallam

„Vágy ragad el s szívem beteg”

dúdolja még a régi

slágert de tudja nem lehet

az erkélyre visszatérni.

Röpül…

Röpül mint hatalmas sirály

az öreg Kozma bácsi

fölemelte az ég alá

– ha látná Kosztolányi! –

a könnyű szél mert könnyű lett

a teste és a karja

az arca színes selyem

sállal van letakarva.

A nyolcvanéves Tóth…

A nyolcvanéves Tóth tata

üvöltözik a kertben

a feleségével: Haza

akarok menni menten!

Ha meghalok hát meghalok!

Míg testem nem hűl ki

mindenképpen be akarok

a saját autómba ülni!

Konyhások…

Konyhások rákoppintanak

levesmerő kezedre

„tartson diétát mint a pap

ha még élni szeretne!”

Mernél ha mernél élni még

ha volna még előleg

a levesből… (Féld a spinét

hogy elveszi előled.)

Hetvenéves…

Hetvenéves manökenek

keringenek könnyű táncban

asztalfőn szipirtyó lebeg

rózsaszínű ruhában

„művész úr látom nem szeret

a paprikámért engem

pedig amit csak lehetett

az ablakába tettem.”

Lehorgasztott fejjel…

Lehorgasztott fejjel halad

a tiszteletes körben

lassú lépteivel a pap

a liftbe száll előttem

„Bocsánat megelőztelek

remélem a halálban

megcserélődik a szerep

és én megyek utánad.”

Hallgat az éj…

Hallgat az éj. Egy nő bolyong

hófehéren a kertben

a hó belepi mint a rongy

így aztán nem fedetlen

nézegetik a kebleit

a varjak és a kányák

büszkén halad mint az elit

minthogyha meg se látnák.

De Gaulle-ként…

De Gaulle-ként magaslik a pap

az étkező fölébe

mintha csak disznóságokat

súgnának a fülébe

A levesbe kanalaz

bőrén ragyog az arcszesz

kérdése mindig ugyanaz:

„Mondd te mikor is halsz meg??”

A jóindulatú…

A jóindulatú nyanya

nagy pulykacombot majszol

akkorára nő a hasa

hogy mint a nagyharang szól

ha durrogat a terítő

alatt egy kicsit balra

emelintve meg rémítő

seggét egy pillanatra.

Jaj nem maga az…?

Jaj nem maga az akinek

magas koleszterinje

lebeg a vérében s az ideg-

osztályon volna a helye?

cserél össze egy nálam is

kövérebb úrral engem

az adjunktus s kutat hamis

mosollyal a szívemben.

Önző vagyok

Önző vagyok az asszonyok

módjára Budapesten

még egyszer leesni nem akarok

ha egyszer már leestem

most már az ágat keresem

hol megmarad a testem

hol lassan és szerelmesen

élhetek Budapesten.

Dudál a sok gép…

Dudál a sok gép: bőr-duda

szaxofon-oboa mixer

így bocsátódik áruba

maga az életelixír

és S. Nagy is kitámolyog

véroxigénre várva

csoda-gépére mosolyog

s csókot nyom homlokára.

[A református papok…]

*A református papok nagy színészek. Nagy művészek. És szabad emberek, magukra ölthetik a házasság szentségét is, reálisabbak a katolikusoknál. Tán magyarabb is? Fene tudja.*

*Nyíregyháza mellett az a pap - tiszteletes - nagyon rendes ember volt. Nem is tudom, él-e még? Jó volna.*

Vödör

Vödör a szobában csücsök a fej alatt

életem végére magamból ez maradt

Bóklászom tördelve lankatag kezemet

mint az a plébános aki már nem szeret

misézni ostyákat az égre emelni

fejét e rengeteg emlék csak belengi

tudja hogy nem lehet perelni Istennel

hogy rajtunk mindenki segít csak Isten nem

csak magunk tehetünk magunkért valamit

mint az a színész ki Lucifert alakít

magunkat űzetni magunkat hergelni

ahogyan ma mondják Pesten: ez nem semmi

tördelni kezünket játszani Lucifert

aki még az Isten ellen is tenni mert

és tudott egyedül – ami nem piskóta –

maradni belülről mint az idióta

aki még megbízik magában Istenben

de azt is tudja hogy nem segít Isten sem

a vállán hiába nagy papi brokát van

– állhat a felmosó vödör a szobában.

Az oroszlán

*Amikor rájöttem, hogy az emberek nem szeretnek, elkezdtem magamat szeretni. Óriásira fújtam föl magamat, mint egy oroszlán, és fújtam magam előtt a levegőt, hogy tisztuljon a tér. Haragos lettem, haragosa fűnek-fának, és dédelgetve tettem mancsomat a vállamra. Fájdalmas, fekete éjszakák voltak azok, nyűgös, végeérhetetlen éjszakák, magam sebeit nyalogatva. Tölcsér. Egy mélységes tölcsér kellett volna, hogy abba feküdjem és halkan kiáltsam keserveimet. Mi fájt? Magam se tudnám megmondani. Téptem, szaggattam a bokrokat, ütöttem körmeimmel a sziklákat, hogy szikra pattogott belőlük. A felhőkre néztem, és rémes alakokat láttam bennük. A tér olyan tisztán állt előttem, mint egy tankönyvben, a kanti filozófiában. Doboznak láttam, melynek nincs oldala, a szél bejöhet, a szél kimehet, a madarak kiszállhatnak az oldalán. Sík tükörnek éreztem a pusztát, nem láttam rajta semmit. Harmadévre vergődött mellém egy nőstény, tagjait hozzám szorította, és együtt feküdtünk az éjszakában. Rézsút néztünk föl, vastag fejünkből a csillagokra, melyek sárgák voltak és tompák, mint az eldobott kő. Késő volt, végtelenül késő.* Akkor éreztük meg az időt, tisztán, mint egy pohár vizet, mely ihatatlan az én számnak, mert összetörik állkapcsaim között. A világot föl kéne fogni, mint kézbe a fadarabot, de nem lehet. A világ kiesik kezünkből, a csillag kiesik szemünkből, a homok kipereg mancsaink rácsai közül. Párommal éreztük, hogy lehetetlen megérteni a világot, csak érezni lehet. Magányunk akkorára növekedett, mint egy hordó, melynek abroncsai közül nem tudjuk kiemelni fejünket. Mogorvaságom és értetlenségem megakadályozott abban, hogy el tudjam fogadni azt a tenyérnyi örömet akár, amit párom simogatása nyújtott. Elvadultam, izgatott lettem, barátságtalan, jártam le-föl a pusztán. Dühített, hogy a világba nem tudok behatolni, mert széttolódik előttem és nincs többé, csak az én mancsomat látom magam előtt, nem a világot. Dühített, hogy a párom szeretete hasztalan, bennem van a hiba, gondoltam, mert nem tudom elfogadni a felém nyújtott mancsokat. Hogy is lehetne élni? Talán úgy, hogy szeretni kell az embereket, ha azok nem is szeretnek, s akkor minden egyszerűbb.

– Széchenyi is bolond volt – nyugtatta magát Marmoládé János, aki a falu kovácsa volt Cenken, még 1867-ben, a kiegyezés után, a Felleghajtó utcában.

Koronám

Személyiségem régen szétesett

rozsdálló gyűrű abroncs fémkeret

de mint a cenki erdőn sárga holdak

türelmesen és elszántan ragyognak

a koronaékszerek.

[Delacroix-nak van egy képe…]

*Delacroix-nak van egy képe, amin az oroszlán öle annyira kimarjult, hogy alig él a havon. Kis kopók tépik, szakítják. Hóban oroszlán? Elég nagy marhaság.*

Oroszlánosan

Akárhogy ordibálok

akárhogy ütök vágok

közétek kis sakálok

ahogy az oroszlánok

a tetves tereken

hiába zeng az átok

kis nyavalyások rátok

hiénák kis sakálok

még akiket utálok

– őket is szeretem!

Egy sors

A személyes sors mint elveszett galamb

vergődik a szélben a struktúrában

vagy lerepül a tapolcai kőre

rózsaszín lábánál a busz mellett

Rózsaszín bőrével a szélben vergődik

falvak fái között puhán

az elengedettségben az elveszett sorsban

repül a személyes galamb

Bábuk

Nem tudtam formát adni már

utóbb, csak mint az árnyék

járkáltam köztük vastagon,

mintha hazatalálnék,

minthogy volna még utam

egy óriás gödörbe,

ahol fekszünk mindannyian

egymással befödve,

bebukott bábuk – hófehér

és semleges az arcuk,

a szerelem halottai,

a szájuk csak egy nagy luk.

A szerelem, az pusztítás,

a szerelem ajándék,

jártam köztük, mint bárki más,

mintha hazatalálnék,

minthogyha volna szerelem,

minthogyha volna óra,

amely kongatna még nekem,

mielőtt megbomolna.

Vonaton

Emlékezem. Oly hosszú ez az út

és csikorog a vonat kereke,

a tájak színe a szemembe bújt

és belebújt a házak fedele,

a földek ránca, búza és hegyes

rozs nő a földön és az árpaszem

a szél kezére lassan lengedez

világosan és töredelmesen.

Megy a vonat. Én is megyek vele,

talán egyszer a városba jutok,

ahol állnak az izzadt, fekete

gyárak és járnak kék autóbuszok,

megérkezem, biztos megérkezem

a vashidon, alattam a kerek

nagy tér és a magas emeleten

zöld labdát dob az égből egy gyerek.

Úgy múlik el az élet, mint a láng,

röpül, világít, táncol és liheg,

valaki újabb rőzsét dobna ránk

és elmúlna belőlünk a hideg,

égünk, akár a vonat ablaka,

mit vörösen világít be a nap,

de a vonaton nem érünk haza,

a szél csóvája a hajunkba kap.

Csak ez marad, futás a földeken,

valami ámokfutó feledés,

az éjszakába nyúló gyötrelem

és fokozatos elkülönülés,

idegen emberekkel utazol,

sebedbe nem teszik az ujjukat,

hogy te vagy-e a Jézus, valahol

füst száll s te is tudod, hogy nem te vagy.

Elmúlsz, akár az értelem, a víz

föloldja majd a töviseidet

és elmúlik az ajkadból az íz

s az ismeretlen asszony, akinek

haját lebontva benned kavarog

tört málna íze, enyves, nagy diók,

ott álltok, pillanatnyi utasok

s hosszú az út, mint súlyos, lassú csók.

Falu, se város. Meg nem érkezem

a széjjelfutó földeken, nyomom

kirajzolódik és a mérlegen

a magam nyolcvan kilóját nyomom,

ennyi vagyok, tudom, mi ez a súly,

reggeltől-estig lábamon viszem,

magamon csüng lerázhatatlanul

a szervezetem, májam és szivem,

tikk-takkolok magamban, árva hús,

a gondolat örökös betege,

így éltem, hősi, szerves famulus

és így bukom majd a padlóra le,

kinézek, fut a táj, rohan velem,

talán bizony a végtelenbe visz,

nem látok jól a vastag földeken,

tudom, hogy mit kell tennem végül is.

Váza

Belülről légy, akár a gondolat,

nem pedig kívül, láthatóan élve,

alig mozdulva is szívemhez érve,

külön a szád, a kezed, a fogad,

maradj talán a míves sors edénye,

amely örömet s könnyet tartogat

vagy halhatatlan sókristályokat,

ne a felület légy, hanem a mélye,

melyben le kell hajolni, meddig ér,

a feneketlen és megmérhetetlen,

nem dísz, nem festék és nem is babér

vagy homlok alatt ívelő kerek szem,

ha méreg, méreg, ha vér, drága vér,

olyan, amilyet végül érdemeltem.

Medál

Úgy szeretem az arcod,

mint régi-régi lánc

törődött ékszerét, mit

magadnak úgy kívánsz,

hogy csüngjön őrületben

melldombod közepén

s kit senki sem szerethet

többé ahogyan én,

úgy szeretem a hangod,

mint összetört tükröt,

mely rebbenő harangok

csöndjével elbűvölt.

Az én babám

Az én babám elég tökéletes

elég fiatal kicsit életes

középen lenne: reneszánsz-kori

és vele élni mint a dzsembori

Az orra íve bársonyos barokkos

állatbarát legyeket sose fogdos

de elfelejti a virágokat

pedig veszek neki elég sokat

Alfázik mint a szfinksz ha maga van

mint kinek külön oázisa van

Kleopátra és Éva egyszemélyben

és én nagyon szeretem kérem szépen

Olyan örömmel úgy eszi a lekvárt

mint egy fantazmagóriát a nem várt

eukaliptusz lassú levelét

mint Egyiptomban egy zsidó cseléd

Aki különb az úrnőjénél egyre

a szabadságra vágyik lekezelve

azokat akik rabságukban tartják:

hogy hatalomnál nagyobb az igazság

Lábfeje pici apró körmei

fölfénylő életemnek tükrei

melyekben néha meglátom magam

kétségbeesve mégis boldogan

Füle ovális mintha Monsieur

Ingres rakta volna rá – előkelő

bár fúrt lyukába beerőszakol

egy-egy követ mit talál valahol

a rendetlenség lassú közepén

ami mikor rokokó lassú bál van

forog köröttünk: néma könnyű táncban

arcán-nyakán nincsen sehol se ér

csak ő csak ő van régi hősi etruszk

leány akit már nem-szeretni nem tudsz

rajongva érte mert rajongani

azért lehet csak aki római!

Hősnő vagy nő-hős mint az óvodában

a gyerek örülök hogy rátaláltam

ő játszik velem ahogyan a fény

a sötétséggel ővele meg én.

Mindig mesélt

Mindig mesélt nekem a lány

valamit elalvás előtt,

a tétje az volt, hogy mese

közben ki alszik el előbb?

Mesélt nekem a bábkirályról,

ki szekrényben uralkodott,

mesélt de nem gondoltam volna

hogy a bábkirály én vagyok.

Mesélt a holdról, mi a kémény

szájába szorult és ahonnan

létráról kellett kipiszkálni,

és a kéményseprő én voltam.

Mesélt a mesés kiskakasról,

aki aranyat kukorékolt,

pengett a naphang, mint a pengő,

én voltam, aki csupa fény volt.

Mesélt iszapban úszó halról,

ki labdát vitt a víz színére

kis orrával és azt se tudtam,

a hal vagyok-e, ő-e, én-e,

egy mese volt minden mesében,

mit mondott elalvás előtt,

hogy vajon ő kap-é meg engem,

vagy én kapom meg őt.

Aranyszájú mesében alszom,

mint tejbe fulladt gödölye,

nem is tudom, ő az én örömöm, vagy

én vagyok az ő öröme?

Akár a tárgy

Hogy lehetek ilyen kicsi,

ilyen merő, vigasztalan,

akár a fa? S határtalan

magam, mint a Mississippi?

Hogy állhatok, hogy folyhatok

üresen egyre, mint a kád,

bádogszívem szűrőin át

milyen szüretet folytatok?

Kemény vagyok. Koppants meg és

meglátod, milyen koccanó

és érdes vagyok, mint a hó.

Csak szájam nyitva, árva rés.

Elmeszesedtem a falak

magányával. Vállamra dől

a fa, a hó, a víz, a bőr.

Csak a tárgyak valódiak.

Magam vagyok kívül-belül.

A táj s a víz, a lé s a kád,

s az elhasználatlan világ

bennem sötét levével ül.

Ó, koccanó az érfalam,

belül pedig ott van a vér,

kezem sötét kezemhez ér,

magam vagyok határtalan!

Séd patak

Nem is vagyok csak hegedűhúr

nem is vagyok csak csobogás

az ablak előtti időn túl

patak vagyok és semmi más

És ködben állnak kinn a fák

suhogva mint a mente

és elszállnak az ifjúság

végén a végtelenbe.

Nagyon szalad az ősz

Nagyon szalad az ősz mint egy fogat

nincs benne ló nincs benne gondolat

mégis fut rohan elmutatkozik

visszahagyja verejtékcsöppjeit

hogy pára kinn a táj lebeg ködös

mint állatok bőrén az ösztönös

megrándulás mint égen az arany

egyhelyben áll és mégis elrohan.

Mátra

Nagy hullámokban ver a táj,

áttetsző vizű tenger,

kitölti a hegy vázait

ahogy magasra lebben

és földet ér és partot ér

az üvegedényekben.

Üvegesen hullámzik a

hegyek között a pára,

de oly puhán rakódik a

szinek magaslatára,

alig remeg a csarnok és

alig remeg a váza:

az üvegházak tetején

a rézszínű tetők fölött

hullámokban kavarodik

és gomolyog és hömpölyög,

mint étel gőze, lomha füst,

a nagy kék tálakban a köd.

Cigánytánc

Cigányhad kushad a kőre

guggolnak körbe és körbe

nézik a táncaikat,

mit a szél játszani hagy.

Bámulják a cigány táncát

s liliom-kérető párját,

kecses mozdulata

remeg a mandulafa.

Nincs rajtuk bugyogó sem,

fülbe- és nyakba-való sem,

öv van a derekukon,

csók van az ajakukon.

Serken a vérből az ünnep,

ujjaik megmerevülnek,

hogyha a férfira néz,

melléből csorog a méz.

Járják a fekete táncot,

fonják a szerető láncot,

holdvilág ég a havon,

árnyékuk leng a falon.

Hegedűs

Nem kellett soha senkit sem szeretnem,

csak szólnom, zengetnem, mint a hegedű

egy magányos és ideges teremben,

mindenki odajött és egyszerű

arccal figyelte azt a handabandát,

amit karommal végeztem, kecses

rántásokkal, de tudtam, hogy a bambák

majd elszaladnak, hogyha vége lesz.

Szerettek. Villogtam a hegedűkön,

mint tű, az arcom képes és fehér

reflexeit dobálta, mint a sürgöny,

mely hirtelen az emberszívbe ér.

Külön nem kellett gondot, szenvedést se

fordítanom arra, hogy szeretek,

a játékom, homlokom érverése

miatt szerettek engem emberek.

Most állok itt, letartom a vonót a

padló felé és nem hegedülök,

zenétlenül fordulok önmagamba,

mint a kerék, mely lassan nem pörög.

A nő figyel. Csodáim félbehagytam,

csak testtartás vagyok, hulló izom.

Én nem is tudom, segíthet-e vajon

egyik ember a másikon?

Avató vers

(A balatonfüredi Eötvös Loránd Általános Iskola keresztelőjén)

Ing az inga, Eötvös Loránd

elindul még toronyiránt,

arany kezével ezt kutatja,

mi van a földben és alatta,

az egész ember arany műszer,

tele napfénnyel és derűvel,

hogy kicsap belőle a láng –

így indul el Eötvös Loránd.

Hova indul Eötvös Loránd

vakmerően, toronyiránt?

Milyen földre lép, milyen mezőre,

buktatóra, sírgödörbe,

vagy az égig emelkedőre,

ahogy a láng kicsap belőle,

hogy minden népnek megmutassa,

mi van a földben alatta?

Azt mutatja meg a műszer:

a hazai föld tele van tűzzel,

tele van izzó robbanással,

és elnyomott kiáltozással,

réteg a rétegre omolva,

egymás testébe kapaszkodva

él a mélyben millió ember

kibírhatatlan türelemmel!

Eötvös Loránd, azt is vizsgáltad,

amibe belehal ez a század,

a folyadékok felszínébe

úgy néztél, ahogy más a mélybe,

mi tartja össze és mi éget,

őrület, terror, hőmérséklet?

s ha kicsap belőle a láng,

mit csináljunk Eötvös Loránd?

Te, ki negyvennyolcban születtél,

fizikailag törvénykeztél

felszínek s rétegek fölött,

akinek megszólal a rög,

és megnyílik a rög alatti,

taníts minket hazát akarni

műszerrel és politikával,

ki egyidős vagy a szabadsággal!

Háborog a föld alattunk:

az inga ing: jelzi – miattunk,

mi vagyunk oda alányomva

a legmegalázóbb bugyorba,

arccal a föld felé fektetve,

beletaposva, nem temetve,

ha egyszer föltámad a láng,

mit csináljunk, Eötvös Loránd?

Taníts meg minket higgadásra,

pontos, műszeres számadásra,

ne haragra, bosszúállásra,

taníts meg minket arany tudásra,

arany ingára – ing az inga –

arany rezgése megtanítja

hazává lenni ezt a tájat,

örökös földi iskoládat!

Orgona

Orgonalevelek

hosszúkás zöld szívek

hosszúkás zöld szívek

orgonalevelek

Nem a virágotok kell

bordó bársony bogyók

bárhogy árasztotok el

szívet és hajlatot

Lehull a régi kert:

ahogy meghalt apám

hamar utána ment

holtában az anyám

Apám meghalt nagyon

az orgonák alatt

anyámból a napon

már semmi sem maradt

Nyílik az orgona

de szíve sose fáj

apám – anyámra vár

de nem jönnek haza

[A metrón…]

*A metrón mindig jó fejeket látni.*

Emberiség

Kialakult az emberkerülés,

nem szabad, nem lehet,

töltsék be a nagyváros tereit

ha kell, az emberek.

Mert igaz, hogy az ember szójabab,

tenyészet, hústömeg,

de minden darab tündököl,

és kiált és fáj és tönkremegy.

A földszintről

Még egy ideig hallom a neszezést

még egy ideig várom hogy nem lehet várni

még egy ideig töltöm a lopott lengyel pohárba a bort

még egy ideig izgat Afrika sorsa

még egy ideig tanácsokat adok a gyermekeimnek – nevetséges

még egy ideig ugat a kutya kint

még egy ideig bemegyek az Írószövetségbe mintha tartoznék valahová

hogy aláírassam tizenkét éves telefonkérvényemet

még egy ideig nézem a szédült rózsákat

vörös-teakék-hűvöslila-sáfránysárga-ijesztőarany fejüket

még egy ideig dörömbölök az ajtón hogy be akarok menni

– hová?

még egy ideig metrón utazom míg visszaadják a jogosítványomat

– ittas vezetés színjózan kormány mellett –

még egy ideig szeretem a fekete fejű kis Attilát aki

játékautót vezet lányédes hangon tütülve neki a betonon

még egy ideig késő éjszaka van

várom hogy megvirrad a levegő a kinyitott kisablakon át

olajfaillattal kökénnyel erőszakos tűzliliommal

még egy ideig kiborotválom szakállam mentén a sűrű-üveg szőrzetet

még egy ideig Palesztina sorsára gondolok

legyen országuk noha az ország nem nemzet tudnivaló

még egy ideig Amerikába nem megyek el

ahol a függetlenségi háborúval se lettek függetlenek a

fekete rabszolgájú négerektől

akiknek fekete vére a Fehér Ház folyosóira csorog

még egy ideig sütkérezek a napon

a hülye Balaton partján ájult széttett lábú naiv kis ringyói mellett

akik zöldre festett körmükkel tizenhét évesen kanadai nyápicokat várnak

fölégett vékony testük mellé málnaszörppel dollárvitorlásokkal

még egy ideig megvan a véleményem

az elgyepesedett színházi struktúráról

miben gyászmagyarokat játszunk és vidám óvatos vaudeville-eket

még egy ideig reszketek érted

még egy ideig hallom a neszezést

– fönt vagy levetkezel hívsz szeretsz vársz –

még egy ideig – száznegyvennyolc ezer óra telt el –

a kertben rikolt a fekete rigó –

még egy ideig anyám halott arcára nézek

és a kinyílt egektől kérdezem hova lett?

Hol az anyám? Hova ment? Mit csinál?

Visszanéz? Lát? Megdermedt? Elfeküdt?

Még egy ideig nem bírom elviselni

hogy az óbudai negyedik emeleten

soha nem integet

még egy ideig alufóliában sütsz neki csirkét mintha élne

aztán fölmész

még egy ideig ülök magamban

még egy ideig hallom a neszezést

fönt vagy mozogsz hálóingbe bújsz hívsz

még egy ideig megátalkodom

nem megyek föl hogy veled legyek

hogy szeresselek

hogy segíts nekem szeretni önmagam

hogy a beteljesülő feketeségben

megérkezzenek hozzám a csillagokkal agyamba szúrt

vak lüktetések és gondolat melletti levelek

még egy ideig gondom van a Magyar Népköztársaságra

elfuserált és hősies szervezetére

félkapitalista állambéklyóira

hörgő feudalizmusára

II. világháború utáni bűntudatára

Kondor Béláira Balczó Andrására

még egy ideig gondolok a galaktikára

combjaid hűvösére szemérmed ájulására

még egy ideig

még egy ideig hallom föntről a neszezést

még egy ideig idegeskedem

még egy ideig szeretlek

A város pillanata

Fölszállanak a szívembe a színek

ahogy Veszprém tetőit bámulom

csontváry-kék egekre kifeszítve

lebeg könnyedén a nehéz Bakony

És percről percre változik a kép

a kékvörös most ólilába vált át

a kétméteres kis kőbalkonon

ki-ki siratja önnön ifjuságát

Egy lánnyal állok itt örömösen

szeretem őt bár nem is ismerem

ő azt siratja ami még lehet

magam meg azt ami már elveszett

Egymást siratjuk Egy madár huz át

talán ez is maga az ifjuság

a lány meg nézi a vörös eget

ahogy föllángol – mivel este lett

Aztán csak állunk mint a kőkirályok

Fölöttünk István és Gizella hallgat

siratjuk a leendő ifjuságot

siratjuk az elveszett birodalmat.

Nature morte

Van ami van van ami nincs

nyűglődnek fák és kispapok

fejünk búbjára esnek és

összetörnek a csillagok

mi aztán földig hajolunk

ragyog az isteni hideg

és szedjük mint a koldusok

csillogó cserepeiket.

Legyező

A Balaton mint árva legyező

egy kimondatlan óriás kezében

kinyílik lassan: hogy ez ő ez ő –

jön valaki a parton hófehéren

mint a királylány kilencévesen

nem szexuális csak illata van

a gyerekkor ha így leled fehéren

olyan boldog olyan boldogtalan

A Balaton maga a legyező

szétnyílik tátong a tavaszi fényben:

a nádasból senki se jön elő

a parton mindig csak magam maradtam

a legyező meg nyílik szakadatlan

de nem tartja senki sem a kezében.

A vizek ideje

Elérkezett a vizek ideje,

a kirobbanó vizek ideje,

az ősz üregei, fák gödrei

vizekkel vannak színültig tele.

Hol van a víz, mely lemoshatna engem?

Hol van a tiszta, őszi víz?

A kölni mögött elvásik az arcom.

Mossatok meg engem is.

Egyhelyben

Öregszem. Szeretek

valahol lenni már,

egy fogolyarcú házban,

mely kinyit és bezár,

egyhelyben, mint a holló

a vastag ágakon,

mert eddig mindig mentem

és nem voltam sehol.

Szeptember 4.

Sziklavégről a szarkaláb

még az utak elébe vág,

zörögve nő, zajosan. Rendes

lélekkel lát a küzdelemhez.

A kertekben öreganyó van,

zörög a mák a mákgumókban,

szél rázza őket, meglehet,

vékonydongájú hangszerek.

Szertartás lesz. Fekete Márták

felpeckelik a pókok száját,

harangot kongatnak a réten,

a keszkenő repes keményen.

Jelzik a sötét ünnepet,

fű éle szól, kő-dob pereg,

a dália, a dáliák

véresek, mint a kisbabák.

Repes a rózsaszínű kedves,

törleszkedik a fekhelyemhez,

szemét bevonja majd a fátyol,

tud már a boldogtalanságról.

Mi ez? A kazlak összeesnek,

nem bírják el a légi terhet,

fogy az arany a napsugárban,

de nyár van még. Még mindig nyár van.

A csősz bólint – lopják az erdőt

falusi gyerkőcök, kerek nők.

Hervad a lomb, mint színes kártya.

Ősz lesz. Van róla tudomása.

Éjjel

Csak égek éjjel, mint a lámpa

egy félreeső úthelyen,

ahol nem jár emberi pára,

csak égek mozdulatlan állva,

hogy világos legyen.

Negatív

Annyira visszatartom magamat,

hogy homorú vagyok,

a saját gerincemhez érek

és belül ragyogok,

csontváza, trónja önmagamnak,

kivájt, fehér meder,

hol idegen, telivér húsommal

magam is alig férek el.

Bordáim kosarában élek,

medencém üreges tálja,

mint kopott kád a csecsemőt

fogad be önmagába.

Eltartom bőrömtől magam,

befele halmozódom,

káprázó boldogságomat

nincsen kitárni módom.

Ó, csúnya vagyok egyedül,

egy ember negatívja,

kinek már csak formája van,

s kiönthetetlen titka.

Kőszál

Zeném nem volt zene,

szerelmem szerelem,

úgy éltem, mint a sas

az izzó hegyeken.

Szárnyaim csapkodását,

vergődését szívemnek

nevezték muzsikának,

neveztem szerelemnek.

Vörösödik az égalj,

a levegő lefog –

erős szemembe néz majd,

aki nálam nagyobb.

Hír

Erős leszek, akár a portya

s a házba sarkalló titok,

hogy szájam mindig csak azt mondja,

mit egész pontosan tudok,

nagy utakról összeszedett hírt

és szűkszavú, nagy híreket,

az igazságot, mivel nem bírt

se gyűlölet, se szeretet.

Víz alatt

Úszom, úszom a ferde víz alatt

az éjszakában laza utazó,

elhagyva a sugárzó partokat,

azt ami jó, ami egész való,

üveges hal, az éjszakába vágva

a vizek közé, mint valami kés

úgy fúródom sebesen be az árba,

mögöttem, mint a seb, nyilall a rés.

A habokat tárom föl önmagammal,

köröskörül az anyag gyöngyösen

gyűrűzik s én, akár egy éles angyal

a víz alatt úszom meredeken.

És vágok, metszek, hogy a vízlapok

között azt lássam, ami elmerült

s a mult fenekén fekszik izgatott

várakozással, mint a sebesült,

emlékeim nyitom fel, néma zárat,

sebek között a hallgatag reteszt,

a csókot, ezt a vízbefúló szájat,

mely víz alatt is lélegezni kezd,

a fulladás sötét tekintetét –

vak látomásba fúródó triton

meredek téren zuhanok feléd

s az éjszakát, a vizet fölnyitom.

Dereng a mult. A vállak néma íve,

hat mozdulat a sűrű ködön át,

lebonyolódnak, multtá egyesitve

a halhatatlan ceremóniák,

a kabalák, a csókok és az ábrák

között hanyattdöntve úszol felém,

arcodra nőnek túlvilági hártyák

s alszol, alszol, mint vízalatti rém.

Őszi chanson

Mennek az utakon leburkolt emberek,

alig lép az öreg, alig lép a gyerek.

Az asszony burnuszos köpenybe burkolódzik

és hártyavékonyan a falra rajzolódik,

tünődve emeli ebonit lábait,

verődő, lassu film, amit a múlt vetít

az üveges teren. Lazán lép, szaggatottan,

lecsordul, mint a csepp s az út szélére csobban,

izomtalan szobor, végeredményben bárgyú,

sima, határtalan és sárga ujju bábú,

inog térdeiben, hogy csaknem összeroskad,

emeli önmagát, mint nagysúlyú halottat

és ferdén verdesi bokáit az eső,

öröktől-örökig így halad ez a nő,

az ő szivében ég mindegyik szerelem

s lábait, kezeit nem osztja meg velem.

Hegyen

A vékony ősz fekete papirosból

ragasztott a törzsekre ágakat,

északra öreg krokodílbőrt rajzolt

s mohát, ami a tavaszból maradt.

A bükkfa bőre az eső után

a párducok szőrénél feketébb,

mint bőrkötéses, vastag biblián,

kígyózik rajta a tömött sötét.

A karvastagnyi ágak pedig a

legbelső körükig át vannak ázva

s mintha nemrég egy óriás csiga

ment volna rajtuk: ottmaradt a hártya

csúszó hasa után, a fényes út.

Gyökér zugán sok hamvas pókfonál

húzódik meg és egyre szomorúbb

az erdőségi vad, hogy nincs a nyár.

Húsok közt

Ó s üde húsok közt vergődni lassan

míg némán nyílnak hosszú hajlatok,

az izmok penderítő vászna fog

mint feszes pólya, úgyis ezt akartam.

Hajak hosszán csüngőzni, mint az ékszer,

szemek vonásán vad, fekete dísz,

próbáltatásom és tanom ez is

s az epidermis laza kínba vész el.

Mint Dante poklán szállok körről-körre

a szűkülő és szűkölő uton,

virágom nincs, tudásom nem tudom,

egy más világ guzsalya vett örökbe.

Húsok falán és gömbölyű kis gombák

között erős fejem vesztegetem,

ez a dicsőség, ez a szerelem,

hogy tisztaságos vággyal gondolok rád.

Óra

Nincs egy nagyóra, amely ütne

és mutatná az én időm,

mely mutatná, hogy szemlesütve

felém egy drága néni jön

s hogy édes-e, hogy keserű-e

a perc és bongna békitőn

s jelezné fényes, sárga tűje,

mi változik lenn és mi fönn.

Az egész házban nincs egy óra,

mely mutatná, hogy mit tegyek,

mikor menjek találkozóra

avagy velem mit tegyenek,

hogy perceim megsokasodva

hova, hova is legyenek

s jelezné fényes, sárga tolla

a halált, vagy az ünnepet.

Meddők

Az alkonyatban burnuszos menyecskék

haladnak el a szomorú uton

s utánuk, mint a palettán a festék,

vibrál az őszben néhány lassu nyom.

Tüzes lábakkal bandukolnak erre,

hol lomb között az esztendő lakik

és mint a pók finomszövésü selyme,

nyúlnak, remegnek ezüst ujjaik.

Libegve erre, táncra térve arra,

szép ujjaik piros, kék köveken,

s az arcukat a szélrózsába hajtva

rebbennek szét a patakvizeken.

És sejtmintájú gesztenyék gurulnak

előttük, hajtva barna szineket,

nem is kisérik járását az útnak,

csak gyereket keresnek, gyereket.

[Tánczos Zsolt pszichológus…]

*Tánczos Zsolt pszichológus maga is tán sch-ás volt, de kíméletlen pontossággal kutatta a látásmaradványosokat, hogy szisztematikus fényingerekkel fejlessze a gyerekek feltételes reflexeinek kiépítését, a Gizella út* sarkán volt az intézet, később kikönyököltek az ablakokon és hallgatták a villamosok csilingelését, a hetes járat járt arra. Tavasz is volt. Zsolt aztán eltűnt a ködben, a tihanyi pap fia volt, mogorva, édes, morgó ember – az egyetemi hallgatók egy szót sem értettek az előadásaiból, de nagyszámú nemzetközi pszichológiai folyóirat közölte tanuláslélektani kísérleteinek különös eredményeit. Göndörös, fekete haja a homlokába hullott, alsó ajka kissé előretolva, megfontolva és cuppogva, de nagyon kedvesen beszélt.

Vakjaim

Szegény szegény kis vakjaim

szíveteket már lakta kín

ne nézzetek az ablakon

lássatok át a falakon

kik sírtok a tél sarkain

nesztek – itt van egy mandarin!

Edények

Valami mindig fáj,

egy korsó vagy egy ember,

ahogy megtelnek bő

mézzel vagy szerelemmel.

A díszeken, a mintán,

a bőrön, szöveten

keresztül látni, hogy nő

bennük a szerelem.

Hogy vastagon csorog,

kígyózó, lassu tánccal

a méz, a sürü méz,

aztán elomlik lágyan.

Ákombákomokat

rajzol a felszinére,

szivet, szerelmi ábrát

a gömbölyű edénybe:

ragyog a méztükör,

de ha belehajolsz,

nem látod önmagad,

csak gyűrött, gyatra, gyors

képet, amit lefog

s eltorzít a ragacs

s a méz ikrái közt

te hallgatag maradsz,

mint sziklás, összetört

fájó arc, amit a

méz rántott le a mult

buborékaiba.

És ahogy nő a szint,

az árnyékok keze

ahogy tölti a korsót

s az embert is vele,

közeledik a száj,

edény és ember így

mézzel és szerelemmel

szinültig megtelik:

kicsordul már a száján,

lecsorog már az arcon

a mézből, szerelemből

ikrázott arc. Az arcom.

Birkózók

Mint birkózók magunkra kentük

az örökkévalóság krémjét

hogy kicsússzunk ha megragadnak

nehogy a karunkat letépjék…

már halhatatlanok vagyunk

karunkat csak egy nő szorítja

de kicsúszunk keze közül

az ismeretlen hajnalpírba

és csak futunk és csak futunk

a nyirkos meztelen mezőkre

ahol az ég nagy szárnyai

alatt fekszünk majd mindörökre

Vadászat

Felmentem az Öreg-hegyre,

hegyesre nőtt fákat

láttam, ezüst farkasokat

s tarka piroskákat.

Ködbe voltak burkolózva,

ködbe, keszkenőbe,

szaladtak le az oldalon,

bukdostak előre.

Mint az évek járásait

szorítja a fába

görcse, kérge és gyürűje,

ők meg a vadászba

voltak gyúrva, gyömöszölve,

mint tömérdek emlék,

ő meg leste hüledezve

a hitvány szerencsét.

Varázsló

Arcát az égre fintorítja föl,

és lába, mint virágok gyökere,

a mélybe nyúl, a föld alá,

hol elporladt a sok-sok anyaöl.

Fondorlatával bodorítja szépen

a hervadó kék, sárga színeket

és tépdesi az élő ízeket

a bogarak halotti jelmezében.

Nem értem őt. Fejére húzza lassan

a látomást, az omló szemfedőt

s arcára vonja azt a sok redőt,

mik néma jelként szállnak a magasban.

Az éjszaka megmoccan valahol.

A fény törik, mint hófehér üveg

ezer darabbá. S ő, a rémület

kormányosa, számlálja élüket:

hajlong, tusázik, vért köp és dalol.

Út

„Messzi útról kelnek fel

és megöregszenek.

Szél jár kinn a kertben

néma kegyeletben,

galambokat hallani,

nem tudom, elég-e

szívünk messzesége,

hogy elérjen valaki?

Szánom már az útra

kélő rossz babuska

töredező lépteit,

lépked pusztán, hóban

és ellankadóban

öreg kínok tépdesik.

Jaj, minek is hívtam!

Mély, mély árkainkban

nem jár erre soha láb,

nem ér el az engem.

S akárhogy igyekszem,

elfordul a kacsaláb

és vele a kastély

s ki üveg alatt él

nem láthatja párját meg,

csak, ha majd a holdon

túl, a nagy korongon

kerek léptekkel átmegy.

Házavatás a kecskeméti tsz-ben

Sürögnek autók, szekerek,

épülnek bátor házfalak,

a sok sugárzó fedelet

úgy nézzük, mint a várakat,

hová a fény munkásai,

az új kor ifjusága szállt,

álmot valóra váltani

és védeni az új határt,

a munka igaz birtokát,

hol minden ember megbecsült,

a közös asztalokon át

pirul az arcunk, mint a sült.

Dorog

Kazáncsövek, nagy fekete növények

görbülve nyújtják sima nyakukat

buján gyűrűzve a kietlen égnek,

mint óriási zsibbadt madarak

a levegőben állnak rebbenésbe

fagyott szárnyaikkal, a köveken

a gyárak és a bánya szövedéke

nyújtózik, mint vigasztalan tetem.

Ezerszeres csönd, amíg jő az ember,

ezerszeres holt, mégis eleven,

növény és kő kiugró szögletekkel,

hallgatag gépek, kénköves terem.

Mint holdvilági rajzok feketéllnek

a sárga lapok vonalaival,

a szürkület levonja, mint az érmet,

csorog rajtuk a vastag, kék olaj.

Azután jő a munkás szürke hajjal

s megindítja a vásott kereket,

az ablakokban fölragyog a hajnal

és dolgoznak hatalmas emberek.

Vasasok

Dorog tüzes nagy ablakai

világítnak az esztergomi útra,

a láng a fekete éjszakát

vörösre gyújtja.

Ők állnak ott a pokol tornácán

fejük kerek, izmuk kerek,

fogóikban vonaglanak

mint a kígyók, a lemezek.

Fogják meztelen marokra az izzó acélt,

vívódnak, eszik a szenet,

tartják a piros ablakot hátukkal,

olyanok, mint a négerek.

Verejték veri mellüket,

állnak a késpengéjű télben,

a kémiát szétégetik

serényen.

Fejükön törpe-sapka van,

húsukban ég az érem,

feszítik le az anyag bilincseit

fekete munkások fehér éjben.

Lánc-lánc

Belül kell elszakadni

mindentől – régi utcák

emlékeitől, arcok

várától, ó, ha tudnád,

nők combjaitól, a

tételes tudománytól,

mindentől, ami fog,

ami köt, összeláncol,

vergődő éjjelektől,

a csók előtti nyakgörcs

üvegpólyáitól,

– úgy érzed, szinte eltörsz –,

a tarkó hidegétől,

a haj hálózatától,

mikor a hidakon

beszakad a távol,

a szempillák sora

egyetlen milliméter,

a vergődő kezek

támaszkodnak fehéren –

az összjátéktól, az

egyetértés emésztő

ízületeiből –

föladni sose késő

magadat – senkihez

és semmihez se kötni

életedet, belül,

hátul kell összetörni,

a nagy üveg mögött

egy külön fiolában,

tenyérben, kőpadon,

királyi nyavalyában,

bőr nélkül élni, fog

nélkül a védtelenben,

zuhanó fák közül,

ha nem érsz el egyet sem,

belül kell elszakadni

mindentől, ahogyan

egy gomb kikapcsolódik,

s a ruha lezuhan,

és mezítelenül

marad a puszta test,

kiszolgáltatva az

egeknek egyenest,

túl a virágok és

tövisek tartományán

az ember fölrepül

magától, mint a sárkány.

Hazánk

– ballada –

Alattunk volt a földteke

– nem kérdeztük hogy öltek-e? –

azon röpültük át a nagy

kozmosz menti sugarakat!

Nem kérdeztük Nagy Imre hol

fekszik hol rejti a bokor

mert nem is rejtette sehol

csak amit a ló letipor

csak annyi föld a temető

sarkában – alig hihető –

azt mondták oda vihető

ott volt az állattemető

mikor utólag megkerestük

szerelmemmel bolyongva együtt

találtunk kis nyúlcsontokat

s kiálló szögesdrótokat

melyekkel – meg se ásva gödrét

igazából – összekötözték

Losonczyt Malétert Nagy Imrét

s arccal előre földbe lökték

reájuk kis meszet se hintve

így feküdtek csak eleinte

arcra borulva minthacsak

szagolnák forradalmukat

és míg fölöttük szállt a hinta

s mi lábunkat lóbáztuk mint a

gyerekek ők kátránypapírba

voltak alul becsavarintva

És nem kérdezte a gyerek

hogy a Nagy bácsi hova lett?

azt mondja meg a rendőr bácsi

ő meg csak azt felelte: ácsi!

mutatóujját fölemelte

az egész bandát leintette

hogy elhallgatott a zene

Alattunk volt a földteke

Mutatóujját ajakára

téve intett a hallgatásra

Ne kérdezzük nem válaszolhat

hogy hova lettek a halottak

hiába ő maga se tudja

hogy Nagy Imre hova lett dugva?

Be a kozmoszba be a mennybe

vagy állattemetői szennybe

Ő maga nem is ismeri

Nagy bácsit nem felelheti

hogy itt meg itt lehet hogy elszállt

nem állítottak neki fejfát

talán földbe talán a mennybe

ment vele egész regimentje…

Mi is csak éltünk gyereket

csináltunk éppen eleget

biciklit vettünk nekik kesztyűt

és minden évben újra kezdtük

mi márciusban kérem szépen

mint árva gyerek a mesében

hintáztunk velük krinolint

ettünk az égi bakacsint

s a forradalmat elfeledtük

hintalovat vettünk meg kesztyűt

hogy legalább a gyilkosokkal

abban fogjunk kezet hahóval

köszöntöttünk a sárga napra

így élt az apraja a Nadja

Tillert láttuk a moziban

kinek oly szexis haja van

alattunk volt a földteke

Nem is tudtuk hogy öltek-e?

Sebesült

Harmadik nap a katona

így szólt: a szomszéd ablaka

kerek.

Mondtuk, hogy nincsen senki a

szomszédban, ne légy akkora

gyerek.

Negyedik nap a katona

azt mondta: nem kell ballada

neki!

Ő nyugodt, amióta eljött,

csak hagyjuk mi is nyugton megdög-

leni.

Az ötödik nap mondta, hogy

elvesztette a lakatot

s nem ír

anyjának, kár erőszakolni,

se a Vörösnek, hisz mozdulni

se bír.

A hatodik nap fekete

lett a keze. Én nem mene-

telek!

kiáltotta s a dombon egy-

ütemben krákogtak a fegy-

verek.

Vasárnap meghalt. Szeme zöld

volt és az oldala kidőlt.

Szegény.

Húgom újságba csomagolta.

Élni akart, de egy lyuk volt a

fején.

Vész

1958

Kalmárszellem van az emberek közt,

meg középkori rablógyilkosság,

a hidakon nem lehet átmenni,

fél a lakosság.

Dől a kereszt az úton, leesik az Isten,

az égből holt madarak hullanak,

nyilak repülnek eszeveszetten,

akasztottak táncolnak a fák alatt.

A pusztán takar a hó iszonyú sebhelyeket,

de beléjük is hal az ember.

Nem lehet látni a napot,

el van takarva szürke lepellel.

Jön egy puska-vitéz, lő, megy tovább, igyekszik,

őt is lövik,

keresi a szerencséjét,

piros sapkával az ördögit.

Nők úgy szorítják lábuk közé

a megnőtt piros almát,

mintha az ebek

is elvenni akarnák

tőlük, a lányok kinyitják a hajukat,

hogy fújja a szél,

lefekszenek a fűre,

hogy befödje őket, ha még van, a falevél,

bőr-koporsót csinálnak így, könnyen feltörhetőt,

szemük villan csak az avar alól,

keresik a duhaj katonák szorítását azért.

A pap papol,

de maga is menekülne,

mert pusztul a világ,

s az elejtett emberek szívét megeszik

a jó arcú haramiák.

Ezer emberrel

Ezer emberrel

ezer sorban

vagyok megkötve

nagy napokban,

görnyedő háttal,

feszes kötéssel,

munkában növő

emberiséggel,

rangom: a nép

és tisztem a beszéd,

ülni emberek

ünnepét,

roskadni le,

haladni föl,

nem hagyni

végezetlenül

semmilyen munkát,

utcakövekben

növekedni

s az emberekben,

amíg nem lesznek

mind teli.

Egy dolgom van:

segíteni.

Velence-kép

*Eigel István festőnek*

Szétszabdaltad a világot

ollót vettél a kezedbe s belevágtál

a nap közepébe s most szétfröcsköl

a sok velencei lagúna

szétrebbennek a vaporettók

az arany-reneszánsz paloták előtt

miközben néhány líráért alkudozunk

egy magyar szabadságharcossal aki portás

Európa nem lesz – hanem volt

kezünkben égett az atombomba

csak nem mertük eldobni

nehogy fölrobbanjanak az ékszerboltok

Tengeri herkentyűt ettünk olajban

olasz-fekete lányok fenekét

néztük a masni nagyságú utcán

miután Nagykanizsára hazamentünk.

[B. B. akkor még nem jött fel Pestre…]

*B. B. akkor még nem jött fel Pestre, csak látogatóba. Sz. K.-éknál jöttek össze, a negyedik emeleten. Hittek a világmegváltásban. A közösben. De a családmegváltást kinek-kinek magának kellett intéznie.*

Szívünket

*B. B.-nak*

Szívünket beszakították,

s úgy dobták a kutyáknak,

mert azt mondták a vigécek,

hogy boldog, aki fáradt,

néha még összejöttünk

kék vagy fekete ingek

falával fedve a mellünk,

s gyaláztuk mestereinket.

Jutja csak nézett minket,

feketét tolt elébünk,

hogy bírjuk ki a reggelt,

ami majd eljön értünk.

Sültek, nagy paprikások

tányérokon és tálcán,

zabáltunk, aztán ültünk

erőszakosan, árván.

Barátok

Összegyűlik a szájamban az íz

Bakos Imre és Hartay Alíz

élők holtak kik szerettek s kiket

haló poromig én is szeretek

ők segítettek elviselni a

vak éjszakákat minden éjszaka

a nappalokat a napégetőt is

vádló hazát isten-feledést – őt is

Hová lettek? Egy lakásban vagyok

ajtók vannak a házon ablakok

egy jó polgári házban ülök mint a rém

kicsit fáradtan kicsit könnyedén

mint túlvilági ember aki a

házába jár kisértetként haza.

Haza haza… és hova tüntek ők

akik adagolták nekem az erőt

a boldogsághoz vagy egy árva székhez

az emberekhez s az emberiséghez?

Nincsenek már előérzeteim

úszom a fák közt mint a Zeppelin

bizonytalanul át a bizonyosba

hol otthonom nem ház hanem – nagyobb fa

fönnakadni lezuhanóban egy-két

pillanat alatt beálló öröklét

Lassan halállá fejlődöm magam

de általuk: szeretet-szívta szájjal

lényük baráti vére velem áthal

egy másvilágba hogyha nincs ha van.

Baráti vers

Nem hiszem el, hogy szocialista vagy,

míg verseddel hangoztatod,

remegve állsz a szerkesztőségekben

s mohóságod fölénybe takarod,

nem hiszem el nagy gesztusaidat,

melyekkel öklözöd a levegőt,

míg szétnyílt, vékony s végsőkig beérett

rúzsos ajkukkal hallgatnak a nők

s te úgy törlöd le izzadságodat

templomi homlokodról, mint a vért

egyébként verset író kézfejeddel –

míg magadért élsz és nem másokért.

\*

Nem hiszem el, amíg csomós hajad

hanyagul megigazítod,

kis gesztus ez, de áruló, akár

a szekrényből kibukkanó titok,

hogy tetszeni akarsz, még akkor is,

ha magad nem is akarod,

eszméidnek csak a színésze vagy

és olyan vagy, mint a papok,

akik Isten helyett önmagukat

és lobogó szívüket hirdetik,

beszélhetnek reggeltől-estelig,

én nem hiszek nekik,

csak ha lehullasz, mint a sár, szikár

és száraz leszel s vörös, mint a nap,

meredeken a hegytetőre állsz

és leoldod magadról magadat.

Elmaradt köszöntő

*(Kassák Lajosnak)*

Igy, harminchárom szőke tallért

fizettem sok-sok versedért,

sok sohse hangzó,

mindig mulasztó,

szertejáró

rímedért.

Köteted, mint egy

alvajárót,

hazatalálót,

tetten ért.

Igy, harminchárom verssel fizetnék

neked, ősz költő

sok babért.

Lehetsz nyugodt és nyugodatlan,

kioltott, avagy olthatatlan,

mindent megadtál hosszú élten

a borért, vízért,

asztalért.

Igy, harminchárom életet adnék

azért e furcsa

életért.

Sokat szaladtál,

elmaradtál,

jól megihattál,

jól megehettél

a szomjadért,

az éhedért.

Igy, harminchárom napsugárba

fonnám fonódó

fejedet

s mielőtt mennél szertejárva

patakba, tűzbe, hű virágba,

megfognám sok-sok pillanatra

aggul remeklő,

bölcsen verekvő,

violaszinű

kezedet.

Juhász Gyula

Olyan vagy mint egy sebesült hajó, mely

sebeivel a végtelenbe tart,

miközben messze tájat, arcot old el

kötelein a búgó, szürke part,

búgása mély és szürkesége jó hely,

hol hűs szél gyötri lassan az avart,

hajód mellett a víz gyöngén sikolt fel,

igazi líra, csöndes és zavart.

Pereg a víz s te viszed a hajódat

oda, ahol örökké zúg a Holnap,

túl emberen, személyen és gyulán,

dadog a szél a szerzetesi csöndben,

utad mögött a víz marad törötten,

szent fecsegés boruló délután.

Tánc II.

*W. M.-nek ajánlva*

A bál arany ruhái közt forogtam

mint lassú tánc és tündöklő idom

nő asszony lány bohócka fruska voltam

egy égbe röpülő majálison.

Ez a boldogság ezt éreztem, ez:

Mindig forogni, mindig táncba szállni

hol minden mozdulat olyan nemes,

Isten se tudna szebbet kitalálni.

Forog a tánc és forog fenn a csillár

forog a mélyen lebbenő ruha

Az éterig röpülve megszűnik már

személyünk különleges bábuja.

A tánc vagyunk – a világegyetemben

karol valaki s én is karolom

egy soha el nem múló szerelemben

mint arany füstben táncoló ikon!

Társadalom

*Federico García Lorca emlékének*

Az ember belső titkai

bontakoznak ki végül,

a fölösleges szenvedés

kerül a mellre ékül,

meztelenül, a szőr közé

beszúrva, mint a rendjel,

míg maga fekszik a napon

agyonlőtt emberekkel.

[A bérház olyan magányos volt…]

*A bérház olyan magányos volt, mint egy hegedű. Hacsak a szél nem futkozott a lépcsőházban. Messze ragyogott a királyi palota zöld kupolája, mint egy török fürdő. Kicsiknek tetszett. Az elhanyagolt kertben néha-néha egy ember ment el, olykor pedig hóemberek csináltak kukla gyerekek, és végigvágódott a hosszú falon a hold, különösen a telihold.*

Bérház

Huszonnyolc méter magasig

egy fa a bérfalak közt állva

s bezárva fölmagasodik

az ég áttetsző magasába

rálátok egymagas velem

zöld ágacskáit rázza rázza

a könnyű szél a végtelen

ez az ő halhatatlansága.

Műteremsarok

Üvegre fut a fény, mint sárga tej

és rétegesen ül meg a szobában,

a sarki kúpban görnyedő homály van

vékony mezítelenségeivel.

Idegen vagy, sarkadig idegen,

széles szemeddel, feszült homlokoddal

s a végtelenbe táruló karoddal

bajt és barátságot nyújtasz nekem.